
- Roman foileton — 


100. Ameninţări noi 

Din pricina întâmplărilor neobişnuite din timpul din urmă, Frank 
Wilkens ajunsese într-un hal de nervozitate, încât nu se mai cunoştea 
pe sine însuşi. 

S-ar mai fi liniştit, dacă ar fi fost sigur că Bob se va supune voinţei 
sale. Îşi dăduse însă seama că băiatul lui avea alte gânduri şi era 
hotărât să lupte din răsputeri împotriva lui. Nu numai atât. Bob voia 
acum să descopere şi taina pe care el o ţinuse ascunsă vreme atât de 
îndelungată. 

Îi veni foarte greu să aştepte în odaia lui, pe când Ethel Drof se 
dusese să vorbească cu Bob. Dar n-avu încotro, căci dăduse fetei 
cuvântul că o va lăsa pe dânsa să vorbească cu fiul lui. 

Se plimba agitat prin cameră şi gândurile i se învălmăşeau în 
creier. Tulburarea lui creştea din clipă în clipă şi în sfârşit, spre a se 
mai linişti, se gândi să telefoneze doctorului Black. 

Profesorul veni el însuşi la telefon şi după ce-l salută pe Frank 
Wilkens, zise: 

— Cred, mister Wilkens, că fiul dumitale ţi-a spus tot despre starea 
bolnavului şi că în ultimele luni n-a intervenit nicio schimbare? 

La auzul acestor cuvinte, Wilkens se făcu palid şi mâna începu să-i 

tremure atât de tare, încât abia mai putea ţine receptorul. Câteva clipe 
nu fu în stare să spună un singur cuvânt. 

Profesorul Black păru uimit de tăcerea lui Frank Wilkens, aşa că 
întrebă: 

— Nu mai eşti mulţumit cu ceea ce am făcut, că mă controlezi? 

— Nu... nu e vorba de asta, zise Wilkens. 

— Fiul dumitale a putut să se încredințeze că am făcut pentru 
bolnav tot ce mi-a stat în putinţă. 

— Fiul meu l-a văzut pe pacient? întrebă Frank Wilkens cu vocea 
întretăiată de emotie. 

— Negreşit că da. Nu ţi-a spus? 

— Ah, iartă-mă, domnule profesor... uitasem. Bineînţeles că mi-a 
spus, dar din pricina acestei afaceri am avut discuţii foarte neplăcute 
cu fiul meu... 

— Aşadar el n-a ştiut încă nimic despre bolnav? 

— Ai ghicit, domnule profesor. 

— Atunci pot să-mi explic emoția lui. 

— Mi-a făcut imputări aspre şi a întreprins ei însuşi cercetări în 
privinţa vărului meu. 

— Dar poţi fi foarte liniştit, mister Wilkens, căci la vederea 
bolnavului chiar fiul dumitale a putut să se încredinţeze că internarea 
lui în ospiciu a fost absolut necesară şi el aici e foarte bine îngrijit. Va 
trebui deci să recunoască că ai făcut bine aducându-l pe bolnav la 
mine. 

— A fost într-adevăr încredinţat de ceea ce spui, domnule profesor? 
întrebă Wilkens cu încordare. 

—  Întreabă-l pe el însuşi. În orice caz, eu sunt cu desăvârşire 
convins că nici dumneata, nici eu, nu vom avea neplăceri din pricina 
acestei afaceri. 

Frank Wilkens respiră uşurat. 

— Aşadar bolnavul au mai poate fi vindecat? 

— Nu. E pierdut. 

La auzul acestui răspuns, faţa lui Frank Wilkens se însenină şi zise: 

— Îţi mulţumesc, domnule profesor. Îndată ce voi avea timp, voi 
veni să-ţi plătesc costul întreţinerii şi îngrijirilor. 

Mai schimbară câteva cuvinte fără însemnătate, apoi Frank Wilkens 
închise telefonul. 


După convorbirea cu profesorul Black, se mai linişti puţin. Bob n- 
avea decât să facă cercetări. Taina pe care Wilkens o păstra de 
douăzeci de ani, n-o va putea descoperi niciodată! 

Un zâmbet de mulţumire se ivi pe buzele lui şi începu să făurească 
planuri noi, pentru a-şi atinge ţinta. 

N-avu însă mult timp să se gândească la măsurile pe care le avea de 
luat, căci după câteva minute se auzi o bătaie scurtă în uşă şi fără a 
mai aştepta răspunsul, Ethel Drof intră în cameră. 

Frank Wilkens sări în picioare şi o întrebă cu încordare: 

— Ei, cum a mers? 

— E un încăpățânat. 

— N-ai ajuns la niciun rezultat? 

— La niciunul. 

— Nu se poate! 

— Şi eu am crezut aşa, dar acum am fost nevoită sa recunosc că 
Bob e nu adversar de neînfrânt. 

— Mofturi! 

Ethel Drof dădu din umori. 

— Eu cel puţin, am pierdut orice speranţă. 

— Nu trebuie s-o pierzi. Mă ai doar pe mine ca aliat. 

— Crezi că dacă te vei duce dumneata la Bob şi îl vei ruga sau îi vei 
porunci să mă ia de soţie, vei obţine mai mult ca mine? Încearcă dacă 
vrei, dar eu m-am săturat să-i mai cad cu sila pe cap. S-a hotărât 
pentru cealaltă şi pentru mine afacerea e terminată. Încă azi voi 
telegrafia la Paris pentru a-mi anunţa sosirea, iar peste opt zile toate 
ziarele vor publica ştirea logodnei mele cu domnul Gaston de 
Moulinet. 

Speriat, Frank Wilkens îi luă mâinile şi o rugă: 

— Să nu faci asta, căci ar însemna ruina pentru întreprinderea mea. 

Ethel Drof zâmbi cu ironie: 

— Asta să i-o mulţumeşti fiului dumitale, mister Wilkens. 

— Să-i mulţumesc? izbucni el iritat. Am să-l bat pentru că 
îndrăzneşte să refuze o astfel de căsătorie — asta o să fac. 

— Cu bătaia ai să ajungi tot atât de departe ca mine cu sfaturile 
mele bune şi cuminţi, obiectă Ethel Drof. 

— Nu s-a sfârşit încă, miss Drof. Te rog să mai ai câteva zile 
răbdare şi o să vezi că Bob îşi va vârî minţile în cap. 


oaie At 


— N-am chef să mai aştept. La revedere, mister Wilkens, mă duc să 
dau telegrama lui Moulinet. 

Înainte ca Frank Wilkens s-o poată opri, Ethel Drof ieşi din cameră. 

Câteva clipe americanul rămase buimăcit, cu privirea aţintită spre 
uşa prin care dispăruse fata. Apoi se reculese, încleştă pumnii şi 
plimbându-se agitat prin odaie, mormăi: 

— Asta mi-o va plăti scump, derbedeul. 

Fără a mai sta mult pe gânduri, ieşi din cameră, ajunse în stradă, 
luă o maşină şi se îndreptă spre hotelul unde locuia Bob. 

Aici deschise uşa camerei fără să mai bată şi în prag aproape că se 
lovi de fiul său, care tocmai se pregătea să plece. îndată ce-l văzu pe 
tatăl său, tânărul puse geamantanul jos şi îşi scoase pălăria. 

— Şi tu ai venit la Londra? întrebă el zâmbind. De altminteri 
puteam să mă aştept la venirea ta! 

Wilkens îi aruncă o privire înfuriată, îl apucă de braţ şi îl trase 
înapoi în odaie. 

— După cum vezi, am venit şi eu, iar tu n-ai să pleci, căci am de 
vorbit cu tine, se răsti el la Bob. 

Acesta îşi încrucişă braţele pe piept şi răspunse: 

— Şi eu am de vorbit cu tine, tată, căci a venit ceasul când trebuie 
să-mi dai socoteală de toate faptele tale, care îmi nimicesc viaţa! 


101. Spre Algeria 

Cekov zăcea istovit pe pernele trăsurii şi tremura din tot trupul, ca 
scuturat de friguri. 

— Vino-ţi în fire, îi şopti Mac O'Kerem necăjit. 

— A fost prea îngrozitor, Mac! 

— Eşti o cârpă! Dacă n-ai nervi destul de tari nici nu trebuia să te 
apuci de astfel de treburi. 

— N-am vrut să-l omor! 

— Sst... taci acum! Să nu mai pierdem niciun cuvânt în afacerea 
asta. 

Mac O'Kerem locuia într-o cameră mobilată din strada Terguier, la 
o văduvă bătrână, pe jumătate surdă, cave nu va auzi nimic când vor 
intra, mai cu seamă că la vremea asta, fără îndoială, dormea. 

Lui Cekov drumul i se păru nespus de lung. Era nerăbdător să 

ajungă undeva la adăpost, să-şi schimbe hainele pătate de sânge. 

În sfârşit trăsura se opri în faţa casei şi O'Kerem zise lui Cekov: 

— Nu coborî până când nu voi plăti birjarului. Te voi ajuta la 
coborâre şi voi face astfel să nu vadă în ce hal eşti. 

Mac plăti, dădu birjarului un bacşiş bun, apoi îl sprijini pe Cekov la 
coborâre, încât se părea într-adevăr că luase parte la o încăierare şi 
fusese rănit. 

Irlandezul descuie uşa şi amândoi intrară în gangul casei. 

— Bine că am ajuns, zise Cekov, respirând uşurat. 

Urcară cele trei etaje până la locuinţa lui Mac O'Kerem, unde totul 
era liniştit, căci gazda dormea. 

Ajungând în odaie, irlandezul aprinse lumina şi uitându-se la 
Cekov, zise: 

— Eşti într-un hal îngrozitor. Se vede că v-aţi încăierat bine de tot. 

— A vrut să mă sugrume, mă doborâse, nu mai puteam nici să 
răsuflu şi... atunci... 

Mac se înfioră. 

— Am fost nevoit să mă apăr! Crede-mă, Mac. 

— Nu tipa aşa, nenorocitule! Doar eu nu te întreb ce-ai făcut; nu 
sunt judecătorul tău. Deocamdată dezbracă hainele astea şi spală-te. 

Mac îi turnă apă într-un lighean şi Cekov începu să se dezbrace, dar 
treaba mergea încet, căci mâinile îi tremurau. Irlandezul se uită la 
dânsul şi îi spuse: 

— Te credeam tare de înger. 

— Nici nu-ţi poţi închipui ce îngrozitor a fost! 

— Ei da, ai dreptate. Şi când te mai gândeşti că te-ar putea costa şi 
capul... 

— Taci, nu vorbi de aşa ceva. 

— Cred că ţi-e neplăcut. Banii unde îi ai? 

Cekov ridică haina pe care o aruncase jos, scoase pachetul şi îl 
întinse irlandezului. 

— Ei, fire-ar al dracului! Şi ăsta e plin de sânge. 

Mac luă pachetul şi desfăcându-l, scoase bancnotele la iveală. 

— Frumuşică sumă! Cu asta putem face ceva. Jumătate e a mea şi 
voi face îndată împărțeala. 

— Chiar jumătate vrei?... 

— Doar tu ai spus aşa. Dacă nu vrei, îmbracă-te iar cu zdrenţele 

tale pline de sânge, ia-ti gologanii şi pleacă... să te prindă şi să le 
spânzure!... 

— Nu, nu... ia jumătate din ei! 

Pe când irlandezul număra banii, Cekov începu să se spele, dar în 
câteva clipe apa din lighean se făcu roşie de sânge. 

— Mac, am nevoie de altă apă, în asta nu mă mai pot spăla... mi-e 
groază. 

După ce isprăvi, Cekov se uită în oglindă, dar se dădu înapoi 
speriat. Faţa lui avea o expresie îngrozitoare. 

Irlandezul scoase dintr-un geamantan nişte rufe şi un costum de 
haine, pe care le întinse lui Cekov, spunându-i: 

— Îmbracă-te cu astea, iar hainele tale împachetează-le bine, să le 
putem lua cu noi. 

Cekov făcu ceea ce îi spuse Mac O'Kerem. 

Era supus ca un miel, căci irlandezul îl avea acum în mâna lui. 

— Sunt gata, zise el, în sfârşit. 

Irlandezi îl examină cu amănunţime, ca să vadă dacă nu se mai 
zărea vreo urmă de sânge. 

— Bine. Nu se mai vede nimic şi acum te poţi arăta iar între 
oameni. Deocamdată şezi ici lângă mine şi să ne sfătuim ce avem de 
făcut. 

— Trebuie să părăsim Parisul. 

— Chiar azi încă, înainte de a se descoperi crima, căci urma poate 
fi uşor găsită. Ajunge să citească birjarul în ziare şi să spună că ne-a 
adus aici pe amândoi, ca să pună mâna pe noi. 

Cekov dădu trist din cap. 

— Sunt într-o situaţie grozavă; totul a mers de-a-ndoaselea. Mai 
bine ar fi fost dacă nu m-aş fi încurcat în toată afacerea asta. N-ar fi 
trebuit să iau banii contesei, căci nu mă aleg cu nimic din ei. Trebuie 
să împart cu tine şi nu m-am ales cu altceva decât că voi fi urmărit de 
poliţie ca un vânat. Numai Renard e vinovat El mi-a bătut mereu 
capul. 

— Pentru asta şi-a primit pedeapsa, zise irlandezul, rânjind. În ce 
mă priveşte pe mine, simt foarte mulţumit... 

— Tu da, căci te-ai ales cu un câştig bun, fără niciun risc. 

— Era şi timpul să pun mâna pe ceva biştari, căci îmi mergea prost 
de tot. Acum să chibzuim încotro o luăm. 

— Trebuie să plecăm în străinătate. 

— Dar cum voi ieşi din ţară, căci sunt urmărit? 

— Ai nevoie de alte acte. 

— De unde să le iau? 

— Eşti prost, dacă întrebi aşa. Doar şi la Paris sunt fabricanți de 
paşapoarte false. 

— Ştii pe cineva? 

— Am să dau de vreunul. 

— Dar timpul trece şi se poate să fie prea târziu până când voi avea 
paşaportul. 

— Trebuie să ne grăbim. Dacă plec chiar acum, până mâine 
dimineaţă pot să am un paşaport. 

— Vrei să faci asta pentru mine? 

— Trebuie să te ajut, căci altfel eşti pierdut. Dă-mi paşaportul tău. 

Cekov i-l dădu şi întrebă: 

— Eu ce să fac până când te vei întoarce? 

— Rămâi aici şi dormi. Te poţi culca în patul meu. 

— Să rămân singur aici? 

— Ţi-e frică? 

— Tocmai plăcut nu-mi este, dar n-am ce face. 

— În orice caz, mă voi grăbi. Dar n-am stabilit încă unde plecăm. 
Aş fi de părere să plecăm întâi la Marsilia şi acolo să ne îmbarcăm pe 
un vapor. 

— Cu ce destinaţie? 

— Indiferent unde va pleca, numai să părăsim Franţa. 

Mac O'Kerem cunoştea bine cartierele întunecate ale Parisului şi pe 
oamenii care se învârteau pe acolo, astfel că într-o speluncă din 
Montmartre găsi pe omul de care avea nevoie. Era un apaş cu o 
înfăţişare care nu prea inspira încredere. 

Luară loc la o masă, se priviră câtva timp bănuitori, apoi irlandezul 
zise: 

— Birtaşul mi-a spus că ai tot felul de ştampile. E adevărat? 

— Ai nevoie de vreun paşaport? 

— Da. 

— Gologani ai? 

— Destui ca să-ți pot plăti ce vreau de la tine. 

Apaşul rânji. 

— Ai şterpelit vreun portofel şi acum poliţia e pe urmele tale? 

— Nu eu, ci un prieten de-al meu. 

— Bine. Îţi voi da ce ai nevoie. Vino cu mine. 

Se ridicară de la masă, Mac O'Kerem plăti consumaţia şi ieşiră din 
speluncă. 

Apaşul îl duse într-un cartier din cele mai rău famate, iar când Mac 
îl părăsi, avea în buzunar un paşaport prevăzut cu toate ştampilele 
oficiale în regulă, pe numele de Francois Baileux, însă cu fotografia şi 
semnalmentele lui Cekov, pe care le luase din paşaportul vechi al 
acestuia. 

Între timp se făcuse ora şase dimineaţa. 

Înainte de a se întoarce acasă, Mac voi să se mai ducă şi prin strada 
Pecrel, spre a vedea ce se mai întâmplase pe acolo. 

Când ajunse în faţa casei unde locuise Renard, zări o mulţime de 
oameni şi câteva automobile de-ale poliţiei. 

Se amestecă în mulțime şi întrebă pe unul din oamenii care căscau 
gura: 

— Ce s-a întâmplat aici? 

— A fost ucis cineva. Adineauri a ieşit un lucrător care se ducea la 
fabrică şi văzând deschisă uşa de la subsolul aripii din dreapta, s-a 
uitat înăuntru şi a văzut pe cel ucis. 

— S-a descoperit urma criminalului? 
unde a fost cumpărată. Mi se pare un negustor din Marsilia, aşa că se 
va da uşor de urma făptuitorului. 

Mac O'Kerem ştia destul şi se retrase. 

O luă repede spre locuinţa lui şi când ajunse acasă, îl găsi pe Cekov 
stând la fereastră şi privind nerăbdător în stradă. 

— Ai dormit? 

— Nu mi-a fost cu putinţă. 

— Paşaportul îl am, dar acum trebuie s-o ştergem repede căci 
poliţia s-a şi dus la faţa locului şi s-a pus pe lucru. 

— De unde ştii? 

— Am trecut prin strada Pecrel. la pachetul şi să plecăm. 
Geamantanul îl las aici. N-are decât să se despăgubească gazda pentru 

chiria care îi sunt dator. 

Se furişară afară în vârful picioarelor, aşa că gazda, care trebăluia 
prin bucătărie, nici nu-i simţi. 

Ajungând în stradă, Cekov îl întrebă pe irlandez: 

— Ce facem cu pachetul? 

— Vino după mine. 

Mac O'Kerem se îndreptă spre staţia de tramvai cea mai apropiată 
şi se urcară într-un vagon care mergea spre Gara de Nord. În vagon 
erau mai mulţi lucrători. Mac îi şopti lui Cekov: 

— Când ne vom cobori, laşi pachetul în vagon. 

După scurt timp ajunseră la Gara de Nord unde se dădură jos şi 
Cekov lăsă pachetul, ca şi când l-ar fi uitat. Dar în clipa când vagonul 
se puse din nou în mişcare, un lucrător apăru pe platformă şi strigă: 

— Ia staţi niţel! Aţi uitat ceva. 

Cekov fu nevoit să ia iar pachetul şi să poarte mai departe cu 
dânsul dovada faptei sale nelegiuite. 

Ajungând la gară, irlandezul luă două bilete pentru Marsilia. 
Trebuiră să mai aştepte, căci trenul pleca abia peste o oră şi jumătate. 

Pentru Cekov timpul acesta de aşteptare fu îngrozitor. Se plimba 
agitat pe peron, se uita bănuitor la oricine trecea pe lângă dânsul, 
presupunând în fiecare un poliţist. 

Din întâmplare trecu şi pe lângă tabla pe care se aflau afişele cu 
semnalmentele criminalilor urmăriţi. 

ÎI zări şi pe acela care îl privea pe dânsul şi citi: „Urmărit pentru 
fals şi sustragere de bani”. 

În curând va urma un altul pentru omor, se gândi el, înfiorându-se. 

Ar fi vrut să se ascundă într-o gaură de şarpe. Trase pălăria pe ochi 
şi îşi ridică gulerul hainei, deşi era cald. 

Irlandezul nu era lângă el, căci se dusese la un birou de voiaj, spre 
a se interesa de plecarea vapoarelor din Marsilia. 

După câtva timp se întoarse şi îi zise lui Cekov: 

— Vaporul cel mai apropiat e „Etoile du Sud” care pleacă mâine 
seară din Marsilia spre Algeria. 

— Ce să facem în Africa? 

—  Întrebi ca un prost. E indiferent unde plecăm, principalul e să 
ieşim din ţară. 

În sfârşit, trenul pentru Marsilia trase la peron, dar până la plecare 

mai era încă destulă vreme. 

Se urcară totuşi în vagon. Cekov şedea ca pe cărbuni aprinşi şi de 
teama descoperirii îl treceau sudori. 

Dacă întâmplarea ar face ca vreun călător care citise afişul cu 
semnalmentele lui să se urce în acelaşi compartiment şi să-l 
recunoască? 

Frica şi nerăbdarea lui creşteau din clipă în clipă tot mai mult. 

Pachetul cu hainele pline de sânge îl pusese în plasa de bagaje. 
După câtva timp se sculară şi căutară loc în alt compartiment. În felul 
acesta vor scăpa de hainele trădătoare. 

Irlandezul se uită la tovarăşul lui şi îi zise: 

— Se pare că nu te simţi bine deloc. 

— Sunt mai mult mort decât viu. Dar cred că mă voi linişti când 
voi fi pe vapor. 

— Eşti o mămăligă. 

— Aş vrea să te văd pe tine în locul meu. 

— Fii sigur că m-aş ţine mai dârz şi nu m-aş lăsa doborât ca tine. 

După câtva timp veni şeful de tren, ducând la subsuoară pachetul 
pe care îl lăsaseră în compartimentul celălalt. Odată cu dânsul veni şi 
un călător care fusese acolo când se urcaseră cei doi. 

Călătorul se uită la dânşii şi zise şefului de tren: 

— Pachetul trebuie să fie al acestor domni. 

Şeful se adresă lui Cekov cu întrebarea: 

— E al dumneavoastră? 

Vru să răspundă, dar nu fu în stare să scoată un cuvânt, aşa că 
clătină numai din cap. 

— Ba al dumitale trebuie să fie, stărui călătorul. Te-am văzut cu el 
când ai intrat în compartimentul în care mă aflam eu. 

În fine Cekov fu în stare să vorbească. 

— Cum poţi să susţii lucrul acesta? Dacă ar fi al meu, de ce n-aş 
spune? 

Şeful de tren rămase câteva clipe nedumerit, apoi zise: 

— Atunci nu-mi rămâne altceva de făcut, decât să dau pachetul la 
biroul de obiecte găsite. Dar pentru a înlătura orice neînțelegere, voi 
deschide pachetul în faţa dumneavoastră şi voi face un proces-verbal 
de constatare. 

Cekov vru să se împotrivească, irlandezul îi făcu însă semn să tacă. 

Şeful începu să desfacă pachetul. 


102. Răfuiala 


Câteva clipe urmă o tăcere adâncă şi apăsătoare între tată şi fiu. 
Privirile lor se încrucişară duşmănoase şi amândoi îşi dădură seama că 
în minutul acela avea să se hotărască soarta lor. 

Frank Wilkens se reculese şi cu obişnuita-i energie îşi înfrânse 
emoția. 

— Să-mi ceri socoteală?!... Tu vrei să-mi ceri socoteală? făcu el cu 
glas batjocoritor şi îşi luă aerul ca şi când n-ar fi fost vinovat cu nimic. 

Dar Bob nu se lăsă înşelat şi uitându-se ţintă în ochii lui, zise: 

— Ştii foarte bine despre ce este vorba, tată, şi de data asta nu-mi 
vei mai putea scăpa. 

— De ce să scap? Crezi oare că mi-e teama de tine? 

— Vasăzică n-ai măcar remuşcări? izbucni Bob. 

— Eu... remuşcări?... 

— Dacă aş fi în locul tău, n-aş mai avea o clipă de linişte. 

— Pentru că eşti un aşa-zis om modern, eşti prea nervos. 

— Scuteşte-mă de astfel de palavre, îl întrerupse Bob iritat. Vrei 
numai să mă zăpăceşti, dar nu vei reuşi, căci ştiu tot. 

Frank Wilkens rămase calm, zâmbi iar şi zise cu nepăsare: 

— Daaa... ştii tot? 

— Am fost la profesorul Black, continuă Bob din ce în ce mai 
înfuriat. 

Aşteptă însă în zadar un răspuns de la tatăl lui şi nici nu-l văzu pe 
acesta tresărind. În aparenţă Frank Wilkens rămase liniştit, ceea ce îl 
enervă şi mai mult pe Bob, care continuă: 

— Am găsit urma acelui văr al tău, care îţi semăna atât de mult. 

— Ar fi fost mai bine pentru noi amândoi, dacă n-ai fi ridicat valul 
care ascunde această taină, răspunse Frank Wilkens după o tăcere de 
câteva clipe. Dar fiindcă ai descoperit-o, nu mai are niciun rost să 
tăgăduiesc. 

Luă loc pe un scaun, se uită la degetele mâinilor sale bine îngrijite 
şi continuă: 

— În urma năzbâtiilor şi faptelor nechibzuite ale vărului meu Frank 
Wilkens, care ameninţa să-mi păteze şi numele meu cinstit, am fost 

nevoit să-l supun unui examen medical, spre a se constata starea lui 
mintală. Pe vremea aceea profesorul Black trecea drept o autoritate în 
acest domeniu. L-am dus pe vărul meu la dânsul şi el a găsit că nu 
poate fi făcut răspunzător de faptele lui, fiind bolnav la minte. 

— Nu-i adevărat, tată, îl întrerupse Bob. Poţi să spui altora 
minciuna asta, mie însă nu. 

Frank Wilkens sări de pe scaun. 

— Îndrăzneşti să mă faci mincinos?! 

— Da, fiindcă eşti! 

Frank Wilkens ridică mâna, ca şi când ar fi vrut să-l lovească. 

Bob rămase calm, faţa lui n-avu nici cea mai uşoară tresărire şi 
răspunse liniştit: 

— Îndrăzneşte să mă loveşti şi atunci vei vedea de ce sunt în stare. 

Frank Wilkens lăsă mâna în jos, se uită cu o privire posomorâtă la 
fiul său şi mormăi înfuriat: 

— Nu merge prea departe, căci ar fi primejdios. 

— Pentru tine... nu pentru mine, căci dacă ai îndrăzni să mă 
loveşti, mă voi apăra, nu mă voi da în lături de la un scandal oricât de 
mare... 

— Ai cumva de gând să mă baţi pe mine, tatăl tău?... 

— Nu, dar nu vreau, nu mai sunt copil şi n-aş suferi să fiu bătut, 
fără să mă apăr. Din partea mea poate să se adune tot personalul 
hotelului. Toţi pasagerii să asiste la lupta noastră. Mie nu-mi pasă de 
nimic, căci vina va fi numai a ta, dacă se va întâmpla o nenorocire. 

— Nu-ţi dau voie să mă faci mincinos. 

— Nu te întreb dacă îmi dai voie sau nu. Îţi spun încă o dată; eşti 
un mincinos, căci vărul tău Frank Wilkens a fost perfect sănătos când 
l-ai dat pe mâna acestui criminal de profesor Black. Ani de-a rându-l i- 
ai plătit sume mari de bani, pentru a-l ţine închis pe nenorocitul tău 
văr. 

— Nu-i adevărat... taci... 

— Nu vreau să tac, căci adevărul trebuie să iasă odată la lumină. 
Acum ştiu că tatăl meu, pe care l-am respectat şi l-am iubit, nu-i decât 
un criminal ordinar. 

— Bob... taci, sau... 

Bob dădu din cap, cu încăpățânare. 

— Trebuie să spun tot ce am de spus, căci altfel mă înăbuş. Ai 

făptuit o nelegiuire strigătoare la cer faţă de un om cu desăvârşire 
sănătos, fiindcă îţi stătea în cale şi voiai să pui mâna pe banii lui spre 
a-ţi îndeplini planurile tale ambitioase. În sfârşit am reuşit să descopăr 
toate faptele tale mârşave. Aş da orice pentru a putea îndrepta măcar 
în mică parte răul pe care l-ai făcut, căci n-ai nimicit numai viaţa 
vărului tău, ci şi pe aceea a contesei de Martigny, iar acum vrei să 
distrugi şi fericirea propriului tău fiu. Acum sunt încredinţat că nu tu 
eşti tatăl Feliciei de Martigny, ci vărul tău. 

Frank Wilkens izbucni într-un râs strident, dar era un râs 
deznădăjduit, era râsul unui om încolţit din toate părţile. Totuşi zise 
cu dispreţ: 

— Cine ţi-a vânt în cap gărgăunii ăştia? Tot ce spui e curată 
nebunie; doar tu însuţi l-ai văzut pe bolnav! 

— Ai şi aflat asta? 


— Am vorbit cu profesorul Black şi mi-a spus că ţi l-a arătat pe 
bolnav. 

— Da, mi-a arătat un bolnav, dar acela pe care l-am văzut eu, 
acela, pentru care plăteşti de ani de zile cheltuielile de întreţinere, nu- 
i vărul tău Frank Wilkens. 

— Ce spui?! 

— Ai fost tras pe sfoară, căci vărul tău Frank Wilkens a reuşit să 
fugă din sanatoriu. 

— Nu se poate! 

— Ba e aşa cum îţi spun şi gândul că vărul tău a reuşit să-şi 
recapete libertatea, mă face mai îngăduitor față de crima pe care ai 
făptuit-o, căci acum mi-a dat putinţa să-l caut. Şi îţi jur că voi pune 
totul la cale spre a-l găsi şi a îndrepta răul pe care i l-ai făcut. 

La auzul acestor cuvinte, Frank Wilkens fu atât de zăpăcit, încât nu 
ştiu ce să răspundă. În schimb gândurile i se învălmăşeau în minte. 

Aşadar, profesorul Black îl înşelase ani de-a rândul? 

Când îşi dădu bine seama de gravitatea faptului, se răsti la Bob: 

— Ai înnebunit de tot ca să poţi crede astfel de poveşti? Cine ţi-a 
spus că bolnavul pe care l-ai văzut nu e vărul meu Frank? 

Bob îşi aduse aminte de rugămintea bătrânului gardian de a nu-l 
trăda şi de cuvântul pe care i-l dăduse că va păstra tăcere. Aşadar 
răspunse tatălui său: 

— Cum şi prin cine am aflat de această poveste tristă, e secretul 
meu. În orice caz dau mai multă crezare aceluia care mi-a spus-o 
decât profesorului Black. 

— Nu te face de râs, Bob, îl întrerupse Wilkens. Dacă acel văr pe 
care am fost nevoit să-l internez în sanatoriu din cauza stării lui 
mintale, ar fi reuşit să fugă, ar fi venit demult în America şi ar fi 
încercat să-şi redobândească drepturile. Nu era dintre acei care 
dăruiesc ceva. 

— De aceea ai avut grijă să-l îndepărtezi, să-l faci să dispară dintre 
oameni, îi curmă Bob vorba. 

Frank Wilkens îşi astupă urechile şi se răsti la fiul său: 

— Taci odată cu prostiile astea. Black va putea spune oricui că n- 
am făptuit nicio crimă. 

— Fiindcă şi dânsul e un criminal, izbucni Bob. Dar asta nu vă va 
apăra de pedeapsă. 

Frank Wilkens îl privi înspăimântat. 

— Pentru Dumnezeu, Bob... nu cumva ai de gând să mă dai pe 
mâna justiţiei?! 

— Dacă n-o voi face, va fi numai pentru a o cruța pe sărmana mea 
mamă, pe care nu vreau s-o târăsc în mocirla asta. Cer însă de la tine 
să-mi dai mijloacele trebuincioase pentru a duce mai departe 
cercetările în privinţa nenorocitului tău de văr. 

— Crezi că mai e în viaţă? îl întrebă Frank Wilkens, uimit. 

— Chiar de-ar fi mort, vreau să aflu toate amănuntele asupra lui. 

Deznădăjduit, Frank Wilkens îşi frământă mâinile. 

— Ce rost ar mai avea să dezgropi trecutul? 

— Mai întrebi, tată? Nu-ţi dai seama că e în joc toată fericirea vieţii 
mele? Trebuie să aduc contesei de Martigny dovada că nu tu, ci 
celălalt Frank Wilkens a fost tatăl Feliciei. Afară de asta, contesa 
trebuie să afle că n-a fost părăsită cu rea voinţă şi lăsată pradă 
mizeriei, ci că tu ai fost acela care i-ai pricinuit nenorocirea. Datoria 
mea cea mai mare va fi să îndrept faţă de Felicia toate nedreptăţile 
care s-au făcut mamei ei, căci contesa n-ar fi ajuns niciodată să ducă 
viața pe care a fost nevoită s-o ducă, dacă tu n-ai fi fost amestecat în 
această afacere tristă. 

— Şi eu să-ţi dau banii trebuincioşi pentru ca să descoperi toate 
acestea şi să descurci firele acestei afaceri? 

— Mi-ar fi fost mai plăcut dacă nu eram nevoit să cer de la tine, 
dar din nefericire am rămas fără bani, căci bijuteriile pe care mi le-a 
dat mama să le vând, au fost confiscate de poliţie. 

— Au fost confiscate?... De ce? 

— Fiindcă n-au ajuns în mâinile tale pe cale cinstită. 

Frank Wilkens încleştă pumnii. 

— Eşti nebun să susţii aşa ceva? 

— N-ai decât să te informezi la poliţie şi ţi se va spune acelaşi 
lucru. Erau gata să mă aresteze pe mine, fiind bănuit de a fi hoţul sau 
un tăinuitor şi pesemne de la astfel de indivizi ai cumpărat bijuteriile. 

— Nu-i adevărat, le-am cumpărat de la un bijutier. 

Dezgustat, Bob îi întoarse spatele. 

— La ce bun să mai vorbim? Faptele vorbesc destul, aşa că nu mai 
poţi cere de la mine nici dragoste, nici stimă. Amenințarea ta că mă 
vei dezmoşteni, mă lasă rece, căci nici eu nu mai vreau să am de-a 
face cu un tată ca tine. Poate numai, dacă te vei strădui să-ţi ispăşeşti 
păcatele şi mă vei ajuta să îndrept urmările nelegiuirilor tale. 

— Nu mă ştiu vinovat cu nimic, zise Frank Wilkens cu 
încăpățânare. N-am nimic de ispăşit şi îţi interzic să faci vreun demers 
împotriva mea. 

În ochii lui Bob se ivi o sclipire de mânie. Se apropie de tatăl său şi 
uitându-se ţintă în ochii lui, îi zise: 

— Tu mai îndrăzneşti să-mi interzici ceva, să mă ameninţi? 

— Te sfătuiesc să te fereşti de o luptă înverşunată cu mine, îl 
preveni Frank Wilkens, altfel s-ar putea să te căieşti de cele de am 
vorbit acum. 

Bob izbucni în râs. 

— Aceeaşi ameninţare mi-a mai făcut-o azi şi asociata ta, dar nu 
mi-e teamă, căci cugetul meu e curat. Lupt pentru adevăr şi dreptate 
şi dacă este un Dumnezeu în ceruri, mă va ajuta şi-mi va da izbânda, 
cu toate că sunt numai un calic în clipa de faţă. 

Wilkens ridică pumnul ameninţător şi se năpusti asupra lui Bob. 

— Dacă nu te vei supune voinţei mele şi nu-ţi vei vâri minţile-n 
cap, atunci... 

— ...poate ai de gând să mă dai şi pe mine pe mâna acelui ticălos 
de Black? continuă Bob înfuriat la culme. 

— Da, voi face şi asta, dacă nu mă vei asculta. 

— Încearcă! Deocamdată totul s-a isprăvit între noi. Tu urmează-ţi 
calea ta, iar eu o voi urma pe a mea. Dar te previn încă o dată că 
lupta va fi înverşunată. 

Frank Wilkens spumega de mânie; îl apucă pe Bob de umeri şi îl 
zgudui cu putere. 

Cu o singură mişcare, Bob se desfăcu din strânsoarea tatălui său, îşi 
luă geamantanul şi păşi spre uşă, pe care o deschise repede şi începu 
să coboare scara. Frank Wilkens se repezi după dânsul, dar când văzu 
că vreo câţiva pasageri îl priveau miraţi, îşi veni în fire şi se întoarse 
în odaie, unde se prăbuşi pe un scaun şi îşi ascunse faţa în mâini. 

Va fi oare într-adevăr înfrânt în lupta asta? 

Se simţi cuprins de groază la acest gând. Dar numai câteva clipe se 
lăsă abătut, apoi sa reculese şi îşi îndreptă trupul, îşi încordă muşchii, 
ca şi când ar fi vrut să-şi măsoare puterile. 

Încă era tare. 

Ce va face însă cu Ethel Drof, ce-i va spune ei? 

Nici nu îndrăznea să se gândească că aceasta îşi va îndeplini 
ameninţarea şi se va căsători cu concurentul francez. În acest caz 
lupta va fi pierdută pentru dânsul. Trebuia deci să vorbească neapărat 
cu ea, să o convingă, să-i schimbe gândul. Dacă va mai aştepta câtva 
timp, dacă va mai avea răbdare, atunci poate îşi va ajunge ţinta. 

Bob fusese deprins cu o viaţă lipsită da griji, trăise printre studenţii 
cărora le plăcea să petreacă fără a se gândi la ziua de mâine, să 
cheltuiască banii fără socoteală, aşa că o viaţă de sărăcie îl va plictisi 
foarte repede şi se va întoarce supus în casa părintească. 


103. În noapte 

După plecarea zgomotoşilor oaspeţi, se retrase şi Sam birtaşul în 
cuşca lui de lângă tejghea, spre a se odihni câteva ceasuri. 

Toţi adormiseră, numai sărmana Felicia nu, cu toate că era foarte 
obosită. Şedea tristă pe scaunul ei şi privea ţintă la lamina lămpii de 
petrol, pe care Sam o lăsase aprinsă. 

Gânduri triste o năpădiră şi neliniştea ei crescu din ce în ce mai 
mult. 

Fruntea şi ochii îi ardeau, era istovită de oboseală şi duhoarea de 
fum rece de ţigară, care infecta aerul, îi producea o senzaţie de greață. 


Trupul îi era ca zdrobit din pricina şederii îndelungate pe scaunul tare 
de lemn. 

De-ar fi fost trează cel puţin una din tovarăşele ei de suferinţă, ar fi 
putut vorbi cu ea, şi-ar mai fi putut descărca sufletul. Dar toate 
dormeau duse, înfrânte de oboseală. 

În cele din urmă Felicia nu mai avu răbdare să alea locului, se 
ridică de pe scaun şi ieşi afară, să respire puţin aer proaspăt. 

Peste tabăra din Sandy Creek se întinsese întunericul adânc al 
nopţii. Atmosfera era înăbuşitoare ca înaintea unei furtuni. 

Spre a-şi mai dezmorţi picioarele, Felicia merse tot mai departe, pe 
strada ce ducea printre colibe, spre munţii care, cu tot întunericul, se 
desprindeau ca siluete întunecate pe cer. 

Felicia se simţi mai uşurată, mai liberă. 

Nu era oare liberă? 

Dacă mergea astfel tot mai departe, nimeni n-ar opri-o, nimeni n-ar 
aduce-o înapoi. 

Şi deodată îi veni în gând să fugă. 

— Dar încotro să mă îndrept în pustiul acesta de piatră al sălbaticii 
Australii? se întrebă ea însăşi. 

Oriunde, numai să scape de polonez şi de sinistrul său tovarăş, să 
scape de soarta grozavă care o aştepta. 

Acest gând făcu să-i dispară orice teamă şi păşi mai departe, pe 
drumul care ducea spre munţi. 

Dar numai drum nu se putea numi acela pe care mergea. Era o 
potecă pietroasă, pe care mai mult se poticnea, decât păşea şi simţea 
fiece piatră prin tălpile subţiri ale pantofilor ei. 

Ce să facă? Să se întoarcă? 

Pentru nimic în lume! 

Mai bine să piară aici în pustiu, de foame şi de sete, decât să se 
expună iar ruşinii care o aştepta. 

O vor urmări oare? 

Poate că da. 

La acest gând fu cuprinsă de spaimă şi începu să fugă ca gonită din 
urmă. 

Feliciei i se păru că aerul devine din ce în ce mai greu de respirat, 
gâtul i se uscă şi limba se lipi de cerul gurii. 

Cât va mai putea merge astfel înainte? 

Nu-şi mai simţea picioarele, trapul îi era înţepenit şi i se păru că e 
uşoară ca un fulg. 

La orizont se ivi o geană de lumină şi contururile munţilor începură 
să se desluşească din ce în ce mai limpede pe cer. Încetul cu încetul, 
lumina se făcu tot mai puternică şi în sfârşit soarele apăru strălucitor, 
aducând cu el noi speranţe pentru sărmana fată rătăcită în pustiu. 

Felicia îşi adună încă o dată toate puterile, şi alergă mai departe. 
Trebuia să străbată o distanţă cât mai mare, spre a nu putea fi ajunsă 
din urmă. 

Va mai merge astfel o bucată de drum, apoi se va ascunde în vreo 
văgăună, unde se va odihni, fără a putea fi găsită. 

Dar mersul ei deveni din ce în ce mai şovăitor. Se clătina şi abia se 
mai putea ţine pe picioare. 

Începu să gâfâie şi nu mai era în stare să gândească limpede. Se 
lăsa mânată înainte numai de dorul de libertate, care pusese stăpânire 
tot mai mult pe ea. 

Fel de fel de animale, speriate la apropierea ei, îi ieşiră în cale, apoi 
dispărură în tufiş. Felicia nu vedea nimic, ci înainta mereu spre 
lumina soarelui, care părea s-o atragă cu toată puterea. 

Se poticni, căzu, se ridică din nou, mai făcu vreo câţiva paşi, apoi 
căzu iar şi de astă dată nu se mai sculă de jos. Doamne, să se 
odihnească numai câteva clipe! 

Închise ochii. Ah, cât era de bine să stea astfel, nemişcată, să nu 
mai umble. I se păru că pluteşte în aer, apoi că se prăbuşeşte de la o 
mare înălţime. Oboseala o doborâse. În jurul ei era tăcere adâncă. 


104. O prietenă 

Dolores înlăturase orice bănuială împotriva lui Liu-San-Ciang şi 
încrederea în el începu să-i revină iar. 

Se strădui cu tot dinadinsul să creadă în asigurarea lui că o va duce 
la Sidney, făcând numai un mic ocol. 

Dacă Barnabe va primi telegrama ei, fără îndoială va face tot ce-i 
va sta în putinţă s-o aştepte şi nu se va nelinişti din pricina sosirii ei 
întârziate. 

Liu-San-Ciang se arătă prietenos, respectos şi foarte prevenitor faţă 
de Dolores, voind să arate prin această purtare, că regretă tot ce 

făcuse. 

Dolores îl ocolea cât putea mai mult, ştiind acum că s-a îndrăgostit 
de dânsa şi nevoind să-i mai dea prilejul unei noi apropieri. 

În ziua aceea luaseră cina împreună, mai stătuseră puţin de vorbă, 
apoi ea se retrase în cabina ei, să se culce. 

După întâmplarea neplăcută dinainte, se obişnuise să încuie uşa 
cabinei, dar în ziua aceea uită de această măsură de prevedere. 

Obosită de căldura mare care domnea în regiunea prin care 
treceau, adormi repede şi fu legănată de un vis frumos, care o făcu să 
uite grozava realitate. 

Dar deodată, în toiul nopţii fu deşteptată, de un zgomot. 

Se ridică speriată şi la lumina slabă a razelor lunii, care pătrundeau 
prin fereastra cabinei, văzu un chip de om lângă patul ei. 

Vru să strige, dar auzi un glas, care îi şopti: 

— Taci, nu striga, nu-ţi fie teamă. 

Aceste cuvinte fură spuse într-o englezească stricată şi Dolores îşi 
dădu seama că lângă dânsa se afla o femeie. 

Faptul acesta o linişti întrucâtva şi ochii deprinzându-se cu 
semiobscuritatea care o înconjura, văzu că aceea care pătrunsese în 
cabină era o chinezoaică tânără. 

N-o mai văzuse niciodată pe iaht, aşa că rămase foarte surprinsă la 
vederea ei neaşteptată. 

— Cine eşti? o întrebă Dolores. 

— Sunt Siling-Hi, prietena lui Liu-San-Ciang. 

— Şi ce vrei? 

— Să vorbesc cu tine. 

Chinezoaica vorbea rar şi se vedea că trebuia să caute întâi 
cuvintele, necunoscând bine limba engleză. Se apropie de pat şi se 
aşeză jos, pe când Dolores aştepta cu încordare ce va urma. Siling-Hi 
începu să vorbească. 

— Când am intrat aici, am avut la început un gând rău cu tine, căci 
îmi stai în cale. Faptul că te afli pe bordul iahtului, îmi primejduieşte 
fericirea şi de aceea voiam să te înlătur. Dar când te-am văzut 
dormind aşa de liniştită şi zâmbind atât de frumos în somn, atunci... 

Siling-Hi nu-şi isprăvi vorba, dar Dolores se înfioră, dându-şi seama 
că plutise într-o primejdie grozava, în cea mai mare în care fusese 
până atunci. 

După câteva clipe chinezoaica continuă: 

— E îngrozitor când cineva e chinuit da gelozie, dar tu eşti 
nevinovată, căci nici nu vrei să ştii de Liu-San-Ciang care te urmăreşte 
cu dragostea lui. Am văzut tot. 

— De azi înainte mă va lăsa în pace, răspunse Dolores. 

Siling-Hi clătină cu îndoială capul. 

— Nu, el tot te mai vrea. 

— Dar n-o mai arată pe faţă. 

— Va veni timpul când se va trăda iar. 

— Îndată ce vom ajunge la Sidney, voi părăsi iahtul. 

— Nu vom ajunge niciodată la Sidney. 

Dolores tresări. 

— Liu-San-Ciang mi-a făgăduit... 

— Dar nu se va ţine de cuvânt. 

— Ştii sigur? 

— Ştiu că plecăm la Shanghai. Avem opiu pe bord, care trebuie dus 
acolo. Liu-San-Ciang e un contrabandist. 

Sărmanei Dolores nu-i venea să-şi creadă auzului. 

Era îngrozitor ce aflase. Vasăzică nu mergeau la Sidney? 

— Atunci voi părăsi iahtul la Shanghai. 

— Va trebui să fugi. 

— Nu mă va putea opri, dacă nu vreau să rămân. 

— Liu-San-Ciang e foarte puternic şi poate tot ce vrea. 

Tinerei femei tot nu-i venea să creadă ce auzea. 

— Mi-a spus că a trimis o radiogramă la Sidney, anunțând venirea 
noastră. 

— Ai scris-o tu pe o foaie de hârtie? 

— Da. 

— A rupt-o şi a aruncat-o în mare. 

De data asta Dolores nu se mai îndoi că chinezul o înşela şi mai 
departe, spre a-şi putea ajunge scopul. 

Era gata să se lase doborâtă de deznădejde, dar în aceeaşi clipă îşi 
aminti de cuvintele fetei: „Va trebui să fugi”. 

Dacă Siling-Hi spunea aceasta cu atâta hotărâre, atunci ştia că 
exista şi o posibilitate de fugă. De aceea o întrebă: 

— Crezi că voi reuşi să fug de pe iaht la Shanghai? 

— Dacă îţi voi da ajutor, da. 

— Şi vrei să mă ajuţi? 

— Cu scopul de a-ţi spune asta, am venit la tine. 

— Îţi mulţumesc. 

— Să nu-mi multumesti, căci n-o fac pentru tine, ci pentru mine. 

Siling-Hi o privi pe Dolores cu o expresie în care se citea ură şi 
nicidecum prietenie. Apoi se ridică şi zise: 

— Acum plec, dar mai înainte vreau să te previn să fii prevăzătoare 
cu Liu-San-Ciang. Nu-l irita, căci se înfurie uşor şi atunci e în stare să 
facă orice. 

— Am avut prilejul să-l cunosc bine. 

— Cât timp vom mai fi pe mare, cel mai bun lucru ce poţi face, e 
să-l ocoleşti cât mai mult. 

— Îi voi spune că sunt bolnavă şi voi sta în cabina mea. 

— Aşa să faci. 

— Iar când vom ajunge la Shanghai, îmi vei da de ştire şi îmi vei 
spune când va fi momentul cel mai prielnic pentru a fugi. 

— Voi veni să te iau. 

Siling-Hi făcu un semn din cap, apoi păşi spre uşă. Înainte însă de a 
ieşi se mai întoarse o dată şi zise: 

— Încuie uşa, căci nu poţi fi niciodată sigură de dânsul. 

Dolores coborî din pat şi după ce uşa se închise în urma 
chinezoaicei, întoarse cheia în broască. 

Tremura din tot trupul de frică. 

Avusese o nouă şi grozavă dezamăgire. Căpitanul Barnabe nu va 
primi radiograma ei, o va aştepta în zadar şi va fi foarte îngrijorat, 
neştiind ce se întâmplase cu dânsa. 

Pe de altă parte, nici ea nu ştia nimic da soarta Feliciei. Era o 
situaţie grozavă, pe care n-o mai putea îndura. 

Chiar dacă va reuşi să scape la Shanghai, ce se va mai întâmpla cu 
ea? Acolo va fi iar singură şi fără ajutor, fără mijloace pentru a pleca 
la Sidney. 

Vor trece astfel multe săptămâni şi chiar dacă în cele din urmă va 
ajunge la Sidney, nu-l va mai găsi pe Barnabe şi nici de urma Feliciei 
nu va putea da. 

Îi venea să tipe de durere şi deznădejde. 

Căpitanul Ervanson îi făcuse un rău serviciu când o prezentase 
acestui ticălos de contrabandist chinez. 

Fără îndoială că nici el nu ştiuse cine se ascundea sub înfăţişarea 
bogatului negustor chinez, care călătorea prin lume numai pentru 
plăcerea lui, aşa că nu-i putea face nicio mustrare. 

După ce părăsise cabina contesei, Siling-Hi se furişă la a ei, dar 
când intră, rămase împietrită, căci în mijlocul încăperii dădu cu ochii 
de Liu-San-Ciang. 

— Unde ai fost? se răsti acesta la ea. 

— Am fost puţin pe punte, căci aici era prea cald. 

— Minţi, n-ai fost sus, căci te-am căutat pe acolo şi nu te-am văzut. 

— Unde aş fi putut merge în altă parte? îngăimă ea şovăind. 

Liu-San-Ciang o apucă de umeri, se uită ţintă în ochii ei şi zise cu 
asprime: 

— Pui ceva la cale împotriva mea. 

— Crezi că aş fi în stare să-ţi fac ceva rău? 


— Într-o femeie n-am încredere decât atât timp cât o am sub ochii 
mei. Spune-mi repede ce plănuieşti şi pentru ce ai ieşit noaptea din 
cabina ta? 

Siling-Hi îi ocoli privirea. 

— Nu plănuiesc nimic şi ţi-am spus doar pentru ce am ieşit afară. 

El n-o crezu. 

— Vrei să te răzbuni într-un fel oarecare, pentru că în timpul din 
urmă te-am neglijat. 

Ea se uită iar la dânsul cu o privire supusă şi înduioşătoare şi 
răspunse: 

— Mai curând aş vrea să mi se usuce mâna, decât să-ţi fac vreun 
rău. 

Dar nici aceste cuvinte nu fură în stare să risipească bănuiala lui. 

Trebuia deci să ia măsuri şi să se păzească de dânsa. 

— Altă dată nu părăseai cabina ta, oricât de cald ar fi fost. 

— Ei bine, de astă dată mi-am ieşit din obicei. 

— Altă dată să nu mai faci aşa ceva, şi ca să-ţi tai putinţa... 

Liu-San-Ciang nu isprăvi vorba, ci dădu drumul fetei, ieşi din 
cabină şi încuie uşa în urma lui. 

Siling-Hi tresări. 

Ce însemna asta? Voia s-o trateze ca pe o prizonieră? 

În alte împrejurări i-ar fi fost indiferent, dar tocmai acum nu-i 

convenea deloc măsura luată de Liu-San-Ciang, căci dacă vor ajunge 
la Shanghai, nu va mai avea putinţa s-o scape pe femeia cea blondă. 
Timp de câteva clipa fu foarte abătură, apoi se linişti. 
Va găsi ea o cale să iasă din cabină, de asta n-avea nicio grijă. 
Liu-San-Ciang îşi greşise socoteala, dacă credea că dânsa nu va 
reuşi să-l despartă de străina aceea. 
Ea era stăpână pe bordul iahtului şi va lupta din toate puterile 
pentru ca nimeni să nu-i răpească pe bărbatul pe care îl iubea din tot 
sufletul. 


105. Sfatul lui Dick Dodd 


În timp ce avea loc discuţia aprinsă între Bob şi tatăl său, Ethel 
Drof şedea cu detectivul Dick Dodd în holul hotelului şi îi povestea 
acestuia convorbirea pe care o avusese cu Bob Wilkens. 


Dick Dodd se bucura de toată încrederea domnişoarei Drof. 

Ea n-avea nicio taină faţă de dânsul, îi destăinuia toate planurile ei 
şi îi plăcea să-i ceară sfatul. 

După ce îi istorisi discuţia avută cu Bob, încheie: 

— Vei recunoaşte şi dumneata, mister Dodd, că nu-mi rămâne 
nimic altceva de făcui, decât să anunţ imediat logodna mea cu Gaston 
de Moulinet, pentru ca Bob Wilkens să vadă că nici prin gând nu-mi 
trece să alerg după dânsul. 

Dick Dodd scoase încet luleaua-i nedespărţită din gură, o deşertă cu 
luare-aminte în scrumieră, şi clătină capul. 

Deoarece părea a nu fi de acord cu cele spuse de Ethel Drof, aceasta 
îl întrebă cam iritată: 

— Eşti cumva de altă părere, mister Dodd? 

— Oh, da, domnişoară Drof. 

— Să mai fac o încercare pentru a-l convinge pe Bob să se însoare 
cu mine? 

— Oh, da. 

Ethel Drof bătu din picior, înfuriată. 

— Isprăveşte odată cu plicticosul dumitale „oh, da”, dacă nu vrei să 
mă scoţi din sărite. 

Văzând că Ethel Drof îşi aprinde o altă ţigaretă, îşi umplu şi Dick 

Dodd din nou luleaua şi îi dădu foc. 

Făcu aceasta cu atâta luare-aminte, încât se părea că n-are altă 
treabă mai importante decât de a-şi fuma pipa. 

Deşi Ethel Drof cunoştea obiceiurile detectivului, totuşi deveni 
foarte nervoasă şi se răsti la dânsul: 

— Spune-mi odată părerea dumitale hotărâtă. Ce să fac? 

— Înainte de toate, să nu te pripeşti. 

— Aşadar să nu mă logodesc cu Moulinet? 

— Oh, nu. 

— Dar e singura cale prin care mă pot răzbuna împotriva lui 
Wilkens. 

Dick Dodd zâmbi. 

— Crezi că asta va fi o răzbunare? Bătrânul va crăpa de ciudă, însă 
tânărul va fi mulţumit că a scăpat de dumneata. 

Ethel Drof căzu pe gânduri. 

— Poate că ai dreptate, mister Dodd. 

— Eu am întotdeauna dreptate, domnişoară Drof. 

— Nu te crede chiar atât de grozav. 

Dick Dodd puse picior peste picior şi se lăsă pe spătarul fotoliului. 
Apoi privi cu interes la mişcarea din jurul său, dându-şi aerul că ar fi 
uitat de existenta domnişoarei Drof. 

Această atitudine a detectivului o irită şi mai mult pe tânăra 
americană, aşa că îi zise, supărată. 

— Vorbeşte odată şi spune-mi ce trebuie să fac. 

Dick Dodd zâmbi din nou. 

— Aşadar tot ai nevoie de sfatul meu? 

— Vezi bine că da, căci altfel nu te-aş întreba. 

— La urmă îmi vei spune iar că mă cred grozav şi că te plictisesc cu 
sfaturile mele. 

Ethel Drof izbucni, deznădăjduită: 

— Omule, nu mă scoate cu totul din fire! 

Dick Dodd clătină iar capul şi zise: 

— Oh nu, asta nu-i cu putinţă, căci eşti prea deşteaptă şi nu-i bine 
deloc când o femeie are prea multă minte. 

Ethel râse. 

— Şi dumneata începi acum cu fleacurile astea? 

— Ţi-a mai spus-o cineva? 


LE DOL 


— Da, mama lui Bob. Mi-a spus că sunt o femeie fără inimă. 

Dick Dodd se uită lung la dânsa, o măsură din creştet până-n tălpi 
şi răspunse: 

— Asta nu e drept. Ai inimă, dar ai învelit-o dinadins cu o coajă de 
gheaţă şi îţi place să faci pe femeia-bărbat. 

Ethel Drof luă râzând paharul cu whisky şi îl goli dintr-odată, 
uitându-se peste marginea paharului la detectiv. 

— Dacă mi-ar spune altul aşa ceva, i-aş trage o palmă. 

— Fă-o dacă ai plăcere, zise Dodd calm. Şi englezilor le place din 
când în când câte un scandal şi acesta ar izbucni negreşit, dacă mâine 
ar sta scris în toate ziarele că miss Ethel Drof a pălmuit pe maestrul 
detectiv Dick Dodd pentru că acesta i-a spus câteva adevăruri în faţă. 

Ethel Drof se stăpâni cu mare greutate. 

— E de necrezut cum te porţi cu mine. 

— Şi e păcat, miss Drof, că există prea puţini oameni care să 
îndrăznească să-ţi spună adevărul. Din fericire, cu toate că mă plăteşti 
împărăteşte pentru serviciile mele, nu depind de dumneata. Dacă vom 
ajunge la o neînțelegere, îmi voi părăsi serviciul şi voi găsi îndată de 
lucru în altă parte. 

Ethel Drof făcu un gest de mânie. 

— Mai bine să nu ne mai certăm, mister Dodd şi să vorbim serios. 

— Eu sunt foarte serios, miss Drof, dar dumneata nu eşti. 

— la te rog... 

— N-am dreptate cumva? o întrerupse detectivul. Ideea dumitale 
de a te logodi cu Moulinet, e curată nebunie. Ştii doar prea bine că 
omul acesta nu face doi bani şi că vei fi nenorocită cu el. În schimb, 
pe Bob Wilkens îl iubeşti. 

Ethel izbucni în râs. 

— Cum ai ajuns la această presupunere neghioabă? Dragostea este 
şi va rămâne pentru mine un cuvânt pe care nu-l cunosc. 

— Asta ţi-o vâri dumneata în cap, pentru a te face interesantă şi aţi 
da importanţă. În realitate inima dumitale tânjeşte după acest tânăr, 
despre care ştii că nu e numai fiul miliardarului Wilkens, dar şi un 
bărbat admirabil, demn de toată încrederea şi dragostea, care va fi în 
stare să conducă şi să dezvolte întreprinderile părinţilor, ceea ce nu se 
poate spune despre Gaston de Moulinet. 

— Voi şti să-l strunesc pe Moulinet! izbucni Ethel înfuriată. Când 


va fi soțul meu, nu-i voi mai îngădui năzbâtiile pe care le-a făcut în 
ultimii ani. 

— O femeie poate să strunească pe un bărbat, numai dacă ştie să-i 
câştige dragostea. 

Ethel se uită cu luare-aminte la detectiv şi îl întrebă: 

— De unde ştii toate astea? 

— Din experienţă, miss Drof. 

— Poate Gaston de Moulinet se va îndrăgosti de mine şi atunci va 
alunga pe toate prietenele sale cu care îşi cheltuieşte acum banii. 

Dick Dodd clătină încet capul. 

— Aceste iluzii nu se vor realiza niciodată. 

— Cu alte cuvinte vrei să spui că nu sunt femeia potrivită pentru 
acest francez? 

— Aşa este. 

— Crezi că voi putea fi asta pentru Bob Wilkens? 

— Poate. 

Plină de încordare Ethel se aplecă spre Dick Dodd şi îl privi atentă. 

— Poate? repetă ea, jumătate bucuroasă, jumătate neîncrezătoare. 

— Oh da, întări detectivul, dând din cap. S-ar putea să-l câştigi pe 
Bob Wilkens. 

— Dar ţi-am spus că m-a respins cu cea mai mare asprime. 

— Trebuie să ai răbdare până când îţi va veni timpul. 

— Acest sfat mi-l dai tocmai dumneata, care mi-ai povestit 
dragostea romantică a lui Bob pentru franţuzoaica cea blondă? 

— Oh da, pentru ca eu nu văd numai prezentul, ci şi viitorul, 
pentru că am destulă experienţă şi ştiu că cuvântul „niciodată” nu 
există în realitate. 

Ethel îşi apăsă cu amândouă mâinile inima, care începuse să bată 
cu putere. 

— Crezi dar că Bob ar putea s-o uite pe franţuzoaică? 

— Oh da. 

— Ar fi cu putinţă aşa ceva? 

— Dacă vei contribui şi dumneata, da. 

Ethel râse din nou, neîncrezătoare. 

— Ce pot să fac eu? Nu mai cunosc nicio cale căci nu pot face mai 
mult decât am făcut. 

— Nici nu e nevoie să mai faci ceva. Dimpotrivă, o femeie 

deşteaptă procedează cu totul altfel. 

— Atunci nu sunt o femeie deşteaptă, căci nu ştiu ce să mai fac, 
mister Dodd. 

Dick Dodd scoase câteva rotocoale de fum, se uită gânditor după 
ele, tăcu câteva clipe, apoi se întoarse spre Ethel Drof şi o întrebă: 

— Vrei să asculţi sfatul meu? 

— Negreşit că da. Doar pentru asta te-am luat cu mine în călătorie. 

— N-ai să-mi mai spui că mă cred grozav? 

— Nu fi atât de supărăcios, mister Dodd. Dă-ţi osteneala să mă 
înţelegi. Sunt nervoasă şi nu trebuie să cântăreşti fiecare cuvânt pe 
care ţi-l apun. 

De astă dată Dick Dodd se aplecă aproape de tot de miss Ethel şi îi 
şopti: 

— Bine, atunci îţi voi destăinui planurile pe care le am demult în 
minte. Depinde de dumneata dacă te vei învoi cu ele sau nu. 

Trase iar un fum din lulea şi tăcu câteva clipe, aşa că Ethel Drof îl 
îndemnă nerăbdătoare: 

— Nu-mi mai pune răbdarea la prea grea încercare şi spune-mi în 
sfârşit ce trebuie să fac. 

— Să devii mai mult femeie, miss Drof. Uită-te mai des în oglindă, 
cere sfaturile unui maestru croitor, nu scoate prea mult la iveală prin 
îmbrăcămintea dumitale firea autoritară pe care din nefericire o ai. 

Ethel Drof făcu un gest de supărare. 

— Nu pot să mă fac altfel decât sunt. 

Dick Dodd dădu din umeri şi răspunse: 

— Atunci nu vei reuşi niciodată să câştigi dragostea lui Bob 
Wilkens. 

Câteva clipe Ethel Drof cugetă asupra acestor cuvinte şi în cele din 
urmă întrebă: 

— Crezi într-adevăr că atunci voi face mai bună impresie asupra lui 
Bob? 

Dick Dodd dădu din cap. 

— Nu o cred numai, ci sunt foarte încredinţat de asta. 

Ethel Drof privi gânditoare înaintea ei. 1 se părea cu neputinţă să se 
ocupe cu modele, să se îmbrace şi să se pieptene altfel de cum făcuse 
până acum. Chiar în timpul ultimei călătorii îi fusese greu să umble 
îmbrăcată în rochii. 

Acasă umbla da obicei în haine bărbăteşti. 

Dick Dodd îi ghici gândurile şi zise: 

— Chiar dacă schimbarea îţi va părea grea la început, tot trebuie s- 
o încerci, căci poate numai în felul acesta îţi vei ajunge ţinta. 

Dar Ethel Drof nu era aşa de uşor de convins. Îşi încreţi buzele şi 
zise: 

— Să fac atâtea sforţări pentru Bob Wilkens? N-am deloc chef. 

— Bineînţeles că nu te pot sili, miss Drof, răspunse detectivul. Dar 
fiindcă ai vrut să-ţi dau sfatul meu, ţi-am spus o reţetă prin care se 
poate câştiga uşor dragostea unui bărbat. Gândeşte-te bine la sfatul 
mea, nu face nimic pripit ce ai putea regreta mai târziu. Bob Wilkens 
va putea uita poate o dragoste din tinereţe, dar Gaston de Moulinet nu 
va deveni niciodată fericit cu propria lui soţie, ci va căuta întotdeauna 
plăcerea la alte femei. Dumneata nu eşti însă dintre acele femei care 
să sufere pe alta lângă dânsa. 

Deodată Ethel Drof îşi ridică privirea surprinsă, căci îl zărise pe Bob 
Wilkens care cobora scara cu paşi grăbiţi. 

Ce însemna oare asta? 

Agitată îl luă pe Dick Dodd de braţ şi îi zise: 

— Priveşte colo... Bob părăseşte hotelul. Pesemne că s-a certat cu 
tatăl său. 

Bob se îndreptase spre ghişeul portarului şi vorbi câteva cuvinte cu 
acesta. Dick Dodd îşi dădu seama îndată că cerea socoteala şi zise: 

— Cel mai bun lucru ar fi să-l urmez fără să mă vadă. Sau nu te mai 
interesează acest tânăr? 

Ethel pălise şi inima începu să-i bată cu putere. 

Se făcuse oare într-adevăr o ruptură definitivă între tată şi fiu? 

Făcu repede un semn detectivului şi zise: 

— Da, urmăreşte-l, nu-l scăpa din ochi. În niciun caz nu trebuie să-i 
pierdem urma. Între timp mă duc la Frank Wilkens să aflu ce s-a 
petrecut între ei. 

— Bine, miss Drof. Îţi stau întotdeauna cu plăcere la dispoziţie. 

Ethel Drof zâmbi. 

— Şi eu voi încerca să-ţi urmez sfatul. 

În ochii lui Dick Dodd de ivi o lucire. 

— Atunci ţi-ai schimbat gândul? 

Ethel dădu din cap. 

— Oh, da. Deocamdată nu mă voi pripi şi voi aştepta dacă soarta 
nu mă va apropia de Bob Wilkens. 

— Bravo! 

Ethel îi făcu un semn de nerăbdare. 

— Grăbeşte-te, mister Dodd şi fă tot ce-ţi va fi cu putinţă pentru a 
mă ajuta să-mi ajung scopul. 

Detectivul se înclină şi zise: 

— Vei fi mulţumită de mine, miss Drof. 

Plecă grăbit în urma lui Bob Wilkens, pe care îl urmări pas cu pas. 

Ethel Drof rămase câtva timp dusă pe gânduri. 

Să urmeze oare într-adevăr sfatul detectivului şi să-şi schimbe felul 
ei de a fi? 

Îşi aduse aminte de ce spusese odată despre dânsa un servitor, a 
cărui convorbire o surprinsese. „E o omidă urâtă de care se îngrozeşte 
cine o vede”. Aşa spusese servitorul. 

Avea oare dreptate? 

Tânăra americană se ridică şi se apropie de una din oglinzile din 
hol, în care se privi cu luare-aminte, apoi zâmbi întristată. 

Da, era într-adevăr o omidă urâtă, dar poate încă nu era prea târziu 
pentru a se schimba într-un fluture frumos. Până acum nu se gândise 
că înfăţişarea ei ar putea respinge pe bărbaţi, întâmplările din timpul 
din urmă, îi deschiseră însă ochii. 

Abia acum îşi dădu seama că alte femei erau mult mai atrăgătoare 
şi că bărbaţii se uitau cu drag la ele. 

La dânsa nu se uitase încă niciunul. 

Până acum aceasta îi fusese indiferent, căci era doar bogata miss 
Ethel Drof, care putea să-şi permită luxul să fie urâtă. 

Dar fiindcă Bob Wilkens se îndrăgostise de o franțuzoaică 
frumoasă, trebuia să se străduiască să fie şi ea frumoasă. 

Va reuşi oare? 

Nu avea curajul să răspundă cu un „da” la această întrebare. 

De altminteri nici nu mai avu timp să se ocupe cu acest gând 
necunoscut ei până atunci, căci Frank Wilkens veni repede pe scară în 
jos şi se apropie de dânsa. 

Era foarte palid şi părea îmbătrânit, aşa că Ethel îl întrebă speriată: 

— Pentru Dumnezeu, ce s-a întâmplat, mister Wilkens? 

El zâmbi cu amărăciune: 

— Ţi-am făgăduit mai mult decât sunt în stare să ţin. Bob nu mai 
vrea să ştie de nimic şi a plecat. 

La auzul acestor cuvinte, Ethel Drof îi puse mâna pe braţ şi zise cu 
blândeţe: 

— Lasă-l să facă ce vrea, mister Wilkens. Peste câteva zile îşi va 
vâri minţile în cap şi atunci tot vom celebra logodna. 


106. În dimineaţa următoare 


În tabăra din Sandy Creek viaţa se trezi din nou. 

Cei dintâi care se deşteptară din somn fură Crestatul şi Billy, care 
intrară în cârciumă unde, după scurt timp, apăru şi Sam. 

Fetele dormeau încă. 

Billy zise birtaşului: 

— Ei Sam, acum scoate proviziile, căci vrem să plecăm iar în 
munţi. 

Trecură în magazie, umplură un sac cu tot felul de provizii şi 
minierul îl ridică în spate. 

Între timp Crestatul şedea în cârciumă, se uita la fete şi părea să 
caute pe cineva, apoi murmură: 

— Nu mai e aici. Pesemne că m-am înşelat şi am avut o nălucire. 

Billy, care se întoarse cu Sam, îl trezi din gândurile lui: 

— Ei camarade, pune şi tu mâna căci sacul e foarte greu. Aş vrea 
să-l am mai bine plin cu aur. 

Lăsă sacul din spinare cu ajutorul Crestatului, apoi îl duseră 
amândoi afară. 

— Adă catârii din grajd şi până atunci mă socotesc cu Sam. 

Crestatul făcu ce îi spusese tovarăşul lui şi după scurt timp, cei trei 
catâri erau înşeuaţi şi gata de plecare. 

Billy şi Sam ieşiră din cârciumă. 

— Gata, putem pleca. 

Îşi luară rămas bun de la Sam şi porniră la drum. 

Câtva timp merseră tăcuţi, apoi Billy începu o conversaţie, dar în 
aşa fel, că numai el vorbea, pe când Crestatul asculta, sau dădea 
numai din cap din când în când. 

— Ai văzut fetele, nu-i aşa? 

De astă dată răspunse şi Crestatul ceva: 

— Da, însă aseară erau şapte şi azi dimineaţă numai şase. 

— N-am băgat de seamă, căci nu le-am numărat. De altminteri n- 
are nicio însemnătate câte erau. Dar nu eşti şi tu de părere că cei doi 
ticăloşi au gânduri rele cu ele? Minciuna cu excursia în munţi s-o 
creadă cine vrea, eu sunt încredinţat că fetele numai dintr-un pension 
nu sunt. E o ruşine că se mai poate întâmpla aşa ceva în zilele noastre. 
Am vorbit cu Sam şi i-am spus să le oprească aici, să trimită un om la 
Sidney pentru a înştiința poliţia, dar nici n-a vrut să audă de aşa ceva, 
spunând că nu vrea să se amestece în astfel de treburi. Nu înţeleg de 
ce? Dacă aş fi în locul lui, bandiții aceia ar avea de furcă cu mine. Mai 
întâi de toate, le-aş trage o bătaie zdravănă, apoi i-aş închide în grajd 
până când ar veni poliţia. 

Crestatul dădu din cap şi Billy continuă: 

— Grozav m-aş fi bucurat să fi putut veni în ajutorul sărmanelor 
fete. Toate sunt încă aşa de tinere şi frumuşele, mai cu seamă cea 
blondă, care şedea în capul mesei. Pe aceea ai văzut-o şi tu mai bine, 
căci te-ai apropiat de dânsa şi ea s-a sculat în picioare. 

De astă dată Crestatul zise iar: 

— Vasăzică a fost şi ea acolo? 

— Negreşit. 

— Azi dimineaţă dispăruse şi credeam că m-am înşelat. 

Billy îl privi cercetător. 

Fl începuse toată această convorbire numai cu scopul de a afla 
pentru ce camaradul său se uitase atât de ciudat la tânăra fată şi de ce 
se apropiase de ea. 

Crestatul rămase cu privirea aţintita în gol, ca şi când ar avea iar o 
nălucire. 

Billy continuă: 

— Întâi am crezut că o cunoşti, căci mi se păruse că vrei s-o saluţi 
când ai întins mâna spre ea. 

— Am făcut într-adevăr asta? 

— Da. Poate ţi-a amintit pe cineva? 

Crestatul tăcu şi dădu numai din cap. 

În cele din urmă renunţă şi Billy să mai afle ceva şi tăcu şi dânsul. 

Catârii care păreau să nu ştie ce este oboseala, îşi urmau drumul cu 
pas regulat, iar cei doi bărbaţi păreau să dormiteze în şa, căci căldura 
devenise nesuferită. 


Deodată catârul Crestatului, care mergea înainte, se opri în loc şi 
ceilalți doi care veneau după el, făcură la fel. 

— Ce s-a întâmplat? întrebă Billy supărat. 

Crestatul se uită cercetător înainte şi tresări. Era oare iar o 
nălucire? 

Cu o mişcare grăbită sări din şa şi se aplecă asupra fetei care zăcea 
întinsă de-a curmezişul drumului. Se uită la palida faţă a ei şi cu o 
mişcare blajină îi dădu la o parte părul de pe frunte. 

Billy descălecase de asemenea şi se apropiase de el. 

— Drace, cum a ajuns fata asta aici? 

— Aşadar am avut dreptate, şapte au fost... 

— E blonda cea frumoasă. Pesemne că a fugit, s-a rătăcit prin 
locurile astea pustii şi a fost doborâtă de oboseală. 

— Trebuie să-i dăm ajutor. 

— Negreşit. Înainte de toate dă-i să bea puţină apă. 

Crestatul scoase o sticlă cu apă şi umezi buzele uscate ale sărmanei 
fete. 

Billy privi în jurul său, apoi zise: 

— Uite colo e puţină umbră. S-o ducem de-aici. 

O ridicară şi o întinseră la umbra unei stânci, unde creştea şi puţină 
iarbă.. 

— Deocamdată nu putem merge mai departe, Billy. Adă catârii 
încoace şi vom poposi niţel. 

Pe când Billy se duse spre locul unde lăsaseră catârii, Crestatul se 
aşeză lângă Felicia, îi umezi iar buzele cu apă, îi frecă fruntea şi 
tâmplele, pentru a o readuce iar la viaţă. 


107. Jocul întâmplării 

Dolores nu mai avu nevoie să se prefacă bolnavă, aşa cum o 
sfătuise mica Siling-Hi, căci după câteva zile se îmbolnăvi cu 
adevărat. 

Grozavele emoţii din timpul din urmă şi grija de viitor îi istoviseră 
puterile, aşa că nu mai fu în stare să se scoale din pat, ca să se ducă pe 
punte. 

De asemenea nu mânca aproape nimic din mâncărurile alese pe 
care Liu-San-Ciang i le trimitea cu un servitor chinez în cabina ei. 


(seg pt, 


De multe ori nici nu deschidea uşa şi spunea servitorului să ia 
mâncarea înapoi. 

Din pricina alimentaţiei neîndestulătoare şi, mai cu seamă din lipsa 
de somn, puterile ei slăbiră şi mai mult. 

Singura mângâiere care îi mai rămăsese, era gândul la Siling-Hi, 
care îi făgăduise s-o scape din ghearele lui Liu-San-Ciang. 

De câte ori se gândea la chinez, Dolores se înfiora, cuprinsă de 
teamă. Îi era groază de acest bărbat, ale cărui priviri aprinse îi arătau 
lămurit patima care îi ardea sufletul şi dorinţa de a o avea. 

Numai când se va vedea departe de acest om, va putea respira 
uşurată. Dar când va veni oare ziua aceea fericită? 

Cu toate asigurările tinerei chinezoaice, inima contesei era cuprinsă 
de nelinişte. 

Mica chinezoaică va fi oare în stare s-o salveze? 

Liu-San-Ciang era stăpânul iahtului şi toţi marinarii de pe acesta îi 
erau credincioşi. Fără îndoială că le va da ordin s-o păzească bine pe 
femeia albă, pentru ca aceasta să nu-i scape. 

Va reuşi oare Siling-Hi să-i înşele pe paznici? 

Astfel se gândea neîncetat sărmana Dolores, şovăind între speranţă 
şi deznădejde. Iar neliniştea ei creştea din zi în zi, căci Siling-Hi nu 
mai venise pe la dânsa. 

La fiecare bătaie în uşă, contesa nădăjduia s-o vadă apărând, dar de 
fiecare dată rămânea dezamăgită. 

Ar fi dorit atât de mult să vorbească cu dânsa, să afle amănunte 
asupra planurilor ei, însă Siling-Hi nu mai venea. 

Dolores nu îndrăznea să întrebe pe servitorul chinez, dându-și 
seama că ar fi foarte primejdios pentru ea, dacă Liu-San-Ciang ar afla 
că Siling-Hi devenise aliata ei. 

Fu deci nevoită să aştepte, să aibă răbdare. 

Din când în când, auzea şi glasul lui Liu-San-Ciang la uşa cabinei, 
care o ruga prin cuvinte linguşitoare să-l lase să intre la dânsa. 

Mereu îi spunea că pentru el ospitalitatea era ceva sfânt şi mereu îi 
cerea iertare pentru purtarea pe care o avusese faţă de ea. 

Dar Dolores îl respingea mereu, nevoind să-l mai vadă. 

Tremura de teamă că Liu-San-Ciang să nu se dedea la acte de 
cruzime, dacă nu se va supune voinţei lui. 

Zilele pe care le trăi ca prizonieră de bunăvoie în cabina ei, i se 

părură mai îngrozitoare decât acelea în care fusese acuzată şi închisă 
pe nedrept. 

Atunci putea să nădăjduiască în îndurarea judecătorilor ei, avea 
speranţa că-şi va putea dovedi nevinovăția, pe când acum se afla fără 
nicio apărare, în mâna grozavului chinez. 

Dar dacă Liu-San-Ciang, îndată ce va ajunge la Shanghai, o va duce 
în casa lui, cine îi va mai putea veni în ajutor? Se îngrozea numai 
când se gândea la asta. 

Petrecea ceasuri întregi stând la fereastra cabinei şi privind spre 
marea nemărginită; zilele treceau însă şi nu vedea decât apă şi iar 
apă. 

Poate că Liu-San-Ciang nici nu va intra cu iahtul său în vreun port, 
se gândi ea. Poate îşi închipui că o va înfrânge, ţinând-o cât mai multă 
vreme în această singurătate îngrozitoare. 

La gândul acesta, sufletul sărmanei Dolores se răzvrătea. Mai bine 
să moară, decât să devină prada acestui chinez înfiorător!. 

Să moară? 

Câteva clipe inima i se strânse de durere, însă dorul de viaţă îi 
reveni repede. 

Nu, acum nu-şi mai dorea moartea. Întâi trebuia s-o găsească pe 
mica şi scumpa ei Felicia, de care o soartă nemiloasă o despărţise. 

Pentru Felicia făcuse ea până acum atâtea jertfe şi nu va avea 
linişte până când nu-şi va regăsi copila. 

Dorul de aceasta îi năpădi sufletul şi de câte ori privea spre mare, 
ar fi vrut ca valurile s-o ia şi s-o ducă la Felicia. 

Într-o zi, când jalea de care se simţea cuprinsă devenise de 
nesuferit, se târî cu paşii obosiţi spre fereastră şi o deschise, în dorinţa 
de a respira puţin aerul curat şi înviorător al mării. 

Deodată scoase un strigăt înăbuşit. 

Colo în depărtare zărise o fâşie ceţoasă. Era oare pământ? 

Până atunci nu văzuse decât întinderea nemărginită a mării, care 
acum fu întreruptă de acea fâşie, care părea să fie ţărmul. 

Zări o mulţime de bărci mici şi în depărtare un port spre care se 
îndrepta iahtul. După clădirile ciudate, Dolores recunoscu că trebuie 
să fie Shanghai. 


Aşadar, Siling-Hi avusese dreptate. 


Liu-San-Ciang se întorcea în ţara lui. 

Ura şi revolta împotriva chinezului izbucniră cu putere şi mai mare 
în sufletul contesei. 

Doamne, de-ar putea să se răzbune împotriva acestui ticălos, care 
prin înşelăciunile lui o atrăsese în cursă!... 

Peste câteva ceasuri soarta ei avea să se hotărască. Va scăpa oare 
din ghearele asupritorului ei? 

Nu mai era de pierdut nicio clipă, aşa că se îmbrăcă repede, pentru 
a fi gata când se va ivi prilejul de fugă. Apoi se întoarse iar la 
fereastră şi privi afară. 

Deodată se apucă cu amândouă mâinile de marginea ferestrei. 

Dumnezeule, era oare o nălucire, sau într-adevăr ochii ei nu se 
înşelau?! 

Colo în depărtare fâlfâia stindardul francez pe catargul unui vapor 
care mergea în aceeaşi direcţie cu iahtul. 

Inima sărmanei Dolores ameninţa să se oprească. Pentru câteva 
clipe închise ochii şi se gândi: nu e decât un vis, nu poate să fie 
realitate. 

Dar când îi deschise iar, recunoscu şi mai bine culorile steagului 
francez. 

Un zâmbet slab flutură pe buzele ei palide, îşi împreună mâinile ca 
pentru rugăciune şi murmură: 

— Aşadar nu m-ai părăsit cu totul, Dumnezeule Sfinte?! 

Neîncetat urmărea cu privirea vaporul francez. 

De-ar veni mai aproape să-i poată citi numele. Poate ar şti atunci ce 
căpitan îl comandă, căci la barul „Valencia” făcuse cunoştinţă cu cei 
mai mulţi ofiţeri ai marinei comerciale din Marsilia şi ştia că toţi ar fi 
gata să-i vină în ajutor. 

Pe cine oare îi va aduce întâmplarea în cale la Shanghai? 

Razele soarelui se răsfrângeau pe suprafaţa lucitoare a apei şi 
atinseră şi literele mari de metal pe una din laturile vaporului. 

Dolores încercă să silabisească. 

Desluşi un „N” mare. A doua literă n-o putu citi şi nici pe a treia. 
Dar a patra îi se păru un „I”. 

Inima începu sa zvâcnească cu putere. 

Cu ochii măriţi, încercă să citească mai departe şi... Ultimele 
slove... Un „U” şi un „N”. 

— „Tun”; această silabă ieşi ca un strigăt de pe buzele ei. 

Dumnezeule mare, să fie într-adevăr vaporul „Neptun”?! 

Dolores clătină capul. Nu, ar fi o nebunie să creadă într-o asemenea 
minune. Nu era cu putință ca soarta să-i fi trimis tocmai acum, în 
clipele de grea cumpănă prin care trecea, pe căpitanul Barnabe. 

Se uită iar la slovele aurii care luceau în lumina soarelui şi de astă 
dată îşi dădu seama că nu se înşelase, că nu era un vis. 

Vaporul acela francez nu era altul decât „Neptun” şi căpitanul 
Barnabe era comandantul lui. 

Şi el mergea spre Shanghai! 

Copleşită de bucurie, Dolores căzu în genunchi şi câteva clipe 
rămase ea ameţită. Îşi acoperi faţa cu mâinile şi ochii i se umplură de 
lacrimi, dar nu erau lacrimi de durere, ci de nespusă fericire. Un 
zâmbet plin de speranţă îi lumină faţa. 

Nu întâmplarea îi scosese în cale pe bărbatul pe care îl iubea din 
tot sufletul, ci era o hotărâre a sorții. 

Gândurile contesei zburară mai departe. 

Dacă reuşea să fugă de pe iahtul lui Liu-San-Ciang şi să se refugieze 
pe vaporul „Neptun”, atunci era salvată şi Barnabe nu se va da înapoi 
de la nimic spre a o ajuta să-şi regăsească copila. 

Îi va arăta calea pe care îşi va putea ajunge ţinta şi ţinta ei era 
Felicia, căci nu va avea linişte, nu va putea fi fericită, atât timp cât n- 
o va regăsi, n-o va putea strânge la pieptul ei. 


108. O aventură în strada Burr 


Când Bob părăsise hotelul nu se uitase nici la dreapta, nici la 
stânga, aşa că n-o zărise pe Ethel Drot şi nici pe detectivul care se 
luase după dânsul. 

Se opri în stradă, se gândi că acum nu mai are niciun adăpost şi nu 
ştia încotro să apuce. 

Întâmplările din urmă se năpustiseră ca o vijelie asupra lui şi 
nesiguranța viitorului îl neliniştea. 

Ce va face fără niciun ban în buzunar? 

Era o întrebare la care nu găsea răspuns şi îl zăpăcea şi mai mult. 

Rătăci fără ţintă pe străzi; pretutindeni era o mişcare mare care îl 
enerva şi mai mult, aşa că porni pe ulite mai lăturalnice, unde era mai 

multă linişte. 

Detectivul Dick Dodd îl urmărea la oarecare depărtare. Ar fi putut 
să se apropie de dânsul, căci Bob era atât de adâncit în gânduri, încât 
nu l-ar fi observat. 

Odată cu ultima discuţie aprigă care avusese loc, se rupsese cu 
desăvârşire orice legătură între tată şi fiu. 

Bob zâmbi înciudat. 

Îi fusese Frank Wilkens cu adevărat un tată? Nu, căci atunci ar fi 
trebuit să-i arate mai multă dragoste. În adevăr, îi dăduse o educaţie 
aleasă, îl trimisese la studii, dar aceasta n-o făcuse din dragoste, ci se 
gândise totdeauna numai la întreprinderea lui, pentru care avea 
nevoie de un om pe care să se poată bizui. 

Şi miss Ethel Drof? 

O femeie ţicnită şi nimic mai mult. 

Cum ajunsese ea la gândul năstruşnic să-l ia de bărbat împotriva 
voinţei lui? Ce căsnicie ar fi fost între ei? Chiar dacă n-ar fi cunoscut-o 
pe Felicia şi nu s-ar fi îndrăgostit de dânsa, tot nu s-ar fi căsătorit cu 
Ethel Drof, căci avea o adevărata scârbă pentru femei de felul ei. 

Dar de ce să se mai gândească la toate acestea? Mai bine era să se 
ocupe de viitorul lui. 

Deocamdată nu putea să se gândească de a-l regăsi pe Frank 
Wilkens cel dispărut, căci înainte de toate trebuia să-şi caute un 
câştig, deoarece de acasă nu se mai putea aştepta la niciun ajutor. 
Fără să-şi fi dat seama, Bob ajunsese în cartierul docurilor, mergea de- 
a lungul Tamisei şi voind să se reîntoarcă în oraş, trecu printr-o stradă 
îngustă. 

Ajungând la colţul străzii, ridică ochii şi citi pe o tablă: strada Burr. 

Nu era prea frumos pe acolo. Casele erau vechi şi dărăpănate şi de 
pe pereţii lor tencuiala căzuse pe alocurea. 

Strada era întunecată şi numai în faţa unei cârciumi ardea o lumină 
vie. 

„La Balena” citi Bob pe firma de tablă care atârna deasupra uşii. 

Fiindu-i foame şi sete, Bob stătu câteva clipe pe gânduri, dacă să 
intre sau nu în cârciuma care nu-i prea inspira încredere. Totuşi intră 
şi văzu că localul era plin de marinari, lucrători din port şi alţi 
muşterii de soiul acestora. 

În clipa când vru să plece iar, o chelneriţă se apropie de dânsul şi îi 

zise: 

— Hai vino încoace, se va găsi şi pentru tine un loc. 

Faptul că-l tutuise nu-i prea plăcu lui Bob şi era gata să-i întoarcă 
spatele, dar când se uită mai bine la ea, îi trecu supărarea. 

Era o fată tânără de tot, cu ochii vioi, cu gropiţe în obraji şi când 
zâmbea, arăta un şir de dinţişori albi şi frumoşi. 

— Uite colo lângă tejghea mai este un loc liber pe bancă, îi zise ea, 
pornind înainte. 

Bob o urmă şi într-adevăr mai găsi un loc. Ceru un pahar cu bere şi 
când fata îl aduse, rămase în picioare lângă dânsul şi-l întrebă: 

— Nu-i aşa că te-ai rătăcit pe aici? 

Întrebarea ei îl înveseli şi răspunse: 

— De ce crezi asta? 

Fata începu să râdă. 

— Ei, asta se vede îndată. Eşti cu totul altfel decât muşteriii noştri 
obişnuiţi. 

— Ei da, dar nu sunt prea nobil, ca să nu-mi fie şi mie sete. 

Cu toată dispoziţia lui rea, Bob ridică paharul şi bău în sănătatea 
fetei. 

— Cum te cheamă? îl întrebă ea. 

— Bob, dar pe tine? 

— Mary. 

— Frumos nume şi ţi se potriveşte bine. Ia loc aici lângă mine. 

Bob se dădu puţin la o parte, căci simţi nevoia să nu fie singur, să 
schimbe o vorbă cu cineva. Dar fata se împotrivi, speriată. 

— Nu se poate. 

— De ce nu? 

— Ai putea face cunoştinţă cu Tom. 

— Cine e Tom? 

— Prietenul meu. 

— Şi o tare gelos, nu-i aşa? 

— Grozav. 

— ÎI înţeleg foarte bine. 

Mary îi aruncă o privire aprinsă şi îi şopti: 

— Dacă ai fi tu în locul lui, n-ar trebui că fii gelos. 

— De ce nu? 

— Pentru că nu m-aş uita la nimeni altul, ci numai la tine. 

Bob fu neplăcut surprins de acest răspuns. Fata părea să se fi 
îndrăgostit de dansul la prima vedere şi el n-avea deloc chef de 
aventuri. 

Sorbi iar din pahar şi nu observă că un nou muşteriu intrase în 
cârciumă, privi în jurul lui, apoi se apropie de tejghea. Era Dick Dodd. 

Fata continuă convorbirea. 

— Fiindcă Tom e atât de gelos, e mai bine să plec de lângă tine, 
căci altfel e în stare să-ţi sară în cap. 

— Aşadar e aici şi te păzeşte? 

— Da, stă lângă tejghea, şi bea bere şi rachiu în socoteala mea, apoi 
devine arţăgos. 

— Asta e urât din partea lui. 

Mary se făcu serioasă, o umbră îi întunecă faţa şi suspină. Lui Bobi 
se făcu milă de ea. 

— De ce nu te desparţi de el? o întrebă dânsul. 

Fata dădu din umeri cu o mişcare plină de resemnare. 

— Aş vrea, dar... 

Se opri deodată din vorbă, căci o mână o apucase cu brutalitate de 
braţ şi o trase la o parte. 

— Tom! ţipă fata. 

— Lasă că-ţi arăt eu ţie! făcu individul care avea o înfăţişare 
fioroasă. 

Faţa îi era roşie de mânie şi ochii îi ieşeau aproape din orbite. Făcu 
o mişcare ca şi când ar fi vrut s-o lovească pe fată. 

În aceeaşi clipă Bob sări în picioare, îl apucă pe Tom de guler şi îl 
scutură ca pe o cârpă, apoi se răsti la dânsul: 

— Un om cumsecade nu bate femeile. 

Tom se smulse din strânsoarea lui, dar Bob îl apucă mai bine şi îl 
îmbrânci cu atâta putere, încât nemernicul căzu cât era de lung. 

În clipa următoare se ridică însă iar, încleştă pumnii şi se năpusti 
asupra adversarului său. 

Văzând aceasta, Dick Dodd plecă de lângă tejghea, se postă 
înaintea lui Tom şi îi zise răstit: 

— Lasă cearta! 

Dar Tom nu luă în seamă cuvintele lui Dodd, ci ridică pumnul şi îl 
lovi pe acesta drept în faţă. 

Ceilalţi muşterii se sculară de la mese şi se îngrămădiră în jurul 

celor doi. 

— Bine i-a făcut, de ce se amestecă unde nu-i fierbe oala, strigă 
unul. 

— Daţi-l afară! ţipă un altul. 

Mâini puternice îl înşfăcară pe Dick Dodd şi îl aruncară în stradă. 

Tom rămăsese în aceeaşi poziţia, ca şi când ar fi vrut să se 
năpustească asupra lui Bob, dar şovăi. 

Să îndrăznească oare să se măsoare cu dânsul? 

Cei din jurul lui îl îndemnară: 

— Haide, Tom. Arată-i ce poţi! 

Tom însă se uită lung la adversarul lui şi clătină capul. 

Bob aşteptase liniştit atacul, dar văzând că individul nu se 
încumetă să se arunce asupra lui, îi întoarse spatele, scoase o monedă 
din buzunar, o aruncă pe masă, apoi îşi croi drum prin mulţime şi ieşi 
din cârciumă. 

Abia se îndepărtase o bucată da drum, când auzi paşi grăbiţi în 
urma lui. Îl urmărea oare individul spre a-l ataca pe stradă? 

Din întuneric apăru însă o femeie în care Bob recunoscu pe Mary. 

El n-o întrebă îndată ce mai voia de la dânsul, ci zise cu milă: 

— Te-a lovit ticălosul? 

Fata clătină capul. 

— Abia mai târziu o s-o păţesc rău. Acasă îşi va potoli furia. 

— Sărmana fată! făcu Bob. 

Mary îl privi recunoscătoare. 

— Tu ai suflet bun. 

Bob tăcu câteva clipe pe urmă o întrebă: 

— Cum să fac ca să te scap de furia acestui ticălos? 

Fata ridică mâinile rugătoare şi murmură: 

— la-mă cu tine. 

Bob tresări. 

— Eu... să te iau... Dar unde?... Nici eu nu ştiu încă unde voi găsi 
un adăpost. 

Mary îl apucă de mână şi cu ochii măriţi de spaimă, se rugă iar: 

— Nu mă lăsa singură... Mi-e frică de omul acela. 

Apoi adăugă cu voce sfioasă: 

— Undeva vei găsi şi tu un adăpost... 

— Fără îndoială, dar nu ştiu încă unde. 

— N-ai locuinţă? 

— Nu. 

Fata se gândi câteva clipe, apoi zise: 

— Eu ştiu una ieftină. 

Bob o privi bănuitor. Putea oare să se încreadă în fata asta care îi 
era cu totul străină? Pe de altă parte, se gândi că poate într-adevăr ea 
îi va putea arăta un adăpost care să nu costa prea multe parale, aşa că 
o întrebă: 

— Unde e locuinţa de care spui? 

— Aproape de tot, în strada Smithfield. 

După o scurtă chibzuire, Bob răspunse hotărât: 

— Bine, du-mă acolo. 

Porniră amândoi şi după o tăcere mai lungă, Mary întrebă: 

— Eşti străin, nu cunoşti încă Londra? 

— Ai ghicit, sunt abia de câteva zile aici. 

— Şi ce faci? 

— Deocamdată nimic, caut de lucru. 

Ajunseră în strada Smithfield şi Mary se îndreptă spre o casă joasă, 
tupilată printre celelalte. 

— Am ajuns la ţintă, zise ea. 

La dreapta porţii era intrarea spre un subsol şi deasupra uşii atârna 
o firmă de tablă, pe care Bob citi la lumina slabă a unui bec mic: „Joel 
Asrikan, Magazin de vechituri.” 

— Pare să fie un adăpost de mâna întâia, îşi zise Bob cu ironie. 

La urma urmei era indiferent unde îşi va petrece noaptea şi de 
altminteri va trebui să se deprindă cu încetul să locuiască şi altundeva 
decât în hoteluri elegante. 

Între timp Mary se apropiase de uşă şi bătuse de mai multe ori, 
până când se auzi din adâncimea subsolului un glas care întrebă: 

— Cine-i acolo? 

— Deschide, Asrikan, eu sunt, Mary. 

Uşa fu deschisă, scârţâi în balamale şi în deschizătură apăru capul 
bărbos, al unui bătrân: 

— Ce afacere mare ai, de-ai venit în toiul nopţii? 

— Lasă-ne mai întâi să intrăm şi îţi voi spune. 

Abia acum îl zări pe însoţitorul fetei şi îl privi bănuitor. 

— Cine-i cu tine? 

— Un prieten al meu. 

Joel Asrikan clătină capul şi bombăni: 

— Sunt un om bătrân şi slab şi nu pot lăsa să intre în casa mea atât 
de târziu noaptea pe un străin pe care nu-l cunosc. 

De astă dată se amestecă şi Bob în vorbă: 

— Am oare înfăţişarea unui răufăcător? 

Bătrânul făcu un gest de protestare. 

— Am spus eu aşa ceva? 

— Să nu mai pierdem timpul cu palavre. Căutăm un adăpost. Ai 
unde să ne culci? 

— Crezi că prăvălia mea e hotel? 

— Nu ştiu, făcu Bob supărat, căci întrebările lungi ale bătrânului 
începură să-l plictisească. 

Atunci Mary se apropie de Joel, îi şopti ceva la ureche, aşa că 
bătrânul mai şovăi o clipă, apoi zise: 

— Nu vreau să vă las să aşteptaţi prea mult în stradă. Hai, intraţi. 

Se dădu la o parte şi cei doi tineri coborâră în subsol. Încăperea era 
întunecoasă şi mirosea a aer închis şi mucegăit. 

Bătrânul închise uşa în urma lui, apoi cu toţii intrară într-o odaie 
din fund care era biroul lui Joel. 

Bob privi în jurul lui; îi trecură prin minte toate întâmplările din 
timpul din urmă şi acum unde ajunsese? 

Îi veni greu şi respire aerul rău din încăperea unde se afla şi se 
gândi dacă n-ar fi mai bine să plece. Mary n-avea decât să rămână. Ce- 
i păsa lui de ea? Nici nu înţelegea de ce fata se ţinea de dânsul... 

I se păru că un glas lăuntric îi şopteşte: „Hotărârea sorții”. 

Oare aşa să fie? S-ar putea numi şi întâmplare şi ar fi acelaşi lucru. 

Joel Asrikan îl examinase tot timpul pe Bob, fără ca acesta să-şi fi 
dat seama, şi după câteva clipe, îl întrebă: 

— Cum ai ajuns în situaţia asta? Doar eşti un băiat de familie 
bună? 

— De unde ştii că mă aflu într-o situaţie grea? 

— Altfel n-ai fi venit la mine. 

Bătrânul avea dreptate. 

— Caut un adăpost numai pentru noaptea asta şi nu mi-ar fi trecut 
prin gând să vin aici, dacă nu m-ar fi adus Mary, pe care am întâlnit-o 
pe aproape. 

— Dar mâine ce ai să faci? 

— Încă nu ştiu. Dar să nu mai vorbim de mine, ci despre adăpost. 
Poţi să ne dai două odăi? 

— Pot orice, dacă plăteşti. 

— Bineînţeles că voi plăti. Nu vreau nimic de pomană de la 
dumneata. 

— Atunci îţi voi arăta odăile. 

Erau două încăperi modeste, cu câte un pat de fier, un scaun şi o 
masă. 

— Bine, mă voi odihni aici cele câteva ceasuri din noaptea asta. 

Bob se simţea obosit şi aştepta cu nerăbdare să se poată întinde în 
pat. 

În odaia vecină avea să doarmă Mary, dar înainte de a intra acolo, 
se apropie de Bob, îi strânse mâna şi zise: 

— Îţi mulţumesc. 

— Pentru puţin lucru. 

— Ba e foarte mult. 

— Nu te pot feri decât în noaptea asta de brutalităţile prietenului 
tău. 

Fata se înfioră. 

— Nu mă mai întorc la dânsul. 

— Nici la cârciuma unde lucrezi? 

— Nu, căci acolo m-ar găsi totul ar începe de la început: se va 
îmbăta, mă va chinui, mă va ocărî şi mă va bate. Nu mai pot îndura 
viaţa asta! 

— Dar ce vei face? 

Mary dădu din umeri, neștiind ce să răspundă şi cum stătea astfel 
deznădăjduită, era ca o icoană a jalei. 

Bob o mângâie şi îi zise: 

— Acum du-te şi te culcă. Mâine vom vedea mai departe ce e de 
făcut. Noapte bună. 

— Noapte bună, răspunse fata într-un murmur, apoi trecu în 
camera vecină. 

Bob se aşeză pe marginea patului, îşi rezemă capul în mâini şi 
rămase pe gânduri. 

Fusese aruncat de pe calea netedă pe care mersese până atunci, îşi 
dădea seama că va avea de luptat cu mari greutăţi şi viitorul era 

întunecat înaintea lui. 

Dar deocamdată nu vru să se mai gândească la tot ce i se 
întâmplase, ci să se odihnească puţin, pentru a-şi limpezi mintea. 

Se întinse îmbrăcat pe pat şi după câteva minute căzu într-un somn 
adânc. 


109. Planuri întunecate 


Odată cu Dolores zărise şi Liu-San-Ciang vaporul „Neptun”, însă pe 
când inima contesei tresălta de bucurie, chinezul scoase un blestem 
îngrozitor. 

Cum de îi ieşise tocmai acum în cale francezul acesta? 

La început Liu-San-Ciang nu ştiu ce să facă. Numai un singur lucru 
era limpede pentru dânsul: În niciun caz nu trebuia să-i scape femeia, 
a cărei frumuseţe stârnise în sufletul său o patimă sălbatică. 

Trebuia să fie a lui, căci tocmai împotrivirea ei de a-i fi pe plac, îl 
făcea s-o dorească cu o înfocare şi mai mare. 

Nici nu se mai gândea la Siling-Hi, pe care odinioară o dorise tot 
atât de mult şi acum nu mai visa decât această nouă fericire. 

În zilele din urmă fumase mult opiu şi avusese visurile cele mai 
frumoase. 

Acum însă mintea îi era iar limpede şi recunoscu primejdia în 
carele afla în urma întâlnirii celor două vapoare. 

Chemă pe toţi marinarii de pe iahtul său şi, după ce le aruncă pe 
rând câte o privire sfredelitoare ca şi când ar fi vrut să le pătrundă în 
adâncul sufletului, Liu-San-Ciang începu: 

— Ştiţi că am pe bord o femeie albă pe care nu vreau s-o pierd cu 
niciun preţ. Priviţi colo, odată cu noi va intra în port şi un vapor 
francez. Nimeni de pe acel vapor nu trebuie să afle pe cine am pe 
bord. Fiecare din voi îmi va răspunde cu viaţa lui, ca femeia să nu 
scape. După ce primejdia va trece, vă voi da o răsplată bună. 

Fără cea mai mică şovăire, marinarii îl asigurară pe Liu-San-Ciang 
că îi vor fi credincioşi şi vor face pază bună. 

Liu-San-Ciang le mai dădu ordinele trebuincioase, puse santinele în 
faţa cabinei contesei şi le atrase luarea aminte s-o păzească ca pe un 
giuvaier de mare preţ. 

Apoi mai adăugă: 

— Cât timp vaporul francez va fi în port, nu pot s-o scot pe femeie 
de pe iaht. De aceea trebuie să păziţi bine, să nu se poată pune în 
legătură cu compatrioţii ei. Vom lăsa deci să acosteze întâi vaporul 
francez, apoi ne vom căuta un loc departe de el. Cred că m-aţi înţeles. 

Marinarii îl asigurară din nou că îşi vor face datoria, aşa că Liu- 
San-Ciang fu liniştit în această privinţă şi după ce mai porunci ca 
iahtul să manevreze pe mare până când va acosta vaporul „Neptun”, 
se duse în cabina tinerei chinezoaice. 

Intră cu faţa întunecată şi se răsti la Siling-Hi, care şedea ghemuită 
într-un colţ al cabinei: 

— Ei, închisoarea te-a mai potolit, Siling-Hi, şi îmi făgăduieşti să nu 
mai fii geloasă şi nu-mi zădărniceşti planurile? 

Tânăra fată nu îndrăzni să ridice privirea şi răspunse umilă: 

— De ce nu ai încredere în mine, iubitul meu? 

— Ţi-am mai spus o dată că am toate motivele şi mă feresc de tine 
şi de aceea am fost nevoit şi iau măsurile pe care le-am crezut 
trebuincioase. Ţi-am luat putinţa de a vorbi cu femeia albă, dar îţi 
ghicesc gândurile, Siling-Hi, şi sunt încredinţat că te gândeşti la alte 
mijloace pentru a mă despărţi de contesa de Martigny. Pentru a te 
împiedica să faci asta, te voi ţine şi mai departe închisă. 

Chinezoaica tresari buimăcită şi aruncă stăpânului ei o privire 
furişă. 

— De ce faci asta, Liu-San-Ciang? Ţi-e teamă de mine, de sărmana 
fată pe care ai putea-o zdrobi cu o singură lovitura? Ce-aş putea face 
aici, în tara noastră, împotriva puterii tale? 

Liu-San-Ciang îşi încrucişă braţele pe piept şi se uită lung la fosta 
lui amantă, în timp ce un zâmbet triumfător i se ivi pe faţă şi zise: 

— E adevărat ce spui. Ce-ai putea face împotriva mea?! 

O rază de speranţă apăru în ochii tinerei chinezoaice. 

— Atunci de ce nu mă laşi liberă? 

Pe când se uita plină de aşteptare la Liu-San-Ciang, gândurile i se 
învălmăşeau în minte. Îşi dădea seama din ce în ce mai mult, cu câtă 
patimă o iubea el pe Dolores şi că-l va pierde pentru totdeauna, dacă 
aceasta îi va face pe plac, sau dacă Liu-San-Ciang o va sili pe contesă 
cu forţa să devină a lui. 

Siling-Hi nu voia însă cu niciun preţ să-l piardă pe Liu-San-Ciang. 

Mai curând va îndura să fie bătută, schingiuită, numai să rămână la 


— 50 — 


el. Era încredinţată că va reuşi să-i recâştige dragostea, dacă va fi 
nevoit să renunţe la femeia albă. 

În ultimele zile se uitase adeseori în oglindă şi trebuise să 
recunoască că Dolores era de o mie de ori mai frumoasă decât dânsa, 
dar în acelaşi timp îşi spunea că ea nu-l iubeşte, ba chiar îl urăşte pe 
Liu-San-Ciang. 

Faptul acesta îl va potoli în cele din urmă pe iubitul ei. 

În schimb Siling-Hi, îl mai iubea cu aceeaşi dragoste cu care i se 
dăduse odinioară, şi era încredinţată că-l va putea readuce la dânsa. 

Totuşi planurile ei le va putea înfăptui numai dacă Liu-San-Ciang n- 
o va mai ţine închisă. Numai atunci va avea putinţa s-o ajute pe 
Dolores la fugă. 

Câteva clipe domni tăcere, apoi fata auzi glasul aspru al lui Liu- 
San-Ciang: 

— Nu, deocamdată socotesc că e prea primejdios să te las în 
libertate, aşa că vei rămâne încă prizoniera mea, ca şi femeia albă. 

Tânăra chinezoaică tresări cuprinsă de teamă şi fără să vrea ridică 
mâinile rugătoare, spre el. 

— Liu-San-Ciang, fii îndurător şi nu mă mai ţine închisă. Nu mai 
pot să îndur, mor de plictiseală, mie groază de singurătate. Lasă-mă să 
cobor pe uscat, Liu-San-Ciang. 

Chinezul clătină capul. 

— N-am încredere în tine, Siling-Hi. Eşti o femeie ca toate celelalte 
şi nu poţi suferi să ai o rivală alături de tine. Nu încerca deci să mă 
înduioşezi cu rugăminţi şi lacrimi, căci hotărârea mea e nestrămutată. 
Cât timp vom fi în port, veţi rămâne amândouă închise şi veţi fi bine 
păzite. Mai târzia, când... 

Liu-San-Ciang îşi curmă vorba şi zâmbi cu înţeles, aşa că Siling-Hi îi 
ghici gândul. Şi ea văzuse vaporul francez şi ştia că lui Liu-San-Ciang 
îi era teamă că Dolores ar putea fi salvata de compatrioţii ei. 

În acelaşi timp îşi dădea seama că ea însăşi va fi uitată pentru 
totdeauna, dacă Liu-San-Ciang va reuşi s-o aibă pe contesă. 

Pentru întâia oară se gândi că ea nu fusese decât o jucărie pentru 
iubitul ei şi îşi simţi sufletul cuprins de durere şi ură. 

Nu mai fu în stare să-i facă o nouă rugăminte, nu mai încercă să-l 
înduioşeze şi plecându-şi capul, murmură cu umilinţă: 

— Tu eşti stăpânul meu şi eu sclava ta, Liu-San-Ciang, aşa că 

trebuie să mă supun hotărârii tale. 

Încă o dată privirea lui se îndreptă asupra trupului plăpând al fetei 
şi se părea că mila ar fi vrut să-l cuprindă. Întinse mâinile spre a o 
ridica la pieptul său, dar deodată se reculese, se întoarse brusc şi zise 
cu un ton hotărât: 

— Dacă vei fi ascultătoare, te voi răsplăti, Dacă însă vei încerca să- 
mi zădărniceşti planurile, atunci să ştii că viaţa îţi va fi în primejdie. 
Mă cunoşti îndeajuns şi ştii prea bine că nu cunosc îndurarea cu acei 
care mi se împotrivesc. 

Liu-San-Ciang ieşi şi încuie uşa în urma lui. 

Aşadar, Siling-Hi rămânea prizonieră. 

Îşi aplecă atât de jos capul încât fruntea ei atinse duşumeaua. Se 
simţea atât de îndurerată, ca şi când ar fi fost bătută. 

Liu-San-Ciang era dar tot stăpânul, era mai puternic decât dânsa. 

Cum va putea ajuta la fugă pe femeia albă, dacă ea însăşi era 
prizonieră? 

De afară auzi zgomot de paşi. 

Ridică capul şi rămase în ascultare, apoi se furişă spre uşă, privi pe 
gaura cheii şi zări un marinar care stătea de pază în faţa cabinei. 

Un surâs amar îi flutură pe buze şi plină de mânie îşi încleştă 
pumnii. 

Aşadar nu era nicio scăpare! 

Liu-San-Ciang luase toate măsurile pentru ca planurile lui să nu 
poată fi zădărnicite. 

Siling-Hi începu să plângă, căci fără iubirea lui Liu-San-Ciang, viaţa 
nu mai avea niciun preţ pentru dânsa. 

Câteva clipe se lăsă copleşită de durere. Cu toate acestea nu-i scăpă 
că vaporul îşi încetinea mersul şi auzi de afară strigăte de comandă. 

Pilotul se urcase pe bord şi conducea iahtul spre port. 

Siling-Hi nu simţea nicio bucurie la întoarcerea în patrie, căci ştia 
că aceasta era ultima călătorie pe care o făcuse cu iubitul ei. 

Peste câteva zile o va alunga şi atunci toată fericirea ei va fi 
nimicită. 

Nu era însă în joc numai fericirea ei, ci şi aceea a femeii albe. 

Chinuită de teamă, Siling-Hi îşi apăsă mâna pe piept şi îşi stăpâni 
plânsul. 

Scoase din bluză o panglică îngustă, albă, de care atârna un 

talisman pe care i-l dăduse odinioară un preot, când se dusese pentru 
întâia oară cu Liu-San-Ciang într-un templu. 

Oare acest talisman nu-i va ajuta? 

Siling-Hi îşi aţinti privirea asupra amuletei, o duse la buze şi 
murmură: 

— Oh, ajută-mi să înlătur această nenorocire, ajută-mi să recâştig 
dragostea lui Liu-San-Ciang! 

Deodată se linişti căci îi era ca şi când o putere tainică îi pătrundea 
în trup. 

Pe când Liu-San-Ciang frământa în creierul său planuri întunecate 
care aveau de scop să cucerească dragostea contesei blonde, în 
sufletul micii chinezoaice se născu iar speranţa că-şi va salva fericirea. 


110. O datorie de recunoştinţă 


Gândul de a se afla iar în patrie o făcu pe Siling-Hi să recapete 
curaj şi ea se îndreptă spre fereastra prin care putea privi spre oraş. 

Plină de dor îşi aruncă ochii spre acoperişurile încovoiate şi spre 
turnurile templelor. Adierea vântului îi aducea sunetul domol al 
clopoţeilor care atârnă în faţa aproape a tuturor caselor chinezeşti şi 
melodia lor avu un farmec ciudat asupra ei. 

În port era mare însufleţire şi un zgomot asurzitor, care suna însă 
ca o muzică cerească în urechile micii Siling-Hi. 

Era doar melodia patriei sale! 

Cu toate că primise cu cea mai mare bucurie să plece cu Liu-San- 
Ciang în ţări străine, totuşi în inima ei dorul rămăsese nestins. 

Nimic nu putea să-i înlocuiască patria, nici chiar iubirea lui Liu- 
San-Ciang. 

Deşi n-avea pe nimeni în Shanghai, nicio rudă, niciun prieten, 
totuşi dorea din toată inima să coboare cât mai repede pe uscat. 

De multe, foarte multe ori, în timpul lungilor călătorii pe mare, 
Siling-Hi visase că Liu-San-Ciang se va stabili la Shanghai şi că ea va 
deveni stăpâna casei lui. 

Fl avea acolo un palat minunat în stil chinezesc şi visul tinerei fete 
fusese întotdeauna să-şi găsească un adăpost în acel palat. 

Şi Liu-San-Ciang dorise acelaşi lucru câtva timp, însă de când 
soarta îi scosese în cale pe femeia albă, uitase de toate acestea. 

Siling-Hi nu-şi mai dădea seama cât timp trecuse de când şedea 
astfel pe gânduri, când tresări deodată, şi îşi apropie şi mai mult faţa 
de fereastră. 

Colo, nu departe de ponton, mergea un bărbat... 

Nu era oare Liu-San-Ciang? 

Îi cunoştea doar statura şi mersul! 

Da, el era! 

Se uita spre iaht, ca şi când ar fi vrut să se încredinţeze că totul este 
în bună regulă. 

Fără să vrea, Siling-Hi se ascunse în dosul perdelei, ca să nu fie 
văzută, dar ei nu-i scăpă nimic din vedere. 

Îl văzu pe stăpânul ei urcându-se într-o maşină care plecă îndată. 

Câteva clipe Siling-Hi rămase nemişcată şi gândurile i se 
învălmăşiră în minte. 

Liu-San-Ciang plecase şi iahtul era fără stăpân. 

Bineînţeles că dăduse marinarilor ordine severe să vegheze în 
noaptea asta cu mai mare băgare de seamă şi fără îndoială că ei 
juraseră să fie cu ochii în patru, dar Siling-Hi îi cunoştea pe marinarii 
lui Liu-San-Ciang mai bine decât el însuşi, căci de multe ori văzuse cât 
de leneşi erau în îndeplinirea îndatoririlor când stăpânul lipsea de pe 
iaht. 

Atunci beau şi petreceau şi nimeni nu se sinchisea de iaht. Până 
acum avuseseră noroc, căci încă niciodată nu se întâmplase ceva în 
lipsa lui Liu-San-Ciang. 

De astă dată însă se afla pe bord ceva cu totul preţios. 

Vor înţelege oare marinarii acest lucru? 

Toţi ştiau că Liu-San-Ciang nu se întorcea decât în ziua următoare, 
de câte ori cobora pe uscat. 

Şi Siling-Hi ştia aceasta. 

În port chinezul va cădea iar pradă viciului său şi va fuma opiu, dar 
şi marinarilor le plăcea opiul. 

— Dacă le-aş da şi lor din această otravă, atunci drumul pentru 
mine şi pentru femeia albă ar fi liber, se când Siling-Hi şi acest gând 
n-o mai părăsi o clipă. 

În mintea ei făuri planurile cele mai îndrăzneţe. 

Numai ea ştia unde ţinea Liu-San-Ciang ascuns opiul, dar cum să 
ajungă la ascunzătoare cât timp era închisă în cabină? 


— 54 — 


Astfel trecu mai bine de un ceas şi Siling-Hi îşi frământa mereu 
mintea cum să facă pentru a zădărnici planurile lui Liu-San-Ciang. 

În sfârşit îşi luă inima în dinţi şi se duse spre uşă, de unde auzi iar 
pasul santinelei. 

Rămase câteva clipe în ascultare, apoi se aplecă şi se uită prin 
gaura cheii. 

La lumina gălbuie a unui bec mic, îl zări pe Jahantsi, unul din cei 
mai tineri marinari. 

Când îl luase Liu-San-Ciang pe bord, era rănit căci în timpul 
tulburărilor care avuseseră loc la Shanghai fusese lovit de gloanţe şi 
încăpuse chiar pe mâna poliţiei, dar printr-o împrejurare fericită 
reuşise să scape. 

Hărţuit ca o fiară găsise scăparea pe iaht, unde venise sângerând 
din mai multe răni, şi căzuse fără cunoştinţă la picioarele tinerei 
chinezoaice. 

Liu-San-Ciang voise să-l arunce îndată în apă şi numai în urma 
rugăminţilor fierbinţi ale tinerei fete, îi dăduse voie să rămână pe iaht. 

Siling-Hi îi legă rănile şi îi dădu toate îngrijirile ca o soră şi tânărul 
Jahantsi îi jurase recunoştinţă veşnică. 

Până atunci nu avusese însă prilejul să-i dovedească această 
recunoştinţă, căci îndată ce se făcuse bine, Liu-San-Ciang îl trimisese 
în sala maşinilor unde avea să servească ca fochist, aşa că numai 
rareori o vedea pe Siling-Hi, care în urma necazurilor de tot felul din 
timpul din urmă, îl şi uitase aproape. 

Acum îşi aduse iar aminte de jurămintele lui şi de aceea se hotărî 
să-i facă rugămintea pe care o aveam mintea ei. 

Bătu deci la uşă şi zise cu glas rugător: 

— Jahantsi, deschide te rog, căci mă înăbuş în cabina asta mică. 
Am nevoie de aer curat. 

— Oh, stăpână, nu mai cere aşa ceva, răspunse tânărul marinar. Nu 
mi-e îngăduit să-ţi îndeplinesc rugămintea. Stăpânul a poruncit că nici 
tu, nici femeia albă să nu ieşiţi din cabinele voastre. 

— Dar Liu-San-Ciang s-a dus în port şi va lipsi toată noaptea. 
Îndură-te şi scapă-mă din închisoarea mea. 

— Nu pot, stăpână. 

— Jahantsi, ai uitat cu totul ce mi-ai făgăduit odinioară? zise 
Siling-Hi. 

— Nu stăpână, dar nu-mi aduce aminte de făgăduiala mea, căci 
altfel... 

Siling-Hi ascultă şi zise şi ea înc-o dată: 

— Căci altfel... 

— ...nu mai ştiu ce voi face. 

— Lasă să-ţi vorbească inima, Jahantsi, şopti fata. Va fi spre binele 
tău, căci te voi răsplăti, dacă mă vei ajuta. 

— Stăpânul mă va bate şi mă va preda poliţiei. Dacă am fi în alt 
port, n-aş sta o clipă la gânduri să-ţi îndeplinesc rugămintea, dar aici 
primejdia e prea mare. 

Siling-Hi se rezemă de uşă ca să nu cadă, căci picioarele n-o mai 
țineau. 

Dacă n-o ajuta el, cu atât mai puţin o va face un alt marinar. 

— Ţi-e atât de teamă de Liu-San-Ciang? întrebă ea cu voce 
înăbuşită. 

Deşi vorbise foarte încet, totuşi marinarul, care se afla de partea 
cealaltă a uşii, o auzi şi continuă tulburat: 

— Nu mi-e frică de moarte, stăpână, căci ştii că în timpul răscoalei 
am privit-o fără teamă în față. Dacă şovăi să fac ceva împotriva 
poruncii lui Liu-San-Ciang, e de teamă că nu se va răzbuna numai 
împotriva mea, dar şi a sărmanilor mei părinţi şi nu vreau ca ei să 
sufere din pricina mea. De aceea te implor, stăpână să nu-mi ceri să-ţi 
îndeplinesc rugămintea. Liu-San-Ciang ne-a spus că nu vi se va 
întâmpla nimic, nici ţie, nici femeii albe. 

— Dar ne ţine închise şi chiar dacă nu ne lipseşte nimic, totuşi nu 
ne poate înlocui libertatea. 

— Liu-San-Ciang ne-a mai spus că în curând vom pleca mai departe 
şi atunci veţi fi iar libere. 

— Acestea sunt făgăduieli deşarte, Jahantsi, şi de aceea te rog să 
mă ajuţi. Nu te voi trăda lui Liu-San-Ciang. Dacă îmi vei da drumul 
măcar pentru un ceas... Trebuie să te ţii de cuvânt, Jahantsi. Crede- 
mă că îmi vei face cel mai mare bine şi de azi înainte nu voi mai cere 
nimic de la tine. Va fi pentru întâia şi cea din urmă oară că te rog 
ceva, de aceea trebuie să mă asculţi. 

Tânărul marinar îndura chinurile iadului şi nu se mai putea 
împotrivi glasului rugător al micii chinezoaice. 

Îi venea să-şi ia lumea în cap, dar nu putea să plece de la postul său 

la care trebuia să mai rămână două ceasuri. 

Se uită deznădăjduit în jurul său. 

Nu zări pe niciunul din camarazii săi, căci aceştia coborâseră pe 
uscat şi jucau cărţi într-o cârciumă. Schimbul va veni abia la timpul 
hotărât, toţi ştiind că Liu-San-Ciang nu se va întoarce înainte de 
vreme. 

Aşadar nimeni n-ar vedea, dacă ar îndeplini rugămintea stăpânei 
sale. 

După o luptă grea care se dădu în sufletul său între mila pentru 
Siling-Hi şi simţământul datoriei, se hotărî să-i facă pe plac. 

— Ai puţină răbdare, îi zise el. Mă duc să aduc un cârlig cu care să 
deschid cabina. 

La auzul acestor cuvinte Siling-Hi îşi îndreptă trupul şi o nouă 
speranţă se născu în sufletul ei. 

Rămase în aşteptare, încordată, cu mâinile apăsate pe piept, pentru 
a-şi potoli bătăile inimii. 

Se va ţine Jahantsi de cuvânt? 

Se va reîntoarce pentru a-i da drumul din închisoarea ei? 

Timpul trecea şi tăcerea adâncă din jurul ei o făcu să se înfioare. 

În sfârşit auzi iar paşi care se apropiau de uşă, apoi cuvinte spuse în 
şoaptă: 

— Trebui să mai ai răbdare, stăpâni, căci Long-San s-a întors din 
port şi se află în cabină. E foarte supărat căci a pierdut toţi banii în 
cărţi. 

— Dă-i alţi bani ca să plece iar, îl sfătui Siling-Hi. 

Jahantsi clătină trist capul. 

— N-am bani stăpână, căci Liu-San-Ciang nu-mi dă leafă, spunând 
că m-a luat numai de milă pe bord. 

Siling-Hi zâmbi îndurerată. 

Oare totul se ridica împotriva ei? 

Nu va reuşi să-şi înfăptuiască planul! 

Şi totuşi trebuia să isprăvească în noaptea asta, căci mâine poate, 
va fi prea târziu. Liu-San-Ciang îşi va fi vândut opiul şi atunci iahtul 
va pleca iar într-o nouă călătorie. 

Nici ea n-avea bani şi în timpul călătoriilor nici nu-i trebuiseră, căci 
până acum Liu-San-Ciang îi îndeplinise toate dorinţele. 

Acum însă trebuia neapărat să facă rost de bani. Dar cum? 

Îşi aduse aminte că toţi proprietarii de spelunci din port erau în 
acelaşi timp şi negustori de opiu şi plăteau sume mari pentru această 
otravă. 

— Dacă îmi vei da drumul, Jahantsi, zise ea repede, atunci Long- 
San va avea bani destui pentru a putea juca mai departe. 

— Oh, stăpână, nu te expune unei primejdii atât de mari, răspunse 
marinarul. Long-San te va trăda. 

— Dacă îi voi da bani destui, nu mă va trăda. El poate fi cumpărat 
uşor, deci să-l cumpărăm. Nu mai sta mult la gânduri, Jahantsi, şi 
deschide. 

Tânărul marinar nu se mai putu împotrivi rugăminţii fetei, deschise 
uşa şi aceasta ieşi din cabină. 

Închise uşa cu băgare de seamă, spre a nu face zgomot şi îi şopti lui 
Jahantsi cu glas tremurător: 

— Rămâi aici şi prefă-te mai departe că stai de pază. Mă întorc 
îndată. 

Siling-Hi se furişă de-a lungul gangului, mergând în vârful 
picioarelor şi dispăru în cabina hi Liu-San-Ciang. 

Acolo nu aprinse lumina, ci se duse pe întuneric până la pat, dădu 
plapuma la o parte, ridică salteaua şi de sub aceasta scoase cheia de la 
casa de bani. Apoi orândui în grabă patul, se aplecă spre duşumea şi 
după ce înlătură covorul numără plăcile parchetului şi ridică una din 
ele aşa că ieşi la iveală o deschizătură. Printr-o apăsare duşumeaua se 
desfăcu mai mult şi lăsă să apară o uşă de otel. 

În ochii tinerei chinezoaice se ivi o lucire. Vâri cheia în broască, 
uşa se dădu la o parte şi în faţa ei zări pachetele cu opiu. 

Fără a şovăi mult, luă un pachet şi îl strânse la piept ca pe ceva 
nespus de scump. 

Acum s-a întâmplat minunea, se gândi ea, şi îmi voi putea cumpăra 
fericirea. 

Nu se lăsă multă vreme pradă gândurilor, căci trebuia să lucreze 
repede, dacă voia să-şi ajungă scopul. 

Tot aşa cum îi trecuse şi ei ziua chinuită, de gânduri negre şi de 
deznădejde, suferise şi sărmana femeie albă. Dar în sfârşit venise 
ceasul mântuirii şi Siling-Hi se bucura dinainte de clipa în care va 
intra în cabina contesei şi îi va spune că e liberă. 

Mica chinezoaică întinse mâna spre a închide la loc uşa casei de 

fier secrete, când deodată simţi cum îi îngheaţă sângele în vine. Auzi 
un glas care tipa, uşa fu deschisă cu putere şi deodată, lumina se 
aprinse în cabină. 


111. Indianul misterios 


Ethel Drof, fata de obicei atât de rece şi nepăsătoare, devenise cu 
totul alta. 

Când îşi schimbă toaleta pentru seară, stătu mult timp în faţa 
oglinzii. Niciuna din rochiile pe care i le aduse camerista, nu fu pe 
placul ei şi cum ea nu se ocupase niciodată prea mult de toalete, nici 
nu avea de unde alege prea mult. În sfârşit se hotărî pentru o rochie 
de mătase verde, care i se păru că-i şade mai bine. 

Totuşi nu era încă mulţumită cu înfăţişarea ei şi era înfuriată 
împotriva lui Dick Dodd, care prin sfaturile sale o scosese din liniştea 
sufletească de până atunci. Orice făcea, trebuia să-şi amintească de 
cuvintele detectivului, cu atât mai mult cu cât văzu în restaurantul 
hotelului multe femei frumoase, care atrăgeau privirile bărbaţilor. 

Şi după ea se uitau toţi, dar în privirile şi zâmbetele lor ironice li se 
puteau citi gândurile. 

— Asta e bogata domnişoară Drof din New-York, spuneau fără 
îndoiala cei mai mulţi. Tare e urâtă şi îmbrăcată fără gust. Nu-i de 
mirare că nu şi-a găsit până acum bărbat. 

Gândul acesta îi stătea ca un ghimpe în inimă, o făcea nesigură în 
mişcările ei, nu mai fu în stare să vorbească răstit cu chelnerii, voind 
să fie ca toate celelalte femei, ceea ce îi venea foarte greu. 

Până atunci avusese întotdeauna un zâmbet plin de dispreţ pentru 
aşa-zisele maniere de salon, dar acum, după ce Dick Dodd îi 
deschisese ochii, fu nevoită să recunoască că unei fete de miliardar îi 
şade mai bine dacă se ţine de obiceiurile societăţii bune. 

Era uşor de înţeles că nici mâncarea nu-i plăcu în ziua aceea, şi 
cum comparaţiile pe care le făcea între ea şi celelalte femei erau în 
dezavantajul ei, supărarea-i crescu şi mai mult. 

Făcea oare să-şi schimbe obiceiurile şi felul de a fi de până atunci, 
numai de dragul lui Bob Wilkens? 

Cu cât se gândea mai mult la dânsul, cu atât mai mare îi era 
dorinţa de a-l cuceri, dar nu prin averea ei, ci voia să-i câştige 


dragostea ca femeie. 

Îşi dădea totuşi bine seama că va avea de luptat cu mari greutăţi şi 
se întrebă dacă va fi în stare să le înfrângă singură, fără ajutor străin. 

Pe când şedea astfel adâncită în gânduri, auzi vocea lui Longworth, 
secretarul ei, care era în ziua aceea singur cu dânsa la masă, deoarece 
Frank Wilkens plecase după afaceri, iar Dick Dodd se luase pe urmele 
lui Bob. 

— Domnişoară, vezi colo pe indianul acela? întrebă Longworth. E 
numărul de senzaţie al hotelului. 

Ethel Drof, mulţumită de a-şi abate gândurile în altă parte, se uită 
în direcţia arătată de secretarul ei şi zări un bărbat înalt, cu înfăţişare 
impunătoare, îmbrăcat într-un costum indian. 

Deoarece şi el se uita în clipa aceea spre dânsa, privirile lor se 
întâlniră. 

— Ce ochi ciudaţi are, zise Ethel încet lui Longworth, fără a-şi lua 
privirea de la indian. 

Longworth se aplecă mai aproape spre dânsa şi îi şopti: 

Se spune că are puterea de a sili pe oameni să facă tot ce vrea el. 

— Aşadar e un hipnotizator? 

— Da, însă nu-i unul din cei obişnuiţi, nu e un şarlatan, continuă 
Longworth cu aprindere. O cameristă din hotel mi-a povestit 
adevărate minuni despre arta lui. 

Ethel zâmbi neîncrezătoare şi se uită la secretarul ei. 

— Minuni? făcu ea. Nu fi ridicol, Longworth. În zilele noastre nu se 
mai întâmplă minuni. 

— Dar acest indian a vrăjit-o — ca şi zic aşa — pe Lady Cronfield, 
care devenise necredincioasă soţului ei şi fugise cu un boxer. Se spune 
că acum îşi iubeşte bărbatul mai mult ca niciodată. Acelaşi lucru se 
spune despre tenorul Rauschenbach, care a fost un mare crai. Şi el a 
fost vindecat de acest indian şi acum nu se mai uită la altă femeie 
decât la a lui. E o doamnă din nobilimea scoțiană, care s-a căsătorit cu 
tenorul din dragoste şi era foarte nenorocită că el nu răspundea în 
aceeaşi măsură la dragostea ei. 

Ethel deveni atentă şi se uită iar la indian. 

Mai existau oare într-adevăr oameni cu o putere de sugestie atât de 
mare, încât să facă din alţii uneltele lor? 

Ethel Drof îşi aduse aminte de tot ce citise despre fachirii indieni şi 


fulgerător îi trecu prin minte gândul că indianul acesta ar putea-o 
ajuta să-l vindece pe Bob de dragostea lui pentru franţuzoaica cea 
blondă, şi atunci acesta se va întoarce la dânsa. 

Dar Ethel Drof era o fată prea cultă şi cu principii moderne şi nu se 
putea entuziasma pentru o astfel de idee. 

Totuşi, cele spuse de Longworth îi deşteptară interesul pentru acest 
indian, cu atât mai mult cu cât îi povesti şi alte cazuri de vindecări 
minunate. 

De asemenea nu-i scăpă din vedere că şi ceilalţi clienţi ai 
restaurantului se uitau cu mare admiraţie la misteriosul indian. 

Acesta avea ceva deosebit de atrăgător. Faţa lui cu fruntea înaltă, 
cu ochii mari, negri, cu profilul frumos se deosebea de mulţi oameni şi 
cu cât Ethel Drof se uita la el, cu atât îi creştea dorinţa de a cere 
ajutorul lui. 

Poate va reuşi să-şi ajungă ţinta pe această cale şi poate indianul îl 
va putea convinge pe Bob Wilkens că fericirea vieţii sale o va putea 
găsi numai într-o căsnicie neîntârziată cu dânsa. Hotărâtă se sculă de 
pe scaun şi se îndreptă spre indian, pentru a-i spune rugămintea ei. 


112. Obiceiuri chinezeşti 

Când părăsi iahtul, Liu-San-Ciang era îmbrăcat ca un adevărat 
cavaler elegant. 

Ajuns pe chei, se urcă într-un automobil, străbătu cartierul 
european al Shanghaiului şi se îndreptă spre cartierul chinezesc al 
marelui port. 

În apropierea acestuia plăti şoferului şi îşi urmă drumul pe jos. 

Avea o anumită ţintă şi păşea grăbit. Poate îi erau neplăcute şi 
privirile concetăţenilor săi, care se uitau la dânsul cu dispreţ, fiindcă 
se îmbrăcase după moda europeană. 

Cartierul chinezesc era alcătuit din străzi strâmte şi murdare şi era 
un adevărat cuib al viciilor de tot felul şi al bolilor. De-a lungul 
străzilor se înşirau case mici pe fațadele cărora erau tot felul de 
inscripţii în limba chineză şi localuri, pe verandele cărora atârnau 
nenumăratele lampioane roşii. În faţa caselor şedeau locuitorii 
ghemuiţi pe pământ, pentru a respira aerul ceva mai răcoros al nopţii. 

După un drum scurt, Liu-San-Ciang ajunse la canalul Su-Ciau, din 

apele căruia se ridicau aburi grei care îi tăiau respiraţia. 

Chinezul o luă pe o stradă ce ducea de-a lungul malului şi acolo 
intră într-o ceainărie. 

Când îl zări pe Liu-San-Ciang, proprietarul ceainăriei se ridică şi se 
înclină adânc în faţa lui. 

Liu-San-Ciang răspunse la salutul acesta cu aceeaşi politeţe şi cu o 
faţă foarte gravă, apoi întrebă în limba atât de înflorată a chinezilor: 

— Ce mai face prietenul meu Tao-Juan-Ming? I-a plăcut Cerului să- 
] ţină sănătos şi să lase să-i propăşească afacerile? 

Tao-Juan-Ming făcu o nouă plecăciune. 

— Zeii au fost îndurători cu mine. Dar cu tine, frate Liu-San-Ciang? 

— Mie mi-au trimis fericirea. 

Prin aceste cuvinte se îndeplini ceremonia oficială a salutului, apoi 
intrară într-o odaie din spatele prăvăliei, unde se aşezară pe o 
rogojină. 

De astă dată Liu-San-Ciang întrebă, servindu-se de felul de a vorbi 
european: 

— Aşadar de când nu ne-am văzut, ţi-a mers bine şi afacerile tale 
au înflorit? 

— Atât de bine încât provizia s-a isprăvit. Ai adus alt opiu? 

— Pot să-ţi dau cât vrei. 

— Cum stai cu haşişul? 

— Şi haşiş pot să-ţi dau. Altceva ce s-a mai întâmplat pe aici? 

— Nimic de seamă. Muşteriii sunt aproape întotdeauna aceeaşi. 
Câteodată unul sau altul dispare şi atunci ştiu că a fost răpus de viciul 
său. Dar în locul lui vin alţii. 

— Şi poliţia? 

— Doarme ca întotdeauna, dacă îi dau bani îndeajuns să închidă 
ochii. 

— Afacerea e destul de bună ca să poţi da bacşişuri grase. 

— La tine cred că merge totul în chip obişnuit. 

— Da, însă am şi ceva nou. 

— Şi ce anume? 

— O femeie albă, frumoasă ca rouă dimineţii. Părul îi străluceşte ca 
aurul spicului de grâu şi faţa ei e trandafirie ca floarea de piersic. 

În ochii lui Tao-Juan-Ming se ivi o lucire de patimă şi el plescăi din 
limbă. 

— Spune-mi cum ai găsit-o? 

Liu-San-Ciang îi povesti întâmplarea şi încheie: 

— Odată cu mine a intrat în port un oarecare căpitan Barnabe cu 
vaporul său. E un prieten al femeii albe şi mi-e teamă să nu-mi facă 
neplăceri. 

— Ştie că femeia se află pe bordul iahtului tău? 

— Habar n-am. Doar dacă nu o fi aflat de la căpitanul Reval că am 
luat-o pe bord la Genova. Poate şi ea îi va da de ştire pe o cale sau 
alta. 

— Spui că o ţii închisă. 

— De multe ori nu folosesc cele mai bune măsuri de pază. 

— Ai dreptate. Întâmplarea joacă un rol foarte mare în astfel de 
afaceri. Cât timp vrei să rămâi cu iahtul în Shanghai? 

— Cinci zile, căci atât îmi trebuie ca să-mi descarc marfa în ascuns 
şi să o predau clienţilor mei. 

— Atunci îţi fac o propunere. 

— În privinţa căpitanului? 

— Da. Trebuie să te păzeşti de el făcându-l neprimejdios. 

— În ce chip? 

— Încearcă să-i faci cunoştinţa. Crezi că vei reuşi? 

— De ce nu? N-am decât să mă duc la restaurantul Royal unde vin 
toţi ofiţerii de marină şi acolo va fi uşor să mă apropii de el. Pe urmă? 

— Îl vei convinge să vină o dată în prăvălia mea, îl voi duce în sala 
din fund, îi voi da un ceai şi o pipă şi atunci va adormi, iar eu voi 
avea grijă să doarmă până când vei fi plecat. 

Liu-San-Ciang zâmbi mulţumit. 

— Sfatul tău e bun, dar nu ţi-e teamă că va face scandal şi că-ţi va 
aduce poliţia pe cap? 

— Nu va face aşa ceva, căci nici lui nu-i va conveni să se afle că a 
fost într-o speluncă unde se fumează opiu. 

— Ai dreptate. Mă voi întoarce deci îndată în oraş. 

— Când îmi trimiţi marfa? 

— Chiar în noaptea asta, îndată ce voi fi ajuns pe bord. 

— Cred că ai să mă răsplăteşti pentru serviciul pe care ţi-l voi face? 

— Mă voi arăta recunoscător 

Liu-San-Ciang se ridică şi îşi luă rămas bun de la Tao-Juan-Ming în 
acelaşi fel ceremonios cu care se salutaseră la venire, spre a-şi arăta 

astfel stima pe care o aveau unul faţă de altul. Aşa era obiceiul 
chinezesc. 


113. Izbânda 


În clipa când lumina se aprinse brusc în cabină, Siling-Hi închise 
ochii şi inima ameninţa să-şi înceteze bătăile. 

Se simţea gata să leşine şi un singur gând îi fulgeră prin minte: 
Acum totul s-a sfârşit. Era încredinţată că nimeni altul decât Liu-San- 
Ciang intrase în cabină. 

Pesemne că bănuise ceva şi se întorsese pe iaht înainte de vreme. 

A fi surprinsă de dânsul, însemna moartea pentru Siling-Hi şi 
sărmana fată se înfioră, căci viaţa îi era dragă. 

Dar deodată auzi un strigăt uimit: 

— Tu, stăpână?! 

Siling-Hi ridică repede privirea. Acesta nu era glasul lui Liu-San- 
Ciang! 

Când se uită spre uşă, îl zări pe Long-San care stătea acolo cu faţa 
buimăcită. 

— Mi s-a părut că au venit hoţi pe iaht, zise el spre a se scuza. De 
aceea am venit încoace. 

Siling-Hi duse un deget la buze şi şopti: 

— Vorbeşte încet Long-San, să nu ne audă nimeni. Jahantsi nu ştie 
că am venit încoace şi mă crede în cabină unde stă de pază. Am avut 
însă o cheie şi m-am furişat afară. Ştii ce este aici, Long-San? 

La aceste cuvinte, spuse cu un zâmbet drăgălaş, îi arătă pachetul pe 
care îl avea în mână. 

Privirea lui Long-San se îndreptă spre ascunzătoarea secretă, se 
întoarse la Siling-Hi şi ghici tot. 

— Opiu? 

Siling-Hi dădu din cap şi zise: 

— Da, opiu. Vrei să ţi-l dau ţie? 

— Mie? 

— Da, ţie. 

— Vrei într-adevăr să mi-l dai? 

— Da! 

— De ce? 

— Trebuie şi ţi-o mai spun? făcu Siling-Hi nerăbdătoare. Poţi să-l 
vinzi în port şi vei primi bani mulţi, în schimb cer de la tine să taci, să 
nu spui nimănui, nici lui Liu-San-Ciang despre învoiala noastră. 

În ochii lui Long-San se ivi o lucire de lăcomie. 

— Vrei să-mi dai opiul cu adevărat? mai întrebă el o dată, uitându- 
se neîncrezător la Siling-Hi. 

Ea îi întinse pachetul şi zise: 

— Ia-l şi acum pleacă repede. 

— Dar... 

Fata făcu o mişcare de nerăbdare. 

— Mai sta la îndoială? 

— Dacă va afla Liu-San-Ciang, atunci s-a isprăvit cu mine. 

— Ţi-e teamă? 

— Fl e crud şi mă va chinui de moarte. Şi aşa mă urăşte, fiindcă o 
dată nu l-am ascultat. Dacă aş avea bani destui nu m-aş mai întoarce 
niciodată pe iahtul acesta. 

Siling-Hi închise ochii pentru câteva clipe şi chibzui. Apoi zise: 

— Dacă ţi-aş mai da câteva pachete de opiu, ai putea să le vinzi ca 
să ai bani destui pentru a dispărea în interiorul ţării. 

Plin de uimire marinarul se uită la tânăra fată. 

— Ai vrea să faci asta, stăpână? 

— Da, însă ar trebui sa părăseşti încă în noaptea asta Shanghaiul şi 
să nu mai dai ochii niciodată cu Liu-San-Ciang. 

Long-San râse. 

— Nimic nu mi-ar face mai mare plăcere decât să nu-l mai văd, 
stăpână. Dar propunerea ta e prea frumoasă pentru a fi adevărată. 

— Te înşeli, Long-San. Ajutându-te pe tine, îmi fac mie un mare 
bine. Aşa că... 

Nu-şi isprăvi vorba, ci se îndreptă spre ascunzătoare, scoase tot 
opiul din ea şi îl dădu lui Long-San. 

— Iată tot ce era aici. E o întreagă avere şi peste noapte vei deveni 
bogat, căci ai destul curaj să vinzi această marfă primejdioasă. 

Long-San dădu din cap, cu înflăcărare. 

— Cunosc cumpărători, care îmi vor da bani mulţi pentru opiu. 

— Mie însă trebuie să-mi mai faci un serviciu, Long-San. 

— Fac tot ce-mi vei cere, stăpână, o asigură marinarul. 

Siling-Hi se apropie de el şi îi şopti: 

— Când Liu-San-Ciang se va întoarce mâine pe iaht, trebuie să 
creadă că s-a făcut o spargere. Aici lăsăm totul aşa cum este, iar pe 
mine şi pe Jahantsi ne legi bine de mâini şi de picioare, apoi vei 
părăsi iahtul. 

— Voi face aşa cum îmi porunceşti, stăpână. 

— Bine. Atunci du-te şi caută câteva frânghii. Peste zece minute te 
aştept în cabina mea şi până atunci îi voi fi spus şi lui Jahantsi ce s-a 
întâmplat. 

Long-San strecură pachetele cu opiu în buzunarele sale, apoi zise 
fetei: 

— Vei fi mulțumită de mine, stăpână. 

Siling-Hi nu mai dădu atenție cuvintelor lui şi ieşi grăbită, căci 
înainte ca Long-San să o lege, trebuia să dea drumul femeii albe. 

Pe când marinarul se duse să caute frânghii, Siling-Hi alergă în 
cabina contesei, pe care o deschise de afară. 

Dolores era culcată şi nici nu ridică măcar capul când ea intră. 

Credea că venise servitorul chinez şi îi adusese de mâncare. 

Abia când auzi vocea tinerei chinezoaice, sări în sus şi se uită la 
aceasta cu ochii holbaţi, ca şi când ar fi fost o fantomă. 

— Tu eşti?... Ai venit într-adevăr? 

Siling-Hi se apropie repede de dânsa, îi făcu o plecăciune supusă şi 
răspunse: 

— A sosit clipa în care vei fi salvată, stăpână. Nu şovăi nicio clipă 
şi coboară pe uscat. 

Dolores rămase buimăcită, nevenindu-i să creadă. 

Venise salvarea? 

Fra atât de neaşteptată, încât nu fu în stare să înţeleagă, să 
cuprindă cu mintea. 

Abia când Siling-Hi o îndemnă: 

— Grăbeşte-te stăpână, au pierde nicio clipă, se ridică de pe pat. 

Faţa-i era palidă de emotie, ochii îi sclipeau şi trebui să-şi adune 
toate puterile spre a nu se prăbuşi. 

Siling-Hi îi întinse haina şi pălăria, precum şi geamantanul cu care 
venise pe bordul iahtului. 

Cu mişcări de automat Dolores se îmbrăcă, apoi o trase pe Siling-Hi 
la pieptul ei şi îi zise: 

— Îţi mulţumesc de mii de ori pentru ajutorul pe care mi-l dai. 

Soarta să-ţi răsplătească din belşug ceea ce faci pentru mine, să-ţi dea 
toată fericirea pe care o doreşti. Nu te voi uita niciodată, scumpa mea 
Siling-Hi... 

Adânc mişcată, tânăra fată sărută mâinile contesei, fără să poată 
spune niciun cuvânt. 

Încă o ultimă strângere de mână, o ultimă îmbrăţişare, apoi Dolores 
se desfăcu şi ieşi cu paşi grăbiţi din cabină. 

Siling-Hi o urmă şi se uită lung după dânsa, când trecu pe puntea 
care lega iahtul cu cheiul. 

Mica chinezoaică duse mâna la talismanul pe care îl avea la piept şi 
se rugă nu numai pentru fericirea ei, dar şi pentru aceea a femeii 
blonde. 

Dolores se mai întoarse o dată şi îi făcu un semn prietenos, la care 
Siling-Hi îi răspunse cu un zâmbet. 

Apoi se întoarse iar în cabina ei, unde Jahantsi o aştepta plin de 
teamă şi nelinişte. 

Tânărul marinar fu foarte uimit când îşi văzu stăpâna mulțumită şi 
aproape veselă. 

Fu însă şi mai uimit, când aceasta îi destăinui planurile ei ciudate şi 
aventuroase. 

Dar când află că şi Long-San se învoise cu bucurie, nu se mai 
împotrivi. 

După câteva minute Long-San se întoarse şi legă cobză atât pe 
Siling-Hi cât şi pe Jahantsi, iar el părăsi iahtul luând cu el bogata 
răsplată pe care i-o dăduse fata. 

Orice s-ar întâmpla acum, când Liu-San-Ciang va descoperi furtul, 
Long-San va fi departe şi nimeni nu-l va mai putea prinde. 

Cu toate că frânghia îi tăia adânc în carne, Siling-Hi zâmbea, 
gândindu-se că acum Liu-San-Ciang va uita pe frumoasa femeie albă şi 
se va întoarce iar la dânsa. 

Această speranţă îi arăta viitorul într-o lumină strălucitoare şi era 
încredinţată că de acum înainte soarele fericirii va luci veşnic pentru 
ea. 


114. Ispită 
După o plimbare mai lungă prin oraş, Liu-San-Ciang intră în 

restaurantul hotelului Royal. 

Deşi se opri şi se uită în jurul său căutând un loc, nici chelnerii, nici 
directorul localului nu se sinchisiră de el, căci era doar numai un 
chinez, un om demn de dispreţ. 

Liu-San-Ciang se adresă unui chelner care tocmai trecea pe lângă 
dânsul şi îl întrebă: 

— Poţi să-mi spui dacă domnul căpitan Barnabe de pe vaporul 
„Neptun” e aici? 

— Uite-l colo lângă fereastră, răspunse chelnerul făcând o mişcare 
din cap în direcţia arătată. 

Liu-San-Ciang se uită într-acolo. 

Aşadar acesta era căpitanul Barnabe! 

Localul era plin de lume şi toate mesele ocupate, căci veniseră 
ofițerii, inginerii şi medicii tuturor vapoarelor care se aflau în port. 
Numai căpitanul Barnabe mai era singur la masa lui, aşa că Liu-San- 
Ciang se gândi să se ducă la el şi să-l roage să-i dea voie să stea şi el la 
masa lui. 

Liu-San-Ciang se îndreptă într-acolo şi căpitanul îi dădu voie să ia 
loc. 

Nici lui nu-i prea erau dragi chinezii, totuşi nu-i dispreţuia chiar 
atât de mult ca europenii stabiliţi la Shanghai. 

Înainte de a se aşeza pe scaun, Liu-San-Ciang se prezentă şi Barnabe 
îşi spuse şi el numele, aşa că se ivi îndată prilejul de a începe o 
conversaţie. 

— Avem un prieten comun, domnule căpitan, zise chinezul. 

— Da?... Cine este? 

— Căpitanul Reval. 

— Ah, Reval! Îl cunosc bine. 

— L-am întâlnit la Genova, unde mi-a spus că eşti comandantul 
vasului „Neptun”. 

— Da, aşa este. 

— Am intrat în acelaşi timp în port. 

— Atunci dumneata eşti căpitanul iahtului chinezesc „Li-Pe”? 

— Sunt proprietarul lui. 

— Frumos vas. 

Liu-San-Ciang zâmbi măgulit. 

— Mărturisesc că sunt mândru de el şi îmi face plăcere să cutreier 

mările cu acest iaht. De curând am fost mai multă vreme în Europa, 
am vizitat Parisul, Londra, Hamburg, Berlinul şi alte oraşe mari şi 
portari. 

— Unde ţi-a plăcut mai mult? 

— La Marsilia. 

— Şi mie îmi place acest port mai mult decât toate celelalte. 

— Dar şi Shanghai e frumos. 

— Nu poate fi asemuit cu Marsilia. 

— Bineînţeles că nu, fiind un oraş cu caracter oriental pronunţat, 
totuşi oferă şi el multe lucruri demne de văzut. 

— Totul se concentrează în cartierul european şi aici nu găsesc 
nimic neobişnuit. 

— Mai este şi un alt Shanghai afară de acest cartier şi în felul lui e 
ceva cu totul deosebit. Vreau să vorbesc de cartierul de lângă canalul 
Su-Ciau. 

— N-am fost încă pe acolo. 

— Ar trebui să vizitezi acel cartier. Acolo vei putea cunoaşte 
adevărata viaţă chinezească. 

— O cunosc din alte porturi. 

— Fără îndoială că numai imitație, căci europenilor nu li se arată 
niciodată realitatea. 

— Ba am fost chiar într-o adevărată speluncă de opiu şi astea sunt 
partea cea mai interesantă din porturile chinezeşti. 

Liu-San-Ciang zâmbi. 

— Vei îi fost într-una, anume amenajată pentru englezii şi 
americanii dornici de senzaţie. 

— Mie mi s-a părut însă că e o adevărată speluncă, una veritabilă. 

— Fiindcă n-ai văzut încă una veritabilă şi nu poţi face o 
comparaţie. Ar trebui să te duci într-una în care n-a călcat încă niciun 
european. Ai vedea scene cu adevărat chinezeşti şi ţi-ar deschide ochii 
asupra grozavului viciu care bântuie poporul nostru. 

— Dar dacă europenii n-au voie să se ducă acolo? 

Liu-San-Ciang tăcu câteva clipe, se uită iscoditor la Barnabe, apoi 
întrebă repede: 

— Ai avea chef să vezi aşa ceva? 

— De ce nu? Îmi place să-mi îmbogăţesc cunoştinţele în toate 
privinţele. 

Chinezul se oferi îndată politicos: 

— Aş putea să-ţi fac rost să intri într-o astfel de speluncă. 

Liu-San-Ciang era mulţumit de el însuşi, căci reuşise să se apropie 
de căpitanul Barnabe, să-i facă cunoştinţa şi să aducă vorba despre 
ceea ce îl interesa mai mult. 

Dacă mergea astfel înainte, va reuşi să-l ducă la spelunca lui Tao- 
Juan-Ming. 

Chinezul comandase diferite mâncăruri pe care chelnerul le servi, 
astfel, că conversaţia fu întreruptă. 

Căpitanul Barnabe sfârşi de mâncat şi acum mai sorbea din când în 
când din paharul său cu vin. 

După o tăcere de câtva timp, Liu-San-Ciang începu iar: 

— Dacă îţi face plăcere, domnule căpitan, stau la dispoziţia 
dumitale de a te conduce în cartierul chinezesc din Shanghai. 


— Chiar azi? 

— Dacă vrei... 

— N-am niciun alt proiect. Dar îmi vei putea arăta o speluncă de 
opiu veritabilă? 

— Una dintre cele mai renumite care există în Shanghai şi unde nu 
pot intra decât cei iniţiaţi. 

— Când vrei să plecăm? 

— Dacă îmi dai voie, să-mi sfârșesc mai întâi masa, domnule 
căpitan. 

Căpitanul Barnabe râse. 

— Negreşit că da. Mănâncă în toată liniştea, căci nu sunt atât de 
grăbit. 

Dar după o gândire de câteva minute, căpitanului îi veni o îndoială. 
Era oare bine să se încredinţeze conducerii unui chinez pe care nici 
nu-l cunoştea mai de aproape? Se vorbea de multe dispariţii şi era de 
fapt a mare imprudenţă. 

Se uită în jurul său şi îşi dădu seama că cei de la mesele învecinate 
se uitau cu oarecare dezaprobare la el. 

El nu se sinchisi însă de părerea altora. Dacă îi plăcea să stea de 
vorbă cu un chinez, nimeni nu putea să-l oprească. 

Era încredinţat că mergând cu Liu-San-Ciang, va avea prilejul să 
vadă ceva cu totul neobişnuit. 


Faptul acesta îl atrăgea şi, în cele din urmă, se hotărî să nu-şi 
schimbe planul. 

Liu-San-Ciang isprăvise masa şi chemă pe chelner să facă plata. 
Apoi zise: 

— Putem merge, domnule căpitan. 

— Numai o clipi încă, aş vrea să-mi beau, numai vinul. 

Barnabe nu se prea grăbi însă şi între altele îl întrebă pe chinez: 

— Dar spune-mi, nu e primejdios să mergi noaptea în cartierul 
chinezesc? 

— Nicidecum. Acolo eşti tot atât de sigur ca şi în cel european. 

În sfârşit căpitanul Barnabe se ridică şi se pregătea să plece cu Liu- 
San-Ciang. În clipa însă în care îşi luă chipiul, observă că Liu-San- 
Ciang se uita cu ochi plini de mânie spre intrarea restaurantului şi că 
se îngălbenise deodată la faţă. 


115. O rază de fericire 


În sfârşit Dolores era liberă şi colo, nu departe, era vaporul 
„Neptun”, unde îl va găsi pe prietenul ei. 

Alergă cât o ţinură picioarele, ajunse la puntea care ducea de pe 
chei la vapor şi o trecu repede. 

Un marinar care stătea de santinelă, îi ieşi în cale şi strigă: 

— Stai! Încotro? 

— Trebui să vorbesc cu căpitanul Barnabe. 

Marinarul o măsură cu privirea şi deodată faţa lui se lumină de 
bucurie. 

— Dacă nu mă înşel, eşti contesa blondă din Marsilia? Iartă-mă că- 
ți spun astfel, dau nu te cunosc decât sub numele acesta şi... 

Dolores nu-l lăsă să-şi isprăvească vorba, ci zise repede: 

— Da, eu sunt. 

El vru să mai spună ceva, ea însă îi curmă iar vorba, nerăbdătoare: 

— Te rog du-mă la căpitanul Barnabe, căci trebuie să vorbesc 
numaidecât cu dânsul. 

— Din nefericire nu pot să-ţi îndeplinesc rugămintea, căci căpitanul 
Barnabe a coborât pe uscat. 

— Când se va întoarce pe bord? 

— Nu ştiu, dar azi nu cred să-l mai poţi vedea. Mai bine ar fi să mai 


es, jos 


vii o dată mâine dimineaţă şi îl vei găsi negreşit. 

Dolores clătină capul. 

Nu îndrăznea să meargă singură în oraş şi să rămână noaptea acolo. 
S-ar putea întâmpla o adevărată nenorocire, dacă întâmplarea l-ar 
scoate în cale pe Liu-San-Ciang. Ar putea să ceară şi ocrotirea poliţiei, 
dar acest demers ar da loc la o mulţime de cercetări şi întrebări, la 
nenumărate formalităţi, aşa că se hotărî să nu plece de pe vapor până 
când nu va fi vorbit ca căpitanul Barnabe. 

Îi spuse aceasta şi marinarului, care răspunse: 

— Dacă ar fi după mine, te-aş lăsa să rămâi pe vapor, dar învoirea 
n-o poate da decât ofiţerul de serviciu. 

— Cine e? 

— Azi e de serviciu domnul inginer-şef. 

— Atunci du-mă, te rog, la dânsul. 

Marinarul o duse până la cabina inginerului, bătu la uşă şi-o lăsă pe 
Dolores să intre. 

Inginerul ridică privirea de pe un ziar din care tocmai citea, o 
recunoscu imediat pe contesă, se sculă de pe scaun şi făcu câţiva paşi 
în întâmpinarea ei. 

— Cum, dumneata aici la Shanghai, doamnă? exclamă el nespus de 
uimit. 

— Printr-o întâmplare am văzut apoi vaporul „Neptun”. 

— Da, am primit ordinul să venim la Shanghai. 

— Pe mine m-au adus vânturi potrivnice până aici, ca să vorbesc în 
limbajul marinarilor. 

— Ei, principalul e că în ciuda vânturilor potrivnice, tot ne-am 
întâlnit. Căpitanul Barnabe se întristase foarte mult. Era nenorocit 
când te-a aşteptat zadarnic la Sidney şi a plecat de acolo cu inima 
foarte grea. 

— Îmi dai voie să rămân pe bord, până când se va întoarce din 
oraş? 

— Îţi voi propune ceva mai bun, doamnă. Ştiu unde s-a dus 
căpitanul Barnabe, aşa că putem merge şi noi acolo ca să-l revezi mai 
curând. Te învoieşti? 

— Dacă vrei să mă însoţeşti, atunci da, domnule inginer. 

— Asta se înţelege de la sine, căci în niciun caz nu te-aş fi lăsat să 
mergi singură în oraş. Shanghaiul e foarte primejdios noaptea, mai cu 


Did ASA 


seamă pentru femei singure. Te văd foarte agitată şi obosită. N-ai vrea 
să te odihneşti puţin? 

— Nu. Mai bine să plecăm îndată. 

— Cum vrei dumneata. 

Inginerul îşi luă chipiul şi amândoi părăsiră cabina. Ajungând pe 
punte, chemă un subofițer, îi spuse să îngrijească de supravegherea 
vaporului în lipsa lui, apoi trecură pe chei şi se îndreptară spre oraş. 

Pe drum inginerul o întrebă pe Dolores: 

— N-ai aflat încă nimic despre fiica dumitale? 

— Nu, însă nădăjduiesc să aflu ceva de la căpitanul Barnabe. Mi-a 
telegrafiat că... 

— Ştiu, căci cu mine s-a sfătuit. Eu am fost acela care a găsit cea 
dintâi urmă a domnişoarei Felicia. 

Dolores se opri în loc şi apucându-l de braţ îl întrebă: 

— Ştii unde se află? 

— Aflasem unde e, dar apoi... Vreau să-ţi povestesc totul de la 
început. 

Inginerul îi istorisi despre întâlnirea cu vaporul „Regina Mărilor”, 
cum se dusese pe bordul acestuia spre a repara un defect la maşină şi 
ce descoperise acolo. 

Pe când vorbea inginerul, merseră înainte şi Dolores asculta cu 
încordare. 

Cele povestite de inginer o tulburară până în adâncul sufletului. 

Aşadar, Felicia ei scumpă încăpuse pe mâinile unor negustori de 
carne vie? 

Ştirea aceasta o îngrozi. 

— Şi ce s-a întâmplat mai departe? întrebă ea agitată. 

— Căpitanul Barnabe a înştiinţat poliţia şi aceasta a plecat îndată 
în întâmpinarea vaporului... 

Şi continuă să povestească tot ce aflase de la Barnabe. 

Din pieptul sărmanei contese ieşi un geamăt dureros. 

— Vasăzică zadarnică a fost speranţa mea că-mi voi găsi copila la 
căpitanul Barnabe sau altundeva, sub ocrotirea unor oameni 
cumsecade. Dumnezeule sfinte, e mai mult decât pot îndura! 

Spre a o linişti, inginerul continuă: 

— Căpitanul Barnabe a continuat apoi urmărirea şi reuşise să 
descopere iar urma Feliciei... 


ETONU, 


Dolores ridică repede capul şi zise ca înfrigurare: 

— A descoperit-o iar pe Felicia? 

Fără să-şi dea seama, îşi împreună mâinile şi se uită spre cerul 
înstelat. 

— Dumnezeule îndurător, îţi mulţumesc... 

Câteva clipe se lăsă stăpânită de gândul fericit, dar apoi fu iar 
cuprinsă de nelinişte şi torturare chinuitoare. 

Îşi aduse aminte de ce îi spusese inginerul cu câteva clipe în urmă: 
Felicia era în mâinile unor neguţători de fete! 

— Şi i-a fost cu putinţă căpitanului Barnabe să-mi salveze copila? 
întrebă ea ca vocea înăbuşită şi cu ochii aţintiţi asupra inginerului. 

Dar pe faţa acestuia citi o tresărire dureroasă şi presimţind o nouă 
ştire covârşitoare, se sprijini iar de braţul inginerului să nu cadă. 

— Spune-mi tot adevărul, nu-mi ascunde nimic... Ce s-a întâmplat 
cu Felicia mea? 

Inginerul dădu din umeri şi câteva clipe tăcu încurcat, apoi 
continuă: 

— Din nefericire nu pot să-ţi dau niciun amănunt, scumpa mea 
doamnă. Căpitanul Barnabe îţi va putea povesti totul pe larg... Uite, 
colo a hotelul Royal unde s-a dus căpitanul. Numai câteva minute încă 
şi îl vei revedea. 

Ca o vijelie năprasnică se năpustiră gândurile triste asupra 
sărmanei Dolores. 

Copila ei, tot ce avea mai scump pe lume, Felicia pe care o păzise 
ca ochii din cap, spre a nu fi atinsă de noroiul în care se bălăcea 
lumea întreagă, încăpuse pe mâinile unor proxeneţi, fusese târâtă în 
țări străine, în primejdie de a cădea pradă celei mai grozave ruşini. 

Toată viaţa sărmanei contese fusese un drum presărat cu spini, dar 
ea mersese mai departe, îndurase orice, numai pentru a putea presăra 
flori în calea copilei ei... 

Şi acum Felicia să fie oare sortită să ducă aceeaşi viaţă nenorocită? 

Nu, soarta nu putea fi atât de nemiloasă, atât de neîndurată! 

Dacă într-adevăr n-o va putea scăpa pe Felicia, dacă aceasta va 
rămâne în mâinile acelor ticăloşi, atunci toate jertfele aduse de 
nenorocita ei mamă, fuseseră zadarnice. 

Dolores îşi duse mâna la piept, simțind ca un cleşte de foc care îi 
sfâşia inima. 

Trebui să-şi adune toate puterile, spre a se târî până la hotelul 
Royal. 

Inginerul deschise uşa de la intrare şi o lăsă să treacă înainte. În 
restaurant era mişcarea obişnuită în marile hoteluri. Clienţii şedeau la 
mese sau în picioare în grupuri, personalul hotelului alerga de colo 
până colo să-i servească. Unul din directori veni spre cei doi nou- 
veniţi, căci mai cu seamă frumuseţea contesei îi atrăsese atenţia. 
Salută pe noii oaspeţi cu o plecăciune şi îi întrebă ce doresc. 

— Spune-mi te rog, căpitanul Barnabe de pe vaporul „Neptun” mai 
e aici! 

— Da, uitaţi-vă, e acolo. 

Inginerul îl descoperi cel dintâi şi zise contesei: 

— Iată-l la masa a patra din dreapta. Mi se pare că am venit tocmai 
la timp, căci îl văd pregătindu-se de plecare. 

Dolores îşi îndreptă privirea într-acolo şi de astă dată îl zări şi 
dânsa. Dar bucuria revederii îi fu tulburată şi plină de spaimă se dădu 
un pas înapoi. 

Lângă căpitanul Barnabe era...! 

Doamne Dumnezeule, nu se vor mai sfârşi niciodată nenorocirile! 

Instinctiv, Dolores presimţea că chinezul n-avea gând bun şi tocmai 
el era acela care se apropiase de căpitanul Barnabe! 

Ea se întoarse spre inginer, care o privi uimit şi îi zise repede: 

— Du-te, te rog, singur la căpitanul Barnabe şi spune-i că am venit. 

Tânărul ofiţer clătină nedumerit capul şi o întrebă: 

— De ce nu vrei să vii şi dumneata, doamnă? 

Nerăbdătoare, Dolores îl îndemnă: 

— Fă, te rog, cum îţi spun eu. Du-te repede, să nu pierdem nicio 
clipă, căci n-aş vrea să fiu văzută de chinezul de care e însoţit şi nici 
acesta nu trebuie să afle că sunt aici, Aşadar căpitanului să-i spui 
numele meu numai în şoaptă, m-ai înţeles? 

Inginerul dădu din cap. 

— Bine, doamnă. Acum ştiu despre ce este vorba. 

Pe când inginerul se îndreptă spre locul unde se afla căpitanul 
Barnabe, Dolores se ascunse în dosul unui grup de palmieri, spre a nu 
fi văzută de Liu-San-Ciang; era însă prea târziu. 

Acesta o şi zărise şi plin de mânie se năpusti spre dânsa. 

Aceea pe care o iubea cu patimă nebună, se afla aici în libertate? 


UZ NU 


Dar nu se dădu încă bătut. 

Va pune iar mâna pe dânsa şi dacă nu se va putea altfel, va 
întrebuința chiar forţa. 

Fără să stea mult pe gânduri, străbătu repede sala şi o trase pe 
Dolores din ascunzătoarea ei. 

Când îşi aţinti privirea asupra contesei, aceasta rămase ca 
împietrită. 

Vru să ţipe, să strige ajutor! 

Colo, aproape de tot, era doar Barnabe, cel mai bun prieten al ei şi 
inginerul! 

Dar niciunul din ei n-o vedea. 

Inginerul vorbea cu căpitanul şi deodată... 

Dolores simţi pe faţa ei suflul fierbinte al chinezului şi auzi vocea 
lui poruncitoare: 

— Urmează-mă, fără să scoţi o vorbă, fără să ţipi... căci eşti a 
mea... numai a mea... 

Totul începu să se învârtească în jurul ei. Se împotrivi puterii 
misterioase a chinezului, o singură voinţă o stăpânea: aceea de a fi 
liberă. 

Dar chinezul o trăgea cu putere după dânsul. Cu niciun preţ nu voia 
s-o piardă pe femeia albă. 

O ţinea strâns, cu toată puterea şi îşi pironi privirea în ochii ei, 
ştiind că avea o putere hipnotică foarte mare. 

Acum îi părea rău că nu se folosise de această putere încă pe iaht, 
căci atunci Dolores nu i-ar fi putut scăpa. 

Ea nu era încă liberă, întâmplarea îi venise în ajutor şi încă se 
putea s-o readucă în stăpânirea lui. 

Cum să iasă din hotel, fără să atragă atenţia publicului? 

Chinezii nu erau bine văzuţi în acest local şi dacă va ajunge la un 
scandal, la încăierare, atunci desigur că va fi înfrânt. 

Dar deocamdată Dolores era încă în puterea lui, nici nu se mişca 
din strânsoarea în care o ţinea. Era ca leşinată. Spaima de întâlnirea 
grozavă cu dânsul o făcuse să-şi piardă aproape cunoştinţa. 

Gândurile se învălmăşeau nebune în capul lui Liu-San-Ciang. 

Să plece cât mai repede de acolo. Putea oare să iasă din 
ascunzătoarea în care era cu Dolores? Nu-l vor opri când va trece prin 
sală cu o femeie albă pe care o târa după dânsul? 


N-ar fi mai bine să mai încerce să sară prin fereastra cea mare pe 
care o vedea în apropiere de locul unde se afla? 

Sala nu era prea sus deasupra nivelului pământului şi astfel va 
putea scăpa cu preţioasa-i pradă. 

Afară erau o mulţime de automobile. Parte din şoferi erau chinezi, 
şi fără îndoială că unul din ei îi va da ajutor să fugă. 

Afară de asta atât el cât şi compatrioţii săi cunoşteau destule 
ascunzători tainice pe care nici poliţia engleză nu le descoperise încă. 

Va şti deci unde s-o ducă pe Dolores, aşa încât să n-o mai poată 
găsi nimeni 

lar căpitanul Barnabe nu va mai sta mult la Shanghai, ci peste 
câteva zile va fi nevoit să plece, chemat de datoria lui. 

Toate acestea îi trecură prin cap lui Liu-San-Ciang, pe când 
inginerul se apropia de masa căpitanului Barnabe. 

Prin vederea neaşteptata a inginerului său, atenţia lui Barnabe fu 
atrasă spre el şi nu se mai uită la chinez. 

Căpitanul privi uimit la inginer şi îl întrebă: 

— Ce s-a întâmplat? De ce ai venit aici? 

— Fiindcă s-a petrecut ceva foarte important, căpitane. 

Barnabe deveni atent. 

— Ceva important? făcu el. E în legătură cu Felicia de Martigny? 

— Da. 

Agitat, căpitanul îl apucă pe inginer de braţ, uitând unde se află şi 
de chinez, gândindu-se numai la Dolores şi la copila ei. 

— A fost găsită? 

— Nu. Dar a venit altcineva. 

— Cine? 

— Contesa blondă. 

Barnabe avu o tresărire de bucurie. 

— Dolores?! 

Inginerul dădu din cap. 

— A venit pe vapor şi te-a căutat, căpitane. Știind că te-ai dus la 
Royal, am adus-o şi pe ea aici. 

Barnabe privi în jurul lui, căutând pe contesă şi zise cu nerăbdare: 

— Unde e? De ce n-ai adus-o la masa mea? 

Abia la auzul acestei întrebări, inginerul îşi aminti de scena ciudată 
de la intrare şi pe care o uitase în bucuria de a aduce căpitanului său 

o veste atât de bună. 

Se întoarse repede şi zise: 

— Aşteaptă în vestibul, căpitane. Hai să mergem repede la dânsa. 
N-a vrut să intre în sală, de teamă să nu fie văzută de chinezul care se 
afla la masa dumitale. 

Barnabe avu îndată presimţirea unei nenorociri şi strigă buimăcit: 
— Unde e chinezul? 

Inginerul dădu din umeri: 

— A plecat. 

Căpitanul Barnabe îl apucă de braţ şi îl trase grăbit după el. 

— Repede, repede... Să mergem la Dolores, mi-e teamă că chinezul 
văzut-o şi s-a folosit de timpul în care stăteam de vorbă, spre a 
nfăptui ce avea de gând să facă. 

Barnabe avea dreptate cu presupunerea lui. Fără a mai şovăi, Liu- 
San-Ciang se îndreptă spre fereastra deschisă. 

Trebui însă să-şi ia privirea de la Dolores, şi cum aceasta se 
împotrivea din răsputeri, profită de acest prilej şi scoase un țipăt 
puternic. 

Atrase astfel atenţia celorlalţi clienţi şi se produse o învălmăşeală. 

Într-o clipă chinezul fu înconjurat. 

Inginerul care dintr-o singură privire înţelesese situaţia, se repezi la 
Liu-San-Ciang şi îl lovi cu pumnul în ceafă. 

— Te voi învăța eu minte, câine blestemat, strigă el înfuriat şi îi 
dădu o a doua lovitură lui Liu-San-Ciang, care se prăbuşi la pământ. 

Şi alţi clienţi, precum şi o parte din personalul hotelului 
observaseră scena şi alergară în ajutorul inginerului, scoțând strigăte 
de indignare. 

— E o obrăznicie nemaipomenită din partea acestui galben, să se 
atingă de o femeie albă! 

Mai cu seamă nişte americani strigau iritaţi: 

— Linşaţi-l pe acest ticălos! Ucideţi bestia! 

Nu lipsea mult să i se facă de petrecanie lui Liu-San-Ciang, însă 
calmul directorului care interveni, îl scăpă de la moarte. 

— Să-l dăm pe mâna poliţiei, hotărî directorul. 

Când chinezul auzi cuvântul poliţie, sări în picioare şi încercă să 
fugă, însă imediat fu apucat de câţiva din cei de faţă, care îl ţinură pe 
loc. 


lat ab) 


Liszt, 


Un chelner alergă la telefon şi chemă postul de poliţie cel mai 
apropiat. 

Liu-San-Ciang încerca mereu să se smulgă din braţele acelora care 
îi ţineau, se zbătea ca un nebun, ochii îi ieşiseră din orbite, făcuse 
spume la gură şi îşi arăta dinţii ca o fiară. 

În primul moment căpitanul Barnabe nu putuse înţelege ce se 
întâmplase cu Liu-San-Ciang, căci n-o zărise încă pe Dolores. Se 
îndreptă spre locul unde avusese loc toată scena descrisă mai sus şi 
abia aici se află deodată faţă în faţă cu contesa. 

— Dolores! 

Îi luă mâinile, le strânse, le sărută cu înfocare şi plin de o 
nemărginită fericire, se uită la ea. 

Uitară în clipa aceea că nu erau singuri, se îmbrăţişară şi se lăsară 
copleşiţi de bucuria revederii. 

Fură treziţi din visarea lor, căci doi poliţişti intrară în sală. 

Liu-San-Ciang mai încercă încă o dată să scape, dar de astă dată 
poliţiştii îl înhăţară şi când el se împotrivi, îi puseră cătuşe. 

Văzând că totul e pierdut, se supuse cu fatalismul caracteristic 
popoarelor asiatice. 

— Ce s-a întâmplat aici? întrebă unul din poliţişti, privind în jurul 
său. 

Inginerul se apropie de dânsul şi îl lămuri: 

— Am văzut pe chinez atacând pe acea doamnă şi atunci l-am 
doborât ca s-o scap de el. 

Polițistul se adresă contesei cu întrebarea: 

— Cunoaşteţi motivul pentru care v-a atacat? 

— Fiindcă m-a ţinut prizonieră şi-am fugit, răspunse Dolores. Mă 
atrăsese pe iahtul său, care se află acum în portul Shanghai şi acolo 
mi-a făcut propuneri ruşinoase pe care le-am respins. Atunci m-a 
închis, dar am reuşit să scap. Aici m-a zărit şi cred că voia să pună iar 
mâna pe mine, ca să mă ducă din nou pe iaht. 

— Atunci s-a făcut vinovat de siluire şi atac la libertatea 
individuală. Asta îl va costa foarte scump. 

— Nu e singura crimă de care s-a făcut vinovat. Ştiu că e şi 
contrabandist de opiu. 

Până atunci Liu-San-Ciang ascultase în linişte acuzarea contesei, 
dar când auzi aceste cuvinte, scoase un blestem în limba chineză, apoi 

zise răstit: 

— Minte! 

Abia pronunţase acest cuvânt, când căpitanul Barnabe îl şi lovi 
peste faţă, deşi se afla între cei doi poliţişti. Indignarea lui Barnabe nu 
mai cunoştea margini şi ceilalți martori ai întâmplării, înfuriaţi peste 
măsură de neruşinarea chinezului, se apropiau spre a-i aplica singuri 
pedeapsa pe care o merita. Cei doi poliţişti îi opriră însă de a se 
apropia de chinez. 

— Care e vaporul lui? întrebă iar polițistul. 

— Iahtul se numeşte „Li-Pe” 

— Are opiu pe bord? 

— Da şi după câte ştiu vrea să-l ducă în port spre a-l vinde. 

— Vom cerceta cazul acesta fără întârziere. 

Polițistul o mai rugă pe Dolores să-i dea numele ei, apoi împreună 
cu colegul său îl duseră pe chinez, care mergea cu paşi şovăitori. 

El ştia prea bine că-l aşteaptă vreo câţiva ani de închisoare grea şi 
că va fi bătut crunt 

Clienţii şi personalul restaurantului se împrăştiară, aşa că Dolores şi 
căpitanul Barnabe rămaseră singuri. 

Înc-o dată îşi strânse mâinile şi privirile lor se întâlniră cu o 
expresie de dragoste adâncă. 

— Nu-mi vine încă să cred că ne-am întâlnit aici. 

Dolores dădu din cap. 

— Nici mie. Mi se pare o adevărată minune. 

Tremura atât de tare încât abia se putea ţine pe picioare. 

Barnabe o cuprinse cu braţul, şi o sprijini. 

— Vino, Dolores. Ai nevoie de linişte ca să-ţi revii din spaima pe 
care ai tras-o. 

Ea se alipi de el şi închise ochii. Cu toată emoția prin care trecuse, 
se simțea acum la adăpost lângă căpitanul Barnabe, care ştia că o 
iubeşte din tot sufletul. 

Barnabe îi ghici gândurile şi inima-i tresăltă de bucurie. Îi venea s-o 
ia pe Dolores în braţe şi s-o ducă departe, departe, unde să fie numai 
ei amândoi. 

Căpitanul se îndreptă spre inginer, care stătuse la o parte şi îi zise: 

— Acum ne vom întoarce pe vapor. Fii te rog atât de bun şi spune 
să se aducă o maşină. 


Inginerul alergă înainte iar Dolores şi Barnabe merseră încet pe 
urma lui. 

Deşi ştia că Liu-San-Ciang fusese arestat, totuşi Dolores se uita cu 
frică în jurul ei, ca şi când s-ar fi temut de noi primejdii. 

Căpitanul îi dezmierdă mâna ca s-o liniştească şi i-o strânse uşor, 
voind prin aceasta să-i transmită o parte din puterea şi curajul său. 

— Să nu-ţi mai fie frică de nimic, Dolores, îi zise el cu glas blând. 
Eşti lângă mine şi nimeni nu te va mai putea atinge. 

Ea zâmbi fericită şi ochii i se umplură de lacrimi de bucurie. Se 
simţea atât de bine, ştiindu-se la adăpost, sub scutul bărbatului atât de 
drag... 


116. Doi vinovaţi 


Discuţia aprigă pe care o avusese cu Bob şi amenințările 
domnişoarei Ethel Drof dezlănţuiseră o vijelie atât de puternică în 
sufletul lui Frank Wilkens, încât se simţea aproape doborât. Spumega 
de mânie, că atât de aproape de ţintă, era ameninţat să fie învins. 

Plin de mânie din pricina ultimelor întâmplări, voia că tragă la 
răspundere pe acela, pe care îl socotea drept singurul vinovat. 

Încă în aceeaşi seară încercă să vorbească cu profesorul Black, dar 
nu-l găsi acasă. 

Se duse de trei ori la sanatoriul lui. În zadar. Black îşi luase o zi 
concediu şi nimeni nu putu să dea lui Frank Wilkens o indicație unde 
l-ar putea găsi. 

Frank Wilkens cutreieră toate localurile elegante din Londra, în 
speranţa că va găsi undeva pe Black, dar totul fu degeaba. Fără să-i fi 
dat de urmă, se întoarse în zori la hotel şi se culcă istovit de oboseală. 

Câteva ceasuri dormi un somn greu şi avu visuri urâte. 

Când se deşteptă pe la zece dimineaţa simţi dureri de cap grozave. 
Făcu o baie rece, pentru a se înviora, dar nu fu în stare să-şi gonească 
gândurile rele care îl chinuiau neîncetat. 

Era mulţumit că n-o întâlnise pe Ethel Drof, căci nu avea deloc chef 
să mai aibă o nouă explicaţie cu dânsa. 

Aştepta cu înfrigurare să lămurească tot ce îi aruncase Bob în față, 
aşa că primul său drum fu iar spre sanatoriul doctorului Black. De astă 
dată avu noroc, căci îndată după ce fu anunţat, profesorul îl primi. 


DE iei BA 


Black îl întâmpină cu un zâmbet prefăcut şi îl salută exagerat de 
prietenos. 

Frank Wilkens se făcu că nu vede mâna pe care i-o întinsese 
profesorul, îl măsură cu o privire plină de cel mai adânc dispreţ şi îi 
aruncă în faţă: 

— Impostorule! 

Black se uită buimăcit la dânsul. 

— Mister Wilkens, ce înseamnă asta? 

Frank Wilkens izbucni într-un râs strident. 

— Ai putea să-ţi închipui ce înseamnă. 

Black se stăpâni şi răspunse liniştit: 

— Nu ştiu ce te îndreptăţeşte să-mi aduci o asemenea jignire? 

Frank Wilkens veni aproape de tot de dânsul şi îl privi drept în 
ochi: 

— Nu eşti un impostor, Black? Nu te mustră cugetul când te uiţi la 
mine? 

Profesorul surâse cu un aer de superioritate şi răspunse: 

— Mi se pare, mister Wilkens, că vrei să iei locul vărului dumitale. 

Frank Wilkens ridică ameninţător mâna. 

— i-ar conveni să mă declari drept nebun! 

— După felul în care vorbeşti, ai putea fi luat ca atare. 

— Aşadar tăgăduieşti? 

Black dădu din umeri, nepăsător. 

— Nu ştiu ce aş avea de tăgăduit, mister Wilkens. 

— Atunci mărturiseşti că de ani de zile vărul meu nu se mai află în 
sanatoriul dumitale şi că ai încasat pe nedrept onorariile mari şi 
întreţinerea pe care ţi-am plătit-o? 

Pentru câteva clipe Black îşi pierdu cumpătul, se dădu înapoi şi 
holbă ochii la Wilkens ca şi când nu l-ar fi înțeles bine. 

Frank Wilkens stătea în faţa lui, cu braţele încrucişate pe piept şi 
urmărea cu privirea fiecare mişcare a profesorului. 

După o pauză dădu din cap şi zise: 

— Te-ai trădat prin spaima pe care o arăţi, Black. Recunoşti dar că 
eşti un escroc? 

Dar de astă dată profesorul îi întoarse spatele izbucnind într-un râs 
ironic, se îndreptă spre biroul său, luă loc în fotoliu, puse picior peste 
picior şi cu mişcări nepăsătoare îşi aprinse o ţigară. 


PESIN 


— Mister Wilkens, aş putea înştiinţa poliţia, ca să-i povestesc toată 
această istorie şi să-i lămuresc cum regele automobilelor a ajuns la 
marea lui avere şi la imensele întreprinderi... 

Wilkens încleştă pumnii. 

— Îndrăzneşti să mă ameninţi?... Dumneata?!... 

— Cum mi se vorbeşte, aşa răspund, mister Wilkens. 

— E o neruşinare! 

— Mă faci escroc, dar dumneata însuţi ce eşti? 

— Asta nu va putea dovedi nimeni, Black, nici chiar dumneata, 
izbucni Frank Wilkens, pierzându-și din ce în ce mai mult stăpânirea 
de sine. 

— Aşa crezi? făcu Black, care îşi păstra calmul, pe măsură ce 
Wilkens îl pierdea pe al lui. 

Cu o privire plină de mânie, Wilkens se apropie de Black şi zbieră: 

— Am în mâinile mele un certificat de la dumneata prin care arăţi 
că vărul meu era într-o stare de nevindecat. 

— Şi eu am însemnări, din care judecătorii vor putea afla că noi 
amândoi am înfăptuit o crimă împotriva acelui nenorocit de Frank 
Wilkens. 

— Însemnări? 

Black dădu din cap. 

— În timpul cât vărul dumitale a stat în sanatoriul meu, a scris mai 
departe la jurnalul lui şi a povestit toată istoria vieţii sale. Tot ce-a 
scris e o grea învinuire împotriva dumitale, mister Wilkens. Când a 
fugit, a lăsat jurnalul aici şi eu am păstrat cu sfinţenie acest document 
de mare preţ, spre a mă folosi la nevoie ca de o armă împotriva 
dumitale. Dacă mă vei denunta deci că te-am înşelat cu câteva mii de 
dolari păcătoşi, atunci vom merge amândoi la închisoare, braţ la braţ, 
ca doi buni prieteni. 

Wilkens se prăbuşi pe un scaun şi respiraţia ameninţa să i se 
oprească. 

— Există un jurnal al vărului meu? bâlbâi el. 

— Poate nu crezi ce-ţi spun? 

— M-ai minţit ani de-a rândul spunându-mi că vărul meu se află în 
sanatoriul dumitale şi la fiecare şase luni mi-ai făcut un raport 
mincinos asupra stării lui. Totul era numai înşelătorie. Cum vrei să te 
cred acum? 


(iso mult, 


Black aruncă mucul ţigaretei în scrumieră, se sculă şi se duse spre 
un dulap cu cărţi. În timp ce deschidea o casă de bani secretă, ascunsă 
după şirurile de cărţi, continuă: 

— La început am nădăjduit că-l voi putea prinde pe fugar şi am 
cheltuit sume enorme cu detectivi, spre a-l prinde şi a-l aduce iar la 
sanatoriu. Dar a fost foarte isteţ şi a făcut astfel încât i s-a pierdut 
urma cu desăvârşire. Apoi am aşteptat să aflu, dacă nu cumva plecase 
în America, spre a te trage la răspundere. Dar trecură luni după luni, 
fără să mai dea vreun semn de viaţă şi atunci mi-am spus că cel mai 
bun lucru pe care-l am de făcut e să ascund faptele. 

Wilkens începu iar să râdă ironic. 

— Scuzele văd că nu-ţi lipsesc, Black. 

Profesorul dădu nepăsător din umeri. 

— Nu ţi-am făcut un bine mult mai mare, lăsându-te să crezi că 
vărul dumitale se află sub pază bună? Ai mai fi avut liniştea 
trebuincioasă pentru a te ocupa de afacerile dumitale, dacă ai fi ştiut 
că a fugit? Ai fi fost chinuit neîncetat de teama că într-o bună zi va 
apărea în faţa dumitale spre a-şi cere drepturile pe care i le-ai luat. 

— Aşadar eşti de părere că trebuie să-ţi fiu recunoscător, nu-i aşa? 
întrebă Frank Wilkens cu glas şuierător. 

Profesorul răspunse foarte calm: 

— În orice caz n-ai niciun drept să mă faci escroc. Dacă ai cunoaşte 
conţinutul acestui jurnal, atunci ai vedea scris negru pe alb că eşti un 
escroc mult mai mare decât mine. 

Spunând aceste cuvinte, Black îi arătă un volum legat în piele, apoi 
trase un scaun lângă Frank Wilkens, luă loc şi deschise jurnalul, astfel 
încât americanul să poată recunoaşte scrierea. Dacă s-ar mai fi îndoit 
de cuvintele profesorului, acum avea înaintea ochilor dovada că 
acesta spusese adevărul, căci recunoscuse scrierea vărului său. 

Black îi arătă un pasaj subliniat cu roşu şi citi: 


„de când s-a deschis testamentul prin care unchiul William m-a făcut 
şi pe mine moştenitorul fabricii sale, ura vărului meu Frank, cu care semăn 
atât de mult încât nimeni nu ne poate deosebi, a devenit din zi în zi mai 
mare, mai înverşunată. Am trista presimţire că va întrebuința toate 
mijloacele pentru a mă înlătura...” 


EI, ouă 


Wilkens îşi astupă urechile, îngrozit. 

— Opreşte, nu mai vreau să aud nimic! 

Black surâse cu un aer de superioritate. 

— Păcat că nu vrei să mai asculţi. Mai sunt multe lucruri 
interesante în jurnalul ăsta. 

Agitat, Frank Wilkens se ridică de pe scaun, întinse mâna după 
caiet şi zise: 

— Dă-mi-l mie! 

Black îl ascunse repede în buzunarul hainei. 

— Nici nu mă gândesc să dau din mâini un document atât de 
preţios. 

— Vreau să ţi-l cumpăr. Cât ceri pe el? 

— Nu-l dau pentru bani. 

— Atunci pentru ce-l păstrezi? Au trecut douăzeci de ani de când 
vărul meu n-a mai dat niciun semn de viaţă. Aşadar lui nu-i mai poţi 
da caietul şi dacă eu îţi ofer o sumă mare pentru el, cred că îţi va fi 
mai plăcut decât să ţii caietul în casa de bani. 

Black clipi din ochi şi chibzui, dar înainte de a putea da un răspuns, 
se auzi de afară un zgomot, pricinuit pesemne de căderea unei mobile. 
Amândoi ascultară îngroziţi şi pe când Black alerga spre uşă, Frank 
Wilkens bâlbâi înspăimântat: 

— Dumnezeule! Cineva a ascultat tot ce-am vorbit. 


117. În căutarea unei slujbe 

Încă nu se luminase bine de ziuă, când Bob Wilkens se trezi din 
somnul adânc în care căzuse. Îşi dădu îndată seama de situaţia în care 
se afla şi mai rămase culcat în pat pentru a chibzui la ce avea de făcut. 

Prin fereastra mică a încăperii pătrundea lumina slabă a dimineţii 
tulburi şi arăta şi mai mult mizeria care îl înconjura. 

După coliba de pe insulă, această odaie era fără îndoială adăpostul 
cel mai urât în care înnoptase în viaţa lui. 

Să plece cât mai repede de aici. Îşi întinse trupul, se sculă şi îşi 
netezi îmbrăcămintea. Oare gazda lui, bătrânul Joel Asrikan, se 
deşteptase şi el? Ascultă câteva clipe şi auzi un zgomot uşor de paşi. 
Pesemne că era bătrânul. 

Bob deschise uşa, ieşi în gang şi-l zări pe Joel Asrikan. 


— Te-ai şi deşteptat, domnule? 

— Da, îmi ajunge cât am dormit. Aş vrea să-ţi plătesc ce-ţi datorez 
şi să plec. 

Joel Asrikan deschise uşa spre odaia lui şi-l invită pe Bob să intre: 

— Te rog vino o clipă în camera mea. 

Pe masă ardea o lampă de petrol şi lângă ea se afla un serviciu de 
cafea. 

Bătrânul îi oferi tânărului un scaun. 

— Nu vrei să şezi? 

— Mulţumesc, n-aş vrea să zăbovesc. Cât îţi datorez pentru 
adăpost, pentru mine şi pentru tânăra fată care a venit cu mine? 

— Doi şilingi vor fi de ajuns. 

Bob numără banii pe masă. 

— Îţi mulţumesc. Şi acum te rog să mă duci până în stradă. 

— Pe fată vrei s-o laşi aici? 

— Da, ce să fac cu ea? 

— Ai dreptate, o fată ca Mary nu e pentru un domn ca dumneata. 
Nu vreau să spun nimic rău de dânsa, Mary e o fată bună şi 
cumsecade, dar nu se potriveşte cu un domn atât de învăţat. Am 
dreptate când spun că ai studiat mult, nu-i aşa? 

— Da, aşa este. 

— Îmi dai voie să te întreb ce ai studiat? 

— Sunt inginer diplomat. 

Bătrânul se uită la Bob, plin de admiraţie. 

— Mare ştiinţă e asta şi trebuie să ai cap bun ca s-o poţi pricepe. 
Poate eşti chiar doctor în inginerie? 

— Da. 

— Atunci trebuie să ai o situaţie frumoasă. 

— Din nefericire nu, dar sunt în căutarea ei. La început fără 
îndoială că nu va fi cine ştie ce, mă voi mulţumi însă cu puţin. 

În ochii bătrânului Joel se ivi o sclipire. 

— Ai găsit ceva până acum? 

— Deocamdată nu şi nici nu ştiu încă unde să caut de lucru. 

Se făcu o tăcere de câteva clipe, în care Joel Asrikan chibzui cu 
încordare. 

Bob încercă din nou să întrerupă convorbirea şi să plece. 

— Încă o dată îţi mulţumesc. Cred că pe aici e ieşirea? 


LEGENE 


Spunând aceste cuvinte, se îndreptă spre uşă, dar bătrânul îl mai 
opri. 

— Mai ai răbdare câteva clipe. 

— Vrei să-mi mai spui ceva? 

Bătrânul dădu din cap şi răspunse: 

— Din câte ştii până acum, sunt umilul Joel Asrikan, dar nu sunt 
chiar atât de neînsemnat cum par. Sunt destul de cunoscut şi am 
legături multe în toate cercurile. Mi-ai spus că eşti inginer şi eşti în 
căutarea unei slujbe. M-am gândit cum ţi-aş putea fi de folos. Îmi eşti 
simpatic şi vreau să-ţi dau un sfat bun. Cunosc un inginer care are un 
birou mare şi are nevoie de un asistent. Aş putea să-ţi fac rost acolo, 
dacă vrei să primeşti. 

Bob îl ascultase cu interes. 

Ştia că oameni de soiul lui Joel Asrikan aveau de multe ori relaţii 
preţioase şi poate că prin mijlocirea lui va putea găsi într-adevăr de 
lucru. Răspunse deci: 

— După cum ţi-am spus, aş primi şi slujba cea mai modestă. 

— Bine. O să-ţi dau o scrisoare de recomandare şi adresa 
inginerului. Du-te la dânsul şi întrebă-l dacă poate să-ţi dea de lucru. 

— Cum se numeşte? 

— Adam Giles şi locuieşte în strada Kensington, numărul opt. 

Bob Wilkens scoase un carnet din buzunar şi însemnă numele şi 
adresa. 

— O scrisoare de recomandare din partea dumitale e de prisos, 
domnule Asrikan, căci domnul Giles îmi va da postul şi fără ea, dacă 
are nevoie de un asistent şi dacă va crede că sunt bun pentru aşa ceva. 

— Cum crezi, dar dacă te duci la dânsul, spune-i că te-am trimis eu. 

— Asta pot s-o fac. 

— Şi voi îngriji ca Mary să nu te mai plictisească. N-are decât să se 
întoarcă la „Balena” şi să servească muşteriii. Pentru asta e bună. De 
dumneata ar fi păcat să te încurci cu o femeie ca ea. 

Bob zâmbi. 

— Nici nu m-am gândit la aşa ceva. Mi-a fost numai milă de fată, şi 
apoi întâmplarea a făcut să vin cu dânsa aici. Altceva n-a fost între noi 
şi nici nu va fi. 

— Dar poate spre norocul dumitale ai venit la mine. 

— Să sperăm. 


— 87 — 


Joel Asrikan îl conduse pe Bob până la uşă şi de aici tânărul porni 
spre oraş. 

Era încă prea devreme ca să se ducă la inginer. Luă tramvaiul până 
în strada Kensington, găsi casa, dar nu intră încă, ci se duse într-o 
cafenea să bea o cafea. 

Când se făcu ora nouă, se ridică, plăti şi se îndreptă spre casa 
inginerului. 

Pe o placă de la intrare citi: „Adam Giles, Birou Tehnic”. Partea 
principală a clădirii situată într-o grădină, părea să fie ocupată de un 
atelier. 

Bob sună şi un domn îmbrăcat într-un halat alb îi deschise uşa. 

— Ce doreşti? 

— Aş vrea să vorbesc cu domnul Adam Giles. 

Domnul îl măsură cu o privire pătrunzătoare în care se putea citi 
oarecare neîncredere. 

— În ce afacere? 

— Sunt inginer şi voiam să întreb dacă n-aş putea găsi de lucru 
aici. Mă numesc doctorul Wilkens. 

— Giles e numele meu, se prezentă de astă dată, domnul, care era 
însuşi stăpânul biroului. 

Afară, fără a-i invita să intre, îl întrebă pe Bob mai departe: 

— Cum se face că tocmai la mine cauţi o slujbă, căci n-am dat 
niciun anunţ. 

— Mi s-a spus să viu aici şi să întreb. 

— Cine te-a trimis? 

— Poate ţi se va părea ciudat, dar acela care m-a îndreptat la 
dumneata e un oarecare Joel Asrikan. 

— A, atunci e altceva. Te rog intră! 

Faţa până acum întunecată a lui Adam Giles se lumină, deveni 
prietenos, îl conduse pe Bob în atelier, o încăpere mare şi luminoasă, 
în care erau mai multe mese de desen şi aparate de copiat planuri şi îl 
invită să ia loc pe unul din scaunele cele mai comode. 

— Vasăzică, bătrânul Asrikan te-a trimis? Îmi pare bine că ai venit, 
domnule inginer. Asrikan ţi-a dat lămuriri? 

— Nu. Stiu numai că aţi avea eventual un post pentru mine. Mi-a 
vorbit de un post de asistent. 

— Da, am nevoie de un asistent. Unde ţi-ai făcut studiile? 


LEBRE 


— În Franţa. 

— Minunat. Din şcolile franceze ies foarte buni tehnicieni. Eşti 
american? 

— Da. 

—  Wilkens?!.. E un nume cunoscut. Eşti cumva rudă cu regele 
automobilelor? 

— Chiar foarte de aproape. E tatăl meu. 

Pe faţa lui Giles se ivi o expresie de uimire. 

— Şi dumneata cauţi de lucru? 

Clătină din cap ca şi când nu putea să înțeleagă acest lucru care i se 
părea de necrezut. 

— Ți se pare ciudat, însă neînţelegeri familiare mă silesc să-mi caut 
o slujbă şi să-mi câştig pâinea de toate zilele. 

— Această lămurire îmi este de ajuns, căci nu sunt indiscret. 
Presupun că te-ai specializat în construcţia automobilelor? 

— Atât în construcţia automobilelor cât şi a maşinilor necesare 
pentru această industrie, căci eram destinat să preiau odată 
conducerea fabricilor tatălui meu. 

— Foarte bine. Acum vreau să-ţi dau oarecari lămuriri şi asupra 
activităţii mele. Biroul meu se ocupă cu brevete. 

— Atunci activitatea dumitale e curat comercială. 

— Nu numai asta. Biroul meu dă şi referate asupra brevetelor şi 
perfecţionării lor. Crezi că ai să-mi poţi fi de ajutor în această 
privinţă? 

— Negreşit că da. 

— Atunci te voi angaja deocamdată de probă pentru o lună ca 
asistent tehnic. Te mulţumeşti cu o leafă de douăzeci de lire sterline 
pe lună? După câtva timp, când vei fi mai la curent cu lucrările, îţi voi 
mări leala şi mai târziu te voi lua părtaş la câştig. 

Deşi Bob îşi dădea seama că leafa aceasta nu era prea mare, fiind 
deprins să aibă întotdeauna sume mari de cheltuială, totuşi îşi zise că 
pentru moment existenţa îi era asigurată, aşa că primi. 

— Îţi mulţumesc pentru încrederea pe care vrei să mi-o arăţi şi mă 
voi strădui să-mi fac datoria spre mulţumirea dumitale. 

— Când poţi începe lucrul? 

— Dacă doreşti, chiar acum. Te rog numai să-mi laşi atâta timp cât 
îmi trebuie ca să-mi caut o locuinţă. 

— Bineînţeles. Îţi vei începe activitatea mâine dimineaţă. 

Cu o strângere de mână Bob îşi luă rămas bun de la Adam Giles şi 
părăsi locuinţa acestuia. 

Pe când mergea de-a lungul străzii, îi veni să zâmbească. 

Ciudată afacere mai fusese şi aceasta. La început îi păruse rău că se 
luase după Mary, dar sfârşitul arătase că fusese spre binele lui. Prin ea 
cunoscuse pe Joel Asrikan şi cu ajutorul acestuia găsise postul la 
Adam Giles. 

Apoi gândurile i se îndreptară spre Felicia. 

Oare prin despărţirea de dânsa, soarta voise să-l pună la încercare? 

Nu. Aici era vorba de o adevărată nenorocire şi întristarea îl 
cuprinse din nou, odată cu un dor nebun după frumoasa fată pe care o 
iubea din tot sufletul şi pe care nu o va mai putea uita vreodată. 

Dar viitorul se arăta întunecat şi întreaga lui viaţă părea sfărâmată. 

Cât de mică şi neînsemnată era grija pentru existenţa lui, pe lângă 
aceea de soarta sărmanei Felicia! 

O adevărată prăpastie o despărţea de dânsul şi el nu vedea nicio 
punte care să ducă spre dânsa. 


118. O dulce mângâiere pentru un suflet îndurerat 

Ştirea despre venirea contesei blonde din Marsilia se răspândise cu 
iuţeala fulgerului pe vaporul „Neptun”. Marinarii ştiau toţi de 
dragostea căpitanului lor pentru această femeie frumoasă şi toţi îl 
înțelegeau. 

Toţi o admirau şi o iubeau pe frumoasa contesă, căci nu era 
niciunul între ei, care să nu fi petrecut măcar o seară la harul 
„Valencia”, şi acum când se aflase povestea romantică a vieţii ei şi se 
ştiau sacrificiile pe care le făcuse pentru copila ei, toţi se simțeau 
cuprinşi de o adevărată venerație pentru Dolores. 

Multe din tainele cu care fusese învăluită această femeie, erau 
descoperite şi fiecare dintre marinari era gata să-i dea ajutor spre a 
scăpa fata din ghearele ticăloşilor negustori de fete. 

Astfel, întreg echipajul vaporului „Neptun” - care se afla pe bord — 
se aşeză pe două rânduri, când veni căpitanul Barnabe la braţ cu 
contesa de Martigny. Dar căpitanul îi rugă să fie liniştiţi, să lase 
strigătele de bucurie şi ovaţiile, Dolores fiind foarte mâhnită şi obosită 

şi o duse pe aceasta în cabina lui. 

Mergând într-acolo se adresă şi inginerului, rugându-l: 

— Ai grijă să nu ne deranjeze nimeni şi pe vapor să fie cea mai 
mare linişte. 

Inginerul dădu din cap şi se grăbi să aducă la cunoştinţa echipajului 
dorinţa căpitanului Barnabe. 

Acesta nu-şi mai putea înfrâna nerăbdarea de a fi în sfârşit singur 
cu Dolores. După ce închise uşa în urma lor, rămaseră câteva clipe 
tăcuţi unul în faţa celuilalt, dar în cele din urmă Barnabe nu-şi mai 
putu stăpâni dragostea pe care o purta în suflet pentru această femeie 
atât de greu încercată, o atrase la pieptul său şi îl sărută buzele. Ochii 
ei se umplură însă de lacrimi, aşa că Barnabe zise întristat: 

— Doamne, de ce a trebuit să ne revedem în împrejurări atât de 
triste? Cât am fi putut fi de fericiţi dacă... 

Nu putu să-şi isprăvească vorba, căci Dolores strigă îndurerată şi cu 
inima chinuită: 

— Unde e Felicia? Unde îmi voi putea regăsi copila? 

Barnabe o duse pe Dolores spre o canapea unde o culcă, ţinând 
mâinile ei într-ale lui şi mângâindu-le. 

Îi povesti întâmplările prin care trecuse şi întâlnirea lui cu Felicia, 
apoi încheie: 

— Am toată nădejdea că poliţia care a închis casa bătrânei Quad şi 
a arestat-o, va găsi şi urma fetelor, aşa că acestea se vor putea 
întoarce în tara lor. 

Dolores asculta cu încordare şi la urmă zise cu lacrimi în ochi: 

— Ce va fi nevoită să îndure sărmana mea Felicia? 

— Să nu pierdem toată nădejdea, scumpa mea Dolores. 

— Ah, sunt la sfârşitul puterilor mele. Se pare că soarta vrea să mă 
urmărească până la moarte. 

— Nu, Dolores, nu trebuie să vorbeşti aşa, ci să te gândeşti că mai 
ai mulţi prieteni buni, care te vor ajuta în aceste vremuri grele pentru 
tine şi vor face tot ce le va sta în putere pentru a te face fericită. 

Un zâmbet uşor flutură pe buzele frumoasei femei, care se uită la 
Barnabe cu o privire plină de recunoştinţă. 

— Ai dreptate, nu sunt părăsită cu totul şi îţi mulţumesc pentru tot 
ce ai făcut pentru mine, scumpul şi bunul meu prieten. 

Căpitanul făcu un gest de împotrivire. 

— Ai înţeles greşit cuvintele mele. Ceea ce am făcut până acum era 
firesc să fac şi nu vreau să-mi mulţumeşti. Durerea ta e şi a mea şi nu 
voi avea linişte până când nu o vei avea iar pe Felicia şi nu te voi 
vedea fericită. 

— Dar când se va întâmpla asta? zise Dolores suspinând. O voi mai 
putea regăsi? Doamne, de nu m-ar fi arestat atunci poliţia şi dacă aş fi 
putut pleca la Sidney! Totul se ridicase împotriva mea şi ca o culme a 
nenorocirii, l-am mai întâlnit şi pe acest ticălos de Liu-San-Ciang, de 
la care m-am aşteptat la un ajutor şi care în schimb s-a arătat cel mai 
mare duşman al meu. 

Îi istorisi lui Barnabe toate peripeţiile călătoriei pe iahtul 
chinezului. 

Căpitanul îi curmă vorba şi o rugă: 

— Nu te mai gândi la zilele acelea grozave, draga mea Dolores. 
Acum suntem iar împreună, aşa că planul ruşinos al chinezului a ieşit 
în cele din urmă spre binele nostru. 

Dolores dădu din cap şi ochii i se umeziră de lacrimi. 

— Da, ai dreptate, scumpul meu prieten, întâlnirea noastră e pentru 
mine ca o rază de soare dătătoare de viaţă şi speranţă. Ce m-aş fi făcut 
în acest oraş străin, singură şi fără mijloace, dacă nu te-aş fi întâlnit şi 
dacă n-ai fi reuşit să mă scapi din ghearele acestui nemernic. 

— Ai dar nădejde şi în viitor, o încurajă Barnabe. Aşa cum ţi-a 
venit acum scăparea când te credeai pierdută, tot aşa va fi şi în viitor. 
Nu pierde deci curajul, Dolores, şi să mergem mai departe pe calea pe 
care am apucat. 

— Vreau să fac asta, dar din nefericire sunt cu mâinile legate. Ce să 
fac acum? 

Barnabe îi mângâie obrajii. 

— Deocamdată să te odihneşti, să dormi bine, ca să prinzi iar 
puteri. 

Dolores clătină capul. 

— Nu pot să dorm. 

EI o privi în adâncul ochilor şi întrebă: 

— Nici atunci când ştii că stau eu de pază, Dolores? 

Ea îi ocoli privirea şi se roşi. 

Barnabe continuă însă cu dragoste adâncă: 

— De ani de zile nu m-am uitat şi nu m-am gândit la altă femeie 

decât la tine, Dolores. 

Ea ridică mâinile, rugătoare. 

— Nu mai vorbi de asta, căpitane. 

— Trebuie să mă asculți măcar o singură dată, Dolores. O singură 
dată aş vrea să aud din gura ta, că nici eu nu-ţi sunt indiferent. 

— Trebuie într-adevăr să-ţi mai spun asta? Încă nu ştii, căpitane 
Barnabe? 

— Mă cheamă Mihail... 

Spuse aceste cuvinte cu un glas atât de rugător, încât Dolores îi 
cuprinse gâtul cu braţele şi îi atrase capul la pieptul ei. 

— Mihail, scumpule... tu... 

Aceste cuvinte fură spuse încet de tot, ca un suflu, dar Barnabe le 
auzi totuşi şi inima începu să-i zvâcnească în piept. Vru s-o cuprindă 
în braţe, să tipe de bucurie, dar Dolores clătină cu tristeţe capul şi 
zise: 

— Încă n-a venit timpul nostru, Mihail. Cum să ne gândim la 
fericire, atâta vreme cât copila mea e în primejdie? Ajută-mă să o 
regăsesc pe Felicia... Ajută-mă!... 

Barnabe îşi desfăcu braţele şi în gândul său trebui şi recunoască că 
ea avea dreptate. 

Încă nu le era îngăduit să se gândească la fericirea lor şi sufletul îi 
fu cuprins de amărăciune împotriva vitregiei sorții. 

— Dacă ai fi venit la timp la Sidney, azi am fi fost fericiţi, suspină 
el. 

Dolores se ridică în picioare. 

— Da, trebuie să plec neapărat la Sidney, să urmăresc firul pe care 
l-ai descoperit tu. 

— Da, asta va fi cel mai bun lucru, dar nu te pot lăsa să pleci într-o 
călătorie atât de primejdioasă, singură şi fără niciun ajutor. 

Îi cuprinse umerii cu amândouă braţele, ca şi când ar fi vrut s-o 
apere de o primejdie. 

— Doamne, de-aş putea lua cel puţin un concediu! Dar deocamdată 
nici nu e de gândit, căci îndată după ce vom descărca marfa aici, 
trebuie să plec înapoi în Franţa. Cum voi găsi însă linişte, dacă te voi 
şti în primejdie, pe tine, pe care te iubesc mai presus ca orice pe lume 
şi pentru care mi-aş da viaţa ca să te ştiu fericită?! 

Dolores îşi rezemă capul de umărul lui şi câteva clipe rămase 

tăcută. Era ca o odihnă după o grea vijelie. 

Dezmierdarea uşoară a mâinilor lui dragi îi făcu bine. Însă nu mult 
a putut să se bucure de această linişte, căci din nou o cuprinse grija de 
soarta sărmanei copile. 

Din nou îşi încleştă degetele de braţul căpitanului Barnabe şi se 
rugă: 

— Ajută-mă, Mihail, nu mă lăsa singură! 


119. La adăpost 

După multe străduințe, Crestatul reuşi s-o readucă pe Felicia la 
viaţă. 

Buimăcită se uită în jurul ei şi cu glasul stins întrebă: 

— Unde sunt! Ce s-a întâmplat cu mine? 

— Eşti în siguranţă şi nu trebuie să-ţi fie teamă de nimic. Nici eu 
nu ştiu ce s-a întâmplat ca dumneata, căci te-am găsit întinsă în 
mijlocul drumului, fără cunoştinţă. 

Crestatul îi dădu sticla cu apă şi adăugă: 

— Iată, bea, îţi va face bine. 

— Da, dă-mi apă... zise Felicia, apucând cu mâinile tremurânde 
sticla şi o duse la gură. 

Între timp Billy legase catârii unul de altul şi ţinându-i de frâu, se 
apropie de cei doi. 

— Ah, bine că şi-a venit în simţiri. Acum totul e în regulă. După ce 
fata va fi băut, fără îndoială că i se va face şi foame şi am să-i 
pregătesc ceva de mâncare. 

Desfăcu un sac de pe spinarea unuia din catâri şi scoase mai întâi o 
pătură pe care o întinse cu grijă pe jos. Apoi puse o pernă mică sub 
capul Feliciei. Făcu toate acestea cu mişcări atât de fine şi blânde, 
încât fata îi aruncă o privire plină de recunoştinţă. Când Billy se duse 
spre catâr, spre a scoate merinde, Felicia se uită cu luare-aminte la 
Crestat. 

Acesta era doar omul ciudat, care o speriase atât de mult în 
cârciuma din tabăra de la Sandy Creek! 

Şi de data asta o privea iar atât de bizar, dar privirea lui era bună şi 
blândă. 

„Eşti în siguranţă” îi spusese el şi într-adevăr în apropierea lui se 

simţea la adăpost. 

Ce se întâmplase oare?! 

Cu încetul îi reveni amintirea întâmplărilor din noaptea trecută. 

Fugise, scăpase din mâinile negustorilor de fete şi la gândul acesta 
se simţi cuprinsă de un simţământ de o bucurie nespusă. 

Acum n-o mai ameninţa primejdia grozavă. 

Cât de uşor ar fi putut sa piară de foame şi sete în pustiul înfiorător 
al Australiei, dacă aceşti doi oameni n-ar fi găsit-o şi nu i-ar fi dat 
ajutor! 

Felicia ridică mâna, o luă pe aceea a Crestatului şi i-o strânse, plină 
de recunoştinţă. 

— Ei, acum te-ai liniştit? o întrebă acesta cu voce blândă. 

Fata dădu din cap. 

— Da, căci m-ai scăpat de la moarte şi voi fi mai fericită, dacă ai 
vrea să mă aperi şi mai departe, să nu cad iar în ghearele nemernicilor 
care m-au adus până la Sandy Creek împreună cu celelalte fete. 

Crestatul, care de obicei era atât de tăcut, deveni vorbăreţ, faţa i se 
lumină şi de câte ori se uita la Felicia, ochii lui căpătau o expresie 
nespus de blândă şi caldă. 

Şi Felicia, care la început simţise oarecare sfiiciune la vederea 
acestui om, era acum liniştită şi i se păru deodată că acest om nu-i era 
străin, că-l cunoştea de vreme îndelungată. 

Billy se apropie iar, ţinând în mână o bucată mare de pâine albă, pe 
care o întinse Feliciei. 

— Ia şi mănâncă, fetițo. Din nefericire e numai pâine goală, căci n- 
am altceva. Pe la noi e lipsă mare de alimente şi suntem mulţumiţi 
când avem şi pâine. 

Ea luă recunoscătoare bucata de pâine şi muşcă apoi cu poftă din 
ea. După ce îşi potoli foamea, se simţi iar întărită. 

După câteva clipe, Billy o întrebă: 

— Ai fugit în timpul nopţii de la ticăloşii ăia din Sandy Creek? 

— Da, căci dacă aş fi rămas, m-ar fi aşteptat o soartă grozavă. 

— Ce fel de oameni erau? 

— Negustori de carne vie. 

— Mi-am închipuit aşa ceva. Merită să fie omorâţi ca nişte fiare. 
Cum ai încăput în mâinile lor? 

Felicia se ridică în capul oaselor şi începu să le povestească 


întâmplările nenorocite prin care trecuse, istorisi toată viaţa ei, vorbi 
despre mama ei şi chiar despre Bob Wilkens. 

La auzul numelui de Wilkens, Crestatul tresări şi se ridică cu o 
mişcare bruscă. 

— Wilkens?... Bob Wilkens?... Cum se numeşte tatăl lui? întrebă el 
agitat şi cu o expresie atât de ciudată, încât Felicia se sperie. 

— Pe tatăl lui îl cheamă Frank, răspunse ea, neputându-şi explica 
tulburarea Crestatului. 

Acesta îşi întoarse capul în alta parte şi rămase cu privirea aţintită 
în gol. Colţurile buzelor i se lăsaseră în jos şi fruntea i se încruntase. 

La ce se gândea oare? 

Negreşit că erau amintiri triste care îi reveniseră la auzul celor 
povestite de Felicia. 

După o tăcere de câteva clipe, Crestatul o întrebă: 

— Dar pe dumneata cum te cheamă? 

— Contesa Felicia de Martigny. 

El dădu din cap, ca şi când s-ar fi aşteptat să audă acest nume, apoi 
căzu iar pe gânduri şi multă vreme nu mai vorbi nimic. 

Felicia îl cerceta cu privirea şi iar i se păru un om ciudat, dar care 
trecuse prin multe nenorociri ce îi chinuiau şi acum sufletul. 

Căldura devenise înăbuşitoare şi o obosise pe Felicia, aşa că închise 
ochii şi renunţă să se mai gândească la omul misterios de lângă dânsa 
şi încercă să adoarmă. 

Acum putea să se odihnească, căci era la adăpost de orice 
primejdie. 

Dar ce se va întâmpla mai târziu? Ce vor face cu dânsa? 

Deocamdată nu voia să se mai gândească la viitor. 

O soartă îndurătoare o ferise de grozăvia care o aşteptase, îi 
trimisese salvatori şi aceştia o vor ajuta poate şi mai departe, îi vor da 
putinţa să se pună în legătură cu mama ei, să se întoarcă iar în patrie. 

Cu această nădejde în suflet, Felicia adormi şi se părea că visează 
ceva nespus de frumos, căci zâmbea în somn. 

Crestatul rămăsese lângă dânsa şi o privea neîncetat. O dată întinse 
mâna şi îi mângâie uşor părul blond. 

Şi Billy adormise, căci el se străduia întotdeauna să-şi cruţe puterile 
de câte ori avea prilejul să facă aceasta, căci viaţa de miner era grea şi 
cerea în fiecare clipă încordarea tuturor puterilor. 


Trecură astfel vreo două ceasuri, când se trezi simțind că cineva îl 
scutură de umăr. 

Deschise ochii, se ridică şi întrebă: 

— Ce este? Ce s-a întâmplat? 

— Aud ropot de copite, răspunse Crestatul. 

— Vor fi pesemne ceilalți tovarăşi ai noştri, care se întorc în munţi. 

— Ei nu trec pe aici, ci pe drumul din vale. Bănuiesc că cei care 
vin, ne urmăresc pe noi. 

Billy sări în picioare. 

— Atunci să vedem cine e! 

Îşi scoase revolverul de la brâu şi se apropie de marginea potecii 
care trecea pe la locul unde poposiseră. 

După câteva clipe apăru un călăreț şi în urma lui un altul, un negru 
din serviciul birtaşului Sam. 

Billy îl strigă: 

— Ei! Încotro! 

Primul călăreț se întoarse spre dânsul şi la vederea acestuia, Felicia 
care se deşteptase şi ea din somn, scoase un țipăt de spaimă, căci 
călăreţul nu era altul decât polonezul Kapelski. 


120. O încercare 


Când Ethel Drof se apropie de masa indianului şi privi în ochii 
negri ai acestuia, fără să vrea paşii îi deveniră şovăitori. 

Directorul localului, cure o zărise şi crezuse că ea caută un alt loc, 
se apropie s-o întrebe ce doreşte. 

Ethel îl trase la o parte şi îi zise: 

— E adevărat că indianul acela de colo are o putere atât de mare de 
sugestie, încât poate face adevărate minuni? 

— Da, domnişoară, ţi s-a spus adevărul. Mahadeo Prasad Kashi, 
venit de curând la Londra, a devenit celebru prin darul minunat pe 
care îl are. 

— Am auzit de asta şi de aceea aş vrea să vorbesc cu dânsul. 

— Voiţi să faceţi o încercare? 

— Da. 

— Dacă îmi permiteţi să vă dau un sfat, atunci v-aş ruga să nu vă 
duceţi acum la masa indianului. 


— De ce nu? întrebă ea înciudată, căci nu-i plăcea să fie oprită în 
executarea imediată a planurilor ei. Afară de asta considera sfatul 
directorului ca o obrăznicie. 

Acesta îi ghici gândurile şi continuă cu o politeţe exagerată: 

— Îl cunosc bine pe indian, căci stă de vreo câteva săptămâni la noi 
şi ştiu că dacă v-aţi duce acum la masa lui, v-ar primi foarte 
nepoliticos. 

Ethel râse cu un aer de superioritate. 

— Aş vrea să încerc. Eu... Ethel Drof... 

— Asupra indianului nu face nicio impresie numele, rangul sau 
bogăţia cuiva, stimată domnişoară, o întrerupse directorul. E în stare 
să-l respingă şi pe rege, dacă nu e dispus. 

— Mi se pare că acest Mahadeo Prasad Kashi se pricepe foarte bine 
să-şi facă reclamă. 

— Cine a vorbit o dată cu dânsul, nu rămâne numai entuziasmat, 
dar crede orbeşte în puterea lui de sugestie. 

Acest fapt o aţâţă şi mai mult pe Ethel Drof să intre îndată în 
legătură cu indianul. Poate va reuşi să-l vindece pe Bob de dragostea 
lui pentru frumoasa franţuzoaică. 

— Când primeşte vizite acest făcător de minuni? întrebă ea pe 
director. 

— Dimineaţa de la zece la douăsprezece şi după prânz de la patru 
la şase, răspunse directorul. Vă recomand să vă anunţaţi dinainte, căci 
vin foarte mulţi clienţi. Azi a avut peste o sută. 

— Dumnezeule, atât de mulţi?! 

Directorul zâmbi. 

— Nu uitaţi că e într-adevăr un făcător de minuni. 

— Bine, atunci te rog anunţă-mă pentru mâine la ora unsprezece, 
hotărî Ethel Drof şi dădu directorului cartea de vizită. Spune-i că e 
vorba de un caz deosebit de important. 

Directorul luă cartea şi se îndreptă spre masa la care şedea 
Mahadeo Prasad Kashi. Înainte de a ajunge acolo, indianul se ridică şi 
părăsi sala. 

Directorul se duse după dânsul şi după câteva minute se întoarse şi 
o anunţă pe Ethel Drof că indianul va aştepta venirea ei la ora arătată. 

Ethel Drof, care nu era tocmai punctuală şi îi plăcea să facă pe 
oameni să aştepte, se duse de astă dată la ora fixată la indian. 

Deşi în anticameră aşteptau mulţi clienţi, ea fu introdusă imediat. 

Pe chipul ei era întipărită o adâncă curiozitate când intră în camera 
lui Mahadeo Prasad Kashi. 

În faţa unei statui a lui Buda, ardeau nenumărate lumânări, care 
răspândeau un miros dulceag. La ferestre erau trase perdelele, astfel 
că lumina zilei nu putea să pătrundă în odaie, iar becurile electrice 
erau învelite cu mătase roşie, aşa că în încăpere domnea o semi- 
obscuritate misterioasă. 

La început Ethel Drof nu se prea lasă impresionată de acest decor şi 
îşi zise că indianul se pricepe bine la afacerile lui, dar când acesta se 
apropie de ea, simţi deodată fluidul tainic al ochilor negri, iar când îi 
vorbi, rămase ca fermecată. Nu auzise încă niciodată o voce atât de 
încântătoare. 

— Ce doreşti, fiica mea? o întrebă Mahadeo Prasad Kashi. Pot să te 
ajut cu ceva? Vorbeşte. 

Ethel Drof şovăi câteva clipe, ca şi când i-ar fi fost ruşine să-i 
destăinuiască tot ce avea pe inimă. 

Indianul continuă: 

— E vorba de un bărbat - nu-i aşa? 

— Da, răspunse Ethel Drof respirând repede. 

— Vrei să-l câştigi pentru tine! 

— Da. 

— Însă el iubeşte pe alta şi nu vrea să ştie nimic de o căsătorie cu 
ţine? 

Uimirea domnişoarei Drof creştea pe fiece clipă şi acum nu se mai 
împotrivi farmecului pe care acest om îl exercita asupra ei şi începu să 
vorbească cu înfrigurare: 

— Vreau s-o uite pe cealaltă, să mă dorească pe mine. Ajută-mi să 
mi se îndeplinească această dorinţă şi cere cât vrei de la mine. Sunt 
gata să-ţi plătesc orice sumă, dacă vei face astfel încât să-mi ating 
ținta. 

Indianul îşi lăsă pleoapele în jos, pe faţa lui se răspândi o umbră şi 
vocea lui deveni aspră. 

— Eu nu întrebuinţez puterea mea minunată pentru a câştiga bani, 
ci ajut pe fraţii şi surorile mele, fiindcă îmi sunt dragi şi vreau să-i fac 
fericiţi. 

Ethel se sperie şi îi fu teamă să nu-l fi jignit pe indian cu vorbele ei 


nechibzuite, astfel că răspunse cu glas rugător: 

— lartă-mă, maestre. N-am vrut să te jignesc. Până acum mi s-a 
cerut întotdeauna o plată mare pentru toate serviciile de care am avut 
nevoie, căci toţi ştiau că sunt milionară. 

— Să nu mai vorbim de asta, ci povesteşte-mi mai departe despre 
acela pe care vrei să-l cucereşti pentru dumneata, o întrerupse 
Mahadeo Prasad Kashi. Unde e? Pot să vorbesc cu dânsul? 

Ethel Drof îi povesti de fuga lui Bob Wilkens şi încheie: 

— Am trimis în urmărirea lui un om care mi-e devotat şi 
nădăjduiesc că va reuşi să-l găsească. 

În timp ce Ethel vorbea, faţa indianului se întunecase, aşa că fata se 
sperie şi întrebă înfrigurată: 

— Ce este? Crezi că nu-mi vei putea ajuta? 

Indianul se ridică şi încrucişă braţele pe piept. Se plimbă câtva timp 
gânditor prin odaie şi murmură: 

— E un caz interesant, dar foarte greu. Totuşi mă atrage şi voi face 
încercarea pe care am mai făcut-o şi la alţi bolnavi de dragoste. 

Privirea domnişoarei Drof se lumină. 

— Ah, cât aş fi de fericită! 

Mahadeo Prasad Kashi o întrerupse iar: 

— Nu te bucura prea devreme, fiica mea, şi nici să nu-mi 
mulțumeşti. Pentru a putea face ceva, este neapărat nevoie să-l văd pe 
acest mister Wilkens şi fiindcă fără îndoială va fi foarte greu de tratat, 
nu trebuie să afle nimic că vreau să-l sugestionez. Aşadar, înainte de 
toate, trebuie să afli unde este el acum. 

— Nădăjduiesc să-ţi pot da încă astăzi adresa lui. 

— Apoi nu te vei mai arăta şi mă vei lăsa pe mine să lucrez. Vei 
apărea numai atunci când voi crede eu că a sosit momentul. 

— Voi face tot ce vei porunci, maestre, îl asigură Ethel Drof. De-aş 
vedea numai împlinită cea mai fierbinte dorinţă a mea! 

Indianul se apropie de dânsa şi îi puse mâinile pe umeri. 
Aruncându-i o privire pătrunzătoare, zise cu glas hotărât: 

— Ai încredere în mine şi în puterea mea minunată şi atunci te voi 
putea ajuta! 

Cuvintele acestea sunară atât de convingător, încât Ethel Drof nu se 
mai îndoi da puterea miraculoasă a lui Mahadeo Prasad Kashi. 

Părăsi odaia încă sub înrâurirea acestui om misterios şi o nouă 

speranţă se deşteptă în sufletul ei. 

Poate se va întoarce ca doamnă Wilkens la New-York! 

Dar înainte de toate trebuia să-l găsească pe Bob Wilkens, spre a-l 
da pe mâna lui Mahadeo Prasad Kashi. 

De-ar veni Dick Dodd mai curând cu o ştire! 

Ethel era atât de nervoasă, încât nu mai avu răbdare să rămână în 
odaia ei, ci cobori în holul hotelului. 


121. Ceasuri de groază 

Cekov trecu prin clipe de groază şi îl era ca şi când ar şi fi simţit 
ştreangul în jurul gâtului său. 

Şeful de tren desfăcu pachetul şi apărură veșmintele şi, cămaşa 
pătate de sânge. 

Pe cămaşă era monograma sa. 

Un fior de gheaţă străbătu trupul lui Cekov, dar deodată îşi aduse 
aminte că avea un paşaport pe numele de Francois Baileux şi faptul 
acesta îl linişti întrucâtva. 

Şeful de tren ridică haina. 

— E plină de sânge, zise el, uitându-se îngrozit la Cekov. De unde e 
sângele acesta? 

— Nu ştiu. 

Cekov îşi dădea seama că totul era în joc, se strădui să-şi ascundă 
tulburarea grozavă în care se afla şi se prefăcu supărat. 

— E o neruşinare să susţii că pachetul ar fi al meu. Cine ştie cine a 
lăsat zdrenţele acestea în tren. Eu în niciun caz nu. 

— Dar eu te am văzut cu pachetul, se încăpăţâna celălalt călător. 

— E numai o închipuire a dumitale. Poate e chiar pachetul 
dumitale pe care vrei să-l arunci în spinarea altuia. Lucrurile astea mi 
se par foarte suspecte. 

Spuse aceste cuvinte cu un glas plin de mânie şi ele avură ca 
urmare că şeful de tren începu să se uite bănuitor la călătorul străin. 

— S-ar putea ţi asta... zise el tărăgănat. 

De astă dată se mânie străinul. 

— Frumos, n-am ce zice! După ce am atras atenţia, tot eu sunt 
acum cel bănuit. 

Şeful de tren se uită şi la celelalte veşminte. 

— Cam miroase a crimă, mormăi el. Se pare că hainele au fost luate 
de pe trupul unui mort, sau că au fost ale ucigaşului, când a făptuit 
crima. 

Cekov se înfioră din nou la auzul acestor cuvinte. 

În sfârşit, şeful de tren strânse lucrurile şi legă iar pachetul. 

— Îndată ce vom ajunge la Marsilia, voi anunţa poliţia, iar pe 
dumneavoastră vă rog să veniţi cu mine la comisariatul gării. 

Spunând acestea, se uită întâi la Cekov, apoi, la acela care 
descoperise pachetul sinistru. 

După ce ieşiră şi Cekov rămase singur cu irlandezul, respiră uşurat. 

— Ce se va mai întâmpla oare cu mine? 

— La Marsilia te vor cerceta de aproape. 

— Atunci sunt pierdut... 

— De ce? Doar ai un paşaport bun... 

— Dar semnalmentele, Mac! Mă vor recunoaşte numaidecât după 
ele. Apoi vor afla că am fost la Paris şi acolo... 

Irlandezul dădu din cap. 

— Hm, da! În cazul acesta e rău de tine şi viaţa ta nu mai face o 
para chioară. 

— Ajută-mă, Mac, să scap din încurcătura asta grozavă. 

— Eşti caraghios! Cum vrei să te ajut? Voi fi mulţumit dacă nu voi 
fi şi eu târât în afacerea asta neplăcută. Îndată ce vom ajunge la 
Marsilia, voi căuta să dispar, căci altfel vor pune mâna şi pe mine. 
Prin faptul că ţi-am venit în ajutor la Paris, se poate prea bine să cadă 
bănuială asupra mea că ţi-am fost complice. Nu, dragă, acum vezi de 
te descurcă singur. 

— Voi sări din tren. 

— Prostii. Rişti să-ţi frângi gâtul. Tot aşa de bine poţi să laşi să te 
prindă şi în cazul acesta mai ai şansa unei graţieri. 

— Nu-mi mai vorbi de asta. 

Mac O'Kerem râse brutal. 

— De ce nu-ţi place? Dacă te deprinzi cu ideea, vei fi mai liniştit. 

Cekov sări în picioare, nemaiputându-şi stăpâni tulburarea. 

Cu o mişcare repede deschise fereastra şi respiră aerul rece de 
afară. Dar nu vedea priveliştea din faţa lui, ci înaintea ochilor avea 
numai imaginea eşafodului. 

Astfel se răzbuna crima pe care o înfăptuise şi fu cuprins de 

remuşcare. 

Scena din subsolul din strada Pecrel îi reveni în minte. 

Dacă Renard nu l-ar fi înşelat şi nu l-ar fi prădat, atunci nu l-ar fi 
strâns de gât. Da, numai Renard era vinovat de tot ce se întâmplase! 

Zvonul despre găsirea pachetului cu veşmintele pline de sânge se 
răspândise în tren odată cu acela că Cekov - al cărui nume încă nu-l 
cunoştea nimeni, ci îi spunea numai omul din compartimentul 
şaptezeci şi doi — ar avea oarecare legătură cu această afacere. 
Călătorii veniră şi priviră curioşi în compartiment, dar rămaseră 
dezamăgiţi, căci Cekov le întoarse spatele. 

— Mac O'Kerem observă mulţimea care se adunase în faţa 
compartimentului şi îl făcu atent pe Cekov. 

— Priveşte mai departe pe fereastră, pentru ca oamenii ăia să nu-ţi 
vadă faţa. Ai o mutră îngrozitoare şi te-ai da singur de gol. 

O dată trecu şi şeful de tren pe acolo, spre a se încredința dacă 
pasagerul suspect mai era în compartiment. 

După, câtva timp, cei de afară se săturară să se tot uite la spinarea 
lui Cekov şi se împrăştiară. Timpul trecea şi în sfârşit trenul se apropia 
de Marsilia. 

Ce să facă oare, când se va opri trenul? 

Acesta începu să-şi încetinească viteza, se auzi un fluierat scurt al 
locomotivei, apoi trenul intră în gară şi în sfârşit se opri. Atunci, fără 
să mai stea la gânduri, Cekov deschise uşa compartimentului şi sări pe 
peron unde începu să fugă, fără a se mai uita înapoi, ieşi din gară şi 
dispăru în mulţimea care mişuna pe stradă. 

Ţinta lui era portul. 

O luă la goană la întâmplare şi avu norocul de a nimeri drumul bun 
care ducea la port. 

Ajuns aici se mai linişti şi începu să gândească mai limpede. 

Se va urca fără întârziere pe bordul vaporului „Steaua Sudului” şi 
acolo nu-l va căuta nimeni. 

Întrebă pe un marinar care tocmai trecea pe lângă dânsul unde e 
ancorat vaporul, marinarul îi dădu lămuriri şi Cekov se îndreptă spre 
locul arătat. 

Văzu cum se încarcă bagaje şi mărfuri în vaporul pe care îl căuta. 
Câţiva pasageri se şi urcaseră pe bord şi priveau la mişcarea din faţa 
lor. Cekov trecu puntea şi ajunse pe vapor, unde îl opri însă un 

controlor şi îi zise: 

— Biletul dumneavoastră, vă rog. 

Era o nouă lovitură. La Paris Mac O'Kerem luase biletele, dar le 
păstrase la el. 

Ce să facă acum? Să mai plătească o dată biletul? 

Nici asta nu putea să facă, căci irlandezul împărţise banii, dar şi 
pachetele cu bani erau la dânsul. 

Pentru a ieşi din încurcătură, Cekov zise: 

— Călătoresc cu un prieten care are biletele la el şi trebuie să vină 
îndată. 

— Atunci te rog aşteaptă pe chei, căci n-am voie să dau nimănui 
drumul pe vapor, fără bilet. 

Cekov se afla la o răspântie grea, căci dacă Mac O'Kerem nu va 
veni, atunci i se închidea singura cale de scăpare. 

Se plimbă neliniștit pe chei şi privea mereu în toate direcţiile, să 
vadă dacă nu vine irlandezul. 

Trecură vreo două ore de aşteptare grozavă şi, în sfârşit, Mac 
O'Kerem apăru. 

— A dat Dumnezeu! îl întâmpină Cekov. 

— M-au oprit mult la gară, susţinând că eram împreună, că te 
cunosc. Eu am tăgăduit bineînţeles, şi neputând să-mi dovedească 
vreo vină, mi-au dat drumul. Acum mă caută. Hai să ne urcăm repede 
pe bord. 

Cekov intră în cabina pe cate o avea împreună cu irlandezul şi se 
culcă îndată. 


122. Tovarăşe de suferinţă 

Cele cinci fete şedeau ghemuite şi strâns lipite una de alta, ţinându- 
se de mână, ca şi când ar fi vrut să arate prin aceasta, legătura care 
era între ele. 

Erau încă speriate de dispariţia Feliciei de Martigny, dar mai mult 
încă de blestemele şi ocările polonezului, care îl ameninţase pe birtaş: 

— Dacă n-o găsesc, să ştii că-ţi dărâm şandramaua! 

Sam nu se sinchisi însă de ameninţarea lui, ci răspunse, dând 
nepăsător din umeri: 

— Nu sunt dădacă la copii, ca să-ţi păzesc fetele. N-aveai decât să 

nu dormi şi atunci blonda n-ar fi fugit. 

Aceste cuvinte aţâţară şi mai mult mânia lui Kapelski. Se apropie 
de Andrei cu pumnii încleştaţi. 

— Tu eşti răspunzător! Dacă n-ai fi băut atâta, n-ai fi adormit! 

Andrei mormăi înciudat: 

— Şi tu ai fi putut deschide ochii. Nu eram numai eu dator să 
păzesc fetele! 

— Bătrâna îţi va cere ţie socoteală, se răsti Kapelski la dânsul, şi vai 
de tine, dacă nu le vei aduce pe toate înapoi. 

— Deocamdată nici nu-mi pasă de asta. Cine ştie dacă ne vom mai 
întoarce la Sidney. 

— Nu vorbi prostii! Poliţia nu poate să-i dovedească nicio vină 
bătrânei Quad. Peste câteva zile ne va trimite pe cineva cu ştirea că ne 
putem întoarce. 

— Vom vedea! 

— Poliţia a rămas întotdeauna păcălită, căci bătrâna e vicleană şi 
găseşte oricând o portiţă de scăpare. Ştii de altminteri că de câte ori a 
avut loc o razie în casa ei, afacerea a mers şi mai bine. 

Andrei, care ceruse o nouă sticlă cu rachiu de la Sam, sorbea liniştit 
din pahar şi zise nepăsător: 

— Ei şi, ne vom întoarce cu cinci fete în loc de şase. Tu nu pierzi 
nimic. 

— Ba pierd, căci bătrâna nu mi-a plătit încă toată marfa şi nu-mi va 
da restul dacă nu-i aduc pe blondă. 

— Păi atunci, dacă aş fi în locul tău, aş pleca îndată s-o găsesc, 
decât să caut ceartă. 

Polonezul, căruia nu-i prea plăcea oboseala, se uită buimăcit la 
Andrei şi întrebă: 

— Eu s-o caut? 

— Negreşit, căci tu eşti acela care câştigi din afacerea asta. 

— Iar tu ar trebui să ai grijă, să nu-ţi pierzi postul, se răsti Kapelski 
plin de mânie. Dacă mă voi plânge de tine bătrânei, te va da afară şi 
la Sidney nu mai este nici o altă întreprindere de acest fel, unde să-ţi 
poţi găsi un loc. 

Această ameninţare nu-l sperie pe Andrei. 

— Pe mine nu mă va da afară bătrâna şi nici tu n-ai să te plângi, 
căci e de ajuns să spun un singur cuvânt şi toată afacerea voastră se 

duce dracului. 

— Îndrăzneşti să mă ameninţi? 

— Cum îmi vorbeşti, aşa îţi răspund, dragul mea Kapelski. 

Polonezul îi întoarse spatele şi se apropie de tejghea, unde birtaşul 
spăla paharele. 

— Trebuie să plec să caut fata. Poţi să-mi dai pe cineva să mă 
însoţească? 

— Dacă plăteşti bine, te va însoţi Jim. 

Jim era un negru cât un munte, care, în schimbul unei plăţi, făcea 
diferite curse pentru mineri. Kapelski începu să se tocmească cu el şi 
în sfârşit se declară gata să-i pălească suma pe care o ceruse. 

Pe când negrul punea şeile pe catâri, polonezul se pregătea de 
plecare. 

Când cobori din odaia lui, aruncă o privire înfuriată celorlalte fete. 

— Să nu vă treacă prin gând să faceţi ca blestemata cea de blondă 
şi s-o luaţi la sănătoasa, că o păţiţi. Dacă vă prind, vă bat de vă ia 
dracul şi vă predau primului miner care îmi va ieşi în cale. 

Andrei râse la auzul acestor cuvinte şi zise: 

— Nu-ţi fie teamă, Kapelski, căci pe astea o să ştiu eu să le păzesc 
bine. Vezi mai bine să pui iar mâna pe blondă. 

Din acest schimb mârşav de cuvinte, sărmanele fete îşi dădură şi 
mai bine seama pe ce mâini încăpuseră. 

Aceşti ticăloşi nu vor avea milă de ele; fură cuprinse de groază 
când minerii, care se deşteptaseră rând pe rând din beţia lor, începură 
iar să chefuiască, aruncând priviri pătimaşe spre tinerele fete. 

Andrei le păzea însă bine şi nu lăsă pe niciunul din ei să se apropie 
de fete. Acestea vorbeau în şoaptă. 

— Va reuşi oare s-o regăsească pe Felicia? întrebă Crista Bergmann, 
îngrijorată. 

— Aş dori să nu se întâmple aşa ceva, răspunse Karin Rystrom. 

— Nici eu, adăugă Tatiana Saroff, căci Kapelski e în stare s-o bată 
până ce o va omorî. 

— Nu înţeleg de ce a fugit, se amestecă şi Maren Karlsă în vorbă. În 
pustiul acesta, fuga înseamnă moarte. 

— Cred că ar fi mai bine să moară, decât să fie adusă înapoi! zise 
Karin Rystrom. 

Nataşa Ostrolcha dădu din cap. 

— Mai bine ar fi pentru noi să murim toate. 

Crista Bergmann izbucni în plâns. 

— Suntem încă atât de tinere. Moartea e grozavă! 

Şi Maren Karlsö, adăugă: 

— Viaţa e prea frumoasă pentru a o pierde atât de curând. 

Tatiana Saroff zâmbi amar. 

— Mai ai nădejde că vom scăpa de soarta îngrozitoare care se 
aşteaptă într-o casă de prostituție? Crezi că o viaţă plină de ruşine e 
mai plăcută decât moartea? 

Crista Bergmann şi Maren Karlsö se priviră întrebător. 

— Poate ne va veni salvarea în ultima clipă. 

— Sau poate vreun om milos ne va scăpa din ghearele acestor 
ticăloşi. 

Tatiana Saroff făcu o mişcare obosită de nepăsare. 

— Nu mai am nicio nădejde. Aceşti nemernici sunt prea vicleni şi 
cunosc multe căi ascunse, aşa că soarta noastră e pecetluită. 

— Poate ne va merge mai rău decât Feliciei, care a stârnit mânia 
lui Kapelski prin fuga ei, aşa că se va răzbuna împotriva noastră şi 
vom avea multe de îndurat. 

— Cu toate acestea îi doresc din toată inima să se întâmple o 
minune şi să scape, şopti Karin Rystrom. 

Fetele se apropiară de suedeză şi ascultară cu încordare. 

— Vorbeşte Karin, ce speranţă ai pentru Felicia? 

Karin îşi înăbuşi vocea, spre a nu fi auzită de Andrei sau de ceilalţi 
oaspeţi şi începu: 

— Vă amintiţi de cei doi mineri care au venit ieri în urma 
celorlalți? 

— Vrei să vorbeşti de acela pe care ceilalţi îl numeau Crestatul? 
întrebă Crista Bergmann. 

Karin Rystrom dădu din cap. 

— Da, de el şi de tovarăşul său. 

— Nu păreau atât de răi şi brutali ca ceilalţi, adăugă rusoaica şi 
Karin Rystrom continuă: 

— Azi dimineaţă nu i-am mai văzut aici. Presupun că au părăsit 
hanul şi s-au întors în munţi. 

— Crezi că o vor fi găsit pe Felicia? 

— Doresc din toată inima să fie aşa. 


— 107 — 


— Dar atunci sărmana Felicia va cădea din lac în puț, zise Maren 
Karlsö. Nu e nicio deosebire dacă e în mâinile lui Kapelski sau în ale 
celor doi mineri. 

— Nu vorbi aşa, Maren, răspunse suedeza, Crestatul părea să fie un 
om bun. 

— Şi mie mi s-a părut că îi era milă de noi, adăugă Crista 
Bergmann. 

Nataşa Ostrolcha zise tristă: 

— Chiar dacă cei doi mineri au găsit-o pe Felicia, n-o vor putea 
apăra de furia lui Kapelski. Deşi acesta e compatriotul meu, îl urăsc de 
moarte, fiindcă m-a atras în cursă, aşa că nu vreau să-i iau apărarea. 
Am văzut însă că a luat un revolver cu dânsul şi a dat unul şi negrului 
Jim. Aşadar, chiar dacă o va găsi pe Felicia cu cei doi mineri, mai 
curând îi va împuşca pe amândoi decât să le lase pe cea mai frumoasă 
dintre noi. 

Maren Karlsö dădu din cap: 

— Şi eu sunt de aceeaşi părere. 

Iar Tatiana Saroff adăugă: 

— Kapelski e un om care nu se sfieşte să ucidă pe cineva. 

— Sărmana Felicia! şopti Karin Rystrom, privind deznădăjduită în 
jurul ei. 

— Şi noi suntem de compătimit, Karin, căci dacă se întoarce 
polonezul, ne aşteaptă şi pe noi o soartă grozavă. 

— O soartă grozavă! repetă Karin cu voce obosită. 

Fetele tăcură şi se lăsară pradă gândurilor triste. Deznădejdea lor 
crescu din ce în ce mai mult. De ce să se mai împotrivească sorții?! N- 
aveau puterea să lupte şi să se ajute singure! 

Felicia fusese singura care avusese curajul să fugă, să încerce a-şi 
redobândi libertatea. Vor afla peste câteva ceasuri dacă reuşise. 

Dar ce se va întâmpla cu ele? Tuturor le era groază de viitorul pe 
care şi-l închipuiseră cu totul altfel când iscăliseră contractul cu 
polonezul. 

În tăcerea care se făcuse, se auzi deodată glasul revoltat al 
suedezei: 

— Un lucru ştiu bine. Dacă voi reuşi să scap, atunci voi face tot ce- 
mi va sta în putinţă pentru a feri fetele tinere cărora le vine dorul de a 
cutreiera ţări străine, să cadă în mâinile unor nemernici ca acest 

Kapelski. 

Tatiana Saroff zâmbi trist şi zise: 

— Asta nu va folosi mult, Karin, căci orice măsuri s-ar lua, se vor 
găsi întotdeauna victime care să cadă în mâinile unor astfel de 
ticăloşi. 

Celelalte fete fură de aceeaşi părere şi Crista Bergmann se amestecă 
în vorbă: 

— Fiecare crede că-şi poate găsi norocul în străinătate şi vor fi 
întotdeauna fete care se vor încrede ademenirilor negustorilor de 
carne vie. 

Se făcu tăcere şi fiecare din ele îşi depănă mai departe firul 
gândurilor triste, rugându-se în sinea lor Cerului să le trimită un 
ajutor. 


123. Jurnalul 


Când auzi zgomotul din odaia învecinată, profesorul Black avu 
acelaşi gând ca şi Frank Wilkens. 

Cineva stătuse la pândă şi ascultase ce vorbiseră ei. 

Dar când ajunse în anticameră, nu văzu pe nimeni. 

Încăperea era goală şi numai un piedestal pe care se afla un 
palmier, se răsturnase. 

Timp de câteva clipe profesorul Black şi Frank Wilkens se uitară 
unul la altul, apoi cel dintâi zâmbi şi zise: 

— Un curent pare să fi răsturnat palmierul. 

Frank Wilkens, a cărui faţă se făcuse albă ca varul, întrebă 
buimăcit: 

— Poate un curent să aibă atâta putere? 

Profesorul Black dădu din umeri: 

— Aşa se pare. 

Apăsă pe butonul soneriei şi după câteva secunde apăru acel 
gardian tânăr, care cu câteva zile în urmă îl condusese pe Bob Wilkens 
în celula pretinsului Frank Wilkens. 

—  Ridică palmierul şi piedestalul, se răsti Black la dânsul, şi 
închide fereastra pentru ca accidentul să nu se repete. 

Tânărul gardian îndeplini repede porunca stăpânului său, dar pe 
sub pleoapele lăsate în jos aruncă o privire bănuitoare lui Frank 

Wilkens. 

Black nu-i lăsă timp să observe prea multe şi îl îndemnă 
nerăbdător: 

— Grăbeşte-te şi cară-te! 

Gardianul zâmbi în sinea lui şi se gândi: „Ştiu mai mult decât îţi 
închipui. Am avut noroc că am putut să dispar înainte ca palmierul să 
se răstoarne, altfel mi-ar merge rău dacă voi doi, ticăloşilor, aţi şti ce 
am auzit”. 

Grăbit aşeză piedestalul şi palmierul la loc şi închise fereastra, apoi 
se retrase făcând o plecăciune. 

Black surâse cu un aer de superioritate şi întorcându-se spre Frank 
Wilkens îi spuse: 

— E mai bine să împing zăvorul de la antreu, ca să nu poată intra 
nimeni şi să asculte convorbirea noastră. 

Frank Wilkens dădu din cap. 

— Ai dreptate, domnule profesor. Convorbirea noastră nu e pentru 
urechi străine. 

După ce profesorul încuie uşa, se întoarseră în cabinetul de lucru şi 
se aşezară în fotolii. 

Black trase spre el o măsuţă pe care era o sticlă şi pahare, apoi zise: 

— După spaima pe care am tras-o, ne va prinde bine câte un 
coniac. Ce zici, mister Wilkens? 

Nu mai aşteptă răspunsul musafirului său, ci umplu paharele. Frank 
Wilkens luă repede unul din ele şi îl dădu pe gât, căci simţea nevoia 
unui întăritor. 

Nici el nu mai înţelegea de ce de câtva timp totul îi mergea de-a- 
ndoaselea. Înainte avusese doar noroc în toate întreprinderile lui, dar 
de câtva timp nenorocul îl urmărea pas cu pas. 

Gândul că însemnările vărului său se aflau în mâna profesorului 
Black îl neliniştea foarte mult şi nici nu-i venea să se gândească la 
urmările pe care le-ar putea avea descoperirea crimei lui. 

Cuprins de teamă, zise: 

— Cere ce vrei de la mine, Black, dar dă-mi jurnalul. 

Black se rezemă mai bine în fotoliul său şi se uită lung la Frank 
Wilkens. Privirea lui era ca a unei fiare de pradă, aşa că Wilkens, care 
până atunci nu cunoscuse frica, se înfioră. 

Timp, de câteva minute domni o tăcere adâncă în încăpere, apoi 

Black întrebă: 

— Cât vrei să dai pentru foile astea, mister Wilkens? 

— O sută de mii de dolari. 

— Prea puţin. 

— Două sute de mii. 

— Să zicem două sută cincizeci de mii şi afacerea s-a făcut. 

Frank Wilkens sări iritat în picioare şi se plimbă de câteva ori prin 
cameră. 

— Ai înnebunit, Black? N-am disponibilă o sumă atât de mare. 

— Atunci jurnalul rămâne la mine, răspunse Black foarte calm. 

— Ce folos ai dacă ţii jurnalul în casa dumitale de fier? 

— Cine ţi-a spus că-l voi mai ţine închis în casă? 

Wilkens avu o tresărire de spaimă. 

— Dar pentru Dumnezeu, ce vrei să faci cu dânsul? 

— Cred că ziarele americane se vor interesa foarte mult de un astfel 
de manuscris. 

Frank Wilkens se dădu îngrozit înapoi şi întinse mâinile. 

— Nu, nu se poate. Nu o să faci o asemenea ticăloşie. 

— De ce nu? Afacerile sunt afaceri! Acum n-ai să-mi mai plăteşti 
întreţinerea pentru vărul dumitale, aşa că trebuie să-mi scot paguba 
pe altă cale. Afară de asta m-am plictisit de întreprinderea mea. Aş 
vrea să mai gust şi eu plăcerile vieţii şi să nu mai stau printre nebuni. 
Neavând însă avere destulă, n-am putut să-mi realizez până acum 
planul, căci n-am chef să trăiesc retras ca un rentier modest, ci să duc 
o viaţă pe picior mare. Alege deci, mister Wilkens: sau îmi plăteşti 
suma cerută, sau voi preda jurnalul ziarelor din New-York care vor 
scoate din el o serie întreagă de articole senzaţionale. 

Înfuriat la culme, Frank Wilkens încleştă pumnii şi strigă: 

— Eşti un escroc! 

Black zâmbi calm. 

— Cred că niciunul din noi nu e mai bun decât celălalt. Dacă eşti 
deştept, mister Wilkens, vei plăti şi vei isprăvi o dată pentru 
totdeauna cu această afacere neplăcută. 

Frank Wilkens nu mai avu încotro, aşa că scoase carnetul de cecuri 
din buzunar şi îşi puse semnătura pe unul din formulare pe care îl 
completase pentru suma de doua sute cincizeci de mii de dolari. 

Apoi îl întinse lui Black şi luă în schimb preţiosul jurnal, pe care îl 

vâri în buzunar şi plecă fără a-şi mai lua rămas bun de la Black. 

leşi repede în stradă, la aer liber, căci se înăbuşea. Totuşi o greutate 
mare i se luase de pe suflet, simțind primejdiosul jurnal în buzunarul 
hainei sale. Ce noroc că acest jurnal nu încăpuse în mâinile lui Bob! 

Nu avu răbdare să meargă pe jos, ci luă o maşină şi se întoarse la 
hotel,  neputându-şi stăpâni nerăbdarea de a citi conţinutul 
însemnărilor vărului său. Intră în camera lui, o încuie cu cheia şi ce 
aşeză pe un scaun lângă fereastră, unde începu să răsfoiască jurnalul. 


25 Mai 1912 

Primăvara asta e fermecătoare şi viaţa pare un basm nespus de frumos. 

Pretutindeni flori şi cer albastru, iar în mijlocul tuturor acestor minuni 
am văzut cea mai încântătoare fată pe care am întâlnit-o în viaţa mea. 

Se numeşte Dolores şi lucrătorii din fabrică îi spun „contesa blondă”. 

La început am zâmbit la auzul acestui nume, crezând că e numai o 
poreclă, dar e într-adevăr o contesă. 

Ba mai mult încă, e o prinţesă fermecată. 

Când o întâlnesc, îmbrăcată într-o rochiţă modestă, nu-mi pot lua ochii 
de la dânsa şi mă gândesc ce frumoasă ar fi în veşminte scumpe. 

Câteodată îmi vine s-o iau în braţe, s-o răpesc din casa aceea cenuşie 
unde locuieşte cu nişte rude ale ei. 

Are nevoie de soare... de mult soare şi atunci ar înflori ca un trandafir 
minunat. 

Dar e sfioasă ca o căprioară. 

Când o privesc, se înroşeşte, iar ieri, când am îndrăznit să-i vorbesc, a 
fugit speriată. 

Sfiiciunea ei mă atrage însă şi mai mult. 

Am gustat toată plăcerile vieţii, am sărutat femei din toate ţările şi de 
toate neamurile, dar n-am întâlnit încă niciuna, ale cărei buze să nu le fi 
sărutat un altul înaintea mea. 

Aceasta însă e întruchiparea nevinovăţiei şi simt că e femeiape care am 
dorit-o întotdeauna. 

Dolores! 

Numele acesta nu i se potriveşte. 

Dolores înseamnă „Îndurerata”, dar aş dori din tot sufletul să nu 
cunoască durerea, viaţa ei să fie numai bucurie şi fericire. 

Dolores... te iubesc! 

Frank Wilkens izbucni într-un râs ironic când citi aceste rânduri. 

— Ce nebun! exclamă el, dar se sperie de propriul său glas şi îşi 
duse mâna la frunte. 

Nu era şi Bob un nebun? Nu era şi el un visător ca acel Frank 
Wilkens? 

Răsfoi mai departe cartea şi citi: 


24 iunie 1912 

E zi de sărbătoare. 

Şi în sufletul meu e o mare sărbătoare. S-a întâmplat o minune. 

Am cucerit inima aceleia pe care o ador. 

Până acum ea n-a ştiut ce e dragostea şi viaţa ei a fost tristă. 

După moartea tatălui ei, rudele au luat-e sub ocrotirea lor, dar i-au 
făcut viaţa amară. 

Eu îi voi da însă fericirea. 

Am scris tatălui meu că mă voi întoarce acasă, pentru a începe şi eu să 
lucrez în fabrica lui şi i-am mărturisit dragostea mea pentru Dolores de 
Martigny, cu care voi pleca la Londra spre a ne cununa acolo. 

Ce-mi va răspunde tata? 

Se va împotrivi oare fericirii mele? 


Frânt Wilkens închide jurnalul şi în ochii lui se ivi o lucire de 
triumf. El fusese acela care nimicise fericirea vărului sau, acum însă 
nu mai voia să-şi amintească de tristele întâmplări de atunci. Se 
simţea cuprins de remuşcări şi socotea ca o răzbunare a sorții faptul 
că-l pierduse şi el pe Bob. 

Nici acesta, nici contesa blondă nu trebuiau să afle vreodată de 
acest jurnal. Îl va arde fără întârziere. 

Dar unde? În camera lui era numai calorifer şi la o lumânare nu 
putea să ardă acest jurnal voluminos. 

În orice caz, jurnalul trebuie să dispară. 

Să-l arunce în Tamisa, sau să-l mai păstreze?! 

Deocamdată se hotărî să ascundă caietul într-un sertar al biroului şi 
la cel dintâi prilej bun ce va ivi, îl va distruge. 

124. O lecţie binemeritată 


Pe când inima sărmanei Felicia se strânsese de spaimă, Kapelski 
izbucni într-un râs triumfător, când îi zări pe cei doi mineri în spatele 
căreia şedea aceea pe care o căutase. 

— Ei bravo! Ce bine e că aţi găsit-o pe fugară! zise el voios. Mi-a 
fost teamă să nu fi pierit de foame şi sete prin pustiul acesta. 

Se apropie de ei şi descălecă, iar negrul făcu la fel. 

— Ei, cum îi merge? întrebă Kapelski mai departe. Nici nu pare să 
fie atât de istovită. 

— Când am găsit-o, n-am crezut că va reveni atât de repede, 
răspunse Billy, aruncând polonezului o privire care nu prevestea nimic 
bun pentru el. 

Kapelski nu observă însă nimic, căci ochii lui erau îndreptaţi asupra 
Feliciei, care rămăsese ca împietrită de groază. 

Polonezul avu un zâmbet crud şi părea că se desfăta la vederea 
sărmanei fete, care avea înfăţişarea unei vietăţi chinuită de moarte. 

Ticălosul îşi zicea că şi de data asta se va întâmpla ca întotdeauna 
şi că în cele din urmă, Felicia se va supune puterii lui, aşa cum se 
supuseseră toate fetele care îi încăpuseră în mână. 

— A avut noroc că aţi dat peste dânsa şi aţi avut grijă de ea, zise el 
bine dispus, bătându-l pe Billy prietenos pe umăr. 

Acesta râse ironic şi răspunse: 

— Ai dreptate. A avut noroc... şi încă mult noroc. 

— Ce nesocotinţă din partea ei! A plecat la plimbare fără să spună 
nimic şi fără să se gândească că pe aici te poţi rătăci uşor. Dar bine că 
nu i s-a întâmplat nimic şi o voi putea lua iar cu mine. 

Billy îl ascultase tot zâmbitor şi între timp şi Crestatul se ridicase şi 
se apropiase de polonez. 

— Acesta e unul din ticăloşii care au venit cu fetele? întrebă el pe 
Billy. 

— Da, priveşte-l bine şi întipăreşte-ţi mutra lui în minte, căci îndată 
nu va mai fi de recunoscut. 

Kapelski se uită nesigur de la unul la altul, presimţind că se pusese 
într-o situaţie cam neplăcută, fără însă a-şi dea bine seama ce-l 
aştepta. 

Zâmbind spuse, numai pentru a întrerupe tăcerea care se făcuse: 

— Cald mai e astăzi! 


LATFIA 


Billy zâmbi iar. 

— Are să ţi se facă şi mai cald. 

— Da, când se va apropia amiaza. 

— Nu, chiar mai curând. 

Ei drace, ce înseamnă oare acest ton amenințător? se întrebă 
polonezul, a cărui nelinişte începu sa crească tot mai mult. 

Îşi zise că trebuie să dispară cât mai repede de acolo şi luându-și 
inima în dinţi, spuse: 

— Îmi pare rău, dar pe fata asta o voi lua iar cu mine. 

Făcu o mişcare pentru a se apropia de Felicia, dar Billy îl şi înhaţă 
de braţ şi se răsti la el: 

— Niciun pas înainte, băiete! Fata rămână cu noi. 

— Ce înseamnă asta? zbieră Kapelski. 

— Asta înseamnă că, în sfârşit, îţi vei primi pedeapsa pentru 
ticăloşia ta, nemernicule! 

Billy ridică pumnul cu iuţeala fulgerului şi îl izbi drept în faţă. 

Polonezul scoase un gemăt de durere, dar se dădu un pas înapoi şi 
trase revolverul din buzunar. 

Vru să îndrepte arma asupra lui Billy, dar Crestatul se repezi la el şi 
i-o smulse din mână. 

În clipa următoare Billy se năpusti iar asupra lui Kapelski şi 
loviturile începură să curgă droaie. Chiar după ce polonezul se 
prăbuşise la pământ, minerul înfuriat nu încetă să dea în el cu toată 
puterea. 

— Aşa... asta e pentru că târăşti fete nenorocite în mocirlă, 
ticălosule, şi pumnii lui Billy nu încetară să cadă mai departe asupra 
lui Kapelski. 

Crestatul interveni şi îi spuse: 

— Acum ajunge, Billy. 

— Încă nu, zbieră Billy ca ieşit din minţi. 

— Îi omori! 

— Chiar asta vreau! 

Crestatul îl apucă de braţ şi îl trase la o parte. 

— Fii cuminte, nu-ţi încărca cugetul cu un păcat. 

La auzul acestor cuvinte, Billy se opri gâfâind. 

— Ai dreptate. Ajungă-i deocamdată. Lecţia asta n-o va uita 
niciodată. 

Kapelski era într-un hal nemaipomenit. Faţa îi era plină de sânge şi 
gemea îngrozitor. 

Billy îl lovi cu piciorul şi se răsti la el: 

— Scoală, păcătosule! 

Dar polonezul nu fu în stare să se ridice de jos. 

Minerul făcu un semn negrului care stătea deoparte şi privea 
rânjind la toată scena. 

— Ia vino-ncoace, creţule. 

Negrul se apropie. Billy arătă spre polonez şi continuă: 

— Pe nemernicul ăsta îl vom lega pe un catâr, în aşa fel încât să nu 
se poată dezlega, apoi vei pleca cu el, dar nu la tabăra din Sandy 
Creek, ci la postul cel mai apropiat de poliţie. Ştii doar unde e? 

— Saraba ştiut. 

— Acolo îl vei preda ofițerului, căruia îi vei duce şi scrisoarea pe 
care o voi scrie acum. Ai înțeles? 

— Saraba foarte bine înțeles. 

Billy se îndreptă spre Crestat. 

— Leagă-l bine pe ticălosul ăsta, cu ajutorul lui Jim. Între timp eu o 
să scriu scrisoarea pentru poliţie. 

— Ce vrei să scrii? 

— O voi face atentă asupra ciudaţilor excursionişti de la Sandy 
Creek, asupra meseriei acestor doi indivizi şi o voi ruga, să aibă grijă 
de sărmanele fete. 

— Bine. Fă asta şi cred că nenorocitele vor scăpa din ghearele 
acestor banditi. 

Billy rupse câteva foi din carnetul său şi scrise un denunţ în toată 
regula. Scrisul nu prea era frumos şi caligrafic, dar înţelesul era 
limpede şi precis. El îndoi foile de hârtie şi le dădu negrului care le 
ascunse în căptuşeala pălăriei lui. 

Crestatul legase între timp pe Kapelski pe un catâr, cu ajutorul unei 
frânghii lungi şi atât de strâns, încât polonezul nu putea să cadă şi nici 
să se dezlege. 

— Gata, Saraba, încalecă şi pleacă. 

Negrul încălecă pe catârul său, îl luă pe celălalt de căpăstru şi porni 
la drum. 

Zâmbind mulţumit, Billy îl urmări cu privirea. 

— Pot să mă laud că am făcut şi eu o dată o faptă bună. Pun 

Trămăşag că încă înainte de apusul soarelui poliţia va fi la Sandy 
Creek. Va pune mâna şi pe celălalt bandit şi va elibera fetele, 
ducându-le la Sidney. 

Apoi se aşezară iar la umbră, Billy pentru a mai trage un pui de 
somn, iar Crestatul cu gândurile iar la trecut. 

Când soarele se lăsă spre apus şi o adiere uşoară începu să mai 
răcorească aerul, Billy se deşteptă din somn, se ridică de jos şi zise: 

— A venit timpul să ne gândim la plecare. 

Pregăti şeile, încărcă bagajele pe unul din catâri şi cu prilejul acesta 
făcu oarecare zgomot care o deşteptă şi pe Felicia din somn. 

— Vreţi să plecaţi? întrebă ea pe Crestat. 

— Da, trebuie să ajungem încă astăzi la locul nostru în munţi. 

— Dar eu ce mă fac? 

— Ne însoţeşti. 

— Ce să fac în munţi? 

— Va trebui să stai câtva timp cu noi, să ai răbdare, apoi te voi 
duce la Sidney, unde voi îngriji mai departe de dumneata. 

Felicia îi privi recunoscătoare. 

— Eşti atât de bun cu mine... 

— E firesc să-ţi vin în ajutor. 

— De ce? 

Crestatul nu răspunse la această întrebare, ci se apropie de Billy, 
spre a-i da ajutor la împachetatul bagajelor. 

— Fata trebuie să încalece pe catârul care duce bagajele. 

— E uşoară şi micuță, aşa că acesta o va putea duce fără greutate. 

Felicia se apropia de ei, o ajutară să încalece, apoi plecară. 

Poteca ce ducea spre munţi deveni din ce în ce mai abruptă şi după 
câtva timp, dispăru cu totul, aşa că cei trei călăreţi fură nevoiţi să-şi 
facă drum printre sfărâmături de stânci. 

Toţi trei tăceau şi Felicia era adânc impresionată de priveliştea 
sălbatică şi romantică ce se desfăşura înaintea ei, ca într-un film de 
cinematograf. 

— Am ajuns, zise după câtva timp Billy, oprindu-se într-o vale 
mare, străbătută de un pârâu şi acoperită cu iarbă, unde Felicia zări o 
colibă făcută din pietre şi acoperită cu o pânză mare de cort. 

Billy se apropie de fată, arătă spre colibă şi o întrebă: 

— Cum îţi place casa noastră? 

— Mult mai bine decât aceea din care am scăpat, răspunse fata. 

Billy înţelese ce voia să spună şi dădu din cap, mulţumit. 

— E şi mai bine aici, căci eşti ferită de orice primejdie. Cu toate că 
suntem numai nişte mineri modeşti, totuşi suntem oameni cumsecade 
care ştiu să respecte cum se cuvine cinstea unei femei. 

Felicia îşi dădu seama că aici era într-adevăr la adăpost bun. 


125. Jignire adâncă 

Când Mary se deşteptă din somn, soarele era sus pe cer. Îşi dădu 
seama de aceasta după umbra picioarelor trecătorilor, pe care îi vedea 
prin mica fereastră a subsolului unde se afla. 

Câtva timp fata rămase culcată, cu ochii deschişi, dusă pe gânduri. 

— Ce bine îmi pare că l-am găsit pe acest tânăr atât de bun, îşi zise 
ea. El nu mă scoală cu ocări şi bătăi, când sunt încă obosită şi aş vrea 
să mai dorm; voi avea o viaţă plăcută la dânsul. 

Demult visase sărmana fată să găsească pe cineva care s-o scape de 
tirania lui Tom, să nu mai fie nevoită să lucreze în spelunca murdară, 
să audă glumele grosolane şi cuvintele urâte ale lucrătorilor şi 
marinarilor beţivi. 

Ea mai avusese un prieten care lucra într-o fabrică şi căruia trebuia 
să-i ţină gospodăria. 

Dar viaţa searbădă de toate zilele în mansarda unei case 
posomorâte o plictisise. 

Seara când Jonny — aşa se numea prietenul ei — venea obosit de la 
fabrică, nu mai avea chef să meargă la cinematograf sau la vreo 
petrecere şi nici n-avea bani destui spre a-i putea cumpăra daruri. 

Şi atunci, într-o buna zi fugise de la dânsul şi se întoarse pocăită la 
„Balena”, unde fu primită cu bucurie, atât de birtaş cât şi de oaspeţi. 

Astfel reîncepuse legătura cu Tom, însă acesta o brutaliza şi îi făcea 
viaţa amară. 

Acum însă totul se va schimba, şi la gândul acesta Mary zâmbi 
fericită. 

Gândurile ei zburară la noul ei prieten. Acesta era cu totul altfel 
decât ceilalţi bărbaţi pe care îi cunoscuse până acum. 

E adevărat că în ajun n-o luase în braţe şi n-o sărutase, cum 
făcuseră alţi bărbaţi cu care se dusese acasă, dar privirea pe care i-o 

aruncase înainte de culcare, îi dovedise că nu rămăsese nepăsător faţă 
de drăgălăşenia ei. 

Inima începu să-i zvâcnească de bucurie la gândul acesta, şi 
nerăbdarea de a-l revedea mai repede o făcu că sară din pat şi să se 
îmbrace. 

Cu prilejul acesta îi fu ruşine de îmbrăcămintea sărăcăcioasă şi 
dacă nu i-ar fi fost atât de frică de Tom, s-ar fi dus până acasă să-şi ia 
rochia de sărbătoare, voind să se facă frumoasă pentru elegantul ei 
prieten din ajun. 

Aseară o văzuse numai la lumina lămpii şi într-o situaţie în care 
oricărui bărbat i s-ar fi făcut milă de ea, dar astăzi o va vedea la 
lumina zilei. Nu va fi oare dezamăgit? 

După ce se dichisi cât putu mai bine, ieşi din camera ei. 

Tăcerea care domnea în casă o înspăimânta. 

Să fi plecat oare tânărul? 

Alergă repede în prăvălie unde îi găsi pe bătrânul Joel Asrikan 
şezând la o masă, cu nasul într-un registru. 

Ei ridică capul şi când Mary se apropie de el, îşi luă ochelarii de pe 
nas şi o întrebă: 

— Ei, ai dormit bine, copila mea? 

Mary nu răspunse la această întrebare, ci zise: 

— Unde e prietenul meu, Joel? 

Bătrânul clătină capul. 

— Unde vrei să fie? A plecat. Doar aşa fac toţi. 

Mary îl privi înmărmurită. 

— A plecat? murmură ea. Fără să-şi fi luat rămas bun de la mine? 

— A spus că ai nevoie de linişte şi n-a vrut să te deştepte. M-a rugat 
însă să-ţi transmit cele mai călduroase salutări şi să-ţi spun că-ţi 
doreşte tot binele. 

Mary îşi duse mâinile la piept. 

— Atâta tot? 

— Te-ai aşteptat la mai mult, Mary? 

— Da... Am crezut... 

— ...că-ți va fi un nou prieten, o întrerupse bătrânul, clipind din 
ochi. 

Mary îşi ascunse faţa în mâini. 

— Aseară a fost atât de bun cu mine, ca nimeni altul. Mi-ar fi fost 

tare drag. 

Joel Asrikan îi ocoli privirea, îşi frecă mâinile încurcat şi murmură: 

— Bătrânul Joel doar îi cunoaşte pe oameni, Mary. Lui n-ai nevoie 
să-i spui nimic, căci ghiceşte gândurile. Pot deci să-ţi spun că noul tău 
prieten nici n-a vrut să aibă vreo legătură de dragoste cu tine. 

— De unde ştii asta, Joel? 

— Ei, m-am uitat bine în ochii lui şi l-am auzit vorbind în somn. 

— Despre altă femeie? 

— Ai ghicit, Mary. 

Tânăra fată apucă deodată mâinile bătrânului şi îl rugă: 

— Spune-mi tot, Joel; nu-mi ascunde nimic. 

Bătrânul zâmbi cu şiretenie şi răspunse: 

— Multe n-am de spus, dragă Mary. Am înţeles numai câteva 
cuvinte pe care le-a vorbit în somn: „Felicia, iubita mea, tot te voi găsi 
odată”. 

Mary îşi strânse buzele şi câteva clipe rămase cu privirea aţintită în 
gol. 

Gândurile i se învălmăşeau în creier. 

Bătrânul spusese oare adevărul? 

Fără îndoială ca aşa era, căci reamintindu-şi toate întâmplările din 
noaptea trecută, trebui să recunoască şi ea că inima noului ei prieten 
era a alteia. 

— Nu fii tristă, Mary, îl auzi spunând pe bătrân. Un tânăr ca acesta 
nu-i pentru tine şi ai face mai bine să te întorci iar la „Balena”. Acolo 
ai să găseşti zece alţii în locul lui. 

Mary izbucni într-un râs amar. 

— Dar niciunul nu e ca el. 

Deodată îşi îndreptă trupul şi aruncă bătrânului o privire 
pătrunzătoare. 

— Joel, ai vreun plan cu dânsul? L-ai despărţit anume de mine? 

— Dumnezeu să mă pedepsească dacă m-am amestecat în afacerile 
tale, Mary, protestă Joel Asrikan, ridicând mâinile ca pentru jurământ. 

— Nici nu te-aş sfătui să faci aşa ceva, moşule, se răsti ea, căci s-ar 
putea să mă cunoşti şi altfel de cum m-ai cunoscut până acum. 

— Ce ai de gând să faci, Mary? 

— Cred că poliţia ar fi foarte mulţumită să afle mai multe 
amănunte asupra afacerilor bătrânului Joel Asrikan. 

— Pentru Dumnezeu, Mary, de ce vorbeşti prostii?! Sunt un om 
cinstit... 

— Nu te prea lauda, căci poliţia ar fi în stare să dovedească altceva. 
Crezi oare că sunt oarbă şi nu văd ce se petrece în prăvălia ta? Până 
acum n-am avut niciun motiv să spun cuiva ce ştiu, dar dacă voi afla 
că nu-mi eşti prieten, ci duşman, atunci... 

Deznădăjduit, bătrânul îşi frământă mâinile şi bâlbâi: 

— Doamne, ce s-a întâmplat cu tine? Îmi pare foarte rău că l-am 
lăsat pe tânăr să plece, dar n-am putut bănui că te interesezi atât de 
mult de dânsul. Am crezut că e un tovarăş numai pentru o noapte... 

— Nu Joel, aş vrea să-l am pentru totdeauna, să fie numai al meu şi 
de aceea trebuie să mă ajuţi să-l regăsesc. 

— Dacă nu va vrea el să fie regăsit, Mary? 

Ea clătină îmbufnată capul. 

— Află numai adresa lui şi restul lasă în seama mea. Dacă nu-mi 
vei face pe plac, atunci ştii cum mă voi răzbuna. 

Fără a-l mai învrednici măcar cu o privire, fata se îndreptă spre uşa 
prăvăliei, ce în clipa aceea fu deschisă de afară şi în pragul ei apăru 
Tom. 

Îndată ce o văzu pe Mary, o prinse de braţe. 

— Vasăzică tot te-am găsit, zise el cu glas batjocoritor. Unde e 
băieţaşul care mi te-a suflat? 

Mary scoase un țipăt de spaimă. 

— Sunt singură aici şi toată noaptea am fost singură. Asta îţi va 
putea spune şi Joel Asrikan. 

Bătrânul dădu din cap şi zise: 

— Pot să jur pe toţi sfinţii că... 

Dar Tom îl împinse pe bătrân la o parte, se duse în casă, unde 
cotrobăi prin toate colţurile, apoi, fără să fi găsit pe nimeni, se în 
toarse în prăvălie şi se răsti la Mary: 

— Norocul lui că a plecat. Îmi va mai în încăpea însă în gheare şi 
am să-i sfarm ciolanele. 

Cu brutalitate o apucă pe Mary de braţ şi o trase după dânsul. 

— Şi acum marş la „Balena” şi caută-ţi de treabă! se răsti Tom la 
fată. 

Mary nu mai îndrăzni să se împotrivească şi cu paşi greoi porni de- 
a lungul străzii, alături de Tom. 

Gânduri negre îi frământau mintea. 

Cu totul altfel îşi închipuise viitorul, dar străinul care o salvase de 
brutalităţile lui Ton o părăsise şi tot ce spusese erau numai vorbe 
goale. Pe cât de repede se deşteptase iubirea în sufletul ei, pe atât de 
repede se prefăcu în ură. Îl va căuta şi se va răzbuna pentru 
dezamăgirea pe care i-o pricinuise. Nu ştia în ce fel, dar se va 
răzbuna. 

Poate acel tânăr spilcuit se va mai întoarce o dată la „Balena”, sau 
va afla adresa lui prin Joel Asrikan şi atunci va şti cum să-i 
răsplătească ceasurile de chin pe care le îndurase şi zeflemiselile lui 
Tom şi ale celorlalţi oaspeţi de la „Balena”, unde se întorsese. 


126. O idee năstruşnică 

După ca fusese aruncat în stradă, lui Dick Dodd îi trebui cam mult 
până când putu să se ridice de jos, căci toate oasele îl dureau. 

Mai mult ca orice îl durea însă ochiul în care îl lovise pumnul 
prietenului tinerei chelneriţe şi Dick Dodd îl blestemă pe Bob Wilkens 
căci din pricina lui i se întâmplaseră toate acestea. 

Timp de câteva minute, Dick Dodd chibzui ce să facă mai departe. 

De felul lui fiind foarte conştiincios, se aşeză pe pragul unei uşi din 
faţa cârciumii „La Balena” şi aşteptă să-l vadă pe Bob Wilkens ieşind 
de acolo. Trebuia să-l urmărească neapărat, căci Ethel Drof ar fi fost 
foarte supărată, dacă s-ar fi întors la dânsa fără să fi aflat nimic. 

Aşteptarea în această stradă întunecată nu era deloc plăcută şi afară 
de aceasta detectivul se simţea foarte obosit. 

Deodată tresări şi nu-şi putu da seama dacă stătuse acolo câteva 
minute, sau ceasuri. Dormise oare? 

Uitându-se la ceas văzu că într-adevăr trecuseră trei ore de când se 
aşezase pe pragul acelei uşi. 

În jurul său domnea o tăcere adâncă şi cârciuma era închisă. 

Urâtă afacere! 

Vasăzică tot pierduse urma lui Bob Wilkens? 

Nu-i rămânea altceva mai bun de făcut, decât să se întoarcă iar la 
hotel. Se urcă în camera lui şi se aruncă istovit pe pat, unde dormi 
până a doua zi târziu. 

Pe când se îmbrăca, aruncă o privire în oglindă şi rămase îngrozit 

la vederea chipului său. Ochiul în care fusese lovit era umflat şi vânăt. 

Cum putea oare să se ducă la masă în halul acesta? 

Dar n-avea încotro, căci trebuia să dea domnişoarei Drof raportul 
despre cele petrecute în ajun. 

Pe când mergea de-a lungul coridorului, toţi care îl întâlneau îl 
priveau uimiţi şi zâmbeau ironic. Ajungând jos, unul din directorii 
hotelului îl întâmpină cu vorbele: 

— Aţi avut un accident, domnule? 

Dick Dodd făcu un gest nepăsător şi răspunse: 

— Nu e nimic grav, m-am lovit. 

— Ar trebui să puneţi o compresă cu apă de plumb, sau doriţi să 
chem un doctor? 

Dick Dodd clătină din cap. 

— N-am nevoie de doctor, dar dacă ai apă de plumb, trimite-mi-o 
în camera mea. 

Merse mai departe spre sala de mâncare şi îndată ce intră se auzi 
strigat pe nume. 

Se întoarse şi-o zări pe Ethel Drof în spatele lui. Ea nici nu se uită la 
faţa lui umflată şi îl întrebă cu încordare: 

— Ai făcut ce ţi-am spus? 

— Da. 

— Şi ai aflat unde s-a dus Bob Wilkens? 

— Nu, căci am fost nevoit să renunţ l-a urmărirea lui. 

— De ce? se răsti ea, supărată, la detectiv 

— O putere mai mare m-a silit să bat în retragere, zise el cu un 
zâmbet resemnat. 

— Ce înseamnă asta? 

— Că am intrat după Bob Wilkens într-o speluncă, unde i-a venit 
poftă să bea un pahar de bere şi acolo am avut o ciocnire cu muşteriii 
care erau mai mulţi decât mine şi deci mai puternici. Din ciocnirea 
asta m-am ales cu un ochi umflat — după cum vezi — şi m-au aruncat în 
stradă. Aşa s-a făcut de am pierdut urma lui Bob Wilkens şi abia spre 
dimineaţă am venit la hotel unde m-am odihnit niţel, ca să-mi mai vin 
în fire. 

— Asta nu era atât de important. 

El răspunse sarcastic: 

— Pentru dumneata nu, domnişoară Drof, căci nu ochiul dumitale, 

ci al meu a fost lovit şi s-a umflat. 

Ethel Drof îşi muşcă bazele, căci nu-i plăcea să i se facă observaţii 
de felul acesta, nici pe ocolite. 

— Spune ce s-a întâmplat mai departe, stărui ea cu nerăbdare. 

— Nu mai am nimic de adăugat, căci după cum ţi-am spus, am 
pierdut urma lui Bob Wilkens. 

— Trebuie să chibzuim imediat ce e de făcut pentru a-i găsi iar 
urma. Hai să mergem în camera dumitale. 

Detectivul făcu un gest de împotrivire. 

— Nu se cade ca o domnişoară să vină în camera unui domn tânăr. 

Ethel zâmbi. 

— Nu ştiu de ce ar fi necuviincios, dar ai dreptate, personalul ar 
cleveti. Vino deci în apartamentul meu, unde putem sta de vorbă. 

Fu nevoit s-o urmeze, deşi i se făcuse tare foame, căci nu mâncase 
încă nimic în ziua aceea. 

În salonul domnişoarei Drof, detectivul luă loc pe un fotoliu, 
camerista aduse o sticlă cu apă de plumb şi el îşi puse comprese cu 
batista, în timp ce Ethel se plimba agitată prin odaie, fumând ţigară 
după ţigară. 

— Mi-ai pricinuit o mare dezamăgire, Mister Dodd, începu ea. 

— Daa...? 

— M-am aşteptat la mai mult de la dumneata. 

— Credeai poate că voi prepara pentru Mister Wilkens o băutură 
miraculoasă, care să-l decidă să-ţi facă pe plac? 

— Nu vorbi prostii. A fost o imprudenţă din partea dumitale să te 
amesteci într-o ceartă la cârciuma unde spui că ai fost. 

— Da, şi tot atât de imprudent am fost că nu m-am dat la o parte 
din calea pumnului care m-a lovit în ochi. 

Dick Dodd îşi udă iar batista cu apă de plumb şi o apăsă pe ochiul 
umflat. 

După ce isprăvi această operaţie, o întrebă pe Ethel Drof: 

— Voiai parcă să chibzuim ce e de făcut pentru a regăsi urma lui 
Bob Wilkens? 

— Da, trebuie să-l regăseşti neapărat. 

— Uşor de spus, dar greu de făcut. 

— De ce te mai numeşti detectiv, dacă nu eşti în stare să faci nici 
atâta lucru? Dacă aş fi ştiut dinainte că nu eşti în stare să ţii ceea ce 

promitea renumele dumitale, nici nu te-aş mai fi luat cu mine. 

— Mi-ai vorbit destul de incapacitatea mea. Să venim acum la 
chestiunea care ne interesează. Eu singur nu mă încumet să-i regăsesc 
urma, care s-a pierdut în partea cea mai întunecoasă şi primejdioasă a 
Londrei. Dacă ar fi vorba de un criminal, lucrul ar fi mai uşor. 

— De ce? 

— Pentru că atunci aş putea să cer şi ajutorul poliţiei. S-ar da 
semnalmentele lui tuturor poliţiştilor şi ochi mai mulţi văd mai bine 
decât unul singur, căci deocamdată am rămas numai cu unul. Prin cel 
umflat nu văd nimic şi cu toate compresele pe care le pun, bag de 
seamă că se umflă tot mai mult. 

Ethel Drof, care continuase să se plimbe tulburată prin camera, se 
opri deodată în faţa detectivului şi îi zise: 

— Am găsit, mister Dodd! 

— Ce-ai găsit? 

— Mi-a venit o idee bună, cum să facem ca şi poliţia să se ocupe cu 
căutarea lui Bob Wilkens. 

Dick Dodd o privi cu încordare. 

— Mă faci curios. 

— Trebuie să-l denunțăm pe Mister Wilkens. 

— De ce să-l denunţi, doar n-a făcut nimic. 

Ethel Drof făcu o strâmbătură. 

— Eşti greu de cap. 

El zâmbi şi Ethel continuă: 

— Trebuie să simulăm o spargere în odaia mea. 

— Aha! 

— Înţelegi acum? 

— Da, începe să se facă lumină şi în creierul meu. Apoi vrei să dai 
alarma şi să arunci bănuiala asupra lui Bob Wilkens? 

— Da, şi au să mă creadă, căci în hotel se ştie că nu mai avea bani 
când a plecat. Apoi se mai ştie că mister Wilkens mă cunoaşte, ştie că 
am sume mari la mine, aşa că se poate prea bine să-i fi venit gândul să 
mă prade. 

— Dar dacă nu se va găsi nimic la dânsul? 

— Nici nu e nevoie, căci nu vreau să fie arestat, ci numai găsit. 

— Asta se poate face. Dar cum să înscenăm furtul? 

— În noaptea asta trebuie spart cufărul meu care se află colo după 

paravanul acela. 

— Şi vrei să fac eu această spargere? 

— Cred că în cariera dumitale ai văzut multe cufere sparte şi ştii 
cum trebuie procedat. 

— Negreşit că da. 

— Atunci, hai la treabă! 

Dick Dodd îşi aruncă batista în vasul cu apă de plumb şi suspinând, 
se ridică de pe scaun. Dădu paravanul la o parte şi examină cufărul. 
Apoi se înţelese cu Ethel Drof cum avea să procedeze şi se retrase. 

Către miezul nopţii detectivul apăru iar în salon şi se apucă de 
lucru. Scoase mai multe unelte din buzunar, deşurubă una din broaşte, 
apoi pe a doua şi deschise în sfârşit cufărul, însă în aşa fel încât să se 
poată vedea că treaba fusese făcută de un om care nu era spărgător de 
meserie. 

— Sub rochii este o casetă care conţine tot felul de bijuterii, zise 
miss Drof, care venise şi ea în salon. 

Dick Dodd aruncă afară rochiile şi rufele şi, în sfârşit, găsi caseta. 

— Trebuie s-o iau aşa cum este, zise el, căci cu uneltele pe care le 
am n-o pot sparge. 

Puse caseta sub braţ şi continuă: 

— Eu plec, iar dumneata dă alarma. 

— Să chem îndată personalul hotelului? 

— Mai aşteaptă vreo jumătate oră. 

Dick Dodd părăsi salonul şi când trecu prin coridor îl întâlni pe 
portarul de noapte care făcea inspecţie. Dick Dodd nu-l zări, căci 
tocmai intra în odaia lui. 

După vreo jumătate de oră, miss Ethel Drof, care se culcase între 
timp, dădu alarma. 

Portarul de noapte veni la uşa ei, bătu şi întrebă: 

— Doriţi ceva? 

— Intră repede înăuntru. S-a întâmplat ceva grozav! 

Portarul deschise uşa şi păşi în salon. 

Ethel Drof, prefăcându-se înspăimântată, arătă spre cufărul spart şi 
zise: 

— Au intrat hoţi aici. Priveşte ce au făcut! 

Portarul îşi îndreptă privirea spre cufăr şi păru îngrozit. 

— Cum s-a putut întâmpla aşa ceva? Abia acum o jumătate de oră 

am trecut prin coridorul acesta şi n-am auzit nimic. 

— Trebuie să chemi poliţia. 

— Da, numaidecât. 

Se servi chiar de aparatul telefonic din odaia domnişoarei Drof, 
chemă postul de poliţie cel mai apropiat şi rugă să se trimită îndată 
nişte poliţişti. 

Apoi înştiinţă şi pe directorul hotelului, care îşi făcu apariţia după 
vreo zece minute şi intră în salon odată cu poliţiştii. 

Un comisar examină cufărul şi zise: 

— Se vede îndată că un începător a lucrat aici. 

Apoi se întoarse spre Ethel Drof şi continuă: 

— Aţi descoperit ce vi s-a furat? 

— Nu, până acum n-am fost în stare să fac nimic, căci tremur toată 
de emotie. 

— Vom cerceta noi. 

Comisarul începu să strângă lucrurile şi întrebă: 

— În cufăr era numai îmbrăcăminte şi rufărie? 

— Nu, era şi o casetă cu bijuterii. 

— Aceasta lipseşte, deci a fost furată. Povestiţi-ne vă rog, cum aţi 
descoperit fapta? 

— M-am trezit din pricina unui zgomot, dar am rămas culcată în 
pat, căci mi-a fost teamă să mă scol. Am ascultat şi n-am mai auzit 
nimic, aşa că am crezut că m-am înşelat. Voiam să adorm iar, dar 
totuşi m-am sculat şi am intrat în salon, unde am descoperit că cufărul 
era spart. 

— Când s-a întâmplat asta? 

— Acum vreo jumătate de oră. 

Portarul care era de faţă, deveni atent, se gândi câteva clipe, vru să 
spună ceva, dar în cele din urmă se răzgândi şi tăcu. 

Comisarul îşi continuă interogatoriul: 

— Bănuiţi pe cineva? 

Ethel Drof abia aşteptase această întrebare. 

— Mi-e neplăcut să spun, făcu ea, prefăcându-se încurcată. 

— În orice caz, trebuie să ne spuneţi ce credeţi, căci în felul acesta 
vom putea avea un indiciu. Cine credeţi că ar putea fi făptaşul? 

— Tânărul Bob Wilkens. 

— Locuieşte aici în hotel? 

— A stat aici, dar a trebuit să plece, fiindcă nu mai avea bani. 

— Aşaa...? Îl cunoaşteţi pe acest domn? 

De astă dată se amestecă şi directorul hotelului în vorbă. 

— Cred că era chiar prieten, căci domnişoara Drof a achitat şi 
datoria pe cere mister Wilkens o făcuse la hotelul nostru, şi pentru 
plata căreia nu mai avea bani. 

— Asta e foarte interesant. Acest mister Wilkens ştia că aveţi 
obiecte de valoare în cufăr, domnişoară? 

— Putea să presupună foarte lesne asta, căci îmi cunoaşte situaţia şi 
ştie că sunt bogată. 

— Deoarece a locuit aici, presupun că cunoştea şi situaţia 
diferitelor încăperi ale hotelului. Puteţi să-mi daţi semnalmentele 
exacte ale presupusului făptaş, domnişoară? 

Ethel le dădu şi întrebă: 

— Va fi urmărit, domnule comisar? 

— Neapărat. Doar nu-l vom lăsa să spele putina. 

— Mă veţi înştiinţa şi pe mine când îi veţi prinde? 

— Da, fără nicio întârziere. 

Ethel Drof era încântată, căci treaba mergea strună. În scurt timp 
Bob Wilkens va fi prins şi atunci ea va şti unde se află, deci îşi va fi 
ajuns scopul. 

Comisarul redactă procesul-verbal şi se pregătea de plecare. 

Pe când cobora scara însoţit de personalul hotelului, portarul se 
apropie de el. 

— Te rog, domnule comisar, aş vrea să-ţi vorbesc câteva clipe. 

— Ce ai să-mi spui? 

— Am observat ceva. 

— Ce anume? 

— Domnişoara Drof a declarat că spargerea a avut loc cu o 
jumătate de oră înainte de venirea noastră. 

— Da, aşa a spus. 

— Pe la acea oră am trecut prin coridor şi am zărit un domn care a 
ieşit din camera domnişoarei Drof şi a intrat într-a lui. Avea ceva sub 
braţ ce semăna cu o casetă. 

Comisarul îl privi mirat. 

— De ce n-ai spus asta îndată? 

— Fiindcă şi acest domn e un cunoscut al domnişoarei Drof, aşa că 

n-am îndrăznit să-mi spun bănuiala. Văzând că domnişoara Drof n-a 
cruțat nici pe celălalt cunoscut al ei, m-am hotărât să vorbesc. 

— Cine e acela pe care l-ai văzut? 

— Mister Dick Dodd. 

— În ce cameră locuieşte? 

— La numărul treizeci şi unu. 

— Bine. Să-l interogăm îndată. 

Comisarul făcu semn oamenilor săi să-l urmeze şi se îndreptă spre 
camera detectivului. 

Bătu la uşă şi un glas somnoros răspunse dinăuntru: 

— Ce s-a întâmplat? Cine e acolo? 

— Deschide. 

— Nici prin gând nu-mi trece, vreau că dorm. E o obrăznicie să 
trezeşti oamenii în toiul nopţii. 

— Deschide, domnule, aici e poliţia. 

Urmă o tăcere de câteva clipe, apoi uşa fu deschisă şi mister Dodd 
apăru îmbrăcat într-un halat de baie, clipi din ochi şi se uită la 
comisar. 

— Ce doreşti? întrebă el, morocănos. 

— Întâi de toate să ne laşi să intrăm. 

Văzând că detectivul nu se dă la o parte din uşă, comisarul îl 
împinse cu mâna şi intră în cameră cu oamenii lui. 

Apoi întrebă, cercetător: 

— Acum vreo trei sferturi de oră ai fost în salonul din apartamentul 
domnişoarei Drof? 

Detectivul tăgădui: 

— Nu e adevărat. 

Portarul, care intrase şi el în camera lui Dick Dodd, arătă spre 
ochiul umflat al acestuia şi zise: 

— În salon pe masă mai era încă vasul cu apă şi în acesta se afla 
batista domnului Dick Dodd, cu care îşi pusese comprese la ochi. 

Acum îşi aduse aminte şi comisarul de acest fapt. 

— Da, vasul l-am văzut şi eu şi nu puteam să-mi explic pentru ce 
era acolo, dar acum sunt lămurit. 

Apoi întorcându-se spre detectiv, continuă: 

— În salonul domnişoarei Drof s-a comis o spargere şi dumneata 
eşti bănuit ca făptaş. 

Dick Dodd rămase buimăcit, căci la aşa ceva nu se aşteptase. 

Vasăzică poliţia şi descoperise toată afacerea! 

Să mărturisească oare? 

Nu mai avu timpul s-o facă, căci unul dintre poliţiştii care-l 
însoţiseră pe comisar, strigă: 

— Priviţi, colo pe măsuţa de noapte e caseta! 

Detectivul nu mai avu încotro şi îl lămuri pe comisar că e vorba de 
o spargere simulată, spunându-i şi scopul pentru care fusese făcută, 
dar comisarul nu-i dădu crezare. 

— Cam seamănă a minciună tot ce spui dumneata, căci ar fi o 
glumă prea proastă. 

— Dar aşa este, stărui Dick Dodd. 

— Se va vedea mai târziu, deocamdată te arestez în numele legii. 

— N-ai niciun drept să mă arestezi, nefiind vorba de o spargere 
adevărată, se împotrivi detectivul. Întreabă pe domnişoara Drof şi ea 
va întări spusele mele. 

— O vom întreba mâine. Acum vino cu noi. 

— Dar asta e... 

— ...0 nebunie pe care ai făcut-o, un abuz cate va avea alte urmări 
decât cele la care te-ai aşteptat şi vei fi pedepsit fiindcă ai îndrăznit 
să-ți baţi joc de poliţie. Acum îmbracă-te repede şi hai cu noi. 

Suspinând, Dick Dodd îşi trase pantalonii. 

Îi era somn şi ar fi dormit, dar acum va fi nevoit să-şi întindă oasele 
obosite pe o bancă de lemn de la poliţie. 

Miss Drof era într-adevăr o nebună şi abia acum detectivul 
recunoscu că ideea ei fusese o mare prostie. Va trebui să plătească din 
gros, căci amenda nu va fi mică. 

Îşi îmbrăcă haina, îşi puse pălăria şi zise: 

— Sunt gata. Putem pleca. 

Comisarul confiscă caseta, o dădu unuia din oamenii săi, apoi 
plecară luând şi pe Dick Dodd cu dânşii, care nu se simţea bine deloc. 
Era mort de oboseală şi ochiul umflat îl durea. 

Toate acestea trebuia să le îndure din pricina domnişoarei Drof, 
care acum era culcată frumuşel în patul ei şi nu se sinchisea de nimic, 
ci se bucura de renghiul pe care îl jucase atât poliţiei, cât şi lui Bob 
Wilkens pe care era sigură că îl va găsi. 

Îndată ce va şti unde se află, va vedea ce e de făcut mai departe 

spre a-l supune voinţei ei. 

Bani avea doar destui şi banii îi dădeau puterea să-şi împlinească 
toate dorinţele. 

Pe când ea îşi frământa în creier aceste gânduri, Dick Dodd fu 
închis într-o celulă de la Scotland Yard. 


127. Spre ţintă 


Peste o oră Dolores avea să urce pe bordul vaporului „Robinson”, 
care pleca spre Australia. 

Deşi toate cabinele erau ocupate, căpitanul Barnabe, prin legăturile 
pe care le avea, reuşise să mai obţină una pentru contesă. 

Nu era timp de pierdut, căci vaporul următor pentru Australia pleca 
abia peste două săptămâni din Shanghai şi o întârziere atât de mare ar 
fi fost un adevărat chin pentru Dolores. 

Oricât de mult ar fi dorit Barnabe să mai stea câteva zile cu 
Dolores, renunţă la această fericire numai pentru a-i da putinţa să 
ajungă mai repede la ţintă şi această ţintă era Sidney unde contesa îşi 
ştia copila expusă celor mai mari primejdii. 

Barnabe îngriji de toate pentru ca Dolores să aibă o călătorie cât 
mai plăcută şi rugă atât pe căpitanul cât şi pe ofiţerii vasului 
„Robinson” s-o ia sub scutul lor. 

De asemenea stărui pe lângă Dolores să primească bani de la 
dânsul, spre a-i înlesni mijloacele trebuincioase pentru cercetările ce 
va avea de făcut. 

Contesa era adânc mişcată de toate aceste dovezi de dragoste şi 
când Barnabe îi dădu banii, ea îi şopti: 

— Nu sunt în stare să-ţi mulţumesc, scumpul meu Mihail, pentru 
tot binele ce mi-l faci. Nici nu ştiu dacă voi avea vreodată putinţa să-ţi 
înapoiez aceşti bani. 

Cu o sărutare, Barnabe îi închise gura. 

— Nu mai vorbi de asta, o rugă el. Sunt nespus de fericit că în 
sfârşit îmi dai prilejul să-ţi fiu de ajutor. 

— Dragul meu! 

Dolores îi mângâie mâinile şi îi privi plină de recunoştinţă, iar el 
zâmbi fericit. 

— Am toată nădejdea că după aceste încercări grele vom avea şi 

noi parte de fericire. 

După o tăcere de câteva clipe, Barnabe o cuprinse iar în braţe şi o 
întrebă: 

— Dar spune-mi, iubita mea Dolores, vei vrea tu să-mi dai fericirea 
de care mi-e atât de dor? 

— Da, Mihail, iubitul meu. 

— Tu, care ai fost admirată de toată lumea şi ai avut o avere mare, 
ai să te mulţumeşti cu viața pe care va trebui s-o duci ca nevasta unui 
sărman căpitan de vapor? 

Dolores zâmbi şi ochii i se umplură de lacrimi 

— Cum poţi să te mai îndoieşti? Toată viaţa am dorit un cămin aşa 
cum mi-l descrii tu şi voi fi cea mai fericită femeie din lume. Mai 
curând ar trebui să te întreb eu pe tine, dacă te vei mulţumi cu o 
femeie care a trăit o viaţă ca a mea. 

— Dolores, nu ştii nici acum că iubirea mea e atât de mare, încât 
nu voi întreba niciodată de trecutul tău? Singurul lucru de care mi-e 
teamă, e ca acest trecut să nu reînvie. Mi-ai spus doar că uneori ai 
avut îndoieli, dacă acel Frank Wilkens, regele automobilelor, e cu 
adevărat tatăl Feliciei. Dacă ar fi un altul şi acesta ar apărea deodată? 

Dolores zâmbi. 

— Scumpul, iubitul meu prieten, de ce te chinuieşti cu astfel de 
gânduri? Au trecut aproape douăzeci de ani de când am fost părăsită 
în mizerie şi omul acela, căruia îi dăruisem toată dragostea mea, e 
mort pentru mine. Chiar dacă el ar reînvia, n-ar putea să-ţi devină 
primejdios, căci numai pe tine te iubesc. Dacă până acum n-am 
răspuns la dragostea ta atât de mare şi frumoasă, n-am făcut-o pentru 
că îmi era teamă că nici această dragoste nu va putea şterge pata 
urâtă care mi-a pângărit viaţa. 

— Iubirea mea va spăla această pată, Dolores. Când vei purta 
numele meu, nimeni nu-şi va mai aduce aminte de contesa blondă din 
Marsilia. Vom pleca undeva departe, unde nu ne va cunoaşte nimeni 
şi vom trăi numai pentru fericirea noastră. Vei uita toată durerea 
trecutului şi nu vei mai plânge niciodată. 

Dolores îl opri, speriată: 

— Taci, Mihail, nu face încă planuri de viitor, căci n-am ajuns încă 
la ţintă. Fericirea noastră se va putea înfăptui numai atunci când o voi 
găsi pe Felicia şi o voi şti şi pe dânsa fericită. 

Barnabe tăcu şi gândurile lor se întoarseră iar la sărmana Felicia. 

Ora plecării se apropiase şi amândoi, braţ la braţ, se îndreptară spre 
locul unde era ancorat vaporul „Robinson”. 

Amândoi erau tăcuţi, căci inimile le erau îndurerate. 

Când se vor revedea oare! 

Niciunul din ei n-ar fi fost în stare să răspundă la această întrebare. 

Mişcată până la lacrimi, Dolores mai strânse o dată mâna iubitului 
ei. 

— Să ne încredem în Dumnezeu, Mihail, zise ea. Dacă a hotărât să 
fim fericiţi împreună, atunci ne vom revedea în curând. 

Barnabe avu un zâmbet chinuit. 

— Mă voi gândi la cele ce spui, Dolores. 

— Eu îţi voi scrie cât mai curând. 

Ajunseră la debarcader şi îşi mai strânseră o dată mâinile, luându-și 
rămas bun. Se priviră până în adâncul ochilor şi stătură mai mult timp 
astfel. 

— Să ne vedem cu bine, scumpa mea Dolores, zise în sfârşit 
Barnabe cu voce înăbuşită. 

— Să ne vedem cu bine, Mihail, răspunse ea, cu ochii plini de 
lacrimi. 

O mai îmbrăţişă o dată, încă o dată o mai sărută şi o strânse cu 
toată puterea la pieptul său. 

Deodată se auzi un fluierat prelung şi Dolores se smulse din braţele 
căpitanului Barnabe, căci venise clipa tristă a despărțirii. 

Abia acum îşi dădea ea seama cât de mult îl iubea pe acest bărbat 
atât de bun. Nu mai era dragostea năvalnică şi pătimaşa a tinereţii, ci 
o iubire adâncă şi puternică, o iubire statornică. 

Contesa mai ridică o dată mâna şi făcu un semn de adio căpitanului 
Barnabe. 

Puntea de legătură fu trasă înapoi, ancora ridicată, maşinile 
începură să duduie şi după câteva minute vaporul „Robinson” porni 
pe întinsul nesfârşit al mării, spre Australia îndepărtată. 

Deodată ochii contesei se măriră de groază, faţa-i deveni palidă ca 
moartea, căci acolo pe chei, în spatele căpitanului Barnabe, apăruse 
chipul unui om, care îşi făcea loc prin mulţime şi se apropia de iubitul 
ei. 

Dolores vru să tipe, să-l prevină pe Barnabe, dar numai buzele-i se 

mişcară fără să poată scoate niciun sunet. 

Vru să-i facă semn lui Barnabe, să-i atragă atenţia că-l ameninţă o 
primejdie, nu avu însă puterea să ridice mâna. Era înlemnită de 
groază. Numai gândurile i se învălmăşeau nebune în minte. 

În spatele lui Barnabe însă se afla Liu-San-Ciang, omul sinistru în 
puterea căruia fusese şi din ghearele căruia scăpase ca ajutorul 
iubitului ei. 

Cum se făcea că era liber? 

Nu era contrabandist de opiu? 

Era poate altul şi o înşelase o asemănare! 

În sfârşit fu în stare să se mişte şi întorcându-se spre un american 
care se afla lângă dânsa şi avea atârnat un binoclu de o curea, îl rugă 
cu glas tremurător: 

— Vă rog fiţi atât de bun şi împrumutaţi-mi puţin binoclul, să văd 
ce se petrece pe chei. 

Americanul se înclină politicos şi îi întinse binoclul. 

— Poftiţi, doamnă, la dispoziţia dumneavoastră. 

Cu mâinile tremurânde, Dolores duse binoclul la ochi şi deodată 
scoase un țipăt de spaimă. 

Nu se înşelase. Acela care se afla în spatele căpitanului Barnabe era 
într-adevăr Liu-San-Ciang, care cu fața schimonosită şi ochii sclipitori 
de ură urmărea toate mişcările iubitului ei. 

Dumnezeule, ce gânduri negre o fi având?! 

Fără îndoială că va voi să se răzbune pentru că-i fusese răpită aceea 
pe care o socotise ca o pradă sigură. 

Un strigăt înăbuşit ieşi de pe buzele contesei. 

— Mihail!... 

Americanul se întoarse spre dânsa şi o întrebă: 

— Doriţi ceva, doamnă? 

Dolores făcu o mişcare cu mâna şi îi întinse iar binoclul. 

— Nu... nimic... murmură ea. Poftim binoclul... vă mulţumesc. 

— Vă pot fi de folos cu ceva, doamnă? 

Dolores avu un surâs amar. 

— Nu, mie nu-mi poate ajuta nimeni... 

Privirea îi rămase aţintită spre bărbatul iubit şi primejdia în care se 
afla fără să bănuiască nimic, făcu să i se strângă inima de groază. 

Ce să facă pentru a-l preveni că un duşman de moarte îl pândeşte 

pe la spate? 

Prin semne nu putea să-l facă să înţeleagă căci el lua semnele ei 
drept un adio şi nu pricepea că îl arăta pe Liu-San-Ciang. 

Fără să vrea împreună mâinile şi se rugă fierbinte: 

— Dumnezeule, sfinte, apără-l Tu, căci eu nu mai pot. 

Dar deodată se reculese şi alergă pe puntea de sus unde întâlni pe 
primul ofiţer căruia Barnabe i-o recomandase în mod deosebit. 

Acesta o privi speriat. 

— Pentru Dumnezeu, doamnă contesă! Ce este? Ce s-a întâmplat? 

Dolores bâlbâi aproape neînțeles: 

— Am văzut ceva îngrozitor la plecare. 

Apoi îi povesti ce i se întâmplase cu Liu-San-Ciang şi încheie: 

— ÎL credeam arestat pentru multă vreme şi nici nu m-am gândit că 
ar putea fi lăsat liber şi să devină iar primejdios pentru căpitanul 
Barnabe. Văzându-l acum, sunt cuprinsă de groază, căci fără îndoială 
va încerca să se răzbune împotriva căpitanului. Sfătuieşte-mă ce şi fac. 
Dumnezeule, poate pe când stau de vorbă aici cu dumneata, i s-a şi 
întâmplat o nenorocire! 

— Doamnă, nu vă tulburaţi în zadar, o linişti ofiţerul. Noi marinarii 
nu ne temem nici de Satana şi dacă chinezul acela va îndrăzni să-l 
atace pe căpitanul Barnabe, acesta va şti să se apere cum trebuie. 

— Crezi într-adevăr asta? 

— Puteţi trimite o telegramă lui Barnabe şi să-l rugaţi să vă 
răspundă îndată şi veţi vedea că nu i s-a întâmplat nimic. 

Dolores încuviinţă cu înfrigurare. 

— Da, îi voi telegrafia imediat, spre a-l preveni, în caz că nu s-a 
întâmplat încă nenorocirea. 


128. La comisariat 


În dimineaţa următoare Ethel Drof se deşteptă din somnul cel mai 
dulce. Telefonul zbârnâia neîncetat şi supărată vru să-şi tragă 
plapuma peste cap, spre a nu-l mai auzi. Dar zbârnâitul nu contenea, 
aşa că fu nevoită să ridice receptorul şi să asculte. 

La aparat era un comisar de poliţie de la Scotland Yard care o 
invită într-un ton nu prea politicos să vină imediat la comisariat 
pentru lămurirea întâmplărilor din noaptea trecută. 

Deoarece Ethel Drof nu era deprinsă să fie tratată în felul acesta, nu 
se prea grăbi să dea urmare chemării comisarului. 

În cele din urmă însă, dându-și seama că numai cu ajutorul poliţiei 
va putea da de urma lui Bob, se gândi să nu supere pe domnii de la 
Scotland Yard, aşa că se îmbrăcă repede, lua o maşină şi porni într- 
acolo. 

Când apăru în faţa comisarului, se sperie când acesta îi spuse în 
faţă că tot ce făcuse ea era numai o înşelăciune. 

Ethel tăgădui, dar comisarul îi răspunse cu asprime: 

— Nu mai ascunde adevărul, domnişoară Drof, căci ştim foarte bine 
pentru ce ai înscenat această comedie. În urma declaraţiei portarului 
am reuşit să facem lumină în afacerea asta. lată caseta dumitale cu 
bijuterii, examineaz-o ca să vezi dacă nu lipseşte ceva şi plăteşte o 
amendă de cincizeci de lire sterline pentru abuzul de care te-ai făcut 
vinovată. 

Ethel Drof rămase buimăcită. 

Ce se întâmplase oare? 

Portarul făcuse o declaraţie? 

ÎI văzuse oare pe Dick Dodd când a ieşit cu caseta din apartamentul 
ei? 

Comisarul îi ghici gândurile şi îi povesti amănunţit tot ce se 
petrecuse. 

Ethel Drof rămase foarte încurcată, căci afacerea era într-adevăr 
foarte neplăcută pentru dânsa. 

Şi prostul acela de Dick Dodd trădase totul. 

Miss Drof nu-şi arătă însă dezamăgirea, ci completă un cec pentru 
suma de cincizeci de lire sterline şi îl întinse comisarului. 

— Poliţia e vinovată de tot ce s-a întâmplat, zise ea cu ciudă. Dacă 
ar fi fost altă cale pentru a-l găsi pe cel dispărut, nu mi-ar fi trecut 
niciodată prin cap să simulez spargerea. Poliţia dă ajutor numai când 
e vorba de urmărirea unui criminal, aşa că nu mi-a rămas altceva mai 
bun de făcut decât să-l dau pe Bob Wilkens drept criminal, căci vreau 
să-l regăsesc cu orice preţ. 

Comisarul râse cu poftă la auzul acestei mărturisiri a excentricei 
americane, şi zise: 

— Cred că nu e greu de găsit fiul regelui automobilelor. 

— Nu spune asta, domnule comisar, răspunse Ethel Drof. Dick 

Dodd care e un detectiv foarte bun, pe care lumea l-a supranumit 
chiar „Maestrul”, şi n-a reuşit totuşi să descopere urma lui Bob 
Wilkens. 

— Fiindcă nici nu e un „maestru”, domnişoară. 

Ethel Drof îl privi uimită. 

— Ce vrei să spui cu asta? 

— Acum câtva timp am avut de-a face cu adevăratul detectiv Dick 
Dodd, domnişoară Drof... 

— Cu adevăratul Dick Dodd?... repetă Ethel, năucă. Vrei să spui că 
detectivul meu...? 

— ...nu e „Maestrul”, ci ajutorul său, căruia stăpânul său îi predă 
afacerile mai puţin însemnate, pentru ca între timp să se poată odihni 
de munca lui istovitoare. 

Ethel Drof fu atât de copleşită de această ştire, încât nu fu în stare 
să răspundă nimic. 

După câteva clipe însă, izbucni: 

— Ştii bine că tânărul care a venit cu mine nu e adevăratul Dick 
Dodd? 

— Negreşit, domnişoară Drof. De altminteri poţi vedea aici negru 
pe alb ce mi-a declarat la interogatorul pe care i l-am luat. 

— E nemaipomenit! 

— Nu te tulbura, domnişoară Drof. Tânărul care se numeşte în 
realitate Harry Frelinghousen şi e un nepot al „Maestrului”, e şi dânsul 
un detectiv bun. 

— Până acum n-a prea dat dovadă, zise ea supărată. Chiar azi îl voi 
da afară. 

— Să nu faci asta, domnişoară Drof, căci el te va ajuta să-ţi ajungi 
scopul. De altminteri, toate le poţi discuta chiar cu dânsul. 

Comisarul apăsă pe un buton al soneriei şi porunci poliţistului care 
intră să-i aducă pe Harry Frelinghousen, arestat în noaptea trecută. 

Pe când aşteptau venirea lui, comisarul o lămuri pe Ethel Drof: 

— Te sfătuiesc să nu mai ai astfel de idei năstruşnice şi să duci 
poliţia de nas. Data viitoare nu vei mai scăpa atât de uşor şi te vei 
expune să fii pedepsită cu închisoarea. Frumos ar fi dacă toţi 
milionarii ar avea astfel de idei ca dumneata! 

Ethel Drof era atât de tulburată de tot ce aflase de la comisar, încât 
nici nu mai luă în seama ameninţarea lui. 

Când detectivul fu adus, ea se năpusti asupra lui şi se răsti 
înfuriată: 

— Impostorule! Am să te dau pe mâna poliţiei! 

— Poliţia ştie că înlocuiesc de multe ori pe unchiul meu, aşa că 
reclamaţia dumitale n-ar avea niciun rost. De altminteri, nu înţeleg 
tulburarea dumitale, căci până acum ai fost mulţumită de felul cum 
am lucrat. Dacă vei fi cuminte, îţi făgăduiesc că voi face tot ce-mi stă 
în putinţă pentru a descoperi urma lui Bob Wilkens. 

Ethel Drof nu răspunse, ci ieşi repede din odaie. 

Îşi dădea seama că toţi vor râde de dânsa, — şi gândul aceste o 
scotea din fire. Se întoarse la hotel unde se închise în camera ei, ca să 
se liniştească. 

Cu toată înfrângerea pe care o suferise, se gândea neîncetat la Bob 
Wilkens. 

Acum voia mai mult ca oricând să-l găsească şi să-i cucerească 
inima. 

Dar cum să facă? 

Oare acest fals Dick Dodd va fi în stare să dea de urma lui? 

Poate găsise Frank Wilkens ceva? 

Ciudat că pe acesta aproape nu-l mai vedea. 

Avea oare afaceri atât de importante la Londra, sau îl căuta şi el pe 
Bob? 

O ocolea poate, temându-se de mustrările ei? 

Se hotărî să-l vadă şi să vorbească cu dânsul. Poate va găsi un 
mijloc bun spre a afla de rostul lui Bob. 

ÎI chemă pe Wilkens la telefon şi îl rugă să vină în holul hotelului. 
După câteva minute se întâlniră şi Ethel Drof se uită uimită la dânsul. 
Îi părea foarte schimbat şi îmbătrânit, aşa că-l întrebă speriată: 

— Eşti bolnav, mister Wilkens? 

El zâmbi cu amărăciune şi răspunse: 

— Prăbuşirea tuturor planurilor mele de viitor îmi amărăşte viaţa, 
miss Drof. 

La auzul acestor cuvinte, ea îi luă mâinile şi îl mângâie: 

— Nu mai fii trist, mister Wilkens, căci am luat altă hotărâre şi voi 
încerca şi de acum înainte de a-l câştiga pe Bob pentru mine. 

— E adevărat ce spui, miss Ethel? zise Frank Wilkens înveselit. 

— Altfel nici nu te-aş fi chemat. Gaston de Moulinet n-are decât să 

aştepte. Întâi vreau să-mi mai încerc norocul la Bob, dar trebuie să mă 
ajuţi ca să-l găsim. 

— Asta nu va fi tocmai uşor, miss Drof, căci mai cu seamă aici la 
Londra sunt atâtea ascunzători în care cineva care nu vrea să fie găsit, 
poate dispărea uşor. 

— Dar trebuie să-l găsim neapărat, răspunse Ethel Drof şi începu 
să-i expună planurile ei pe care le făcuse cu indianul. 


129. Pentru pâinea zilnică 

În fiecare dimineaţă la ora şapte, Bob Wilkens se scula, se îmbrăca 
în grabă, îşi bea cafeaua cu lapte pe care i-o aducea gazda la care 
închiriase o odaie simplă, apoi pleca şi la ora opt intra în biroul lui 
Adam Giles unde după cinci minute se aşeza la o masă de desen şi 
începea să lucreze cu râvnă. 

Bob Wilkens începuse lupta pentru pâinea de toate zilele. 

Şeful său era mulțumit cu lucrările lui şi îi dădea în fiecare zi 
însărcinări din ce în ce mai grele. De altfel nu-şi lua niciodată aere de 
superior faţă de Bob şi părea să fie un om cu care era plăcut să 
lucrezi. 

De multe ori veneau vizitatori la birou, pe care Adam Giles îi ducea 
într-o cameră învecinată, spre a trata cu ei afaceri. Unii dintre aceşti 
vizitatori aveau înfăţişări ciudate; mulţi veneau îmbrăcaţi în costume 
de mecanici, pesemne aşa cum scăpaseră de la lucru, alţii erau foarte 
eleganti, tineri şi bătrâni şi aceştia din urmă păreau a fi consilieri sau 
chiar miniştri. 

Bob Wilkens nu-şi bătu mult capul cu ei şi nici despre ceea ce 
discutau cu şeful său nu află nimic, căci acesta nu vorbea niciodată 
despre afacerile lui. Când n-avea treabă cu aceşti vizitatori, atunci 
Giles şedea ca şi el la masa de desen şi lucra cu înfrigurare. 

Tot astfel era şi în ziua aceea, dar deodată îşi întrerupse lucrul şi se 
adresă lui Bob. 

— Cred că ai auzit că în timpul din urmă se montează în cilindrii 
automobilelor bucşe de oţel demontabile, aşa că cilindrii capătă o 
durabilitate foarte mare? 

— Da, cunosc procedeul. 

— E brevetat şi se întrebuințează în multe fabrici. Mi s-a oferit o 

invenţie prin care se perfecţionează mult acest procedeu, dar fiindcă 
nu cunosc felul de a lucra al maşinilor cu care se fabrică acele bucşe, 
nu pot să-mi dau bine seama dacă îmbunătăţirea adusă prin invenţia 
de care ţi-am spus este într-adevăr folositoare. 

— Nici eu nu pot să-mi dau părerea, căci nici eu nu cunosc 
funcţionarea maşinilor. După câte ştiu, e vorba de un procedeu de 
fabricaţie secret. 

— Aşa este, de aceea procedeul are o mare valoare. 

— Îmi pot închipui asta şi îmi pot da chiar seama de beneficiu. 

— Aş vrea să cumpăr invenţia, însă numai după ce voi fi bine 
informat. 

— Va fi greu să capeţi informaţii precise, căci după cum am spus, e 
vorba de un procedeu secret. 

— Totuşi s-ar putea face. 

— Cum? 

— Ar trebui să vedem o astfel de maşină într-o fabrică. 

— Nicio fabrică nu va lăsa un străin s-o vadă. 

— Ai dreptate, un străin n-ar putea s-o vadă, aşa că ar trebui să 
intre cineva acolo ca lucrător. 

— Ai de gând să faci aşa ceva? 

— Eu nu, dar voiam să-ţi propun dumitale acest lucru. 

Bob se gândi câteva clipe, apoi clătină capul şi răspunse: 

— Nu, mister Giles, asta n-o pot face. 

— Te fereşti să lucrezi într-o fabrică? 

— Nu de asta, ba cred chiar că pentru un inginer ar fi folositor să 
lucreze el însuşi la strung sau la altă maşină. 

— Ei vezi? Atunci ce te opreşte? 

— Ar însemna să fac un aşa-zis spionaj industrial. 

Şeful său începu să râdă. 

— Iartă-mă, dar trebuie să spun că asta e o prostie. Nu vrem 
altceva decât să vedem o dată maşina, ca să ne putem face o părere 
asupra invenţiei. 

— Dacă aş lucra într-o astfel de fabrică, ar trebui să fac un plan al 
maşinii după care să-i poţi înţelege construcţia, nu-i aşa? 

— Da, de un astfel de plan ar fi neapărată nevoie. 

— Fi bine, asta n-ar fi spionaj industrial? Ar fi de ajuns să vindem 
acest plan în străinătate şi am face o afacere minunată. 

— Foarte adevărat, dar nici nu mă gândesc să vând planul mai 
departe. Îndată după ce-l voi fi examinat, îl voi arde. 

Bob se uită lung la Adam Giles. 

Putea oare să se bizuie pe făgăduiala lui de a arde planul după ce-l 
va fi văzut? 

Deodată în mintea lui se născu o bănuială: Nu cumva acest Adam 
Giles era un spion industrial şi avea nevoie de dânsul ca să-i slujească 
de complice? 

E doar în legătură cu bătrânul Joel Asrikan şi acesta ar putea prea 
bine să fie un mijlocitor pentru astfel de afaceri necurate! 

Bob respinse însă acest gând, căci n-avea niciun motiv să se 
îndoiască de cinstea patronului său, aşa că zise: 

— Dacă într-adevăr eşti hotărât să arzi planul după ce-l vei vedea, 
atunci nu ştiu ce m-ar opri să te servesc. 

— Minunat! În cazul acesta voi şti ce voi avea de făcut cu invenţia. 
Deocamdată îți mulţumesc pentru bunăvoința dumitale. 

— Ştii în ce fabrici lucrează acele maşini de făcut bucşe? 

— Da. De pildă una este şi la Astley et Co. 

— Se pune însă întrebarea dacă voi fi primit să lucrez acolo. 

— Fabrica lucrează în plin şi după câte ştiu a primit comenzi mari 
din străinătate, aşa că are nevoie de lucrători mecanici. Specialişti nu 
sunt mulţi, vei fi deci primit cu siguranță, dacă te vei prezenta. 

— Dar din actele mele reiese că sunt inginer diplomat. 

— Hm, în cazul acesta n-ar trebui să arăţi aceste acte. 

— Atunci nu se poate face nimic. 

— Stai puţin... 

Adam Giles se prefăcu că se gândeşte câteva clipe şi în sfârşit zise: 

— lată ce am putea face. Acum câteva luni am avut în serviciul 
meu un şef de atelier cu numele de Woking, care lucra la maşina de 
copiat planuri. Într-o bună zi n-a mai venit la lucru şi n-a mai dat 
niciun semn de viață de atunci. Actele lui le mai am la mine şi te-ai 
putea folosi de ele. 

— Nu pot să intru într-un serviciu cu acte străine. 

— Doar nu păgubeşti pe nimeni. E de ajuns dacă vei lucra o singură 
săptămână la Astley et Co. Atunci vom şti tot ce ne trebuie despre 
acea maşină şi îţi reiei lucrul la mine ca inginerul Wilkens. 

Lui Bob nu-i convenea deloc să înfăptuiască o asemenea 

înşelăciune, dar Adam Giles stărui atât de mult, încât în cele din urmă 
se hotărî să intre în serviciul fabricii sub numele de Woking. 

— Bineînţeles că eu îţi voi plăti leafa mai departe şi afară de asta îţi 
voi da şi o gratificaţie pentru serviciul deosebit pe care mi-l vei aduce, 
zise Adam Giles. 

Mai vorbiră despre amănunte, apoi Adam Giles îi dădu actele lui 
Woking şi deoarece se apropiase ora când se închidea biroul, Bob îşi 
luă rămas bun de la şeful său. 

La plecare mai zise: 

— Atunci îmi voi încerca norocul la Astley et Co., chiar mâine 
dimineaţă. 

— Bine. Îţi doresc izbândă. 

Pe la zece seara mai veni un vizitator întârziat la Adam Giles şi 
când acesta deschise uşa, zări în fața lui pe bătrânul Joel Asrikan, care 
îl salută foarte plecat şi întrebă: 

— Nu te supără vizita mea, domnule inginer? 

— Nicidecum, intră. 

Bătrânul intră şi închise uşa în urma lui, apoi privi în jurul său. 

— Suntem singuri? 

— Da, noul meu asistent a plecat demult. 

— Vasăzică l-ai angajat pe domnul pe care ţi l-am trimis? 

— Da, fiindcă mi-a fost recomandat de dumneata. 

— E bun? 

— E bun, dar atât de naiv încât nu bănuieşte nimic. 

Joel Asrikan lăsă capul într-o parte şi avu un râs ciudat. 

— Nădăjduiesc că ai să-mi plăteşti misitia care mi se cuvine? 

— Lacom mai eşti după bani. Tot nu câştigi destul cu afacerile pe 
care le facem împreună? 

— Dacă omul vrea să ajungă la ceva, nu trebuie să dispreţuiască 
nici suma cea mai mică. 

— Ei bine, îţi voi da o liră sterlină. 

— O liră e o liră şi o voi primi cu plăcere. 

Inginerul scoase o bancnotă din buzunar şi o întinse lui Joel 
Asrikan, care o luă cu o mişcare lacomă şi o strecură în buzunarul său. 

— Acum dă-mi voie să te întreb cum stăm cu maşina de fabricat 

bucşe de automobil? Domnul care a venit de la ministerul de industrie 
e grăbit să afle rezultatul şi vrea să aibă planul până săptămâna 
viitoare, altfel dă comenzile şi pierdem afacerea. 

— Tare mai sunt grăbiţi... (Adam Giles pronunţă numele unui stat 
din America de Sud). Mereu ne ameninţă că vor renunţa la serviciile 
noastre, dacă nu lucrăm mai repede. Ei îşi închipuie lucrul mai uşor 
decât este. De astă dată vor avea planul la timp. Asistentul meu îl va 
procura. 

Adam Giles îi povesti lui Joel Asrikan cum Bob Wilkens va intra ca 
lucrător în fabrica Astley et Co., pentru a studia maşina de fabricat 
bucşe. 

— Atunci tânărul îţi va fi de folos într-o afacere mare şi fabricile nu 
vor primi comanda, ci domnul de la ministerul de industrie va lua 
planul, se va întoarce acasă şi va construi în ţara lui maşinile de care 
are nevoie la fabricarea bucşelor de automobile. 

— Da, şi în felul acesta va economisi ţării lui o adevărată avere. 

— Afacerea noastră e bună şi o să câştigăm mulţi bani cu ea. 

— Ar fi şi mai bună dacă nu ne-ar ameninţa în fiece clipă 
închisoarea. 

Joel Asrikan râse iar. 

— Omul se învaţă şi cu gândul că laţul îi stă de gât. 

— Eu m-aş lipsi cu plăcere de acest gând. 

— Când vei fi câştigat destul, te vei putea retrage din afaceri şi vei 
trăi fără griji ca un lord. 

— Să nădăjduim că nu mai avem mult până atunci. 

— Ai să-i dai şi lui mister Wilkens o parte din câştig? 

— Îi voi da câteva lire şi se va mulţumi, căci el nu bănuieşte ce 
beneficiu îmi aduce prin procurarea planului. 


130. Ura unei fete din popor 

După câteva zilei, lui Mary i se păru că visase toată întâmplarea cu 
tânărul străin. 

Lucra iar până noapte-a târziu în cârciuma „La Balena” şi îşi servea 
clienţii ca şi înainte, simțindu-se mai nenorocită ca niciodată. 

Ura ei împotriva lui Bob creştea pe fiecare zi şi de câte ori venea 
Tom, îl întreba: 

— Ai aflat ceva? 

Pe Tom îl liniştea spunându-i că în seara aceea plecase cu străinul, 
crezând că are bani mulţi, aşa că reuşise să-l împace şi să şi-l facă 
tovarăş la planurile ei de răzbunare. 

Şi de data aceasta cea dintâi întrebare a ei fu pentru cel dispărut, 
dar acum el nu mai dădu nepăsător din umeri, ci o pişcă pe Mary de 
obraz şi zise râzând: 

— Am pus mâna pe el, fetiţo, şi dacă îmi făgăduieşti că nu-i mai 
faci ochi dulci, îţi voi spune unde se află. 

Inima fetei începu să bată mai tare. 

Îl vedea parcă în faţa ei pe chipeşul străin, şi fără să vrea făcu o 
comparaţie între el şi Tom. 

Dacă îl va regăsi, se va îndura oare să-şi înfăptuiască răzbunarea, 
sau va uita tot ce îi făcuse, când va auzi o vorbă bună din gura lui? 

Supărată pe ea însăşi la acest gând, clătină înciudată capul. 

Joel Asrikan îi spusese doar că străinul avea altă fată. 

Pesemne că din pricina aceasta nu se mai întorsese la „Balena”, căci 
dacă ar fi avut numai un pic de interes pentru dânsa, ar fi venit s-o 
mai vadă şi să-i mulţumească că în noaptea aceea îi găsise un adăpost. 

Mary se întoarse deci spre amantul ei şi răspunse: 

— Fii pe pace, Tom, căci nici nu mai vreau să ştiu de nemernicul 
ăsta. Vreau numai să mă răzbun că s-a lăudat şi a făcut pe grozavul 
faţă de mine şi că te-a vorbit de rău. 

— Şi eu aş vrea să-i plătesc asta, făcu Tom. Chiar am un plan cum 
să-i dăm o lecţie pe care să n-o mai uite, dragă Mary. 

Fata îi umplu iar paharul şi îl întrebă cu încordare: 

— Spune, Tom, ce ai de gând să faci şi unde l-ai descoperit? 

— Azi dimineaţă l-am văzut intrând la fabrica Astley et Co. Se pare 
că a găsit de lucru acolo. 

— Oare i-a făcut rost bătrânul Joel de postul acesta? 

— Nu ştiu, dar Jim cel Roşu mi-a spus că acum vreo câteva zile l-a 
văzut la Adam Giles. 

— Atunci Asrikan i-a făcut rostul, căci pe acesta l-am văzut de mai 
multe ori la Giles. 

— Bătrânul acela e un om primejdios şi ar trebui şi te fereşti de 
dânsul, dacă nu vrei să te trezeşti într-o bună zi amestecată în afaceri 
necurate. Prietenia lui pentru tine mi-a dat demult de bănuit. 

Mary făcu un gest de protest. 

— Ei lasă, Tom, doar nu e vorba de bătrânul Joel, ci de străin. Ai 
aflat cum îl cheamă? 

— Încă nu, însă mâine dimineaţă când va începe lucrul la fabrică, 
mă voi posta în apropiere şi când va trece acel individ, îl voi întreba 
pe portar de numele lui şi în ce secţie lucrează. 

— Şi ai de gând să-l pândeşti seara la ieşire şi să-i tragi o bătaie 
zdravănă? 

Tom izbucni în râs şi goli paharul. 

— Nu, fetiţo, cu ăsta nu mă mai iau la bătaie. 

Mary îi aruncă o privire dispreţuitoare. 

— Pesemne că te-ai săturat de data trecută? 

— Teamă nu prea îmi este de dânsul, cu, toate că ştie să boxeze 
bine, răspunse Tom. Dar ce-aş folosi dacă i-aş trage câteva ghionturi? 
N-ar fi o pedeapsă pentru băieţaşul acela; aşa că m-am gândit la 
altceva. 

— La ce? 

— Mai dă-mi întâi un rachiu. 

Mary îi umplu repede paharul şi îl zori: 

— Vorbeşte odată şi nu-mi mai pune răbdarea la încercare. 

Tom se aplecă peste masă şi începu să-i vorbească în şoaptă: 

— Îndată ce voi afla numele lui, vei trimite o scrisoare direcţiunii 
fabricii. 

— Eu? 

— Negreşit. Crezi cumva că am s-o fac eu? Nimeni nu poate citi 
scrisul meu. Afară da asta, un denunţ face mai mult efect dacă e scris 
de o mână de femeie. 

Mary deveni atentă şi repetă: 

— Un denunţ? 

— Da, îl vom acuza da spionaj şi ai să vezi că scrisoarea ta va cădea 
ca o bombă. Individul va fi arestat pe loc. 

— Doar nu e vinovat, Tom, şi nu poate fi arestat. 

Tom izbucni înfuriat: 

— Vrei să-i dăm o lecţie, sau nu vrei?... 

— Ba da, dar... 

— Atunci am isprăvit şi nu există niciun „dar”. Să se ducă la 
închisoare nemernicul ăla şi dacă nu s-o descoperi nimic în sarcina lui, 

o să se aleagă cel puţin cu arestul în timpul instrucției. 

În clipa aceea un nou muşteriu intră în cârciumă. Era Jim cel Roşu. 

Se îndreptă spre masa unde şedeau Mary şi Tom şi se trânti pe un 
scaun, apoi îşi rezemă coatele pe masă şi zise: 

— Hai repede, fato, dă-mi un rachiu. Am nevoie de un întăritor 
după treaba grea pe care am făcut-o. 

— E ceva nou? îl întrebă Tom. 

Jim dădu din cap şi goli paharul. 

— Când fac o treabă, o fac repede şi bine. Ascultă dar: băiatul ăla 
de care erai gelos acum câteva zile, se numeşte Woking şi a fost 
angajat ca maistru la fabrica Astley et Co. 

Tom rânji mulţumit. 

— Minunat! Pentru vestea asta trebuie să-i mai dai lui Jim încă un 
rachiu, căci ca ajutorul lui vom ajunge mai repede la ţintă decât ne- 
am aşteptat. 

Mai goliră câteva pahare pentru a-şi face curaj, apoi Tom o 
îndemnă pe Mary: 

— Hai, fetiţo, adă repede o foaie de hârtie, un plic, toc şi cerneală. 

Mary nu îndrăzni să se împotrivească şi aduse cele cerute de Tom, 
care îi dictă scrisoarea următoare: 


Către Direcţiunea Fabricii de Maşini Astley, et Co. Londra, 

În interesul firmei dumneavoastră vă atrag atenţia că acum câteva zile 
a fost angajat în fabrica dumneavoastră un oarecare Woking. Veţi face 
bine să supravegheați de aproape pe acestom, altfel s-ar putea întâmpla ca 
firma dumneavoastră să sufere o pagubă destul de mare de pe urma lui. 
Omul are legături cu Adam Giles, despre care se vorbeşte mult rău. Giles n- 
a putut fi încă prins cu nimic, dar poate se va reuşi acum, dacă Woking va 
fi bine supravegheat 

O femeie care îl cunoaşte pe Woking. 


După ce isprăviră scrisoarea, Tom şi Jim izbucniră în râs şi cel 
dintâi zise: 

— ÎL vor vârî în draci pe Woking. 

— Va înghiţi un hap amar de tot, încuviinţă Jim, luând scrisoarea 
după ce Mary scrisese adresa pe plic. 

— Aşaa... mister Woking, adăugă el, cântărind scrisoarea în mână, 

acum vei primi răsplata pentru că te-ai legat de Tom. 

— Şi pentru că ai plecat fără să-ţi iei rămas bun de la mine, 
continuă Mary în gând şi nu-l opri pe Jim, când acesta se ridică de 
scaun şi adăugă: 

— Mă duc să arunc scrisoarea la cutie, căci altfel te pomeneşti că 
ne mai răzgândim. 

Jim ieşi repede din cârciumă, alţi muşterii veniră şi cerură să fie 
serviţi de Mary, care alerga de la o masă la alta, dar în vremea asta se 
gândea la Woking, silindu-se să-şi înăbuşe orice pornire de remuşcare 
şi spunându-şi mereu că-l urăşte. 

Între timp Bob Wilkens şedea în biroul lui Adam Giles şi desena. 

Toată afacerea îi devenise nesuferită, dar se încurcase în ea şi acum 
era nevoit s-o ducă până la sfârşit. 

De câte ori intra dimineaţa în fabrică şi îşi spunea numele de 
Woking, avea un simțământ neplăcut căci din copilărie urâse 
minciuna. 

În baza actelor false fusese angajat şi i se încredinţase 
supravegherea maşinii de fabricat bucşe şi fiind inginer, înţelese 
repede construcţia şi felul de funcţionare al acesteia, îşi întipări bine 
în minte toate amănuntele, aşa că putu să înceapă în scurt timp 
desenarea schițelor. 

Adam Giles zâmbi mulţumit când le văzu, ştiind că va face o 
afacere bună cu ele. 

Însă tocmai acest zâmbet al lui Giles deşteptă bănuiala lui Bob 
Wilkens, care ar fi vrut mai bine să întrerupă lucrul. Avea însă nevoie 
de bani, spre a-şi putea înfăptui planurile. 

Neîncetat se gândea la Felicia şi la vărul tatălui său. 

Trebuia să dea neapărat de urmele Feliciei şi să dezvăluie taina 
care plutea asupra acelui Frank Wilkens. 

Aflase că tatăl său şi Ethel Drof mai erau încă la Londra şi fără 
îndoială că-l căutau pe dânsul. 

Trebuia deci să se ferească; aşa că nu ieşea nicăieri şi nici la 
„Balena” nu se mai duse, deşi ar fi vrut să mai vadă ce face Mary. Se 
temea însă că această fată să nu-l trădeze fără să vrea, fără să ştie însă 
că primejdia îl şi pândea. 

După ce Jim aruncase scrisoarea fatală la cutie şi se întorcea la 
cârciumă, zări în faţa lui un domn care i se păru foarte cunoscut. 


LATA 


Nu era cumva individul care se amestecase în cearta lui Tom cu 
Mary? 

Se uită mai bine la el şi râse. 

Chiar el era! 

Ochiul îi era încă umflat şi vânăt, după lovitura pe care i-o dăduse. 

Jim se apropie cu îndrăzneală de detectiv, îl salută şi îl întrebă cu 
ironie: 

— Ce zici, domnule, n-ai avea poftă de un rachiu? 

Dick Dodd tresări speriat. 

De trei zile dădea târcoale „Balenei”, fără să îndrăznească să intre. 

Se simţea foarte stingherit de când fusese eliberat din arest şi 
comisarul îi destăinuise domnişoarei Drof adevărata lui personalitate. 

Dacă unchiul său, marele detectiv, va afla de această afacere 
neplăcută, fără îndoială că nu-i va mai încredința niciun caz mai 
important. 

Trebuia deci să găsească neapărat locul unde se ascundea Bob 
Wilkens, dar de câte ori ajungea până în fața „Balenei” se simţea 
cuprins de o teamă nelămurită. 

Acum însă, după ce fu recunoscut de unui din muşteriii obişnuiţi ai 
cârciumii, nu-i rămânea ceva mai bun de făcut, decât să intre şi fu 
primit cu chiote. 

Dar pentru a înlătura de la început orice pornire de duşmănie din 
partea muşteriilor „Balenei”, zise cu voce tare: 

— Am venit cu o anumită însărcinare şi dacă vreţi, puteţi câştiga 
fiecare o răsplată bună. Caut pe domnul acela, care mai zilele trecute, 
a făcut pe apărătorul chelneriţei voastre. 

Mary şi Tom se apropiată de detectiv, şi-l întrebară! 

— E un răufăcător? 

— Asta nu, dar e un fiu neascultător şi nesupus. 

— Îl caută babacul lui? 

— Da, căci vrea să-l însoare. Mireasa a şi sosit la Londra. 

În ochii fetei se ivi o sclipire. 

— A fugit de mireasa lui? 

— Hm, cam aşa ceva. 

— Vasăzică n-o iubeşte? 

— Nu vrea să se însoare cu aceea pe care i-a ales-o tatăl lui, 
răspunse detectivul. Se gândeşte la alta. 

— Pe cealaltă o cheamă cumva Felicia. 

Defectivul se uită uimit la Mary. 

— De unde ştii asta? Ţi-a spus el ceva? 

— Vasăzică cealaltă... 

— ...e vinovată că Bob Wilkens nu vrea ce doreşte tatăl lui, îi 
curmă detectivul vorba. Dacă îl vom găsi însă, atunci va fi nevoit să se 
supună. 

Tom, care observase înfrigurarea prietenei sale, o dădu la o parte şi 
întrebă pe detectiv: 

— Bob Wilkens îl cheamă pe acela care s-a luat deunăzi la bătaie 
aici? 

— Da, e fiul regelui automobilelor. 

Tom clipi din ochi şi scoase un fluierat printre dinţi. 

— Atunci de ce şi-a dat un nume fals? 

— Un nume fals? întrebă detectivul. Ce ştii despre Bob Wilkens? 

— Că lucrează la fabrica Astley, et Co., sub numele de Woking, 
răspunse Tom repede. 

Înciudat, Jim îi dădu un ghiont în coaste şi mormăi: 

— Nătărăule, n-ar fi trebuit să spui îndată tot ce ştii. 

Detectivul îl linişti. 

— Nu-ţi fie teamă, căci n-ai să pierzi plata. Mă voi ţine de cuvânt, 
şi dacă informaţiile voastre vor fi corecte, voi da fiecăruia câte două 
lire sterline. 

— Aste e o afacere bună, răspunse acesta. Dacă vreţi, ne putem 
întâlni mâine dimineaţă la şase la poarta fabricii şi îţi voi arăta 
băieţaşul de milionar. 

Detectivul îi întinse mâna. 

— Ne-am înţeles; acum ia să bem împreuna câte un păhărel. Mary, 
adu bere şi rachiu. Plătesc tot ce vor bea aceşti domni. 

Cu aceste cuvinte detectivul câştigă prietenia onorabililor muşterii 
ai „Balenei” şi după câteva clipe, acela care cu câteva zile în urmă 
fusese, bătut şi dat afară, şedea la o masă şi ciocnea de zor cu el. 

Pe când detectivul stătea de vorbă cu Jim şi cerea acestuia să-i 
descrie viaţa răufăcătorilor din Londra, Mary îi zise în şoaptă lui Tom: 

— Ce facem cu scrisoarea pe care am expediat-o? 

Tom se răsti necăjit la ea: 

— Tacă-ţi gura! Ăla de colo n-are nevoie să afle nimic despre astea 

Nu-i va strica deloc fantelui, dacă va trage o spaimă înainte de a se 
întoarce la babacu-său. Sau ţi-e milă cumva de dânsul şi ai vrea să te 
duci la direcţia fabricii şi să-i spui de ce am scris scrisoarea? 

Văzând în ochii lui Tom o sclipire de mânie, sărmana Mary se 
înfioră şi bâlbâi: 

— Nu, nu, nici prin gând nu-mi trece... 

— Ar trebui să-ţi pară bine că lucrurile au luat întorsătura asta, căci 
un fecior de milionar ca ăsta şi-ar fi bătut numai joc de tine. 

Mary dădu din cap, dar îşi încleştă dinţii spre a nu izbucni în plâns. 

Cât ar fi fost de fericită dacă acest Bob Wilkens s-ar fi îndrăgostit de 
dânsa şi ar fi scos-o din mocirla în care se afla! 


SALI As 


treabă, fără nădejde că viaţa ei să se schimbe vreodată. 


131. O veste neaşteptată 

Cam la aceeaşi oră când detectivul şedea de vorbă cu muşteriii 
„Balenei” Ethel Drof şi Frank Wilkens discutau în holul hotelului 
despre încercările zadarnice ale lui Harry Frelinghousen, pe care îl 
luaseră până acum drept maestrul detectiv Dick Dodd. 

— Totuşi n-am pierdut încă toată speranţa va reuşi să găsească 
urma lui Bob, zise îl Drof. Trebuie să mai avem răbdare. 

— Pierdem timpul fără niciun rost, răspunse se Frank Wilkens. Nu 
mai am nicio afacere aici şi cu toate acestea nu mă pot hotărî să 
părăsesc Londra, înainte de a-l fi găsit pe Bob. 

Pe când vorbeau astfel, un chelner se apropie de masa lor şi aduse 
o telegramă pe care o prezentă lui Frank Wilkens pe o tavă de argint, 
spunând: 

— Chiar acum a sosit telegrama asta pentru dumneavoastră, 
domnule Wilkens. 

Telegramele erau ceva obişnuit pentru Frank Wilkens, aşa că o luă 
foarte calm şi o puse pe masă, fără s-o deschidă. 

— Nu vrei să citeşti telegrama, mister Wilkens? îl întrebă Ethel 
Drof. 

— Ar fi o nepoliteţe faţă de dumneata, miss Drof. 

— Te rog să nu te sinchiseşti de mine, mister Wilkens. Ca fiică de 
industriaş, îmi dau bine seama că ştirile telegrafice trebuie citite 

îndată. 
— Dacă îmi dai voie... 
Spunând aceste cuvinte, Frank Wilkens deschise telegrama şi citi: 


„Întoarcerea imediată necesară. Lucrătorii ameninţă cu greva. Situaţia 
serioasă. La Drof linişte fiindcă a aprobat mărirea salariilor. Drof va lucra 
mai departe şi va primejdui întreprinderea noastră dacă nu intervine 
înțelegere. 

Director Smith.” 


Pentru câteva clipe Frank Wilkens îşi pierdu cumpătul, aşa că Ethel 
Drof îl întrebă compătimitoare: 

— Ce s-a întâmplat, mister Wilkens? Ai primit ştiri rele? 

— Soţia mea a avut o călătorie rea şi s-a îmbolnăvit. 

— Îmi pare foarte rău, mister Wilkens. Asta era de aşteptat după 
emoţiile prin care a trecut. 

Frank Wilkens vâri telegrama în buzunar, temându-se ca Ethel Drof 
să nu ceară s-o citească şi ea şi răspunse: 

— Sunt sigur că doctorii exagerează. Totuşi cred că va fi mai bine 
să plec. 

Deoarece se apropiase timpul de culcare, se despărţiră. 

Frank Wilkens se informă la portar când pleacă primul vapor, apoi 
telegrafie directorului Smith că peste câteva zile va fi el însuşi acasă şi 
va trata cu lucrătorii. 

Deoarece a doua zi trebuia să plece dis-de-dimineaţă pentru a putea 
prinde vaporul pentru New-York, începu să-şi strângă bagajele, dar 
când căută jurnalul pe care îl cumpărase pe un preţ atât de urcat de la 
profesoral Black, nu-l găsi nicăieri. 

Răscoli toate sertarele şi în cele din urmă se trânti istovit într-un 
fotoliu. 

Se simţi cuprins de groază la gândul că jurnalul încăpuse pe mâini 
străine. 

Ce să facă? Ce măsuri să ia? 

Era cu neputinţa să anunţe poliţia. 

Nu mai fu în stare să închidă ochii toată noaptea, căci neîncetat îşi 
frământa creierul să afle pe ce cale dispăruse jurnalul, dar nu găsi 
dezlegarea acestei taine. 

Când se lumină de ziuă, nu-i rămase altceva de făcut, decât să 
plece, lăsând destinul să-şi urmeze calea. 

Îşi dădea seama că jurnalul vărului său îi va aduce pieirea, căci 
într-o bună zi se va descoperi nelegiuirea pe care o făptuise împotriva 
celuilalt Frank Wilkens. 


132. Un semn al destinului 


Bob Wilkens lucra cu înfrigurare pentru a-şi îndeplini misiunea 
neplăcută şi a scăpa mai repede din situaţia pe care o socotea 
nedemnă de dânsul. 

Se simţea ruşinat când inginerul şef, care îşi dăduse seama de 
îndemânarea şi priceperea lui, îl lăuda faţă de ceilalţi lucrători. 

Vedea bine că prin aceasta deşteptase ura şi invidia tovarăşilor săi 
de muncă. 

Niciunul din ei nu se apropia de dânsul în timpul pauzelor, nimeni 
nu-i spunea un cuvânt prietenos şi aceasta îl durea pe Bob, căci 
tocmai acum simţea mai mult ca niciodată nevoia de a avea un om 
căruia să-şi poată descărca sufletul. 

Se simţea părăsit şi singur în uriaşa metropolă. 

Şi în ziua aceea Bob văzu că ceilalţi lucrători se uitau chiorâş la 
dânsul, căci inginerul îl lăudase iar. 

În pauza de la amiază ceilalţi făcură tot felul de glume înţepătoare 
pe socoteala lui, dar în cele din urmă, văzând că nu răspunde, îl lăsară 
în pace şi îşi îndreptară atenţia asupra unui lucrător nou, care fusese 
angajat în ziua aceea. 

Bob îl auzi vorbind: 

— E foarte frumos să cutreieri mările, dar cine a fost marinar timp 
de zece ani, ca mine, şi a cunoscut toate porturile din lume, se satură 
de la o vreme şi de viaţa asta. E adevărat că e cam greu să te deprinzi 
iar cu viaţa de uscat, dar ce să-i faci!... Pe aici pe la voi cred că nu se 
întâmplă niciodată ceva mai deosebit!... Mai cu seamă nu-mi place că 
în secţia mea nu sunt femei deloc. Fi, băieţi, când îmi aduc aminte 
cum alergau femeile după noi, marinarii!... Le-am cunoscut pe cele 
mai frumoase din lume! 

— Povesteşte-ne şi nouă care a fost cea mai frumoasă pe care ai 
cunoscut-o şi unde ai întâlnit-o? 

Noul venit nu gândi mult şi zise, râzând vesel. 

— Cea mai frumoasă a fost contesa blondă din Marsilia!... Băieți, 
de-aţi şti ce femeie!... O adevărată minune de frumuseţe! De 
altminteri, cu prilejul ultimei mele călătorii era să fac cunoştinţă cu 
fata ei. A suferit un naufragiu şi a căzut în mâinile unor negustori de 
carne vie care au dus-o la Sidney... 

Lucrătorul nou venit nu avu timp să-şi isprăvească vorba, căci Bob, 
scoțând un strigăt, sări în picioare, se repezi la el şi-l apucă de umeri. 

Faţa lui era albă ca varul, ochii îi ieşeau aproape din cap, şi, cu glas 
răguşit întrebă: 

— Ce spui?... Era să faci cunoştinţă cu fata contesei blonde din 
Marsilia?... A încăput pe mâna unor proxeneţi?!... 

Fostul marinar sări de pe scaun cu o mişcare rapidă, se smuci din 
mâinile lui Bob şi se răsti, mânios: 

— Eşti nebun, măi!... Ce ţi-a venit să te repezi aşa la mine? 

Ceilalţi îi săriră în ajutor, îl înconjurară pe Bob şi începură să-l 
lovească cu pumnii. 

Dar Bob, care era antrenat în toate sporturile, ştiu să se apere şi cu 
câteva lovituri îi dădu la o parte. Lucrătorii, nevoind să se dea bătuţi, 
apucară scaune şi tot ce le era la îndemână şi începură un 
bombardament în toată regula împotriva lui Bob, aruncându-i în 
acelaşi timp cuvinte de ocară. 

Bob începu să strige cât îl ţinea gura: 

— Dar pentru Dumnezeu, ascultaţi-mă!... Nu vreau să fac nimănui 
vreun rău, ci să aflu numai ce s-a întâmplat cu fata pe care marinarul 
a spus că a văzut-o în ultima lui călătorie. E logodnica mea care a 
naufragiat când m-a salvat pe mine... 

Unul din lucrători izbucni într-un râs ironic: 

— N-ai să ne faci să credem povestea asta. 

— Ba vorbesc adevărul, răspunse Bob. Dacă aţi şti prin câte am 
trecut în timpul din urmă, aţi înțelege că soarta tristă a Feliciei mele 
m-a adus la disperare. 

Ceilalţi nu-l crezură însă îndată, îi aruncară priviri dușmănoase, iar 
marinarul se apropie de el şi îi arătă pumnii. 

— De ce m-ai înhăţat de spate, măi? îl întrebă el. 

— Am făcut-o din pricina tulburării grozave de care am fost cuprins 
la auzul cuvintelor tale. Dar nu voiam să-ţi fac niciun rău. 

Un râs zgomotos fu răspunsul. 

— Asta s-o creadă cine vrea. 

Se părea că vor să se încaiere din nou, dar cantinierul dăduse 
alarma, şi supraveghetorii fabricii intrară în sală. 

Bob îşi încruntă fruntea şi răspunse, la întrebările care îi fură puse: 

—  Încăierarea a fost pricinuită de o neînțelegere. Nici n-a fost 
vorba de bătaie. Eu sunt cel din urmă care ar fi în stare să-i atace pe 
tovarăşii săi de muncă. 

Înainte ca poliţia să fi fost anunţată, unul din directorii fabricii 
apăru în cantină şi strigă cu glas puternic: 

— Woking e aici? 

Lucrătorii îi răspunseră cu râsete şi unul din ei zise: 

— Doar el a pricina întregului scandal. 

Bob Wilkens se apropie de director. 

— Sunt aici. Ce doriţi? întrebă el liniştit. 

Directorul îl cercetă cu privirea, arătă apoi spre uşă şi îi porunci: 

— Urmează-mă! 

Fără cea mai mică împotrivire Bob se supuse, deşi îi venea greu să 
plece din cantină tocmai în clipa când era pe cale să afle ştiri despre 
Felicia. 

Se îngrozea la gândul că draga, scumpa şi nevinovata lui Felicia să 
fi încăput pe mâinile unor traficanţi de fete. 

Trebuia să fie însă adevărat, căci pesemne contesa blondă din 
Marsilia primise aceleaşi ştiri despre fiica ei şi plecase pe dată la 
Sidney spre a o scăpa de primejdia îngrozitoare care o ameninţa pe 
sărmana fată. 

A ajuns oare la timp? 

Bob îşi încleştă dinţii spre a nu tipa de durere şi trebui să-şi adune 
toate puterile, gândindu-se la soarta iubitei lui. 

Adâncit în gândurile cele mai triste mergea alături de director şi 
nici nu bănuia pentru ce îl căutase acesta la cantină. 

De altminteri puţin îi păsa de ce s-ar mai putea întâmpla cu dânsul 
şi dacă i se vor face mustrări pentru încăierarea din cantină. 

Nimeni nu ştia ce chinuri îndurase în timpul din urmă. 

ÎI vor da oare afară din pricina acestei încăierări? 

Pe sub gene se uită la director, dar faţa acestuia era atât de 
nepătrunsă, încât nu fu în stare să-i ghicească gândurile. 

Dacă direcţiunea îl va concedia, atunci nu va mai putea procura lui 
Giles planurile maşinii şi nu va primi suma pe care o aşteptase ca 
răsplată. 

Se simţi cuprins de o nelinişte ciudată; nu avu timp să se gândească 
mai departe, căci după ce trecuseră prin mai multe ganguri şi urcaseră 
câteva scări, directorul se opri în faţa unei uşi şi îi zise cu răceală, 
aproape cu asprime: 

— Intră, Woking! Directorul Lewin te aşteaptă. 

Bob tresări, căci privirea pe care i-o aruncase directorul, făcu să se 
deştepte o bănuială în sufletul său. În felul acesta se uita cineva numai 
la pungaşi şi inima începu să-i bată cu putere. 

Se descoperise cumva că făcea în ascuns schiţe asupra construcţiei 
maşinii de fabricat bucşe? 

— Dumnezeule, ce se va întâmpla atunci? 

EI, fiul regelui automobilelor, va fi dat pe mâna poliţiei! 

Câteva clipe se gândi dacă n-ar fi mai bine să fugă, dar în cele din 
urmă raţiunea învinse. 

Dacă ar încerca să fugă, nu încăpea nicio îndoială că-l vor prinde şi 
atunci bănuiala va deveni şi mai puternică. 

N-avea deci încotro şi trebuia să intre prin uşa pe care i-o arătase 
directorul. 

Deprins să nu se dea înapoi de la primejdii, îşi îndreptă trupul şi 
când intră în camera directorului general, fața lui era cu desăvârşire 
liniştită şi nicio urmă de tulburare nu i se putea citi în trăsăturile ei. 


133. Vin salvatorii 


Viaţa pe care o ducea locotenentul de poliţie şi cei opt oameni ai 
lui de la postul din apropierea taberei din Sandy Creek, era cât se 
poate de searbădă. 

Cât era ziua de lungă şedeau trântiţi la umbra clădirii de lemn şi 
mureau de plictiseală şi căldură, căci nimic nu se petrecea în ţinutul 
acela blestemat. 

În tabăra de la Sandy Creek se întâmplau uneori certuri şi 
încăierări, dar pe acestea le potoleau înşişi minerii. De altminteri nici 
nu era bine să se amestece în neînțelegerile lor, căci minerii mai iuți 
la mână şi trăgeau repede revolverele. 

Jocul de cărţi era singura distracţie, dar de la o vreme şi acesta 
devenea plictisitor, căci cei care câştigau n-aveau ce face cu banii în 
pustietatea aceea. 

Câţiva dintre poliţişti, pentru a-şi trece timpul, începură să sape 
pământul şi să caute aur chiar în apropierea postului unde se aflau, cu 
toate că ştiau că era o muncă zadarnică. O făceau însă numai ca să se 
afle în treabă. 

În ziua aceea domnea iar o căldură nesuferită. 

Tolănit pe iarba din dosul casei, ofiţerul privea în zare şi oamenii 
lui stăteau întinşi în jurul lui. 

Deodată ofiţerul se ridică şi se uită spre drumul care ducea dinspre 
munţi la postul de poliţie. 

— Ia priviţi, băieţi, cine vine?! 

Şi ceilalți poliţişti se ridicară şi priviră în direcţia arătată. 

— Un negru! 

— Cu un catâr de povară. 

— Catârul duce ceva în spinare. 

— Pare să fie un alb. 

— A înnebunit negrul de a îndrăznit să lege pe un alb?! 

Saraba se apropie foarte liniştit şi se opri în faţa casei. 

Poliţiştii se sculară în picioare şi îl înconjurară atât pe dânsul cât şi 
pe cel legat de spinarea catârului. 

— Ei, negru afurisit, pe cine aduci? — se răsti ofiţerul la dânsul. Ce 
ţi-a venit să legi pe domnul acela alb? Ţi-ai pierdut minţile? 

Saraba rânji şi clătină capul. 

— Saraba nu pierdut minte şi nu legat la domn alb. Adus numai 
aici, fiindcă aşa spus domnul Billy. 

Ofiţerul se adresă polonezului care avea o înfăţişare vrednică de 
plâns. Îşi recăpătase cunoştinţa, dar era încă buimăcit şi abia s-ar fi 
putut ţine în şa, dacă n-ar fi fost legat. Faţa îi era plină de sânge 
închegat. 

— Cine te-a adus în starea asta, nenorocitule? 

Kapelski deschise gura să răspundă, dar nu fu în stare să scoată 
niciun cuvânt, căci limba îi era uscată de sete. 

Saraba îşi luă pălăria din cap, scoase din căptuşeala acesteia 
scrisoarea pe care i-o duse Billy şi o întinse ofițerului de poliţie. 

— Domnul Billy spus la Saraba dai asta la domnul locotenent. 

Înainte de a lua scrisoarea, ofiţerul porunci oamenilor săi: 

— Dezlegaţi pe nenorocitul ăsta, duceţi-l la umbră şi daţi-i să bea 
ceva, căci pare să fie mort de sete. 

Apoi deschise scrisoarea şi citi ce îi scrisese Billy. 

Faţa i se întunecă şi fruntea i se încruntă ameninţător. 

— De treabă oameni par să fie ăia care au poposit la Sandy Creek, 
îşi zise el. Pe unul dintre ei am pus mâna. Vom vedea ce e şi cu 
celălalt. Traficanţi de carne vie, asta e ceva pentru mine. 

Se apropie de Kapelski, care zăcea întins cu ochii închişi şi îl lovi cu 
piciorul. 

— Ei, măi ticălosule, ia nu te mai preface că nu ştii ce-i cu tine. 
Bine a făcut Billy că ţi-a tăbăcit pielea. Scoală, căci plecăm la Sandy 
Creek şi tu vei veni cu noi. 

Polonezul deschise ochii, se uită la locotenent şi clătină capul. 

— Nu pot, bâlbâi el. Mă dor toate oasele. 

— Putin îmi pasă. Trebuie să vii cu noi. Haide, sus, în picioare! 

— Ce e cu ăsta, domnule locotenent? întrebă unul din poliţişti. 

Ofiţerul îi lămuri pe oamenii lui despre ce e vorba şi aceştia săriră 
îndată spre a porni la Sandy Creek şi a pune mâna şi pe celălalt 
ticălos. 

Fără a mai aştepta alte ordine, poliţiştii se duseră la cai, care erau 
adăpostiţi sub un şopron, îi înşeuară şi în câteva clipe fură gata de 
plecare. 

— Ajutaţi şi pe nemernicul ăsta să încalece pe catârul lui. 

Cu mişcări nu prea blânde, poliţiştii îl urcară pe Kapelski în şa şi 
unul din ei îl sfătui: 

— Ţine-te bine, căci dacă vei cădea, te lăsăm în drum şi până 
mâine soarele te face păstramă. 

Cu strigăte sălbatice poliţiştii încălecară şi porniră după locotenent, 
care o luase înainte. 

Polonezul se clătina ca bătut de vânt, capul îi vuia şi la fiece pas al 
catârului, simţea înțepături şi dureri în tot trupul. 

Îşi aruncă privirea la negrul care călărea înaintea lui. 

Simţea o furie nespusă împotriva acestuia, căci pe drumul spre 
postul de poliţie îi făcuse tot felul de făgăduieli, ameninţări şi 
rugăminţi de a-i da drumul. Totul fusese însă în zadar. Drept orice 
răspuns, negrul rânjea numai şi dădea din cap. 


— 157 — 


— Îți dăruiesc cinci lire sterline, dacă îmi vei da drumul. Gândeşte- 
te bine! Dintr-odată vei fi un om bogat, îi spusese Kapelski, înainte de 
a ajunge la postul de poliţie. 

— Şi pe urmă domnul Billy sfarâmă oase la trup al meu. Eu, nu... 
Saraba nu vrea fie om bogat, mai bine rămas cu pielea întreagă, 
răspunsese negrul. 

Şi împotriva ofițerului, Kapelski avea o ură neîmpăcată. Se purtase 
cu dânsul ca şi când ar fi fost un om de nimic. 

Grupul de călăreţi ajunsese pe un drum mai bun şi Kapelski se 
folosi de un prilej oarecare să rămână în urmă. Poliţiştii nu-i prea 
dăduseră atenţie. 

Acum ori niciodată! 

Să fugă iar în munţi şi să se întoarcă pe alt drum la Sidney. 

Poliţiştii socotiseră orice încercare de fugă cu neputinţă, căci ar fi 
fost o nebunie să se întoarcă în pustiu fără provizii şi fără apă. De 
aceea nici nu se mai uitaseră la prizonier. În schimb, Saraba fu mai cu 
luare-aminte şi când nu mai auzi ropotul de copite în spatele lui, se 
întoarse. 

— Ei, stai!... Opreşte!... începu el să răcnească, alarmând astfel 
escorta. 

În clipa următoare, unul din poliţişti întoarse calul şi porni pe urma 
lui Kapelski, pe care îl ajunse după câteva clipe şi din câţiva ghionţi îi 
dădu să înţeleagă că nu e politicos să dispară fără să-şi ia rămas bun. 

Scrâşnind din dinţi, polonezul fu deci nevoit să se supună sorții şi 
să-şi urmeze drumul înconjurat de poliţiştii care nu încetau să facă tot 
felul de glume batjocoritoare pe socoteala lui. 

Către seară, ceata ajunse în tabăra de la Sandy Creek şi se opri în 
faţa cârciumii lui Sam. 

Auzind zgomotul pe care îl făcură poliţiştii, Sam apăru în pragul 
uşii. 

— Ah, băieţii de la postul de poliţie! Ce diavol v-a mânat încoace? 

Locotenentul arătă spre polonez şi răspunse: 

— Ăla de colo. Îl cunoşti, nu e aşa? 

— Negreşit că-l cunosc pe ticălosul ăsta. 

— Şi bănuiesc că ştii şi ce meserie are? 

— Dacă aş fi ştiut cu siguranţă ceea ce bănuiam numai, aş fi plecat 
demult la Sidney cu toată şleahta, dar mi-a fost teamă să nu dau de 

dracu. Doar ştii, domnule locotenent, că dacă învinovăţeşti pe cineva 
şi nu-i poţi dovedi vina, îţi găseşti beleaua. Acum e bine că ai venit 
dumneata şi vei putea cerceta mai îndeaproape pe nemernicii ăştia. 

— Nu mai am nevoie să fac nicio cercetare căci ştiu ce e cu dânşii. 
Unde e ticălosul celălalt? 

— Înăuntru, cu fetele. 

Locotenentul făcu semn oamenilor săi şi târând pe Kapelski după 
dânsul, intrară cu toţii în cârciumă. 

Andrei, care şedea la o masă, în faţa unei sticle cu vin, sări în 
picioare la vederea uniformelor polițienești, atât de bine cunoscute 
lui. 

Văzându-şi tovarășul legat, îşi dădu pe loc seama de ce se 
întâmp lase. 

Fetele tresăriră, dar de bucurie. 

Dacă a venit poliţia, atunci erau salvate! 

Locotenentul se apropie de Andrei, care rămăsese înmărmurit. 

— Şi tu faci parte din societatea asta ciudată? îl întrebă el, arătând 
spre fete, care stăteau strânse una de alta, ca un stol de păsărele 
speriate. 

— Da, sunt şoferul care a condus maşina cu care au venit. Alte 
legături n-am cu ele, încercă Andrei să se descurce din situaţia 
neplăcută în care se afla. 

La auzul acestei minciuni, Karin Rystrom înaintă curajoasă şi strigă: 

— Minte! El e tovarăşul acelui nelegiuit. Amândoi sunt negustori de 
fete, care ne-au... 

Nu fu în stare să-şi isprăvească vorba, căci puterile o părăsiră şi 
izbucni în plâns. 

— Nu-ţi mai fi teamă de nimic, linişteşte-te, căci acum toate se vor 
lămuri şi veţi fi în siguranţă, o încurajă locotenentul. 

— Era prea îngrozitor! 

Sughiţurile de plâns o înecau, căci prea mare fusese groaza prin 
care trecuse. 

Crista Bergmann se apropie de dânsa, îi cuprinse umerii cu braţul şi 
o duse de o aşeză pe un scaun. Apoi Crista se întoarse spre locotenent. 

— Dacă vreţi să ştiţi ce s-a întâmplat cu noi, pot şi vă dau orice 
lămuriri, domnule locotenent, zise ea. 

— Ştiu destul, răspunse ofiţerul. Declaraţiile trebuincioase le vei 

face mai târziu în faţa autorităţi din Sidney. Un singur lucru aş vrea 
însă să mai ştiu: Când aţi văzut că sunteţi în primejdie, de ce n-aţi 
cerut ajutor de la hangiu? El v-ar fi ajutat. 

— Când am sosit aici, erau o mulţime de mineri. Chefuiau şi jucau 
cărţi. Cei mai mulţi erau ameţiţi de băutură şi n-am îndrăznit să 
spunem ceva. 

Sam îi dădu locotenentului lămuriri. 

— Da, băieţii veniseră din munţi şi doar ştii, domnule locotenent, 
ce fac când sunt aici; pesemne că fetele i-au luat drept nişte banditi. 

Sam se întoarse spre Crista Bergmann şi o întrebă: 

— Aşa e, fetiţo? 

— Da. În orice caz nu credeam că ne vor da vreun ajutor. 
Dimpotrivă, ne aşteptam la ceva şi mai rău. 

— Dar după ce au plecat minerii, de ce n-aţi vorbit cu mine? o 
întrebă Sam. 

— Eram atât de istovite şi descurajate, încât pierdusem orice 
nădejde şi ne supuseserăm sorții nenorocite care ne aştepta. Apoi 
fugise prietena noastră şi când te-am auzit spunând că sărmana se va 
rătăci în pustiu şi va pieri de sete şi de foame, eram atât de întristate, 
încât nu ne-a mai venit să încercam nimic pentru scăparea noastră. 

Sam dădu din cap. 

— Ei da, vă înţeleg foarte bine. 

Crista Bergmann se adresă locotenentului. 

— Ai găsit-o pe prietena noastră? 

— Nu. De altminteri nici n-am ştiut că una din voi a fugit. 

— Polonezul plecase în căutarea ei. 

— l-am dat pe Saraba ca însoțitor, adaugă Sam. 

Apoi se uită după negru şi zărindu-l îi făcu semn să se apropie. 

— Aţi găsit, fata? îl întrebă el. 

— Saraba nu văzut nimic. Fost mai în urmă şi văzut numai cum 
domnul Billy bătut bine pe domn care fost eu cu ei. 

Negrul n-o zărise într-adevăr pe Felicia, căci avusese ochi numai 
pentru bătaia pe care Billy i-o dăduse polonezului. 

Locotenentul făcu un semn lui Kapelski, care nu se apropie însă 
până când poliţiştii nu-i dădură câteva ghionturi zdravene. 

— Ia spune-mi, ai găsit fata în munţi? 

Kapelski nu răspunse. 

— Să-l facem să vorbească, domnule locotenent? întrebă unul din 
oameni. 

— Lăsaţi-l deocamdată. La Sidney va spune tot ce ştie. Acum să ne 
gândim cum să ducem toată ceata până la Sidney. Dacă ar fi numai 
aceşti doi ticăloşi, i-aş pune să meargă pe jos până acolo, dar de la 
fete nu putem cere aceasta. De altminteri am merge şi prea încet. 

— Au venit, cu un automobil, zise Sam, dar mi se pare că e stricat. 

La auzul acestor cuvinte, unuia din poliţişti îi veni o idee bună. 

— Totuşi ne vom putea folosi de el. Drumul până la Sidney duce 
mereu la vale. Ştiu să conduc şi cred că frânele vor fi în stare bună. N- 
avem decât să lăsăm maşina să meargă singură la vale. Dacă dăm de 
locuri unde drumul e neted, sau duce la deal, vom înhăma câţiva cai 
şi aşa vom putea trece mai departe. 

Locotenentul râse, dar recunoscu că în felul acesta va merge în 
orice caz mai bine decât pe jos şi se învoi cu acest mijloc de transport 
atât de neobişnuit. Apoi se adresă birtaşului: 

— Acum dă-ne la toţi câte un pahar de vin negru. Să bea şi fetele 
pentru a prinde curaj şi a sărbători salvarea lor. Apoi vom pleca fără 
să mai întârziem mult, dar aveţi grijă băieţi, şi legaţi bine pe cei doi 
nemernici, să nu ne scape. 

Andrei stătu tot timpul tăcut şi nemișcat. Schimbase numai o 
privire cu polonezul, făcând o mutră de parcă înghiţise oţet. 

Îşi dădu seama că împotrivirea nu i-ar folosi, aşa că lăsă să i se lege 
mâinile la spate. 

Karin se liniştise şi faţa-i strălucea de bucurie, ca şi a tovarăşelor ei. 

Erau salvate! 

Era aproape de necrezut, după ce, cu câteva ceasuri înainte 
pierduseră orice nădejde. 

Poliţiştii băură numai câte un singur pahar de vin. Ciocniră cu 
fetele şi glumiră. Toţi erau veseli. 

În sfârşit locotenentul dădu ordin de plecare. Poliţiştii pregătiră 
automobilul, fetele împreună cu polonezul şi Andrei — amândoi legaţi 
cobză — urcară în el. Maşina porni şi, după cum prevăzuse polițistul, 
merse foarte bine pe drumul ce ducea la vale, aşa că înainte de zorii 
zilei ajunseră cu bine în faţa prefecturii poliţiei din Sidney. 

134. Ce s-a întâmplat cu Liu-San-Ciang? 

Prinderea chinezului fu un triumf pentru poliţia internaţională, din 
Shanghai. 

Deşi Liu-San-Ciang, supunându-se sorții, nu avu nicio împotrivire, 
totuşi fu dus în ghionturi până la prefectura de politie. 

Ajungând aici, îl duseră îndată în faţa ofițerului de serviciu, care îl 
întrebă răstit: 

— Recunoşti că ai făcut contrabandă de opiu? 

— Sunt învinovăţit pe nedrept şi de altminteri te-aş ruga să nu mă 
tutuieşti. 

Ofiţerul de poliţie izbucni într-un râs batjocoritor. 

— Ia priviţi la obraznicul ăsta! O să pun să te bată până vei leşina! 

— Nu sunt hamal! se răsti chinezul. 

— Eşti un ticălos mai rău decât un hamal, ţi-ai pierdut minţile, de 
ai îndrăznit să ataci o femeie albă? 

Liu-San-Ciang tăcu, voind să arate prin aceasta că nu mai vrea să-l 
învrednicească pe ofiţer cu un răspuns. 

— Pari să fii un nemernic fără pereche! dar lasă, că-ţi vom veni de 
hac! 

Ofiţerul ridică receptorul telefonului, ceru legătura cu secţia 
criminală şi rugă pe un comisar să vină până la dânsul. După câteva 
minute comisarul intră în biroul ofițerului de serviciu, îi aruncă o 
privire lui Liu-San-Ciang şi zâmbi mulţumit. 

— Ce pasăre rară aţi prins? întrebă el. 

— O să afli îndată. Spune-mi mai întâi dacă cunoşti iahtul „Li-Pe”. 

— Negreşit că-l cunosc. Ce-i cu el? 

— Acesta e proprietarul care se foloseşte de iahtul lui numai pentru 
a face contrabandă de opiu. 

— Dacă asta e adevărat, atunci te felicit pentru prada pe care ai pus 
mâna. Ai dovezi destule ca să putem intenta acţiune împotriva acestui 
individ? 

— Încă nu. Dovezile trebuie să le aduci dumneata, făcând o 
perchiziţie pe iaht. 

— Am s-o fac chiar în noaptea asta. 

— Fără îndoială că individul tăgăduieşte. Deocamdată nici nu vrea 
să răspundă la întrebările mele. 

— Bine. Voi pune un poliţist să-i dezlege limba. 

— Ia-l cu dumneata pe bord şi sileşte-l să-ţi arate unde are ascuns 
opiul. Dacă tăgăduieşte, dă-l pe mâna omului dumitale. Aici la 
prefectură aş vrea să evit astfel de scene. 

— Te rog să mă însoţeşti cu doi oameni de-ai dumitale. 

Doi poliţişti luară pe Liu-San-Ciang în mijloc, iar comisarul şi 
ofițerul, împreună cu alţi şase oameni, îl însoţiră pe chinez spre port... 


* 


Spre miezul nopții marinarii care făceau parte din echipajul 
iahtului se întoarseră rând pe rând pe bord şi găsiră pe Siling-Hi şi 
Jahantsi legaţi cobză. Îi dezlegară şi le puseră tot felul de întrebări. 

— Ce s-a întâmplat!... Cine v-a legat!... 

Siling-Hi se prefăcu istovita şi lăsă pe Jahantsi să răspundă. Dar şi 
acesta se prefăcea că abia poate vorbi: 

— Long-San... m-a doborât... ne-a legat pe amândoi... apoi a 
fugit!... 

Toţi scoaseră strigăte de mânie şi îşi dădură părerile asupra pricinei 
acestei fapte neînţelese a lui Long-San. 

Nu apucară bine să se liniştească, când un alt marinar, care fusese 
de asemenea în port, veni în fugă şi strigă speriat: 

— Liu-San-Ciang a fost arestat! 

Toţi se înspăimântară la auzul acestei ştiri. 

— De unde ştii? 

— L-am văzut, îl duc doi poliţişti. Mai sunt şi alţii cu ei şi un ofiţer 
de poliţie. Vin încoace. 

Siling-Hi, care se lăsase să cadă pe un scaun, sări în picioare, îl 
apucă pe marinar de braţ şi îl întrebă înfrigurată: 

— E adevărat ce spui!! 

— Da, stăpână. 

— De ce l-au arestat? 

Marinarul ridică din umeri. 

— Nu ştiu. Când veneam spre iaht i-am văzut şi am alergat repede 
încoace să dau de veste. 

Siling-Hi chibzui câteva clipe. 

De ce să-l fi arestat pe Liu-San-Ciang? 

După o gândire scurtă începu să bănuiască pricina. 

Fără îndoială că poliţia aflase că face contrabandă de opiu şi acum 

venea să perchiziţioneze iahtul. 

Îşi dădu seama că bărbatul pe care îl iubea din tot sufletul, era în 
mare primejdie căci pedeapsa era grozavă pentru cei prinşi cu 
contrabandă de opiu. 

Poliţia va trebui să găsească însă dovezi de vinovăţie şi aceste 
dovezi nu mai existau. 

Un zâmbet viclean se ivi pe buzele tinerei chinezoaice. 

Ea îl va putea salva pe Liu-San-Ciang, căci pe bord nu mai era 
niciun pachet cu opiu. 

Poliţia n-avea decât să caute cât va vrea, să scormonească în toate 
colţurile, nu va mai găsi niciun dram de opiu. 

Ceea ce făcuse din gelozie putea să folosească acum iubitului ei. 

Iute ca o veveriţă alergă spre cabina lui Liu-San-Ciang, făcu ordine, 
închise casa de bani secretă şi ascunse iar cheia sub saltea. 

Abia isprăvise, când şi auzi paşii grei ai poliţiştilorpe punte şi după 
câteva clipe aceştia intrară în cabina lui Liu-San-Ciang. 

Siling-Hi văzu pe comisar, pe ofiţerul de poliţie şi mai mulţi oameni 
care-l îmbrânciră pe Liu-San-Ciang înăuntru. 

Comisarul aruncă fetei o privire pătrunzătoare şi o întrebă răstit: 

— Tu cine eşti! Ce cauţi în cabina asta? 

Mica chinezoaică răspunse zâmbind: 

— Mă numesc Siling-Hi şi sunt a lui Liu-San-Ciang. 

— Vasăzică şi tu eşti din banda lui? Ce-ai făcut în cabina asta? 

— Voiam să strâng patul stăpânului meu. 

Comisarul schimbă o privire cu ofiţerul de poliţie. 

— Poate vom reuşi să aflăm ceva de la fata asta... 

Comisarul o luă pe Siling-Hi în primire şi începu să-i pună 
întrebări. 

— Liu-San-Ciang a mărturisit că are opiu pe bord... 

Chinezul vru să protesteze împotriva acestei învinuiri, dar polițistul 
care stătea lângă dânsul îi dădu un ghiont puternic în coastă, care îl 
făcu să tacă. 

Siling-Hi îşi aţintise privirile asupra lui Liu-San-Ciang, se înţelese 
cu acesta din ochi şi pricepu că fusese învinovăţit la întâmplare de 
comisar spre a o face pe dânsa să scape vreo vorbă nechibzuită. 

Dar fata era şireată şi devotată lui Liu-San-Ciang, aşa că va îndura 
mai curând să fie sfâşiată în bucăţi decât să-l trădeze. 

Comisarul continuă: 

— Cu toate că a mărturisit, nu vrea să ne spună unde a ascuns 
otrava. Prin asta îşi îngreuiază situaţia, dar nu vrea să înţeleagă defel. 
Spune tu unde e opiul, căci fără îndoială cunoşti ascunzătoarea. Fii 
mai înţeleaptă decât stăpânul tău şi dacă vei spune adevărul, va scăpa 
şi el mai uşor. 

Siling-Hi clătină capul, prefăcându-se că nu pricepe ce vrea 
comisarul de la dânsa. 

— Nu ştiu nimic. Dacă Liu-San-Ciang ar fi făcut contrabandă de 
opiu, mi-ar fi spus şi mie. 

— Ca şi iubitul tău, încerci să ne zăpăceşti cu palavre. Dacă nu vrei 
să spui, vom întoarce tot iahtul cu dosul în sus şi tot vom găsi opiul. 

— Jur pe... 

Comisarul o opri. 

— Nu mai jura, căci tot nu te vom crede. 

Apoi se adresă ofițerului şi continuă: 

— Nu ne rămâne altceva de făcut decât percheziţia. Cred că putem 
începe chiar îndată? 

— Sunt de aceeaşi părere. 

Dădură poliţiştilor poruncă să înceapă şi ei însăşi luară parte la 
operaţie, scotocind prin toate colțurile cabinei. 

Liu-San-Ciang se uita cu teamă la ei. 

Dacă vor descoperi cumva ascunzătoarea?... 

Unul din poliţişti scotoci patul şi descoperi cheia. 

În ochii comisarului se ivi o lucire de triumf. 

— Cheia pe care am găsit-o e fără îndoială de la ascunzătoarea 
unde se află opiul, căci altfel n-ar fi avut grijă s-o dosească atât de 
bine. Acum nu ne mai rămâne decât să găsim şi broasca la care se 
potriveşte această cheie. 

Liu-San-Ciang simţi cum îi îngheaţă sângele în vine. 

— Aici trebuie să fie, strigă ofiţerul care bătuse cu bastonul lui în 
duşumea şi descoperise un gol. 

Liu-San-Ciang îşi dădu seama că e pierdut. 

Comisarul deschise casa de fier secretă, vâri mâna înăuntru, pipăi 
până în fund, dar o scoase iar, cu o expresie de dezamăgire pe faţă. 

— Casa e goală! 

Chinezul tresări, ridică capul şi se uită la Siling-Hi. Aceasta îi făcu 

un semn pe care ceilalţi nu-l zăriră şi Liu-San-Ciang înţelese că fata 
reuşise să facă să dispară opiul. 

Aşadar, nu se va găsi nicio dovadă şi nu i se va putea face nimic. 

Comisarul şi ofiţerul se trasară la o parte şi chibzuiră. 

— Mi se pare că am venit prea târziu, zise comisarul. 

— Fără îndoială, căci desigur că în casa aceasta de fier a fost opiu. 

— Dar nu putem să dovedim nimic. 

— Din nefericire nu. 

— Şi vom fi nevoiţi să-i dăm drumul. 

— Aşa de repede nu merge asta, căci mai are şi altă vină: afacerea 
cu doamna de Martigny. Asta e de ajuns să-l ducă la închisoare unde 
poate să rămână mult şi bine. 

— Atunci îl luăm iar cu noi? 

— Negreşit şi împreună cu dânsul vom lua şi pe iubita lui, Siling- 
Hi, care mi se pare să fie o vulpe foarte şireată. 

— Mâine dimineaţă îi vom duce pe amândoi în faţa judecătorului 
de instrucţie. 

Liu-San-Ciang, care auzea şi înţelegea tot ce vorbeau ei, fu iar 
cuprins de teamă. 

Femeia blondă va declara tot ce se întâmplase şi atunci îl aştepta 
închisoarea. 

Cum reuşise ea să fugă de pe iaht? 

Cum scăpase Siling-Hi din cabina ei? 


135. Cea din urmă scăpare 

Controlul paşapoartelor pe vaporul „Steaua Sudului”, de care Cekov 
se temuse, trecu cu bine. El se prefăcu bolnav, aşa că Mac O'Kerem 
primi pe funcţionarii care făceau revizuirea, le arătă paşapoartele şi ei 
le cercetară în treacăt, aşa că Cekov scăpă de primejdia de a fi 
recunoscut. 

Deci, fuga din Europa reuşise şi Cekov începu să se simtă iar mai 
liniştit şi mai sigur. 

— S-a făcut, zise el vesel. Acum n-au decât să mă caute mult şi bine 
cei de la poliţie. 

— Numai mie trebuie să-mi mulţumeşti, căci dacă n-aş fi fost eu... 

— Să nu mai vorbim de asta, curmă el vorba irlandezului. Doar nu 

m-ai ajutat degeaba. De altminteri văd că ai uitat să-mi dai partea 
mea. la vino încoace cu banii. 

Se aflau pe stradă, în mijlocul mulţimii, în drum spre interiorul 
oraşului. 

— Nu aici, făcu Mac O'Kerem, mai târziu, la hotel. 

— La ce hotel să tragem? 

— La unul mai mic şi cât mai retras. 

— Crezi că aş putea fi descoperit şi aici? Doar nu s-au trimis şi 
încoace semnalmentele mele! 

— Ba au fost trimise. N-ai văzut în port, pe ghereta vămii un afiş 
mare? 

Cekov se îngălbeni. 

— Aşadar goana va continua şi aici? 

— Nu cu atâta îndârjire ca în Europa. Din pricina căldurii, oamenii 
de aici sunt mai leneşi. De altminteri nici nu vom rămâne multă 
vreme la Alger, ci vom pleca mai departe. 

— Încotro? 

— La Oran sau la Sidi-bel-Abbes. 

— Ce să facem acolo? 

— M-am gândit să deschidem o ceainărie sau aşa ceva. 

— Se poate câştiga cu o astfel de afacere? 

— De ce nu? Dacă vom avea chelneriţe frumoase, afacerea va putea 
merge foarte bine. Doar tu eşti de meserie. 

— Asta da, dar de unde să luăm clienţii? 

— Din garnizoana de acolo. Atât la Oran cât şi la Sidi-bel-Abbes 
sunt detaşamente din Legiunea Străină şi când ofiţerii şi soldaţii vin 
din pustiu, le place să petreacă şi cheltuiesc toţi banii economisiţi. 

— Ar fi ceva. Ei bine, să ne ţinem de planul ăsta. Mi se pare că şi 
aici este un detaşament din Legiunea Străină. 

Cei doi tovarăşi merseră mai departe şi traseră în sfârşit la un han 
arab. 

Odaia era mobilată numai cu două saltele trântite pe jos şi care fără 
îndoială erau pline de insecte. 

Dar adăpostul acesta avea o parte bună: era afară din oraş, aşa că 
nu era de temut o vizită neplăcută a poliţiei. 

Urmând obiceiul arabilor, luară o gustare afară în curte, pe care un 
individ murdar le-o servi jos pe pământ, apoi Mac O'Kerem, zise: 

— Mă voi duce în oraş, să mă interesez ce trenuri pleacă spre Oran. 
Tu rămâi aici unde nu te va putea descoperi nimeni. 

Irlandezul plecă şi Cekov se urcă pe acoperişul neted al casei, de 
unde se putea vedea oraşul şi portul, care ofereau o privelişte 
pitorească. După câteva ceasuri de aşteptare, Cekov începu însă să se 
plictisească, cu atât mai mult, cu cât căldura devenea din ce în ce mai 
înăbuşitoare. 

Mac O'Kerem nu se mai întorcea şi Cekov intră la grijă. În cele din 
urmă, nemaiavând răbdare să aştepte, porni spre oraş să-l caute pe 
irlandez. 

Încercarea lui n-avea însă niciun rost, căci unde l-ar fi putut găsi în 
oraşul ăsta străin? Rătăci deci fără nicio ţintă pe străzi. 

Deodată i se păru că îl urmăreşte cineva şi fu cuprins de un 
simţământ foarte neplăcut. 

Când se uită pe furiş înapoi, zări un european îmbrăcat în haine de 
pânză galbenă şi cu un coif tropical pe cap. 

Cekov coti pe o stradă lăturalnică, unde se jucau o mulţime de 
copii de arabi, care la vederea lui săriră în picioare, îl înconjurară şi 
începură să ceară de pomană, aşa încât Cekov abia putu să se apere de 
ei. 

Grăbi pasul, trecu pe alte ulicioare dosnice şi ajunse iar în centrul 
oraşului, cu străzi largi şi clădiri frumoase. 

Omul îmbrăcat în haine galbene se ţinea mereu după el; nu mai 
încăpea nicio îndoială că era vreun funcţionar care îl recunoscuse şi îl 
urmărea. 

În fiece clipă putea să se apropie de dânsul şi să-l declare arestat. 

La gândul acesta, Cekov simţi sângele îngheţându-i în vine. 

Să încerce să fugă? Nu i-ar folosi la nimic, căci tot l-ar prinde. 

Deznădăjduit se uită în jurul lui să găsească o cale de scăpare. 

Pe partea cealaltă a străzii zări o clădire mare, care părea să fie o 
cazarmă. La intrare stătea un soldat de santinelă, iar deasupra uşii 
Cekov zări o placă mare pe cure era scris; „Biroul de recrutare pentru 
Legiunea Străină”. 

Era oare salvarea? 

În Legiunea străină se refugiau mulţi care erau certaţi cu legea. 

Cekov se mai uită o dată înapoi şi văzu că străinul care îl urmărise 
era aproape de tot de dânsul, dar nu părea grăbit să pună mâna pe el. 

Voia parcă să-i lase timp să intre în biroul Legaţiei Străine. 

Trebuia să se hotărască, căci altfel capcana se închidea. Şi nu mai 
era nicio scăpare pentru el 

Cekov îşi luă inima în dinţi, spunându-şi că în orice caz, era mai 
bine să servească cinci ani în Legiunea Străină, decât să-i cadă capul 
pe eşafod. 

Trecu repede strada şi intră în clădire, fără ca santinela să-l 
oprească. 

După zece minute se şi afla în faţa unui ofiţer care şedea la un 
birou şi îl cerceta cu o privire pătrunzătoare. 

— Vrei să intri în serviciul Legiunii? 

— Da. 

— Ai acte? 

Cekov îi întinse paşaportul pe care ofiţerul îl răsfoi, apoi zise cu 
nepăsare: 

— Paşaportul ăsta e fals; căci după arătările lui ar trebui să fii 
francez, dar se cunoaşte după vorba dumitale că eşti străin. 

— Sunt din Lorena. 

— Nici asta nu-i adevărat. La urma urmei nu face nimic, căci noi 
nu întrebăm de unde ne vin oamenii; să fie numai buni pentru 
serviciu. Acum te vei prezenta medicului spre examinare, apoi te vei 
întoarce iar la mine. 

O ordonanţă îl duse pe Cekov în camera de consultaţie a cazărmii şi 
în drum acesta aruncă o privire spre poartă unde îl zări iar pe omul 
care îl urmărise tot timpul. Aştepta pesemne să iasă, spre a-l aresta. 

Examenul medical fu foarte scurt şi doctorul zise: 

— Bun! 

Cekov fu dus iar în biroul ofițerului, care citi buletinul completat 
de doctor. 

— Bine, eşti primit. 

Îi întinse o foaie de hârtie pe care era tipărit întregul regulament al 
Legiunii Străine şi îi zise scurt: 

— Iscăleşte. 

Cekov semnă fără să mai citească ce era scris pe foaia de hârtie, 
ştiind ca trebuia să se angajeze pe o durată de cinci ani. 

Formele fură astfel îndeplinite şi ordonanța îl duse într-o cameră 
mare unde erau şi alţi recruți. Trecură pe la o fereastră care dădea 

spre stradă, şi când Cekov aruncă o privire afară, tresări căci de astă 
dată zări pe străin, dar lângă el se afla şi Mac O'Kerem. 

Vorbeau amândoi şi râdeau. 

Abia acum înțelese Cekov că toată urmărirea nu fusese decât un 
şiretlic pe care îl puseseră la cale cei doi ticăloşi, ca să-l sperie. 

Urmăritorul lui îl condusese cu un anumit scop până în apropierea 
cazărmii, ştiind că văzându-se ameninţat cu arestarea, va intra şi se va 
angaja. 

Irlandezul îi jucase acest renghi lui Cekov, pentru a rămâne cu toţi 
banii şi găsise uşor un complice care să-l ajute la înfăptuirea planului 
său. 

În furia lui, Cekov vru să se repeadă în stradă, dar ordonanța îl opri 
şi îl împinse în camera recruţilor, căci iscălise doar angajamentul şi 
acum nu mai era nicio scăpare. 


136. Speranţele căpitanului Barnabe 

Dolores au se înşelase. 

Chinezul era iar liber şi fusese salvat cu ajutorul tinerei Siling-Hi. 

Deşi poliţia încercase toate mijloacele ca să-l facă pe Liu-San-Ciang 
să mărturisească, cu toate că cercetase întreg iahtul şi supusese la 
interogatorii aspre pe toţi marinarii, nu reuşise să-i găsească nicio 
dovadă de vinovăţie. 

Siling-Hi se arătă credincioasă iubitului ei şi nu-l trădă cu niciun 
cuvânt. 

În singurătatea celulei unde era închis, nădăjduia că în curând i se 
va da drumul şi atunci îşi va găsi iar fericirea pierdută. 

Femeia blondă scăpase şi fără îndoială că va părăsi Shanghaiul 
înainte ca Liu-San-Ciang şi Siling-Hi să fi fost puşi în libertate, aşa că 
mica chinezoaică aştepta cu nerăbdare ziua când porţile închisorii se 
vor deschide iar şi aşteptarea sa nu fu prea lungă. 

Din lipsă de dovezi, atât ea, cât şi Liu-San-Ciang fură puşi în 
libertate şi se întoarseră îndată pe bordul iahtului. 

Pe drum, Liu-San-Ciang nu vorbi niciun cuvânt cu Siling-Hi şi nici 
nu-i dădu vreo atenţie. 

Abia când ajunseră în cabina lui, îi aruncă o privire întunecată şi 
amenințătoare şi o întrebă: 

— Acum te rog să-mi spui cum ai ieşit zilele trecute din cabina ta. 

Ea zâmbi cu umilinţă. 

— Nu mă întreba pe mine, ci cheamă pe Jahantsi şi spune-i să-ţi 
povestească tot ce s-a întâmplat. 

Liu-San-Ciang îl chemă pe marinar şi află de la acesta toată 
întâmplarea cu Long-San. 

N-avea niciun motiv să se îndoiască de spusele marinarului, cu atât 
mai mult cu cât şi ceilalţi întăriră întru totul povestirea lui. 

Aşadar Long-San fusese, un trădător şi era bine că plecase. 

Când fură iar singuri, Liu-San-Ciaag o întrebă mai departe pe 
Siling-Hi: 

— Nu tu i-ai dat drumul femeii blonde? 

Siling-Hi minţi, fiindcă trebuia să mintă mai departe: 

— Nu. Şi ei tot Long-San i-a dat drumul. 

— A fost norocul meu că erai liberă şi totuşi e păcat de preţioasa 
marfă pe care am pierdut-o. Tocmai de data asta credeam că voi avea 
un câştig mare, dar acum s-a dus dracului. 

— Libertatea ta nu preţuieşte mai mult? întrebă Siling-Hi cu glas 
linguşitor şi se apropie de el. 

În ochii lui se ivi o lucire sinistră şi el zise cu un zâmbet crud: 

— Ai dreptate, şi mă voi folosi de această libertate. 

— Ce vrei să faci? 

Liu-San-Ciang clipi din ochi, pumnii i se încleştară şi răspunse cu 
voce şuierătoare: 

— Mă voi răzbuna împotriva căpitanului Barnabe. 

— Ce ţi-a făcut? 

N-ar fi trebuit să-i pună întrebarea aceasta, căci prin ea întărită pe 
Liu-San-Ciang, care începu să se plimbe înfuriat prin cabină, scoțând 
blesteme şi ameninţări grozave. 

— De la dânsul mi se trage toată nenorocirea şi s-a purtat cu mine 
ca cu un câine. Am să-l învăţ eu minte! 

Speriată şi aşteptându-se la o noua nenorocire, Siling-Hi îl întrebă: 

— Ce ai de gând să faci? 

Fără a-i da vreun răspuns, Liu-San-Ciang ieşi din cabină şi ajungând 
pe punte, porunci oamenilor săi: 

— Pregătiţi totul de plecare. Mă mai duc o dată în port, iar când 
mă voi întoarce, vom ridica ancora. 

După o oră, Liu-San-Ciang părăsi iahtul. 

De data asta era îmbrăcat în haine chinezeşti, pentru a nu atrage 
atenţia nimănui. 

Se îndreptă spre cartierul chinezesc, merse de-a lungul canalului 
Su-Ciau şi intră iar în ceainăria lui Tao-Juan-Ming. 

Se salutară cu aceeaşi politeţe ca şi data trecută, apoi intrară în 
camera din dosul prăvăliei. 

— Am aşteptat în zadar opiul pe care voiai să mi-l trimeţi, începu 
Tao-Juan-Ming. 

— Va trebui să ai răbdare până când mă voi întoarce din nou la 
Shanghai, îi răspunse Liu-San-Ciang. 

Apoi îi povesti tot ce se petrecuse, încheind cu cuvintele: 

— Am de gând să mă răzbun îngrozitor împotriva căpitanului şi tu 
trebuie să mă ajuţi. 

Tao-Juan-Ming se înclină în semn de încuviinţare. 

— Dacă pot să-ţi fiu de folos, o voi face, cu plăcere. Ce porunceşti? 

Liu-San-Ciang îşi şi făcuse un plan cu adevărat diabolic, pe care îl 
expuse compatriotului său care dădu din cap, încuviinţând. 

Când se despărţiră, totul era pus la cale. Şi Liu-San-Ciang se bucura 
înainte de răzbunarea lui. 

Cu gândul numai la aceasta, se furişă până în apropierea locului 
unde era acostat vaporul „Neptun” şi află că contesa blondă avea să 
părăsească fără întârziere Shanghaiul, spre a-şi urma călătoria la 
Sidney, aşa că nu va mai putea să pună iar mâna pe dânsa. Cu atât 
mai mult se gândea la răzbunarea lui. Cum stătea în spatele 
căpitanului, pe când acesta făcea semne de adio iubitei lui, Liu-San- 
Ciang vâri mâna în buzunarul hainei sale unde avea un pumnal bine 
ascuţit. 

Acum ar fi cel mai bun prilej să înlăture pentru totdeauna pe 
adversarul atât de urât. 

Dar înainte ca chinezul să-şi poată înfăptui gândul, Barnabe se 
întoarse cu o mişcare bruscă, ca şi când ar fi simţit, apropierea 
duşmanului. 

Cei doi bărbaţi se priviră ţintă. 

Aceasta se întâmplă chiar în clipa când Dolores vorbea cu ofiţerul 
de pe vapor, cerând ajutorul lui. 

Barnabe scoase un strigăt de surprindere, dar în clipa următoare nu 

mai ştia dacă îl văzuse într-adevăr pe chinez sau avusese o vedenie, 
căci Liu-San-Ciang dispăruse ca prin farmec. 

Câtva timp, căpitanul rămase buimăcit. 

Visase oare? 

Liu-San-Ciang scăpase cu adevărat de la închisoare? 

Ca să se asigure şi cum pentru câteva ore n-avea ce face, se 
îndreptă spre prefectura de poliţie, unde ceru să vorbească 
judecătorului de instrucţie, cu care făcuse cunoştinţă cu prilejul 
cercetărilor. 

Când intră în cabinetul lui, îl întrebă: 

— Voiam numai să mă informez dacă aţi reuşit să dovediţi că Liu- 
San-Ciang a făcut contrabandă de opiu? 

Judecătorul dădu cu părere de rău din umeri şi răspunse: 

— Din nefericire, n-am putut găsi nicio dovadă a vinovăţiei lui, 
domnule căpitan. 

— Aşadar a fost eliberat? 

— Da, căci cercetările nedând niciun rezultat, am fost nevoit să-l 
pun în libertate. 

— Atunci nu m-am înşelat, continuă căpitanul şi povesti 
judecătorului despre întâlnirea din port. 

Judecătorul îl ascultă cu luare-aminte şi când Barnabe isprăvi de 
vorbit, îi zise: 

— Cred că ai face bine, domnule căpitan, să nu ieşi niciodată 
neînarmat cât timp vei mai sta la Shanghai. După câte înţeleg, ai în 
Liu-San-Ciang un duşman foarte primejdios. 

Barnabe râse. 

— Nu mi-e teamă de ticălosul ăsta. 

— Cu toate acestea te sfătuiesc să te păzeşti. În chinezii aceştia nu 
trebuie să te încrezi niciodată. Afară de asta mi se pare că l-au atins 
foarte mult şi învinuirile pe care i le-a adus contesa de Martigny, care 
a fost ca oaspe pe iahtul lui. 

— Contesa a fost nevoită să procedeze astfel, căci el s-a purtat ca 
un nemernic fată de dânsa. 

— Aceasta a fost şi convingerea mea şi i-aş fi dat o lecţie acestui 
ticălos, dar nici în cazul acesta n-am putut să-i dovedesc vreo vină, cu 
atât mai mult cu cât amanta lui l-a dezvinovăţit prin declaraţiile ei. 
Dacă ar fi fost şi alţi martori care să depună împotriva lui Liu-San- 

Ciang, atunci am fi putut să-l ţinem la închisoare; dar aşa am fost 
nevoiţi să-i dăm drumul. 

Mai stătură câtva timp de vorbă şi amândoi regretau că nu se 
ajunsese la alt rezultat decât eliberarea chinezului. 

După ce plecă de la prefectura de poliţie, căpitanul Barnabe, 
adâncit în gânduri, cutreiera străzile marelui port. 

Va veni oare timpul când va fi iar unit cu Dolores şi vor putea gusta 
în linişte fericirea lor? 

Spre a scăpa de gândurile care îl chinuiau, se îndreptă spre hotelul 
„Royal” unde ştia că va găsi cunoscuţi şi se va mai putea distra puţin. 

N-avea doar niciun rost să se gândească la viitor. Dacă soarta va 
vrea să-i dea vreodată pe Dolores, o va avea, cu toate piedicile care i 
se puneau acum în cale. 

Trebuia să aibă răbdare şi să aştepte. 


137. Planurile lui Gregor Lawford 

Bătrânul gardian Lawford îşi îndrepta mereu privirea spre poarta 
cea mare a sanatoriului şi suspina întruna, aşa că de la o vreme soţia 
lui cure şedea în apropiere şi cârpea nişte ciorapi, deveni atentă şi îl 
întrebă mirată: 

— Ce ai astăzi, dragul meu? De ce oftezi neîncetat? Doar de câtva 
timp nu mai ai dureri atât de mari şi chiar doctorul nădăjduieşte că 
peste câteva zile îţi vei putea relua serviciul. 

Bătrânul făcu un gest de supărare şi răspunse: 

— Nu mă tot întreba, nevastă. Femeile nu trebuie să ştie totul. 

— Asta nu-i frumos din partea ta. Între soţi care au trăit atâtea zeci 
de ani împreună, n-ar trebui să fie taine. 

— Ah, lasă-mă!... 

— Dar sunt îngrijorată din pricina ta, când te văd atât de trist. 

— Nu pentru tine sunt supărat, ci pentru... Şi iar făcu o mişcare 
nerăbdătoare. Dar să lăsăm acum asta. La ce bun să mă mai las 
chinuit de gânduri? 

La auzul acestor cuvinte femeia se sculă de pe scaun şi se apropie 
de bărbatul ei. 

— Cu atât mai mult vreau să ştiu acum ce s-a întâmplat. Demult am 
simţit că se petrece ceva neobişnuit. Eşti aşa de ciudat; te-ai schimbat 

cu desăvârşire. Asta trebuie să aibă o pricină. 

Bătrânul dădu din cap, îşi strânse mai bine pătura în jurul 
picioarelor şi mormăi: 

— Ce ochi buni ai, nevastă dragă! 

— Hai, spune odată ce s-a întâmplat! 

— Mai târziu îţi voi istorisi poate totul, dar acum lasă-mă. 

În clipa aceea se auziră paşi repezi la uşă, aşa că cei doi bătrâni 
rămaseră în ascultare. 

Nu trecu mult şi în camera intră Gregor Lawford. 

Când se uită la mama lui, râse cam încurcat şi zise: 

— Ce e cu voi? Aveţi nişte mutre, parcă v-aţi fi certat. 

Doamna Lawford dădu din cap şi răspunse: 

— Aproape ai ghicit, Gregor. Tatăl tău are secrete pe care nu vrea 
să mi le spună. 

Gregor o îmbrăţişă pe mama sa şi îi mângâie obrajii. 

Bătrâna făcu un gest de împotrivire şi zise: 

— Am să mă supăr rău de tot pe voi dacă nu-mi veţi spune îndată 
ce s-a întâmplat. Îmi ascundeţi ceva... 

— Şi de-ar fi aşa, mamă, n-ar trebui să ne pui atâtea întrebări. Se 
întâmplă multe lucruri în viaţa asta, de care nu-i nevoie să ştie 
femeile. 

— La urma urmei lăsaţi-mă în pace, se răsti bătrâna Lawford. N- 
aveţi decât să păstraţi pentru voi secretele. Eu mă duc în bucătărie să 
îngrijesc de cină. 

— Minunată, idee, dragă mama, zise Gregor râzând şi o sărută. 
Sunt flămând ca un lup. 

Ea îl privi bănuitoare. 

— Unde ai fost toată după-amiaza? Iar la Elena cea neagră de la 
hotelul Piccadily? 

— Ai ghicit, mamă. 

Supărată, doamna Lawford îi întoarse spatele. 

— Ştii bine că n-o pot suferi pe fata asta! De ce te tot duci la 
dânsa?... 

— Pentru că-mi place, răspunse Gregor zâmbind. Dar să nu-ţi fie 
teamă că mă voi căsători cu ea. Deocamdată să nu mai pierdem 
vremea cu vorba şi fă mai bine cum ai spus: pregăteşte mâncarea. 

Doamna Lawford îşi strânse lucrul şi părăsi încăperea. 

Gregor o urmări cu privirea, apoi se furişă până la uşă, o crăpă 
puţin şi ascultă niţel afară să vadă dacă mama lui nu rămăsese în 
apropiere, pe urmă se apropie de tatăl său şi îi zise în şoaptă: 

— Am pus mâna pe el! 

Bătrânul îl privi neîncrezător: 

— E adevărat ce spui? 

— Priveşte, răspunse Gregor Lawford, scoțând din buzunar un caiet 
legat în piele şi îl întinse tatălui său. 

Acesta o luă repede cu mâinile tremurătoare, în ochii lui se ivi o 
sclipire şi murmură: 

— Da, ăsta e jurnalul lui. De multe ori l-am văzut în celulă când 
scria în caietul ăsta, dar niciodată n-am visat că va încăpea în mâinile 
mele. Cum ai făcut de ai pus mâna pe acest document preţios? 

Gregor se aşeză pe un scaun lungă tatăl său, îşi aprinse luleaua şi 
răspunse: 

— Ştii doar că de când a fost tânărul Wilkens aici, n-am mai avut 
linişte. 

Bătrânul Lawford dădu din cap. 

— Şi ţi-ai pus în gând să dezvălui cu orice preţ taina care plutea în 
jurul, lui Frank Wilkens. 

— Cu atât mai mult mă chinuia acest gând, cu cât nu numai că 
bănuiam demult pe profesorul Black, dar îl şi urăsc pentru că... 

— „ţi-a suflat pe blonda Rosy, îl întrerupse tatăl său. 

Gregor dădu din cap şi îşi încleştă pumnii. 

— Rosy mi-a fost tare dragă şi am fi devenit fericiţi amândoi, dacă 
Black nu şi-ar fi pus ochii pe ea. 

— Da, da... îi plac mult femeile şi le vrea pe toate şi cum are şi 
bani, a reuşit până acum să le cucerească pe toate pe care le-a vrut. 
Nici Rosy n-a fost mai bună. 

Gregor Lawford rămase cu privirea întunecată aţintită în gol şi zise 
mai mult pentru sine: 

— Fetei i-au plăcut mai mult darurile bogate pe care i le făcea 
Black, decât micile mele atenţii. Eu, ca gardian al sanatoriului Black, 
nu puteam să-i dau briliante, rochii şi blănuri scumpe... 

Bătrânul îi mângâie părul şi murmură: 

— Nu mai fii supărat, dragă Gregor. Astea toate sunt lucruri vechi 
şi s-au uitat demult. 

— Ai dreptate, tată, dar eu nu le-am uitat. 

— Cu toate că Rosy a trebuit să plătească scump necredinţa ei? 
Black s-a purtat ca un ticălos şi a părăsit-o după ce s-a săturat de ea. 

— Tocmai faptul acesta m-a făcut să devin un duşman înverşunat al 
lui Black. Deşi n-am iertat-o pe Rosy pentru că m-a trădat, totuşi 
vreau să mă răzbun împotriva lui Black, care a nenorocit atâtea vieţi 
tinere. Demult aştept clipa când să-i pot plăti tot răul pe care l-a făcui. 
Până acum toate străduinţele mele au fost zadarnice, căci nemernicul 
acesta găseşte întotdeauna o portiţă de scăpare, dar de data asta nu va 
mai scăpa. 

— Aşadar vrei să te foloseşti într-adevăr de jurnalul acesta ca 
dovadă împotriva lui? întrebă bătrânul Lawford, uitându-se cu teamă 
la fiul sau. 

Gregor izbucni în râs. 

— Un plan lămurit nu mi-am făcut încă pentru răzbunarea mea. 
Deocamdată sunt mulţumit că am pus mâna pe acest jurnal. Mi-ai 
povestit atât de multe despre jurnalul ăsta care dispăruse atunci când 
a fugit Frank Wilkens, încât n-am mai avut linişte, până când am 
surprins convorbirea între Black şi americanul ăla, din care am aflat 
că se află în mâinile lui Black. Întâmplarea m-a ajutat şi astfel am 
putut să iau jurnalul de la Frank Wilkens. 

— Nu ţi-e teamă Gregor, că bănuiala va cădea asupra ta? 

— N-am nicio grijă, tată. Frank Wilkens se va feri să facă plângere 
la poliţie. Jurnalul ăsta e o dovadă atât de puternică pentru 
nelegiuirea pe care a făptuit-o faţă de vărul său, încât nici prin gând 
nu-i va trece să ceară ajutorul poliţiei pentru a-l găsi. 

Bătrânul dădu din cap, îngândurat. 

— Poate să ai dreptate, Gregor. 

— Să nu-ți fie teamă că băiatul tău va avea de furcă cu poliţia din 
pricina acestui jurnal, tată. 

— Ar fi lucrul cel mai îngrozitor care mi s-ar putea întâmpla acum 
la bătrâneţe, dragul meu băiat. 

— Fii fără griji, scumpul meu tată. Dimpotrivă, acum poţi să ai 
nădejdea că poate cu ajutorul acestui jurnal vom scăpa de toate 
nevoile. 

Bătrânul se uită la dânsul neputând înţelege ce vrea să spună. 

— Nu pricep ce gând ai, Gregor. 

Tânărul se aplecă şi mai mult spre tatăl său şi zise: 

— Şi tu şi eu dorim demult să scăpăm din slujba ticăloasă în care 
ne trecem zilele la doctorul Black. Ei bine, cu ajutorul acestui jurnal 
ne vom înfăptui visul. 

Bătrânul făcu o mişcare obosită. 

— Mi se pare că prea vezi lucrurile în culori trandafirii, băiete. 

— Nu tată. Văd limpede calea care ne va duce spre fericire. 

Bătrânul îl privi cu încordare: 

— Lămureşte-mă şi pe mine. 

— Mă gândesc la tânărul acela blond, care a fost acum câtva timp 
aici, să-l vadă pe Frank Wilkens. A fost mişcat de cele ce i-ai povestit 
despre bolnav şi cu toate că n-a spus nimic, sunt încredinţat că e mai 
mult de partea acelui nenorocit, decât de acea a regelui 
automobilelor. Trebuie să-l găsesc ca să-i spun că am găsit acest 
jurnal. 

— Crezi că-l vor interesa însemnările acestea? 

— Îmi pun capul că da, tată. 

Bătrânul se uită gânditor la jurnal şi spuse aproape în şoaptă: 

— Simt ca şi când o furtună care ameninţă de multă vreme, e gata 
să se dezlănţuie. 

— Aşa e tată, întări tânărul Lawford, şi furtuna aceasta va nimici pe 
toţi acei care merită o pedeapsă. 

— Pe Black şi... pe acel rege al automobilelor... zise bătrânul. 

— Da tată, căci atunci când am surprins convorbirea lor, mi-am dat 
seama că aceşti doi ticăloşi merită să fie spânzurați. 

— Cum te încumeţi să începi lupta, tu un băiat sărac, care depinzi 
de acest ticălos de profesor Black? 

Gregor Lawford luă jurnalul în mână, îl strânse la piept şi răspunse: 

— Acest martor mut mă va ajuta să câştig izbânda. 

Bătrânul se uită cu admiraţie la fiul său. 

— Ai mult curaj, dragă Gregor. 

— Nu vreau ca astfel de bandiți să-şi ajungă scopul şi dacă e un 
Dumnezeu în ceruri, mă va ajuta în străduinţele mele de a le da 
pedeapsa bine meritată. 

Bătrânul Lawford luă mâna fiului său şi îl rugă: 

— Făgăduieşte-mi însă, Gregor, că nu vei face nicio nechibzuinţă. 
Mama ta şi eu suntem bătrâni şi ce ne vom face dacă vom pierde 

pensia noastră? 

— Fii fără teamă, n-am să fac nicio faptă nesocotită. Aşa cum am 
reuşit să pun mâna pe acest document de preţ, tot aşa voi reuşi să 
descopăr adevărul asupra lui Frank Wilkens, fără să aveţi ceva de 
suferit. 

— Istoriseşte-mi cum ai pus mâna pe jurnalul ăsta? îl îndemnă 
bătrânul. 

— N-a fost prea greu. Mi-am ajuns repede scopul prin faptul că sunt 
prieten cu Elena cea neagră, care e cameristă la hotelul Picadilly. 
Femeile sunt oarbe şi surde când sunt îndrăgostite şi Elena n-a bănuit 
nimic când am rugat-o să-mi arate o dată camera regelui 
automobilelor. I-am spus că am o mare admiraţie pentru acest om, 
care a ştiut să se ridice atât de sus prin propriile sale puteri. Ea m-a 
crezut şi şi-a închipuit că-mi face mare plăcere, arătându-mi 
apartamentul lui Wilkens. Când am fost înăuntru, printr-un şiretlic am 
îndepărtat-o pentru câteva minute. Am deschis sertarele biroului şi se 
vede că Frank Wilkens nici nu se aştepta să i se fure jurnalul, căci 1- 
am găsit ascuns sub nişte acte. Mărturisesc că nu credeam să dau aşa 
de repede de el. 

— Şi nu va putea descoperi nimeni că ăi spart sertarele? 

Poate Wilkens, răspunse Gregor liniştit, scoțând câteva rotocoale de 
fum din pipa lui, dar nu va face nicio plângere. 

— Dar dacă totuşi o va face? 

— Bănuiala nu va putea să cadă asupra mea, căci Elena nu va 
spune nimănui că m-a lăsat să intru în apartamentul lui Wilkens. 

Bătrânul se gândi câteva clipe, apoi murmură: 

— Numai de s-ar sfârşi totul cu bine... 

— N-am nicio grijă, tată. Deocamdată n-am nicio îndoială că se va 
interesa mult de însemnările lui Frank Wilkens, pe care ticăloşii 
aceştia voiau să-l înlăture. 

Bătrânul Lawford suspină. 

— Mi-e teamă, Gregor, că ţi-ai luat o sarcină prea grea. 

— Fără îndrăzneală nu se poate nimic în lumea asta, tată. O să vezi 
că în felul acesta vom scăpa de sărăcie. 

— Să dea Dumnezeu! mai zise bătrânul, apoi tăcu, căci nevasta lui 
se întorsese în odaie să pună masa. 

Niciunul din ei nu prea aveau pofta de mâncare, căci fiecare 

presimţea că ajunseseră la o răspântie a vieţii. 


138. lar la Sidney 

Funcţionarilor de la prefectura de poliţie şi îndeosebi colonelului 
Dalgety nu le venea să-şi creadă ochilor, când văzură pe cei care se 
întorseseră din munţi. 

Vasăzică reuşiseră să pună mâna pe acel ticălos de Kapelski şi pe 
„marfa” lui. 

De data asta onorabila doamnă Quad, cure făcea pe nebuna la 
închisoare şi scria în fiecare zi câte o reclamaţie că fusese arestată pe 
nedrept, nu va mai putea tăgădui. 

— Acum s-a isprăvit pentru multă vreme cu libertatea, zise 
colonelul Dalgety râzând mulţumit, când polonezul fu adus în biroul 
lui. De data asta ruşinoasa dumitale meserie îţi va aduce pedeapsa 
meritată. 

Deocamdată funcţionarii prefecturii nu se ocupară de Kapelski şi 
Andrei. Ei fură închişi şi se luară măsuri straşnice, ca să nu mai poată 
scăpa. 

De ani de zile poliţia se străduia să pună mâna pe unul din 
negustorii de fete, ticăloşii însă reuşiseră până atunci întotdeauna să 
se strecoare în una din ascunzătorile lor. 

Colonelul Dalgety urmări cu cea mai mare râvnă afacerea, dar 
înainte de a lua măsuri împotriva bandei de nelegiuiţi, trebui să se 
îngrijească mai întâi de adăpostirea fetelor. 

Spre a le da putinţa să-şi revină din spaima şi groaza prin care 
trecuseră, fură duse într-o casă de misionare, unde surorile le dădură 
toate îngrijirile. Apoi se încheiară procese-verbale şi fiecare dintre fete 
trebui să istorisească pe ce cale căzuse în mrejele ticăloşilor traficanţi. 

Pe când fetele îşi făceau declaraţiile, funcţionarii îşi aruncau priviri 
cu înţeles şi se gândeau în sinea lor: E întotdeauna aceeaşi poveste. 
Nevoia şi mizeria, câteodată şi dorul de aventuri, de a cunoaşte tări 
străine, duc pe fete pe calea pierzaniei şi astfel cad pradă acelor 
ticăloşi. 

Deşi toate ziarele din lume, prin nenumărate articole, preveneau pe 
tinerele fete să nu primească nicio propunere venită de la necunoscuţi, 
ci să se adreseze întotdeauna consulatelor respective, totuşi 

nenumărate tinere se lăsau ademenite de tot felul de făgăduieli 
atrăgătoare. 

— Numai foarte puţine au norocul să poată fi scăpate în ultimul 
moment din ghearele traficanţilor de fete şi de soarta grozavă şi 
ruşinoasă de care sunt amenințate, le lămuri colonelul Dalgety. 

Cuvintele acestuia nu rămaseră fără o adâncă înrâurire asupra 
fetelor, căci încercările grele prin care trecuseră în timpul din urmă 
fuseseră o lecţie nespus de aspră pentru ele. 

Pe lângă toate acestea, mai erau îngrijorate din pricina sărmanei 
Felicia, pe care toate o îndrăgiseră pentru frumuseţea şi firea ei 
blândă. De multe ori, când rămâneau singure, vorbeau de dânsa şi 
erau foarte întristate că nu rămăsese cu ele, căci în acest caz şi ea ar fi 
fost salvată acum. 

Ce se întâmplase oare cu ea? 

Dacă n-o găsiseră cei doi mineri, atunci nu mai încăpea nicio 
îndoială că pierise în pustiul pietros al Australiei. 

Sărmanele fete aveau lacrimi în ochi de cale ori vorbeau de Felicia 
şi mai cu seamă Karin Rystrom era mai îndurerată decât celelalte. 

În zilele de grea cumpănă prin care trecuseră, Karin o îndrăgise pe 
Felicia ca pe o soră scumpă şi dorea din tot sufletul să fie şi ea salvată, 
s-o mai poată vedea o dată. 

Când colonelul Dalgety şi surorile misionare întrebară pe fete ce au 
de gând să facă, toate avură o singură rugăminte: să li se dea putinţa 
de a se întoarce în patrie. 

Numai Karin Rystrom tăcu şi privirea ei rătăci în depărtare, ca şi 
când ar fi văzut înfăptuirea unui vis. 

La început nimeni nu se ocupă de suedeză şi colonelul Dalgety 
interveni spre a se împlini cât mai curând dorinţa celorlalte fete. 

Telefonă la toate consulatele şi se informă de posibilităţile de 
repatriere ale protejatelor lui. 

I se făcură toate uşurinţele şi consulii îi dădură tot ajutorul pentru 
ca fetele să ajungă cu bine în ţările lor. 

Când colonelul Dalgety vru să telefoneze şi consulatului suedez, 
spre a vedea ce se poate face pentru Karin Rystrom, aceasta ridică 
mâinile rugătoare. 

Colonelul o prin uimit şi o întrebă prietenos: 

— Ce doreşti, domnişoară Rystrâm? 

Karin se roşi şi zise încet: 

— Aş vrea să rămân aici, să nu mă întorc acasă. 

Dalgety zâmbi, se aplecă peste masă, o apucă pe Karin de bărbie, îi 
ridică faţa şi uitându-se ţintă în ochii ei, o întrebă: 

— Te-ai gândit bine înainte de a-mi face această rugăminte? 

Karin Rystrom dădu cu înfrigurare din cap, în timp ce gândurile îi 
zburară la Sven al ei, care servea în Legiunea Străină şi al cărui 
regiment se afla la Sidi-bel-Abbes. Din pricina lui primise propunerea 
lui Kapelski şi se certase cu cei de acasă. 

Şi acum să se întoarcă de unde plecase, fără să se fi întâlnit, fără să 
fi vorbit cu Sven şi să fi încercat să-i uşureze soarta?! 

Încă o dată se rugă cu voce înăbuşită de durere: 

— Lăsaţi-mă să rămân aici, dar vă rog, nu mă întrebaţi de ce... 

Însă Maren Karlsö, înciudată că prietena ei nu vrea să se întoarcă 
cu dânsa în ţară, se amestecă în vorbă şi zise: 

— Are un drăguţ în Legiunea Străină şi de aceea nu vrea să se 
întoarcă acasă.. 

Colonelul Dalgety zâmbi şi o înţelese pe Karin, însă nu putea să-i 
fie de niciun ajutor. 

La auzul rugăminţii suedezei, unul din comisarii care erau de faţă, 
zise: 

—  Armatorul olandez Van Straten m-a chemat azi dimineaţă la 
telefon şi a întrebat dacă vreuna din aceste domnişoare n-ar fi dispusă 
să intre ca guvernantă în casa lui. Doamna Van Straten pe care o 
cunoaştem toţi ca o femeie foarte bună, ar fi fericită să aibă o 
europeană pentru supravegherea copiilor şi ca ajutor în gospodărie. 
Uitasem de toată afacerea şi mi-am adus abia acum aminte, auzind-o 
pe domnişoara Rystrâm că doreşte să rămână aici 

Colonelul se uită cu bunăvoință la Karin şi zise: 

— Atunci cel mai bun lucru e să te duci îndată la domnul Van 
Straten împreună cu domnul comisar. Vei vorbi şi cu doamna Van 
Straten şi în felul acesta se va putea îndeplini poate dorinţă dumitale. 

Karin Rystrom mulţumi bucuroasă şi după câteva minute, însoţită 
de comisar, plecă spre vila armatorului 

139. O ştire groaznică 

Adâncită în gânduri triste, Dolores stătea rezemată de balustradă şi 
privea în largul mării. 

Dar ochii ei nu se desfătau la priveliştea încântătoare care se 
desfăşura înaintea lor, nu vedeau valurile argintii care se spărgeau de 
coastele vaporului şi nici pescăruşii zglobii care se zbenguiau în aer, 
în jurul vasului. 

Nu văzu nici privirile pline de admiraţie ale celorlalţi pasageri şi 
nici nu se sinchisea că multe din femeile şi fetele care se aflau pe bord 
se uitau la dânsa cu oarecare invidie. 

În mintea ei era încă vie scena grozavă pe care o văzuse la plecare 
pe cheiul portului Shanghai: Liu-San-Ciang stând la pândă în spatele 
căpitanului Barnabe; gândurile ei rătăceau mereu de la acesta la 
Felicia şi de la copila ei, iar la Barnabe. 

În clipa aceea n-ar fi putut spune pentru care din aceste două fiinţe, 
atât de dragi, îi tremura mai mult inima. 

Pe amândouă ar fi vrut să le aibă lângă dânsa, să nu se mai 
despartă niciodată de ele. 

Dorea să găsească în sfârşit linişte, să fie la adăpost de prigonirile 
grozave ale sorții neîndurătoare. 

Un zâmbet amar îi flutură pe buze. 

Când îi va fi dat oare şi arunce povara grea care îi apăsa sufletul 
îndurerat? 

Inima i se strângea de dor şi îi era ca şi când ar fi auzit din 
depărtări mari un glas care îi striga batjocoritor: Niciodată n-ai să-ţi 
ajungi ţinta... niciodată! 

Întâmplările îngrozitoare ale săptămânilor din urmă, îi trecură iar 
pe dinaintea ochilor. 

Nenorocire după nenorocire se abătuse peste ea. 

Tot ce clădise cu atâtea jertfe, fusese nimicit şi peste noapte 
ajunsese cerşetoare. 

Dar nu, încă nu pierduse tot! 

În ceasul celei mai grele încercări mai avusese o rază de fericire. 

Felicia ei n-o respinsese, Felicia o iubea încă, deşi ştia ce viaţă 
ruşinoasă fusese nevoită să ducă 

Dar Barnabe?... Şi el o iubea din tot sufletul. 

Se gândi şi la bătrâna Betty şi la credinciosul Jean, care fără 

îndoială, tremurau acasă de grija ei. 

Abia acum îşi aduse aminte că trebuie să trimită o ştire şi acestor 
doi bătrâni. 

Era de multă vreme pe drum şi încă nu avusese prilejul să scrie 
acasă. 

Se sili să alunge gândurile negre şi se duse în cabina ei, pentru a 
trimite o telegramă bătrânei Betty. 

Şi Coţofană, care ocrotise cu atâta dragoste pe Felicia şi căruia 
trebuia să-i fie recunoscătoare că fetiţa ei n-o dispreţuia, venea mereu, 
fără îndoială, spre a cere ştiri de la dânsa. 

Un val cald îi străbătu inima când se gândi la toţi aceşti prieteni ai 
ei. Cât timp îi avea pe dânşii, nu pierduse încă totul, nu era singură şi 
părăsită, nu era cerşetoare! 

Pe când şedea la biroul din cabina ei şi chibzuia ce să telegrafieze 
bătrânei Betty, gândurile ei zburară înainte, la ţinta călătoriei sale, la 
Sidney. 

Când va avea iar fericirea să strângă în braţe pe scumpa ei Felicia? 

Şi dacă soarta se va îndura şi o va găsi pe Felicia, ce se va întâmpla 
cu ele amândouă? 

Deodată i se păru că îl vede în faţa ei pe Bob Wilkens, aşa cum îl 
văzuse în acea zi fatală, când voise să ceară socoteală lui Frank 
Wilkens. 

Oare copila ei nu-l va uita? 

Dolores dădu din cap, şi murmură: 

— Nu, Felicia e ca şi mine. Noi iubim numai o dată în viaţa şi ne 
dăruim inima întreagă. 

Trecuseră douăzeci de ani şi nu-l uitase pe Frank Wilkens, cu toate 
că iubirea se prefăcuse în ură. 

Oare Feliciei i se va întâmpla acelaşi lucru? Va urî şi ea odată pe 
bărbatul pe care acum îl iubea? 

Acesta era într-adevăr fratele ei, sau nu? 

Doamne, de-ar putea să facă lumină, să afle în sfârşit adevărul! 

Dacă Felicia nu era fiica lui Frank Wilkens, acesta va îngădui oare 
ca fiul său să se căsătorească cu fata contesei de Martigny? 

Dolores avea prea puţină nădejde ca aceste visuri de fericire şi se 
poată înfăptui vreodată. 

Sărmana, micuța ei Felicia!... 

Un geamăt izbucni din pieptul ei şi îşi ascunse faţa în mâini, să nu 
se mai gândească la toate acestea. 

Mult timp rămase astfel nemişcată, pradă gândurilor negre şi abia 
când auzi muzica de pe vapor cântând o arie veselă, tresări ca şi când 
s-ar fi deşteptat dintr-un vis rău şi îşi aminti că voise doar să 
telegrafieze credincioasei ei Betty. 

Cu greu înşiră cuvintele pe hârtie, căci nu era uşor să spună într-o 
telegramă tot ce avea pe suflet şi nu voia ca ştirea pe care o va trimite 
acasă, să-i neliniştească prea mult pe sărmanii bătrâni. 

Ar fi fost mai bucuroasă să le poată trimite o veste bună, dar nu 
putea încă s-o facă. 

Reciti de mai multe ori telegrama, şterse un cuvânt, adăugă altul şi 
astfel trecură mai multe ceasuri până când părăsi în sfârşit cabina şi se 
îndreptă spre postul de radio. 

Ofiţerul de serviciu o primi foarte politicos, şi oferindu-i un scaun, 
zise: 

— Din nefericire n-a sosit încă nicio ştire de la căpitanul Barnabe. 

În clipa aceea aparatul Morse începu sa bată iar şi ofiţerul se apucă 
să noteze cuvintele. 

Dolores care îi urmărea mişcările, citi: 

„Vaporul «Neptun» din portul Shanghai, prin sabotaj...” 

Nu putu să citească mai departe, căci un văl ca de ceaţă se lăsă 
peste ochii ei, se simţi cuprinsă de ameţeală cu un strigăt de durere se 
prăbuşi la pământ, pierzându-și cunoştinţa. 


140. O lovitură isteaţă 


Când în dimineaţa zilei următoare Harry Frelinghousen, locţiitorul 
celebrului detectiv, Dick Dodd, aduse domnişoarei Drof ştirea despre 
Bob Wilkens, tânăra americană se arătă îndată foarte mulțumită. 

Îl copleşi cu întrebări, voind să cunoască toate amănuntele asupra 
celor ce descoperise. 

În ochii ei se ivi o lucire de bucurie, căci în sfârşit va reuşi să pună 
mâna pe Bob. 

Făcu îndată tot felul de planuri aventuroase, căci în ultimele zile nu 
se gândise la altceva, decât să pună la cale cunoştinţa între Bob şi 
Mahadeo Prasad Kashi, pentru ca acesta, prin puterea lui hipnotică să- 

] facă ce Bob să-şi uite dragostea pentru franţuzoaica aceea blondă. 

Plecă deci îndată la fabrica de maşini Astley et Co., unde ceru să 
vorbească cu unul din directori. 

Îşi făcuse repede un plan şiret. 

Un unchi al ei avea o fabrică neînsemnată de automobile nu 
departe de New-York. 

Afacerile acestui unchi mergeau cam prost, deoarece n-avea 
mijloace să-şi procure maşinile trebuincioase. 

De această întreprindere Ethel Drof voia să se servească pentru a-şi 
ajunge scopul. 

Bob nu ştia nimic de legăturile de rudenie dintre Ethel Drof şi acest 
mic fabricant care se numea Ctewton, aşa că nu va avea nicio 
bănuială dacă firma Astley et Co. îl va trimite să instaleze maşini în 
această fabrică. 

Când îl va avea odată în America, atunci îi va fi uşor să-i câştige 
dragostea. 

După ce se învoi cu directorul asupra cumpărării maşinilor, îi zise 
acestuia în felul ei hotărât de a vorbi: 

— Bineînţeles că afacerea rămâne în picioare, dacă maşinile vor fi 
instalate la locul lor de un om al fabricii dumneavoastră şi asta de un 
anumit maistru pe care îl voi alege eu. 

Directorul zâmbi cu înţeles, ştiind că astfel de miliardare aveau 
capricii excentrice. 

— Şi pe cine aţi vrea să vă dăm, spre a face instalaţia? 

Fără să stea mult timp la gânduri, Ethel răspunse: 

— Pe un oarecare Woking. 

Abia pronunţase acest nume şi directorii se priviră uimiţi. 

Urmă o tăcere de câteva clipe, apoi unul din ei întrebă: 

— De ce-l vreţi tocmai pe acest om, care lucrează numai de câteva 
zile în fabrica noastră? 

Ethel Drof zâmbi cu un aer de superioritate şi răspunse: 

— Secretul meu. 

— În cazul acesta sunt nevoit să vă dau o ştire neplăcută, 
domnişoară Drof, răspunse directorul care tratase toată afacerea cu 
dânsa. 

Ethel Drof tresări şi se uită speriată la el. 

— Cum, domnul Woking nu mai lucrează la dumneavoastră? 

întrebă fata agitată. 

— Ba da, dar... 

Directorul şovăi câteva clipe şi se uită întrebător la colegii săi. 
Ethel Drof prinse această privire şi văzu că domnii erau foarte 
încurcaţi, astfel că zise nerăbdătoare: 

— Spuneţi-mi, vă rog, ce s-a întâmplat ca domnul Woking? 

Se făcu iar o tăcere scurtă, apoi unul din domni o lămuri: 

— Suntem de părere că e mai bine să vă spunem ce s-a petrecut azi 
dimineaţă. 

Ethel Drof îşi apăsă mâinile pe piept şi zise, cu voce înăbuşită: 

— Pentru Dumnezeu, s-a întâmplat o nenorocire?! 

— Liniştiţi-vă, domnişoară. Nu s-a întâmplat o nenorocire, ci numai 
ceva foarte neplăcut. 

— Cu domnul Woking? 

— Da. 

— Ce e cu dânsul? 

— Cu poşta de dimineaţă am primit un denunţ împotriva lui, prin 
care ni se aduce la cunoştinţă că e bănuit de spionaj industrial. 

Ethel Drof se dădu înapoi înspăimântată. 

— Aşa ceva e exclus. Bob Wilkens nu e în stare să facă asemenea 
fapte. 

Domnii devenirii atenţi la auzul numelui pronunţat de Ethel Drof şi 
întrebară: 

— Cum aţi spus? 

Ethel Drof zâmbi şi dădu din umeri. 

— Fără să vreau v-am spus numele lui adevărat şi acum va trebui 
să vă povestesc tot ce am vrut să vă ascund, chiar în interesul lui. 

Directorii o priviră cu încordare şi unul din ei zise: 

— Adineauri am luat interogatoriul acestui Woking, dar n-am putut 
afla nimic de la dânsul. Deoarece denunţurile anonime, care în cele 
mai multe cazuri nu sunt decât acte de răzbunare, nu le predăm 
poliţiei, n-am avut altceva de făcut decât să-l trimitem pe Woking iar 
la lucrul lui. 

Ethel Drof răsuflă uşurată. 

— Slavă Domnului! Am crezut că iar am venit prea târziu. 

— Dar lămuriţi-ne, vă rog. 

— Ei bine, vă voi spune tot, îi curmă Ethel Drof vorba şi istorisi 

toate aventurile lui Bob Wilkens, cearta cu tatăl său, afacerea 
neplăcută cu bijuteriile şi încăpăţânarea lui de a-şi croi singur viitorul. 

— Pentru a nu fi recunoscut ca fiul regelui automobilelor, i-a venit 
pesemne ideea năstruşnică de a se folosi de acte false, dar în niciun 
caz nu e în stare să facă spionaj industrial. 

— Cu toate acestea e în legătură cu un oarecare Adam Giles, care e 
bănuit de astfel de spionaj, zise unul din directori. 

Ethel Drof protestă din nou: 

— Asta nu poate fi decât o întâmplare şi nu vă îndreptăţeşte să îl 
luaţi pe Bob Wilkens drept un spion. 

— Dar fiindcă s-a introdus în fabrica noastră sub un nume fals, 
bănuiala noastră o foarte îndreptăţită, domnişoară Drof. 

— Îl vom pune sub supraveghere. 

Ethel Drof nici nu îndrăznea să se gândească la vâlva ce ar face 
această afacere, dacă Bob Wilkens, fiul regelui automobilelor, ar fi 
dovedit ca spion industrial 

Respinse însă repede acest gând şi văzând pe directori mai 
împăciuitori, continuă cu înfrigurare: 

— O astfel de bănuială e curată nebunie, domnilor, şi nici nu mai 
face să vorbim despre ea. Pe Bob Wilkens — sau Woking, cum se 
numeşte deocamdată - îl voi lua cu mine în America şi astfel 
nădăjduiesc să-l pot readuce tatălui său. Bineînţeles nu trebuie să-i 
spuneţi că eu sunt cea care a pus toată afacerea la cale, căci altfel e în 
stare să refuze de a pleca în America. 

Deoarece în timpul tratativelor Ethel Drof semnase un cec pentru 
întreaga sumă cu care cumpărase maşinile, directorii se înclinară în 
faţa ei şi unul din ei zise: 

— Bineînţeles că suntem cu plăcere gata să vă îndeplinim dorinţa, 
miss Drof. 

— Spuneţi-i atunci că peste trei zile să fie gata de plecare. 

Unul din directori părăsi biroul spre a aduce la îndeplinire ordinul 
domnişoarei Drof, — iar aceasta le povesti celorlalți despre pretinsa 
îngrijorare a lui Frank Wilkens pentru fiul său şi încheie: 

— Fiind o bună prietenă a casei Wilkens, ţin foarte mult să nu las 
nimic neîncercat, pentru a împăca pe tatăl cu fiul său. Nădăjduiesc că 
am găsit în sfârşit calea cea mai bună 

Dar în sinea ei se gândea la Mahadeo Prasad Kashi care în timpul 

călătoriei cu vaporul va avea prilejul să facă cunoştinţă lui Bob şi să-l 
supună voinţei lui. 

Zâmbi încrezătoare în puterea ei şi aşteptă întoarcerea directorului 
cave avea să-i aducă răspunsul lui Bob Wilkens. 


141. O amintire din vremuri de demult 


Coliba în care locuiau cei doi mineri era foarte modestă. O foaie 
mare de cort o împărțea în două încăperi, din care una, prevăzută cu 
saltele de paie, servea de dormitor, iar cealaltă de cameră de locuit. 

În aceasta din urmă se afla o masă de lemn, o bancă aşezată de-a 
lungul peretelui şi câteva lăzi în care minerii îşi închideau proviziile. 

— Prea frumos nu e la noi, zise Billy zâmbind, când o duse pe 
Felicia în colibă, dar câteva zile cred că tot ai şi poţi sta, fără să simţi 
lipsuri prea multe. 

— Ba stau şi mai mult, răspunse Felicia. Voi sta până când unul din 
dumneavoastră va avea timp să mă ducă până la Sidney. 

— În vremea asta ai putea să ne conduci gospodăria, zise Billy în 
glumă, dar Felicia luă vorbele lui în serios şi răspunse: 

— Cu cea mai mare bucurie, căci în felul acesta îmi voi putea arăta 
recunoştinţa ce vă port la amândoi. 

Billy făcu o mişcare de împotrivire. 

— Ascultă, draga mea copilă, de recunoştinţă să nu fie niciodată 
vorba între noi, — m-ai înțeles? Nu ne-am făcut decât datoria de 
creştini. 

Crestatul, care intrase în urma lor, dădu şi el din cap. 

— Da, numai atât şi nimic mai mult. Din datoria asta face parte şi 
bătaia pe care i-ai tras-o acelui ticălos, dragă Billy. Aşa... acum să 
mâncăm ceva pentru a prinde iar puteri. 

— Aşteaptă numai puţin să îngrijesc de catâri. 

— Lasă Billy, că am avut eu grijă de ei. Mai bine despachetează tot 
ce ai cumpărat de la Sam. 

Billy se uită pe furiş la Crestat, care i se păru cu totul schimbat. Nu 
mai era tăcut şi visător ca până atunci şi lua parte la conversaţie. 

Billy îl cunoştea de mulţi ani şi niciodată nu-l văzuse încă atât de 
bine dispus. 

Oare fetiţa cea frumoasă şi blondă să fie pricina? 

Se îndrăgostise cumva de dânsa? 

La gândul acesta, lui Billy îi veni să zâmbească. 

Nu, aşa ceva nu i se putea întâmpla Crestatului, căci era prea 
bătrân şi serios. 

— Unde sunt farfuriile şi tacâmurile? întrebă Felicia, care voia să 
ajute la pusul mesei. 

Billy începu să râdă. 

— Farfuria e tăblia mesei, furculiţe sunt degetele noastre, iar 
cuţitele le avem la brâu. Ce să-i faci, la noi nu prea este lux. 

— De lux ne putem lipsi. 

— Aşa cred şi eu, încuviinţă Crestatul. Sunt alte lucruri care pot 
înfrumuseţa mai bine viaţa. 

— De pildă? 

Şi de data asta Crestatul păru iar visător şi privirea îi era aţintită în 
gol. Apoi zise încet, apăsând pe fiecare cuvânt: 

— Iubirea pe care doi oameni o pot simţi unul pentru altul... 

Felicia se gândi la Bob Wilkens şi inima i se încleştă de durere şi 
dor. 

Da, aşa era cum spusese Crestatul şi dacă soarta desparte pe doi 
oameni care se iubesc, atunci viața nu mai are niciun preţ pentru ei. 

Între timp Billy despachetase proviziile: pâine tare şi uscată ca 
pesmeţii, carne afumată şi brânză. Le întinse pe masă, unde se afla şi o 
cană cu vin, apoi toţi se aşezară şi începură să mănânce. 

Billy o văzu pe Felicia cum se chinuia să mestece pâinea şi zise cu 
înțeles: 

— Ei da, e o pâine tare aceea pe care o mâncăm noi minerii, nu-i 
aşa camarade? 

Spunând aceste cuvinte se uită la Crestatul care dădu din cap şi 
răspunse: 

— Dar mai este şi alta care nu e atât de gustoasă, cu toate că e mai 
albă şi mai moale şi nu trebuie să lucrezi spre a o câştiga. 

— De care pâine vrei să vorbeşti? 

— De aceea pe care o mănâncă acei care nu sunt liberi. 

— La închisori? 

— Mă gândeam la alţii mai nenorociti. 

— Nu te înţeleg... vorbeşte mai lămurit. 

Crestatul făcu un gest evaziv. 

— Lasă, mai bine nu întreba. 

Crestatul avea iar un aer foarte ciudat. Pesemne că îi revenise iar 
amintirea, acea amintire care îi apăsase întotdeauna sufletul. 

Billy nu mai stărui, ştiind că prin aceasta l-ar face şi mai morocănos 
şi tăcut. Schimbă vorba şi începură să discute despre aventura Feliciei 
şi despre bătaia pe care o mâncase polonezul. 

— Fără îndoială că locotenentul de la postul de poliţie, pe care îl 
cunosc bine şi ştiu că e un om de ispravă, s-a şi dus la Sandy Creek 
spre a cerceta banda mai îndeaproape şi cred că a scăpat pe celelalte 
fete şi a plecat cu ele la Sidney. Păcat că nu eram şi noi de faţă când s- 
a dus poliţia la cârciuma lui Sam! Aş fi vrut bucuros să iau parte la 
bucuria fetelor când s-au văzut salvate şi la spaima acelor ticăloşi 
când au dat poliţiştii peste dânşii. 

Crestatul devenise iar mai vorbăreţ şi adăugă: 

— Şi eu aş fi vrut să fiu de faţă. Ai făcut bine că l-ai trimis pe negru 
la postul de poliţie şi ai scris scrisoarea. 

Câtva timp tăcură, apoi Crestatul începu să pună întrebări Feliciei, 
despre copilăria, familia şi mama ei. La început vorbea cam şovăitor, 
dar deveni din ce în ce mai stăruitor, dovedind un mare interes să afle 
mai multe despre viaţa ei. 

Felicia îi răspunse la toate întrebările şi el nu mai contenea să-i 
pună mereu altele, voind să afle cele mai mici amănunte, aşa de pildă, 
dacă dânsa semăna cu mama ei. 

— Da, asemănarea noastră e atât de mare, încât am putea fi luate 
una drept alta, răspunse fata. 

El murmură, ca pentru sine: 

— Da, atunci aşa trebuie să fie... 

Felicia nu înţelese cuvintele lui, căci altfel s-ar fi mirat de ce 
trebuie să fie aşa. 

— Mama dumitale stă la Marsilia? întrebi el mai departe. 

Felicia îi răspunse şi la această întrebare, dar îi ascunse că mama ei 
purta numele de contesa blondă din Marsilia şi că fusese proprietara 
barului „Valencia”. Îi era ruşine să vorbească despre asta, nevoind s-o 
înjosească pe mama ei în faţa acestor doi oameni care fuseseră atât de 
buni cu dânsa. 

Câtva timp convorbirea lâncezi, până când Billy se adresă iar 
tovarăşului său şi îl rugă: 

— Acum istoriseşte-ne ceva şi despre tine. Despre noi ştii toate şi e 
drept să aflăm şi povestea vieţii tale. 

Îi făcu această rugăminte, văzându-l mai vorbăreţ şi nădăjduind că 
în sfârşit se va ridica vălul misterios care acoperea viaţa acestui om. 

Crestatul avu un zâmbet dureros, se uită gânditor la camaradul său, 
apoi zise: 

— Ce să povestesc despre mine? N-am fost fericit în viaţă, aşa că e 
mai bine să nu mai vorbesc. 

Dar Billy nu se dădu bătut. 

— Povesteşte-ne cel puţin de unde te-ai ales cu crestăturile pe care 
le ai pe faţă. 

Crestatul tresări ca sub înrâurirea unei dureri şi îşi trecu mâna pe 
obraz. 

—  Crestăturile astea mă fac foarte urât, nu-i aşa? zise el cu 
amărăciune. 

— Nu vreau să spun asta, făcu Billy, dar îmi închipui că înainte ai 
fost un bărbat frumos. 

Crestatul se uită la Felicia. 

— Ia spune-mi drept, faţa mea nu-i respingătoare? 

— Nicidecum, răspunse ea cu bunătate, cel puţin pentru mine nu. 

— Rănile acestea mi-au schimbat cu totul chipul, m-au făcut de 
nerecunoscut. 

— Ei, hai acum, povesteşte-ne odată, îl îndemnă Billy nerăbdător. 

Crestatul se gândi câtva timp, părând că vrea să-şi reîmprospăteze 
amintirile şi începu: 

— Pe vremea aceea eram în Europa, la Londra. Prin ticăloşia şi 
nemernicia unui om pe care nu vreau să-l numesc, ajunsesem pe 
stradă, fără un ban în buzunar şi împrejurările mă sileau să plec cât 
mai repede din Londra şi chiar din Anglia. După câte se ştie, singurul 
mijloc, într-o astfel de situaţie, e acela să te angajezi ca marinar pe un 
vapor, ceea ce făcui şi eu. Cunoştinţe multe n-aveam, aşa că nu 
puteam fi întrebuințat decât ca simplu lucrător şi astfel ajunsei pe 
bordul unui vapor care pleca spre Australia. 

Gândul meu era însă, să cobor în primul port european, căci n- 
aveam ce căuta în Australia, ci voiam să plec în Franţa. 

Lucrurile luaseră altă întorsătură. Omul crede că poate să-şi 
mânuiască destinul cum vrea, dar e cu totul altfel, căci destinul se 

joacă cu omul şi îl aruncă de colo până acolo, ca pe o minge. 

Vasul pe care mă aflam era un vapor de călători şi avea pe bord 
aproape o mie de persoane, dar eu nu văzusem mai pe niciunul dintre 
ei, căci lucram jos la maşini, unde era un adevărat iad. 

Făceam serviciul cu fochist şi aveam mult de suferit din partea 
primului mecanic, care era un beţiv şi îmi făcea viaţa amară. În alte 
împrejurări aş fi fugit, dar pe vapor n-aveam încotro şi trebuia să 
îndur toate mizeriile. Totuşi mă plânsei inginerului şef, care-l mustră 
aspru pe mecanic şi acesta îşi înecă necazul în băutură, aşa că nici nu 
mai ştia ce face. 

Se făcuse noapte şi el bea mereu. Deodată fi auzii zbierând că va 
face să explodeze maşina, pentru a se răzbuna împotriva mea şi a 
inginerului. Mă apropiai pe furiş de dânsul şi văzui cam se duse spre 
manometre, citi presiunea, apoi închise ventilele de la cazane. Nu mă 
prea pricepeam la tehnică, îmi dădui însă seama că dacă închide 
ventilele, presiunea în cazane va creşte grozav şi le va face să 
explodeze. El se oprise în fața manometrelor şi urmărea mişcarea 
acului indicator. Mă apropiai şi mai mult şi văzui că acul se ridica 
mereu şi ajunsese la punctul cel mai ridicat. Încă vreo câteva minute 
şi cazanele trebuiau să sară în aer. 

Deschiderea unui singur ventil măcar, ar fi putut să înlăture 
catastrofa şi să scape de la moarte aproape o mie de omeni. 

Ce era să fac? Să dau alarma? 

Dar înainte ca ceilalți maşinişti, care erau în repaus, sau inginerul 
să fi ajuns la faţa locuri, nenorocirea s-ar fi şi întâmplat. 

Eram deci nevoit să lucrez singur. 

Cu hotărâre mă repezii la ventile, dar primul maşinist mă înhăţă cu 
toată puterea şi mă îmbrânci la o parte. 

Ne luptarăm amândoi, el mă trânti la pământ şi căzând, văzui că 
lângă mine era un ciocan pe care îl apucai. Adunându-mi toate 
puterile, mă ridicai de jos şi târând pe maşinist după mine, mă avântai 
spre cazane, unde sfărâmai unul din ventile cu ciocanul pe care îl 
aveam în mână. 

Aburul ţâşni afară sub presiunea grozavă şi mă lovi drept în față, 
deoarece din pricina strânsorii maşinistului nu putui să mă dau destul 
de repede la o parte, aşa că tot obrazul îmi fu opărit. 

Ce s-a întâmplat mai târziu n-am mai ştiut, căci îmi pierdusem 

cunoştinţa. 

Când îmi venii în fire, văzui că mă aflam în cabina sanitară, într-un 
pat curat. Capul îmi era bandajat şi numai ochii şi urechile mi se 
lăsaseră libere. 

Un îngrijitor care şedea lângă mine, observă că mă trezisem şi-l 
chemă pe medicul vasului, care veni cu căpitanul. 

Doctorul mă întrebă cum mă simt şi îi răspunsei că nu prea rău, dar 
că faţa mă ardea îngrozitor. El îmi ascultă inima, apoi zise: 

— Te voi scăpa. Pe fată îţi va creşte o piele nouă şi totul va fi bine. 
Însă în urma arsurilor vor rămâne cicatrice urâte. Dar la urma urmei 
frumuseţea nu e de însemnătate atât de mare la un bărbat, mai cu 
seamă dacă e un om de treabă şi curajos ca dumneata, încheie el 
glumind. 

Apoi căpitanul îmi ceru să-i istorisesc tot ce se petrecuse între mine 
şi maşinist. 

Îi povestii toată întâmplarea şi căpitanul îmi strânse mâna. 

— Numai datorită curajului şi hotărârii dumitale a fost înlăturată o 
catastrofă îngrozitoare. 

În portul cel mai apropiat, maşinistul fu dat pe mâna autorităţilor şi 
condamnat pe mai mulţi ani la închisoare pentru sabotaj şi 
primejduirea vieţii pasagerilor. 

Eu fui nevoit să rămân pe bordul acelui vas şi să plec mai departe 
până în Australia. Când ajunserăm la destinaţie, rănile mele erau 
aproape vindecate, aşa că nu mai avui nevoie de tratamentul 
doctorului. Societatea căreia aparţinea vaporul îmi dădu o răsplată 
bănească destul de bună şi astfel rămăsei la Sidney. 

Când mă uitai pentru întâia oară după nenorocirea care mă lovise, 
într-o oglindă, mă speriai eu însumi de înfăţişarea mea. Îmi era ca şi 
când fiecare om care mă va vedea se va îngrozi de mine, aşa că am 
venit aici în singurătatea acestor munţi, unde am început să duc viaţa 
de miner, pe care o mai duc şi astăzi. 

Felicia şi Billy îl ascultaseră adânc mişcaţi şi când tăcu, camaradul 
său zise: 

— Aceste crestături îţi fac cinste. 

— Dacă nu le-aş fi avut însă, viaţa mea ar fi fost cu totul alta şi 
mult mai fericită. 

— De ce? 

Crestatul făcu o mişcare de împotrivire. 

— Lasă, nu mai întreba. Povestea e prea tristă. 

Şi privirea lui rătăci iar în depărtări, ca şi când ar fi văzut apărând 
vedenii din vremuri de demult. 

Billy nu mai stărui, el se ridică de pe scaun şi începu să pregătească 
pentru Felicia un culcuş, din paie şi pături. 

— Acum să ne culcăm, căci mâine dimineaţă trebuie să începem iar 
lucrul. 

— Noapte bună! 

— Noapte bună! 


142. Speranţe spulberate 


De câteva ori Ethel Drof se uită nerăbdătoare la ceas, căci trecea 
minut după minut, fără ca directorul care plecase după Bob Wilkens, 
să se fi întors, şi ceilalți doi domni care rămăseseră cu dânsa în birou 
şi discutau despre întâmplările zilei, erau miraţi de întârzierea 
colegului lor. 

Ghicind pesemne gândurile tinerei americane, unul din domni zise: 

— Se vede că mister Wilkens nu vrea să se hotărască aşa de repede 
şi tratativele cu dânsul durează mai mult decât ne-am aşteptat. 

— Poate n-are chef să se întoarcă în patria lui, adăugă celălalt. 

Ethel Drof îşi muşcă buzele. 

Să aibă cumva dreptate directorul? 

Încăpăţânatul era în stare să ducă mai departe o viaţă sărăcăcioasă, 
decât să facă un lucru împotriva voinţei lui. 

Ethel Drof devenea din ce în ce mai neliniştită şi se uita mereu spre 
uşa prin care trebuia să se întoarcă directorul. 

Ea venise cu toată încrederea că va reuşi, dar acum această 
încredere începu să slăbească. 

Era atât de tulburată, încât nici nu mai ştia ce să răspundă 
domnilor care căutau s-o distreze cu conversaţia, când în sfârşit uşa fu 
deschisă şi directorul care plecase în căutarea lui Bob, se întoarse în 
birou. 

Îndată ce zări faţa lui speriată, Ethel sări în picioare şi întrebă cu 
înfrigurare: 

— A refuzat cumva? 

Directorul făcu o mişcare de deznădejde şi răspunse: 

— Nu l-am găsit nicăieri. 

Ceilalţi doi directori se uitară surprinşi la dânsul, iar Ethel Drof, 
buimăcită, se dădu un pas înapoi. 

— Nu l-ai mai găsit? 

Directorul dădu din cap. 

— Negăsindu-l la locul unda lucra de obicei, am întrebat în toate 
secţiile. Am fost şi la cantină, crezând să dau acolo peste dânsul... 

— Dar se poate să fi plecat din fabrică, acum în timpul lucrului? îl 
întrerupse Ethel Drof, agitată. 

Directorul dădu din umeri. 

— Altă explicaţie a dispariţiei lui nu este, stimată domnişoară. 

— Portarul nu l-a văzut, întrebă alt director. 

— L-am întrebat şi pe dânsul, dar nici el nu l-a văzut. Pesemne că a 
sărit peste zidul de împrejmuire al fabricii. Altfel nu înţeleg cum a 
putut să dispară. 

— Dar de ce să fi părăsit postul bun pe care îl avea aici? întrebă 
Ethel Drof mai departe. 

Directorul se adresă ei şi o lămuri: 

— M-am informat pretutindeni şi am ajuns la convingerea că în 
urma interogatoriului care i s-a luat, Woking — sau mai bine zis Bob 
Wilkens — a găsit că e mai bine pentru el să spele putina. 

— Aşadar i-aţi spus în faţă bănuiala care va fost deşteptată prin 
acea scrisoare anonimă? 

— Asta nu, răspunse unul din directori, dar l-am luat în cercetare 
severă, căci trebuie să înţelegi şi dumneata, că nu ne convine să ni se 
fure de către un spion modelele cele mai noi ale maşinilor noastre. 
Bănuiesc că din pricina certei cu tatăl său şi a lipsei de mijloace în 
care se află, Bob Wilkens a apucat pe căi greşite. 

Ethel Drof făcu un gest prin care îşi arătă supărarea. 

— Astea sunt fleacuri! Un Bob Wilkens nu fură; mai bine moare de 
foame, decât să comită o faptă necinstită! 

— Mulţi oameni care au fost socotiți cinstiţi au înşelat încrederea 
care se pusese în ei, domnişoară Drof, încercă directorul să se scuze. 
În orice caz, e ciudată dispariţia neaşteptată a acestui tânăr. Dacă ar fi 
avut cugetul curat, n-ar fi fugit. 

Al treilea director, care până atunci vorbise mai puţin, zâmbi 

îngăduitor şi zise: 

— Se mai poate ca acest mister Wilkens să fi aflat ceva despre 
vizita domnişoarei Drof şi a vrut să se ferească de o întâlnire cu dânsa, 
presupunând că e în înţelegere cu tatăl său. 

— Nu cred asta, interveni acela care fusese în căutarea lui Bob. 
Tocmai azi el a lucrat cu multă râvnă, şi apoi, locul lui e în sala a treia 
ale cărei ferestre dau în curtea din fund, aşa că nu poate vedea pe cei 
care vin în clădirea direcţiunii. Afară de asta la cantină a avut loc un 
incident ciudat... 

Ethel Drof deveni atentă şi ridică repede capul, uitându-se cu 
încordare la director. 

— Un incident? repetă ea. 

— Ah, vrei să vorbeşti de cearta... aceea, întrebă un altul din 
directori. 

— Am reuşit să aflu pricina acelei certe, continuă primul director. 
Unul din cei mai noi lucrători a fost marinar şi a povestit celorlalţi o 
întreaga aventură cu nişte traficanţi de fete. Lucrătorii mi-au spus că 
Woking ar fi susţinut că era vorba de... Directorul şovăi câteva clipe şi 
se uită încurcat la Ethel Drof. 

Dar aceasta strigă, nerăbdătoare: 

— Vorbeşte mai departe. Ştii că mă interesez mult de acest Bob 
Wilkens şi doresc să-l împac cu tatăl sau, aşa că aş dori să cunosc 
toate amănuntele pentru a-mi putea continua cercetările. 

Directorul îi istorisi tot ce se petrecuse la cantină şi când Ethel auzi 
numele Feliciei, inima i se strânse şi îşi dădu seama că lovitura isteață 
pe care o pusese la cale, fusese zădărnicită. 

Tocmai în ziua aceea întâmplarea a vrut ca Bob Wilkens să afle ştiri 
despre franțuzoaica cea blondă. 

Plină de mânie, Ethel Drof se întrebă ce putea să facă mai departe, 
spre a da de urma lui Bob. 

Va mai reuşi detectivul să-l găsească încă o dată? 

Va fi oare nevoită să se întoarcă la New-York fără niciun rezultat? 

Văzând privirile întrebătoare ale celor trei domni, se reculese 
pentru a nu-şi trăda dezamăgirea. 

Cu un zâmbet silit, întinse directorilor mâna şi îşi luă rămas bun. 

— Deocamdată nu pot face nimic, totuşi sper că Bob Wilkens, care 
se află la Londra fără mijloace de trai, se va întoarce să-şi reia lucrul şi 

atunci vă rog să mă înştiinţaţi numaidecât. Voi locui mai departe la 
hotelul Piccadilly, unde mă puteţi găsi. În ce priveşte maşinile pe care 
le-am cumpărat, deocamdată să nu le expediaţi. Prin acest vicleşug 
vreau să-l fac pe Bob Wilkens să se întoarcă în America, aşa că nu voi 
părăsi încă acest plan. 

Directorii îi făgăduiră a-i îndeplinească dorinţa, cu toate că nu 
împărtăşeau speranţa pe care o avea ea, că Bob se va reîntoarce la 
lucru. 

Abătuta şi tristă, Ethel Drof se urcă în maşina pe care o închiriase 
pentru tot timpul cât avea de gând să stea la Londra şi care o aştepta 
la poarta fabricii. 

Harry Frelinghousen, care rămăsese în automobil, o privi cu 
încordare şi o întrebă: 

— Ei, pot să te felicit? 

Ethel se uită mâniată la dânsul şi răspunse cu glas şuierător: 

— Ne-a scăpat din nou! 

— E cu neputinţă! Doar l-am văzui azi dimineaţă intrând în fabrică 
şi te-am înştiinţat îndată prin telefon. 

— Cu toate acestea n-a fost găsit nicăieri, izbucni tânăra americană 
şi-i povesti tot ce aflase. 

Detectivul fu foarte nemulțumit, căci nădăjduise să scape în sfârşit 
de greaua corvadă. 

Înainte de a mai putea apune ceva, auzi glasul poruncitor al 
domnişoarei Drof: 

— Trebuie să-l cauţi mai departe, mister Dodd... Ah, voiam să spun 
mister Frelinghousen! 

Detectivul dădu din cap şi mormăi: 

— Nici nu m-am aşteptat la altceva. 

— Ce vrei să faci acum? 

— Trebuie să mă mai gândesc în linişte. 

Ethel Drof îşi frământă mâinile deznădăjduită şi zise cu voce 
înăbuşită: 

— Dacă ai fi într-adevăr un maestru detectiv, ai fi ştiut îndată ce ai 
de făcut. Nu mai încape nicio îndoială că va încerca să plece în 
Sidney, spre a o salva pe franţuzoaica aceea blondă. 

Detectivul făcu o mişcare dispreţuitoare. 

— Dar n-are bani pentru a face o asemenea călătorie! 

— Mi-e teamă că va găsi mijloace să plece şi fără bani în Australia. 
După toate câte am mai aflat despre dânsul, Bob Wilkens e un om 
hotărât care ştie ce vrea şi nu se dă înapoi de la nicio primejdie, când 
e vorba să-şi ajungă scopul. 

Detectivul simţi mustrarea care se ascundea sub aceste cuvinte şi 
protestă: 

— În zilele din urmă nu ţi-am dovedit şi eu că ştiu ce vreau, miss 
Drof? 

— Ei da, am ajuns însă şi de astă dată prea târziu. Dacă vrei să 
câştigi o răsplată deosebită, atunci fă pe dracul în patru să-l regăseşti 
pe Bob Wilkens. 

— Şi dacă voi pune mâna pe dânsul, ce să fac cu el? 

— Întrebare fără rost! Mie să mi-l aduci! 

Harry Frelinghousen râse cu un aer de superioritate. 

— Cred că asta ar fi cea mai mare greşeală pe care am putea-o face. 

— Dă-mi voie... 

Dar detectivul n-o lăsă să-şi isprăvească vorba, ci o întrerupse 
repede: 

— Tocmai prin faptul că mister Wilkens a primit o ştire despre 
franţuzoaică, e nevoie mai mult ca oricând de mare băgare de seamă. 
Te rog însă, să laşi tot în seama mea şi îţi voi dovedi că şi eu sunt un 
detectiv maestru. 

Deoarece, din pricina circulaţiei prea mari, automobilul fu nevoit 
să oprească vreo câteva clipe, Harry Frelinghousen se folosi de acest 
prilej, sări din maşină şi dispăru în mulţime. 

Ethel Drof se uită năucită după dânsul, apoi zâmbi şi murmură: 

— Poate va reuşi să mai găsească o dată urma lui Bob şi atunci nu- 
mi va mai scăpa... 


143. Poveste tristă 


Când se duse la odihnă, bătrânei Lawford nu i se păru ceva 
neobişnuit, auzind pe Gregor zicându-i: 

— Eu mai rămân cu tata să-i citesc ceva. 

De când Lawford se îmbolnăvise de reumatism, se întâmplase de 
mai multe ori ca fiul său să-i citească ceva, fie dintr-un ziar, fie dintr-o 
carte, fiindcă tocmai spre seară, sau în timpul nopţii, bătrânul avea 

dureri mai mari şi nu putea să doarmă. 

Dar bătrâna Lawford nici nu bănuia că cei doi bărbaţi abia aşteptau 
să rămână singuri, căci în timpul din urmă nu mai avuseseră prilej, 
Gregor fiind foarte ocupat cu serviciul. 

Doi gardieni se îmbolnăviseră pe neaşteptate şi starea câtorva 
bolnavi se înrăutăţise, aşa că profesorul Black dăduse ordin de a se 
întări gardă de noapte. Din această pricină Gregor un reuşise să 
cerceteze mai îndeaproape jurnalul lui Frank Wilkens, deoarece în 
sălile sanatoriului nu îndrăznise să citească. Îi era teamă ca Frank 
Wilkens să nu-l fi înştiinţat pe profesorul Black de dispariţia jurnalului 
şi bănuiala să nu cadă asupra lui, dacă Wilkens şi Black îşi vor aduce 
aminte că-l găsiseră în apropierea biroului, când stătuseră la tocmeală 
pentru jurnal. 

La sanatoriu însă totul părea în regulă. 

Gregor Lawford în observa pe Black neîncetat, dar nu putu să 
descopere nicio schimbare. Presupuse dar că Wilkens sau nu observase 
încă dispariţia jurnalului, sau, dintr-o pricină oarecare, nu spusese 
nimic profesorului Black. 

Despre toate acestea Gregor Lawford vorbi cu tatăl său când 
rămaseră singuri şi nimeni nu mai putu să-i audă. 

La rugămintea bătrânului, Gregor începu să citească din jurnal. 

Primele însemnări erau foarte scurte şi în ele se spunea că jurnalul 
fusese început în timpul călătoriei din America spre Franţa. 

Apoi scriitorul acelor foi aminti de cunoştinţa lui cu contesa 
Dolores de Martigny. 

Luarea aminte a celor doi bărbaţi fu mai încordată, când Gregor 
ajunse la acele pagini unde începeau tânguirile asupra captivităţii 
silite. 

Tânărul Lawford citi cu glas tare: 


„Londra, 18 aprilie 1812. 

Frank mi-a spus că vrea să meargă cu mine la un notar, spre a 
încheia un contract care să stabilească legăturile noastre de afaceri. 

Am fost atât de nebun să-l cred şi am căzut în capcană. 

În loc de a face un contract, mi s-a răpit libertatea. 

Totuşi nu-mi vine să cred că vărul meu mă va înlătura într-un chip 
atât de nelegiuit, ci vrea numai să-mi arate că el e mai tare decât 

mine. 

Nu-mi pot închipui ca un medic să-i dea mână de ajutor la o crimă 
atât de grozavă, aşa că nu vreau să pierd toată nădejdea. 

De altminteri nici închisoarea nu m-ar speria, dacă n-ar fi grija 
pentru sărmana mea Dolores. 

Doamne, de-aş fi putut să-i dau cel puţin de ştire, de i-aş fi povestit 
despre vărul meu! Atunci ar şti că mi s-a întâmplat o nenorocire. 

Aşa însă, nu-şi va putea explica dispariţia mea. 

Acum nu mai înţeleg nici eu ce anume m-a oprit să-i vorbesc despre 
vărul meu, care îmi seamănă atât de mult, încât s-ar părea că suntem 
fraţi gemeni. 

Dar certurile şi neînțelegerile cu Frank sunt atât de urâte, încât n- 
am vrut s-o neliniştesc pe Dolores, spunându-i-le. 

De-ar da Dumnezeu să mă pot întoarce în curând la dânsa!” 


„Londra, 24 august 1912. 

Soarta mea nu s-a schimbat încă. 

Trece zi după zi fără să văd un singur om, căci mâncarea mi se dă 
printr-o deschizătură mică a uşii şi văd numai mâna aceluia care mi-o 
aduce. 

Atâta tot. 

În cuvinte nu se poate spune cât de grozavă e această singurătate. 
Trebuie s-o trăieşti, pentru a o putea simţi. 

Un singur lucru ştiu: din partea vărului meu nu mă pot aştepta la 
milă sau îndurare. 

Căsătoria mea cu Dolores, pe care o iubesc din tot sufletul, a aţâţat 
şi mai mult ura şi invidia lui. 

Şi el a fost îndrăgostit odată de o franţuzoaică, dar nu s-a putut 
căsători cu ea fiindcă atunci tatăl său era în pragul falimentului şi 
numai o căsătorie bogată a fiului său îl putea scăpa. 

A fost nevoit să se supună voinţei tatălui său şi să facă o căsătorie 
de convenienţă. 

Abia după ce s-a însurat cu o femeie pe care n-o iubea şi după ce 
fata pe care o iubise se măritase şi dânsa, a venit moştenirea cea mare, 
aşa că îl înţeleg de ce mă invidiază pentru fericirea mea. 

Totuşi nu-mi vine să cred că ura lui împotriva mea să-l poată 
împinge până la crimă. 

Oare cugetul nu-l mustră deloc? 

De Dolores se va fi îngrijit oare? C-o i-a spus despre dispariţia mea? 

Gânduri negre mă chinuiesc şi mi-e teamă să nu înnebunesc cu 
adevărat. 

Dar nu, ticăloşii care au pus la cale înlăturarea mea, nu-şi vor 
ajunge ţinta!” 


„Londra, 4 septembrie 1912. 

Trebuie să fac semne pe perele, căci altfel voi uita şi timpul în care 
trăiesc. 

Zilele şi săptămânile trec şi eu sunt încă prizonier. 

Simt cum mă cuprinde nebunia; îmi vine să ţip în gura mare, dar 
ştiu că nimeni nu mă va auzi şi nimeni nu se va îndura de mine. 

Doamne, dacă aş şti pe ce cale să-mi redobândesc libertatea! Sunt 
grozav de îngrijorat pentru scumpa mea Dolores. 

Fără îndoială că Frank nici nu s-a sinchisit de dânsa şi că vrea să 
ajungă în mizerie. Puţinii bani pe care i-am lăsat la hotel îi vor ajunge 
numai pentru scurt timp. 

Ce se va face sărmana mea Dolores? 

După fuga din casa rudelor ei, nu se va mai putea întoarce acolo, 
căci aceşti oameni fără inimă n-o vor mai primi înapoi, o vor goni 
când vor afla ce a făcut. 

Dumnezeule sfinte, vedeam fericirea înaintea noastră şi peste 
noapte visul frumos s-a spulberat! 

Totuşi nu mă voi da bătut, nu, nu! 

Trebuie s-o regăsesc pe Dolores, căci mi-e atât de dragă! Nu vreau 
să pierd nici copilul pe care îl poartă în sân. E al meu, eu sunt tatăl 
lui! Va purta numele meu şi va fi sub ocrotirea mea de cum va vedea 
lumina zilei! 

Vreau să-mi ţin toate făgăduielile pe care le-am făcut iubitei mele 
Dolores! 

O voi purta pe braţe, o voi feri de toate nenorocirile, îi voi face o 
viaţă frumoasă, lipsită de griji şi nevoi. 

Dolores, iubita mea, la tine mă gândesc zi şi noapte! Tu trebuie să 
simţi dorul nebun care mă atrage spre tine! 

Doamne, Dolores, de-ai putea să mă găseşti, să afli unde sunt, să-mi 
ajuţi să scap, să fim iar împreună! 

Inimile noastre sunt legate pentru vecie una de alta. 

Dolores, mi-e dor de tine, trebuie să te regăsesc, să te fac să uiţi 
chinurile pe care le-ai îndurat, să mă răzbun împotriva lui Frank 
pentru nelegiuirile lui! El trebuie să-şi capete pedeapsa pentru că a 
vrut să nimicească fericirea noastră.” 


Gregor Lawford puse jurnalul pe masă şi se uită lung la tatăl său. 

Bătrânul suspină şi zise: 

— Da, despre această sărmană Dolores a vorbit de multe ori. 

— Dorul de dânsa i-a întărit din ce în ce mai mult voinţa de a fugi. 

— Aşa e, dragul meu băiat. 

— A regăsit-o oare? 

Bătrânul clătină încet capul. 

— Dacă ar fi regăsit-o, s-ar fi întors la New-York şi l-ar fi tras la 
răspundere pe vărul său. Mi-e teamă că nenorocirea l-a urmărit şi că a 
pierit cine ştie pe unde, în mizerie. 

— Sărmanul! 

Bătrânul Lawford dădu trist din cap. 

— Da, sărmanul! Şi ce om bun era! De multe ori mă gândesc la 
dânsul. 

Gregor Lawford se ridică de pe scaun şi începu să se plimbe agitat 
prin odaie. 

— O asemenea nelegiuire nu trebuie să rămână nepedepsită, tată! 

— Ai dreptate, Gregor, dar ce putem face nişte nevoiaşi ca noi 
împotriva lui Frank Wilkens, regele automobilelor şi împotriva 
profesorului Black? Dacă am face un denunţ, n-ar fi luat în serios. 

— Aşa crezi? 

— Declaraţiile noastre ar fi luate drept răzbunare împotriva acestor 
doi oameni puternici şi noi ce-am câştiga? Black ne-ar da afară şi am 
rămâne pe drumuri. 

— Dar dovada aceasta, tată?! zise Gregor, arătând jurnalul de pe 
masă. 

Bătrânul făcu un gest obosit. 

— Cum vrei să dovedeşti că însemnările acestea sunt adevărate? 
Dacă Frank Wilkens şi profesorul Black se vor înţelege, vor susţine că 
acest document e falsificat şi noi vom suferi urmările. Mai mult de 
milă pentru acel tânăr care a fost acum câtva timp aici, m-am învoit 

cu planul tău. Dacă îl vei găsi, n-ai decât să-i dai jurnalul, mai mult nu 
putem face, dragă Gregor. 

Tânărul Lawford se aşeză iar lângă tatăl său şi începu să răsfoiască 
din nou jurnalul. 

După o tăcere mai lungă, zise: 

— Numai întâmplarea ar putea face să-l regăsesc pe acel tânăr. De 
altminteri nici nu ştim dacă nu e unit cu regele automobilelor. Cu 
întrebarea asta mi-am bătut mult capul în zilele din urmă şi pe când 
citeam, m-am gândit la un alt mijloc. Ar trebui s-o căutăm pe femeia 
aceea... 

— Pe Dolores? întrebă bătrânul Lawford. 

Gregor dădu din cap. 

— Dacă aş găsi-o şi i-aş da jurnalul acesta, negreşit că ar face tot ce 
i-ar sta în putinţă ca Frank Wilkens şi profesorul Black să-şi primească 
pedeapsa. 

— Unde vrei s-o mai găseşti acum, după ce au trecut aproape 
douăzeci de ani de la aceste întâmplări atât de triste? Fără îndoială că 
ea a uitat de tot ce s-a petrecut acum douăzeci de ani şi se va fi 
căsătorit cu altul. 

— Nu mi vine să cred aşa ceva, tată, căci copilul de care e vorba în 
aceste însemnări, îi va fi amintit neîncetat pe acel Frank Wilkens. 

— Copilul poate nici nu mai trăieşte; poate l-a dat chiar de atunci 
la străini. Te rog nu-ţi mai frământa mintea cu această afacere, nu mai 
scormoni trecutul şi uită tot ce s-a întâmplat în timpul din urmă. 

Gregor Lawford clătina cu încăpățânare capul... 

— Nu pot să uit, tată. Toate aceste întâmplări au pătruns prea 
adânc în sufletul meu şi trebuie să fac ceva, spre a-mi recăpăta 
liniştea. 

— Te previn să fii cu băgare de seamă, băiete! 

— N-avea nicio grijă; voi face astfel încât să nu suferim noi din 
pricina acestei afaceri întunecate. 

— Ce vrei să faci? 

— Înainte de toate, voi face cercetări, pentru a da de urma acestei 
contese de Martigny. În cartea aceasta este scris că e franţuzoaică şi că 
a stat la nişte rude ale ei, care fără îndoială vor şti ceva despre dânsa. 

Bătrânul suspină iar 

— Văd că n-are niciun rost să te opresc de a face ce ţi-ai pus în cap. 


— 204 — 


— Da, tată, trebuie să fac ce mă îndeamnă inima. Din foile acestea 
am văzut cum au fost nenorocite două vieţi şi nu pot răbda ca o astfel 
de nelegiuire să rămână nepedepsită. Nu ştiu încă dacă voi reuşi, dar 
mă bizui pe dreptatea lui Dumnezeu. 

Luă iar jurnalul şi continuă să citească trista poveste a unei iubiri 
nenorocite. 


144. Cocoşul roşu 

După plecarea lui Liu-San-Ciang, Tao-Juan-Ming cobori în 
încăperile aşezate în subsolul casei sale. 

Aici era aproape întuneric, căci numai câteva lampioane roşii 
răspândeau o lumină slabă. 

Mai multe încăperi se înşirau una după alta, în faţa uşilor erau 
atârnate rogojini, iar duşumelele erau acoperite tot cu rogojini, aşa că 
paşii abia se auzeau 

De-a lungul pereţilor erau bănci late, cu perne şi, în faţa fiecăreia se 
afla câte o măsuţă mică şi joasă. 

Într-o încăpere mai din fund erau paturi aşezate unul deasupra 
altuia şi pretutindeni plutea un miros dulceag. 

Pe paturi şi bănci zăceau întinşi chinezi, nemişcaţi şi ţepeni, cu un 
zâmbet schimonosit pe feţele lor. 

Erau fumători de opiu, oaspeţii lui Tao-Juan-Ming. 

Întreprinderea lui funcţiona zi şi noapte. 

În faţa celor care abia veniseră, şedeau ghemuite chinezoaice 
tinere, care turnau ceai în ceşti subtiri şi pregăteau pipele de opiu. 

Chipurile celor întinşi pe bănci, fetele care se ducea de la unul la 
altul cu paşi uşori, ofereau o privelişte fantomatică. 

Era China întunecată, era o tavernă de opiu din Shanghai, cuibul 
tuturor viciilor şi patimilor! 

Tao-Juan-Ming păşi până în încăperea din fund, acolo unde erau 
paturile, unde se aflau cei mai săraci din oaspeţii lui: hamali şi 
lucrători din port. Privi cercetător în jurul lui, apoi se apropie de un 
om care tocmai se deşteptase din beţia din opiu. 

— Ah, eşti aici Huan-Tsung? Bine că te-am găsit! 

— M-ai căutat, Tao-Juan-Ming? 

— Da, am de vorbit cu tine. 

Omul se ridică, îşi întinse trupul vânjos şi căscă. Era îmbrăcat 
numai cu pantalonii, cu toţi hamalii chinezi. 

— Vrei să mă întrebi când am să-ţi plătesc opiul pe care l-am fumat 
pe datorie? 

— Aşa este, căci un om cinstit nu trebuie să întârzie prea mult cu 
plata datoriilor sale. Socoteala ta e mare şi nu mai pot să te aştept. 

Hamalul tresări. 

— Voi lucra iar în port şi îţi voi aduce tot câştigul meu, numai să 
nu mă laşi fără opiu. 

— Ce vrei să lucrezi? 

— Ştiu că vaporul „Neptun” încarcă cărbuni şi are nevoie de 
hamali, aşa că mă duc acolo. 

În ochii întunecaţi ai lui Tao-Juan-Ming se ivi o lucire. 

— N-ai să poţi câştiga destul ca să-mi plăteşte datoria. Ai să-mi dai 
vreo sută de yeni şi până nu-mi vei plăti nu-ţi voi mai da din otrava 
dulce şi nici nu vei mai avea voie să intri în taverna mea. 

Hamalul făcu o mutră deznădăjduită şi se rugă: 

— Nu fi atât de neîndurător cu mine. 

— Ar trebui să fiu. Totuşi îţi voi arăta o cale să poţi câştiga bani 
mulţi. Îţi voi da două sute de veni, dacă vei face ceea ce voi cere de la 
tine. 

— Două sute de yeni?... repetă Huan-Tsung, neîncrezător. Spune- 
mi ce să fac? Sunt gata la orice. 

Tao-Juan-Ming se aşeză lângă dânsul pe pat, îşi apropie gura de 
urechea lui şi începu să-i vorbească în şoaptă. După câtva timp îl 
întrebă: 

— Ai înţeles tot? 

— Tot 

— Şi ai să faci cum ţi-am spus? 

— Pentru două sute de yeni îmi vând şi sufletul dracului, Tao-Juan- 
Ming. Te poţi bizui pe mine. 


* 


Hamalii chinezi se îngrămădiră în număr mare pe vaporul 
„Neptun” căutând de lucru. În fruntea lor era Huan-Tsung. Casierul 
vaporului alese pe cei mai puternici şi între cei angajaţi fu şi Huan- 
Tsung. 

După o jumătate de ceas era zarvă mare pe vaporul „Neptun” şi în 
jurul lui. Aerul răsuna de zângănitul lanțurilor, vuietul macaralelor şi 
strigătele hamalilor. Sudoarea le curgea şiroaie de pe trupurile pe 
jumătate goale, pe care se aşeză praful de cărbuni, prefăcându-i din 
galbeni în negri. 

Grămezi din ce în ce mai mari de cărbuni dispăreau pe rând în 
pântecele marelui vapor. 

Când fu vorba să se dea la o parte cărbunii din fundul magaziilor, 
spre a face loc altor încărcături, printre cei dintâi care se oferiră 
pentru această treabă, fu Huan-Tsung. 

De obicei hamalii se cam fereau de acest lucru greu, dar casierul 
care supraveghea oamenii, nu bănui nimic când văzu că unul se oferă 
de bună voie, căci ce-ar fi putut face rău acolo în fundul vaporului? 

Se lucră toată ziua şi îndată după apusul soarelui lucrul fu isprăvit 
şi hamalii veniră pe puntea vaporului să-şi primească plata. 

Toţi erau de faţă, numai Huan-Tsung lipsea încă. Casierul văzu că îi 
mai rămăseseră banii pentru plata unui om. Unde era oare acesta? 

Tocmai voia să trimită un marinar în magazia de cărbuni spre a-l 
căuta, când apăru şi el. 

— Unde ai fost, nemernicule?! se răsti casierul la dânsul. 

Huan-Tsung, zâmbi. 

— Am fost la bucătărie. 

La auzul acestei mărturisiri sincere, casierul zâmbi. 

— Şi, bucătarul ţi-a dat ceva? 

— Da, m-a dat afară. 

— Bine ţi-a făcut. De ce eşti lacom? Aşaa... iată-ţi plata şi şterge-o, 
să nu te mai văd în ochi. 

Huan-Tsung îşi lua banii şi plecă foarte grăbit, îndreptându-se spre 
cartierul chinezesc de pe malul canalului Su-Ciau. 


x 


Căpitanul Barnabe şedea în cabina lui şi făcea însemnări în jurnalul 
de bord. 

A doua zi urma să plece iar în largul mării. 

Gândurile lui zburară apoi la Dolores, care acum trebuia să fie 
departe. 

Ce fericit ar fi fost, dacă ar fi putut pleca şi el cu dânsa! 

Ca femeie poate nu va reuşi să izbutească la Sidney şi dacă n-o va 
găsi pe Felicia, desigur n-avea pe nimeni lângă ea care să i dea un sfat 
sau un ajutor. Poate îi va folosi scrisoarea de recomandare pe care i-o 
dăduse. 

Gândul acesta îl mai linişti şi îşi îndreptă iar atenţia asupra 
jurnalului de bord. Apoi luă o hartă şi studie cursul pe care avea să-l 
ia a doua zi. 

Pe punte santinelele păşeau liniştite încolo şi încoace şi când se 
întâlneau, schimbau câteva vorbe, ca să le mai treacă timpul. 

Era după miezul nopţii şi cei doi marinari de veghe erau tocmai 
unul lângă altul, când unul din ei adulmecă aerul şi întrebă: 

— Nu simţi şi tu că miroase ceva a ars? 

— Ba da, şi mie mi s-a părut adineauri. 

— Căpitanul nu s-a culcat încă. Trebuie să-i raportăm. 

— Du-te tu. 

Celălalt marinar se îndreptă spre cabina căpitanului, bătu la uşă, 
intră şi îl înştiinţă pe căpitanul Barnabe de observaţia pe care o 
făcuse. 

Căpitanul sări în picioare şi zise: 

— Hai repede, să vedem de unde vine mirosul de ars. 

Amândoi alergară pe punte. 

— Domnule căpitan, prin deschizătura asta iese fum, îi strigă 
celălalt marinar, îndată ce-l văzu. 

— Deschideţi repede capacul! 

Amândoi marinarii apucară capacul şi îl traseră cu putere în sus. 

Un nor de fum îi izbi în faţă, apoi izbucniră flăcări puternice. 

Foc pe bord! 

Îngrozit, căpitanul se dădu câţiva paşi înapoi, dar se reculese 
repede. 

— Tot echipajul să vină pe punte, strigă el cu glas puternic. 

Unul din marinari alergă spre clopotul vaporului şi sună alarma. 
Peste câteva clipe toţi alergară pe punte, unii îmbrăcaţi numai pe 
jumătate. 

— Foc!... Foci... 

Toţi rămaseră îngroziţi. 

— Aduceţi repede pompele de stins! 

După câteva clipe apăru pe punte şi inginerul-şef şi se apropie de 

căpitanul Barnabe. 

— De unde a izbucnit focul? 

— Bănuiesc că din magaziile de cărbuni. 

— Trebuie să înştiinţăm pompierii din port. 

— Da, du-te repede. 

Inginerul alergă spre chei. 

Între timp marinarii pregătiseră pompele şi întinseseră tuburile iar 
şeful pompierilor de pe vapor luă comanda. 

— Daţi drumul la apă! 

Pompele începură să lucreze şi ţâşnind cu putere, apa pătrunse în 
interiorul vaporului. 

Pompele lucrau din răsputeri, dar toate străduinţele păreau să fie 
zadarnice. Flăcările izbucneau cu putere din ce în ce mai mare şi focul 
începu să se întindă şi pe punte, răspândind o căldură atât de mare, 
încât pompierii fură nevoiţi să bată în retragere. 

Căpitanul Barnabe, dispreţuind primejdia, alerga de la unul la altul, 
îndemnându-i pe toţi şi dând ordine după ordine. 

Dacă focul pătrundea până la maşini, atunci vaporul era pierdut! 

Nici nu-şi mai frământa mintea să afle de unde pornise focul, ci se 
străduia să-l stingă. 

Neliniştea lui creştea din ce în ce. 

Doamne, de-ar veni odată ajutorul din port, căci cu pompele de 
mână pe care le avea pe vapor, nu putea să biruie focul. Se părea că 
toţi cărbunii se aprinseseră. 

Barnabe se uită nerăbdător spre port şi în sfârşit zări apropiindu-se 
una din bărcile cu motor ale pompierilor din port, iar de-a lungul 
cheiului veneau în goană pompele cele mari. 

Căpitanul începu să capete iar speranţă că va putea salva vaporul, 
dar deodată se auzi o detunătură puternică ce făcu să se cutremure tot 
vasul. 

Cazanele explodaseră, aşa că nu mai era nicio scăpare. 

Dumnezeule, dar actele vaporului! 

Din pricina exploziei se făcuse o spărtură mare în peretele 
vaporului, prin care aerul pătrunse în interior şi înteţi şi mai mult 
focul. 

Şi o parte din punte fusese cuprinsă de flăcări, aşa că pompierii 
trebuită să părăsească pompele şi să se retragă. 

Cel puţin să nu se piardă şi vieţi omeneşti! 

Cu glas puternic căpitanul Barnabe strigă: 

— Tot echipajul să părăsească vaporul! Coborâţi pe uscat! 

Era şi timpul, căci în clipa următoare puntea se prăbuşi peste 
magaziile de cărbuni. 

Flăcări mari se ridicară şerpuind spre cer, căci acum se aprinsese şi 
depozitul de combustibil. 

Totul era o mare de văpăi. 

Barca pompierilor din port nici nu se mai putu apropia de vapor 
unde de altminteri nu mai era nimic de salvat. 

Căpitanul îşi aduse iar aminte de documentele vaporului, care 
trebuiau salvate cu orice preţ. 

Alergă spre scara care ducea la puntea de comandă, dar flăcările îl 
izbiră în faţă şi fu nevoit să se oprească câteva clipe. 

Totuşi trebuia să meargă înainte! 

Îşi luă inima în dinţi şi se năpusti în cabina unde erau actele. 
Deschise uşa, pătrunse înăuntru, trase sertarul din mijloc al biroului 
unde erau documentele, le luă şi le ascunse sub tunica lui. 

Acum trebuia să se întoarcă pe drumul pe care venise, dar când ieşi 
din cabină văzu înaintea lui o mare de flăcări. 

Cum să treacă prin ea?... Cum să ajungi la mal?... 

Părea pierdut fără scăpare. 

Va pieri în flăcări cu acte cu tot. 

Nu, nu, nu se poate, trebuia să scape de această moarte 
îngrozitoarei 

Mai era o singură cale. 

Înaintă până la capătul punţii de comandă: şi de aici sări în apă şi 
înotă din răsputeri spre chei, unde în sfârşit găsi un loc de unde 
câteva trepte duceau în sus. 

Era salvat şi scăpase şi hârtiile. 

Nu departe de locul unde ajunsese pe chei, stăteau grămadă 
oamenii lui, între ei ofiţeri, ingineri, medicul vaporului şi casierul. 
Toţi erau buimăciţi şi se uitau spre vapor, cu ochii măriţi de groază. 

Barnabe se apropie de dânşii şi când inginerul-şef în zări, strigă: 

— Slavă Domnului că ai venit, căpitane dragă! Te credeam încă pe 
bord! Ai putut scăpa? 

— Era gata să pier în flăcări. lată documentele, ia-le la dumneata. 

Inginerul le luă în primire şi zise: 

— Lasă-le la mine, voi avea grijă de ele, dar dumneata du-te acum 
la un hotel şi schimbă-ţi hainele. 

Căpitanul clătină capul. 

— Nu, trebuie să rămân aici, să văd ce se va întâmpla cu vaporul 
meu. 

— Va arde şi mâine şi poimâine. Doar nu putem aştepta aici atâta 
vreme?! 

— De unde a izbucnit oare focul? întrebă Barnabe deznădăjduit. 

Casierul, care auzise această întrebare, se apropie şi răspunse: 

— Bănuiesc pe unul din hamali. 

— Vasăzică focul a fost pus? murmură Barnabe. 

— Nu încape nicio îndoială. 

— Spui că bănuieşti pe unul din hamali? 

— Da; unul din ei a întârziat când am făcut plata şi când a venit în 
sfârşit, a spus că a fost la bucătărie să ceară ceva de mâncare. L-am 
întrebat însă pe bucătar şi acesta mi-a spus că n-a văzut niciun chinez. 

— Faptul trebuie adus la cunoştinţa poliţiei. 

— Am şi făcut asta. Priveşte, colo sunt domnii de la Prefectură care 
au venit când s-a dat alarma. Ei nu cred însă că o urmărire va fi cu 
folos, căci numele hamalului nu-l cunosc şi după descriere e greu să 
găseşti pe unul din aceşti chinezi, care seamănă atât de bine între ei, 
încât nu pot fi deosebiți. 

— Aşadar, crima va rămâne nepedepsită! 

— Nu încape nicio îndoială că hamalul n-a pus focul de la sine, se 
gândi Barnabe. A fost cineva care l-a îndemnat, şi acesta nu poate fi 
decât... Liu-San-Ciang! 

Deodată se făcu lumină în mintea căpitanului. Chinezul se 
răzbunase împotriva lui! 

Barnabe îşi îndrepta privirile de-a lungul cheiului. 

Acum câteva ore iahtul „Li-Pe” mai fusese acolo, dar dispăruse. 
Ticălosul spălase putina, aşa că trebuia urmărit. 

Dar chiar dacă îl va prinde, se va putea dovedi ca Liu-San-Ciang era 
vinovatul? 

Nici hamalul nu-l va trăda, căci aceşti chinezi ţineau unul la altul, 
erau credincioşi. 


Într-adevăr, cu puţin timp înainte, iahtul mai fusese în port şi Liu- 
San-Ciang stătuse pe puntea lui, privind spre vaporul „Neptun”. 

Aşteptase până când izbucniseră primele flăcări şi când auzi 
clopotul de alarmă, un zâmbet crud şi triumfător se ivi pe buzele lui. 

Răzbunarea se înfăptuise. 

lahtul era acum departe în largul mării şi nimeni nu l-ar mai fi 
putut ajunge, dacă i-ar fi dat cuiva în gând să-l urmărească. 

Căpitanul Barnabe îşi primise pedeapsa şi dacă nu va pieri şi el în 
flăcări, se va feri pe viitor să se mai poarte cu un chinez ca şi când ar 
fi un câine! 


Între timp, Huan-Tsung se afla în taverna lui Tao-Juan-Ming, întins 
pe unul din paturile din încăperea din fund şi o chinezoaică tânără îi 
pregătea pipa de opiu. 

El zâmbea mulţumit. 


Tao-Juan-Ming îi dăduse două sute de yeni şi pe deasupra îl iertase 
de toată datoria. Acum era cel mai bogat hamal din tot Shanghaiul. 

Fata îi întinse pipa şi o aprinse. 

Un miros dulceag se răspândi în jurul lui şi Huan-Tsung începu să 
fumeze. În curând va veni frumoasa beţie, va visa... 

Avea doar două sute de yeni... va putea fuma opiu mult... mult de 
tot... 

lar în port vaporul „Neptun” ardea, ardea mereu... va arde până 
când nu va mai rămâne nimic din el. 


145. Suferințele lui Bob 

Bob nu mai fu în stare să rămână în sala fabricii. 

Zgomotul maşinilor îi era un adevărat chin, căci mereu i se părea 
că aude strigătul deznădăjduit al Feliciei: 

„Ajutor, Bob... Ajutor!” 

Nu se mai gândea decât la ajutorul pe care trebuia să-l dea Feliciei. 

Fără a-şi da seama ce face, părăsi sala, urmărit de privirile ironice 
ale celorlalţi lucrători şi ieşi în curte. 

Abia când simţi aerul răcoros, se mai reculese şi privi în jurul lui ca 
şi când, s-ar fi trezit dintr-un vis urât. 

Ce să facă? 

Să se întoarcă iar la lucru? 

Fruntea i se încruntă când îşi aduse aminte de interogatoriul 
neplăcut care i se luase. 

Cu ce scop i se puseseră atâtea întrebări? 

Doar nu era un răufăcător! 

Deodată îi veni în gând că poate unul din supraveghetori prinsese 
bănuială asupra lui şi făcuse un raport direcţiei. 

Fără îndoială că acum va fi supravegheat de aproape şi se îngrozi la 
gândul că va fi înconjurat de spioni. 

Cu toate acestea, întâmplările din ziua aceea i se părură fără 
însemnătate faţă de grija pe care o avea pentru Felicia. 

Numai atunci va putea găsi iar linişte, când va şti ceva hotărât 
asupra sorții iubitei lui, dar cum va putea afla ceva? 

Mamei Feliciei nu-i putea scrie, căci nu ştia unde se află. 

Văzând că vreo câţiva lucrători, care se aflau în curte, îl privesc 
bănuitori, plecă mai departe. Întâi vru să treacă — cum făcea de obicei 
— prin ieşirea principală dar se gândi că portarul nu-l va lăsa. 

Se hotărî repede şi se îndreptă spre o parte pustie a curţii. Acolo 
sări zidul de împrejmuire şi o luă la fugă pe străzi, ca şi când ar fi fost 
urmărit. 

Strigătele câtorva trecători şi observaţiile batjocoritoare ale unor 
băieţi, îl făcură să-şi vină în fire, şi spre a scăpa de atenţia mulţimii, 
intră într-o cârciumă, unde se aşeză la o masă şi ceru un rachiu. 

Abia acum gândurile i se limpeziră şi privindu-se, îşi dădu seama că 
era îmbrăcat încă în haine de mecanic. 

Întâmplările din ziua aceea îl făcuseră să-şi piardă cumpătul, dar 
toate le-ar îi îndurat, dacă n-ar fi fost teama grozavă de soarta Feliciei. 

Trebuia s-o caute neapărat. 

În închipuirea lui o vedea înconjurată de cele mai mari primejdii şi 
dorul de dânsa îi chinuia îngrozitor. 

Un geamăt dureros izbucni din pieptul său şi îşi sprijini capul în 
mâini, aşa că birtaşul care se uitase la dânsul, se apropie de masa lui 
şi îl întrebă cu blândeţe: 

— Ce-i cu tine, băiete? Ţi s-a întâmplat vreo nenorocire? 

Bob ridică încet capul şi privind deznădăjduit pe birtaş, murmură: 

— Nenorocirea mă urmăreşte la fiece pas. 

Bătrânul birtaş dădu compătimitor din cap. 

— Ei da, ce să-i faci; se întâmplă de multe ori că un singur om 
trebuie să sufere cât zece. 

— Dar e prea greu de îndurat! 

Bătrânul îl privi întrebător: 

— E vreo fată în joc? 

— Da. Grija de dânsa mă omoară. 

— E bolnavă? 

Bob avu un surâs plin de amărăciune. 

— I s-a întâmplat ceva mai rău. A căzut în ghearele unor negustori 
de fete şi a fost răpită, dusă departe în ţară străină. 

Nici el nu ştia cum se făcea de-i povestea acestui om străin despre 
durerile lui, dar inima îi era atât de grea, încât simţea nevoia să aibă 
un om lângă dânsul, căruia să-i destăinuiască starea lui sufletească. 

Birtaşul îl privi neîncrezător. 

— A căzut în mâinile unor negustori de fete? repetă acesta. E 
îngrozitor. Dar de unde ştii? Ţi-a dat de ştire? 

— Nu, am aflat însă prin alţii vestea aceasta grozavă, răspunse Bob. 

Şi îi povesti bătrânului birtaş tot ce auzise de la fostul marinar, în 
cantina fabricii. 

— Ce-ai face în locul meu? întrebă el cu glas tremurător de emotie. 
Sunt atât de zăpăcit, încât am părăsit şi lucrul. Nu mai eram în stare 
să aud zgomotul maşinilor. Mi-e teamă să nu înnebunesc. 

— Şi ai fugit aşa, fără să spui nimic? 

— Dumneata ai fi făcut altfel în locul meu? 

Bătrânul zâmbi, îşi frecă bărbia şi zise: 

— Nici nu mă prea pot pune în locul tău, băiete. Am şaptezeci de 
ani şi la vârsta asta dragostea nu mă mai tulbură. 

— Dar când ai fost tânăr?... 

Zâmbind, bătrânul îl întrerupse: 

— Pe atunci îmi erau şi mie dragi fetele şi poate mi-aş fi pierdut şi 
eu mintea, dacă drăguţei mele i s-ar fi întâmplat ceva. 

— Te rog da-mi un sfat ce să fac. Crezi că ar fi bine să telegrafiez 
poliţiei din Sidney? 

Bătrânul se scărpină la ceafă şi mormăi: 

— Asta o să coste cam scump. Ai atâtea parale cât o să coste 
cablogramă până la Sidney? 

Bob îşi pipăi buzunarele şi scoase portofelul pe care îl luase în 
zilele din urmă la dânsul, când schimba hainele de lucru, căci la 
garderoba fabricii se întâmplaseră mai multe furturi. Numără repede 
banii şi zise: 

— Am vreo trei lire sterline la mine. 

Birtaşul râse. 

— Cu atâta n-ai să poţi face nimic. După câte ştiu, o telegramă mai 
lungă, cum ar trebui s-o dai, ca să fie lămurită şi cu răspuns plătit, va 
costa vreo opt până la zece lire sterline. 

Bob îşi plecă încet capul şi privi deznădăjduit în gol. 

— Dar trebuie să fac ceva... zise el, suspinând îndurerat. N-aş mai 
fi în stare să aştept la Londra zi cu zi, cu sufletul împovărat de grija 
sărmanei mele iubite. Trebuie să întreprind ceva, căci altfel nu voi 
mai putea îndura viaţa. 

Bătrânul se uită compătimitor la Bob, îl bătu pe umeri şi-i zise: 

— Nu-ţi pierde curajul, băiete. Un bărbat ca tine va trece peste 
toate greutăţile. Mai sunt doar şi alte fete în lumea asta. 

— Pentru mine nu este decât una, răspunse Bob cu hotărâre. 

— Atunci mărturisesc că nu ştiu ce sfat să-ţi dau. 

— Trebuie s-o regăsesc zise Bob cu înfocare. Orice s-ar întâmpla, 
trebuie s-o caut. 

Deodată în ochii bătrânului se ivi o lucire şi aplecându-se spre Bob, 
îi zise în şoaptă: 

— Ar fi o singură cale, băiete. 

— Care? 

— Ar trebui să pleci tu însuţi la Sidney şi să întreprinzi singur 
cercetări pentru a-ţi regăsi fata. 

Bob izbucni într-un râs amar. 

— Cum să plec la Sidney, când n-am măcar banii trebuincioşi 
pentru o telegramă? 

— Pentru un nevoiaş ca tine e mai uşor să pleci în Australia, decât 
să găseşti bani pentru o telegramă. 

Bob izbucni înciudat: 

— Nu-ţi bate joc de mine. Crede-mă că nu-mi arde de glumă. 

— Stai, băiete, nu te aprinde aşa, îi curmă vorba bătrânul. Nici prin 

gând nu-mi trece să-mi bat joc de tine, în starea în care te afli. 
Ascultă-mă mai întâi şi o să recunoşti că ideea mea nu e rea. 

— Ce vrei să spui? îl îndemnă Bob cu nerăbdare. Vorbeşte repede. 
Ţi-aş fi recunoscător dacă mi-ai putea arăta o cale bună. 

Birtaşul umplu întâi paharele cu rachiu, trase o duşcă zdravănă şi 
începu: 

— Te-aş sfătui să te angajezi pe un vapor care pleacă spre 
Australia. În felul acesta vei putea ajunge acolo fără să te coste bani şi 
odată la Sidney, vei vedea tu ce e de făcut spre a da de urma fetei 
tale. 

Câteva clipe domni tăcere, căci la început Bob se uită năuc la 
bătrân, ca şi când nu l-ar fi înțeles, apoi zise: 

— Asta ar fi într-adevăr o cale. Dar mă vor primi pe un vapor? 

— Eşti înalt la stat şi pari să fii voinic. 

Bob zâmbi. 

— Slavă Domnului, în privinţa asta nu mă pot plânge. 

— Oameni ca tine sunt căutaţi ca fochişti sau lucrători pe vapoare 
şi cred că vei găsi uşor un angajament. 

Bob rămase pe gânduri. 

De câte ori venise din America în Franţa, călătorise în cabină de lux 
şi acum va trebui să plece ca fochist sau lucrător?!... El, fiu de 
milionar! 

Nu se lăsă descurajat de greutăţile şi mizeriile pe care, fără nicio 
îndoială, le va avea de îndurat într-o astfel de călătorie şi zise: 

— Poate ai dreptate. Voi încerca să ajung pe calea aceasta la ţinta 
pe care o urmăresc. 

Mai rămase câtva timp în cârciumă şi vorbi cu bătrânul despre 
amănuntele planului său, care nu-i ieşi din minte nici mai târziu, când 
se află în stradă. 

Oricât de atrăgător era gândul că în sfârşit va putea face ceva spre 
a pleca în căutarea Feliciei, totuşi nu ştia cum va putea răbda să mai 
stea câteva zile la Londra, chinuit de grija ei. 


146. O veste îmbucurătoare 


Tânărul ofiţer de la postul de radio rămase buimăcit când o văzu pe 
Dolores leşinată. 

În spaima lui, sună nu clopoțel, pentru a chema în ajutor pe 
camarazii lui, căci nu-i era îngăduit să părăsească postul. 

Câţiva ofiţeri veniră în grabă în cabina de radio şi îşi dădură îndată 
seama de cele ce se întâmplase, când o zăriră pe contesa de Martigny 
întinsă la pământ, în nesimţire. 

O ridicară şi o culcară pe canapeaua care servea pentru odihna 
ofițerului de serviciu în timpul nopţii. 

— Ce s-a întâmplat? întrebă unul din ofiţeri. 

Între timp ofiţerul de serviciu luase în primire telegrama care 
tocmai sosise, apoi se adresă camarazilor: 

— Doamne, cât m-am speriat când am văzut-o pe contesă 
prăbuşindu-se! Până acum n-am văzut încă o femeie leşinată. 

— Dar care a fost pricina? 

Tânărul ofiţer dădu din umeri. 

— Pe semne că a citit telegrama, pe când o transcriam... 

— Ce telegramă a sosit! 

— Că pe vaporul „Neptun” a izbucnit un incendiu în urma unui act 
de sabotaj, îl lămuri ofiţerul. 

În clipa aceea Dolores făcu o mişcare şi un geamăt slab ieşi din 
pieptul ei. Era ca scâncetul unui copil, aşa că ofiţerii fură şi mai 
îngrijoraţi şi unul din ei zise: 

— De ce stăm şi nu facem nimic? Trebuie să-i dăm ajutor imediat. 
Du-te şi cheamă repede pe doctor, se adresă el unui camarad. 

Acesta, un tânăr înalt şi zvelt, părăsi repede cabina, dar abia 
plecase, când Dolores deschise ochii. 

Întâi se uită zăpăcită în jurul ei şi din privirea ei se putea vedea că 
nu-şi dădea seama unde se află. 

Îngrijorat, ofiţerul de la postul de radio se aplecă spre dânsa şi îi 
zise, spre a o linişti: 

— Doamnă contesă, nu vă speriaţi. Deşi nenorocirea e destul de 
mare, dar vieţi omeneşti un s-au pierdut. 

Dolores se ridică repede, căci aceste cuvinte ale tânărului ofiţer îi 
reamintiră telegrama pe care o văzuse şi din nou cuprinsă de nelinişte, 
întrebă cu glas tremurător: 

— Spune-mi, te rog, tot ce s-a întâmplat pe vaporul „Neptun”! S-a 
comis un act de sabotaj?... Doamne, am ştiut că din pricina mea 
căpitanul Barnabe îşi va atrage duşmănia lui Liu-San-Ciang! 

— Cu toate acestea nu trebuie să vă înspăimântați, doamnă 
contesă, o linişti din nou tânărul ofiţer. Pe „Neptun” a izbucnit un 
incendiu groaznic care a nimicit tot vaporul, cu toate că echipajul şi-a 
dat toată osteneala să-l salveze. Din fericire însă căpitanul Barnabe şi 
toţi oamenii lui au scăpat. 

Dolores privea în gol, cu ochii măriţi de groază. 

— Dumnezeule Sfinte, vaporul „Neptun” nimicit! murmură contesa. 
Ce grozăvie! 

Apoi îşi încleştă degetele de braţul ofițerului şi îl întrebă cu vocea 
înăbuşită: 

— Mi-ai spus tot adevărul? Nu mi-ai ascuns nimic? 

— Dar pentru Dumnezeu, doamnă contesă, cum puteţi să vă 
închipuiţi aşa ceva? 

— Mi-e teamă că nu mi-ai spus tot! 

Ofiţerul luă telegrama de pe masă şi o întinse contesei. 

— Vă rog citiţi singură, doamnă contesă. Acesta e textul original al 
telegramei. 

Cu mâinile tremurânde Dolores o luă şi citi repede: 


„Vaporul «Neptun» din portul Shanghai grav avariat prin sabotajul unui 
hamal chinez. Focul a fostpus. Cu toate străduinţele eroice ale echipajului 
n-a putut fi stins. Vaporul e pierdut. Căpitanul Barnabe şi întregul echipaj 
au fost salvaţi.” 


Dolores reciti de câteva ori aceste rânduri şi respiră uşurată. 

Nici nu-i venea să se gândească ce s-ar fi întâmplat, dacă prin 
răzbunarea lui Liu-San-Ciang - căci nu se îndoi o singură clipă că e 
vorba de o răzbunare a lui — l-ar fi pierdut pe Barnabe! 

Totuşi bucuria ei de o clipă fu tulburată de grija viitorului. 

— Ce se va întâmpla acum cu căpitanul Barnabe şi echipajul de pe 
„Neptun”? întrebă ea cu teamă. 

Tinerii ofiţeri se uitări unul la altul, astfel că se făcu o tăcere de 
câteva secunde şi teama contesei crescu şi mai mult. 

— Îşi va pierde cumva postul! zise ea agitată. 

— În privinţa aceasta poate hotărî numai tribunalul maritim din 
Marsilia, răspunse ofiţerul de la postul de radio. Căpitanul Barnabe va 
primi fără îndoială ordine de la armatorul său să se întoarcă cu primul 

vapor în Franţa. Apoi se va face cercetarea cazului şi după cum va fi 
sentinţa tribunalului maritim, căpitanul Barnabe va fi pedepsit, sau i 
se va da comanda unui alt vas. 

După ce ofițerul isprăvi de vorbit, se lăsă o tăcere lungă, căci 
Dolores se culcase istovită în perne şi închisese ochii, lăsându-se pradă 
gândurile chinuitoare. 

Inima i se strânse de milă pentru bărbatul atât de drag, dar nu putu 
să spună acestor ofiţeri tineri toată povestea dragostei ei pentru 
Barnabe. 

Numai din pricina acestea iubiri se abătuse nenorocirea asupra 
căpitanului Barnabe: numai din pricina ei se răzbunase Liu-San-Ciang! 

Oare judecătorii din Marsilia vor înţelege acest lucru şi se vor 
îndura de Barnabe? 

Acesta era doar cu desăvârşire nevinovat! 

Venirea doctorului pe care îl chemase unul din ofiţeri, îi alungă 
gândurile negre şi la întrebarea lui cum se simte, contesa răspunse cu 
un zâmbet obosit: 

— Nu sunt bolnavă, domnule doctor; numai emoţiile grozave prin 
care am trecut în timpul din urmă, mi-au istovit puterile. 

— Ai mare nevoie de linişte, doamnă contesă. 

— Cum să găsesc linişte, când nenorocirile ce ţin lanţ de mine? 

— De data aceasta cel puţin, nu trebuie să te tulburi, doamnă 
contesă, căci după cum ai văzut singură, căpitanul Barnabe a scăpat 
de orice primejdie. 

Dolores tăcu câteva clipe, apoi surâse îndurerată şi răspunse cu 
voce aproape stinsă: 

— Cu toate acestea am presimţirea că nenorocirile n-au luat încă 
sfârşit pentru mine şi că la Sidney voi avea de îndurat chinuri şi mai 
îngrozitoare. 

— N-ai fi putut însărcina pe altcineva cu plecarea la Sidney? o 
întrebă medicul. Pentru sănătatea dumitale ar fi fost mult mai bine, 
dacă te-ai fi întors în ţară şi ai fi intrat într-un sanatoriu, ca să te 
întremezi. 

Dolores clătină din cap. 

— Nicăieri n-aş avea linişte, cât timp îmi ştiu copila în primejdie. 
Cine ar putea face cercetările cu mai multă râvnă decât mine, mama 
ei? Nu, domnule doctor, n-am timp să fiu bolnavă, să mă gândesc la 


— 219 — 


mine! Trebuie să-mi caut fata... 

Medicul nu se mai încumetă să facă vreo obiecţiune, căci din 
expresia feţei contesei îşi dădea bine seama că hotărârea ei este 
nestrămutată. 

— Ascultă-mi cel puţin sfatul pe care ţi-l voi da acum, zise doctorul 
după o scurtă tăcere. În timpul călătoriei până la Sidney cruţă-te pe 
cât poţi. Stai cât mai mult întinsă într-un fotoliu pe puntea vaporului, 
ca să-ţi linişteşti nervii. 

— Asta o voi face cu plăcere, domnule doctor, deşi ştiu că linişte 
desăvârşită nu voi avea decât după ce îmi voi fi regăsit copila. Dacă o 
voi pierde pe Felicia, atunci viaţa nu mai are niciun preţ pentru mine. 

În clipa aceea, aparatul Morse începu să bată iar şi ofiţerul de 
serviciu fu nevoit să se întoarcă la postul său. 

Ceilalţi tăcură şi se uitau la dânsul cum lua note. 

După câteva clipe ofiţerul se întoarse spre ei şi zise: 

— A sosit o telegramă pentru dumneata, doamnă contesă, şi cred că 
asta va fi cea mai bună doctorie. 

Dolores luă foaia de hârtie şi citi: 


„Îndurerat de pierderea vaporului, dar salvat de orice primejdie. 
Cercetarea mă va reţine câtva timp la Shanghai. Liu-San-Ciang bănuit ca 
instigator. A dispărut cu iahtul său. Nu fii îngrijorată. Nădăjduiesc 
revederea fericită la Marsilia. 

Mihail Barnabe” 


O rază de fericire sclipi în ochii contesei. 

— O revedere fericită la Marsilia!... murmură ea şi privi visătoare 
în gol. 

Îşi aduse apoi aminte de adevăratul scop al venirii ei la postul de 
radio, scoase din poşetă foaia de hârtie pe care scrisese telegrama 
pentru Betty şi o dădu ofițerului de serviciu, rugându-l s-o expedieze 
fără întârziere. 

După ce telegrama fu trimisă, Dolores părăsi cabina de radio, la 
brațul doctorului, care îi spuse zâmbind: 

— Sunt dator faţă de prietenul meu Barnabe, să îngrijesc de 
dumneata, doamnă contesă, aşa că n-ai voie să te îmbolnăveşti, căci 
cine te va mai îngriji când voi fi plecat. Aşadar zilele acestea trebuie 

să te supui ordinelor şi sfaturilor mele de medic. 

Dolores îşi dădu seama că acest om îi vrea numai binele, aşa că îi 
făgădui să fie ascultătoare. 

Doctorul chemă un chelner şi porunci să aducă un fotoliu, pe care 
contesa se întinse la un loc adăpostit de curent. 

Făcu la fel şi în zilele următoare, şi ca o bolnavă ascultătoare luă 
toate doctoriile pe care îi le dădu medicul pentru liniştirea nervilor. 

Dar cu toate acestea, cu cât se apropia de ţinta călătoriei, neliniştea 
ei crescu din ce în ce mai mult. 

Se va împlini oare nădejdea de a o regăsi pe Felicia? 

De câte ori se gândea la copila ei, îşi împreuna mâinile şi ridicând 
ochii spre cer, se ruga din adâncul inimii ca Atotputernicul să-i 
dăruiască aceasta fericire, după atâtea chinuri grozave pe care le 
îndurase. Trebuia s-o regăsească pe Felicia, căci fără dânsa dragostea 
lui Barnabe, nici viaţa nu mai avea rost pentru dânsa. 

Dar dacă Felicia pătimise în timpul din armă ruşinea? 

Nu, era cu neputinţă! Atât de neîndurată şi crudă nu putea să fie 
soarta! 


147. Bănuială îndreptăţită 


Bob Wilkens cutreierase străzile fără nicio ţintă şi mai târziu n-ar fi 
fost în stare să spună pe unde umblase. 

Mersese înainte, tot înainte, fără să-şi dea seama de nimic, voind să 
scape de gândurile negre care îl chinuiau. 

Dar era în zadar, căci îl urmăreau pas cu pas. 

Când noaptea se lăsă ceţoasă peste uriaşa metropolă, neliniştea 
sărmanului Bob crescuse la culme şi nu mai ştia ce să facă. 

Toate întâmplările din ziua aceea fatală îl urmăreau ca nişte 
fantome. 

Îşi dădu seama că nu mai poate să rămână la Londra, că trebuie să 
plece, s-o caute pe Felicia. 

Planul bătrânului birtaş, i se păru din ce în ce mai ademenitor. 

Se va angaja deci pe un vapor şi va pleca în Australia, dar pentru a 
putea face aceasta, trebuia să-l anunţe pe Adam Giles că va părăsi 
serviciul. Fără îndoială că Giles îl şi aştepta, căci în ultimele zile se 
dusese în fiecare seară pe la dânsul. 

Părăsind Londra, va scăpa şi de toată afacerea cu planurile şi era cu 
atât mai mulţumit, cu cât bănuiala lui împotriva lui Giles devenise tot 
mai mare, mai cu seamă după interogatoriul ce i se luase la direcţia 
fabricii. Bob nu mai avea încredere în spusele lui Giles. 

Din orice parte privea afacerea şi gândindu-se la toate amănuntele 
ei, îşi dădea seama că e un lucru necurat şi că Giles îl împinsese la un 
joc foarte primejdios. 

Tulburarea lui Bob crescu din ce în ce mai mult. 

Încă nu era prea târziu şi mai putea să-i spună lui Giles că în felul 
acesta nu poate lucra mai departe pentru dânsul. 

Voia să lucreze, dar să lucreze cinstit! 

Se hotărî deci să se ducă pe dată la inginer şi să-i spună că nu va 
mai face planurile. 

După câtva timp ajunse în faţa casei lui Giles şi cum acesta îi 
dăduse o cheie de la intrare, Bob putu să intre, fără să fie nevoit să 
sune. 

Văzu lumină în atelier, deci Adam Giles era acasă. 

Tocmai voia să vâre cheia în broască, când auzi voci tari aşa că se 
opri şi ascultă, ceea ce n-ar fi făcut, dacă în sufletul său nu s-ar fi 
deşteptat bănuiala împotriva şefului său. 

Auzi glasul lui Joel Asrikan, care vorbea destul de tare, încât Bob 
putea înţelege fiece cuvânt. 

— Dacă nu vom avea planurile până luni, atunci se strică toată 
afacerea şi noi vom fluiera a pagubă, căci o vor face alţii. 

— Am făcut tot ce am putut; mai repede nu merg. 

— Dar o afacere se poate grăbi. Eu mi-am dat toată osteneala, ţi-am 
adus pe inginerul acesta tânăr, şi vrei ca totul să fi fost zadarnic? 

— Ia mai taci cu văicărelile dumitale! Ţi-am spus că trebuie să mai 
avem răbdare. 

— Unde e tânărul? Mi-ai spus că mai lucrează, aici în fiecare seară, 
după ce iese de la fabrică. 

— Aşa şi este, dar nu ştiu de ce n-a venit astă-seară. 

Bob auzise destul şi bănuiala lui se adeverise. 

Cel mai bun lucru ce avea de făcut acum, era să plece şi să nu mai 
dea ochi cu Giles. 

Dar nu, chiar atât de uşor nu era lucrul! 

Nu era oare de datoria lui să se ducă la poliţie şi să denunțe pe 

aceşti spioni? 

Atunci va avea însă şi el o mulţime de neplăceri şi alergături, va 
trebui să răspundă la tot felul de interogatorii. 

Se hotărî dar să lase lucrurile baltă, dar trebuia să mai intre o dată 
în casa lui Giles. 

Deschise deci uşa, făcând anume zgomot şi intră în atelier. 

Giles îl salută voios. 

— Îmi pare bine că tot ai mai venit şi în astă-seară, îi zise el, 
întinzându-i mâna, ceea ce Bob Wilkens trecu cu vederea. 

Şi Joel Asrikan se apropie, făcu o plecăciune stângace şi spuse cu 
un zâmbet dulceag: 

— Sunt vesel că te văd, domnule inginer. Vasăzică ai ascultat sfatul 
meu şi ai venit la domnul Giles, care ţi-a dat un post bun? 

Bob îi aruncă o privire dispreţuitoare, fără să-i răspundă nimic. 

— Te-a reţinut ceva neprevăzut? îl întrebă Adam Giles pe Bob, 
deoarece observase atitudinea rece a acestuia. 

— Da, răspunse Bob scurt. 

— Vrei să mai lucrezi astă-seară? 

— Vreau să isprăvesc... 

— Cum, vrei să isprăveşti planul încă în astă-seară? 

Bob se prefăcu că nu auzise întrebarea, se apropie de masa de 
desen, pe care era întins planul început şi desfăcu foaia de hârtie, aşa 
că Adam Giles, care îi urmărea toate mişcările, îl întrebă îngrijorat: 

— Pentru ce faci asta, dragul meu? 

— Pentru asta! şi spunând aceste cuvinte, Bob rupse planul în mai 
multe bucăţi, le mototoli şi le dădu foc cu un chibrit. 

Timp de câteva clipe Adam Giles rămase înmărmurit, apoi izbucni: 

— Ai înnebunit?! 

Bob Wilkens îşi înălță trupul şi zise cu glas hotărât: 

— Nu, n-am înnebunit, dimpotrivă adineauri mi s-a luminat mintea 
şi mai bine. 

Joel Asrikan mişcă buzele ca şi când ar fi vrut să spună şi el ceva, 
dar tăcu. Numai în ochii lui holbaţi se putea citi spaima. 

Adam Giles se uită bănuitor la Bob, îşi muşcă buzele, dar nici el nu 
zise nimic. 

— Nu eşti curios să afli cum mi s-a luminat mintea? îl întrebă Bob 
zâmbind ironia 


— 223 — 


— Nu, izbucni Giles cu asprime. Vreau însă să-ţi spun că renunţ la 
serviciile dumitale. 

— Ai cam întârziat, căci eram dinainte hotărât să încetez lucrul la 
dumneata, nevoind şi fiu unealta unui spion industrial. 

Inginerul tresări şi se clătină ca şi când ar fi primit o lovitură de 
măciucă. 

— Ce spui că sunt? bâlbâi el. 

— Un spion, un criminal! 

Joel Asrikan se scărpina în barbă, cu degetele tremurătoare 
văicărindu-se: 

— Dumnezeu cel drept să ne ocrotească! Ce vorbă grozavă ai spus, 
domnule inginer? Domnul Giles e un om de treabă, care nu face decât 
afaceri cinstite! 

Bob îl privi cu dispreţ. 

— Cu ajutorul dumitale, nu-i aşa? Am înţeles afacerile voastre, sunt 
tot atât de cinstite ca şi voi! 

Adam Giles îşi muşcă iar buzele, îşi încordă mintea şi chibzuia, 
aruncând lui Bob priviri furişe. Aceste îşi punea tocmai şapca şi se 
pregătea să plece. 

— Cu voi am isprăvit şi voi vedea ce mai am de făcut. 

Vorbele acestea sunară astfel, ca şi când ar fi avut de gând să se 
dacă la poliţie şi le spusese anume, spre a-i speria pe cei doi ticăloşi. 

Când se îndreptă spre uşă, Adam Giles îl opri: 

— Mai stai o clipă. 

— Cu dumneata nu mai stau de vorbă şi la banii pe care îi am de 
primit pentru lucrul făcut, renunţ, căci nu sunt curaţi. 

— Aş vrea să te sfătuiesc să fii cuminte. Ştiu că eşti într-o situaţie 
grea şi vreau să-ţi dau putinţa să câştigi bani mulţi. Îţi măresc leafa de 
trei ori şi îţi dau douăzeci la sută din câştig, dacă vrei să lucrezi mai 
departe cu mine. 

Bob izbucni înfuriat: 

— Propunerea dumitale, e o jignire pentru mine. Crezi că sunt un 
ticălos tot atât de mare ca şi dumneata?! 

Şi Adam Giles era gata să izbucnească, —- dar se stăpâni şi se 
mulţumi să-i arunce o privire plină de ură înverşunată. 

— Nu e locul să ne lăudăm cu însuşirile noastre, zise el cu ironie. 
Ţi-am făcut o propunere şi va fi spre binele dumitale dacă te vei gândi 

bine înainte de a o respinge. 

Bob Wilkens nu mai zise nimic, ci ridică mâna, îl dădu pe inginer la 
o parte şi îşi făcu drum spre uşă. 

Dar Adam Giles fu mai iute ca dânsul şi se puse iar în calea lui. 

— Vrei să te duci la poliţie şi să mă denunţi? 

— Dă-mi drumul să ies!... 

— Nu. 

Giles vârî mâna în buzunar, Joel Asrikan scoase un țipăt, căci 
înţelese mişcarea, dar Bob apucă cu putere braţul lui Giles, îl îndoi 
spre spate, aşa că inginerul căzu în genunchi de durere, apoi tânărul 
ieşi din atelier şi părăsi casa. 

Inginerul Giles sări în picioare. 

— Acum se duce să mă denunte! strigă el. 

— Au să vină şi pe capul meu, se tânguia Asrikan îngrijorat. 

— Trebuie să spălăm putina! 

— Cum să plec, când am aici o afacere aşa de bună?! Sunt un om 
ruinat! 

Adam Giles şi începuse să strângă tot felul de acte de prin sertare şi 
să le arunce într-un geamantan. 

— Eu ţin mai mult la libertate decât la cea mai bună afacere. Dacă 
dumneata eşti de altă părere, n-ai decât să rămâi. 

Giles mai puse în geamantan şi o casetă cu bani, apoi îl încuie şi se 
îndreptă spre uşă. 

— Vasăzică, Asrikan, dumneata rămâi dacă îţi face plăcere. Îţi las 
ca moştenire locuinţa mea, zise el cu o ironie amară. 

Mulţumit de sine, Bob Wilkens se îndreptă spre locuinţa lui. Se 
simţea ca uşurat de o mare povară prin faptul că prinsese de veste la 
timp cu ce afaceri necurate se îndeletnicea Adam Giles. 

Se întrebă totuşi, ce va face acum, când rămăsese fără niciun mijloc 
de trai. 

Lipsurile le-ar fi îndurat el de bine, de rău, dacă n-ar fi fost grija de 
Felicia. 

Dorul de dânsa îl chinuia amarnic; cel puţin de-ar fi avut măcar o 
rază de speranţă s-o revadă 

O va regăsi oare? 

148. Primul pas 

După câteva zile, Gregor Lawford, pe care îl urmărea neîncetat 
gândul la afacerea cu Frank Wilkens şi Dolores de Martigny, se duse la 
consulatul francez şi după ce întrebă cui trebuie să se adreseze, fu dus 
în biroul unui consilier de legaţie mai bătrân, care îl primi prietenos şi 
îl întrebă ce doreşte. 

Dar acum când se afla în faţa aceluia, căruia trebuia să-i 
destăinuiască toată afacerea, Gregor se simţi cam stingherit, aşa că 
diplomatul îl întrebă zâmbind binevoitor: 

— Ţi-e atât de greu să-mi spui ce ai pe suflet? Cauţi vreo tânără 
franceză?... 

Gregor Lawford răspunse repede: 

— Nu e vorba de o poveste de dragoste, domnule consilier... dar... 
ba da, dacă mă gândesc bine e tot o poveste de dragoste. 

— Ei vezi, mi-am închipuit îndată aşa ceva, făcu consilierul, luând 
o foaie de hârtie, punând-o în faţa lui şi pregătindu-se să ia note. 

Cu mare înfrigurare Gregor Lawford continuă: 

— Dar toată această afacere de dragoste a avut loc acum vreo 
douăzeci de ani. 

— E cam mult de atunci. Cum se face că te mai interesezi de ea? 

După o şovăire de câteva clipe, Gregor începu să povestească: 

— Printr-o... să-i zicem, printr-o întâmplare mi-a încăput în mână 
un jurnal al unui bărbat care a fost foarte îndrăgostit de o femeie şi aş 
vrea acum ca acel jurnal să ajungă în mâinile doamnei în chestiune. 

— Asta poţi s-o faci, domnule Lawford, răspunse consilierul. 
Nimeni nu te poate împiedica. Sau ai cumva nevoie de ajutorul 
consulatului în afacerea asta? 

Gregor Lawford dădu din cap. 

— Da, v-aş ruga să-mi daţi ajutor să găsesc adresa acelei doamne, 
care în timpul din urmă a locuit în Franţa. 

Spunând aceste cuvinte, deschise cartea şi arătă o pagină pe care o 
însemnase dinainte. 

— Iată, aici puteţi vedea ultima adresă a contesei de Martigny. Pe 
vremea aceea, acum vreo douăzeci de ani, a fost la nişte rude din 
Franţa. 

Consilierul nici nu se mai uită în caiet, ci întrebă repede: 

— E vorba de contesa Dolores de Martigny? 

— Da, făcu Gregor Lawford. O cunoaşteţi cumva? 

— Din păcate nu, dar în timpul din urmă am citit mult despre 
dânsa în ziarele franceze. 

— Aşadar mai trăieşte? 

— Negreşit. Şi a foarte cunoscută la Marsilia, dar n-are un renume 
prea bun. 

Gregor Lawford îl privi nedumerit şi repetă: 

— N-are un renume prea bun?... 

— Din păcate nu, continuă consilierul Toron. La Marsilia ţine unul 
din localurile de petrecere cele mai cunoscute şi a fost poreclită 
contesa blondă din Marsilia. Dar văd că pari dezamăgit, domnule 
Lawford? 

— Da, pentru că m-am aşteptat la alte informații asupra ei, 
domnule consilier, răspunse Gregor. Din câte am citit în acest jurnal, 
contesa Dolores de Martigny trebuie să fi fost în tinerețea ei o fată 
foarte frumoasă şi cuminte. 

— Cine ştie ce a împins-o pe calea pierzaniei! În cele mai multe 
cazuri, femeile care ajung să-şi vândă dragostea, sunt victimele unor 
ticăloşi care şi-au bătut joc de ele... 

— Da, din pricina unui ticălos a ajuns şi contesa de Martigny în 
nenorocire, îl întrerupse Gregor Lawford, foarte agitat. Dacă veţi citi 
acest caiet, domnule consilier, vi s-ar face şi dumneavoastră milă de 
această femeie nenorocită. 

Consilierul făcu un semn de împotrivire. 

— Am ceva mai bun de făcut, decât să citesc însemnări de acum 
douăzeci de ani. Păstrează deci jurnalul şi trimite-l direct doamnei 
contese de Martigny, care locuieşte de mulţi ani la Marsilia. 

Gregor Lawford se înclină politicos şi zise: 

— Chiar azi voi expedia caietul şi vă mulţumesc pentru informaţia 
ce mi-aţi dat, domnule consilier. 

— N-ai pentru ce, tinere, răspunse consilierul Toron. Doresc numai 
să nu pricinuieşti o nenorocire cu trimiterea caietului. 

Gregor Lawford îl privi uimit. 

— Ce vreţi să spuneţi cu asta, domnule consilier? 

— Nu e întotdeauna bine să răscoleşti trecutul. 

Dar Gregor Lawford zise, cu ochii strălucitori: 

— De data asta va fi bine, căci prin trimiterea caietului, voi da unei 

nenorocite putinţa să se răzbune pentru nelegiuirea care s-a înfăptuit 
împotriva ei şi i-a nimicit viaţa. 

Consilierul înălță din umeri. 

— Nu cunosc conţinutul jurnalului, aşa că nu pot să-mi fac o părere 
dacă ai sau nu dreptate cu presupunerea dumitale 

Deoarece veniră alţii care aveau treabă cu consilierul, Gregor 
Lawford nu mai avu putinţa să-i dea alte lămuriri, aşa că, 
mulțumindu-i încă o dată, tânărul părăsi consulatul. 

Neavând serviciu în ziua aceea, Gregor Lawford se duse acasă şi 
scrise o scrisoare amănunţită contesei de Martigny, nevoind să 
întârzie nicio zi cu trimiterea jurnalului, fiind încredinţat că pe calea 
aceasta Frank Wilkens şi profesorul Black îşi vor primi pedeapsa 
pentru nelegiuirea lor. 

Încă în seara aceleaşi zile, preţiosul jurnal luă drumul spre Marsilia. 


149. Oameni buni 


În sfârşit vaporul ajunse la Sidney şi printre cei dintâi care coborâră 
pe uscat, fu contesa Dolores de Martigny. 

Deoarece îi făgăduise lui Barnabe să n-o lase fără ajutor şi apărare, 
căpitanul vasului însărcină pe unul din ofiţerii săi s-o însoţească şi 
tânărul fu foarte încântat de această misiune, căci de multă vreme era 
şi el îndrăgostit de frumoasa contesă. 

Aceasta vorbi însă foarte puţin cu însoţitorul ei, căci era prea 
emoţionată, spre a putea duce o conversaţie uşoară şi fără rost. 

Nici marea mişcare din portul străin, care în alte împrejurări ar fi 
interesat-o, nu-i atrase luarea aminte. 

Pe drumul spre prefectura de poliţie îşi frământa neîncetat mâinile, 
cu gândul mereu la Felicia. 

Ce va afla oare despre dânsa? 

Se va îndura în sfârşit soarta de dânsa, sau o va lovi o nenorocire şi 
mai mare decât toate pe care le îndurase până acum. 

La prefectură fu condusă la colonelul Dalgety şi inima începu să-i 
bată cu putere când întră în cabinetul acestuia. 

Îndată ce îşi spuse numele şi îl întrebă dacă a aflat ceva despre 
Felicia, Dolores citi pe faţa colonelului o adâncă emoție. 

Cu o privire compătimitoare, acesta îi spuse: 

— Din nefericire, nu sunt în măsură să-ţi dau o ştire bună, doamnă 
contesă. Cinci din fetele care au fost răpite de acei ticăloşi, au putut fi 
salvate şi aduse la Sidney. Patru din ele au şi plecat în patria lor, 
numai urma fiicei dumitale n-am găsit-o. 

Dolores îşi ascunse capul în mâini şi începu să plângă ca amar. 

— Dumnezeule Sfinte, de ce mă pedepseşti atât de îngrozitor?! 

Acest strigăt de durere îl înduioşă şi mai mult pe colonelul Dalgety, 
care nici nu mai îndrăznea să se uite la Dolores, căci vederea ei îi 
sfâşia inima. Fiind şi dânsul tată a două fete încântătoare, putea să-şi 
dea bine seama de chinul grozav pe care îl îndura sărmana Dolores. 

Urmă o tăcere apăsătoare în care se auzea numai plânsul şi 
suspinele contesei. În sfârşit, aceasta întrebă, cu glasul înecat de 
lacrimi: 

— De ce au putut fi salvate numai celelalte şi Felicia mea nu? 

Cu inima grea, colonelul îi istorisi toată întâmplarea şi încheie: 

— Fiţi încredinţată, doamnă contesă, că am făcut tot ce ne-a stat în 
putință spre a găsi urma fiicei dumitale. Zile întregi poliţiştii au 
cutreierat munţii şi au căutat-o pe dispărută, dar n-au găsit-o nici vie, 
nici moartă. 

— E îngrozitor!... 

Dolores se cutremură, apoi urmă iar o tăcere, după care colonelul 
Dalgety zise spre a o mângâia pe Dolores: 

— Poate ar fi bine să vorbeşti cu Karin Rystrom, care a fost şi ea 
printre victimele polonezului. Acum se află în casa armatorului 
olandez Van Straten. De la dânsa vei afla poate, mai multe amănunte 
asupra vieţii grozave pe care sărmanele fete au fost nevoite s-o ducă 
cât timp s-au aflat în puterea acelor ticăloşi. Eu ţi-am spus tot ce am 
ştiut, dar de la o tovarăşă de suferinţă a sărmanei dumitale copile, vei 
putea afla şi alte amănunte. Sunt o mulţime de lucruri pe care fetele 
nu ni le-au spus nouă poliţiştilor, dar pe care nu ţi le va ascunde 
dumitale, mama nefericitei Felicia. 

Deşi era numai o slabă mângâiere, totuşi Dolores plecă de la 
prefectura de poliţie spre vila armatorului olandez. 

Când ajunse acolo, fu primită de un servitor negru, care o duse în 
biroul stăpânului său. 

Van Straten era un bărbat de vreo patruzeci de ani, căruia soarele 
tropical îi arsese faţa, aşa că ar fi putut trece drept un australian, dacă 


— 229 — 


prin îmbrăcămintea lui n-ar fi trădat că e european. 

Când Dolores intră în biroul său, el nu păru deloc surprins, ci îi 
zise: 

— Te-am aşteptat, doamnă contesă. 

Dolores îl privi uimită şi după ce luă loc, îl întrebă: 

— Cum e cu putinţă? Ce ştiai despre mine, domnule Van Straten? 

— Draga noastră Karin Rystrom, care acum se află în casa mea, ne- 
a povestit că tânăra contesă Felicia de Martigny era foarte nenorocită, 
fiindcă n-a putut să-ţi trimită o ştire despre dânsa. 

Dolores îşi apăsă mâinile pe piept, căci aceste cuvinte o încântară, 
cu toată durerea ei. 

Felicia se gândise la dânsa, vorbise de ea cu tovarăşele ei de 
suferință! 

Pe când era încă sub înrâurirea emoţiei pe care i-o pricinuiseră 
aceste cuvinte, Van Straten continuă: 

— O voi chema îndată pe domnişoara Rystrom, să poţi vorbi şi 
dumneata cu dânsa. 

Fără a mai aştepta răspunsul contesei, apasă pe butonul soneriei 
electrice şi porunci servitorului negru care întrase, s-o cheme pe Karin 
Rystrom. 

După câteva minute aceasta intră în birou şi abia îi spuse Van 
Straten numele aceleia care se afla în faţa ei, când Karin Rystrom se 
duse repede spre contesă şi sărutându-i mâinile, zise cu vocea înecată 
în lacrimi: 

— Acum poate lucrurile se vor îndrepta... 

Armatorul şi Dolores se uitară nedumeriţi la tânăra fată, pe fata 
căreia se putea citi o emoție adâncă. 

Cu voce înăbuşită, Dolores o întrebă: 

— Vasăzică mai ai speranţă?... 

Karin Rystrom îi curmă vorba cu înfrigurare: 

— Până în clipa aceasta n-am pierdut nădejdea că scumpa mea 
prietenă Felicia mai trăieşte. 

Armatorul dădu supărat din cap şi zise: 

— Dar draga mea copilă, cum mai poţi face speranţe unei mame 
nefericite, când toată căutarea poliţiei prin munţi a rămas fără niciun 
rezultat? 

Karin Rystrom nu se dădu bătută, ci stărui: 

— Am cunoscut pe poliţişti, domnule Van Straten. Sunt oameni de 
treabă şi le sunt recunoscătoare că ne-au salvat, dar în acelaşi timp 
sunt încredinţată că n-au făcut cercetările cu destulă râvnă. 

Van Straten făcu un gest de uimire. 

— Pentru Dumnezeu, domnişoară Rystrom, cum poţi să susţii aşa 
cava? Colonelul Dalgety, s-ar simţi adânc jignit, dacă te-ar auzi 
vorbind aşa. 

Karin zâmbi şi răspunse: 

— Nici nu mi-ar trece prin gând să spun aşa ceva în faţa colonelului 
Dalgety. 

Van Straten îi aruncă o privire mustrătoare. 

— Şi eu te-aş sfătui să fii mai prevăzătoare. Gândeşte-te ce 
nenorocire ai putea pricinui cu vorbele dumitale. 

Karin Rystrom clătină capul cu încăpățânare. 

— Nu cred asta, domnule Van Straten. 

— Dar, copila mea, nici nu te mai recunosc! 

— Abia în zilele din urmă am ajuns la convingerea că Felicia mai 
trăieşte. M-am gândit bine la tot ce s-a petrecut şi m-am hotărât să 
spun acum tot ce ştiu. Am impresia că e un semn al destinului că n-am 
pierdut nădejdea şi că m-am hotărât sa vorbesc tocmai azi când a 
venit doamna contesă de Martigny. 

Dolores privi cu o încordare din ce în ce mai mare şi luându-i 
mâinile, o rugă cu glas tremurător: 

— Vorbeşte, domnişoară Rystrâm, spune-mi tot ce ştii, nu-mi 
ascunde nimic. 

— E greu de povestit, doamnă contesă, răspunse Karin, şovăind. 
Trebuie să fi trăit toată întâmplările acelea nenorocite, spre a putea 
simţi chinurile pe care le-am îndurat. Când mă gândesc la unul din 
minerii care au fost în cârciuma din munţi unde am fost şi noi, am 
impresia că el a salvat pe Felicia. 

— Cum arăta? o întrebă Van Straten cu încordare. 

Karin Rystrom dădu din umeri. 

— Dacă l-aş întâlni, l-aş recunoaşte imediat, dar e greu să-i descriu 
înfăţişarea. Era înalt şi slab, avea cicatrice pe faţă... 

Van Straten râse. 

— Asta e într-adevăr o descriere neîndestulătoare, draga mea 
copilă, căci aproape toţi minerii din munţi au cicatrice. 

— Cu toate acestea aş pleca să-l caut, răspunse Karin. Şi poate l-aş 
găsi. 

— Şi atunci poate nici dumneata nu te vei mai întoarce la Sidney, 
zise Van Straten cu îngrijorare. Minerii sunt oameni sălbatici, despre 
care se povestesc cele mai grozave lucruri. Rău făcători din toată 
lumea şi-au găsit adăpost în munţi, şi dacă o femeie albă ar încăpea în 
mâinile lor, nu cred că i-ar mai da drumul să plece. 

— Nu cred asta, domnule Van Straten, răspunse Karin Rystrom. Ţi- 
am mai spus că aceia pe care i-am văzut, s-au purtat bine cu noi. Ba 
am avut chiar impresia că unii din ei erau oameni de inimă şi cu mult 
suflet. 

— În schimb, eu sunt încredinţat că v-au lăsat în pace, numai 
fiindcă se temeau de polonez şi de tovarăşul său. În orice caz, ţin să te 
previn, domnişoară Rystrom, să nu deştepţi în sufletul doamnei 
contese speranţe zadarnice că va reuşi să-şi regăsească fiica. 

Dar nici de astă dată n-o putu convinge pe Karin. 

Ea se întoarse spre Dolores, îi mângâie mâinile cu o mişcare plină 
de milă şi îi zise: 

— În noaptea asta am visat-o pe Felicia, doamnă contesă, şi am 
văzut-o limpede în faţa mea. Era într-o colibă de lemn sărăcăcioasă, 
dar Felicia mi-a zâmbit şi mi-a spus în vis: „Sunt foarte fericită, 
Karin... foarte fericită”. 

— Visurile n-au nicio însemnătate, se amestecă armatorul în vorbă. 

Dar în ochii trişti ai contesei se ivi o rază de speranţă. 

— Uneori şi visurile au un sâmbure de adevăr, zise ea încet. 

Apoi, cuprinsă deodată de un gând, adăugă mai cu vioiciune: 

— Cunoşti situaţia din Sidney, domnule Van Straten. Există putinţa 
de a pregăti o expediţie care să plece în munţi spre a face acolo 
cercetări şi a o căuta pe Felicia? 

Van Straten chibzui câteva clipe, pe urmă răspunse: 

— Dacă vei anunţa că vrei să dai o recompensă bună, atunci se vor 
găsi câţiva oameni tineri care să întreprindă asemenea cercetări. 

— Ah, da, fă asta, doamnă contesă, zise şi Karin Rystrom. Eu sunt 
gata să plec îndată cu expediţia. 

— Asta nu se poate, zise Van Straten cu hotărâre. O astfel de 
expediţie ar fi prea primejdioasă pentru o femeie. 

— Dar şi eu aş lua parte la dânsa, spuse Dolores. 

Van Straten clătină capul. 

— Te-aş sfătui să nu faci aşa ceva, doamnă contesă. Nici nu-ţi poţi 
închipui la ce oboseli te-ai expune. De multe ori nici bărbaţii nu pot 
rezista şi pier. Dumneata care ai trăit numai la oraş, care nu cunoşti 
această ţară şi nici clima ei primejdioasă ai cădea din prima zi. 

— Se vor găsi însă străini care să plece într-o astfel de expediţie! 

Dolores suspină din adâncul sufletului. 

Van Straten se gândi iar câteva clipe şi răspunse: 

— Te compătimesc din tot sufletul şi îmi pot bine închipui durerea 
dumitale, doamnă contesa, aşa că vreau din toată inima să-ţi fiu de 
ajutor. Peste câteva zile voi trimite câţiva oameni de-ai mei sub 
conducerea unui tânăr american foarte destoinic, care va trata cu 
minerii pentru furnizarea de proviziuni. Acestui tânăr, care se 
numeşte John Smith, i-am putea încredința şi misiunea de a o căuta 
pe fiica dumitale. 

Deoarece chiar armatorul însuşi se înflăcără pentru aceasta idee, 
sună servitorul şi îi porunci să-l cheme pe tânărul american. 

Ceasuri întregi Dolores vorbi cu John Smith şi îi istorisi de grija 
grozavă pe care o avea de soarta Feliciei. Şi pe când vorbea, lacrimile 
i se prelingeau pe faţa palidă. 

Oamenilor care aveau să plece în expediţie li se făcu milă de 
sărmana femeie. 

John Smith îi făgădui că se va strădui din răsputeri spre a afla ceva 
despre Felicia. 

Chiar a doua zi expediţia plecă în munţi şi Dolores rămase la 
Sidney, aşteptând rezultatul cercetărilor 


150. În capcană 

După ce află de la Ethel Drof că Bob Wilkens dispăruse iar fără 
urmă, lui Harry Frelinghousen îi veni buna idee de a se pune din nou 
în legătură cu mica Mary şi s-o roage pe aceasta să-i dea ajutor. 

Ceasuri întregi petrecu detectivul în cârciuma unde servea Mary şi 
chibzui cu dânsa pe ce cale ar putea da iar de urma lui Bob. 

Să-l caute el însuşi, cutreierând străzile, n-avea niciun rost, şi să se 
reîntoarcă la hotel? 

I se zburlea părul în cap, gândindu-se la mustrările pe care fără 

îndoială că i le va face Ethel Drof, aruncând în spinarea lui toată vina 
că Bob dispăruse din nou. 

Îi plăcea mai bine să stea în cârciuma asta păcătoasă, decât să dea 
ochi cu americana în elegantul hotel unde locuia dânsa. 

Se întoarse deci abia spre miezul nopţii la hotel iar a doua zi plecă 
dis-de-dimineaţă, pentru a se feri de o întâlnire cu Ethel Drof. 

Prin cameristă îi trimise numai vorba că e neîncetat în căutarea lui 
Bob Wilkens. 

Într-adevăr, cutreieră străzile Londrei, se uită în dreapta şi în 
stânga cu luare-aminte, dar bineînţeles fără a-l găsi pe Bob. 

Spre seară se duse iar cârciumă, să se mai informeze şi acolo. 

În sinea lui nădăjduia că poate Bob Wilkens va mai da pe la 
cârciumă, căci la urma urmei şi el va simţi nevoia să mai stea de 
vorbă cu oameni. 

Mary îl primi însă dând din umeri şi zise: 

— N-a fost pe aici şi nici nu cred că va mai veni. 

Supărat de această veste, Harry Frelinghousen se retrase într-o 
odaie dosnică împreună cu prietenul tinerei fete, pentru a-şi mai trece 
vremea la o partidă de biliard. 

Jocul fiind interesant, Harry Frelinghousen uită repede de grijile 
sale şi de Bob Wilkens şi nici nu ştiu cum trecu timpul. 

Deodată Mary apăru foarte emoţionată în pragul uşii şi le făcu 
semn la amândoi. 

— A venit, zise ea cu înfrigurare. Chiar acum a intrat în cârciumă. 

Detectivul o privi cu neîncredere şi o întrebă: 

— Nu te-ai înşelat, Mary? 

Puse tacul jos şi se pregăti să intre şi el în încăperea alăturată, dar 
chelnăriţa îl opri şi îi zise: 

— Poţi să mă crezi pe cuvânt, domnule, căci l-am recunoscut 
numaidecât. Înainte de a mă duce la masa lui spre a-l servi, am venit 
încoace să vă spun să rămâneţi aici, să nu vă vadă. 

— Dar trebuie să vorbesc cu dânsul şi să aflu unde stă acum, 
răspunse detectivul. 

Mary avu un râs batjocoritor. 

— Crezi că e atât de prost să-ţi spună unde sta? Eu una mă 
îndoiesc. Arată ca şi când ar vrea să-şi pună capăt zilelor. Trebuie 
lucrat dar cu mare băgare de seamă, dar voi bărbaţii nu vă pricepeţi la 

aşa ceva. 

— Mary are dreptate, zise Tom, care aruncase o privire în sala cea 
mare. Are o înfăţişare foarte rea. Las-o pe Mary, ea îl va face să 
vorbească. Cu atât mai mult cu cât ştie că o aşteaptă o răsplată bună. 

Detectivul se gândi câteva clipe, apoi zise: 

— Fie şi aşa. Atunci bagă de seamă, Mary, caută să afli unde stă 
acum şi ce are de gând să facă. Ştii despre ce e vorba. Dacă îmi aduci 
ştiri bune o să fii mulţumită, cu mine. 

— Bine. Voi încerca îndată să-i câştig încrederea, dar voi să nu vă 
amestecați. 

— Hai, pleacă şi nu te îngriji de noi. Am să-l păzesc şi pe ăsta să nu 
se mişte de aici, zise Tom arătând spre detectiv. 

Mary părăsi odaia şi se îndreptă spre masa la care luase loc Bob 
Wilkens. Îl salută cu o surprindere bine jucată. 

— Ei, tot ai mai venit şi pe la noi, îi zise ea. Am crezut că ne-ai 
uitat cu desăvârşire. 

Bob o privi cu un zâmbet obosit şi răspunse: 

— Nu te-am uitat, Mary, dar zilele acestea n-am avut timp de 
plimbare. 

— Am aflat că ai găsit o slujbă foarte bună. 

Bob izbucni într-un râs aspru. 

— Bună? Eşti foarte greşită. Acela la care am găsit de lucru e un 
ticălos şi mulţumesc lui Dumnezeu că mi s-au deschis ochii la vreme. 

Tăcu câteva clipe, apoi continuă: 

— Dar să nu mai vorbim de asta, Mary, căci mi-e scârbă să mă 
gândesc numai, şi mi se urcă sângele la cap când îmi aduc aminte. 

Mary îi puse mâna pe braţ spre a-l linişti şi zise eu glas rugător: 

— Nu fii supărat. Stai mai bine liniştit aici şi povesteşte-mi ce ţi s-a 
întâmplat. Aşteaptă numai să-ţi aduc întâi un pahar cu rachiu. Vrei şi 
mănânci ceva? Arăţi parcă ai fi postit. 

Buzele lui Bob tremurară. 

— Ai ochi buni, micuță Mary. 

— Te surprinde lucrul acesta. În meseria mea omul învaţă repede 
să citească dorinţele clienţilor în ochii lor. 

Bob suspină. 

— Ei da, ai ghicit bine, mi-e foame, dar nu pot cere nimic de 
mâncare, căci banii abia îmi ajung pentru un pahar de rachiu. 

Mary nu răspunse nimic, ci se duse la tejghea şi ceru de la birtaş o 
sticlă de whisky, un sifon şi o mâncare caldă. 

Nu se întoarse însă îndată la masa lui, ci servi întâi câţiva clienţi, 
pentru ca interesul ce i-l purta să nu-l facă bănuitor. 

Astfel trecu aproape un sfert de oră până când îl servi pe Bob. 

În timpul aşteptării, acesta căzu iar pe gânduri, fără să se uite 
măcar în jurul său. 

Abia când Mary îi puse dinainte farfuria plină de mâncare, Bob 
tresări, făcând un gest de împotrivire şi zise: 

— Nu pot primi, Mary, căci m-aş îndatora şi mai mult faţă de tine. 

— Nu mai vorbi fleacuri, ci mănâncă. Când vei avea iar bani, îmi 
vei plăti datoria. 

— Va trebui să aştepţi mult. 

— Nu mai lucrezi la fabrica Astley? 

Bob o privi uimit. 

— De unde ştii că am găsit de lucru la fabrică?... Ah, bănuiesc că 
ţi-a spus-o onorabilul tău prieten Joel Asrikan. 

Mary clătină capul şi zise: 

— Lasă acum asta şi mănâncă. Între timp îţi voi istorisi tot. 

Bob, căruia într-adevăr îi era tare foame, nu se mai împotrivi ispitei 
şi se apucă să mănânce cu poftă. 

Mary se apropie de el şi începu să-i povestească: 

— Că lucrezi cu Astley am aflat de la un prieten al lui Tom, care, în 
seara când a avut loc încăierarea aici, a fost şi el de faţă. 

Bob îi aruncă pe sub gene o privire întrebătoare: 

— Vasăzică te-ai împăcat iar cu Tom? 

— N-am avut încotro, răspunse Mary, cu un zâmbet trist şi 
resemnat. O singură dată am crezul şi eu că voi putea scăpa de tirania 
lui, dar a trebuit să recunosc că a fost numai un vis. O fată ca mine nu 
poate să aibă noroc. 

Bob nu răspunse şi de altminteri nici n-ar fi ştiut ce să-i spună. În 
seara când fuseseră împreună la Joel Asrikan, Bob bănuise că fata era 
pe cale să se îndrăgostească de dânsul şi de teamă că nu va mai putea 
scăpa de ea, placase fără să-şi ia rămas bun. 

În orice caz, între ei n-ar fi putut exista nicio legătură şi fata ar fi 
avut o dezamăgire. 

Mary îi ghici gândurile şi întrerupse tăcerea: 

— Nu sunt supărată că din seara când am fost împreună, nu te-ai 
mai sinchisit de mine. De altminteri sunt destul de cuminte să 
recunosc că un om ca dumneata nu poate să aibă o legătură mai 
strânsă cu o chelneriţă. 

— Adevărata iubire nu întreabă de obârşia fiinţei care ţi-e dragă, 
răspunse Bob. Dacă n-am mai venit pe aici e din pricină... 

— ...cCă iubeşti pe alta, îi curmă Mary vorba. 

— Aşa este. 

— Dar ce ai? îl întrebă deodată Mary cu mirare, văzându-i faţa 
îndurerată. Te-a înşelat iubita! 

Bob îşi sprijini capul în mâini şi zise cu voce îndurerată: 

— Am aflat ştiri rele despre dânsa. A încăput pe mâna unor 
negustori de carne vie. 

Ridică paharul cu whisky, apoi, nebănuind că Mary e spioana 
detectivului domnişoarei Ethel Drof, începu să-i povestească tot ce 
aflase în cantina fabricii şi încheie, cu vocea înăbuşită, de emoție: 

— Poţi înţelege acum ce chinuri îndur?... N-am mai fost în stare să 
rămân la fabrică... Am plecat şi am rătăcit ceasuri întregi pe străzi, 
fără o clipă de odihnă. Proprietăreasa mea, care pesemne aflase că mi- 
am părăsit postul, m-a dat afară azi dimineaţă, fiindcă nu i-am putut 
plăti chiria pe o lună înainte. 

— Atunci eşti iar fără adăpost. 

— Da, ca şi în seara când am venit pentru întâia oară încoace. De 
astă dată n-ai să mă mai poţi convinge să mă duc cu tine la Joel 
Asrikan, căci nu mai vreau să am nimic de-a face cu ticălosul acela. 

Mary îl ascultă cu luare-aminte, apoi îl întrebă: 

— Dar unde ai să dormi în noaptea asta? 

— Unde va vrea Dumnezeu, puţin îmi pasă. Am crezut că voi putea 
găsi de lucru şi am fost în port spre a mă angaja ca fochist sau lucrător 
pe un vapor care pleacă spre Australia, dar totul a fost în zadar. Sunt 
atât de mulţi fără lucru, încât vor trece poate mai multe luni până 
când voi putea găsi ceva. Am cheltuit cei din urmă bani pe care i-am 
mai avut şi acum sunt cu desăvârşire lipsit de mijloace. 

— Vrei să pleci la Sidney ca să-ţi cauţi iubita? 

— Te miră lucrul acesta, Mary? Dacă ai iubi mult pe un bărbat, n-ai 
face tot ce ţi-ar sta în putinţă ca să te duci la dânsul şi să-i dai ajutor? 

— Da, ai dreptate. Nici eu n-aş găsi linişte. 

Bob suspină iar. 

— Dacă aş avea cel puţin bani destui spre a telegrafia poliţiei din 
Sidney şi să întreb dacă Felicia mea a fost scăpată din ghearele acelor 
traficanţi nemernici! Aş putea să cer bani de la mama şi mi-ar trimite 
o sumă mai mare, dar ar trece săptămâni de zile până când i-aş primi 
şi ce să fac în acest timp? 

Mary n-avu timp să-i răspundă, deoarece intrară câţiva muşterii 
noi, pe care trebui să-i servească. Ea fu bucuroasă de această 
întrerupere, fiindcă astfel va avea prilejul să-l înştiinţeze pe detectiv 
despre tot ce aflase de la Bob. 

După ce îi povesti acestuia tot ce spusese Bob, Harry Frelinghousen 
îi zise: 

— Caută neapărat să-l reţii. Iată zece lire pe care să i le dai ca să 
poată telegrafia la Sidney. Afară de asta, convinge-l să ia o cameră 
chiar aici la „Balena”. Răspunsul la telegrama lui va putea veni aici şi 
restul lasă-l pe seama mea. 

Tom, care ascultase cu luare-aminte, fluieră printre dinţi: 

— Aha, înţeleg te vrei. 

— Şi eu, făcu Mary. Vrei să falsifici telegrama şi astfel să-l atragi pe 
Bob Wilkens în cursă. 

Harry Frelinghousen zâmbi cu un aer de superioritate. 

— Dacă ştiţi, de ce mai pierdeţi vremea cu vorba? 

— Ai dreptate, încuviinţă Tom. La urma urmei, ce ne pasă nouă ce 
vrei să faci? Bine că l-ai găsit pe băiat şi vei putea să-ţi înfăptuieşti 
planul. 

— Dar tot îmi pare rău de dânsul, zise Mary, oftând. E aşa de trist, 
sărmanul!... 

— Tom încruntă sprâncenele şi se răsti la ea: 

— Tu să nu îndrăzneşti cumva!... 

Fata îl întrerupse cu un gest obosit: 

— Nu te tulbura în zadar, Tom, el nici nu te gândeşte la altă 
femeie. 

— Asta e norocul lui, căci i-aş sfărâma ciolanele, dacă ţi-ar suci iar 
capul. 

Temându-se de o nouă scenă violentă între cei doi, detectivul îi 
întinse fetei zece lire şi îi zise: 

— Du-te repede şi dă-i banii, să isprăvim odată cu afacerea asta. 

Mary luă banii şi plecă repede, fiindu-i şi ei teamă de Tom, care cu 
toată dragostea pentru dânsa, nu s-ar fi dat înapoi de la nicio 
brutalitate. 

Se apropie iar de masa lui Bob şi deşi în timpul din urmă căutase să 
se convingă pe ea însăşi că-l urăşte, totuşi se simţi cuprinsă de milă. 

Îi vorbi deci cu voce blânda: 

— Vreau să te ajut şi de data asta, ca să nu rămâi fără adăpost sau 
să fii nevoit să te duci la un azil de săraci. Nu e pentru dumneata. La 
„Balena” avem câteva odăi libere, aşa că te vei putea odihni bine, iar 
mâine vom vorbi mai departe ce e de făcut. 

Bob clătină capul şi răspunse încet: 

— Nu se poate, Mary, căci n-am bani. 

— Am eu. 

— Nu pot primi ajutorul tău. Un om ca mine nu ia bani de lao 
femeie. 

— Dar ce vrei să faci? 

Bob ridică din umeri. 

— Nu ştiu nici eu. 

— Dacă ai avea bani, ai putea telegrafia lai Sidney şi să aştepţi aici 
răspunsul poliţiei, continuă Mary cu voce ademenitoare. Am zece lire 
pe care ţi le-aş putea împrumuta. 

— Zece lire?... repetă Bob, gândindu-se că din aceşti bani ar putea 
telegrafia îndată. 

Totuşi se împotrivi şi zise: 

— Nu, nu pot să iau bani de la tine, Mary, căci i-ai câştigat prin 
muncă grea şi dacă Tom ar afla că mi i-ai dat se va purta şi mai rău cu 
tine. 


— Nu fi prost, răspunse Mary cu încăpățânare. Ar trebui să fii 
mulţumit că am încredere să-ţi dau bunii — şi fără a mai pierde multe 
vorbe, fata îi puse bancnotele în mână şi fugi de la masă, înainte ca 
Bob să se mai poată împotrivi. 

Tânărul se uită buimăcit la banii pe care îi ţinea în mână. 

La urma urmei de ce să nu primească ajutorul acestei fete? 

Doar toată ziua îşi bătuse capul cum să găsească suma 
trebuincioasă spre a putea telegrafia la Sidney. 

De ce să mai stea la îndoială, acum când avea în sfârşit banii? 

Deocamdată, cu ajutorul acestor bani va putea avea o ştire despre 
Felicia, iar mai târziu, dacă va mai avea nevoie de ajutor, va fi timp 
să-l ceară de la mama lui. 

Mary, care se uitase tot timpul pe furiş la dânsul, se apropie iar de 
masa lui şi îl întrebă: 

— Ei, încă nu te-ai hotărât ce să faci? Nu e o nebunie să stai atâta 
la gânduri şi să pierzi timpul? 

Bob îi întinse mâna: 

— Ai dreptate, Mary, aş fi nebun dacă nu m-aş folosi de ajutorul pe 
care vrei să mi-l dai. 

În ochii fetei se ivi o sclipire. 

— Vasăzică primeşti? 

— Da. 

— Atunci pot să spun birtaşului să-ţi pregătească o odaie? 

— Spune-i, Mary. 

— O să vezi că va fi spre binele dumitale, zise fata, râzând 
mulțumită. 

— Să sperăm, răspunse Bob, ridicându-se şi luându-şi şapca, 
adăugă: 

— Mă duc la poştă să dau îndată telegrama, apoi mă reped până la 
gară să-mi aduc geamantanul pe care l-am lăsat la bagaje, aşa că după 
cel mult un ceas voi fi înapoi. 

Recunoscător, îi strânse fetei mâna şi privind-o drept în ochi, îi 
zise: 

— Dumnezeu să te răsplătească pentru binele pe care mi l-ai făcut. 

Apoi plecă grăbit. 

Dusă pe gânduri, Mary îl urmări cu privirea şi buzele începură să-i 
tremure, reţinându-şi cu greu plânsul. 

— Fericită va fi fata pe care o iubeşte, îşi zise ea, dar alungă repede 
gândurile triste şi alergă în odaia unde aşteptau detectivul şi Tom. 

— Ei, ce-ai făcut? o întrebă Harry Frelinghousen îndată ce o văzu 
intrând. 

— Totul a mers bine, răspunse Mary. A căzut în capcană. 


151. Agitatorul 
Frank Wilkens îl înştiinţase telegrafic pe director despre întoarcerea 
lui şi acesta trimise automobilul în port, să-l aştepte. 

Controlul paşapoartelor şi revizuirea bagajelor se făcu repede, aşa 
că după o jumătate de oră Frank Wilkens se putu urca în maşină şi 
porni spre fabrica lui. 

E uşor de înţeles că primul drum pe care îi făcea era la fabrică, căci 
ardea de nerăbdare să afle cât mai repede ce se petrecuse acolo şi care 
era situaţia. 

Zări în sfârşit clădirile impunătoare ale uzinelor sale, care, pe lângă 
acelea ale lui Drof, erau cele mai însemnate din Statele Unite. 

Când se apropie, Frank Wilkens văzu în poartă mai mulţi oameni 
purtând în spinare pancarte mari pe care arau scrise îndemnuri la 
grevă. Alţii stăteau în grupuri pe stradă şi vorbeau cu aprindere. 

Când văzură maşina şi recunoscură pe stăpânul fabricii lucrătorii se 
dădură la o parte, dar niciunul din ei nu se descoperi spre a-l saluta ca 
altă dată. Dimpotrivă, din mijlocul lor se auziră murmure de 
nemulțumire. 

Maşina se opri în faţa clădirii direcţiunii, Frank Wilkens coborî 
grăbit şi intră în biroul său particular. 

Venirea lui fusese observată, aşa că după câteva minute apăru şi 
primul său director în birou. 

— Bine că ai venit, mister Wilkens, ca să nu mai apese toată 
răspunderea asupra mea. 

Amândoi erau atât de agitaţi, încât uitară să se salute. 

— Cum e situaţia? întrebă Frank Wilkens, scurt. 

— Mai mult decât amenințătoare. 

— Greva e generală? 

— Încă nu. O parte din lucrători au venit, aşa că n-am fost nevoit să 
încetez lucrul cu desăvârşire, dar şi aceştia sunt agitaţi şi dacă nu 
satisfacem cererile lucrătorilor, atunci trebuie să ne aşteptăm ca 
mâine să stăm pe loc cu lucrul. 

— Ce cer lucrătorii? 

— O urcare de salariu de doi cenți pe oră. 

Frank Wilkens izbucni într-un râs amar. 

— Ce-şi închipuie oamenii aceştia? De unde să scot doi cenți pe 
oră? 

— Ei spun că fabrica Drof plăteşte aceleaşi salarii, aşa că putem să 
le plătim şi noi. 

— Fabrica Drof stă mult mai bine. Are capital destul şi poate lucra 

mai ieftin decât noi. N-am încotro, trebuie să resping cererea 
lucrătorilor. 

— Atunci nu garantez pentru nimic. Muncitorimea o foarte agitată 
şi dacă îi mai aţâţăm câtuşi de puţin, sunt în stare să dea asalt fabricii 
şi să nimicească tot. 

— Vom cere ajutorul poliţiei. 

— Cu aceasta îi vom respinge pe lucrători, dar nu ne va folosi la 
nimic. Între timp fabrica Drof va lucra şi mai mult spre a scoate noul 
model şi toţi clienţii noştri vor trece la concurenţă. Aşadar, oricum am 
privi chestiunea, nu putem fi salvaţi decât îndeplinind cererile 
muncitorilor şi făcând pace cu ei vom recâştiga timpul pierdut prin 
ore suplimentare. 

— Pentru asta e nevoie de bani. 

— Ei da, şi băncile nu vor să ne mai dea nimic. Creditul nostru e 
epuizat şi fabrica e încărcată de datorii. 

— Prin urmare nici nu pot lua în seamă propunerea dumitale. 

— Ce să facem atunci, mister Wilkens? 

— Voi încerca să-i liniştesc pe lucrători. 

— Cu promisiuni nu-i veţi mai putea ţine. 

Contrazicerea directorului îl irită şi mai mult pe Frank Wilkens, aşa 
că acesta se răsti la dânsul: 

— E vina dumitale că au ajuns lucrurile aşa de departe. Dacă aş fi 
fost aici, aş fi înlocuit pe lucrătorii nemulţumiţi cu alţii noi şi aş fi 
tăiat răul din rădăcină. 

Directorul nu răspunse nimic, ci dădu numai din umeri. 

Frank Wilkens, care luase loc la biroul lui, se ridică şi zise 
directorului: 

— Hai să mergem în fabrică. Vreau să vorbesc cu oamenii. 

Directorul îl urmă şi ajunseră în atelierul de strungărie care era 
pustiu. Niciun om nu venise la lucru. 

Trecând mai departe, găsiră şi celelalte secţii goale. 

Frank Wilkens se întoarse spre director: 

— După cum văd, toţi lucrătorii au părăsit lucrul. 

— Aşa se vede. 

Se opriră în loc şi ascultară. 

Din sala cea mare de montaj se auzi o voce puternică. 

— Ce este acolo? 

— Bănuiesc că lucrătorii s-au adunat în sala de montaj, spre a lua o 
hotărâre. 

Frank Wilkens alergă într-acolo şi văzu adunaţi pe toţi lucrătorii. 
Un om încă tânăr se urcase pe o ladă şi le vorbea cu înflăcărare. 

Frank Wilkens se opri la intrare, ca împietrit şi ascultă ce vorbea 
lucrătorul. 

Se auziră strigăte: 

— Da, are dreptate! Muncitorii trebuie să fie uniţi! 

Frank Wilkens îşi croi drum printre lucrători, se apropie de tânărul 
lucrător şi se urcă lângă el pe ladă. 

Curajul lui stârni oarecare admiraţie între lucrători şi se făcu tăcere 
adâncă. 

Tânărul lucrător nu se mişcă însă de la locul său şi îl măsură pe 
Frank Wilkens cu o privire batjocoritoare. 

Acesta îşi înălţă trupul, ridică repede capul cu trufie şi începu: 

— Prieteni!... 

Tânărul lucrător îi curmă vorba şi strigă: 

— Auziţi-l! Acum suntem prietenii lui! 

Dar Frank Wilkens nu se lăsă intimidat şi continuă: 

— Un element revoluţionar s-a furişat în uzina noastră şi v-a aţâţat, 
v-a îndemnat la grevă. Cereţi urcarea salariilor! Acei care cer aceasta 
nu s-au întrebaţi însă, dacă întreprinderea mai poate lua asupra ei o 
asemenea sarcină şi cer fără să se gândească la greutăţile prin care 
trecem. Ei bine, trebuie să vă spun că fabrica va da în scurt timp 
faliment, dacă se vor mări cheltuielile şi atunci ce veţi face? Câtva 
timp veţi avea un salariu mai mare cu doi cenți pe oră, dar în curând 
fabrica ar trebui să înceteze lucrul şi aţi rămâne pe drumuri, fără o 
bucată de pâine pentru familiile voastre. Tovarăşul vostru, care v-a 
vorbit adineauri, a spus că sunt un exploatator, o lipitoare care se 
îngraşă din munca voastră, dar acestea nu sunt decât cuvinte care n- 
au alt scop decât să vă aţâţe împotriva mea. Aş fi un om de afaceri 
foarte prost, dacă n-aş şti să preţuiesc munca voastră. Noi trebuie să 
lucrăm mână în mână spre a menţine fabrica, căci dacă piere ea, 
pierim şi noi. Spre binele vostru vă sfătuiesc să nu vă lăsaţi încântați 
de oameni care nu ştiu ce vorbesc, căci urmarea ar fi ca mâine să nu 
mai aveţi ce mânca, voi şi familiile voastre. 

Cuvintele lui Frank Wilkens făcură o vădită impresie asupra 

lucrătorilor şi unii din ei se pregăteau să părăsească sala spre a se 
întoarce la lucru. 

Văzând însă aceasta, tânărul lucrător, care le vorbise, strigă cu voce 
răsunătoare: 

— Staţi, tovarăşi! Vreau să vă mai spun ceva! 

— Nu-ţi dau voie să mai vorbeşti aici, în fabrica mea, se răsti Frank 
Wilkens la dânsul. 

— Nu poţi să mă opreşti, îi răspunse lucrătorul tot atât de răstit. 

— Să vorbească... să vorbească! strigară ceilalţi lucrători. 

Frank Wilkens îşi dădu seama că nu poate să-l împiedice, aşa că 
încercă pe altă cale. 

— Înainte de a începe, aş vrea să stau de vorbă cu dumneata între 
patru ochi. 

— Bine, fie. 

— Vino în biroul meu! 

Coborâră amândoi de pe ladă şi părăsiră sala de montaj. Lucrătorul 
îi urmă înciudat pe Frank Wilkens. 

Acesta luă loc la biroul lui, iar lucrătorul rămase în picioare. 
Privirile celor doi bărbaţi se încrucişară ca două spade ascuţite. 

— Cine eşti dumneata? îl întrebă Frank Wilkens, pentru a începe 
vorba. 

— Electromonteurul Roger Hallier. 

— Francez vasăzică? 

— Da. 

— Nu lucrezi demult în fabrica mea? 

— De câteva luni, dar asta n-are nicio legătură cu cele ce vrei să 
vorbeşti cu mine. 

— Ba da, vreau să ştiu cu cine am de-a face. 

Roger Hallier izbucni într-un râs tăios. 

— Ai face ochi mari, dacă ai afla cine sunt. 

— Ce vrei să spui cu asta? 

— Nimic. Spune-mi mai bine ce vrei de la mine? 

— Eşti un agitator al comuniştilor. 

— Nici prin gând nu-mi trece. Nu fac parte din niciun partid politic 
şi fac agitaţii pe socoteala mea. 

— Te-ai ridicat în numele lucrătorilor mei pe care i-ai îndemnat la 
grevă. Ei bine, cu toate acestea vreau să-ţi fac o propunere pe care o 

vei primi dacă vei fi deştept. Întoarce-te la lucrători şi spune-le că te- 
ai încredinţat că fabrica nu mai poate suporta o urcare a cheltuielilor 
prin mărirea salariilor. Potoleşte greva, îndeamnă pe oameni să şi reia 
lucrul şi în schimb îţi voi da o mie de dolari. Afară de asta te voi face 
şef de atelier şi vei putea câştiga pe săptămână... 

Până aici Roger Hallier îl lăsase pe Frank Wilkens să vorbească, dar 
deodată îi curmă vorba: 

— Nu mă vând nici pentru o sută de mii de dolari şi nici dacă m-ai 
face director. Voi aţâţa şi mai departe pe lucrători, căci vreau să 
nimicesc întreprinderile dumitale! 

În ochii lui fulgera ura şi ridicase pumnii încleştaţi, ca şi când ar fi 
vrut să se năpustească asupra lui Frank Wilkens. 

Voia să nimicească întreprinderea? 

Fără îndoială că omul acela era nebun! Altă explicaţie nu găsea 
Frank Wilkens. 

Totuşi încercă să ajungă cu binele la o înţelegere, aşa că răspunse 
liniştit: 

— Urăşti atât de mult întreprinderea, încât vrei s-o distrugi? 

— Întreprinderea nu, însă pe dumneata te urăsc. 

Frank Wilkens nu mai ştia ce să creadă. De ce oare îl ura acest om, 
pe care îl vedea pentru întâia oară în viață şi căruia nu-i făcuse niciun 
rău? 

Şi iar se gândi că are de-a face cu un nebun. 

Lucrătorul se apropia de birou, se aplecă spre Frank Wilkens şi 
uitându-se țintă în ochii lui, zise: 

— Nu-i aşa că vrei să ştii cine sunt şi de ce te urăsc? 

Frank Wilkens dădu din cap, fiind atât de agitat încât nici nu era în 
stare să vorbească. 

Apăsând pe fiece cuvânt, lucrătorul urmă: 

— Sunt Roger Hallier, fiul Elisei Lerouge. 

Frank Wilkens tresări, ca şi când ar fi primit o lovitură de măciucă, 
se făcu alb ca varul şi repetă cu glas tremurat de emotie: 

— Fiul Elisei Lerouge?!... 


152. Primejdia ameninţă 


Din pricină că locul fusese descoperit prea târziu, vaporul „Neptun” 

nu mai putu fi salvat, aşa că arse cu desăvârşire. 

Căpitanul Barnabe era disperat că această nenorocire avusese loc 
tocmai în timpul când el comanda vaporul. 

Dar nu era numai o nenorocire ci şi o crimă, şi această crimă fusese 
pusă la cale de Liu-San-Ciang. 

În privinţa aceasta nu mai încăpea nicio îndoială. 

Poliţia începu cercetările fără întârziere şi căpitanul Barnabe îşi 
spuse bănuiala. 

Chiar şi comisarul care conducea cercetările îl întări în această 
bănuială şi zise: 

— Numai un chinez putea fi în stare să facă o asemenea nelegiuire, 
căci chinezii sunt ca nebuni când e vorba ele răzbunare. 

— Aşadar veţi face cercetările în această direcţie? 

— Negreşit, şi înainte de toate îl vom căuta pe acel hamal care a 
avut o atitudine care dădea mult de bănuit.. Casierul dumneavoastră a 
spus că hamalul a cerut cu tot dinadinsul să lucreze în magazia de 
cărbuni, iar la plată n-a venit odată cu ceilalți. Acestea sunt două 
fapte care dau mult de bănuit. 

— Crezi că-l vei găsi? 

— Mă cam îndoiesc, căci nemernicii aceştia au atâtea ascunzători 
la Shanghai, încât e aproape cu neputinţă sa dai de cineva când vrea 
să se facă nevăzut. Mai e de aşteptat ca să nu mai rămână mult la 
Shanghai. Dacă a făptuit crima din îndemnul lui Liu-San-Ciang, atunci 
acesta i-a dat o bună răsplată bănească, aşa că are cu ce pleca. Iar în 
interiorul ţării sunt tulburări mari. S-au organizat cete de bandiți care 
pradă lumea, cutreierând din loc în loc şi se prea poate ca hamalul să 
se fi refugiat la una din aceste bande, unde e sigur că nu va putea fi 
prins. 

— Dar împotriva lui Liu-San-Ciang se poala lansa un mandat, de 
arestare şi va putea fi prins în primul port în care va acosta? 

— N-ar avea niciun rost. Îl putem bănui, dar nu-l putem dovedi cu 
nimic. Altceva ar fi dacă am pune mâna pe hamal şi l-am sili să 
mărturisească. 

Pe lângă cercetările poliţiei, mai făcea altele şi societatea de 
asigurare. 

Nu încăpea nicio îndoială că focul fusese pus, dar nu era nicio 
dovadă că e vorba de un act de sabotaj. 

Comisia instituită de societatea de asigurare n-o spuse pe faţă, dar 
dădu să se înțeleagă că focul ar putea să fi fost pus şi de cineva care 
avea interes să se plătească suma pentru care fusese asigurat vaporul. 

Căpitanul Barnabe se arătă foarte indignat când veni vorba despre 
această chestiune şi întrebă răstit: 

— Credeţi cumva că eu am pus focul? 

Domnii din comisie dădură din umeri şi nu răspunseră. 

— Asupra mea nu poate cădea nici cea mai mică bănuială, dar spre 
a vă dovedi că numai gândul dumneavoastră la aşa ceva e curată 
nebunie, voi cere eu însumi deschiderea unei acţiuni împotriva mea. 

După aceste cuvinte, părăsi şedinţa comisiei de cercetare a 
societăţii de asigurare. 

Îndată după catastrofă, prima grijă pe care o avusese căpitanul 
Barnabe, fusese să facă un raport telegrafic armatorilor săi. După scurt 
timp primi răspunsul: 


„Căpitan Barnabe. Concediază imediat echipajul de pe „Neptun”. Vino 
fără întârziere la Marsilia”. 


Era un ordin foarte scurt, care îi dădu de gândit, deşi se simţea cu 
desăvârşire nevinovat. 

Dacă îşi atrăsese ura chinezului, aceasta îl privea numai pe dânsul 
personal şi nici nu putuse bănui că Liu-San-Ciang se va răzbuna dând 
foc vaporului. 

După ordinul primit, plăti şi dădu drumul oamenilor echipajului şi 
se interesă de un vapor spre Marsilia. 

Cu toată nenorocirea care îi lovise, Barnabe era mulţumit că venise 
la Shanghai, căci avusese fericirea s-o vadă pe Dolores, care pentru 
dânsul era mai presus de orice. 

Afacerea cu incendiul vaporului „Neptun” se va limpezi şi în cazul 
cel mai rău, societatea lui îl va concedia, iar el îşi va găsi repede alt 
post. 

Mai multă grijă îi făcea întrebarea dacă Dolores îşi va regăsi copila, 
căci de aceasta depindea toată fericirea lui viitoare. 

Mai avea o zi până la plecarea vaporului ce avea să-l ducă la 
Marsilia şi pentru a nu pierde acest timp, se hotărî să facă şi el 
cercetări pentru a da de urma hamalului bănuit. 

Se sfătui cu casierul, care se învoi cu plăcere să-l însoţească şi să-i 
dea tot ajutorul la cercetările ce avea de gând să le întreprindă. 

Barnabe îi istorisi casierului: 

— Când am făcut cunoştinţa lui Liu-San-Ciang, acesta a încercat să 
mă ducă într-o speluncă de opiu, căci el fiind contrabandist, avea 
legături cu astfel de spelunci. Dintr-una de acestea cred că şi-a luat şi 
ajutorul pentru înfăptuirea răzbunării sale. 

— Asta e uşor de înţeles, domnule căpitan, dar care să fie spelunca? 
Sunt foarte multe la Shanghai. 

— Mi-a vorbit de una în apropierea canalului Su-Ciau. 

— Numai pe un singur mal al acestui canal sunt clădiri. S-ar putea 
să fie una dintre ele. 

— N-ar fi bine să mergem până acolo? 

— Te însoțesc cu toată plăcerea şi putem pleca chiar acum. 

— L-ai recunoaşte pe hamal, dacă l-ai vedea? 

— Cred că da. În orice caz, putem încerca. 

Spre seară porniră spre cartierul chinezesc, dar când se apropiară, 
fură întâmpinați de un soldat din marina militară. 

— Încotro, domnule căpitan? 

— De când se cere unui european să spună unde se duce? întrebă 
Barnabe. 

— Nu vă cer să-mi daţi socoteală, dar bănuiesc că vreţi să vă duceţi 
în cartierul chinezesc. Şi aş vrea să vă previn. 

— Pentru ce? 

— Cred că acolo vor începe în curând tulburări. 

— Ce vrei să spui cu asta? 

— Japonezii au de gând să bombardeze iar cartierul chinezesc. 
Acum vreo două ceasuri, a fost anunţată apropierea lor şi în cartier 
domneşte mare neliniște. Nu va dura mult şi bombardamentul va 
începe şi odată cu el fuga chinezilor. 

Soldatul era bine informat, căci pe când vorbeau încă, 
bombardamentul şi începu şi în faţa lor se desfăşurau scene de groază. 

Chinezii fugeau cuprinşi de panică şi căutau adăpost în cartierul 
european. 

Femei şi copii mai cu seamă, veneau în cete mari, ducând cu ei 
umilul lor avut şi se înghesuiau la reţeaua de sârmă ghimpată din fața 
cartierului european, prin care n-aveau voie să treacă. Soldatul de 

marină îi opri cu ajutorul câtorva camarazi veniţi în grabă de la postul 
de pază. 

Chinezii începură să se vaite şi să plângă, iar printre ţipetele lor 
răsunau bubuiturile grenadelor. 

Căpitanul Barnabe se adresă casierului: 

— Hai să plecăm de-aici, nu mai pot auzi văicărelile lor. 

Se întoarseră în port şi în gândul lui, căpitanul Barnabe recunoscu 
că avusese dreptate comisarul când spusese că în împrejurările de față 
era aproape cu neputinţă să-l găsească pe hamal. 

Spre norocul lor, marinarul îi oprise la timp. Căci altfel excursia în 
cartierul chinezesc ar fi putut să ia un sfârşit rău pentru ei. 

Din pricina tulburărilor, vaporul cu care trebuia să plece Barnabe, 
părăsi portul înainte de timpul hotărât. 

Căpitanul Barnabe era foarte abătut, ştiind că la Marsilia îl aşteaptă 
mari neplăceri, împotriva cărora va avea de luptat din răsputeri. 


153. O întâlnire în munţi 

Zilele treceau monotone şi cu toată căldura tropicală, cei doi mineri 
munceau din greu, pentru a scoate din nisip praful de aur atât de 
preţios. 

Şi Felicia avea treabă destulă, deşi minerii nu-i cereau să facă 
nimic. Voind însă să se arate recunoscătoare faţă de salvatorii ei, le 
cârpi hainele, spălă rufele în pârâul din apropierea colibei lor şi gătea 
mâncarea, spre marea bucurie a celor doi bărbaţi, care de multe ori, 
din lipsă de timp sau din nepricepere la gătit, se mulţumeau să-şi 
potolească foamea cu o bucată de pâine uscată. 

Când venea seara, Billy se bucura în aşteptarea ceasului plăcut pe 
care îl petreceau toţi împreună, stând de vorbă şi mâncând o mâncare 
gustoasă. 

— Acum ştiu şi eu că trăim bine aici, zicea el. În fiecare zi simt din 
nou o bucurie nespusă că destinul a fost atât de binevoitor cu noi şi 
ne-a trimis pe buna noastră Felicia. 

Şi Crestatul era de aceeaşi părere, dar nu-şi arăta mulţumirea atât 
prin cuvinte, cât prin expresia veselă a feţei lui şi prin felul său de a fi, 
care se schimbase cu desăvârşire. 

Uneori însă, Billy se întrista şi spunea Feliciei: 

— Din nefericire va veni timpul când ne vei părăsi şi atunci noi doi 
vom rămâne iar singuri în pustiul acesta. Mi-e groază numai când mă 
gândesc la plecarea dumitale, pe care, dacă aş avea putinţa, aş amâna- 
o cât mai mult. 

— Pentru voi amândoi îmi pare şi mie rău că va trebui să vă 
părăsesc, dar pe de altă parte abia aştept să mă reîntore la Sidney, de 
unde voi încerca să mă pun în legătură cu mama, de care mi-e dor 
grozav. 

Crestatul se amestecă în vorbă. 

— Te pot înţelege foarte bine. Mai ai numai puţină răbdare, căci te 
voi duce la Sidney şi acolo te voi ajuta şi mai departe. 

A doua zi era rândul Crestatului să plece la vânătoare. 

Dis-de-dimineaţă puse şaua pe catârul său şi plecă spre miazăzi 
unde era vânatul cel mai mult şi mai uşor de găsit. 

Pe la amiază auzi tropot de copite şi zări câţiva bărbaţi îmbrăcaţi în 
haine civile. 

Să fie oare mineri nou-veniţi care aveau de gând să se stabilească 
prin partea locului? 

Şi ei îl zăriră pe Crestat, iar acela care călărea în frunte, ridică 
mâna şi făcând semne, strigă: 

— Ei, prietene! 

Apoi dădu pinteni calului său şi se apropie de Crestat. 

— De unde veniţi şi încotro vă duceţi? întrebă acesta. 

— Venim de la Sidney şi suntem în căutarea unei fete care s-a 
rătăcit prin munţi. 

— Aşa... aşa... 

— Am întrebat pe la toţi minerii şi toţi o cunosc, căci au văzut-o la 
Sandy Creek, dar nimeni nu ştie ce s-a întâmplat cu ea. Voi sunteţi de 
pe aici, nu cumva aţi dat de dânsa? 

Fără să ia în seamă întrebarea, Crestatul puse la rândul său alta: 

— Cine v-a dat însărcinarea să căutaţi fata? 

— Mama ei care a venit anume la Sidney. 

Călărețul era John Smith şi îi povesti Crestatului tot ce aflase 
despre Dolores, apoi încheie: 

— Am crezut că ne va fi mult mai uşor s-o găsim. E lucrul dracului 
să cutreieri munţii ăştia. 

— Cred şi eu. 

— Şi după cum mi se pare, ne ostenim degeaba. Dacă fata n-a găsit 
adăpost la mineri, atunci fără îndoială că s-a rătăcit şi a pierit de 
foame şi de sete. 

— Se prea poate. 

— Dumneata, n-ai văzut-o şi nici nu i-ai dat de urmă? 

Crestatul şovăi câteva clipe, apoi clătind capul şi răspunse: 

— Nu, habar n-am de ea. 

John Smith se scărpină la ceafă şi mormăi: 

— Ei drăcia dracului, unde s-o mai căutăm? 

Crestatul răspunse: 

— Dacă fata ar fi fost pe aici, am fi dat demult de dânsa, aşa că nu 
face să-ţi mai baţi capul cu căutarea ei. 

— Atunci nu ne rămâne nimic mai bun de făcut decât să ne 
întoarcem acasă. Dumnezeule, dar ce jale va fi când voi spune mamei 
ei că n-am găsit fata. Sărmana femeie va fi nenorocită! Tare aş fi vrut 
să-i duc o veste bună! 

— Du-i un cuvânt de mângâiere când o vei vedea. 

John Smith avu un râs amar. 

— Ce cuvânt de mângâiere aş putea să-i spun, spre a o face să nu-şi 
piardă nădejdea? 

— Spune-i că uneori se întâmplă minuni. 

— Fleacuri! Au trecut demult vremurile când se întâmplau minuni. 
Eu unul nu cred în ele. 

— Uită-te la mine, zise Crestatul, sunt de două ori mai bătrân decât 
dumneata şi deci cunosc viaţa mai bine. Ei bine, eu îţi spun că se mai 
întâmplă minuni şi în vremurile noastre. 

John Smith rămase cam încurcat, căci minerul acesta bătrân făcuse 
o impresie adâncă asupra lui şi cuvintele sale sunau atât de ciudat, ca 
şi când ascundeau ceva ce nu voia să spună. 

Dar la urma urmei ce să-şi mai bată capul cu dânsul, din clipa ce nu 
văzuse nici el pe fată. Lui Smith îi era sete şi se grăbea să se întoarcă 
la Sandy Creek pentru a şi-o potoli, iar după ce se va odihni acolo, să 
se întoarcă înapoi la Sidney. 

— Îţi mulţumesc încă o dată pentru lămuririle dumitale, îi zise el 
Crestatului. Dacă vei da cumva de urma fetei, înştiinţează-ne. Ştii 
unde. 

— Bine, voi avea grijă şi nu uita să spui acelei femei că nu trebuie 

să piardă toată nădejdea. Când omul e în mare nenorocire, crede mai 
uşor, aşa că va crede şi ea în minuni. 

— Voi încerca. Rămâi cu bine. 

John Smith îi întinse mâna, apoi se îndreptă spre tovarăşii săi care 
rămăseseră în urmă. 

— Băieți, deocamdată trebuie să încetăm cu căutarea mai departe. 
Haideţi să ne întoarcem la Sandy Creek să ne răcorim şi să ne 
odihnim. Am făcut ce am putut şi nu e vina noastră dacă n-am găsit 
fata. 

Adâncit în gânduri, Crestatul se întoarse şi el spre casă. Cu fruntea 
încruntată de încordare, îşi vorbea lui însuşi: 

— Cât de ciudate sunt uneori căile pe care soarta îl mână pe om. 
Cu câtă greutate ducem povara vieţii... şi care e ţinta?... N-o 
cunoaştem... mergem prin întuneric... dibuim, ne poticnim... dar 
trebuie să mergem mereu înainte... 

Ajunse acasă fără să-şi fi dat seama şi tresări când auzi vocea lui 
Billy: 

— Ei, unde ţi-e vânatul? N-ai găsit nimic? 

Dar când se apropie de prietenul său, văzu că acesta era atât de 
adâncit în gânduri, încât nici nu-i răspunse la întrebare. Ca să i le 
abată, adăugă: 

— Nu face nimic, descalecă acum. Mâine mă voi duce eu la vânat şi 
poate voi avea mai mult noroc decât tine. 

Crestatul descălecă şi lăsând pe Billy să îngrijească de catâr, se 
îndreptă spre colibă. 

Billy se uită după el şi mormăi: 

— Omul acesta devine din zi în zi mai ciudat. Nu mai ştiu ce e cu 
dânsul. 

Şi seara când şezură cu toţii împreună, Crestatul rămase tăcut, dar 
deodată spuse pe neaşteptate: 

— Mâine plecăm la Sidney. 

— Cum, aşa de repede? întrebă Billy. 

Felicia se înveseli, căci putea să aibă nădejdea de a o revedea în 
curând pe mama ei. 

— Cum se face că ai luat atât de repede această hotărâre? mai 
întrebă o dată Billy, fără să-şi ascundă nemulţumirea. 

— Fiindcă a venit timpul, răspunse Crestatul scurt. 

Billy fu nevoit să se mulţumească deocamdată cu acest răspuns, 
căci Crestatul nu mai vru să spună altceva. 

Se culcară mai devreme ca de obicei, deoarece a doua zi Crestatul 
voia să plece dis-de-dimineaţă cu Felicia. 

Tânăra fată nu putu să adoarmă. Era foarte emoţionată în 
aşteptarea celor ce aveau să vină. 

Vor lua oare sfârşit chinurile pe care le îndurase? 


154. O propunere binevenită 

Clipa mult aşteptată veni în sfârşit. 

Harry Frelinghousen, travestit în negustor, luase şi el o odaie la 
„Balena” şi într-o dimineaţă Mary îi aduse o telegramă adresată lui 
Bob Wilkens. 

Detectivul o deschise cu mare băgare de seamă şi începu să 
citească. Îndată ce văzu un zâmbet de mulţumire pe faţa lui, Mary îl 
întrebă, nerăbdătoare: 

— Ştiri bune? 

Harry Frelinghousen dădu din cap şi zise: 

— Pentru noi e bună ştirea, căci nu mai am nevoie să falsific 
telegrama. 

— De ce nu? 

— Pentru că şi aşa cum este, îşi va face efectul. 

— Nu-mi mai pune răbdarea la încercare şi spune-mi odată ce scrie 
acolo, stărui Mary. 

— Ei bine, ascultă ce răspunde poliţia din Sidney: 


„Domnişoara de care întrebaţi a fost în mâinile traficanţilor dar a 
scăpat. Cercetările poliţiei făcute până acum pentru regăsirea ei au rămas 
fără rezultat. Urma dispărutei duce în ţinutul pietros al minelor şi se 
presupune că a pierit în pustiu. 

Colonelul Dalgety”. 


— Vasăzică a murit, suspină Mary. Sărmanul băiat! 

Detectivul surâse cu un aer de superioritate. 

— Vestea aceasta îl va face pe Bob Wilkens să se supună voinţei 
noastre mai repede decât ne-am fi putut aştepta. 

— Crezi? 

— Pun rămăşag că da. 

— Eşti atât de sigur? 

— Negreşit. Un bărbat la vârsta lui poate să iubească din tot 
sufletul, dar tot aşa de uşor poate uita. Crede-mă, micuță Mary, căci 
am multă experienţă în această privinţă. Nu vor trece nici două zile şi 
Bob Wilkens va fi o unealtă supusă în mâinile noastre. Du-i îndată 
telegrama asta. 

Frelinghousen o închise iar cu grijă şi o întinse fetei. Dar ea se dădu 
un pas înapoi şi îşi ascunse mâinile la spate. 

— Eu nu i-o duc, căci nu vreau să văd durerea lui. 

Detectivul o ameninţă în glumă cu degetul: 

— Mi se pare că te-ai îndrăgostit de dânsul, Mary? 

Fata plecă ochii. 

— Poate... Nu ştiu nici eu. În orice caz nu vreau să-i duc vestea 
aceasta tristă. 

— Trimite-l pe Tom. El nu se va prea sinchisi de întristarea lui Bob 
Wilkens. 

Cu mâinile tremurânde Mary luă telegrama: 

— Da, Tom poate s-o ducă. Dar dumneata ce-ai să faci? 

— Voi telefona la fabrica Astley, îi voi comunica unde se află Bob 
Wilkens şi voi face astfel ca planurile noastre să se poată înfăptui în 
sfârşit. 

Mary nu mai puse nicio întrebare, ci părăsi camera şi-l trimise pe 
Tom să ducă telegrama lui Bob. 

În zilele din urmă Bob nu părăsise hanul, dar nu venise în 
restaurant, ci stătuse tot timpul în odaia lui, unde îşi petrecu vremea 
citind. 

Ceasurile îi trecuseră foarte încet şi nici pentru citit nu prea 
avusese răbdare, căci gândurile lui erau departe. 

La fiecare zgomot pe care îl auzea la uşă, sărea la picioare, crezând 
mereu că venise ştirea mult aşteptată. 

De astă dată nu se înşelase, însă. Avea telegrama în mână. 

După ce i-o dăduse, Tom părăsise îndată camera, căci Mary îi 
spusese conţinutul şi nici el nu ţinea să fie de față la izbucnirea durerii 
lui Bob. 

Bob era mulţumit că e singur. 

Mâna-i tremură când deschise telegrama. 

Citi repede puţinele rânduri şi un geamăt dureros îi ieşi din piept. 

Felicia... Felicia lui scumpă... moartă! 

Telegrama îi căzu din mână şi braţele i se lăsară obosite de-a lungul 
trupului. Rămase ca împietrit, cu privirea aţintită în gol. 

Minut după minut trecea şi Bob nu se mişca din loc. 

Nu putea să înţeleagă că o pierduse pe Felicia pentru totdeauna. 

Deodată scoase un țipăt ca o fiară rănită de moarte, îşi ascunse fața 
în mâini şi începu să plângă. 

Felicia... micuța şi scumpa mea Felicia! 

Multă vreme nu fu în stare să gândească limpede, căci durerea îi 
arsese parcă creierul. Venise la Londra pentru a căuta urma vărului 
tatălui său şi dacă era cu putinţă şi pe aceea a Feliciei. 

Printr-o întâmplare reuşise să dezvăluie taina care plutise în jurul 
tatălui său, dar ştirea aceasta grozavă îi nimicise toate speranţele de 
fericire. 

Acum totul se sfârşise pentru dânsul. 

Sărmana Felicia pierise în pustiul Australiei! 

Vedenii înfiorătoare se desfăşurări înaintea ochilor lui. 

Pe dânsul scumpa lui Felicia îl scăpase din mâinile bandiţilor, dar 
ea sărmana se pierduse din pricina acestei încercări. 

Dumnezeule sfinte, cât trebuie să fi suferit nenorocita! 

Şi el nu putuse face nimic ca s-o salveze! 

Fără Felicia viaţa nu mai avea niciun preţ pentru dânsul! Moartea îl 
va uni cu iubita lui, se vor regăsi amândoi în lumea cealaltă! 

Tot mai mult îl cuprinse dorinţa de moarte. 

Deodată i se păru că vede înaintea ochilor chipul blând al mamei 
sale scumpe. 

Nu, acesteia nu putea să-i pricinuiască o durere atât de mare! 

Pentru ea trebuia să trăiască mai departe, căci el era singura ei 
mângâiere şi fericire în viaţă. 

Se simţi cuprins de un dor grozav după mama lui. Ar fi vrut să 
îngenuncheze în faţa ei, să-i spună toată durerea şi jalea lui. 

Dezmierdarea mâinilor ei i-ar fi alinat durerea. 

Ea era singura fiinţă omenească care putea să-i înţeleagă jalea. Cu 
dânsa ar putea vorbi de Felicia, de dragostea lui cea mare. 

Dar după cearta cu tatăl său, putea oare să se mai întoarcă acasă? 

Fără nicio îndoială că tatăl său ar mai fi luat în bătaie de joc toată 
nenorocirea lui. 

În durerea-i nemărginită îşi reaminti fericirea trecutului, când o 
cunoscuse şi iubise pe Felicia. 

Cu mâna tremurândă luă iar telegrama şi o reciti cuvânt cu cuvânt 
şi cu toate că această telegramă îi aducea la cunoştinţă moartea 
Feliciei, totuşi o licărire de speranţă se ivi în sufletul lui îndurerat. 

Poate tot scăpase de moarte şi trăia undeva ascunsă de frica 
ticăloşilor din ghearele cărora scăpase. 

În telegramă nu se spunea că trupul ei fusese găsit. 

Să creadă oare într-o minune? 

Nu mai avea puterea, căci loviturile sorții fuseseră prea crude în 
timpul din urmă. O nenorocire o urmase pe alta! 

Vestea pe care o primise însă, era cea mai grozavă din toate. Chiar 
dacă va trăi mai departe de dragul mamei sale, viaţa nu-i va mai face 
nicio plăcere. 

Se îngrozea gândindu-se la viitor. 

Nu mai fu în stare să rămână în odaia lui, îşi luă şapca din cuier şi 
vru să plece. 

Pe gang se întâlni cu Tom, care îi predase o scrisoare, mormăind: 

— Un om a adus asta pentru dumneata, apoi îi întoarse spatele şi 
plecă. 

Câteva clipe Bob îl urmări cu privirea apoi îşi aruncă ochii asupra 
scrisorii şi clătină nedumerit capul. 

De la fabrica Astley? 

Ce mai voiau de la dânsul, după ce părăsise lucrul? 

Se întoarse în odaie şi citi scrisoarea. 


„Domnului Woking. 

Londra. 

Printr-un coleg al dumitale ţi-am putut afla adresa actuală şi te rugăm a 
te prezenta din nou la fabrica noastră, având de vorbit chestiuni de afaceri 
cu dumneata. Regretăm de a te fi jignit cu interogatoriul pe care am fost 
nevoiţi să ţi-l luăm în urma unui denunţ anonim. Nevoind să pierdem un 
lucrător destoinic ca dumneata, te rugăm a ne vizita spre a vorbi despre o 
eventuală reluare a lucrului.” 

Bob rămase nedumerit. 

De ce îi trimisese fabrica o astfel de scrisoare? 

E adevărat că se arătase mai priceput decât alţi lucrători, dar la 
urma urmei la lucrul pe care îl făcuse putea fi înlocuit uşor cu altul. 

Nu era oare un semn al destinului, că tocmai în clipa aceasta de 
grea cumpănă, primise această invitaţie? 

Era nevoit să caute de lucru spre a-şi putea câştiga existenţa până 
va primi ştiri şi bani de la mama lui, ca să se poată întoarce acasă, 
căci de la Mary nu mai putea cere niciun ajutor. 

Cu toată durerea pentru pierderea Feliciei, scrisoarea fabricii îl făcu 
să-şi abată gândurile în altă parte. 

La cele din urmă se hotărî să dea urmare chemării. 

Şeful inginer care îl angajase cu câteva zile în urmă îl primi 
prietenos, îi strânse mâna şi bătându-l pe umăr, îi zise zâmbind: 

— Ei, fugarule, am pus iar mâna pe dumneata. De ce ai plecat fără 
să ne dai de ştire? Interogatoriul pe care ţi l-am luat, n-a avut de scop 
să te jignească. A fost numai o întâmplare supărătoare. În orice caz, 
fabrica e dispusă să te despăgubească şi să-ţi dea satisfacţie. Zilele 
acestea am făcut o afacere foarte bună, însă firma care a cumpărat 
maşinile de la noi, cere să trimitem un monteur al nostru pentru 
aşezarea lor. Spre a nu mai avea de suferit invidia camarazilor 
dumitale, am hotărât să te însărcinăm pe dumneata cu această 
lucrare. 

Bob avu un zâmbet silit. El uitase aproape, de toată această afacere, 
de când primise trista veste despre Felicia. 

De altminteri bănuiala împotriva lui fusese îndreptăţită. Dacă n-ar 
fi descoperit la timp cu ce afaceri se îndeletnicea Adam Giles, ar fi 
devenit fără să ştie unealta acestui spion industrial. 

Pe când Bob se gândea la toate acestea, auzi glasul inginerului care 
continuă: 

— N-ai vrea să te însărcinezi dumneata cu montarea maşinilor şi să 
pleci în America? 

Bob tresări şi se uită buimăcit la inginer. 

— Vreţi să mă trimiteţi în America? 

— Da, căci firma Clewton care a cumpărat maşinile de la noi, este 
la New-York. Maşinile vor fi expediate peste câteva zile şi dumneata 
ar trebui să pleci cu acelaşi vapor, pentru a începe fără întârziere 

montarea. 

— Şi tocmai mie voiţi să-mi daţi această însărcinare, cu toate că nu 
lucrez de mult în fabrica dumneavoastră? 

Inginerul rămase cam încurcat, căci el ştia pentru ce anume 
alegerea căzuse asupra lui Bob. După o tăcere de câteva clipe, spuse: 

— Din scrisoarea fabricii ai putut vedea că aceasta preţuieşte felul 
în care ai lucrat. Afară de asta, ceilalţi lucrători cărora le-am putea 
încredința montarea sunt căsătoriţi şi le vine greu să se despartă 
pentru mai multă vreme de familiile lor. Totodată firma vrea să-ţi 
dovedească prin asta că are toată încrederea în dumneata. Ei, ce zici, 
primeşti? 

Bob simţi iar dorul puternic de mama lui, şi fără a mai sta mult la 
gânduri, răspunse: 

— Da, primesc. 

Inginerul îi întinse din nou mâna. 

— Nici nu m-am aşteptat la alt răspuns din partea dumitale. Hai să 
mergem acum la direcţie, unde ţi se vor da toate instrucțiunile 
trebuincioase. 

După câteva minute Bob se afla în faţa acelor domni cu care Ethel 
Drof tratase cu câteva zile în urmă. Se stabiliră toate amănuntele şi 
după două zile Bob Wilkens se afla în drum spre America. 

Îşi închipuise cu totul altfel întoarcerea în patrie. 

Felicia ar fi trebuit să fie cu dânsul! 

Acum însă era singur, singur pentru toată viaţa! 

Cu moartea scumpei lui iubite soarele fericirii apusese pentru 
sărmanul Bob Wilkens. 


155. Umbrele trecutului 


Timp de câteva minute domni o tăcere adâncă şi apăsătoare în 
elegantul birou al lui Frank Wilkens. 

Tânărul lucrător stătea cu braţele încrucişate pe piept şi se uita cu o 
privire plină de ură înverşunată la bărbatul care se prăbuşise în 
fotoliul său. 

Frank Wilkens îşi acoperise ochii cu mâna, dar cu toate acestea 
icoanele trecutului le vedea într-o lumină orbitoare. 

Trecuseră mai bine de treizeci de ani de când frumoasa Elisa 


— 258 — 


Lerouge făcuse să-i biată inima mai tare şi îi înfierbântase sângele. 

O vedea limpede în toată frumuseţea ei şi parcă mai auzea 
cuvintele pe care i le spunea el odinioară: 

— De ar trebui să lupt împotriva lumii întregi spre a-mi cuceri 
fericirea de a te avea tine, nu m-aş da înapoi şi aş ieşi învingător. 

Un geamăt înăbuşit ieşi din pieptul său, aşa că Roger Hallier 
izbucni într-un râs batjocoritor şi-l întrebă: 

— A început să te mustre cugetul, mister Wilkens? 

Frank Wilkens ridică încet capul. 

— Nu mă simt vinovat cu nimic, răspunse el cu voce înăbuşită. 

— Asta o spune orice vinovat, când se vede în faţa judecătorului 
său. 

— Dumneata n-ai niciun drept să mă judeci, domnule Hallier. 

Acesta îşi înălţă trupul şi izbucni: 

— Am jurat mamei mele pe patul de moarte că mă voi răzbuna 
amarnic împotriva omului care i-a nimicit viaţa. Din ceasul acela n- 
am mai avut linişte, am îndurat toate mizeriile şi greutăţile, pentru a 
ajunge la New-York, să dau ochii cu dumneata şi să te trag la 
răspundere pentru nelegiuirea pe care ai făptuit-o. 

Cu o mişcare înceată Frank Wilkens se ridică, străduindu-se să-şi 
stăpânească tulburarea pe care i-o pricinuise amintirea trecutului şi 
numele iubitei lui din tinereţe, apoi zise: 

— Eu n-am nicio răfuială cu dumneata, domnule Hallier. 

— Însă eu cu dumneata, mister Wilkens. 

— Am vreo vină faţă de mama dumitale? 

— Da... da... şi iar da, căci prin cuvinte ademenitoare şi făgăduieli 
deşarte, pe care în nevinovăția ei le-a crezut, ai nenorocit-o, ai făcut-o 
să-şi piardă încrederea în Dumnezeu şi în oameni şi ai silit-o să se 
căsătorească cu tatăl meu. 

— Eu am făcut asta?... Eu?... 

Roger Hallier dădu cu tărie din cap şi continuă: 

— Cu toate că au trecut mai bine de treizeci de ani, de când ai jurat 
credință şi iubire veşnică sărmanei mele mame, cred că-ţi vei mai 
aminti de cuvintele înşelătoare pe care i le-ai spus atunci. Sau vrei să 
tăgăduieşti? 

— Nu tăgăduiesc nimic, îl întrerupse Frank Wilkens răstit. 
Recunosc că am iubit-o pe mama dumitale, dar soarta a fost mai 

puternică decât voința mea şi n-am putut să mă ţin de cuvânt. Doar se 
întâmplă de multe ori în viaţă ca doi oameni cari se iubesc, sunt 
nevoiţi să se despartă. 

— Dacă mama ar fi fost bogată, sunt sigur că i-ai fi păstrat credinţa, 
n-ai fi părăsit-o, urmă Roger Hallier. Dar era fată săracă şi deci o 
jucărie pentru un om bogat ca dumneata. 

Frank Wilkens făcu un gest de protest. 

— De ce să mai vorbim despre aceste întâmplări de demult, de ce 
să chemăm umbrele trecutului, când nimic nu se mai poate schimba? 

— Aşa de uşor cum crezi dumneata, mister Wilkens, nu vei putea 
scăpa de trecutul acesta dureros. Eu sunt hotărât să-mi ţin jurământul 
sfânt pe care l-am făcut mamei mele moarte, căci numai dumneata 
eşti vinovat că sărmana a murit atât de timpuriu şi eu am rămas orfan 
de mic, fiindcă prin durerea şi chinurile pe care le-ai pricinuit, i-ai 
sfâşiat inima. 

Frank Wilkens îşi duse mâna la gât, simțind parcă un laţ în jurul 
lui. 

Înainte de a putea spune ceva, Roger Hallier reluă: 

— După ce ai plecat în America, mama ţi-a trimis nenumărate 
scrisori, dar la niciuna n-ai găsit cu cale şi răspunzi. Numai din pricina 
dumitale au avut loc dezbinările din familie, căci bunicul meu, un 
meseriaş cinstit, n-a putut să îndure ruşinea ca fata lui să treacă drept 
o ființă uşuratică. Dumneata însă ai ademenit-o pe mama să plece în 
călătorii cu dumneata, i-ai făgăduit că în scurt timp vei veni s-o iei şi 
pe dânsa în America şi că te vei căsători cu ea. Dar cum i-ai răsplătit 
jertfa cea mare pe care ţi-a adus-o părăsindu-şi părinţii?... Ai aruncat- 
o pe drumuri şi i-ai dat a înţelege că o fată săracă ca dânsa nu poate fi 
mai mult decât amanta unui boier ca dumneata. 

— Nu, asta nu-i adevărat! strigă Frank Wilkens. Am iubit-o din tot 
sufletul! 

— Şi te-ai căsătorit cu alta! 

— Pentru că întorcându-mă în America, am văzut că întreprinderile 
tatălui meu trec printr-o criză grozavă şi nu puteau fi salvate decât 
dacă se procura repede capitalul trebuincios pentru a le menţine mai 
departe. 

— Dacă ai fi fost om, mister Wilkens, ai fi găsit altă cale decât 
salvarea prin zestrea unei fete bogate. 


— 260 — 


Frank Wilkens avu un râs amar. 

— Ce ştii dumneata... un lucrător... care la sfârşitul săptămânii îşi 
încasează leafa ce i se cuvine şi nu se întreabă de unde ia patronul 
banii pentru a face faţă greutăților cu care are de luptat o 
întreprindere mare?! Crede-mă că şi viaţa mea a fost distrusă în clipa 
în care am fost nevoit să renunţ la dragostea mea pentru Elisa 
Lerouge! 

— Asta nu o s-o cred niciodată, chiar dacă ai face cel mai sfânt 
jurământ. Dacă ai fi iubit-o cu adevărat pe mama mea, i-ai fi scris cel 
puţin o singură dată. 

— N-am avut puterea s-o fac, se apără Frank Wilkens. Am început 
multe scrisori, dar când reciteam ce scrisesem, le găseam reci, nu 
puteam să-mi spun toată durerea care îmi ardea sufletul. Aşa a trecut 
zi după zi, săptămână după săptămână, fără a mă putea hotărî să-i 
scriu toate prin câte trecusem de la întoarcerea mea acasă şi s-o rog să 
mă dezlege de cuvântul pe care i-l dădusem. Afară de asta, am crezut 
că mă va uita mai repede, dacă va crede că am trădat-o. 

— Te-ai înşelat amarnic, mister Wilkens. O femeie ca mama mea ar 
fi îndurat mai uşor pierderea fericirii, decât gândul că a fost înşelată şi 
părăsită. Îţi vei mai aminti că în urma rugăminţilor dumitale, mama 
te-a însoţit până la Marsilia şi la plecare i-ai făgăduit că vei veni s-o 
iei. Cu credinţa aceasta mama s-a întors acasă şi a trebuit să sufere 
îngrozitor din cauza asprimii tatălui său, care n-a mai primit-o în casă. 
Toate prietenele ei o priveau cu dispreţ. La început mama a zâmbit 
nepăsătoare, căci avusese încredere în făgăduinţele dumitale, dar când 
a văzut că trece săptămână după săptămână, fără să primească vreo 
ştire, îndoiala a început să încolţească în sufletul ei. În durerea care o 
chinuia n-a mai fost în stare să-şi caute de serviciul pe care îl avea la 
un birou şi într-o bună zi fu dată afară. În oraşul ei n-a mai putut găsi 
alt post şi a plecat. Ţi-a scris nenumărate scrisori; dar dumneata ce-ai 
făcut?... În loc să-i răspunzi un cuvânt de mângâiere, de încurajare... 
i-ai trimis bani. 

Frank Wilkens scoase un geamăt de durere.. 

— Nu voiam ca Elisa să îndure lipsuri şi mizerie. 

— Ba nu... ai vrut s-o plăteşti pe mama mea cu bani, aşa cum e 
obiceiul în lumea din care faci parte, zbieră Roger Hallier plin de ură. 
Dar pentru aşa ceva mama mea era prea bună. Ea n-a înţeles să i se 

plătească iubirea cu bani. Ţi-a trimis banii înapoi şi din clipa aceea 
iubirea ei s-a prefăcut în ură... într-o ură înverşunară pe care mi-a 
picurat-o şi mie în suflet de pe când eram încă în pântecele ei. 

Frank Wilkens îşi duse pumnii încleştaţi la tâmple. 

— Ceea ce spui dumneata e curată nebunie. Elisa era tânără, 
frumoasă... 

— Da, asta era şi de aceea s-a găsit repede un alt bărbat care a vrut 
să-i câştige dragostea. Era un comerciant tânăr care locuia la aceeaşi 
gazdă cu mama şi se numea Carol Hallier. 

— Tatăl dumitale?... îl întrerupse Frank Wilkens. Am aflat de 
căsătoria ei când mi-a trimis banii înapoi şi m-am informat despre 
dânsa. Am presupus atunci că s-a mângâiat destul de repede. 

— Nu, nu s-a mângâiat niciodată, mister Wilkens. Dacă s-a căsătorit 
cu altul, a făcut-o numai spre a-şi potoli durerea îngrozitoare pe care 
i-a pricinuit-o despărţirea de dumneata, pe care din nefericire te-a 
iubit şi atunci încă. A făcut-o şi pentru a-ţi dovedi că trădarea 
dumitale n-a nimicit-o cu totul. Dacă ai fi ştiut însă ce a suferit 
sărmana mea mamă când s-a căsătorit cu un bărbat pe care nu-l iubea, 
atunci ţi-ai fi putut da seama cât de îngrozitore a fost dezamăgirea pe 
care i-ai pricinuit-o. Şi eu, copilul născut dintr-o căsătorie fără 
dragoste, am dus o viaţă lipsită de bucurii, din pricina neîncetatelor 
certuri dintre părinţii mei. E adevăraţi că după nuntă, mama s-a 
împăcat cu părinţii ei, dar cu acest prilej tatăl meu a aflat de 
dragostea mamei pentru un student şi din ziua aceea a chinuit-o 
neîncetat, dându-i să înţeleagă că trebuia să-i fie recunoscătoare că a 
luat-o de soţie, pe dânsa, o decăzută. Tatăl meu a fost întotdeauna 
uşuratic şi cheltuia banii fără socoteală, aşa că de multe ori înduram 
mari lipsuri în casă, cu atât mai mult cu cât în timpul din urmă luase 
şi darul beţiei. De altminteri nici n-ar fi putut să fie altfel, căci mama 
nu-l iubea şi în loc să încerce să-l vindece de acest viciu, se înstrăina 
tot mai mult de dânsul. În cuvinte nu-ţi pot descrie ce am suferit 
văzând veşnicele certuri şi neînţelegeri între părinţii mei.. Şi numai 
dumneata eşti vinovat, mister Wilkens, că mama nu s-a bucurat de 
viață, că n-a avut dragoste pentru bărbatul şi copilul ei şi că viaţa mi-a 
fost un şir neîntrerupt de chinuri! 

Frank Wilkens se rezemase cu amândouă coatele pe birou şi se uita 
cu ochii holbaţi la Roger Hallier, care în mânia lui se făcuse palid ca 

un mort. 

În sfârşit zise într-un geamăt: 

— Nu sunt vinovat. Încearcă să mă înţelegi, domnule Hallier... 

Tânărul clătină capul. 

— Nu există iertare pentru fapta dumitale pe care n-o mai poţi 
îndrepta, mister Wilkens. Va trebui să plăteşti însutit şi înmiit vina cu 
care ţi-ai încărcat sufletul. Pentru a-ţi aduce întreprinderea la 
înălţimea la care se află astăzi, ai vândut dragostea mamei mele şi 
acum întreprinderea dumitale va cădea sub răzbunarea mea. Nu uita, 
mister Wilkens: ochi pentru ochi, dinte pentru dinte! Numai după ce 
voi fi nimicit opera întregii dumitale vieţi, voi găsi iar linişte şi cu 
sufletul împăcat mă voi putea apropia iar de mormântul mamei mele 
pentru a-i spune: mi-am ţinut jurământul! 

Câteva clipe Frank Wilkens rămase ca împietrit şi fiori de gheaţă îi 
străbăteau întreg trupul. Apoi clătină încet capul şi murmură: 

— Dacă mama dumitale m-a iubit într-adevăr aşa cum mi-ai spus 
chiar dumneata acum, nu cred să fi vrut nimicirea întreprinderii mele. 

Roger Hallier izbucni într-un râs sălbatic. 

— Ţi-am spus doar că iubirea fierbinte a mamei mele se schimbase 
într-o ură neîmpăcată. Cele din urmă cuvinte pe care le-a rostit înainte 
de a muri, au fost un blestem pentru dumneata. 

Frank Wilkens tresări înspăimântat şi repetă: 

— Un blestem!... 

Roger Hallier dădu din cap. 

— Da. Află ce-a spus înainte de a închide ochii pentru vecie: 
„Nenorocirea să cadă asupra aceluia care m-a trădat şi m-a înşelat. 
Voi găsi odihnă în mormânt numai când voi şti că am fost răzbunată”. 

Glasul lui Roger Hallier deveni şi mai pătimaş când continuă: 

— Ţi-am arătat, mister Wilkens, că o voi răzbuna pe mama mea. 
Voi aţâţa întreaga muncitorime împotriva dumitale şi nimeni nu va 
mai lucra pentru dumneata cu o leafă de nimic. În sufletul fiecăruia 
din ei voi sădi gândul distrugerii dumitale. Te voi aduce la sapă de 
lemn şi numai când vei ajunge pe drumuri, dumneata şi familia 
dumitale, şi nu vei mai şti de unde să iei bucata de pâine cu care să-ţi 
astâmperi foamea, când vei îndura aceleaşi chinuri şi aceleaşi 
suferințe pe care le-a îndurat mama mea, atunci îmi voi considera 
misiunea ca îndeplinită. 

Frank Wilkens putea citi în ochii tânărului lucrător că ameninţarea 
lui era foarte serioasă, dar totuşi nu voia să se dea bătut atât de uşor, 
să se lase doborât de umbrele trecutului. 

Deşi se părea că blestemul moartei adusese nenorociri după 
nenorociri asupra lui, se simţea încă destul de tare spre a duce mai 
departe lupta pentru menţinerea întreprinderilor sale. 

După o tăcere de câteva clipe, răspunse cu un râs ironic: 

— Dacă nu-ţi vei vâri minţite în cap, te voi da chiar azi afară şi 
atunci vom vedea care din noi doi e mai tare. 

Dar Roger Hallier răspunse cu acelaşi râs: 

— N-ai decât să mă dai afara şi voi vorbi mai departe în faţa 
porţilor fabricii dumitale. Gura nu mi-o poţi închide şi ţi-am dovedit 
că ştiu să atrag muncitorii de partea mea. Trebuie să-mi ţin 
jurământul pe care l-am făcut mamei mele, aşa că între noi doi nu 
poate avea loc o împăcare. Acum, ştii, mister Wilkens, de ce de 
săptămâni de zile am aţâţat lucrătorii împotriva dumitale. Dacă mă 
vei da afară, atunci le voi mai spune şi povestea mamei mele şi sunt 
încredințat că toţi tovarăşii mei de muncă mă vor ajuta să-mi 
înfăptuiesc răzbunarea. 

Fără a mai aştepta un răspuns, Roger Hallier ieşi din birou. 
Îngrozit, Frank Wilkens se uită câteva clipe după dânsul, apoi se 
prăbuşi în fotoliul său. 


156. Veşti rele 

Pentru Dolores de Martigny zilele următoare trecură pline de teamă 
şi îngrijorare, cu toate că familia Van Straten şi îndeosebi Karin 
Rystrom îşi dădură toată osteneala s-o mângâie şi s-o liniştească. Îşi 
făcea aspre mustrări că se lăsase înduplecată de consul să nu ia parte 
la expediţia în munți. 

Oricât de grea şi obositoare ar fi fost călătoria, zilele i-ar fi trecut 
mai uşor decât în aceasta aşteptare grozavă. 

Abia acum, după ce Karin Rystrom îi istorisise tot ce sărmanele fete 
avuseseră de îndurat din partea ticăloşilor traficanţi de carne vie, 
putea să-şi dea seama de chinurile îngrozitoare prin care trecuse şi 
Felicia ei scumpă! 

Se gândea de pe acum cum va putea face pe copila ei să uite clipele 

grozave prin care trecuse, cum o va înconjura cu dragostea ei de 
mamă. 

Aici nu mai îndrăznea să iasă din casă, de teamă să nu piardă clipa 
când va veni vreo ştire de la John Smith, care plecase în căutarea 
Feliciei. 

Dar zi după zi trecea, fără să vină vreo veste, şi faţa sărmanei 
Dolores devenea din ce în ce mai palidă, nemaifiind în stare să 
mănânce ceva. 

În sfârşit, după trei săptămâni de aşteptare, încordată şi 
chinuitoare, tortura sufletească a sărmanei contese luă sfârşit, căci 
John Smith se întoarse cu oamenii săi. 

Când Dolores îl văzu oprindu-se în faţa casei, ea alergă repede afară 
întru întâmpinarea lui. Şi Karin Rystrâm o însoţi şi se adresă îndată 
lui Smith cu întrebarea: 

— Ai găsit-o?... Ai aflat ceva despre dânsa 

John Smith ocoli privirile cercetătoare ale celor două femei, ridică 
trist din umeri şi răspunse: 

— Toate străduinţele noastre au fost zadarnice... 

Dolores scoase un țipăt, se clătină şi întinse braţele căutând un 
sprijin. Karin Rystrâm o cuprinse spre a n-o lăsa să cadă. 

— Totul a fost zadarnic, suspină Dolores. Felicia, scumpa, micuța 
mea Felicia. Nu ne vom mai revedea niciodată! 

Întristată, Karin o duse pe Dolores la o bancă din apropiere şi îi 
spuse ca s-o mângâie: 

— Nu pierde încă nădejdea, doamnă contesă. 

Apoi îndreptându-se iar spre John Smith îl întrebă din nou: 

— N-ai găsit nicio urmă? Ai fost şi pe la hangiu? 

— Am făcut tot ce mi-a stat în putinţă şi am întrebat toată lumea 
de ea, răspunse tânărul american. 

— N-ai aflat nimic despre cei doi mineri despre care ţi-am povestit? 

— Ba da. L-am întâlnit chiar pe Crestat, dar nici el nu ştia nimic 
despre o franţuzoaică blondă. 

Mai mult nu îndrăzni să spună, căci s-ar fi părut curată nebunie să 
pomenească de minunea de care îi vorbise acel om ciudat. 

La ştirea tristă adusă de John Smith, Karin Rystrom se simţi 
cuprinsă de o adâncă îngrijorare, se uită plină de teamă la Dolores şi 
nu mai îndrăzni să spună niciun cuvânt. 

Contesa era ca împietrită. Rămăsese cu ochii privind în gol şi 
murmura neîncetat: 

— Nu s-a găsit nicio urmă... totul a fost în zadar... în zadar. 

Deodată o apucă pe Karin de braţ şi izbucni într-un plâns amar. 

— Dumnezeule Sfinte, pentru ce trebuie să sufăr atâta?... Pentru 
ce?... 

Karin nu fu în stare să răspundă ceva, însă ochii i se umplură de 
lacrimi. 

Între timp, John Smith îl înştiinţase pe consul şi pe soţia acestuia 
despre venirea sa şi amândoi se apropiară de Dolores, privind-o cu 
milă. Dar nici aceştia nu fură în stare să-i spună un cuvânt de 
mângâiere, ştiind că pierderea pe care o suferise Dolores prin 
dispariţia copilei ei îi pricinuise o durere care nu se putea alina prin 
vorbe. 

Trecură mai multe minute de tăcere apăsătoare. Apoi Dolores ridică 
capul şi privind rătăcită în jurul ei, murmură: 

— Ce să mai fac... ce mai pot face?... 

Nimeni nu-i răspunse şi iar urmă o tăcere chinuitoare, care mări şi 
mai mult durerea contesei, aşa că aceasta zise cu un glas plângător: 

— Doar nu mă pot întoarce aşa acasă!... Nesiguranţa de soarta 
copilei mele mă va omorî... De ce nu m-am dus şi eu în munţi?!... 
Poate aş fi găsit-o pe nenorocita mea Felicia! 

Consulul îşi luă inima în dinţi şi încercă s-o mângâie: 

—  Linişteşte-te, doamnă contesă. Să mergem acum în casă. 
Domnişoara Rystrom te va conduce în odaia dumitale, încearcă să te 
odihneşti puţin, iar mâine ne vom sfătui mai departe ce se mai poate 
face. 

Dolores clătină încet capul. 

— Să mă odihnesc?... Niciodată nu voi mai putea găsi odihnă!... 
De ce n-am murit mai bine! 

Deodată i se păru că vede în faţa ei chipul drag al căpitanului 
Barnabe, care o chemă şi îi spuse că acum după nenorocirea pe care o 
avusese la Shanghai, are nevoie de dânsa. 

Inima ei ajunse la o răspântie grozavă. 

Mai putea avea ea parte de fericire după groaznicele lovituri pe 
care le îndurase?! 

Nu, nu!... Totul se sfârşise pentru dânsa, dacă scumpa ei copilă nu 

mai era în viaţă. 

Căutând un sprijin, luă braţul suedezei şi merse clătinându-se spre 
casă. 

Să fie singură... să plângă... să plângă... 

Când o văzură atât de abătută şi îndurerată Van Straten şi soţia lui 
se neliniştiră şi mai mult şi trimiseră după doctor. Acesta veni şi intră 
îndată în odaia contesei, pe care o găsi trântită pe pat, aproape fără 
simţire. 

Când se întoarse în camera unde Van Straten şi soţia acestuia 
aşteptau îngrijoraţi, doctorul zise, dând din umeri: 

— Dacă nu se va întâmpla o minune, atunci mi-e teamă că sărmana 
femeie să nu-şi piardă minţile, căci starea ei sufletească e 
deznădăjduită. 

Consulul şi soţia lui se uitară întristaţi unul la altul. 

Ce minune s-ar mai putea întâmpla? Nici după ciudatele vorbe ale 
minerului despre care le vorbise şi lor John Smith, nu le mai venea să 
creadă într-o minune. 


157. În pustiu 

Toţi acei care, dintr-un motiv sau altul se înscriu în Legiunea 
Străinilor, îşi blestemă soarta după câteva zile şi singurul lor gând e să 
fugă, să scape din iadul în care au intrat. Tot astfel îi merse şi lui 
Cekov. 

Trebui să-şi dea seama că nu există nicio putinţă de scăpare, căci 
semnase angajamentul şi acum trebuia să servească cei cinci ani 
întregi pentru care se legase. 

În ziua când i se păruse că e urmărit şi că nu mai este altă scăpare 
pentru dânsul, cinci ani i se păruseră foarte puţin pe lângă soarta care 
l-ar fi aşteptat dacă ar fi fost prins; acum erau însă ca o veşnicie. 

În timpul acesta ticălosul de Mac O'Kerem cheltuia banii lui şi 
gândul acesta îl făcea să înnebunească de furie. 

Cel puţin de-ar fi putut să se răzbune pe irlandez! 

Cât de mult trebuie să se fi bucurat ticălosul văzând că pungăşia îi 
reuşise şi că va putea păstra prada pentru dânsul, fără să se teamă de 
urmări. 

Cekov n-avu mult timp să se gândească la toate acestea, căci chiar a 

doua zi fu trimis la regimentul al doilea de la Sidi-bel-Abbes, care 
porni după opt zile în pustiu împotriva berberilor, care se răzvrăteau 
neîncetat şi contra cărora se duceau lupte dârze. 

Sub arşiţa îngrozitoare a soarelui de miazăzi compania înainta prin 
nisipul fierbinte al pustiului, în care picioarele intrau până la gleznă. 
Setea usca gâtlejurile şi cu toate acestea marşul începea la răsăritul 
soarelui şi abia spre asfinţit îi era îngăduit trupei să facă un popas mai 
lung. 

Cekov nu se apropiase de niciunul din camarazii săi, voind să 
rămână singur cu ura şi mânia în suflet. 

În sfârşit, compania ajunse la ţintă: un fort în mijlocul pustiului, a 
cărui garnizoană urma să fie schimbată. 

Marşul obositor luase sfârşit, totuşi legionarii n-avură linişte. Erau 
nevoiţi să stea de veghe şi să facă nesfârşite patrulări. 

În singurătatea pustiului, Cekov se împrieteni oarecum cu unul din 
camarazi. Era un bărbat voinic, cu numele de Perrol. Nimeni nu ştia 
dacă acesta era adevăratul său nume, căci acei care se angajau în 
Legiunea Străină îşi ascundeau de obicei numele, dintr-un motiv sau 
altul. 

Într-o noapte stăteau amândoi de veghe, rezemaţi de un parapet. 

Pe cât de înăbuşitoare sunt zilele în pustiu, pe atât de reci nopţile, 
aşa că cele două santinele se înveliră mai bine în mantalele lor. 

După a tăcere mai lungă, Perrol îl întrebă pe Cekov: 

— Ia spune-mi, camarade, după nume pari să fii străin şi cu toate 
acestea vorbeşti perfect franţuzeşte! Unde ai învăţat atât de bine 
limba noastră? 

— Sunt din Lorena, minţi Cekov, tot aşa cum îl minţise şi pe ofiţer 
când se înscrisese în Legiune. 

— Din Lorena! repetă Perrol cu îndoială. După accent aş crede mai 
curând că eşti din vreo ţară de la nord. 

— Am trăit mulţi ani la nord, apoi m-am stabilit la Marsilia. 

— Ce-ai făcut acolo? 

— Am avut un bar. 

Perrol rămase câteva clipe tăcut, apoi zise, dând încet din cap. 

— Ei da, în Legiunea Străină se întâlnesc tot felul de oameni, din 
toate straturile societăţii. 

— Pe tine ce te-a dus aici? 

— Nevoia. Am fost o fire slabă şi n-am ştiut să stăpânesc viaţa! 

— Numai atât? N-ai şi vreo vină? 

— Nu una care să mă facă vinovat faţă de lege, ci una de ordin 
moral. Dar în loc de a încerca s-o îndrept, am fugit, am rătăcit fără 
ţintă prin lume şi în sfârşit am intrat în Legiunea Străină, care e portul 
de scăpare pentru toţi naufragiaţii vieţii. 

— Serveşti demult în Legiune? 

— E atât de mult de-atunci, încât am şi uitat să mai număr anii. 

— Şi nu te-ai gândit, niciodată la fugă? 

— Ba la început da. Am şi făcut o încercare, dar am fost prins şi 
pedepsit cu o străşnicie aproape sălbatică, aşa că o a doua încercare n- 
am mai făcut. Aşa, acum ştii tot despre mine. Povesteşte-mi ce te-a 
făcut pe tine să intri în Legiune! 

— Ticăloşia unuia pe care l-am crezut prieten. Printr-o înşelăciune 
m-a făcut să iau această hotărâre fără să stau mult la gânduri. 

— Vasăzică n-ai nimic pe cuget? 

Cekov şovăi câteva clipe, apoi mărturisi: 

— Ba da, o mică înşelăciune. După cum ţi-am spus, am avut un bar 
la Marsilia. Era o afacere minunată şi amândoi am câştigat frumoase 
parale. 

— Care amândoi? 

— Aveam o tovarăşă, o femeie de toată frumuseţea, căreia i se 
spunea contesa blondă din Marsilia. Toată lumea venea numai s-o 
vadă pe dânsa. 

— Ciudat nume: contesa blondă din Marsilia!... 

— Nu era defel atât de ciudat, căci era într-adevăr contesă. 

Legionarul Perrol deveni mai atent şi se uită cu încordare la Cekov. 

— Spui că era cu adevărat contesă? 

— De ce te miră atât de mult faptul acesta? Nu se întâmplă că şi pe 
contese soarta să le arunce din calea vieţii lor? 

Perrol dădu gânditor din cap. 

— Fi da. Soarta nu se opreşte în faţa numelor nobile. Ea poate 
trage în prăpastie chiar pe oamenii cei mai sus puşi. 

— De altminteri, chiar dacă tovarăşa mea era proprietara unui bar, 
nu era o decăzută. Fa rămăsese până la urmă o femeie din lumea 
mare. 

— Istoriseşte mai departe, îl îndemnă Perrol. 

Cekov era mulțumit că găsise, în sfârşit, pe cineva căruia să-şi 
poată uşura sufletul, aşa că-i istorisi totul, din clipa când făcuse 
cunoştinţă cu Dolores. 

Camaradul său îl asculta cu atenţia încordată şi faţa lui devenea din 
ce în ce mai gravă. 

— A fost o mare prostie din partea mea, încheie Cekov. Din 
lăcomie mi se trage toată nenorocirea şi acum trebuie să sufăr 
urmările, să servesc cinci ani în Legiune unde poate voi pieri de 
glonţul sau cuțitul vreunui sălbatic de berber. 

Legionarul Perrol nici nu luă în seamă ultimele cuvinte ale lui 
Cekov şi când acesta vru să mai adauge ceva, îl întrerupse: 

— Nu mi-ai spus numele acelei contesa. 

— De Martigny, răspunse Cekov. 

Camaradul sau tresări, îşi încleşta pumnii şi îi apăsă pe piept, aşa 
că Cekov se sperie. 

— Ce ai? 

Perrol rămăsese cu privirea amintită asupra lui Cekov, dar cu o 
expresie care îl umplu de groază pe acesta. Înnebunise oare? 

Apoi braţele i se destinseră şi mâinile lui apucară arma. 

— Vorbeşte, ce s-a întâmplat? insistă Cekov. Te-a tulburat atât de 
mult istorisirea mea? 

Legionarul Perrol făcu un pas spre dânsul şi zise cu glasul răguşit 
de emoție: 

— Era contesa Dolores de Martigny şi tu ai... 

Se părea că vrea să-l apuce pe Cekov de gât, însă în clipa aceea se 
auziră paşi şi cineva strigă tare: 

— Schimbul! 

Buimăcit, Perrol se uită spre locul de unde venise vocea, lăsă mâna 
în jos şi murmură numai: 

— Altă dată... 

Cekov nu înţelese bine cuvântul, dar era mulţumit că venise 
schimbul, căci începuse să-i fie teamă de camaradul său. 

Nu încăpea nicio îndoială că voise să-l omoare. Poate fusese lovit 
de un atac de nebuniei furioasă, cum se întâmplă de multe ori în 
regiunile tropicale din pricina căldurii grozave. 

Când plecă cu Perrol spre adăpostul legionarilor, spre a se odihni, 
acesta părea să se fi liniştit, aşa că Cekov îndrăzni să-i pună 

întrebarea: 

— Spune-mi ce-ai avut? Ce te-a făcut să-ţi ieşi din fire? 

— Nimic, lasă-mă în pace, răspunse Perrol scurt. 

Cekov nu mai stărui, dar se hotărî să se roage de comandant să nu-l 
mai trimită cu Perrol de santinelă în timpul nopţii. 

Chiar în dimineaţa zilei următoare se prezentă sergentului major şi 
îi spuse rugămintea. 

Acesta îl privi ironic. 

— Aşa vasăzică, nu mai vrei să stai de santinelă cu Perrol, fiindu-ţi 
teamă că e pe cale să înnebunească? Bine, te voi scuti de asta. În 
schimb vei pleca cu dânsul spre fortul învecinat, pentru a face 
legătura cu fortul acesta. Pregăteşte-te deci de drum căci peste un ceas 
trebuie să plecaţi. 

Cekov rămase îngrozit. 

— Domnule sergent major, dar asta e mai rău decât a sta de 
santinelă cu dânsul. Vom fi singuri în pustiu şi dacă îl apucă nebunia 
şi mă atacă, nu voi avea pe nimerii care să-mi vină în ajutor. 

Sergentul major râse. 

— Tocmai asta vreau şi eu. 

— Mă va ucide. 

— Mare pagubă!... De astfel de laşi cum pari să fii tu, n-avem 
nevoie în Legiune. Du-te şi-i spune lui Perrol să se pregătească de 
marş. 

Cekov încercă să mai adauge: 

— Domnule sergent major, dar ştiu că pentru a face legătura între 
forturi, se trimite de obicei un detaşament mai mare. 

Nu apucă însă să mai spună ceva, căci sergentul major se răsti la el 
cu înjurături şi cuvinte de ocară şi îi mai dădu pe deasupra şi o 
lovitură zdravănă de picior. 

— O să te învăţ eu minte să te împotriveşti ordinelor. Voi raporta 
căpitanului şi te va ţine legat câteva ceasuri la soare. 

Cekov plecă repede, căci această ameninţare îl umpluse de groază. 
Legatul la soare era una din cele mai grozave pedepse care se dădeau 
legionarilor. Pe jumătate goi, cu mâinile şi picioarele legate, erau 
aşezaţi pe nisipul fierbinte, în arşiţa cea mai grozavă, aşa încât le 
plesnea pielea şi tot trupul li se prefăcea într-o singură rană, peste 
care erau nevoiţi apoi să-şi îmbrace veşmintele. 

Cekov îl căută pe Perrol, până când îl găsi în curte, la umbra unui 
zid. 

La început vru să-i strige de departe ordinul, dar se răzgândi şi se 
apropie de dânsul ca să-l observe mai bine. 

Legionarul ţinea în mână un obiect la care pe uita cu luare-aminte. 

Era o fotografie. 

Cekov ajunsese în spatele lui şi zări şi el fotografia. 

Rămase cu ochii aţintiţi asupra ei. 

Se putea oare?!... O asemănare aşa de mare?!... 

Da, aşa trebuie să fi arătat Dolores de Martigny în tinereţea ei! 

De unde avea camaradul lui această fotografie? Ce legături era 
între el şi Dolores? 

În creierul lui Cekov gândurile se învălmăşiră. 

Ieri noapte, tulburarea grozavă a legionarului, după ce îi ascultase 
istorisirea şi acum îl găsea pe acesta adâncit în contemplarea acestei 
fotografii. 

O cunoscuse oare şi o iubise? 

Cekov nu găsea alta explicaţie. 

Se îndepărtă iar pe furiş, pentru ca Perrol să nu ştie că văzuse şi el 
fotografia, apoi îl strigă de la distanţă. 

Legionarul tresări, vârî repede fotografia în buzunar, se ridică şi se 
apropie de Cekov. 

— Ce este? 

— Am primit ordin să facem amândoi marşul de legătură spre 
fortul învecinat. 

Perrol privi câteva clipe gânditor în gol, apoi zâmbi şi dădu din 
cap. 

— Bine, sunt gata de plecare. 

Vru să treacă pe lângă Cekov spre a se duce în clădire şi a-şi pregăti 
bagajul şi proviziile, dar acesta i se puse în cale şi-l întrebă: 

— Aş vrea să aflu ceva de la tine. 

— Întreabă. 

— Ieri noapte, pe când stăteam de veghe, mi s-a părut că ai ceva 
împotriva mea. Ce ţi-am făcut? 

Perrol nu-i dădu niciun răspuns, ci îl privi numai cu dispreţ şi ură, 
apoi îl dădu la o parte şi se depărtă. 

De astă dată Cekov îşi dădu seama că are în Perrol un duşman şi că 

acesta avea de gând să se răzbune împotriva lui pentru ceva ce nu 
ştia. 

Să fie oare vorba de Dolores de Martigny? Voia s-o răzbune pentru 
ticăloşia pe care Cekov o înfăptuise împotriva ei? 

Acest gând îl făcu pe Cekov să-şi piardă cumpătul. 

El intrase în Legiunea Străină tocmai pentru a scăpa de pedeapsă şi 
aici se ridică un alt judecător în faţa lui: camaradul care fără îndoială 
avea o legătură oarecare cu Dolores. 

De aici nu mai era nicio scăpare pentru dânsul. Asta o ştia bine. 

Deodată auzi glasul răstit al sergentului major. 

— Ei, tu de colo! Găteşte-te mai repede. E timpul de plecare! 

Cekov alergă să-şi ia raniţa şi după câteva clipe se prezentă în faţa 
sergentului major, împreună cu Perrol. 

— Cunoşti drumul, Perrol? întrebă sergentul major. 

— Da. 

— Atunci înainte, marş! 

Cei doi legionari făcură stânga-mprejur, ieşiră prin poarta fortului 
şi păşiră spre pustiul care se întindea înaintea lor. 


158. Întoarcerea la Marsilia 


Căpitanul Barnabe se întorcea la Marsilia, dar de astă dată 
întoarcerea nu mai era voioasă, el nu mai simţea bucuria de 
odinioară, când de pe puntea de comandă a vasului său revedea 
clădirile marelui port. 

Un căpitan fără vapor, e ca un general fără armată. 

Se mângâie însă cu nădejdea că în curând i se va încredința 
comanda unui alt vas. 

Vaporul cu care sosise, intrase târziu seara în port, aşa că Barnabe 
nu se mai putu duce la armatorii săi şi plecă de-a dreptul spre casă. 

Sora lui îl primi ca multă răceală, fără să-i spună un singur cuvânt 
prietenos şi nici nu aşteptă măcar în antreu până când îşi scoase 
pardesiul, ci intră îndată în camera ei unde Barnabe o urmă după 
câteva clipe. 

Dragoste mare nu avusese ea niciodată pentru fratele ei, dar de astă 
dată felul în care îl primise dovedea aproape duşmănie. 

În sufletul lui Barnabe începu să clocotească mânia. 

Când păşi în odaie, o văzu șezând într-un fotoliu, cu privirea 
aţintită asupra unui lucru de mână. 

Barnabe se aşeză pe un scaun şi începu vorba: 

— Cred că întoarcerea mea grabnică te-a surprins? 

— Ba nu, căci mi-am închipuit că vei veni zilele acestea înapoi la 
Marsilia. 

— Cum ai putut să-ţi închipui asta? Doar nici nu ştii ce mi s-a 
întâmplat? 

Ea izbucni într-un râs silit. 

— Aşa crezi tu, dar te înşeli. Toată Marsilia a aflat de cele 
întâmplate la Shanghai şi toţi sunt nedumeriţi în privinţa ta, neştiind 
ce să creadă despre tine. 

Barnabe se încruntă. 

— Nu te înţeleg. Cum nu ştiu ce să creadă despre mine? 

— Din pricina purtării tale în afacerea cu muierea cea blondă. 

De astă dată Barnabe îşi pierdu stăpânirea de sine şi se răsti la 
dânsa: 

— Ştiu de cine vrei să spui, dar îţi interzic să vorbeşti pe tonul 
acesta despre contesa de Martigny. 

Chipul surorii sale luă o expresie batjocoritoare. 

— Şi faţă de mine vrei şi joci pe apărătorul ei? 

— Nu vreau să-l joc, ci sunt şi voi rămâne întotdeauna apărătorul 
ei! 

— Ai înnebunit pesemne după dânsa şi nu m-ar mira prea mult nici 
dacă ai lua-o de nevastă. 

— Am să şi fac asta. 

De astă dată sora lui îşi ridică privirea. 

— Cred că e numai o glumă. 

— Nu sunt defel dispus să fac astfel de glume. Fiecare cuvânt al 
meu e serios. 

Ecaterina Barnabe aruncă lucrul din mână, sări în picioare şi se 
apropie de fratele ei: 

— Mihail, ai înnebunit cu desăvârşire? 

El o privi drept în ochi şi răspunse răspicat: 

— Eu nu, dar mi se pare că ţie nu-ţi mai lipseşte mult. 

— Îţi mai şi baţi joc de mine? 

— Altceva ce-ţi mai fac? 


ARIZA 


Ea îşi duse mâna la frunte şi se plimbă agitată prin cameră. 

— Mai întrebi? Pe contesa aceea — îi spun aşa pentru ca să-ţi fiu pe 
plac - vrei s-o iei de soţie, să mă faci cumnata ei? Niciun om 
cumsecade nu ne-ar mai intra în casă. 

— N-au decât să nu intre. N-am nevoie de nimeni. 

— Dar eu nu vreau să fiu privită cu dispreţ de toată lumea, fiindcă 
fratele mea s-a căsătorit cu o femeie care... 

Căpitanul Barnabe ridică mâna. 

— Te rog să nu mai spui niciun cuvânt jignitor la adresa contesei 
de Martigny. Se vede că în lipsa mea s-a vorbit multe despre mine şi 
tu n-ai avut ceva mai bun de făcut decât să asculţi toate palavrele. 

— Căpitanul Varnier, care a fost la Shanghai chiar în timpul când s- 
a petrecut toată afacerea aceea, cu contesa, şi cu chinezul, mi-a 
povestit toată aventura. 

— Şi calomniile acestui bătrân limbut ţi-au fost de ajuns pentru a te 
face şi pe tine să nu-ți ţii gura şi să vorbeşti de rău pe propriul tău 
frate? 

— Am încercat să te scuz. 

— Nu era nevoie de nicio scuză, căci n-am făcut nimic rău. Dar să 
nu mai vorbim de toate acestea, căci şi aşa voi avea destule necazuri 
de astă dată aici, în Marsilia. 

Vru să întrerupă conversaţia cu aceste cuvinte, dar sora lui se 
apropie iar de dânsul şi-l întrebă: 

— Aşadar eşti într-adevăr hotărât să le căsătoreşti cu fosta 
proprietară a barului „Valencia”? 

— Ţi-am mai spus-o o dată. Nu-ţi ajunge? 

În ochii ei se ivi o sclipire de ură. 

— În aceeaşi zi voi părăsi casa ta. 

— Eşti liberă. Eu nu te opresc. 

— Vasăzică atât de puţin ţii la sora ta? 

— Mică ar fi iubirea mea pentru contesa de Martigny, dacă n-aş fi 
în stare să mă despart uşor de tine pentru dânsa. 

Ea era gata să izbucnească din nou, dar se stăpâni şi zise pe un ton 
ironic: 

— De altminteri am greşit când am spus că voi părăsi casa ta, căci 
am moştenit-o amândoi de la părinţii noştri, aşa că e şi a mea. 

— Ştiu asta şi chestiunea moştenirii a fost reglată demult, aşa că nu 

mai e nevoie să vorbim de ea. 

— Am ţinut numai să-ţi atrag atenţia că va trebui să-ţi cauţi altă 
locuinţă cu contesa ta. 

— Asta nu-mi va fi greu, cu atât mai mult cu cât contesa de 
Martigny are una foarte frumoasă şi elegantă. 

— Se vede că te-ai gândit la toate. 

— Negreşit că da. Dar ia spune-mi, mai ai de gând să-mi baţi mult 
capul? 

— Încă n-am spus tot ce am de spus. 

— Atunci n-ai decât să vorbeşti singură, căci nu mai am chef să te 
ascult mai departe. Noapte bună! 

Barnabe se ridică şi ieşi trântind uşa în urma lui. 

În dimineaţa următoare, după ce-şi luă singur dejunul, se duse la 
societatea de vapoare unde trebui să aştepte mult până când fu primit 
de directorul general. Barnabe socoti aceasta ca o jignire. 

Când intră în sfârşit în biroul directorului general, acesta se ridică 
de pe scaun şi îl salută cu o înclinare uşoară a capului, fără să-i 
întindă mâna cum făcea altă dată. Se părea că şi directorul general era 
influenţat în rău împotriva lui. 

— Ia loc, te rog, domnule căpitan, îi zise scurt. 

Altă dată îi vorbea cu „dragul meu căpitan”. 

— Mulţumesc, domnule director general, prefer să rămân în 
picioare, răspunse Barnabe, înclinându-se uşor. Totodată mă prezint 
ca reîntors din călătorie şi la dispoziţia dumneavoastră, spre a vă da 
raportul. 

— Avem raportul dumitale scris precum şi pe acela al comisiei din 
Shanghai, aşa că renunțăm la un raport verbal, cu atât mai mult cu cât 
am şi luat hotărârile necesare. 

— Ce hotărâri? 

— De a rezilia contractul pe care îl ai cu societatea noastră. 

— M-am aşteptat la asta. 

— Pesemne fiindcă te simţi vinovat? 

— Nu, căci n-am nici cel mai mic motiv să mă simt vinovat. Am 
însă impresia că din partea dumneavoastră există o bănuială şi de 
aceea cer ca afacerea incendierii vasului „Neptun” în portul Shanghai 
să fie supusă tribunalului maritim de aici. 

— Am şi făcut demersurile trebuincioase în privinţa asta. 

— Aţi putut face acest pas numai învinuindu-mă pe mine. 

— Aşa şi este. 

— Şi ce acuzare mi-aţi adus? 

— Spre marea noastră părere de rău pe aceea de extremă neglijență 
în serviciu. 

— Cercetările tribunalului vor face să cadă această învinuire. 

— Îmi va părea bine pentru dumneata, dacă va fi aşa. În ce priveşte 
concedierea dumitale, trebuie să mai menţionez că e imediată, fără 
termen. 

Căpitanul Barnabe, care până atunci se stăpânise, izbucni la auzul 
acestor cuvinte: 

— Numai o greşeală în timpul serviciului, o neglijenţă vădită vă 
poate da dreptul să luaţi o astfel de măsură. Eu însă nu mi-am încălcat 
cu nimic datoria. 

— Să aşteptăm ce va spune tribunalul maritim în chestiunea asta. 

— În orice caz nu primesc concedierea sub această formă. 

— Dacă vrei, poţi să dai societatea în judecată. 

— Am să şi fac aceasta spre a-mi apăra drepturile mele. Ani de zile 
am muncit în chip cinstit şi conştiincios pentru societate şi acum, 
drept mulţumire mă dă afară ca pe un netrebnic, fără să-mi lase măcar 
putinţa să mă apăr, să mă dezvinovăţesc. 

— Cred că nu te-ai aşteptat ca societatea să facă din toată această 
afacere o chestiune de ordin sentimental? 

— Sentimente par să n-aibă nici directorii, nici membrii consiliului 
de administraţie. 

Directorul general avu un zâmbet cinic. 

— Cred că nu e locul să discutăm această chestiune, domnule 
căpitan, zise el rece. Consider convorbirea noastră ca terminată. Bună 
ziua. 

Cu o înclinare uşoară Barnabe se retrase şi abia în gang îşi aduse 
aminte că nu dăduse directorului actele vaporului, aşa că i le trimise 
înăuntru cu un servitor. 

Acum toate legăturile lui cu societatea de navigaţie erau rupte. 

Cu capul plecat şi adâncit în gânduri, căpitanul Barnabe se îndreptă 
spre port unde de-a lungul cheiului erau ancorate o mulţime de 
vapoare, pe ai căror căpitani îi cunoştea în mare parte. 

La ora aceea din zi, mulţi din ei se aflau într-o bodegă din 

apropiere. Se duse acolo, în nădejdea că va afla poate de la unul sau 
altul la ce altă societate ar putea găsi un post, căci neavând avere, 
trebuia să se îngrijească din timp. 

Când intră în bodegă, îi zări pe toţi la o masă, la care se aflau şi doi 
căpitani englezi pe care, de asemenea, îi cunoştea din vedere. Toate 
scaunele erau ocupate, dar cu puţină bunăvoința, i s-ar fi putut face şi 
lui un loc. 

Barnabe se apropie de masa lor şi îi salută prietenos: 

— Bonă dimineaţa, camarazii 

Ei ridicară capetele, îl priviră şi răspunseră un „bună dimineaţa” 
rece, dar niciunul nu-i întinse mâna. 

Vasăzică, atât de departe ajunseseră lucrurile!... 

Se aflase că societatea lui îl concediase şi niciunul din pretinşii săi 
prieteni nu mai voia să ştie de el. 

Barnabe le întoarse spatele şi îşi căută loc la altă masă, unde 
comandă vin. Voia să bea, să-şi înece necazul şi amărăciunea. 

De o primire atât de urâtă nu avusese încă niciodată parte de câte 
ori se întorsese din călătorie. 

Întâi sora lui, apoi directorul general şi acum chiar camarazii! 

Şi pentru ce toate acestea? Doar nu înfăptuise nicio crimă şi nu era 
vina lui, dacă un chinez răzbunător dăduse foc vaporului comandat de 
dânsul! 

Goli un pahar după altul şi încetul cu încetul buna dispoziţie începu 
să-i revină. 

Se gândi la situaţia lui. 

Fără îndoială că la Marsilia nu va găsi un alt post, căci nicio 
societate nu încredința comanda unui vapor unui căpitan căzut în 
dizgrație. 

Dar mai erau şi alte porturi mari şi Dolores va merge cu dânsul 
oriunde. De asta era încredinţat. Poate îi va fi chiar şi ei plăcut să 
părăsească Marsilia, de unde avea atâtea amintiri triste. 

Nu se mai uitase la masa unde şedeau ceilalţi căpitani, aşa că nu 
văzuse cum plecaseră toţi afară de unul singur. 

Acesta, căpitanul Bernier, un prieten bun al lui Barnabe, se ridică şi 
veni spre masa lui. 

Barnabe îl observă abia când fu lângă dânsul şi uitându-se surprins 
la el, îl întrebă: 

— Doreşti ceva de la mine, domnule căpitan! 

— Ia lasă la o parte pe domnul căpitan, zise Bernier şi fără să mai 
aştepte invitaţia lui Barnabe, se aşeză la masa lui. 

— Nu e primejdios pentru tine să stai la aceeaşi masă cu mine? îl 
întrebă Barnabe cu ironie. Dacă te-ar vedea cineva?... 

Bernier făcu o mişcare de nepăsare. 

— Lasă fleacurile. Vreau să vorbesc serios cu tine... Ai făcut o mare 
prostie. 

— Daa?... 

— Da. Întâi pentru că ai lăsat pe un blestemat de chinez să-ţi dea 
foc vaporului, şi al doilea, afacerea cu Dolores. 

— Ei bine, îţi voi răspunde. Faptul că vasul „Neptun” a fost 
incendiat n-a fost o prostie a mea, ci un act de răzbunare din partea 
unui chinez ticălos. În ce priveşte a doua chestiune, presupun că s-a 
vorbit mult pe socoteala contesei şi a mea. 

— Sora ta şi căpitanul Varnier au avut grijă să clevetească. 

— Dacă aş fi fost aici, le-aş fi închis gura. De altminteri puţin îmi 
pasă de ce se vorbeşte despre mine şi ce e între mine şi contesă nu 
priveşte pe nimeni. 

— Dar te-ai vârât în încurcătură. Se vorbeşte că... 

— Taci, nu vreau să mai aud nimic. 

— Ţi-am fost întotdeauna prieten şi ţi-am vrut binele. De aceea nu 
te supăra dacă îţi voi spune acum că cu o astfel de femeie poţi sta la 
un pahar de şampanie, poţi petrece o noapte, dar nu să... 

Vinele de pe fruntea lui Barnabe se umflaseră. Cu o mişcare bruscă 
se ridică în picioare şi zise răstit: 

— Taci! Nu mai vreau să aud nimic! 

— Mihail!... 

Cu ochii scăpărând de mânie şi cu pumnii încleştaţi Barnabe mai 
zise o dată cu voce înăbuşită: 

— Taci şi pleacă de lângă mine! 

— Nu vrei să asculţi de sfatul unui vechi prieten? 

— Din clipa aceasta nu mai eşti prietenul meu şi nici nu mai vreau 
să te cunosc. Încă o dată îţi spun: pleacă, dacă nu vrei să se întâmple o 
nenorocire! 

Bernier dădu din umeri. 

— i-am vrut binele. Am vrut să-ţi deschid ochii, ca să nu te arunci 

orbeşte în prăpastie. 

Apoi se ridică şi părăsi localul fără să-l mai învrednicească pe 
Barnabe cu o singură privire. 

Acesta se lăsă iar pe scaun şi rămase cu privirea pironită în gol. 

Vasăzică aşa îi judeca lumea! 

Crezuse că luând-o pe Dolores de soţie, va şterge trecutul ei. Pe 
care de altminteri nimeni nu-l cunoştea bine, dar acum îşi dădea 
seama că pentru toată lumea, chiar fiind soţia lui, ea va rămâne tot 
contesa blondă din Marsilia. 

Cât de mici la suflet erau toţi aceşti oameni! 

Dacă îşi va aduce hotărârea la îndeplinire, atunci va avea de luptat 
împotriva întregii societăţi omeneşti. 

Dacă însă ar renunţa la dânsa, atunci totul ar fi bine! 

Să renunţe la dragostea lui? 

Nu, niciodată! 

Lumea n-avea decât să clevetească mai departe, n-avea decât să-l 
dispreţuiască! Prea puţin se sinchisea de ea. 

Şi sora lui? 

Pentru el nu era decât întruchiparea răutăţii omeneşti. 

I se păru că vede în faţa lui chipul blând şi dulce al femeii iubite. 
Ea era viaţa, era dragostea lui. Îi era dor de dezmierdările ei, de 
fericirea de a o avea lângă dânsul. N-avea decât să se prăbuşească 
totul în jurul lui, de Dolores nu se va despărţi niciodată. 

Când se întoarse acasă, se întâlni la intrare cu sora lui, care trecu 
pe lângă el, fără să-i răspundă măcar la salut. 

Barnabe se uită lung după dânsa şi zâmbi amar. 


159. Planuri de izbândă 


Dispoziţia rea şi nervozitatea domnişoarei Drof, de care aveau de 
suferit îndeosebi acei din jurul ei, se schimbară deodată în veselie, 
când direcţiunea fabricii Astley et Co., îi aduse la cunoştinţă că Bob 
Wilkens primise însărcinarea de a pleca la New-York. 

— Ei, acum spune: sunt sau nu un maestru detectiv? o întrebă 
Harry Frelinghousen cu un ton ironic. 

Ethel Drof făcu o mişcare de spaimă. 

— Nu te bucura prea curând, zise ea. Bob Wilkens încă n-a plecat şi 

ne putem aştepta să se răzgândească în ultimul moment. 

Ea făcu toate pregătirile necesare şi însoţită de indianul Mahadeo 
Prasad Kashi se îmbarcă pe vapor cu mult înainte de timpul hotărât 
pentru plecare. 

Povestirea detectivului despre cele din urmă aventuri ale lui Bob 
Wilkens deşteptară interesul indianului pentru tânărul american şi cu 
Ethel Drof nu vorbea decât despre încercarea pe care o va face cu el. 

— Nu vor trece nici patru săptămâni şi voi şterge din sufletul lui 
icoana iubitei sale moarte şi atunci calea va fi liberă pentru dumneata, 
fiica mea, zicea indianul. 

În ochii tinerei americane se ivi o lucire de bucurie. 

— Am toată nădejdea că va fi aşa cum spui, Mahadeo, răspunse 
Ethel, pe când privirea îi era îndreptată spre puntea de îmbarcare. 

Pe acolo trebuia să vină în curând şi Bob Wilkens. Îndată ce-l va 
vedea, îl va arăta indianului, pentru ca acesta să se poată apropia de 
el chiar din prima zi şi astfel Bob să fie în tot timpul călătoriei sub 
influenţa hipnotică a lui Mahadeo Prasad Kashi. 

Acesta continuă să vorbească şi Ethel Drof îl asculta cu cea mai 
mare luare-aminte. 

— Faptul şederii mai lungi la Londra mi se pare că a fost spre 
norocul dumitale, copila mea. Prin ştirea morţii iubitei lui, Bob 
Wilkens va avea sufletul adânc îndurerat şi se va supune mai uşor 
înrâuririi mele. Oamenii trişti şi aceia care poartă în suflet o dragoste 
nenorocită sunt cei mai uşor de influenţat, căci ei găsesc întotdeauna 
o mângâiere în vorbele mele. Lasă-l deci în seama mea şi sper că peste 
câteva zile îl voi aduce pe calea fericirii lui şi a dumitale. 

Inima domnişoarei Drof începu să bată cu putere şi plină de 
admiraţie se uita la indian de a cărui putere supranaturală era pe 
deplin încredinţată. 

Femeia atât de rece şi calculată până atunci, începu să viseze ca de 
atâtea ori în ultimul timp. 

În urma sfatului detectivului, înainte de plecare îşi cumpărase 
câteva rochii frumoase care se potriveau mai bine pentru o femeie 
elegantă şi bogată, decât veştmintele aproape bărbăteşti pe care le 
purtase până atunci, aşa că acum avea o înfăţişare plăcută. 

Ea însăşi rămăsese surprinsă când îşi văzuse chipul în oglindă şi 
nădăjduia în sufletul ei că astfel îmbrăcată îi va plăcea şi lui Bob 

Wilkens. 

Doamne, de-ar veni mai repede! 

Fiece clipă de aşteptare era un chin pentru dânsa. 

Dacă îl va şti odată pe vapor, atunci va fi mai liniştită. 

Deocamdată, cu toată speranţa pe care i-o dăduse indianul, nu 
îndrăznea încă să făurească planuri de viitor. 

Deodată îl apucă pe Mahadeo Prasad Kashi de braţ şi îi zise cu 
înfrigurare: 

— Vezi colo pe tânărul acela înalt şi chipeş, îmbrăcat într-un 
pardesiu cenuşiu?... 

Indianul privi în direcţia arătată şi întrebă: 

— Acela în urma căruia merge detectivul? 

— Da, el e, Bob Wilkens. 

Ea se dădu puţin înapoi, ca şi când i-ar fi fost teamă să nu fie zărită. 

— Frumos bărbat, făcu indianul. Dar pare foarte trist. 

Ethel Drof, cu mâinile apăsate pe piept, se uita după Bob Wilkens, 
care, după ce i se făcu controlul paşaportului, se îndreptă spre cabina 
lui, apoi respiră uşurată, ca şi când i s-ar fi luat o povară foarte grea 
de pe suflet. 

Aşadar Bob Wilkens venise şi ea va avea fericirea să facă călătoria 
în America pe acelaşi vapor cu dânsul, iar acolo nu mai încăpea nicio 
îndoială pentru ea, că soarta va hotărî în favoarea ei. 

Pe când Ethel Drof era astfel adâncită în gânduri, Harry 
Frelinghousen se apropie cu faţa triumfătoare şi zise vesel: 

— A venit!... A intrat în capcană! 

— În sfârşit! răspunse Ethel Drof. Mult a trebuit să aştept clipa 
aceasta! 

— E mai bine mai târziu decât niciodată. 

Americana se uită încordată la detectiv şi-l întrebă. 

— În ce dispoziţie e? 

Acesta dădu din umori. 

— Chelneriţa de la „Balena” spune că suferă foarte mult. 

— Cu toate acestea nu trebuie să te nelinişteşti, copila mea, se 
amestecă indianul în vorbă, ştiu din experienţă că morţii se uită mai 
repede decât cei vii. Acum după ce a pierdut orice speranţă s-o mai 
revadă pe franţuzoaica aceea blondă, va veni timpul când se va uita şi 
la alte femei. 

Ethel Drof protestă speriată: 

— Dar nu vreau să se uite la alte femei... 

— Numai la dumneata, o linişti indianul cu un zâmbet plin de 
înțeles. 

— Da, vreau să fie al meu, numai al meu, Mahadeo, zise Ethel 
luându-l de braţ şi uitându-se la el cu o privire rugătoare. Am toată 
nădejdea în dumneata. Trebuie să-l convingi neapărat pe Bob Wilkens 
că va fi fericit numai dacă se va căsători cu mine. 

Indianul se înclină şi răspunse: 

— Cea mai frumoasă misiune a mea va fi să-ţi îndeplinesc această 
dorinţă, copila mea. 

Şi Harry Frelinghousen încuviinţă: 

— Voi face şi eu tot ce-mi va sta în putinţă să-ţi ajungi scopul cât 
mai repede. 

Ethel Drof zâmbi mulţumită. 

Cu ajutorul acestor doi oameni, negreşit că va reuşi să-l cucerească 
pe Bob Wilkens pentru dânsa. 

Şi ea însăşi se hotărî să-şi dea toată osteneala să-i placă lui Bob 
Wilkens, căci din întâmplările din ultimul timp se convinsese că el nu 
făcea parte dintre acei vânători de zestre care roiau în jurul ei şi cu 
atât mai mult îl dorea. Mişcarea pe vapor devenind din ce în ce mai 
mare, Ethel Drof şi tovarăşii ei nu mai putură vorbi despre planurile 
lor, pentru a nu fi auziţi de vreun nepoftit, căci pe calea aceasta 
lucrurile ar fi putut ajunge şi la urechea lui Bob Wilkens. 

Ethel Drof îl cunoştea prea bine şi ştia că dacă ar simţi ceva, s-ar 
feri de indian şi acesta n-ar mai putea face nimic. 

— Să mergem mai bine în cabina mea, zise dânsa. Acolo putem 
vorbi mai departe. 

Cei doi o urmară, mulţumiţi să scape de învălmăşeala care avea loc 
înainte de plecarea vaporului. 

Ethel Drof comandă unui chelner o gustare îmbelşugată şi câteva 
sticle de vin şi după câteva minute şedeau cu toţii la o masă în cabina 
de lux a tinerei americane, unde îşi continuară convorbirea. 

— Eşti de părere ca în timpul călătoriei să nu mă arăt lui Bob 
Wilkens? îl întrebă ea pe indian. 

Acesta dădu din cap şi răspunse: 

— Ar fi în interesul dumitale să nu te vadă deocamdată. 


— 283 — 


— De aceeaşi părere sunt şi eu, interveni detectivul. Tocmai acum 
trebuie să ne ferim de orice ar putea deştepta bănuiala lui. Dacă te-ar 
vedea pe acelaşi vapor, s-ar putea prea uşor să-i treacă prin gând că 
dumneata ai fost aceea care ai pus la cale toată afacerea cu fabrica 
Astley. 

Ethel Drof se gândi câteva clipe, apoi răspunse: 

— Aveţi dreptate. Voi face astfel încât să nu mă vadă. 

Îi veni greu să ia această hotărâre, căci mai mult ca niciodată îşi 
dădu seama că-l iubeşte pe Bob cu patimă. 

Trebuia să aibă însă răbdare, până când se va ivi prilejul cel mai 
nimerit să dea ochi cu dânsul. 

Soarta îi era doar binevoitoare, căci singura femeie care ar fi putut 
să i se pună în cale, murise. 

După o tăcere de câteva clipe, indianul începu iar vorba: 

— Mă voi apropia cât mai curând de mister Wilkens şi nu voi 
pierde nicio clipă pentru a-l aduce cât mai repede sub înrâurirea mea. 

— Cred că nu-ți va fi greu, căci cunoşti toate întâmplările din viaţa 
lui, zise detectivul. 

Mahadeo Prasad Kashi făcu o mişcare de supărare şi încruntă 
fruntea. 

— Pentru a-mi ajunge scopul n-am nevoie de sfaturile dumitale, 
mister Frelinghousen. Prin propria mea putere pot vedea în sufletele 
tuturor oamenilor. 

— Iartă-mă, făcu detectivul. Prin vorbele mele n-am vrut să spun că 
mă îndoiesc de puterea dumitale. 

— Nu, nu! Mister Frelinghousen n-a vrut să te jignească, se 
amestecă şi Ethel Drof în vorbă, spre a-l linişti pe indian. Dimpotrivă, 
ca şi mine, e foarte mulţumit că vrei să ne dai ajutor, aşa că amândoi 
vom face tot ce ne vei porunci. De altminteri ştiu că mi pot bizui pe 
dumneata ca pe nimeni altul. 

Aceste cuvinte îl îmbunară pe Mahadeo Prasad Kashi, aşa că un 
zâmbet de mulţumire se ivi pe fala lui şi îndreptându-şi privirea 
pătrunzătoare asupra tinerei americane îi zise: 

— Ai încredere în mine şi în putere mea şi ţi se va împlini dorinţa. 

Această asigurare o făcu pe Ethel Drof şi mai sigură de izbândă. 

Se şi vedea păşind la altar alături de Bob Wilkens, se vedea în casa 
lor, vedea întreprinderile Wilkens şi Drof unite, se vedea pe ea însăşi 

repurtând triumfuri în marea societate americană. 

Sub înrâurirea privirii hipnotice a indianului, ea zâmbi şi murmură: 

— Cred în dumneata, maestre. 

De afară se auzi vuietul sirenei vaporului, care anunţa plecarea şi 
Ethel Drof, cuprinsă de o bucurie fără margini, ridică paharul plin şi 
exclamă entuziasmată: 

— Trăiască viaţa, trăiască viitorul! 


160. Spre Sidney 

În noaptea aceea Felicia nu închise ochii, căci încordarea în care se 
afla n-o lăsa să doarmă. 

Cam la fel îi mergea şi Crestatului. Felicia îl auzi cum se zvârcolea 
în patul său din încăperea alăturată. 

După ce de întorsese de la vânătoare, fusese iar foarte tăcut. 

Ce i se întâmplase oare? 

Ce-l făcuse să se hotărască atât de repede, pentru plecarea la 
Sidney? 

Felicia îşi punea toate aceste întrebări, fără să le poată găsi răspuns. 

Astfel trecu noaptea şi se apropia timpul de plecare. 

Felicia tocmai se îmbrăcase, când cei doi bărbaţi intrară în 
încăperea unde se afla ea. 

— Vasăzică astăzi trebuie să ne luăm rămas bun, zise Billy trist. 

Apoi se îndreptă spre Crestat şi continuă: 

— După plecarea fetei noastre vom rămâne iar amândoi în 
singurătatea asta şi nimeni nu se va mai îngriji de noi. Viaţa ne va fi 
tot atât de searbădă ca şi înainte. Ai fi putut avea un gând mai bun, 
decât să pleci atât de repede cu Felicia. 

— Trebuie. 

— De ce trebuie? Cine te sileşte? 

Crestatul nu-i răspunse, ci ieşi spre a da nutreţ catârilor înainte de 
plecare. 

Billy îl urmări cu privirea, supărat. 

— Omul ăsta devine din ce în ce mai ciudat. Nici nu mai ştiu ce 
este cu el. 

— Doar nu puteam să rămân toată viaţa aici, zise Felicia. 

— Mie mi-ar fi părut bine dacă ai fi rămas. Dar la urma urmei, nici 

eu nu sunt egoist şi îţi doresc din toată inima să scapi din pustiul 
acesta şi să-ţi reiei viaţa obişnuită. Faptul că prietenul meu e uneori 
atât de ciudat, nu trebui să te neliniştească, nici acum când vei pleca 
singură cu dânsul. E un om cu o inimă de aur, în care poţi să ai toată 
încrederea şi sunt încredinţat că la Sidney îţi va da tot ajutorul de care 
vei avea nevoie. 

Convorbirea lor fu întreruptă de întoarcerea Crestatului. 

Acesta se duse spre una din lăzile care se aflau în colibă, o deschise 
şi scoase mai multe săculeţe pline. 

Billy îi urmări mişcările, apoi îl întrebă: 

— De ce îţi iei tot aurul cu tine? 

Crestatul se uită la dânsul şi răspunse: 

— Fiindcă nu ştiu dacă mă voi mai întoarce aici. 

— Ce spui?... Asta îmi mai lipseşte! Să mă părăseşti şi tu! 

— Îmi pare foarte rău de tine, dar nu se poate altfel. 

— Cum ţi-a venit gândul acesta? Tocmai acum când am descoperit 
că mina noastră e atât de bogată?... E curată nebunie să-ţi laşi partea 
ta. 

— Dacă nu mă voi întoarce, atunci îţi cedez ţie partea mea. Voi 
lăsa în scris la biroul minelor. 

— Nu vreau să primesc nimic de la tine, ci vreau să rămâi aici şi 
când vom avea destul să plecăm împreună. Crezi că după atâţia ani de 
când lucrăm împreună, mi-ai rămas numai tovarăş de muncă? De un 
prieten ca tine nu mă pot despărţi aşa de uşor, cum vrei tu s-o faci 

— Cu inima uşoară nu plec nici eu, dar a venit timpul când drumul 
meu apucă în altă parte. 

— Încotro apucă? 

— Nu pot să-ţi spun nimic. Şi nici nu încerca să afli. 

— E o taină atât de mare? 

— Da... 

Billy îi întoarsa spatele supărat şi ieşi afară, pentru a nu arăta cât 
de mult îl întrista hotărârea prietenului său. 

Afară se aşeză pe un bolovan de piatră, îşi sprijini capul în mâini şi 
începu să se gândească. 

N-ar fi mai bine să-şi ia şi el aurul şi să plece? 

Îi era groază de singurătate. 

Dar vâna de aur pe care o descoperiseră în timpul din urmă era atât 

de bogată, încât dacă mai lucra numai un an, va putea avea destul 
spre a-şi înfăptui visurile pe care le făurise. 

Îşi va putea cumpăra undeva o proprietate şi va putea trăi toată 
viaţa liniştit şi fără griji. 

De câte ori se gândise la aceasta, îşi închipuise că prietenul său va 
face la fel şi vor trăi şi mai departe împreună. 

Dar acum Crestatul voia să-l părăsească. 

Totul era în legătură cu fata. Dar ce legătură era oare aceasta? 

De multe ori îşi bătuse capul să dezvăluie taina de care era 
înconjurat Crestatul, nu reuşise însă niciodată, aşa că renunţă să se 
mai gândească. 

Pentru a da şi el o mână de ajutor, scoase doi din catârii din grajd 
şi se apucă să pună şeaua pe unul din ei. 

Felicia şi Crestatul ieşiră din colibă, gata de plecare. 

Billy se întoarse spre tânăra fată şi îi întinse mâna: 

— Călătorie bună şi îţi doresc din suflet tot binele. 

— Îţi mulţumesc şi nu voi uita niciodată că şi dumitale îţi datorez 
viaţa. 

— Da, adu-ţi aminte de mine câteodată. Nu pot nădăjdui că ne vom 
revedea vreodată, de aceea îţi spun înc-o dată: călătorie bună! 

Glasul îi tremura puţin, ca şi mâna pe care o întinsese Feliciei. 

Se uitară unul la altul şi ochii amândurora erau umezi. 

Îi ajută fetei să încalece, apoi se apropie de Crestat şi îi întinse şi 
acestuia mâna. 

— Ar trebui să fiu supărat pe tine că mă părăseşti, dar nu pot, căci 
nu ştiu ce te îndeamnă să pleci. Ţie îţi spun la revedere, căci cu tine 
am puţină nădejde că mă voi mai întâlni. 

— Poţi să ai, nu se ştie dacă nu mă voi întoarce. În orice caz nu mă 
aştepta; poate să dureze mult până când voi fi înapoi. 

— Orice ai avea de gând să faci, îţi urez noroc şi acum la despărţire 
îţi mulţumesc pentru prietenia sinceră pe care mi-ai arătat-o 
întotdeauna. 

— Şi tu mi-ai fost un prieten credincios, aşa că n-ai pentru ce să-mi 
mulţumeşti. La rândul meu, îţi doresc şi eu tot binele. 

Îşi strânseră înc-o dată mâinile, apoi Crestatul încălecă şi, urmat de 
Felicia, luă drumul spre Sidney. 

După ce se depărtaseră o bucată bună de drum, se mai întoarseră o 

dată şi se uitară înapoi. 

Billy stătea încă în faţa colibei, urmărindu-i cu privirea. Le mai făcu 
un ultim semn cu mâna, apoi intră înăuntru, cu capul plecat. 

Crestatul avea de gând să meargă până la tabăra din Sandy Creek, 
unde vor ajunge pe la amiază. Acolo vor poposi la hanul lai Sam, 
pentru a nu se obosi prea mult. 

În tot timpul drumului, Crestatul nu scoase niciun cuvânt. Felicia ar 
fi vrut să-i pună tot felul de întrebări, dar nu îndrăzni, aşa că tăcu şi 
ea şi se adânci în gânduri. 

Ce va găsi oare la Sidney? 

În ce fel voia s-o ajute acolo Crestatul? 

Poate îi va da banii trebuincioşi pentru a putea trimite o ştire 
mamei ei. 

Dacă va primi un răspuns de la Marsilia şi mama îi va trimite banii 
de drum, atunci se va putea întoarce în patrie. 

Plecase însă de acasă de teama de a nu se mai întâlni cu Bob! 

De atunci trecuse însă multă vreme şi acum îi era dor de dânsul. 
Voia să-l revadă, cel puţin de departe. 

Dar pe mama ei scumpă?! 

Toată nenorocirea i se trăgea de acolo, că în noaptea aceea de 
groază fugise de acasă. 

Şi mai mare ar fi fost nenorocirea dacă atunci nu l-ar fi avut pe 
Coţofană, iar acum, în timpul din urmă, nu i-ar fi întâlnit pe cei doi 
mineri. 

Adâncită în aceste gânduri, timpul îi trecu repede şi rămase uimită 
când se văzu la Sandy Creek. 

Se opriră în fața hanului şi Crestatul dădu catârii în seama lui 
Caraba, care le ieşise întru întâmpinare, apoi intrară amândoi în 
cârciumă. 

Sam, care moţăia în dosul tejghelei, se deşteptă şi îşi frecă ochii. 

— Ehei... lume nouă! Şi ce-mi văd ochii, mica fugară?! Vasăzică n- 
ai căzut pradă pustiului? 

— Am găsit-o şi am luat-o la noi, iar acum o duc înapoi la Sidney, 
îl lămuri Crestatul. 

— Ai fi putut să-ţi economiseşti drumul, dacă ai fi venit cu o zi mai 
devreme, căci... 

— Ştiu, îl întrerupse scurt Crestatul. 

Sam se întoarse spre Felicia. 

— În bune mâini încăpuseşi. Dar acum nemernicii sunt închişi la 
Sidney. Să-i fi văzut ce mutre au făcut când au văzut pe poliţişti! 

Le istorisi prinderea lui Andrei şi plecarea întregii cete cu 
automobilul. 

— După cum vezi, nici n-ai fi avut nevoie să fugi, încheie el. 

— Ba a fost mai bine, zise Crestatul, căci atunci celălalt ticălos n-ar 
fi căutat-o, n-ar fi încăput pe mâna lui Billy şi poliţia n-ar fi aflat 
nimic. 

— Fi da, ai dreptate. 

Felicia se arătă nespus de bucuroasă când află că şi tovarăşele ei de 
suferință scăpaseră de soarta grozavă pe care le-o pregătise 
nemernicul de polonez şi complicele său. 

Crestatul şi Felicia rămaseră la hanul lui Sam până spre seară, apoi, 
odihniti bine, plecară mai departe. 

Când ajunseră la Sidney era noapte. Crestatul părea să cunoască 
bine oraşul, căci se îndreptă spre un hotel dintr-un cartier mai retras, 
unde luară camere pentru restul nopţii. 

— Culcă-te îndată, căci vei fi obosită, zise el Feliciei, şi bucură-te 
pentru ce te aşteaptă mâine. 

— De ce să mă bucur? 

— Vei avea o surpriză foarte mare. 

Spunând aceste cuvinte, faţa lui, de obicei foarte serioasă, fu 
luminată de un surâs plin de bunătate şi blândeţe. 

— Nu vrei să-mi spui de pe acum? 

— Nu, căci atunci n-ar mai fi surpriză. Noapte bună, fata mea 
dragă. 

După ce o lăsă pe Felicia în odaia ei, se mai duse la proprietarul 
hotelului şi-l întrebă: 

— Mâine dimineaţă îmi vei putea da un om să-l trimit undeva? 

— Negreşit că da. Unde să se ducă? 

— Îl voi trimite cu o scrisoare pe care o voi serie chiar acum. Dă- 
mi, te rog, hârtie, un plic, toc şi cerneală. 

Hotelierul îi dădu cele cerute şi Crestatul se aşeză la o masă, unde 
începu să scrie, schimbându-și scrisul cât putu mai mult. 


„Doamnei Contese Dolores de Martigny, 

Printr-o întâmplare am aflat scopul cu care ai venit la Sidney şi o altă 
întâmplare îmi dă putinţa să-ţi fiu de ajutor la ajungerea acelui scop. Din 
anumite motive aş vrea să-ţi rămân necunoscut, dar cu toate acestea te rog 
să ai încredere în mine. Vei afla tot ce trebuie, dacă vei veni azi la ora 
unsprezece în restaurantul hotelului Atlantic. Totul depinde de venirea 
dumitale. 

Un prieten.” 


Puse scrisoarea într-un plic, scrise adresa pe care o aflase de la 
Smith şi o dădu hotelierului. 

— Trimite te rog, această scrisoare mâine dimineaţă cât mai 
devreme la adresa arătată pe plic. 

— Voi avea grijă. 

Felicia era atât de obosită de drumul lung pe care îl făcuse călare, 
încât dormi până târziu. Crestatul o aşteptă cu dejunul în sala de jos a 
hotelului. 

— Aşadar, azi voi avea surpriza cea mare? îl întrebă ea. 

— Da, la ora unsprezece. 

Alte lămuriri nu-i dădu. Când Felicia se uită însă mai bine la dânsul 
îl văzu foarte tulburat. 

Pe la zece se sculară de la masă şi Crestatul îi zise: 

— Aşa, acum putem pleca. 

Părăsiră localul şi se îndreptară spre hotelul Atlantic. 


161. Suflete credincioase 


Bătrâna Betty îşi trecea zilele în adâncă îngrijorare de soarta 
stăpânei sale. 

Jean venea în fiecare dimineaţă s-o vadă şi de multe ori îl însoțea şi 
Coţofană. Ceasuri întregi stăteau împreună şi nu vorbeau decât de 
Dolores. 

Cât timp nu avuseseră nicio ştire de la dânsa, neliniştea lor nu mai 
cunoscuse margini. 

Când sosi, în sfârşit, telegrama contesei, gândurile lor o însoţiră pe 
aceasta în calea grea pe care avea de mers. 

Bătrâna Betty se ruga neîncetat pentru fericirea stăpânei ei. 

Ştia doar loviturile grozave pe care le primise de la soartă şi îşi 

putea închipui chinurile înfiorătoare pe care era nevoită să le mai 
îndure şi acum. 

De multe ori spunea suspinând: 

— Doamne, de-am avea puterea s-o ajutăm, s-o cruțăm de toate 
nenorocirile! 

Însă de câte ori bătrânul Jean auzea astfel de cuvinte, clătina 
îngrijorat capul şi zicea: 

— Noi nu putem face nimic, Betty. Aşa a vrut Cel de Sus şi trebuie 
să ne supunem. 

— Noi încă n-avem atâtea de îndurat, răspundea Betty, pe când 
sărmana noastră Dolores trebuie să sufere atât de mult. Dacă ar 
regăsi-o pe Felicia, poate s-ar îndrepta multe, dar am prea puţină 
nădejde. 

— Cu toate acestea nu trebuie să pierzi toată nădejdea, o mângâie 
Jean. 

Coţofană, care ascultase convorbirea celor doi bătrâni, se amestecă 
în vorbă: 

— Nenorocirea cea mai mare a că sărmana Felicia a încăput pe 
mâinile unor negustori de fete. Dacă n-ar fi venit la Marsilia, toate 
aceste nenorociri nu s-ar fi întâmplat. Cine a pus-o să vină încoace şi 
să caute să afle tainele mamei ei? 

Încurcată, bătrâna Betty îşi frământă mâinile şi zise oftând: 

— O mare parte din vină mă loveşte şi pe mine. N-ar fi trebuit să-i 
spun nimic. 

— Nu face să te mai necăjeşti pentru asta, răspunse Coţofană. Ce s- 
a întâmplat nu se mai poate îndrepta şi mai curând sau mai târziu 
Felicia tot ar fi aflat taina mamei sale. De ce să ne mai amărâm 
sufletul, căci tot nu putem schimba lucrurile şi nu ne rămâne altceva 
de făcut decât să nădăjduim în vremuri mai bune. 

— Aceste vremuri ar fi putut să vină, căci mai e şi căpitanul 
Barnabe care o iubeşte atât de mult pe Dolores şi e în stare să-şi dea şi 
viaţa spre a o face fericită, dar acum şi el sărmanul se află într-o mare 
încurcătură, zise Betty. 

Apoi se adresă lui Jean şi-l întrebă: 

— Ai mai aflat ceva despre dânsul? Cum stau lucrurile? 

— Rău, foarte rău, răspunse Jean, clătinând cu îngrijorare capul. 

— Crezi că va fi condamnat? 

— Tare mi-e teamă că da. 

— Ar fi îngrozitori 

— M-ar durea în suflet, zise şi Coţofană. 

— Cât va suferi şi din pricina aceasta sărmana Dolores, căci şi 
nenorocirea asta s-a întâmplat din pricina ei. 

Toţi trei tăcură, cuprinşi de milă şi îngrijorare. 

Deodată se auzi sunând la intrare şi Jean se duse să vadă cine aste. 

Betty se uita încordată spre uşă. 

— Poate e căpitanul Barnabe, spuse ea în şoaptă lui Coţofană. Şi el 
e neliniştit fiindcă n-au mai venit demult ştiri de la Dolores. 

Bătrânul Jean se întoarse singur, avea însă în mână un pacheţel la 
care se uita nedumerit şi zise: 

— Poştaşul a adus pachetul ăsta. 

Betty se sculă de pe scaun şi se apropie de Jean. 

— Pentru noi? întrebă ea. 

Jean clătină capul. 

— Nu. E adresat contesei Dolores de Martigny. 

— De unde a fost trimis? 

— De la Londra, răspunse Jean, după ea cercetă încă o dată 
pachetul şi văzu ştampila poştei de plecare. 

Apoi se uită la Betty cu o privire aproape speriată. 

Bătrâna murmură şi ea îngrijorată: 

— Din Londra? 

Coţofană care nu ştia ce se petrecea în sufletul celor doi bătrâni, 
zâmbi şi zise: 

— Ei, ce vă pare aşa de ciudat, dacă contesa primeşte un pachet de 
la Londra? 

Jean răspunse serios: 

— Asta e ceva cu totul deosebit şi noi doi avem toate motivele să 
ne speriem. 

Coţofană se uită uimit la bătrânul marinar. 

— De ce să vă speriaţi? 

— Pentru că calvarul sărmanei Dolores a început la Londra, 
răspunse Betty. Acolo plecase cu bărbatul căruia îi dăruise iubirea şi 
încrederea ei, iar după o scurtă beţie de dragoste, a fost părăsită în 
cea mai neagră mizerie. 

— Acolo am găsit-o eu şi am adus-o la Marsilia, adăugă bătrânul 

Jean. La început nici n-a vrut să primească ajutorul meu, ci voia să 
ducă singură lupta pentru existenţa ei şi a copilei. Dar boala şi nevoile 
au urmărit-o pas cu pas şi o aduseseră la marginea prăpastiei. 

Betty ridică amândouă mâinile, rugătoare. 

— Nu mai vorbi de toate astea, Jean. Sunt întâmplări care au trecut 
demult şi e mai bine să le lăsăm uitate. 

— Ai dreptate, Betty. Nici n-aş fi spus nimic, dacă pachetul acesta 
n-ar fi răscolit iar amintirile. 

Betty îi luă pachetul din mână şi-l examină cu luare-aminte. 

— Ce facem cu el? întrebă ea după câteva clipe de tăcere. 

— Trebuie să-l păstraţi până când contesa de Martigny se va 
întoarce din călătorie, hotărî Coţofană. 

— Dar dacă conţine ştiri de mare însemnătate pentru Dolores? 

— Avem împuternicire de la Dolores să luăm orice în primire 
pentru dânsa şi să deschidem toate scrisorile, continuă Jean. Aşadar 
trebuie să deschidem şi acest pachet. 

Betty încuviință cu o mişcare din cap. 

— Şi eu sunt de aceeaşi părere. 

— Ei bine, atunci vedeţi ce este înăuntru, zise Coţofană. Poate e o 
ştire de la mister Wilkens care a plecat la Londra. 

Îndată ce auzi acest nume, Jean re încruntă şi izbucni mânios: 

— Sângele începe să-mi clocotească în vene numai când mă 
gândesc la acest ticălos care a adus toate nenorocirile asupra sărmanei 
Dolores. Dacă este un Dumnezeu în ceruri, îl va pedepsi pe acest 
nemernic. 

Între timp Betty desfăcuse pachetul şi scoase la iveală o carte pe 
scoarţa căreia era tipărit cu slove aurite cuvântul „Jurnal”. 

Găsi şi o scrisoare pe plicul căreia era scris numele contesei. 

Plicul nefiind închis, ea scoase foaia de hârtie şi vru să citească, dar 
făcu o mutră dezamăgită. 

— E scrisă, într-o limbă străină, zise ea, întinzând scrisoarea celor 
doi bărbaţi. 

— E englezeşte, zise Coţofană. Vreţi să v-o citesc eu? 

Jean se uită cu neîncredere la dânsul şi-l întrebă: 

— Ştii englezeşte? 

Coţofană rămase cam încurcat, căci afară de Felicia nu mai 
cunoştea nimeni taina vieţii lui şi nici acum nu voia s-o spună 

nimănui. 

Câteva clipe domni tăcere, apoi Jean continuă: 

— M-am mai gândit eu că odinioară ai avut o viaţă mai bună. 
Poate şi tu eşti un sărman naufragiat al vieţii ca şi Dolores a noastră. 

Coţofană dădu serios din cap. 

— Aşa este, Jean, dar te rog să nu mă întrebi nimic. N-aş vrea să 
vorbesc despre trecutul meu. 

Jean răspunse zâmbind: 

— Nu-ţi fie teamă, Coţofană, nu sunt curios defel. 

— Dar te rog citeşte-ne scrisoarea, se rugă Betty. Nefiind închisă, 
nu avem de ce ne sfii. 

Coțofana îşi puse ochelarii pe nas şi începu să citească: 


„Stimată doamnă contesă, 

Printr-o întâmplare ciudată, jurnalul alăturat a încăput în mâinile mele. 
Neştiind ce să fac cu el şi cum pentru dumneavoastră poate fi de mare 
valoare, îmi iau voia să vi-l trimit la adresa pe care am aflat o prin 
consulatul francez de aici. Citind acest jurnal, veţi afla că acel Frank 
Wilkens cu care aţi locuit la Londra, a căzut victima unei ticăloşii a 
vărului său, regele automobilelor, care l-a închis într-o casă de nebuni şi i- 
a luat orice putinţă să-şi îndeplinească făgăduiala pe care v-a făcut-o.” 


Betty scoase un țipăt de spaimă când auzi aceste cuvinte. 

Se îngălbeni şi întrebă cu voce tremurândă: 

— Aşa spune în scrisoarea asta? 

Coţofană bâlbâi foarte tulburat: 

— Dumnezeule sfinte, ce taină ni se dezvăluie aici! 

Şi bătrânul Jean era foarte mişcat. 

— Atunci nu e Frank Wilkens, regele automobilelor, cel care a 
nenorocit-o pe Dolores? 

— Ba el a pricinuit toate nenorocirile, despărţindu-i pe cei doi 
îndrăgostiţi. Dar ascultați mai departe şi veţi afla tot, zise Coţofană şi 
continuă să citească până la sfârşit scrisoarea lui Gregor Lawford. 

La rugămintea bătrânei Betty, citi câteva foi din jurnal, la auzul 
cărora ea începu sa plângă. 

— Sărmana mea Dolores, cât de îngrozitor a fost înşelată!.. 

Jean era şi el foarte agitat şi se plimba cu paşi mari prin odaie. 

Încleştă pumnii şi izbucni plin de mânie: 

— Nelegiuitul acesta trebuie să-şi primească pedeapsa!... 

Coţofană clătină grav capul şi zise: 

— Anii de fericire pe care i-a pierdut sărmana contesă, nu mai pot 
fi recâştigaţi. Dacă vreţi să ascultați sfatul meu, aruncaţi cartea asta în 
foc... 

Betty făcu un gest de împotrivire. 

— S-o aruncăm în foc?!... Nu se poate. Dolores trebuie s-o citească! 

Coţofană avu un zâmbet obosit. 

— E mai bine pentru dânsa dacă nu va afla nimic. Gândiţi-vă ce 
durere ar răscoli din nou în sufletul ei atât de chinuit şi n-ar mai găsi 
linişte, neştiind ce s-a întâmplat cu acel Frank Wilkens. Dacă s-ar mai 
afla în acea casă de nebuni şi ea l-ar putea vedea şi vorbi cu dânsul, 
atunci aş zice şi eu să-i daţi cartea aceasta. Dar aşa cum stau lucrurile, 
ar fi şi mai nenorocită, dacă ar citi-o. 

— Da, Coţofană are dreptate. Nenorocirea ar fi şi mai mare, 
încuviinţă Jean. 

— Ar vedea însă într-o altă lumină pe iubitul tinereţii ei şi ar afla 
că Frank Wilkens, regele automobilelor, nu e tatăl Feliciei. Acesteia i- 
ar fi îngăduit să-l iubească pe Bob Wilkens şi s-ar putea căsători cu 
dânsul. După cum vezi, trebuie să dăm contesei cartea când se va 
întoarce. 

Urmă o tăcere scurtă, apoi Coţofană începu iar: 

— Ar fi fost mai bine dacă cartea asta n-ar fi venit. Când o va citi 
Dolores, se va afla la o astfel de răspântie, încât s-ar primejdui şi 
fericirea ei cu căpitanul Barnabe. 

— Mă sperii, Coţofană, făcu Betty, începând din nou să plângă. 

Dar Jean o mângâie: 

— La ce bun să ne amărâm în zadar sufletele? Dolores nu e încă 
aici. Şi n-avem nicio ştire dacă şi-a regăsit copila. Să aşteptăm deci ce 
se va întâmpla mai departe şi apoi vom chibzui ce e de făcut. 

Coţofană făcu un gest de încuviinţare. 

Apoi Jean continuă: 

— Într-o singură privinţă suntem doar înţeleşi toţi trei: Nu vrem 
decât fericirea sărmanei noastre Dolores. 

— Mi-aş da şi viata pentru dânsa, adaugă bătrâna Betty. Aş face 
orice pentru fericirea ei. 

Coţofană legă iar la loc pachetul cu cartea şi scrisoarea şi le dădu 
bătrânei, cu cuvintele: 

— Pentru fericirea stăpânei voastre va fi mai bine dacă această 
carte va rămâne ascunsă ca şi până acum. Totuşi nu vreau să vă silesc 
să primiţi sfatul meu. Dacă, după întoarcerea contesei de Martigny 
veţi crede cu cale că e bine s-o citească, atunci n-aveţi decât să i-o 
daţi. Dar înainte să vă gândiţi bine, căci se poate întâmpla să-i 
pricinuiţi o durere şi mai mare decât toate pe câte le-a avut de îndurat 
până acum. 

Betty rămase gânditoare, apoi răspunse: 

— Mă voi gândi la vorbele dumitale, Coţofană şi voi lăsa soarta să 
hotărască ce să facem cu această carte. 

Spunând aceste cuvinte, luă cartea şi o ascunse într-un cufăr vechi, 
în care se aflau şi alte amintiri din vremuri de demult. 


162. Rătăciţi 

Cei doi legionari mergeau tăcuţi prin nisipul fierbinte al pustiului 
algerian, unde nu sunt nici drumuri, nici poteci, dar unde din dosul 
fiecărei movile de pământ pândeşte moartea sub chipul vreunui 
berber sălbatic. 

Cekov era de prea puţin timp în Legiunea Străină, pentru a-şi putea 
da bine seama de această primejdie, aşa că se temea mai mult de ceea 
ce presimţea că-l ameninţă din parter camaradului său Perrol. 

Era atât de bănuitor, încât se ţinea mereu la câţiva paşi în urma lui, 
ca să nu fie atacat pe neaşteptate pe la spate. Această măsură era însă 
cu totul de prisos, căci Perrol era un om prea cinstit şi incapabil de o 
astfel de faptă. 

Pe când Cekov mergea în urma lui, îşi bătea mereu capul să 
ghicească legătura care exista între Perrol şi Dolores de Martigny. 

Această legătură trebuia să fie foarte strânsă, căci altfel n-ar fi avut 
fotografia contesei şi nu s-ar fi tulburat atât de mult la povestirea lui 
Cekov. 

Acesta mergea cam la dreapta lui Perrol, aşa că putea să-l vadă din 
profil şi fără să vrea se uită mai cu luare-aminte la dânsul. 

Cu toate că era arsă de soarele pustiului, faţa lui Perrol avea 
trăsături fine, care dovedeau o obârşie nobilă şi toată ţinuta lui era 

plină de mândrie. Părul îl avea blond. 

Pe când îl privea astfel pe camaradul său, deodată îl străfulgeră pe 
Cekov un gând. 

Nu cumva era fratele contesei de Martigny? 

Fără îndoială că da. De altminteri Cekov auzise vorbindu-se o dată 
că ea ar fi avut un frate. 

Aşa se explica şi tulburarea lui Perrol când auzise pe Cekov 
povestind despre Dolores şi de aceea azi dimineaţă legionarul se 
uitase atât de mult la fotografia ei! 

Cât de prost fusese Cekov că îi istorisise toată povestea! Era firesc 
să-l urască şi, că, acum se va răzbuna pentru ticăloşia, pe care Cekov o 
înfăptuise împotriva surorii lui. 

Neliniştea lui Cekov crescu şi mai mult şi îşi dădu seama că Perrol 
se va folosi de acest marş în doi, pentru a-şi înfăptui răzbunarea. 

Aproape fără să-şi dea seama de ce face, Cekov luă arma de pe 
umăr şi o ţinu pregătită în mână, ca să se poată apăra împotriva unui 
atac la care se aştepta din clipă în clipă. 

Dar nu se întâmplă nimic şi legionarul Perrol mergea liniştit 
înainte, cercetând cu luare-aminte drumul, pentru a nu se rătăci. Se 
orienta după soare, după cum fac toţi cei care călătoresc prin pustiu. 

Trecuseră patru ceasuri de când se aflau în marş şi străbătuseră 
aproape jumătate din drumul pe care îl aveau de făcut, aşa că era 
timpul să facă un popas. 

Perrol — sau mai bine zis contele de Martigny - se opri şi zise: 

— Stai. Aici vom întinde cortul, căci se apropie timpul cel mai 
călduros din zi, aşa că vom aştepta până când va trece înainte de a 
porni mai departe. 

Vorbea foarte liniştit şi nici urmă de mânie sau ură nu era în vocea 
lui; Cekov se simţi ceva mai uşurat. 

Poate a fost greşită presupunerea mea şi nici nu e fratele contesei 
de Martigny, şi nici gând n-are să se răzbune împotriva mea, se gândi 
Cekov. 

Dar se înşela. Totul era aşa cum presupuse el. 

După multe rătăciri, contele de Martigny găsise un refugiu în 
Legiunea Străină, unde îşi ispăşea greşelile tinereţii, care aduseseră 
atâtea nenorociri asupra familiei lui. 

Cu multă îndemânare acesta întinse cortul, aprinse un foc mic cu 

nişte surcele pe care legionarii le au în raniţă şi prepară o cafea tare, 
care îi mai întări puţin. 

Apoi intrară amândoi sub cort, ca să se apere de razele arzătoare 
ale soarelui. 

Dar şi aici domnea o căldură înăbuşitoare, aşa că se dezbrăcară 
aproape până la piele. 

Setea începu să-i chinuiască. Apă aveau cu dânşii, trebuiau însă să 
bea cu socoteală, ca să le ajungă până la sfârşitul marşului. 

Contele de Martigny aprinse o ţigară, dar trase numai câteva 
fumuri, căci era prea moleşit de căldură. 

Cel mai bun lucru era să doarmă, până când va mai trece arşiţa. 

Amândoi închiseră ochii; rămaseră mai mult într-o stare de 
toropeală, căci nici somnul nu le venea. 

Cekov se deşteptă cel dintâi, din pricina durerilor la picioare. Îi 
intrase nisip în bocanci şi îi rosese pielea. 

Se descălță ca să se mai răcorească dar îndată picioarele începură 
să i se umfle. 

Contele de Martigny îi observase mişcările şi întâi voise să-l 
prevină, totuşi tăcu. 

Nu voia să dea ticălosului acestuia niciun sfat bun, niciun ajutor. În 
felul acesta voia să se răzbune împotriva lui. 

După câteva ceasuri de odihnă, contele se ridică şi zise: 

— Soarele a început să se lase spre apus; trebuie să plecăm mai 
departe. 

Cekov se uită la picioarele sale. 

— Nu pot să mai încalţ bocancii şi desculţ nu pot umbla prin nisip. 

— Trebuie. Ori vrei să rămâi singur aici? 

— Te voi aştepta până când te vei întoarce de la fort sau te voi 
urma încet, când mi se vor mai dezumfla picioarele. 

Contele de Martigny nu răspunse nimic, ci strânse cortul, vâri foaia 
în raniţă, îşi îmbracă uniforma şi fără a-l mai învrednici pe Cekov 
măcar cu o privire, porni mai departe. 

Se făcu noapte şi Cekov mai şedea încă în acelaşi loc unde fusese 
ridicat cortul. 

Deodată auzi un sunet care semăna cu un scâncet de copil. Cekov 
tresări speriat. Erau hiene, cioclii pustiului. 

Apoi auzi un foşnet puternic de aripi deasupra lui. Erau vulturi. 

Păsările de pradă se rotiră de câteva ori deasupra lui, apoi se lăsară 
la pământ, în apropiere, pândindu-l cu ochii lor negri şi întinzând spre 
el gâturile lor golaşe. 

Cekov scoase un țipăt de groază. 

Păsările se ridicară, îl înconjurară de câteva ori în zbor, apoi se 
lăsară iar în apropierea lui. 

Trebuia să plece neapărat mai departe, căci altfel vulturii îl vor 
ataca şi îl vor sfâşia. 

Cekov se ridică, dar tălpile îi ardeau atât de tare, încât nu era în 
stare să umble. 

Totuşi îşi luă puşca şi porni încet, scoțând la fiece pas un geamăt de 
durere. 

Avea de mers patru ceasuri până la fort, ceea ce însemna un chin 
îngrozitor. 

Făcuse băşici la picioare, care acum plesneau şi nisipul pătrunzând 
în ele, îi pricinuia o durere sfâşietoare. 

Urletul hienelor se apropiase tot mai mult şi acum desluşea 
umbrele dihăniilor. 

Din povestirile celorlalţi legionari, Cekov ştia că hienele nu atacă 
niciodată un om viu, fiind prea laşe. Însă îl urmăresc până când cade 
mort, şi, după cum se spunea, nu urmăreau decât pe aceia care erau 
sortiţi unei morţi sigure. 

Ca gândul acesta simţi un fior rece prin tot trupul. 

Marşul acesta va fi oare cel din urmă pentru dânsul? Nu, nu voia să 
moară! 

Pornise la drum de vreo două ore. Mai avea deci vreo două de mers 
şi va ajunge la fort, va fi salvat! 

Cu toate durerile chinuitoare, păşi mai departe. 


Limba i se uscase în gură. Vru să bea o înghiţitură de apă, dar când 
duse mâna la brâu, unde fusese atârnat bidonul cu apă, nu-l găsi. Îl 
uitase la locul unde poposise. Şi acum când ştia că n-avea cu ce să-şi 
potolească setea, aceasta deveni şi mai arzătoare. 

Mai trecuse încă un ceas de când mergea, aşa că mai avea drum de 
un ceas până la fort. Acolo va găsi apă, deci trebuia să mai rabde. 

Picioarele începură să-i sângereze. 

Arma îi atârna greu pe umăr, ca o povară nespus de mare, dar nu-i 

era îngăduit s-o arunce, căci pentru aşa ceva legionarii erau foarte 
aspru pedepsiţi. 

Cekov nu tinu însă seama de asta şi aruncă puşca, nemaifiind în 
stare s-o ducă mai departe. 

Timpul începu să-i pară grozav de lung. Doar trebuie să fi trecut 
mai bine de patru ceasuri de când mergea! 

Se urcă pe o ridicătură de pământ şi privi în jurul lui, dar nu zări 
nicăieri fortul. 

Trebuia deci să meargă mai departe. Porni cu spinarea încovoiată şi 
târând picioarele, căci era istovit de oboseală şi sete. Noaptea era rece 
şi Cekov tremura de frig. Urechile îi vâjâiau şi inima îi bătea cu 
putere. 

Ceas după ceas trecea, şi fortul nu se vedea, iar hienele se ţineau 
mereu după el. 

Din când în când, Cekov scotea câte un țipăt şi atunci dihăniile 
fugeau speriate, dar după câteva minute se apropiau iar de dânsul. 

Păreau să ştie bine că omul care îşi târa paşii înaintea lor, nu putea 
să le scape. 

În sfârşit se iviră zorile, apoi soarele răsări. 

Cekov se opri şi se uită în jurul lui. Fortul nu se vedea. Cekov 
apucase un drum greşit şi se rătăcise. 

Istovit, se lăsă să cadă la pământ, dându-și seama că acum venea 
sfârşitul, pieirea. 

De nicăieri nu putea să-i vină un ajutor. Camaradul său va raporta 
poate că rămăsese singur în pustiu, dar niciodată nu se trimiteau 
patrule în căutarea unui legionar rătăcit. 

Mai încercă o dată să se ridice, dar nu fu în stare. 

Soarele se urca tot mai sus pe cer, razele lui deveneau din ce în ce 
mai arzătoare. Cekov îşi pierdu cunoştinţa şi hienele se apropiau tot 
mai mult. 


163. Prezicerile indianului 

Bob Wilkens voia să rămână singur, să nu vadă niciun om, să nu 
vorbească cu nimeni, voia să trăiască numai cu durerea lui. 

Încă nu putea să cuprindă cu mintea că mica, scumpa lui Felicia, pe 
care o iubise atât de mult, nu mai era printre cei vii. 

La gândul acesta totul se răzvrătea în sufletul său. 

Nu, nu era cu putinţă! 

Totuşi, telegrama pe care o primise de la Sidney, era limpede. 

Durerea pe care o simţea făcea să i se încleşteze inima. 

Pentru dânsul se stinsese soarele şi în jurul său era întuneric. 

Niciodată n-o va mai revedea pe Felicia, nu-i va mai auzi glasul, 
dulce şi blând!... Niciodată!... 

Cât de îngrozitor era cuvântul acesta! 

Timp de două zile Bob nu ieşi din cabina lui şi ceru să i se aducă 
mâncarea acolo. Dar nici de aceasta nu se prea atinsese. Făcea 
impresia unui bolnav şi în câteva rânduri chelnerul îl întrebase dacă 
nu vrea să-i trimită doctorul. 

— Pe mine nu mă poate vindeca niciun doctor, răspunse Bob. 

Chelnerul îl sfătui: 

— Ar fi bine să ieşiţi puţin pe punte, domnule. Aerul de mare vă va 
face bine. 

A treia zi de călătorie, spre seară, Bob se hotărî în sfârşit să urce pe 
punte. 

Pasagerii pe care îi întâlnea în cale, îl priveau cu milă, văzându-l 
atât de abătut. Pentru a fi singur, Bob se duse spre prora vaporului, 
unde se rezemă de parapet şi privi în largul mării. 

Deodată i se păru că se află cineva în spatele său, care îl privea cu 
încordare. Întorcându-se, văzu că nu se înşelase. 

Un om era în apropiere. După toată înfăţişarea şi îmbrăcămintea 
lui, fără îndoială era un indian. 

Ce voia oare de la dânsul? De ce îl privea cu atâta stăruință? 

Bob se simţi cuprins de o nelinişte ciudată sub înrâurirea acestei 
priviri. Plictisit, se întoarse spre indian şi-l întrebă cu glas cam aspru: 

— Doreşti ceva de la mine? 

Indianul înclină numai capul, în semn de afirmaţie. Apoi, după 
câteva clipe de tăcere, zise: 

— Ştiu că ai o durere mare în suflet şi vreau să ţi-o alin. 

Bob Wilkens rămase buimăcit. 

— De unde ştii? 

— Nimic nu mi se poate ascunde, răspunse indianul cu glas 
monoton. 

Aceste cuvinte sunară atât de misterios, încât deşteptară interesul 

lui Bob Wilkens. 

— Cine eşti dumneata? 

— Mahadeo Prasad Kashi, un yoghin, un înţelept indian. 

Bob îl crezu, căci astfel îl arăta toată înfăţişarea lui. Citise prin cărţi 
că yoghinii aveau puteri neobişnuite şi că le avea şi acesta, reieşea din 
cuvintele pe care i le spusese: „Ştiu că ai o durere mare în suflet”. 

Ca şi când ar fi fost în stare să-i citească gândurile, Mahadeo Prasad 
Kashi, continuă: 

— Te-ai rătăcit în valea întunecată a îndoielilor şi a nesiguranţei. 

— Da, ai dreptate. Nu pot înţelege o ştire pe care am primit-o, nu 
pot crede în ea şi nici nu voi crede până când nu voi avea o 
confirmare a ei. 

Indianul dădu din cap. 

— Stiu. Vino cu mine. Voi cerceta trecutul şi viitorul dumitale şi te 
voi ajuta, să afli tot ce vrei să ştii. 

Da, asta era ce dorea Bob: să afle tot adevărul; să scape de îndoială! 

Indianul porni înainte şi Bob îl urmă ca atras de o putere tainică. 

Ajungând în cabina lui, Mahadeo Prasad Kashi îl pofti pe Bob să ia 
loc şi se aşeză şi el pe un scaun, în faţa lui. 

Câtva timp îl privi tăcut şi lui Bob Wilkens i se păru că ochii adânci 
ai indianului se făceau şi mai mari şi mai luminoşi. 

O putere magică izvora din ei, dar Bob era o fire care nu se lăsa 
atât de uşor influenţată. 

În sfârşit indianul rupse tăcerea. 

— Ai să-mi pui întrebări? 

Bob vru să-i răspundă, dar Mahadeo făcu o mişcare cu mâna şi 
continuă: 

— N-ai nevoie să mi le spui, căci le ştiu. Eşti îngrijorat de soarta 
unei fete pe care o iubeşti. 

De data aceasta Bob nu se mai îndoi câtuşi de puţin că acest indian 
era în stare să vadă şi să ştie lucruri care erau ascunse pentru 
muritorii de rând. 

— Eşti prezicător? 

— Pentru mine nimic nu e taină, nici ceea ce nu văd ceilalţi 
oameni, nici ce se va întâmpla în viitor. Eu văd urma roții lumii de 
care sunt legaţi oamenii şi văd drumul pe care îl va lua. 

— Atunci spune-mi ce ştii despre Felicia de Martigny, zise deodată 

Bob, cuprins de o nerăbdare ciudată. 

Se părea că Mahadeo Prasad Kashi se așteptase la această întrebare 
şi închise ochii, spre a-şi aduna mai bine gândurile. 

Bob îl privea cu luare-aminte. 

Faţa indianului se schimbă, trăsăturile se încordară, se făcu palid şi 
sprâncenele i se încruntară. Mâinile pe care le ţinea pe genunchi, 
tremurau uşor. 

După câteva clipe deschise iar ochii şi privirea lui părea să 
rătăcească în depărtări necunoscute de nimeni. 

Bob şedea nemișcat şi abia îndrăznea să respire, atât era de 
impresionat de ceea ce vedea. 

Cu ochii yoghinului indian va putea vedea şi el ce se întâmplase cu 
Felicia. 

Inima începu să-i bată de emoție şi fără să-şi dea seama ochii lui se 
măriră. 

Indianul începu să vorbească rar: 

— Văd... o fată blondă... E în grea cumpănă... fuge... munţi... E 
căldură mare... soarele arde cu putere pe un cer fără nori... Pustiu... 
Fetei îi este sete... 

Bob începu să tremure. 

Ea era... Felicia!... Felicia lui... 

Indianul vorbi mai departe: 

— Fata urcă mereu la deal... Părăseşte drumul... se târăşte pe un 
povârniş pietros... numai poate merge mai departe... se prăbuşeşte... 

Mahadeo făcu o pauză, părând că vrea să se încordeze şi mai mult, 
să pătrundă prin văluri mai dese. 

Apoi continuă: 

— E noapte... frig... Fata îşi adună iar puterile... pleacă mai 
departe cu paşi şovăitori... Şi iar răsare soarele... iar arşiţă... şi 
nicăieri apă... numai stânci!... Fata zace întinsă lângă o prăpastie 
adâncă şi... doarme... doarme somnul cel din urmă... Nirvana!... 

Din pieptul lui Bob izbucni un geamăt de durere. 

— Felicia!... 

Indianul tresari şi privi în jurul său, ca şi când s-ar fi întors din altă 
lume. Buimăcit îşi duse mâna la frunte şi încetul cu încetul îşi reluă 
înfăţişarea obişnuită. 

Se uită la Bob, care şedea prăbuşit în scaun şi îl întrebă: 

— Am vorbit? 

— Da. 

— Şi acum ştii ce voiai să afli? 

— Ştiu, însă a atât de îngrozitor, încât nu sunt în stare să cuprind 
cu mintea ceea ce am auzit. 

Cu o mişcare blândă indianul îi puse mâna pe umăr. 

— Ai să treci şi peste asta. 

— Dumneata nu ştii ce se petrece în sufletul meu! Inima mi-e 
însângerată, sfâşiată de durere. Nu mai vreau să trăiesc! 

Înainte de a cunoaşte cu siguranță moartea Feliciei, tot mai licărise 
o rază de speranţă în sufletul său şi nici când primise telegrama de la 
Sidney, nu fusese atât de tulburat. Acum însă toată deznădejdea 
izbucni năprasnică. 

De-ar fi putut să plângă cel puţin! 

Dar nici lacrimi nu putu să verse, ci rămase ca împietrit, lipsit de 
voinţa de a mai trăi. 

Când Mahadeo Prasad Kashi începu să-i vorbească iar, glasul 
indianului îi sună ca dintr-o mare depărtare. 

— Ceea ce avem de îndurat noi oamenii, e dinainte hotărât de zeul 
Siva. Nimic nu ni se ia, fără să ni se dea înapoi în alt chip. 

Bob îşi îndreptă puţin trupul. 

— Ceea ce am pierdut eu, nu-mi poate fi înlocuit cu nimic altceva. 

Indianul zâmbi cu blândeţe. 

— Aşa crede întotdeauna omul la durere, fiindcă atunci mintea îi 
este întunecată şi nu mai vrea să vadă nicăieri o lumină. Dar şi pentru 
acela luceşte o lumină. Lângă durere este şi bucurie şi amândouă se 
schimbă în sufletul omului, aşa cum se schimbă noaptea cu ziua. Lasă- 
mă să arunc o privire şi în viitorul dumitale. 

Bob Wilkens făcu un gest slab de împotrivire. 

— Ştiu şi eu cum va fi viaţa mea viitoare. 

Indianul nu ţinu seama de aceste cuvinte, ci închise iar ochii şi păru 
să cadă din nou în somn hipnotic. 

Bob nici nu se mai uită la dânsul, îi auzi însă cuvintele: 

— Drumul... îl văd... deasupra plutesc nori negri... iar la marginea 
lui pândeşte suferința... dar drumul duce mai departe şi... suferinţa 
rămâne în urmă. Norii se risipesc şi o lumină mare se răspândește de-a 
lungul drumului, care duce mai departe pe lângă pajişti înflorite... 


— 304 — 


Simt florile fericirii... Te văd pe tine... călător cu capul plecat care nu 
vrea să vadă florile şi nici lumina care a răsărit... Dar lumina e mai 
puternică decât durerea ta şi te trezeşte la viaţă nouă... Tu ridici 
privirea şi te uiţi în jurul tău. Alături de tine duce drumul unei femei, 
care ţi-a mai încrucişat calea. Drumurile voastre se unesc căci puterea 
care cârmuieşte lumea vrea să fiţi uniţi. 

Bob asculta prezicerea indianului. 

Acesta vorbea de altă femeie. 

Dar nu e cu putinţă, nu va mai putea iubi altă femeie. 

„Alături de tine duce drumul unei femei care ţi-a mai încrucişat 
calea!” 

Cine este oare această femeie? 

Deodată se făcu lumină în sufletul lui Bob. 

Nu putea fi alta decât Ethel Drof şi un zâmbet ironic se ivi pe 
buzele lui. 

Nu, drumurile lor nu se vor întâlni niciodată. 

Mahadeo Prasad Kashi vorbi mai departe: 

— Vă văd pe amândoi, îmbrăcaţi în haina de sărbătoare, în faţa 
altarului Dumnezeului vostru. Preotul vă binecuvântează şi în jurul 
vostru sunt oameni mulţi, care se înveselesc împreună cu voi... care... 

— Destul, ajunge! strigă Bob, sărind în picioare. 

Şi indianul se ridică de pe scaun şi se apropie de Bob Wilkens. 

— Acum du-te şi înfrânge-ţi durerea, limpezeşte-ţi sufletul, fă loc în 
el pentru bucuria ce va să vină. 

Bob nu mai vru să audă nimic, nu mai vru să ştie nimic de indian şi 
de prezicerile lui, aşa că ieşi din cabina acestuia fără a-şi mai lua 
rămas bun. 


164. În faţa tribunalului maritim 

Căpitanul Barnabe primise citaţia din partea tribunalului maritim şi 
acum avea să se judece procesul său. 

El se duse cu conştiinţa împăcată, căci n-avea să-şi facă nicio 
mustrare şi cercetările aveau să arate că era cu totul nevinovat 

Tribunalul era alcătuit din mai mulţi căpitani sub preşedinţia celui 
mai bătrân dintre ei. Toţi îl cunoşteau pe Barnabe şi petrecuseră multe 
seri plăcute împreună, la un pahar de vin. 

Dezbaterile începură şi Barnabe fu invitat să istorisească cum 
avusese loc incendiul vaporului său. El descrise întâmplarea în puţine 
cuvinte însă foarte lămurit, fără să scape niciun amănunt şi îşi spuse 
bănuiala că focul fusese pus de hamalul chinez din îndemnul lui Liu- 
San-Ciang. 

— Prin ce îţi atrăseseşi ura chinezului? îl întrebă preşedintele. 

— Cred că această întrebare nu-şi are locul aici. Dacă mă urăşte 
cineva, mă priveşte numai pe mine personal. 

— Dar în cazul de faţă ura acelui chinez a pricinuit o pagubă 
societăţii de navigaţie. 

— Din nefericire da, însă nu e vina mea. Nu puteam să-l fac pe 
chinez să-şi verse focul numai asupra mea. Nici tribunalul nu-mi poate 
găsi o vină din asta. 

Căpitanii se uitară unul la altul. 

Lui Barnabe i se păru tăcerea prea lungă, aşa că întrebă: 

— Pe ce se bazează învinuirea de neglijenţă care mi se aduce? Ţin 
ca această chestiune să fie bine lămurită, căci nu vreau ca învinuirea 
să rămână asupra mea. 

— Negreşit, domnule căpitan. Societatea de navigaţie susţine că a 
fost neglijenţă din partea dumitale că n-ai controlat magaziile de 
cărbuni după ce s-a isprăvit încărcarea. 

— Învinuirea aceasta n-are niciun rost. Care din camarazii mei a 
făcut vreodată un astfel de control? Este oare obiceiul ca un căpitan 
de vapor să coboare în magaziile de cărbuni spre a se încredința dacă 
nu s-au aprins cumva? 

— Şi noi recunoaştem că această pretenţie a societăţii nu e dreaptă 
şi suntem de părere că nu erai dator să faci un astfel de control, aşa că 
nu te-ai făcut vinovat de nicio încălcare a datoriei dumitale. De 
asemenea suntem cu toţii de părere că focul de pe vaporul „Neptun” 
este datorat unui act de sabotaj, pe care nu puteai să-l împiedici, 
fiindcă nu puteai să-l bănuieşti. Învinuirea cade deci de la sine şi 
suntem bucuroşi, domnule căpitan, să-ţi spunem că n-ai nicio vină. 

Barnabe vru să le strângă mâna drept mulţumire, dar membrii 
tribunalului se ridicară atât de repede de la locurile lor, încât el nu 
mai avu timpul să-şi aducă gândul la îndeplinire. 

Şi directorul general al societăţii de navigaţie luase parte la 
dezbaterea procesului şi rămase foarte dezamăgit, auzind rezultatul. 

Barnabe se apropie de dânsul şi îi zise: 

— Domnule director general, acum după ce tribunalul m-a achitat, 
cred că concedierea mea fără termen cade de la sine şi dacă societatea 
dumneavoastră vrea să renunţe la serviciile mele, va trebui să-mi daţi 
concedierea în termenul prevăzut de contract. Aşadar, trei luni va 
trebui să-mi mai daţi de lucru. 

— Îţi vom trimite concedierea conform contractului şi îţi vom plăti 
leafa pe trei luni, iau până la expirarea contractului îţi vom acorda un 
concediu. 

— Atunci în timpul acesta pot să-mi caut alt post. 

— Eşti liber să-ţi încerci norocul în altă parte. 

Astfel se termină convorbirea şi amândoi părăsiră sala tribunalului. 

O nouă speranţă se născu în sufletul căpitanului Barnabe. Acum 
după ce fusese achitat, nu-i va fi greu să găsească alt post, căci era 
cunoscut ca un comandant foarte destoinic. 

Se hotărî să se ducă la un armator care, cu câţiva ani în urmă, îi 
oferise comanda unui vapor. Aflase că acea societate construise un 
vapor nou şi poate i se va da comanda acestuia. 

Vasul avea să pornească în prima lui călătorie peste vreo zece 
săptămâni. Până atunci va rămâne la Marsilia şi va primi poate o ştire 
de la Dolores. Poate se va întoarce chiar ea, aşa că o va mai putea 
vedea înainte de plecare. 

Barnabe se prezintă deci directorului celeilalte societăţi, dar avu şi 
aici o mare dezamăgire. 

Directorul îl primi, dar după ce ascultă tot ce-i spusese Barnabe, îi 
răspunse: 

— Spre marea mea părere de rău trebuie să-ţi spun, domnule 
căpitan, că nu pot primi propunerea dumitale de a intra în serviciul 
nostru. 

— Comanda vasului nou a fost dată altui căpitan? 

— Asta nu, dar... 

Directorul se opri cam încurcat, neştiind ce să spună mai departe. 

De ceea căpitanul Barnabe îi veni în ajutor. 

— Poate vrei să spui că persoana mea nu e tocmai simpatică 
societăţii dumneavoastră? 

— Cam aşa ceva. Nu trebuie să ne iei în nume de rău, dar s-a vorbit 
mult despre relaţiile dumitale particulare şi cu toate că le socotim 

numai ca nişte clevetiri răuvoitoare, trebuie să ţinem seama de ele, 
căci interesul societăţii noastre cere să nu încredințăm comanda 
vapoarelor noastre decât unor persoane care... — şi iar se opri, 
încurcat. 

— Înţeleg, nu e nevoie de mai mult. Neputând găsi un post la 
societatea dumneavoastră, voi încerca în altă parte. 

— Nu-ţi mai da osteneală, deoarece ar fi în zadar. 

— Crezi dar că voi fi refuzat pretutindeni? 

— Da. Cazul dumitale a ajuns la cunoştinţa tuturor şi celelalte 
societăţi vor vedea lucrurile tot aşa cum le vedem şi noi. 

— Dar am fost achitat! 

— Această achitare nu poate nimici părerea pe care şi-au făcut-o 
toţi armatorii despre dumneata. 

— Cu alte cuvinte, am fost achitat şi totuşi sunt condamnat? 

— Din nefericire aşa este, cu toate că e regretabil de a se lua unui 
căpitan destoinic putinţa de a-şi exercita mai departe meseria. 

— Şi toate acestea din pricina focului de pe „Neptun?” 

— Nu, pricina trebuie căutată altundeva. 

— Aha, înţeleg! Mi se face o vină din faptul că m-am apropiat prea 
mult de o femeie care, după părerile societăţii noastre, este o 
decăzută. 

— Nu vreau să-mi exprim părerea mea personală asupra doamnei 
în chestiune, dar trebuie să recunoşti şi dumneata că nu putem cere de 
la pasagerii noştri să ia loc la aceeaşi masă cu o femeie care a devenit 
renumită sub numele de contesa blondă din Marsilia şi dacă va deveni 
soţia dumitale, se poate prea uşor întâmpla să plece şi ea odată în 
călătorie cu dumneata. Vezi dar că nu merge, oricâtă plăcere am fi 
avut să te angajăm în serviciul nostru. 

Căpitanul Barnabe plecă foarte abătut, căci toate speranţele lui se 
spulberaseră. 

Viitorul era nesigur şi întunecat şi el era singur, fără niciun prieten. 


165. Revederea 


Aflând de îmbolnăvirea contesei, John Smith socoti ca o datorie a 
lui, să-i spună ciudatele cuvinte pe care le auzise de la unul din cei doi 
mineri. 

Când îi vorbi despre minunea de care îi pomenise Crestatul, era şi 
Karin Rystrom de faţă, care strigă înveselită: 

— Acum cred mai mult ca oricând că Felicia a fost salvată şi că 
minerul vrea s-o aducă el însuşi mamei sale. 

Pe când se aflau deci în această stare sufletească de nădejde şi 
îndoială, sosi şi scrisoarea Crestatului în casa consulului Van Straten. 

Karin o duse contesei, care fiind încă slăbită, nu părăsise patul. 

Cu mâinile tremurătoare Dolores luă scrisoarea, privi câtva timp 
gânditoare la adresă apoi rupse plicul şi citi puţinele rânduri. 

Karin Rystrom, care îi urmărea toate mişcările, o întrebă plină de 
teamă şi încordare: 

— Ce este? Nu vrei să-mi spui şi mie cine ţi-a scris, doamnă 
contesă? E vorba de Felicia? 

Dolores nu-i răspunse, ci îi întinse scrisoarea, pe care o citi şi Karin. 

Dar abia isprăvi de citit şi izbucni într-un strigăt de bucurie: 

— Minunea!.. Minunea se va înfăptui chiar azi! 

— Nu te bucura prea devreme, copila mea. Poate că această 
scrisoare e numai o cursă. 

Nedumerită, Karin se uita la contesă şi repetă: 

— O cursă? 

— Fără îndoială că e cineva care vrea să se folosească de durerea 
mea pentru pierderea copilei şi să tragă foloase. 

— Atunci nu vrei să te duci la întâlnirea pe care ţi-a dat-o acela 
care a trimis scrisoarea? 

— Nu ştiu încă ce să fac. Poate ar fi bine să înştiinţez poliţia. 

Suedeza dădu speriată din cap. 

— Aşadar dumneata te-ai duce fără şovăire la întâlnire, Karin? Nu 
ţi-e teamă de o cursă, cu toate experienţele rele pe care le-ai avut cu 
acel ticălos de polonez? 

Karin păru nesigură şi se uită la Dolores, cu ochii holbaţi. Îşi duse 
mâinile la piept şi zise: 

— Când mă gândesc mai bine, mi-e teamă. Mi-e teamă pentru 
dumneata, doamnă contesă. Ar fi îngrozitor dacă ţi s-ar întâmpla şi 
dumitale ceva. 

— Ce-mi pasă de mine? Ce mai preţuieşte viața pentru mine fără 
Felicia? 

— Cu toate acestea ar trebui să te duci unde spune scrisoarea şi eu 


—.309 — 


te voi însoţi. 

— Nu mă vei putea apăra, dacă nişte nemernici şi-au pus în gând să 
mă stoarcă de bani.. 

— Poate ne va da un sfat bun consulul Van Straten, doamnă 
contesă! zise Karin cu înfrigurare. Cred că el te va ajuta cu plăcere. 

Dolores se sculă, se îmbrăcă cu ajutorul suedezei şi se duse la 
consul. Acesta o primi îndată, ascultă ce îi povesti Dolores şi citi 
scrisoarea pe care o primise. 

— Nu cred să fie o cursă, doamnă contesă, căci atunci acela care a 
trimis scrisoarea nu te-ar fi chemat tocmai la hotelul Atlantic, care e 
unul din cele mai mari şi unde sunt mereu atâţia călători, încât ai 
putea avea oricând un ajutor. Dacă necunoscutul ti-ar fi scris să-l 
vizitezi în odaia lui, atunci şi eu aş fi fost de părere să înştiinţezi 
poliţia. Cum întâlnirea urmează să aibă loc în holul sau restaurantul 
hotelului, sunt de părere că te poţi duce fără nicio teamă. 

Cu mult înainte de ora arătată în scrisoare, Dolores se îndreptă spre 
hotelul Atlantic; o rugă însă pe Karin s-o lase să se ducă singură. 
Părerea consulului despre scrisoarea anonimă, făcuse să dispară toate 
bănuielile din sufletul contesei. 

Inima îi bătea cu putere când intră în holul hotelului. 

Luă loc pe un scaun şi aşteptă. 

În sfârşit, după o aşteptare care i se păru contesei o veşnicie, uşa 
cea mare a holului se deschise şi în pragul ei apăru o fată tânără, 
nespus de frumoasă. 

Pălăria o ţinea în mână, aşa că faţa îi era luminată în întregime. 

Dolores ridică ochii şi... 

— Felicia?... Felicia, micuța mea scumpă! 

Era într-adevăr Felicia, a cărei faţă se însenină de bucurie şi fericire 
când auzi strigătul mamei ei. 

Se îmbrăţişară şi se priviră lung, lung de tot, ca două fiinţe 
omeneşti care văd înfăptuindu-se o minune. 

Aproape nu le venea să creadă că erau una lângă alta şi se pipăiau, 
se sărutau neîncetat. 

Simţeau bătăile inimilor lor şi Felicia spuse în sfârşit cu glasul 
înecat de lacrimi de bucurie: 

— Mamă, tu eşti cu adevărat!... Tu aici? 

Dolores dădu din cap. 

— Dacă ai şti, copila mea scumpă, cât te-am căutat?! 

— Şi, în sfârşit, m-ai găsit! 

Dolores o strânse la piept, cu mâinile tremurânde de emoție, îi 
dezmierdă faţa şi părul blond auriu şi plângând şi râzând în acelaşi 
timp, ea şopti: 

— Da, comoara mea, în sfârşit, te-am găsit! 

O duse pe Felicia spre o bancă aşezată într-un colţ retras al holului, 
voind să fie singură cu copila ei. 

Copleşită de bucuria revederii se lăsă sa cadă pe bancă şi o atrase 
pe Felicia lângă dânsa, aproape de tot, lipindu-i trupul gingaş de al ei. 

— Vino, iubita mea copilă, vino aproape de tot şi lasă mâinile tale 
într-ale mele, să te simt, să ştiu că eşti aproape de mine, că te am iar, 
comoara vieţii mele, fericirea mea! 

Felicia îşi lipi obrazul de umărul mamei sale, rămase câtva timp 
tăcută, închise ochii şi zâmbi simțind mângâierile dulci ale ei. 

— E ca un vis, zise ea încet. În încercările grele prin care am trecut, 
de multe ori mi-a fost dor de braţele tale, să simt bătăile inimii tale, 
scumpa mea mamă. Şi acum sunt cu adevărat lângă tine. E atât de 
frumos încât nici nu-mi vine să cred. 

— Ah, copila mea, de câte ori mi-am închipuit şi eu revederea cu 
tine! Nici nu-ţi poţi închipui cât am suferit din pricina despărțirii 
noastre. 

— Şi eu, mamă. A fost îngrozitor! 

— Dar, în sfârşit, a vrut Dumnezeu să fim iar împreună şi acum nu 
te voi mai lăsa! 

Felicia se lipi şi mai strâns la pieptul contesei. 

— Acum vom rămâne întotdeauna împreună, mamă. 

— Vasăzică cu toate câte s-au întâmplat, tot mă mai iubeşti, 
Felicia? 

Tânăra fată zâmbi şi uitându-se drept în ochii mamei sale, zise: 

— Doar eşti mama mea! Abia acum îmi dau seama că n-aveam 
niciun drept să te învinuiesc. Tu mi-ai vrut binele şi cu dragostea mea 
nemărginită te voi face să uiţi cuvintele urâte pe care ţi le-am spus cu 
mintea mea de copil. 

— Ah, Felicia, voi uita şi ierta tot, numai să mă iubeşti. Nici nu-mi 
vine să cred încă în minunea care ne-a unit iar. Te-am crezut pierdută 
pentru totdeauna când am aflat că toate celelalte fete fuseseră salvate 

şi numai tu nu. După multe nenorociri, am ajuns în sfârşit la Sidney 
unde mă chemase căpitanul Barnabe şi aici aflai ştirea grozavă că tu 
ai dispărut fără urmă. 

— Pesemne că Dumnezeu n-a vrut încă viaţa mea tânără, căci după 
ce am scăpat de naufragiu, după ce am trecut prin toate încercările 
acelea grele, după ce am rătăcit prin pustiul pietros al Australiei unde 
era să pier de sete şi de foame, am fost găsită de doi oameni buni, care 
mi-au venit în ajutor. 

Şi amintindu-şi deodată de ceva, se uită în jurul ei şi întrebă: 

— Dar unde este el? 

— Cine? 

— Crestatul! 

Dolores o privi uimită. 

— Cine e acesta? 

— Salvatorul meu, acela care m-a găsit în munţi pe jumătate 
moartă de foame şi de sete, care m-a dus în coliba lui şi a îngrijit de 
mine ca un tată. 

Dolores îşi duse mâna la frunte şi spuse în şoaptă: 

— Doamne, în bucuria revederii, am uitat cu totul de salvatorul 
tău. 

— Şi trebuie să-i fim recunoscătoare, mamă, căci dacă nu mi-ar fi 
venit în ajutor şi nu m-ar fi adus acum la Sidney, n-aş fi avut parte de 
fericirea de a te revedea atât de curând. 

— Da, îi voi mulţumi din toată inima, fiindcă te-a ocrotit şi îi voi 
spune ce fericire mi-a dăruit. El nici nu-şi va putea da seama ce 
înseamnă pentru mine ziua de azi. Simt noi puteri în trupul meu, o 
viaţă nouă, şi nu mai vreau să mor, ci să trăiesc... să trăiesc pentru 
tine, Felicia mea scumpă! 

Se îmbrăţişară din nou, dar de astă dată Felicia tremura de emoție 
şi privirea îi era îngrijorată, aşa că Dolores, care văzuse această 
schimbare, o întrebă plină, de nelinişte: 

— Ce ai, iubita mea copilă? Ce te chinuieşte? 

Felicia avu un zâmbet îndurerat 

— Nu-ţi poţi închipui, mamă? 

Dolores clătină încet capul. 

— În clipa aceasta nu mă pot gândi decât la faptul că mi s-a 
îndeplinit cea mai fierbinte dorinţă a mea, Felicia. Inima mi-e plină de 

recunoştinţă pentru Dumnezeul atotputernic, fiindcă te-am regăsit tot 
aşa ca atunci când am fost despărțite. Ar fi fost îngrozitor pentru 
mine, dacă te-aş fi ştiut în casa femeii Quad. 

— Nu mai fii îngrijorată, mamă scumpă, zise Felicia, mângâindu-i 
faţa palidă. Soarta a fost îndurătoare atât cu mine, cât şi cu tovarăşele 
mele de suferinţă şi ne-a scăpat de ruşine. 

— Dar atunci ce te nelinişteşte, copila mea? Ce ţi-a tulburat 
fericirea zilei de azi? 

Buzele Feliciei tremurară sub înrâurirea durerii sufleteşti pe care o 
simţea şi zise încet: 

— Mă gândesc la Bob. 

Deodată apucă cu putere mâinile contesei şi continuă, cu vocea 
înecată de emoție: 

— Mama, ai venit din ţară şi trebuie să ştii ce s-a întâmplat cu Bob. 
În timpul din urmă am fost grozav de îngrijorată de soarta lui. A fost 
salvat, sau a căzut pradă valurilor mării? Spune-mi adevărul, mamă; 
nu-mi ascunde nimic. 

— A fost salvat, scumpa mea copilă. Nu mai fi întristată. A fost 
găsit de barca de salvare a poliţiei, apoi a fost dus la spital de unde, 
după câteva zile, a plecat sănătos. 

— Mulţumesc lui Dumnezeu! zise Felicia cu un suspin de uşurare. 
Ştirea asta a mărit şi mai mult fericirea zilei de azi. 

Dolores o privi cu teamă. 

— Dar... 

Felicia îi făcu un semn să tacă. 

— Să nu mai vorbim despre Bob, mamă. Ştiu că nu pot avea parte 
de fericire lângă dânsul. Mă voi deprinde cu gândul că nu mi-a 
îngăduit să mă mărit cu fratele meu. 

Dolores plecă încet capul şi rămase cu privirea aţintită în gol. 

Îşi dădea seama că iubirea Feliciei pentru Bob era mare, puternică 
şi că Felicia va suferi nespus de mult, dar îşi aduse iar aminte de acea 
convorbire cu regele automobilelor, când nici ea nu mai ştiuse dacă el 
era cu adevărat tatăl Feliciei, sau nu. 

Scena îi reveni în minte cuvânt cu cuvânt. 

Ea îi spusese lui Frank Wilkens: „Nu-ţi mai aduci aminte, că atunci 
când ai plecat atât de grăbit, ţi-ai uitat paşaportul şi că în acest 
paşaport era arătat ca semn particular mutilarea prin împuşcătură a 

degetului inelar de la mâna stângă?... 

Dar regele automobilelor n-avea această mutilare şi Dolores 
devenise bănuitoare şi Îi aruncase în fată: „Dumneata nu eşti acel 
Frank Wilkens pe care îl caut...” 

Să-i spună oare Feliciei despre bănuiala ei, că se îngelase în privința 
persoanei lai Frank Wilkens? 

Nu, mai bine să nu vorbească deocamdată despre acest lucru. 

Încă nu venise vremea s-o lămurească pe fiica ei şi să stârnească din 
nou vijelia în sufletul copilei. 

Cât timp ea însăşi nu va avea dovada sigură că erau doi Frank 
Wilkens care semănau aidoma unul cu altul, era mai bine ca Felicia să 
nu afle nimic de bănuiala ei. 

Trecură câteva minute de tăcere apăsătoare. În sfârşit, Felicia se 
reculese, îşi trecu mâna peste frunte, ca şi când ar fi vrut să-şi 
potolească gândurile şi zise: 

— Vino, mamă, să-l căutăm pe Crestat. Poate a vrut să ne lase 
singure în primele clipe ale revederii noastre şi s-a retras. Trebuie 
doar să-i mulţumim şi să ne luam rămas bun de la dânsul 

Dolores, bucuroasă de a fi abătută de la gândurile grele în care se 
adâncise, se ridică şi răspunse: 

— Da, ai dreptate. Hai să-l căutăm pe salvatorul tău. Vreau să-i 
strâng mâna şi să-i mulţumesc, căci mi-a făcut cel mai frumos dar pe 
care l-am primit vreodată în viaţa mea de la un om. 

Cu un zâmbet de fericire, Felicia luă braţul mamei sale. 

— E atât de bine, mamă, să te ştiu lângă mine! 

Cu acelaşi zâmbet de fericire îi răspunse Dolores: 

— Da, copila mea, ziua aceasta fericită, mă face să uit toate 
durerile şi chinurile pe care le-am îndurat în timpul din urmă. 

— După cum vezi, mamă, Dumnezeu nu ne-a părăsit cu totul. Mi-a 
ascultat rugămintea şi a făcut să ne regăsim. 

— Şi pe a mea a ascultat-o şi nădăjduiesc că acum vor lua sfârşit 
suferințele. Dar haidem să-l căutăm pe domnul... 

Dolores se opri şi se uita întrebătoare la Felicia. 

Aceasta surâse cam încurcată şi zise: 

— Doamne, mamă, nici nu-i cunosc numere salvatorului meu. 
Camaradul său îi spunea întotdeauna Crestatul... 

Dolores o linişti. 


LASA 


— Ei lasă, că-l vom găsi şi aşa. 

— Să sperăm, răspunse Felicia, devenind deodată foarte serioasă, 
aşa că Dolores o întrebă uimită: 

— Te îndoieşti cumva? 

— Nu ştiu ce să spun, mamă, dar mi se pare foarte ciudat că a 
dispărut în clipa când mi-a spus să intru în holul hotelului. Poate nu 
vrea să primească mulţumirile noastre? 

— Crezi într-adevăr asta, Felicia? 

— E în stare, căci e un om foarte ciudat. Billy, prietenul său, mi-a 
spus că de ani de zile nu vorbeşte decât foarte puţin. Nimeni nu ştie 
de unde a venit, dar toţi cred că o povară grea îi apasă sufletul şi că a 
avut de îndurat multe în viaţă. Are însă nişte ochi atât de blânzi şi 
buni, încât nu-mi vine să cred că vreo vină îi apasă cugetul. Mai 
curând îmi închipui că a fost lovit de o nenorocire mare. 

Dolores ascultă cu luare-aminte, apoi răspunse: 

— Trebuie să mărturisesc, Felicia, că sunt foarte curioasă să fac 
cunoştinţă cu salvatorul tău. 

— Şi eu. Mă bucur să-i pot arăta pe mama mea scumpă şi 
frumoasă. Va fi uimit când... 

— Nu Felicia, nu va fi mirat că ne-am întâlnit. El a ştiut pesemne că 
sunt la Sidney, şi că te caut pe tine. 

Dolores îi povesti despre scrisoarea pe care o primise de la 
salvatorul ei. Felicia se sperie şi zise: 

— Atunci fără îndoială că nu-l vom mai găsi. El se fereşte de 
mulţumirile noastre. 

Cu toată această presimţire, ieşiră repede din hol, trecură în 
grădină şi întrebară pe toţi dacă nu-l văzuseră pe Crestat. Dar toţi 
dădeau din umeri neştiind nimic despre el. Erau gata să piardă 
speranţa de a-l mai regăsi, când un chelner le spuse că un client cu 
care se potrivea descrierea pe care o făcuseră cele două femei, şedea 
singur şi retras pe un scaun de pe terasa hotelului. 

Felicia o luă repede de mână pe Dolores şi amândouă alergară spre 
terasă. 


166. lar acasă 
Cuvintele lui Mahadeo Prasad Kashi avuseseră o înrâurire atât de 

mare asupra lui Bob Wilkens, încât acesta era acum şi mai 
deznădăjduit. 

Nici noaptea nu era în stare să doarmă, ci se plimba neîncetat pe 
puntea vaporului, fără să-şi poată găsi odihnă. 

Când Ethel Drof află despre aceasta, chibzui cu indianul şi Harry 
Frelinghousen, dacă n-ar fi mai bine să se arate lui Bob şi să încerce a- 
| mângâia, dar amândoi o sfătuiră să nu facă asta. 

În felul acesta Bob nu află nimic despre complotul care se pusese la 
cale împotriva lui, aşa că ajunse la New-York cu sufletul sfâşiat. 

Prin radio auzise despre greva care izbucnise la uzinele Wilkens. Şi 
cu toate că între el şi tatăl său se rupsese orice legătură, totuşi această 
ştire îl tulbură. 

De tatăl său nu se îngrijea, căci îl cunoştea bine şi ştia că va găsi 
mijloace să potolească greva, dar era neliniştit din pricina mamei lui. 

Sărmana n-avea pe nimeni mai apropiat sufletește, şi afară de 
aceasta fără îndoială că era îngrijorată de soarta fiului ei. 

Înainte de a se duce la fabrica Clewton, el telefonă mamei sale. 

Deoarece nu-şi spusese numele servitorului care venise la aparat, 
doamnă Wilkens întrebă uimită, aproape speriată: 

— Cine e acolo? 

Inima lui Bob începu să bată de emoție. Când auzi glasul scump al 
mamei sale şi răspunse voios: 

— Eu sunt, mamă, Bob al tău! 

Câteva clipe urmă tăcere, doamna Wilkens, crezând că se înşelase, 
că nu auzise bine, aşa că Bob începu din nou: 

— M-am întors la New-York, mamă, şi cea dintâi grijă a mea a fost 
să-ţi telefonez. 

— Te-ai întors în America, scumpul meu Bob? întrebă doamna 
Wilkens, nespus de uimită. 

— Da, mamă. La Londra... 

— Ai găsit vreo urmă? îl întrerupse doamna Wilkens cu înfrigurare. 

— Da. 

— O urmă a vărului tatălui tău? 

— Negreşit; ceea ce ai bănuit tu s-a adeverit. 

— Dumnezeule sfinte, vasăzică tot aşa este? 

— Profesorul Black şi tata au înfăptuit o nelegiuire grozavă. Dar 
nenorocirea nu se mai poate îndrepta, căci acel Frank Wilkens a 

dispărut de ani de zile, fără a lăsa nicio urmă. Nu pot să-ţi dau 
amănunte la telefon. 

— Când vii la mine, Bob? Când te voi putea revedea? 

— Cât mai curând, mamă! 

— Astăzi nu? 

— Nu, căci deocamdată nu pot veni. Trebuie să mai ai puţină 
răbdare. 

— Ce înseamnă asta, Bob? 

— Nimic deosebit mamă, n-ai nicio grijă. Am venit cu o anumită 
însărcinare şi trebuie să-mi îndeplinesc întâi îndatoririle. 

Alice Wilkens se lăsă pe un scaun şi abia mai era în stare să ţină 
receptorul, căci mâna îi tremura de emoție. Cu greutate spuse 
cuvintele: 

— Cu ce însărcinare ai venit? Lămureşte-mă şi pe mine, Bob. 

— Ah, mamă, e o poveste întreagă şi mi-ar trebui ceasuri să-ţi spun 
tot. Aşadar trebuie să mai aştepţi până când voi avea timp să vin la 
tine. 

Doamna Wilkens scoase un suspin adânc. 

— Să aştept, să aştept mereu! Ah, Bob, tu nici nu-ţi poţi închipui 
ce-am îndurat în timpul din urmă! 

— Şi eu, dragă mamă, căci mi s-a întâmplat cea mai grozavă 
nenorocire care poate lovi pe un om. 

— Dar ce s-a întâmplat? Mă sperii! 

Urmă iar o tăcere scurtă, apoi Bob răspunse cu glasul înecat de 
durere: 

— Am primit ştirea ca Felicia a murit. 

— Doamne, Bob... sărmanul, scumpul meu Bob! 

Toată durerea şi compătimirea inimii ei de mamă, era cuprinsă în 
acest strigăt deznădăjduit. 

Bob trebui să-şi încleşteze dinţii, spre a nu izbucni în plâns. 

Ce n-ar fi dat el în clipa aceasta, să-şi poată ascunde capul la 
pieptul mamei sale şi să plângă, să-i spună toată suferinţa lui! 

Era nespus de nenorocit. 

Şi totuşi... întâi datoria! 

Îşi adună toate puterile pentru aş stăpâni durerea şi zise: 

— Voi veni în curând, mamă, cât mai curând, căci numai pentru 
tine am primit însărcinarea unei firme din Anglia să montez nişte 

maşini aici în America. După toate prin câte am trecut şi câte mi s-au 
întâmplat, trebuie să mă refugiez la tine, căci numai tu mă vei putea 
înțelege şi mângâia. 

— Da, scumpul meu Bob, vino la mine şi voi face tot ce-mi va sta în 
putinţă, să te mângâi, să-ţi alin durerea şi să-ţi ajut să poţi duce mai 
departe viaţa aceasta grea. 

— La revedere în curând, mamă. 

Bob nu mai spuse nimic şi când doamna Wilkens mai adăugă 
câteva cuvinte de mângâiere, nu primi niciun răspuns, căci Bob 
închisese aparatul. 

Doamna Wilkens rămase ca înmărmurită în faţa telefonului şi privi 
câteva clipe în gol, murmurând neîncetat: 

— Bob... sărmanul, scumpul meu Bob! 

Ea nu auzi când uşa camerei ei se deschise şi nu-l văzu pe soţul ei 
care apăruse în prag. 

Abia când acesta se apropie de dânsa şi se răsti: 

— Ce înseamnă asta? Cu cine vorbeşti? ea tresări şi puse receptorul 
la loc. 

Frank Wilkens, care în zilele din urmi era foarte iritat, o întrebă cu 
glas aspru: 

— N-ai auzit ce te-am întrebat? Nu vrei să-mi răspunzi? 

Doamna Wilkens îi întoarse spatele: 

— Dacă îmi vorbeşti pe tonul acesta, n-am ce să-ţi răspund. 

— Vasăzică tot încăpăţânată? 

Alice Wilkens dădu din umeri cu o mişcare obosită. 

— Te-ai aşteptat la altceva după toate câte s-au petrecut între noi? 

Frank Wilkens izbucni într-un râs tăios. 

— Ce s-a petrecut? Nimic!... Nimic ce ţi-ar da dreptul să te porţi 
astfel cu mine! 

— În orice caz, nu mai poţi cere de la mine să mă supun voinţei 
tale. Chiar dacă faţă de lume mai trecem ca soţi, între noi doi nu mai 
există nicio legătură. 

Înciudat, Frank Wilkens îşi astupă urechile. 

—  Isprăveşte odată cu fleacurile acestea! M-am săturat!.. De 
altminteri nu mă poţi înşela, căci ştiu că ai vorbit cu băiatul nostru. 

Doamna Wilkens dădu iar din umeri. 

— Dacă ştii, de ce mă mai întrebi? 

— Ai dreptate, n-ar mai fi fost nevoie să te întreb, izbucni Frank 
Wilkens. Dar un lucru pot să-ţi poruncesc şi anume să faci în aşa fel, 
ca băiatul să-şi vâre iar minţile în cap. 

Doamna Wilkens nu răspunse nimic, se uită însă la soţul ei cu o 
privire atât de îndârjită, încât acesta îşi dădu seama că nu va asculta 
de ordinul său, aşa că continuă, înfuriat: 

— După cum ştii şi tu, situaţia uzinelor mele e cât se poate de rea. 
Întreprinderea nu poate fi salvată decât dacă ne unim cu uzinele Drof 
şi aceasta va fi cu putinţă numai dacă Bob se va căsători cu Ethel. Cer 
deci de la tine să nu lucrezi împotriva mea, aşa cum ai făcut în Franţa, 
ci să-mi dai ajutor pentru a-l convinge pe Bob. Vei putea ajunge uşor 
la ţintă, fiindcă franţuzoaica lui blondă a murit şi nu mai poate deveni 
primejdioasă pentru Bob. 

Alice Wilkens se cutremură, îngrozită. 

— Aşadar te bucuri de moartea sărmanei fete? Eşti în stare de o 
asemenea cruzime?! Va veni timpul când îţi vei primi pedeapsa pentru 
nelegiuirea ta. 

—  Mofturi! Însăşi soarta îmi vine în ajutor pentru îndeplinirea 
planurilor mele şi dacă tu nu vei lucra împotriva mea, atunci sunt 
încredinţat că-mi voi atinge ţinta. Dacă ţii deci la menţinerea 
întreprinderii, atunci ştii ce ai de făcut; Bob a fost atras la New-York 
printr-un şiretlic iscusit al domnişoarei Ethel Drof. 

— Aşadar e mâna ei în joc? 

— Da, fiindcă a făcut tot ce a fost cu putinţă spre a-l atrage pe Bob 
în America. În Europa ar fi fost pierdut pentru noi, dar aici trebuie să 
ne cadă în cursă. 

Doamna Wilkens izbucni într-un râs amar şi repetă cu ironie: 

— În cursă!... Da, ai dreptate, Frank, căci o căsătorie cu Ethel Drof 
e într-adevăr o cursă în care ar pieri sărmanul băiat. Dar încă n-aţi 
ajuns la ţintă... 

— Dacă nu se va face această căsătorie, atunci peste câteva 
săptămâni vom fi cerşetori, răspunse Frank Wilkens cu hotărâre. 

Soţia lui îl privi, înspăimântată. 

— Nu e adevărat!... Nu e cu putinţă! 

Calm, Frank Wilkens ridică din umeri. 

— Întreabă, te rog, pe directorii mei şi îţi vor spune acelaşi lucru. 

— Pentru Dumnezeu, dar ce-ai făcut cu marea ta avere? 

— Am pierdut-o în speculaţii. Şi cel mai bun negustor poate face 
câteodată afaceri rele. 

— E îngrozitor! 

— De ce te sperii? continuă Frank Wilkens batjocoritor. Încă nu e 
pierdut totul. În clipa când Bob îşi va vârî minţile în cap, vom fi 
salvaţi şi în scurt timp vom recâștiga averea pierdută. 

Alice Wilkens se prăbuşi pe un scaun şi îşi ascunse faţa cu 
amândouă mâinile. 

— Dumnezeule, ce sfârşit vor avea toate acestea? 

— Un sfârşit bun, Alice, dacă tu şi Bob veţi fi cuminţi. Ştii acum 
despre ce e vorba şi dacă ţii la viitorul fiului tău, atunci vei face aşa 
cum spun eu. 

După ce zise aceste cuvinte, părăsi odaia fără a mai aştepta răspuns 
de la soţia lui. 

Alice Wilkens începu să plângă cu amar. 

În schimb Frank Wilkens se simţi cuprins de un nou simțământ de 
încredere în sine şi în sufletul său se născu iar speranţa că va ieşi 
învingător din luptă. 

Dacă planurile îi vor reuşi, atunci va înlătura şi criza prin care 
trecea întreprinderea lui. 

Totuşi în acelaşi timp Roger Hallier continua să aţâţe lucrătorii 
împotriva lui Frank Wilkens, deoarece nu voia să renunţe cu niciun 
preţ la răsturnare. 

Frank Wilkens nu îndrăzni să mai stea o dată de vorbă cu tânărul 
lucrător, căci se temea de umbrele trecutului care îl urmăreau pas cu 
pas, zi şi noapte, răpindu-i liniştea de care avea acum trebuinţă mai 
mult ca niciodată. 

Nu mai putea scăpa de gândul că în ceasul ei din urmă, Elisa 
Lerouge, iubita tinereţii lui, îl blestemase şi se înfiora de câte ori îşi 
aducea aminte de acest blestem. 

Se străduia totuşi din răsputeri să-l uite şi mereu îşi spunea că la 
urma urmei tot el va fi învingătorul, cu atât mai mult, cu cât Bob se 
întorsese în America şi acum lucrurile aveau să se hotărască repede. 


167. O întâlnire neaşteptată 
Singurul gând al Crestatului era acum să plece, să dispară în 

mulțimea marelui oraş, să uite puţinele zile de fericire pe care le 
avusese. 

Trebuia să facă astfel ca şi când fata aceea frumoasă, cu părul 
blond, care apăruse în viaţa lui ca o rază binefăcătoare de lumină, nu 
ar fi fost a lui. Locul ei era lângă mama sa. 

Gândurile i se învălmăşeau în minte, dar toate se învârteau în jurul 
aceluiaşi cuvânt: să plece! 

Totuşi, după ce Felicia intră în holul hotelului, unde, peste câteva 
clipe va fi în braţele mamei ei, Crestatul se simţi cuprins de un 
simţământ de durere şi nu fu în stare să-şi ducă la îndeplinire 
hotărârea de a pleca. 

Picioarele îi erau grele ca plumbul şi rămase multă vreme în faţa 
holului, cu privirea aţintită spre uşa prin care dispăruse Felicia. 

Chipul îi era ca împietrit, dar stătea cu capul aplecat înainte ca şi 
când ar asculta ceva dintr-o mare depărtare şi deodată un zâmbet 
blând îi flutură pe buze. 

Ca într-un suflu şopti un nume: 

— Dolores! 

Oricât de încet îl spuse, totuşi se sperie el însuşi şi se uită în jurul 
său, buimăcit ca şi când s-ar fi trezit dintr-un vis şi văzu cum 
personalul hotelului îl privea uimit. Apoi ascultând de invitaţia unui 
director al hotelului care îl văzuse, se duse pe terasă. 

Umbla ca o păpuşă ale cărei fire le trăgea un altul. 

Luă loc într-un colţ al terasei şi nici nu bagă de seamă când 
chelnerul îl servi cu o băutură răcoritoare. Gândurile sale erau 
departe... departe de tot. 

Însă pe buzele lui mai era acelaşi zâmbet blând şi ochii săi se uitau 
visători în depărtări necunoscute, urmărind parcă icoane şi privelişti 
din alte vremuri, trecute demult. 

Îşi închipui pe Felicia alături de mama ei şi iar spuse în şoaptă 
numele acesteia: 

— Dolores!... 

Dar deodată îşi acoperi ochii cu mâna, ca şi când n-ar mai vrea să 
vadă ceea ce se desfăşura înaintea lui şi iar îi reveni gândul să plece... 
să dispară! 

Dar nici de data aceasta nu fu în stare să se urnească din loc. 

Îi era ca şi când puteri nevăzute îl reţineau. 

O singură dorinţă părea să-l stăpânească: s-o vadă măcar o singură 
dată pe mama Feliciei. 

Nu-şi dădu seama cât timp şezuse acolo, adâncit în gânduri, când 
auzi deodată un strigăt vesel: 

— Mamă, mamă... uite-l colo! 

Speriat, sări de pe scaun. 

Cu toate că faţa lui crestată era arsă de soare şi tăbăcită de vânturi, 
el păli. Ochii lui mari erau îndreptaţi asupra mamei Feliciei, care 
venea spre dânsul păşind alături de copila ei. 

Cât era de frumoasă această femeie!... Ce minunat de frumoasa! 

Şi cu toată suferinţa care îi era întipărită pe faţă, cât părea de 
tânără... atât de tânără, parcă ar fi fost o soră mai mare a Feliciei. 

Timp de câteva clipe domni o tăcere apăsătoare, căci niciunul din 
ei nu fu în stare să spună măcar un singur cuvânt. 

Cea dintâi se reculese Dolores şi întinzând mâna salvatorului 
Feliciei, îi zise: 

— Mii de mulţumiri pentru tot ce ai făcut pentru fiica mea. 

Crestatul luă mâna frumoasă a contesei, o strânse cu putere apoi cu 
o mişcare bruscă o duse la buze. 

Dolores tresări sub această atingere neaşteptată, aşa că Crestatul îi 
dădu drumul şi bâlbâi, încurcat: 

— Iartă-mă, doamnă contesă, uitasem că... 

Nu-şi isprăvi vorba, ci întoarse faţa cu o expresie atât de 
îndurerată, încât Dolores îl întrebă compătimitoare: 

— Ce ai? 

El surâse amar şi răspunse: 

— O femeie frumoasă ca dumneata, doamnă contesă, trebuie să fie 
dezgustată la vederea unui om atât de urât ca mine... 

Speriată, Dolores făcu un gest de împotrivire. 

— Nu... nu... De ce crezi asta! 

— Nu încerca să te aperi, doamnă contesă, am văzut cum ai 
tresărit. Dar te pot înţelege prea bine. 

— Să nu crezi asta, se amestecă şi Felicia în vorbă. Mama vede tot 
atât de puţin ca şi mine cicatricele de pe faţa dumitale. Amândouă 
ştim ce om bun eşti şi câtă recunoştinţă îţi datorăm. Te-am căutat, 
căci mama voia să-ţi facă şi ea cunoştinţă. 

— Să-mi facă cunoştinţă? repetă Crestatul încet, uitându-se la 

Dolores, care luase loc lângă dânsul. 

Câteva clipe contesa fu sub înrâurirea acestei priviri pătrunzătoare. 

Ochii aceştia!... 

Ciudat... Aceşti ochi nu-i erau străini... Îi mai văzuse o dată! 

— I-am vorbit mamei mult despre dumneata, căruia îți datorăm 
revederea noastră. Dar închipuie-ţi, nici nu-ţi ştiu numele. Am fost 
atâta timp împreună şi nu te-am cunoscut decât sub numele de 
Crestatul. 

— Numele nu-i decât un sunet, un cuvânt fără rost, făcu Crestatul. 
Sunt unul din cei mulţi care, colo, în mijlocul munţilor au uitat că au 
avut odată un nume, sau poate chiar au jucat un rol în societate. 

Dolores se aplecă mai tare spre miner şi îl privi cu luare-aminte. 

Ochii lui o atrăgeau cu o putere tainică. 

Reţinându-şi respiraţia, ea îl întrebă: 

— Ai uitat într-adevăr tot ce ţi s-a întâmplat în viaţă înainte de a 
veni încoace? 

Crestatul îi ocoli privirea, faţa i se împietri iar şi răspunse cu 
hotărâre: 

— Destinul m-a silit să uit tot... cu desăvârşire tot! 

— Se poate aşa ceva? Se poate şterge trecutul fără să mai rămână 
nicio urmă, nicio amintire? 

El o privi iar lung şi pătrunzător. 

— N-ai încercat încă să faci asta, doamnă contesă? 

Ea tresări la această întrebare şi clătină agitată capul. 

— Am încercat, dar n-am reuşit. 

El dădu din cap şi murmură: 

— E adevărat că totul nu poate să uite nimeni. 

Felicia ridică mâinile, rugătoare: 

— Istoriseşte-ne ceva din viaţa, din trecutul dumitale. 

Apoi se adresă mamei ei şi continuă: 

— De unde îi vine porecla de Crestatul am aflat, mamă, şi îţi voi 
povesti o dată şi ţie întâmplarea. E o poveste foarte tristă, care i-a 
hotărât viaţa întreagă. 

Minerul dădu din cap, surâse cu amărăciune şi zise: 

— Da, în ceasul acela când faţa mi-a fost arsă de vapori, a fost 
nimicit tot ce-a fost frumos în viaţa mea. 

Felicia îi mângâie mâinile cu o mişcare plină de blândeţe şi îi zise: 

— Nu te mai gândi la asta. Ştiu că nu te simţi bine în viaţa pe care 
eşti nevoit s-o duci acum şi tare aş vrea să te luăm cu noi, în patria 
noastră. Mă îndoiesc însă că după atâţia ani pe care i-ai petrecut aici 
între mineri, te vei putea deprinde iar cu viaţa civilizată. 

Crestatul închise pentru câteva clipe ochii şi iar îi flutură pe buze 
un zâmbet amar. 

— Să plec cu voi... murmură el. Ar fi aşa de frumos... 

Dolores, care îl observa neîncetat, se aplecă spre dânsul şi îl 
întrebă: 

— Cunoşti patria noastră?... Franţa cea frumoasă? 

Crestatul ridică iar capul şi o privi lung, lung de tot, drept în ochi. 

Păru deodată schimbat cu totul şi un zâmbet plin de dor îi lumină 
faţa arsă de soare. 

Câteva clipe urmă o tăcere adâncă apoi Crestatul îşi duse mâna la 
ochi şi murmură: 

— Da... cunosc patria dumitale. 

Dolores tresări speriată, căci rămăsese cu privirea aţintită asupra 
mâinii stângi a Crestatului. 

Era o vedenie? Era adevărat? 

Mâna aceasta era... mutilată! 

Dumnezeule sfinte, nu mai văzuse ea odinioară această mână, n-o 
dezmierdase cu dragoste?! 

Respirația i se opri. 

Era curată nebunie la ce se gândea! 

Ce spusese Frank Wilkens, regele automobilelor, când nu găsise la 
dânsul acea mutilare? „...am înlăturat-o printr-o operaţie făcută de un 
chirurg iscusit”. 

Dar aici?... 

Minerul care o salvase pe Felicia avea mâna mutilată! 

Se putea ca doi oameni să aibă aceeaşi rană? 

Gândurile se învălmăşiră năvalnic în creierul ei şi deodată îşi aduse 
aminte de cuvintele Crestatului: „Sunt unul din cei mulţi care, colo, în 
mijlocul munţilor, au uitat că au avut odată un nume, sau poate au 
jucat chiar un rol în societate”. 

Tăcerea deveni atât de apăsătoare, încât Felicia, care se uita la 
mama ei, o întrebă speriată: 

— Ce ai, mamă? Te-ai îngălbenit ca şi când ai fi zărit o fantomă. 

Dolores se rezemă istovită de speteaza scaunului, cu privirea 
aţintită mereu asupra Crestatului. 

Îşi duse mâna la gât, ca şi când ar fi simţit că se înăbuşe. Amintirile 
trecutului îi reveniră năprasnice şi adunându-şi toate puterile, spuse 
rar, apăsând pe fiecare cuvânt: 

— Am văzut mâna dumitale... e mutilată. 

Timp de câteva clipe se ivi o lucire în ochii Crestatului, o sclipire 
de bucurie, de fericire. 

— Da, e mutilată, zise el încet, privind adânc în ochii contesei. E un 
semn bun de recunoaştere. 

Dolores dădu din cap, ca sub înrâurirea unei vrăji. 

— Un semn bun de recunoaştere, repetă ea într-un murmur. 

Iar se făcu tăcere... tăcere apăsătoare şi grea. 

Dolores vru să-i pună întrebări minerului, căci sufletul ei era adânc 
tulburat. 

Deşi îşi spunea că tot la ce se gândea era nebunie, că şi alţi oameni 
puteau să aibă răni a fel, totuşi se simţea atrasă de o putere tainică 
spre salvatorul copilei ei. 

Felicia se simţi cuprinsă de nelinişte şi zise repede. 

— Pesemne că rana ai căpătat-o în munţi, săpând după aur? Se 
întâmplă doar de multe ori ca minerii să se rănească la lucrul greu pe 
care îl au de făcut; nu-i aşa? 

Dar înainte ca Crestatul să poată răspunde, Felicia sări în picioare şi 
strigă voioasă: 

— Iată pe Karin, mamă! Ce fericită, sunt s-o revăd! 

Ea alergă spre suedeză, o sărută, o îmbrăţişă, apoi veni cu dânsa 
spre masa unde şedeau mama ei şi Crestatul. 

Îndată ce Karin îl zări pe acesta, îi întinse mâna cu prietenie. 

— Am ştiut că dumneata eşti salvatorul Feliciei. Am spus-o tuturor, 
dar nimeni n-a vrut să mă creadă. În cele din urmă nu mai eram însă 
nici eu sigură, căci John Smith ne spusese că vorbise cu dumneata şi 
că n-o văzuseşi. 

Minerul zâmbi. 

— Când am auzit de la Smith că mama protejatei mele se află la 
Sidney, am vrut să-i aduc eu însumi copila. 

— Şi cu asta ne-ai făcut cea mai mare bucurie, zise Felicia. 

Dolores dădu serioasă din cap. 

— Da, cea mai mare bucurie. Cât voi trăi n-am să uit că-ţi datorez 
această fericire nespus de mare. 

Emoţionat, Crestatul se aplecă spre dânsa şi o întrebă: 

— Într-adevăr nu mă vei uita niciodată? 

— Niciodată, răspunse Felicia în locul mamei ei. Întotdeauna ne 
vom aminti de dumneata cu cea mai adâncă recunoştinţă. 

Pentru câteva clipe Crestatul închise ochii şi buzele îi tremurară. 

— Nu mă vor uita niciodată, murmură el ca într-un suflu. 

Dolores nu-şi lua ochii de la dânsul şi din nou simţi apăsând asupra 
ei mâna grea a destinului. 

Vru să pună iar întrebări minerului, dar nu găsi puterea şi nici 
cuvintele potrivite. 

Cele două fete nu-şi dădură seama de ceea ce se petrecea în 
sufletele contesei şi Crestatului. 

Karin îi îndemnă pe toţi: 

— Acasă la consul se aşteaptă cu nerăbdare o ştire, ce s-a întâmplat 
în urma scrisorii misterioase pe care ai primit-o, doamnă contesă. Nici 
eu n-am mai avut linişte, aşa că am venit încoace şi sunt nespus de 
fericită că am regăsit-o pe Felicia. 

Minerul mai cuprinse o dată cu privirea chipul frumos al contesei, 
mai dezmierdă o dată părul blond al Feliciei, apoi zise: 

— Acum sunteţi fericite... 

— Dar dumneata? îl întrebă Felicia, zâmbind. 

Crestatul se uită încă o dată la Dolores şi timp de o clipă se păru că 
ar vrea s-o cuprindă în braţe. Apoi îşi îndreptă trupul voinic, se 
scutură ca şi când ar fi vrut să scape de o povară apăsătoare şi zise 
repede: 

— Misiunea mea e îndeplinită. Te-am adus înapoi la mama 
dumitale, unde te ştiu la bun adăpost. A venit timpul să ne despărţim, 
căci mai am treburi prin oraş. 

— Te vei întoarce din nou în munţi? 

lar o tăcere scurtă, apoi Crestatul răspunse cu glasul răguşit de 
emoție: 

— Ceva mai bun n-am de făcut. 

— Salută-l pe Billy din partea mea şi spune-i că nici pe dânsul nu-l 
voi uita. Când mă voi reîntoarce în patrie, vă voi scrie la amândoi. 

Crestatul nu mai răspunse, ci strânse numai cu putere mâna Feliciei 

şi se uită cu atâta pătrundere la dânsa, ca şi când ar fi vrut să-şi 
întipărească pentru totdeauna în minte chipul ei frumos. 

Pe urmă sărută mâna contesei cu atâta aprindere, încât ea tresări 
iar, sub căldura acestui sărut. 

Întinse şi suedezei mâna, apoi plecă în grabă, ca şi când ar fi vrut 
să fugă de o primejdie. 

Cele trei femei îl urmăriră câtva timp cu privirea, până când 
dispăru în mulţimea de pe stradă. 

Karin Rystrom întrerupse tăcerea râzând şi zise: 

— Ciudat om mai e şi ăsta... 

Felicia dădu din cap: 

— Aşa spune şi Billy, prietenul său. 

Dolores rămăsese cu privirea rătăcită şi spuse mai mult ca pentru 
sine: 

— Oare a fost întotdeauna aşa de ciudat?... 

Karin răspunse: 

— Mai bine să nu ne mai batem capul cu dânsul, doamnă contesă. 
Bucuraţi-vă de fericirea de care aţi avut parte azi. 

Ea o cuprinse pe Felicia de mijloc, o luă pe contesă de mână şi le 
îndemnă pe amândouă: 

— Hai să mergem acum. Afară aşteaptă o maşină cu care ne vom 
putea întoarce repede la locuinţa domnului Van Straten. Cât se vor 
bucura când vor afla de minunea care a avut loc şi că ţi-ai regăsit 
copila, doamnă contesă! 


168. O faptă vitejească 

Printr-un sunet prelung, sirena puternică a fabricii anunţă ora de 
încetare a lucrului. Muncitorii începură să-şi strângă uneltele şi se 
pregătiră de plecare. 

Numai Bob Wilkens mai rămase la locul unde lucra. 

Peste două zile maşina de fabricat bucse trebuia pusă în funcţiune 
şi cum mai avea mult de lucru la dânsa, era nevoit să facă ore 
suplimentare. 

Lucra cu atâta îndemânare ca şi când şi-ar fi petrecut toată viaţa ca 
muncitor de fabrică. 

Potrivi cu pricepere toate piesele, le aşeză la locul lor şi era atât de 

adâncit în lucrul lui, încât nu observă că inginerul şef al fabricii se 
apropiase de dânsul. 

Când se îndreptă, ca să-şi şteargă sudoarea de pe frunte şi să se 
odihnească vreo câteva clipe, zări în sfârşit pe inginer, care îi făcu un 
semn prietenos cu mâna. 

— Bravo! Văd că eşti un om foarte harnic. 

— Trebuie să isprăvesc lucrul până poimâine. 

— Alţi lucrători nu spun la fel, ci simt mulţumiţi când vine ora de 
odihnă şi pot pleca acasă. Până când mai vrei să lucrezi azi? 

— Până când voi potrivi toate palierele maşinii. 

— Dar asta poate să mai dureze câteva ceasuri. 

— Nu face nimic. Nu mă aşteaptă nimeni acasă. 

Spunând aceste cuvinte, luă o cheie franceză şi începu să strângă 
câteva şuruburi. 

— Va trebui să spui portarului să-ţi dea drumul, căci poarta va fi 
închisă. 

Bob Wilkens dădu numai din cap, căci era iar atât de adâncit în 
lucrul său, încât aproape nu auzise cuvintele inginerului. 

Când îşi isprăvi lucrul, afară începuse să se întunece. 

Pe când îşi dezbrăca costumul de mecanic, se mai uită o dată la 
maşină. 

Dacă va mai lucra şi mâine cu acelaşi spor, atunci poimâine maşina 
va putea începe să funcţioneze. 

Fiind un om ordonat, îşi strânse cu grijă uneltele, aşa că trecu încă 
o jumătate de oră până când îl chemă pe portar să-i dea drumul şi ieşi 
în stradă. 

Respiră cu plăcere aerul răcoros al serii şi porni pe drumul spre 
casă, care ducea întâi peste un câmp, apoi de-a lungul unui lac. 

Bob era obosit şi mâinile îl dureau, nefiind încă deprinse cu o 
muncă atât de grea. 

Mergând astfel în tăcerea serii, se gândea la situaţia grea în care se 
afla întreprinderea tatălui său. 

Acesta se bucura de renumele unui om de afaceri foarte bun, 
pentru care greutăţile nu erau decât piedici care puteau fi învinse 
uşor. 

Dar de astă dată se vede că nu mai era în stare să le înfrângă. 

În fabrică auzise felurite convorbiri ale lucrătorilor şi aflase astfel 

că greva de la uzinele Wilkens ar fi generală şi ar primejdui în chip 
serios existenţa întregii întreprinderi. 

Se gândi însă că, la urma urmei, tatăl său va fi în stare să 
potolească lucrurile. 

Şi de ce să-şi mai bată capul cu de-alde astea? Cu tatăl său nu mai 
avea nicio legătură, îi era cu totul străin. 

Între timp întunericul se lăsase şi vântul sufla cu putere. 

Pesemne se apropia o furtună. 

Pentru a ajunge acasă înainte de izbucnirea ei, Bob Wilkens grăbi 
pasul, dar trebui să lupte din răsputeri împotriva vântului care 
începuse să sufle din ce în ce mai tare. 

În depărtare se zăreau luminile oraşului iar la dreapta lui Bob, pe 
malul lacului se vedeau ferestrele luminate ale unei vile, al cărei parc 
se întindea până la țărm. 

Bob se uită într-acolo, apoi spre lac şi tresări deodată. 

Ce se întâmpla oare? 

Zări umbrele mai multor oameni care alergau de-a lungul malului, 
cu felinare în mână. 

Făceau semne şi scoteau strigăte speriate, pe care însă Bob Wilkens 
nu le putu desluşi, căci vântul vuia cu putere. 

Bob avu presimţirea unei nenorociri şi se opri nehotărât în loc. 

Poate va putea da un ajutor, se gândi el şi alergă spre vilă. 

Oamenii de pe malul lacului păreau să-şi fi pierdui capul şi se uitau 
spre apă cu priviri pline de spaimă. 

Bob Wilkens se adresă unuia din ei şi-l întrebă: 

— Ce s-a întâmplat? 

Omul arătă spre lac şi răspunse: 

— Un copil, un băiat de şase ani, e singur într-o barcă pe lac. 
Furtuna o împinge tot mai mult spre larg. Barca e mică, se poate 
răsturna uşor şi atunci sărmanul copil e pierdut. 

— De ce nu pleacă cineva să-l aducă la mal? 

— Nu mai este nicio barcă. 

— Atunci trebuie încercat altceva pentru salvarea copilului. 

— Ce putem face? 

Bob Wilkens nu-i mai răspunse şi începu să-şi scoată haina de pe el. 
Apoi se descălţă repede şi alergă spre mal, unde oamenii îi făcură loc 
să treacă. 

Bob îşi înălţă trupul, căută barca cu privirea, apoi intră în apă, 
înaintă în picioare până când îl ajunse până la piept, apoi începu să 
înoate. 

— E curată nebunie ce face omul acesta, strigară cei rămaşi pe mal. 
Valurile sunt atât de mari şi vântul suflă cu atâta putere, încât nu-i va 
fi cu putinţă să ajungă până la barcă. Niciun om n-are destulă putere 
pentru a se lupta împotriva elementelor astfel dezlănţuite. 

Totuşi Bob Wilkens spinteca valurile cu mişcări puternice de bun 
înotător, fără să se gândească la primejdia în care îşi expunea viaţa, ci 
numai la copilaşul pe care voia să-l salveze cu orice preţ. 

Băieţaşul se jucase pe mal, se urcase în barcă şi, fără să-şi dea 
seama de primejdie, desfăcuse frânghia cu care era legată de un stâlp. 
Vântul o împinsese în larg şi acum valurile o aruncau încolo şi încoace 
ca pe o coajă de nucă. 

Copilul se ţinea cu amândouă mâinile de marginea bărcii şi tipa de 
frică. 

Bob înota voiniceşte, aşa că înainta destul de repede, dar 
depărtarea era mare şi începu să simtă că puterile îl părăsesc. 

Se ridică cât mai mult din apă şi se uită spre barcă. 

Străbătuse cam jumătate din drum. 

Va fi oare în stare să ajungă la barcă? 

N-ar face oare mai bine să se întoarcă la mai? 

Nu, trebuia să răzbească! Nu putea să lase să piară un biet copilaş, 
fără a încerca tot ce-i stătea în putinţă spre a-i salva viaţa plăpândă. 

Voinţa-i încordată îi dădu puteri nemaipomenite. Oboseala îi 
dispăru ca prin minune şi Bob reluă lupta cu elementul dezlănţuit. 

Din pricina încordării prea mari, inima începu să-i zvâcnească în 
piept, mâinile şi picioarele începură să-l doară şi simţi cum frigul îl 
pătrunde din ce în ce mai mult. 

Trebuia totuşi să reziste, nu voia să se lase înfrânt. 

Trebuia să salveze copilul cu orice preţ. 

ÎI mai despărţea o depărtare de vreo trei sute de metri de barca în 
care se afla băieţaşul, care plângea şi striga neîncetat ajutor. 

Încă o încordare a tuturor puterilor sale! 

Două sute... o sută de metri. 

Acum auzea bine plânsul şi strigatele copilului. 

Valurile aruncau barca ca pe o jucărie şi în fiece clipă putea să se 

răstoarne. Se părea, că era pe jumătate plină cu apă, căci marginea îi 
era aproape de suprafaţa lacului. 

Încă cincizeci de metri! 

Şi Bob nu mai putea înainta. Puterile începură să-l părăsească cu 
desăvârşire, frigul îi pătrunsese în oase şi mădularele îi erau aproape 
înţepenite. 

Bob Wilkens se şi întoarse pe spate, lăsându-se dus de apă, cu gând 
să se mai odihnească puţin şi să mai adune puteri. 

Deodată îşi dădu seama că simţurile sunt aproape să-l părăsească. 
Încercarea pe care o făcuse era prea grea, îl istovise. 

Ziua întreagă muncise din greu, uitase chiar să mănânce şi acum 
această străduință grozavă la înotat!... 

Dar nu trebuia să deznădăjduiască, să şovăie. O ultimă şi cea mai 
grea sforţare trebuia s-o facă, căci altfel era şi el pierdut şi totul ar fi 
fost zadarnic, şi-ar fi primejduit viaţa fără niciun rost. 

Era o luptă îndârjită pentru fiecare metru pe care îl înainta şi în 
sfârşit ieşi învingător din această luptă uriaşă. 

Cu mâna dreapta reuşi să prindă marginea bărcii şi să se ţină de ea. 
Cu multă băgare de seamă, ca să n-o răstoarne, se urcă în barcă şi se 
prăbuşi istovit pe bancă. 

Micuţul scoase un strigăt de bucurie, se apropie de el şi se lipi de 
omul străin care venise în ajutorul său, primejduindu-şi viaţa. 

— Măi băiete, cum ai fost în stare să faci o astfel de nesocotinţă? îl 
întrebă Bob Wilkens pe băiat. 

— Te rog nu mă ocări. N-am vrut să fac nimic rău, ci să mă joc 
numai puţin de-a marinarul. 

Cu toate că era istovit de sforțarea pe care o făcuse, Bob Wilkens 
zâmbi. 

— Ei lasă, acum totul e bine şi te voi duce înapoi la părinţii tăi. Vor 
fi tras o frică grozavă şi tatăl tău o să-ţi tragă o bătaie bună, ca să te 
înveţe minte. 

Băiețaşul clătină cu putere capul. 

— Nu, tata e bun şi nu mă bate niciodată. 

Spusese aceste cuvinte cu atâta încredere în bunătatea tatălui său, 
încât Bob zâmbi iar, dar de astă dată fu un zâmbet dureros. 

— De-ar putea vorbi toţi copiii la fel despre părinţii lor!... 

Bob Wilkens apucă vâslele care se aflau în barcă, le puse la locul 

lor şi cu mişcări line şi regulate începu să mâne barca spre mal. 

Când se apropiară, oamenii care aşteptau acolo, izbucniră în 
strigăte de bucurie. 

— A reuşit să-l scape! 

— Iată-l că vine! 

Încă vreo câteva lovituri de vâsle şi barca se lovi de mai. Bob se 
ridică, luă copilul în braţe şi îl întinse acelora, care îl luară în primire, 
apoi îl ajutară şi pe Bob Wilkens să coboare din barcă. 

Fu înconjurat de toţi, îşi exprimară admiraţia pentru fapta lui 
vitejească, dar Bob îşi croi drum printre ei, se duse la locul unde îşi 
lăsase hainele şi începu să se îmbrace repede. 

Abia isprăvise, când se apropie un bărbat de dânsul şi îi zise: 

— Tatăl copilului te roagă să... 

Nu apucă să mai spună ceva, sau cel puţin Bob nu mai auzi nimic 
din cuvintele lui, căci se îndreptă în goană spre şoseaua din apropiere, 
ca să se întoarcă cât mai repede acasă şi să scape de mulțumirile 
părinţilor copilului pe care îl salvase de la o moarte sigură. 

Nu, nu voia mulţumiri de la nimeni. Fapta, în sine era pentru 
dânsul răsplată destulă, având conştiinţa că îşi făcuse datoria şi 
scăpase o viaţă tânăra. 

Ajungând acasă, îşi schimbă repede hainele, îmbrăcând altele 
uscate, apoi mâncă şi se culcă, căci simțea nevoia de odihnă după 
atâta încordare. 

A doua zi avea să muncească din răsputeri, căci maşina trebuia 
montată cât mai repede, spre a putea fi pusă în funcţiune în ziua 
următoare. 

La ultima lui întâmplare nici nu se mai gândea, toată atenţia fiindu- 
i îndreptată iar asupra celor ce mai avea de făcut, pentru a-şi isprăvi 
cu bine lucrul. 

Se bucura că avea atâta de lucru, căci în felul acesta mai putea să 
uite de povara grozavă care îi apăsa sufletul, durerea sfâşietoare care 
îi chinuia inima îndurerată. 

Viaţa lui nu mai avea niciun rost, nicio rază de speranţă nu-i mai 
licărea în viitor, nu mai urmărea nicio ţintă. Numai munca putea să-i 
aducă uitare şi alinarea durerii. 

Înainte de a adormi, se mai gândi la grozava lovitură a sorții pe 
care o primise. 


— 332 — 


Telegrama din Sidney!... 

Apoi i se arătă chipul indianului Mahadeo Prasad Kashi. 

Ştirea morţii Feliciei trebuia să fie adevărată şi el nu mai putea 
avea nicio nădejde! 


169. Prietenie credincioasă 


Era într-adevăr mişcătoare bucuria sinceră cu care consulul Van 
Straten şi soţia lui luară parte la fericirea de care avusese parte 
Dolores, regăsindu-şi în sfârşit copila. 

Pentru a sărbători cum se cuvine această zi de mare bucurie, în 
care după suferințe multe şi chinuri grele mama şi fiica se regăsiseră, 
consulul dădu un banchet frumos şi ţinu o cuvântare mişcătoare. 

Apoi toţi o îndemnară mereu pe Felicia să povestească toate 
întâmplările prin care trecuse şi se bucurară împreună cu dânsa că 
poliţia reuşise să pună mâna pe unul din ticăloşii traficanţi de fete şi 
să scape din ghearele lui pe sărmanele victime nenorocite. 

Consulul Van Straten ar fi vrut să invite cu plăcere şi pe colonelul 
Dalgety la această serbare, ştiind cu cât interes se ocupase de toată 
această afacere, dar colonelul plecase cu câţiva oameni ai săi 
înlăuntrul ţării, pentru a urmări pe făptaşii unei crime senzaţionale. 

Astfel consulul şi oaspeţii săi rămaseră multe ceasuri împreună, 
neîncetând să se bucure de evenimentul fericit care avusese loc în ziua 
aceea. 

Nimeni nu băgă însă de seamă că uneori ochii frumoşi ai contesei 
se acopereau de un văl de tristeţe şi că buzele ei tremurau din când în 
când, sub înrâurirea unei dureri sufleteşti. 

Rămânea cu privirea aţintită în gol şi gânduri negre i se 
învălmăşeau în creier. 

Şi în clipa aceea se lăsase iar copleşită de întristare, când tresări, 
deşteptată din gândurile ei de vocea Feliciei, care o strigase. 

Toţi şedeau pe terasa împodobită cu plante agăţătoare frumoase. 
Consulul Van Straten şi soţia lui se retrăseseră pentru câtva timp, căci 
el fusese chemat la telefon de către un prieten de afaceri, iar soţia lui 
fusese chemată de o servitoare, spre a vedea de treburile gospodăriei. 

Folosindu-se de faptul că rămăseseră singure, Felicia o luă pe Karin 
de mână şi apropiindu-se de mama ei, o întrebă: 

— Mamă scumpă, ştii de ce a căzut Karin în mrejele ticălosului de 
Kapelski? 

Auzind aceste cuvinte, Karin Rystrom făcu o mişcare de împotrivire 
şi se rugă de Felicia: 

— Nu mai vorbi de aceste întâmplări triste, Felicia. 

Dar tânăra fată clătină capul şi zise: 

— Lasă-mă să vorbesc, Karin. Vreau ca mama să afle tot. Poate ştie 
vreun sfat bun sau îţi poate fi de ajutor. 

— Dar am şi găsit ajutor, Felicia dragă, prin adăpostul pe care mi l- 
a dat consulul Van Straten în casa lui şi leafa bună pe care mi-o 
plăteşte. 

Felicia nu se lăsă însă înduplecată, ci întoarsă spre mama ei, 
continuă: 

— Karin îl iubeşte pe un tânăr din ţara ei, mamă, însă părinţii ei se 
împotrivesc la această căsătorie, aşa că a avut de întâmpinat multe 
greutăţi şi de suferit mari neînţelegeri cu ai ei. A vrut să-şi cucerească 
singura fericirea şi de aceea a plecat de acasă. 

Dolores ridică încet capul şi se uită zâmbitoare la tânăra suedeză, 
care stătea în faţa ei cu obrajii îmbujoraţi. 

— Mi-am cam închipuit aşa ceva, zise contesa. 

— Cum se poate? întrebă Karin Ryström. 

— Fiindcă ochii dumitale au o privire atât de plină de dor, cum o 
au numai acei care iubesc.. 

— Da, mamă, prietenei mele îi e un dor nebun după iubitul ei, pe 
care o soartă neîndurată l-a aruncat în Legiunea Străină. De când a 
aflat de la el câte suferinţe trebuie să îndure şi cât de mult îl 
chinuieşte dorul de ea, singurul ei gând este să se ducă la dânsul, căci 
dacă se vor revedea măcar o dată, el va avea puterea să mai stea acolo 
anii pe care îi mai am de servit. 

— Dar acum te afli în Australia, dragă Karin, îi zise contesa de 
Martigny. Cum vrei să te duci la prietenul dumitale? 

— Prin angajamentul de care spunea că-mi va face rost acel 
nemernic de Kapelski, am nădăjduit să pot câştiga bani destui, ca să 
am cu ce pleca apoi în Africa. 

Dolores clătină cu tristeţe capul. 

— Cât de puţin cunoşti viaţa, copila mea dragă! 

— Tare aş vrea ca dorinţa prietenei mele să se împlinească, scumpă 

mamă, zise Felicia ca glas linguşitor. Tu ai s-o ajuţi să nu mai aştepte 
prea mult revederea cu iubitul ei, nu-i aşa? 

Dolores se făcu palidă la faţă şi ocolind privirea fiicei sale, se gândi: 
„Cum s-o ajut dacă eu însămi sunt acum o cerşetoare?” 

Nu îndrăzni să spună deocamdată nimic Feliciei. 

Aceasta nu trebuia să bănuiască grija mare pe care mama ei o avea 
pentru viitor. 

Cu câtă bucurie ar fi împlinit cea dintâi rugăminte a copitei ei şi i- 
ar fi dat suedezei bani destui spre a putea pleca în Africa şi să stea 
mai mult timp acolo! 

Era însă nevoită să economisească fiecare ban, căci şi ea 
împrumutase suma trebuincioasă pentru lunga călătorie în Australia. 

Din vina ticălosului de Cekov pierduse toată averea ei şi rămăsese 
aproape pe drumuri. 

Cekov!... 

La amintirea lui i se înfăţişară iar înaintea ochilor întâmplările 
grozave din călătoria ei aventuroasă cu aeroplanul. 

Dacă atunci nu s-ar fi întâlnit cu dânsul, ar fi ajuns la timp la 
Genova şi n-ar fi avut îngrozitoarea aventură cu Liu-San-Ciang. 

Dar mai bine să nu se mai gândească la toate aceste peripeții 
nenorocite! 

Fusese pesemne hotărârea destinului; să treacă prin aceste încercări 
grele, spre a-şi dobândi fericirea pe care o avea acum. 

Se simţea deci foarte încurcată şi nu ştia ce să răspundă Feliciei. 

Aceasta o privi uimită, neputând să înțeleagă de ce mama ei nu 
răspundea îndată la cererea pe care i-o făcuse. 

Din fericire n-a fost nevoie să mai dea copilei ei un răspuns 
nefavorabil, căci în clipa aceea se întoarse consulul Van Straten şi auzi 
ultimele cuvinte ale Feliciei. 

El se uită la cele trei femei şi zise: 

— Îmi daţi voie să întreb cine nu mai trebuie să aştepte prea mult 
revederea cu iubitul ei? 

Karin Rystrom roşi, ridică mâinile rugătoare şi zise, încurcată: 

— Felicia, te rog să taci... 

Felicia însă făcu un gest de protest şi răspunse zâmbind: 

— Ba nu o să tac. Astăzi sunt atât de fericită că mi-am regăsit 
mama şi că mă voi putea întoarce cu dânsa în Franţa, încât vreau să te 

văd şi pe tine fericită. 

— Dar... 

— Niciun „dat”, scumpa mea Karin. Am trăit împreună ceasuri atât 
de grele şi am fost atât de strâns legate în nenorocire, încât între noi s- 
a statornicit o prietenie, pentru care în alte împrejurări ne-ar fi trebuit 
ani de zile s-o închegăm. De aceea n-aş vrea să mă despart de tine, 
înainte de a fi contribuit măcar în mică parte să te văd şi pe tine 
fericită. 

La auzul acestor cuvinte atât de pline de dragoste, Karin Rystrom 
nu se mai împotrivi şi murmură, cuprinsă de dor: 

— Ar fi atât de frumos, dacă aş putea să-mi ajung mai repede ţinta! 

— Povesteşte-mi şi mie despre ce e vorba, o îndemnă consulul Van 
Straten. Din prima zi când ai intrat în casa mea, am bănuit că eşti 
chinuită de o durere ascunsă. Ai deci încredere în mine, domnişoară 
Ryström, şi spune-mi ce te apasă pe suflet. Trebuie doar să simţi, să 
înţelegi că nu-ţi vrem decât binele. 

Karin Rystrom se uită la dânsul cu o privire plină de cea mai 
adâncă recunoştinţă. 

— Da, ştiu că mă aflu în casa unor oameni nespus de buni şi asta e 
o mângâiere mare pentru mine şi o alinare a durerii care mă 
chinuieşte, după toate nenorocirile prin care am fost nevoită să trec în 
timpul din urmă. Dar tocmai din pricina aceasta mi s-ar părea o lipsă 
de modestie să vorbesc acum de dorinţa cea mai fierbinte a mea sau 
chiar să-ţi fac aceeaşi rugăminte pe care a făcut-o chiar acum Felicia 
mamei sale. 

Dar nu mai avu încotro şi trebui să povestească tot. 

Şi ea şi Felicia istorisiră pe rând de soarta tânărului suedez care 
ducea o viaţă atât de tristă în Legiunea Străină. 

După ce isprăvi de povestit şi până să aibă consulul Van Straten sau 
contesa de Martigny, răgazul să poată răspunde ceva, cele două fete 
fură chemate de o servitoare. Copiii consulului se culcaseră şi înainte 
de a adormi, voiau să spună noapte bună suedezei şi să o mai vadă o 
dată şi pe Felicia. 

Cele două fete plecară să îndeplinească dorința copiilor, aşa că 
Dolores şi consulul rămaseră singuri. 

Timp de câteva clipe domni tăcere între ei. 

Faţa contesei era foarte palidă şi consulului nu-i scapă din vedere 

că buzele ei tremurau îndurerate, ca şi când ar fi vrut să-şi 
stăpânească plânsul. 

Van Straten bănuia ce se petrece în sufletul sărmanei contese, aşa 
că o privi plin de compătimire şi apoi o întrebă încet: 

— De ce eşti atât de tristă, doamnă contesă? 

Un zâmbet obosit flutură pe buzele sărmanei femei, care trecuse 
prin încercări atât de grele. 

— Îmi este greu, nespus de greu, să-ţi mărturisesc pricina, domnule 
consul, răspunse ea. 

— Dar dacă aş ghici această pricină? 

Dolores se uită buimăcită la dânsul. 

— Atât de puţin ştiu să-mi ascund ce am pe suflet, încât mi se pot 
citi gândurile pe faţă? 

Consulul Van Straten răspunse: 

— Prin şederea mea îndelungată în ţări străine, am devenit un 
foarte bun cunoscător de oameni, şi am învăţat să citesc gândurile 
celor cu care sunt împreună câtva timp. Spune dar, nu-i aşa că am 
ghicit, dacă presupun că ai vrea s-o ajuţi pe Karin Rystrom, dar nu 
mai ai putinţa? 

Dolores de Martigny dădu din cap. 

— Da, domnule consul, aşa este cum spui dumneata. 

Îi istorisi despre focul de la „Valencia”, şi despre ticăloşia lui Cekov 
care îi furase toţi banii, apoi încheie: 

— N-aş vrea să-i spun Feliciei toate acestea, pentru a nu-i îngreuna 
inima cu griji. Vreau să se bucure netulburată de salvarea ei şi de 
revederea noastră. De altminteri am prieteni buni la Marsilia, care mă 
vor ajuta să-mi refac existenţa şi să nu fiu expusă nevoilor. Dar cum 
nu ştiu încă ce voi face, aş vrea să ascund deocamdată Feliciei situaţia 
grea în care mă aflu acum. 

— Te înțeleg foarte bine, doamnă contesă, şi de aceea te rog să-mi 
dai voie să-ţi fac o propunere. 

Se aplecă mai aproape de Dolores şi continuă cu înflăcărare: 

— Sunt bogat şi de multe ori am dat sume destul de mari pentru 
scopuri de binefacere şi am ajutat oameni străini, care îmi erau cu 
totul necunoscuţi. Azi aş vrea să dau fericirea unei fete tinere şi 
drăgălaşe. Îi voi dărui deci domnişoarei Karin Rystrâm banii de care 
are nevoie spre a-şi îndeplini dorinţa arzătoare pe care o nutreşte în 

suflet. Ştii că soţiei şi copiilor mei le va fi foarte greu să se despartă de 
tânăra suedeză, care în timpul scurt de când se află în casa noastră, 
ne-a devenit o prietenă foarte dragă, dar în astfel de împrejurări omul 
nu trebuie şi fie egoist. Poate că fericirea sărmanei fete se va răsfrânge 
şi asupra casei mele. Să nu râzi de mine, doamnă contesă, dacă îţi voi 
spune că am şi făurit tot felul de planuri pentru fericirea acestor doi 
tineri, care se luptă atât de greu cu viaţa. 

— Spune-mi şi mie, domnule consul, ce ai de gând să faci? îl 
întrebă contesa de Martigny cu înfrigurare. Niciodată nu mi-ar trece 
prinţ gând să râd de un om atât de bun cum eşti dumneata. Sunt 
fericită să văd că mai sunt şi oameni îndurători şi milostivi pe lumea 
aceasta. 

— Toţi suntem fraţi şi surori, doamnă contesă, şi fiecare dintre noi 
ar trebui să vadă o datorie sfântă în a ajuta pe semenii săi. 

— Din nefericire nu mulţi gândesc ca dumneata, domnule consul. 
Cei mai mulţi n-au în vedere decât binele lor propriu. 

— Pentru mine a fost întotdeauna cea mai mare bucurie să pot da 
ajutor cuiva, spre a-l face fericit şi în cazul de faţă aş fi mai mulţumit 
ca oricând. Nu vreau ca tânăra suedeză să ştie că eu sunt acela care 
am dat banii, aşa că îţi voi preda dumitale suma de care are nevoie 
pentru o călătorie în Africa. Poate va reuşi să-i ajute iubitului ei să 
fugă din Legiunea Străină şi să-i scurteze astfel timpul de suferinţă pe 
care altfel ar fi nevoit să-l mai îndure acolo. Apoi, cum bănuiesc că nu 
vor vrea să se întoarcă în patria lor, le voi propune să vină iar la 
Sidney şi în întreprinderea mea voi găsi un post şi pentru tânărul 
suedez. Astfel de oameni, care au avut de luptat cu greutăţi mari şi au 
îndurat loviturile destinului, devin de obicei cei mai buni colaboratori. 
Deocamdată toate acestea sunt numai planuri şi iluzii, care sper însă 
că se vor putea înfăptui. Noi, oamenii, nici nu ne dăm bine seama, ce 
rol însemnat joacă întâmplarea în viaţa noastră. De astă dată a dat în 
mâna noastră două vieţi tinere, doamnă contesă, şi trebuie să facem 
ce ne stă în putinţă spre a asigura fericirea domnişoarei Karin Rystrom 
şi a logodnicului ei, care sunt încredinţat că merită să fie ajutat. 

Mişcată de bunătatea consulului, Dolores îi întinse mâna 
mulţumindu-i. 

Când Karin Rystrom şi Felicia se întoarseră iar şi, aceasta o întrebă 
din nou pe mama ei dacă vrea să-i dea ajutor prietenei, Dolores dădu 

mulțumită din cap şi zise: 

— Da, copila mea scumpă, din toată inima îţi voi îndeplini dorinţa. 

Felicia scoase un strigăt de bucurie, o sărută pe mama ei, apoi o luă 
de mijloc pe Karin, o învârti de câteva ori în jurul ei şi zise încântată: 

— Abia acum mă pot bucura din tot sufletul de scăparea mea. 

Karin era nespus de fericită şi începu să făurească cu Felicia tot 
felul de planuri de viitor. 

Deodată Felicia deveni tăcută, foarte tăcută. 

Sclipirea de veselie din ochii ei se stinse, un văl de tristeţe îi 
acoperi fața şi buzele începură să-i tremure. 

În toiul bucuriei pe care o simţise văzând fericirea prietenei sale, îşi 
dădu deodată seama că ea nu-şi va mai revedea iubitul, că nu va avea 
parte de aceeaşi fericire ca scumpa ei Karin. 

Inima-i se încleştă de durere şi trebui să-şi adune toate puterile să 
nu izbucnească în plâns, nevoind să arate celorlalţi ce se petrece în 
sufletul ei întristat. 

Singura mângâiere pe care o avea, era gândul că reuşise să o ajute 
pe Karin Rystrom să-şi găsească fericirea atât de mult dorită. 

În acelaşi timp însă se simţi cuprinsă de un dor nespus de Bob 
Wilkens şi de primele zile de fericire pe care le trăise cu dânsul. 

Pe ea n-o va putea însă ajuta nimeni! 

Ea va trebui să renunţe la fericirea şi dragostea ei, căci Bob Wilkens 
îi era frate! 


169 bis. Concurentul 


În uzinele Wilkens încă se mai auzea mersul zgomotos al maşinilor, 
încă mai erau muncitorii la lucru, dar pentru câtă vreme? 

Din zi în zi, din ceas în ceas, situaţia devenea tot mai primejdioasă. 

Ieri mai veniseră vreo trei sute de oameni la lucru, azi în schimb 
numai jumătate din ei, dar după pauza de la amiază lăsaseră lucrul şi 
în secţia caroseriilor şi trecuseră de partea greviştilor. 

Ce va aduce ziua de mâine? 

Directorii făceau feţe din ce în ce mai grave şi directorul general 
venea mereu în biroul lui Frank Wilkens, stăruind pe lângă acesta să 
îndeplinească cererile lucrătorilor. 

Dar de fiecare dată, patronul izbucnea: 

— E caraghios că n-ai alt sfat mai bun să-mi dai. Ştii doar că nu pot 
face ceea ce cer lucrătorii. N-am mijloacele trebuincioase. 

— Vâră şi averea dumitale particulară în întreprindere. 

— E demult angajată în fabrică. 

— Şi nu mai poţi găsi nicăieri credit, mister Wilkens? îl întrebă 
directorul general. 

— Nicăieri; am încercat pretutindeni şi toţi m-au refuzat. 

— Atunci n-avem altceva de făcut, decât să închidem uzinele. 

Frank Wilkens scrâşni din dinţi, apoi răspunse răstit: 

— Ei da, greviştii au făcut ce-au vrut. 

Izbucni într-un râs amar, apoi continuă: 

— Marea întreprindere e nimicită, dar nu mă loveşte numai pe 
mine, ci şi pe ei, căci acum vor rămâne pe drumuri şi vor muri de 
foame împreună cu nevestele şi copiii lor. Aşa le trebuie! 

Se înfuriase atât de mult vorbind, încât sângele i se urcă la cap şi 
venele de pe frunte i se umflară. 

Directorul general îl privi cu îngrijorare. 

Prăbuşirea întreprinderii va atrage după sine şi o prăbuşire a 
şefului. Era într-adevăr o lovitură care ar fi doborât şi pe cel mai 
puternic om! 

Frank Wilkens, cu mâinile la spate, se plimba neliniştit prin odaie. 

— Dacă mi-ar da cineva un credit de un milion de dolari, aş fi 
salvat. 

— Nu s-ar putea transforma întreprinderea într-o societate pe 
acţiuni? propuse directorul general. 

— Atunci n-aş mai fi eu stăpânul. Cel mult mi s-ar îngădui să 
rămân ca director. Nu, nu! Întreprinderea sau rămâne a mea, sau se va 
prăbuşi odată cu mine! 

— Dacă nu vei face dumneata asta, o vor face creditorii dumitale. 

Frank Wilkens nu mai luă în seamă cuvintele directorului general, 
ci se apropie de fereastră. În faţa porţii fabricii se mai aflau şi acum 
lucrători grevişti, dar acolo erau şi oameni de-ai poliţiei, spre a 
împiedica tulburări şi acte de sabotaj. Deodată Frank Wilkens zări o 
maşină foarte elegantă apropiindu-se de intrarea fabricii. 

Era automobilul domnului Drof, puternicul său concurent. 

Venea oare la dânsul! 

Frank Wilkens văzu cum Drof coborî din maşină şi se îndreptă spre 

clădirea direcţiunii, iar după câteva clipe un servitor bătu în uşa 
biroului său şi îl anunţă că domnul Drof doreşte să-i vorbească. 

Ce să facă? Să-l primească oare? 

Ei da, îl va primi, căci era curios să afle ce voia domnul Drof de la 
el. 

— Pofteşte-l înăuntru, zise deci Frank Wilkens. 

Odată cu servitorul se retrase şi directorul general Smith şi după 
câteva clipe tatăl domnişoarei Ethel Drof intră în biroul lui Frank 
Wilkens. 

Cu zâmbetul pe buze se apropie de Frank Wilkens şi îi întinse 
mâna. 

— Am venit să te întreb cum îţi mai merge, dragul meu Wilkens? 

Aceste cuvinte fură spuse cu oarecare ironie. 

Frank Wilkens luă mâna pe care i-o întinsese domnul Drof, dar nici 
nu i-o strânse cu prea mare prietenie şi nici nu răspunse la întrebarea 
lui. 

Cu un gest rece îi invită pe noul venit să ia loc pe un scaun. 

— Frumoase lucruri se întâmplă în fabrica dumitale, continuă 
domnul Drof tot cu zâmbetul pe buze. Lucrătorii nu mai vor să-ţi fie 
prieteni... Nişte nebuni! De altminteri nu le pot lua în nume de rău ce 
au făcut, căci şi ei vor să trăiască şi dacă lucrează vor să câştige 
îndeajuns ca să aibă cu ce. 

— Întotdeauna a fost aşa, răspunse Frank Wilkens. 

Mister Drof izbucni în râs. 

— Aşa crezi? Mi se pare că dumneata eşti de părere că omul poate 
trăi cu foarte puţin. 

— Muncitorimea a fost aţâţată. 

— Pesemne de către unul care e mai deştept decât ceilalţi şi le-a 
deschis ochii. 

— Poate eşti chiar dumneata amestecat în afacerea asta? 

Mister Drof nu vru să i se strice buna dispoziţie prin această 
învinuire făţişă. Zâmbind mereu, ridică din umeri şi răspunse: 

— Poate... 

Frank Wilkens îi aruncă o privire plină de mânie. 

— Şi acum ai venit să te bucuri de situaţia neplăcută în care mă 
aflu, să-mi arăţi superioritatea dumitale, ba poate chiar să-ţi baţi joc 
de mine? 


A e NE 


Mister Drof făcu un gest de împotrivire. 

— Nici prin gând nu mi-a trecut aşa ceva. Venirea mea are cu totul 
alt scop. Vreau să-ţi dau ajutor ca să poţi ieşi din încurcătură. 

— Dumneata vrei să faci aşa ceva?... 

Lui Frank Wilkens nu-i venea să creadă, i se părea cu totul 
imposibil că tocmai cel mai primejdios concurent al său îi oferea 
ajutorul său, pe când toţi ceilalţi îl refuzaseră cu hotărâre. 

— Îţi lipseşte capitalul necesar spre a-ţi putea îndeplini programul 
de lucru şi în acest scop trebuie să satisfaci cererile lucrătorilor. 

— După cum văd, eşti foarte bine informat. 

— Aş fi un prost om de afaceri dacă n-aş cunoaşte situaţia dumitale 
tot aşa de bine cum o cunosc pe a mea. Spune-mi cinstit de ce sumă ai 
nevoie. 

Se părea că într-adevăr voia să-l ajute pe Frank Wilkens să iasă din 
încurcătură. 

Nu încăpea însă nicio îndoială că nu va face acest lucru fără să vrea 
să tragă foloase şi pentru dânsul. Negreşit că urmărea un scop ascuns. 

Frank Wilkens n-avea încredere în el şi tare ar fi vrut să respingă 
oferta de ajutor, dar cuțitul îi ajunsese la os, aşa că zise: 

— Cu un milion de dolari aş fi scăpat din toate greutăţile. 

Mister Drof dădu din cop. 

— Bine, îţi voi da suma asta. 

— Cred că nu-mi vei da banii fără să pui o condiţie oarecare? 

— Ai dreptate, căci banul e scump şi când îl dă omul din mână, 
vrea să aibă ceva în schimb. 

— Ce dobândă îmi ceri să-ţi plătesc pentru acest împrumut? 

— Nu vreau dobândă, ci altceva. Ştiu că fiul dumitale s-a întors în 
America. 

— Ah, vechea, poveste! 

— Care va reveni neîncetat, până când va fi dusă la un sfârşit bun. 
Convinge-l pe fiul dumitale să-şi vâre minţile în cap, să-şi înfrângă 
încăpăţânarea şi să se logodească cu fiica mea. 

— Nu vrea. 

— Dar fata mea s-a încăpățânat să-l ia de bărbat, aşa că n-am 
încotro şi trebuie să-i fac pe plac. Spune fiului dumitale să se 
cuminţească şi atunci toate se vor îndrepta şi vei scăpa cu o singură 
lovitură din toate încurcăturile. Vom uni întreprinderile noastre şi 

vom fi stăpâni pe piaţă. 

Acesta era şi visul lui Frank Wilkens, aşa îşi închipuise întotdeauna 
lucrurile şi de aceea susţinuse din toate puterile acest proiect de 
căsătorie. 

Dădu resemnat din umeri şi răspunse lui Drof: 

— N-am nicio înrâurire asupra fiului meu. Am încercat toate 
mijloacele; am ajuns până acolo că m-am certat cu dânsul. Când nu i- 
am mai dat bani, am crezut că nevoia îl va face să se supună voinţei 
mele, dar totul a fost în zadar. Îşi câştigă existenţa ca simplu lucrător 
şi de mine nici nu mai vrea să ştie. 

— Asta e foarte lăudabil şi dovedeşte că e un om care ştie ce vrea şi 
ce poate. Un astfel de ginere mi-ar fi bine venit, căci va fi omul care 
va şti să aducă întreprinderea la mare înflorire. 

— Ţi-am spus doar că nu vrea să audă nimic de planurile mele de 
viitor. 

— Mai vorbeşte o dată cu el şi arată-i cum stau lucrurile. Acum 
lucrează la fabrica Clewton la montarea unor maşini noi aduse de la 
Londra. Cheamă-l la dumneata şi vorbeşte cu dânsul. 

— Nu va veni. 

— Atunci du-te dumneata la el. 

— Aşa ceva nu pot face. Doar nu mă voi ploconi eu înaintea fiului 
meu spre a-l ruga să se împace cu mine, după ce lucrurile au ajuns 
atât de departe între noi? 

— În cazul acesta nu-ţi pot da niciun ajutor. 

Frank Wilkens era deci tot atât de departe de salvare ca şi acum 
câteva clipe. Văzuse scăparea aproape de tot şi acum iar se deschidea 
prăpastia în faţa lui. 

Fu cuprins de o mânie grozavă împotriva lui Bob şi a domnului 
Drof. Cel dintâi era un încăpățânat fără pereche, iar al doilea un prost, 
fiindcă punea astfel de condiţii. 

Era o tocmeală dezgustătoare! 

Vru totuşi să mai facă o ultimă încercare pentru a şi salva situaţia, 
aşa că zise lui mister Drof: 

— Dacă îi vom da timp lui Bob, poate se va răzgândi. A avut o 
dragoste romantică în Franţa, care l-a scos din minţi. Dar acum s-a 
isprăvit cu ea şi trebuie să aibă timp s-o uite. Apoi îşi va reveni în fire 
şi va începe să se uite iar şi la alte femei. 

— Cât timp crezi că va dura până atunci? îl întrebă domnul Drof, 
luând totul drept o afacere comercială. 

— Poate o jumătate de an. 

— Bine, vom vorbi peste o jumătate de an. Fetei mele îi voi spune 
să mai aibă răbdare. 

— Dar milionul?... Eşti dispus să-mi dai banii până când se va 
rezolva în bine chestiunea căsătoriei în felul dorit de fiica dumitale? 

— Nu, căci nu fac afaceri pe credit. Principiul meu este: întâi 
marfa, pe urmă banii! 

Frank Wilkens se făcu roşu de mânie, mai cu seamă când îl văzu pe 
mister Drof zâmbind ironic, aşa că de astă dată îl învinui pe faţă: 

— Acum înțeleg toată operaţiunea. Dumneata ai trimis pe agitator 
în uzina mea şi e vina dumitale dacă lucrătorii mei au făcut grevă. 
Dumneata şi fiica dumitale aţi pus la cale această lovitură, ca să mă 
duceţi la disperare, şi să exercitaşi o presiune asupra mea şi prin mine 
asupra fiului meu. Te porţi în chipul cel mai ruşinos şi josnic cu mine! 

Mister Drof rămase foarte calm şi dădu numai din umeri, gest care 
îl supără şi mai mult pe Frank Wilkens, care zise: 

— Să ştii însă că ţi-ai greşit socoteala. 

— Ba socoteala mea e foarte bună şi iată de ce: Sau fiul dumitale se 
căsătoreşte cu fata mea şi întreprinderile noastre se unesc, sau se 
încăpăţânează mai departe şi atunci vei da faliment, iar întreprinderea 
dumitale se va vinde la mezat. Eu am cumpărat cele mai multe din 
poliţele dumitale. Acum voi cumpăra restul, aşa că fabrica dumitale 
va trece în stăpânirea mea şi din amândouă voi face o mare 
întreprindere. Vezi dar că am ştiut bine ce fac. 

— Văd că în toate privinţele eşti fără îndurare. 

— Lipsa de îndurare e o calitate a oamenilor pricepuţi în afaceri. 
Cu mila nu se ajunge departe. 

— Vrei să mă nimiceşti! 

— Dumneata n-ai face acelaşi lucru cu mine, dacă ai avea putinţa? 

— Mă ruinezi cu desăvârşire! 

— Ei da, dacă fiul dumitale nu-şi va vâri minţile în cap, cam acolo 
ai să ajungi şi în curând întreprinderile dumitale nu vor mai purta 
numele de Wilkens. 

Mister Drof spuse aceste cuvinte cu răceală, arătându-i lui Frank 
Wilkens urmările pe care toată această afacere le va avea pentru 


— 344 — 


dânsul. 

— Eşti un cămătar, un vampir! zbieră Frank Wilkens ca ieşit din 
minţi şi încleştând pumnii, vru să se năpustească asupra adversarului 
său. 

— Mă jigneşti, dar nu ţi-o iau în nume de rău, căci ţin socoteală de 
enervarea în care te afli, zise mister Drof cu un ton dulceag. De 
altminteri toată această afacere îmi displace tot atât de mult ca şi 
dumitale, căci nu sunt deprins să duc astfel de tratative. Am fost însă 
nevoit s-o fac, căci aşa a cerut fata mea, care e nebună după fiul 
dumitale. 

— Mofturi! Văd doar câtă plăcere îţi face să mă înjoseşti, cum te 
bucuri că mă vezi doborât la pământ. Dar... 

Frank Wilkens se întrerupse deodată şi îşi duse mâna la gât. Îi era 
ca şi când o gheară rece îl apucase de beregată. 

Vinele de pe frunte i se umflară şi mai tare, ochii îi ieşeau din 
orbite şi faţa i se învineţi. Respira greu, se înăbuşea şi fruntea lui se 
îmbrobona de sudoare. 

Mister Drof sări în picioare. 

— Ce ai? strigă el îngrijorat. 

Frank Wilkens nu mai fu în stare să răspundă şi cu privirea rătăcită 
se uită în jurul său. 

Deodată se clătină pe picioare. 

Mister Drof îl sprijini cu un braţ şi îl duse la un scaun. 

Frank Wilkens avu o zvârcolire puternică, de pe buze îi ieşi un 
sunet ca şi cum s-ar îneca, apoi se prăbuşi. 

Mister Drof alergă spre uşă, şi deschizând-o strigă afară: 

— Aduceţi repede un doctor. Domnului Wilkens i s-a făcut rău! 

Directorul general Smith veni repede cu câţiva funcţionari şi un 
servitor. 

Se aplecă asupra şefului său şi îi pipăi inima să vadă dacă mai bate. 

Simţi o bătaie slabă, aşa că răsuflă uşurat. Mai era speranţă de 
scăpare, deşi Frank Wilkens avea înfăţişarea unui mort. 

Directorul se apropie de birou şi ridicând receptorul telefonului, 
chemă pe medicul fabricii. 

— Domnule doctor, vino repede în biroul şefului; dar nu întârzia 
nicio clipă. E grav! 

Între timp servitorul adusese un pahar cu apă, pe care îl duse la 

buzele lui Frank Wilkens; aceste nu fu în stare să bea nicio înghiţitură, 
căci îşi pierduse cunoştinţa. 

Directorul general Smith se uită întrebător la mister Drof. 

— Cum i-a venit asta? 

— Şeful dumitale s-a enervat prea mult şi s-a prăbuşit, 
nemaiputând îndura emoţiile. 

— Era de aşteptat că va ajunge aici, căci a trecut prin multe în 
timpul din urmă. 

Mister Drof îşi luă pălăria, îl salută pe directorul general şi zise: 

— Nu pot fi de niciun ajutor aici, aşa că plec. Bună ziua! 

Îndată după plecarea lui, veni doctorul care-l examină în grabă pe 
Frank Wilkens şi zise scurt: 

— Un atac de apoplexie. Să se cheme imediat o maşină de la 
Salvare. 

Servitorul alergă să execute ordinul dat de medic. 

Directorul general Smith se întoarse spre doctor şi-l întrebă: 

— Vrei să-l duci pe mister Wilkens acasă? 

— Nu, ci la spital. 

— E atât de rău? 

— Dacă se repetă atacul, ne putem aştepta la orice. 

Directorul rămase cu privirea aţintită în gol, îngândurat. 

— Poate ar fi spre binele lui, căci n-ar mai vedea prăbuşirea 
întreprinderii sale. După ce va veni Salvarea şi îl va fi ridicat, mă voi 
duce la doamna Wilkens, să o pregătesc şi să-i aduc la cunoştinţă 
trista veste. 

Maşina Salvării veni repede, Frank Wilkens fu culcat pe o targă şi 
dus afară. 

La ieşire stătea Roger Hallier lângă lucrătorii grevişti adunaţi în 
stradă. Când se răspândi printre lucrători ştirea că Frank Wilkens a 
avut un atac de apoplexie şi el e acela pe care îl ducea Salvarea, în 
ochii lui Roger Hallier se ivi o sclipire de triumf. 

Asta era pedeapsa pentru nelegiuirea pe care Frank Wilkens o 
înfăptuise împotriva mamei tânărului lucrător. 

Maşina particulară a lui Frank Wilkens, în care se afla directorul 
Smith, porni imediat şi după nici o jumătate de oră, Smith intră la 
doamna Wilkens, care îl întrebă: 

— Ce veste îmi aduci, domnule director? 

— Una foarte rea, doamnă. Soţul dumneavoastră a fost lovit de un 
atac da apoplexie şi am fost nevoiţi să-l transportăm la spitalul 
Bellevue. 

Doamna Wilkens primi această ştire cu foarte mare linişte şi pe faţa 
ei nu se putea citi nimic, care să dovedească spaima pe care o simţise 
la vestea asta. Rugă pe director să-i spună cum se întâmplaseră 
lucrurile şi după ce Smith îi povesti toată întâmplarea, ea întrebă: 

— Ce se va face cu întreprinderea? Vei putea conduce singur 
afacerile mai departe? 

— În împrejurări normale, m-aş fi încumetat să fac asta, dar aşa 
cum stau lucrurile acum, nu pot. 

— Ţi-e teamă să-ţi iei răspunderea asupra dumitale? 

— Da, doamnă, căci această răspundere e foarte mare. 

— Cine va lua atunci conducerea? Te-ai gândit la asta, domnule 
director? 

— Da şi anume m-am gândit la fiul dumneavoastră, el ar fi cel mai 
în drept. 

— Nu va avea altceva de făcut, decât să lichideze afacerea... 

— Poate va fi în stare s-o salveze. 

— Vasăzică mai ai speranţă? 

— Dacă vom avea o forţă tânără care să ştie să conducă 
întreprinderea cu băgare de seamă şi chibzuială, atunci vom putea 
scăpa din toate încurcăturile. 

— În cazul acesta îl voi chema pe fiul meu la telefon şi-l voi ruga să 
vină încoace. 

— Va putea veni mai repede, dacă îi vom trimite maşina. Scrieţi-i 
câteva rânduri pe care le voi da şoferului. 

— Ai dreptate, domnule director. Asta e calea cea mai repede şi 
mai bună. Pe dumneata te rog să rămâi aici până va veni fiul meu, ca 
să fii de faţă la întrevederea mea ca dânsul şi să-i poţi da lămuririle 
necesare asupra situaţiei întregii întreprinderi. 

— Voi aştepta cu plăcere. 

Doamna Wilkens scrise repede câteva rânduri pe o foaie de hârtie. 
Scrisoarea fu dată şoferului şi acesta plecă în goană. 

Între timp mister Drof se întorsese acasă unde Ethel îi ieşi întru 
întâmpinare chiar în vestibul. 

— Ai vorbit cu mister Wilkens? îl întrebă ea cu încordare. 

— Da şi i-am explicat încă o dată în chip foarte lămurit cum stau 
lucrurile. 

— Şi care a fost rezultatul întrevederii voastre? 

— Rezultatul a fost că l-a lovit damblaua. 

— Dar prin aceasta nu-mi pot ajunge scopul. Dimpotrivă, acum nu 
mai avem pe nimeni care să-l influenţeze pe Bob şi să-l silească să 
spună în sfârşit „da”. 

— Împrejurările îl vor sili. Deoarece tatăl său nu mai poate face 
nimic, mă voi duce eu însumi la Bob, voi vorbi cu el şi sunt 
încredinţat că voi reuşi să-l plec voinţei tale. 

— Ah da, fă asta, tată! 

Ethel îl îmbrăţişă pe mister Drof şi-l sărută cu multă dragoste. 

El zâmbi încântat şi zise: 

— Pentru tine, sunt în stare să fac orice. M-am făcut chiar şi 
caraghios. 

— Cum asta? 

— Îţi închipui cumva că lumea nu zâmbeşte demult de felul în care 
înţelegi să-ţi cucereşti bărbatul pe care îl iubeşti cu atâta patimă? 
Crezi că nu ne socoteşte drept nebuni? 

Ethel ridici cu trufie capul. 

— N-are decât să vorbească ce vrea şi să creadă ce-i place. Pentru 
mine lucrul de căpetenie e să-mi ajung ţinta. De ce vorbeşte lumea, 
prea puţin îmi pasă! 

— Eu cred că totul nu-i decât o încăpățânare din partea ta, căci nu- 
mi vine să cred că-l iubeşti atât de mult pe Bob Wilkens. 

— Poate da, tată. 

Mister Drof făcu un gest de nepăsare. 

— Dacă întrebuinţezi cuvântul „poate”, atunci dragostea ta nu e 
atât de mare cum vrei tu să-ţi închipui. Nu-i decât o jucărie pentru 
tine. 

— Pe care te rog însă să mi-o laşi. 

— Din partea mea n-ai decât să te joci mai departe cu ea, cu atât 
mai mult, cu cât cu prilejul acesta îmi fac şi interesele mele. Oricare 
va fi rezultatul, întreprinderile Wilkens vor fi în curând ale mele. 

— Iar Bob Wilkens al meu. 

Urmează Volumul 3 
[Cap. „170. Ei vor lumină!”, pag. 400, fascicula 50] 

